
Današnja financijalna znanost 
Stjepana Radića 

Iz razgovora s jednim povijesničarom vođenim 
prigodom obilježavanja 20. obljetnice obnove rada 
Hrvatske seljačke stranke (20. studenoga 2009), 
ostalo mi je u sjećanju njegovo pitanje o tome je li 
mi poznato da je moj pradjed Stjepan Radić 
napisao knjigu o financijama? Ostao sam ugodno 
iznenađen, da ne kažem zatečen. Između Radićeva 
i moga rođenja točno je stotinu godina razmaka, a 
iako se čitav život bavim financijama, za njegova 
djela o financijama dotad nisam čuo, što danas 
smatram velikim propustom. 

O Stjepanu Radiću nerijetko čujemo kakav je 
bio političar, čitamo daje bio jedna od najsvjetlijih 



pojava cjelokupne hrvatske povijesti, pokretač, 
snažan lider i borac, osnivač stranke, a pored svega 
toga i uzoran obiteljski čovjek. Međutim, u 
cjelokupnom njegovu političkom opusu, kao i u 
radovima mnogobrojnih autora koji su proučavali 
njegovo djelovanje (npr. Kulundžićevi, Mužiće vi i 
Cipekovi radovi na hrvatskome jeziku, 

Biondichevi radovi na engleskome jeziku, te 
radovi brojnih drugih autora), ne nalazim dodatnu i 
snažnu potvrdu onoga što je Radića također 
iznimno snažno odredilo - njegova sposobnost 
multidisciplinamog i interdisplinamog proučavanja 
pojedinih problema, snaga da razmišlja i djeluje 
izvan užih okvira razumnoga političara, 
demokrata, zastupnika, pravednika, borca za 
hrvatskoga seljaka, čovjeka i domoljuba. 

Slobodno se može reći da je knjiga Današnja 
financijalna znanost upravo dokaz tomu da je 
Radić udario temelje i onomu drugom, 

najvažnijemu području koje prati nastanak 

državnosti, a to je uspostava pravednoga poreznog, 
odnosno fiskalnoga sustava, uspostava 
uravnoteženih državnih financija i izvora 


II 



financiranja države i lokalne uprave i samouprave, 
sređenost fiskalnih pitanja, dakle temeljnih 
ekonomskih kategorija koje su i na području 
osnovne teorije bile slabo razumljive u njegovo 
vrijeme, posebice kod manje obrazovanog, 
pretežito seljačkog stanovništva. 

I dok s jedne strane većina dosadašnjih knjiga 
posvećenih Radiću zagovara bit njegove političke 
misli, uspjeh njegove borbe za seljačku, narodnu i 
pravednu slogu (što uistinu i jest Radićeva najveća 
zasluga), s druge pak strane knjiga Današnja 
financijalna znanost iznenadit će mnoge čitatelje 
jer Radića postavlja u kontekst znanstvenoga 
mislioca, izvrsna poznavatelja društvenih znanosti, 
posebice ekonomije. Radićevi prinosi na tome 
području nisu predmetom učestalijih ili intezivnijih 
proučavanja, a smatram da su ti prinosi iznimno 
dragocjeni, premda neiskorišteni i rijetko kada 
citirani. No, knjiga o porezima, financiranju 
države, carinama, trošarinama, državnom i 
lokalnim proračunima, o financijskoj kontroli i 
upravljanju te o mnogim drugim fiskalnim 
područjima, proučava upravo ono o čemu se piše i 

u današnjim najmodernijim školskim udžbenicima, 
a odnosi se čak i na mnoge aktualne zakone. 

Premda je teško odabrati najupečatljiviji dio 
Radićeve knjige Današnja financijalna znanost, 
spomenimo poglavlje o načelima financijske 
kontrole, problema koji je u zadnje vrijeme u 
hrvatskim okvirima posebice aktualan. Radić 
zagovara samostalnost u provedbi financijskoga 
nadzora govoreći da »nadzorni organ mora biti 
potpuno samostalan, tj. posvema koordiniran, 
izjednačen s najvišim upravnim oblastima. U 
praksi to znači, da ministar unutrašnjih posla, kod 
nas ban, dotično podban, ne smije imati nikakova 
upliva i nikakove vlasti nad tim vrhovnim 
nadzornim organom«, s naglaskom na ono što je 
danas u Hrvatskoj posebno aktualno: »... računi 
su doduše u redu, ali nisu novci! Drugim riečima, 
kontrola nad prihodima i nad državnom blagajnom 
u istinu je uspješna, ali nije nad izdatcima, t.j. nad 
ministrima, nad vladom. A čemu onda državni 
proračun? Čemu toliki i tako skupi nadzorni uredi i 
organi, čemu napokon i saborska kontrola, dotično 
i kontrola javnosti, ako sve to nije kadro obuzdati 

vladine samovolje i postići tu svrhu, da se porezni 
novac u istini ne troši na ništa drugo, nego za ono, 
za što je odredjen, naime za državne potrebe, i to 
baš onako, kako je to odobreno u državnom 
proračunu« (str. 373-375). 

Novi hrvatski Zakon o fiskalnoj odgovornosti 
što g aj e hrvatska Vlada donijela tek krajem 
2010., trebao bi uspostaviti određene »političke 
odgovornosti«, odnosno odgovornosti pojedinih 
čelnika u državnoj vlasti i upravi. Nažalost, taj 
zakon dolazi prekasno. Nakon 20 godina hrvatske 
samostalnosti i dugo očekivane državnosti, 
apsolutna politička neodgovornost za trošenje i 
rasipanje sredstava poreznih obveznika i javnih 
prihoda dovela je državu, državni proračun i 
egzistenciju cjelokupna naroda do ruba bankrota, 
pretjerane zaduženosti i ovisnosti o vanjskim 
izvorima financiranja, kao i do snažnoga pada 
kreditnoga rejtinga zemlje. Bez posebna 
ustručavanja može se reći da je naša državna 
samostalnost vlastitom dugogodišnjom internom 
bahatošću u upravljanju državnim financijama 
dovedena u pitanje. 

Današnji model modernoga neokolonijalizma i 
modernoga ropstva više ne ovisi o ishodu oružane 
borbe, »hladnoga rata«, jačanja u naoružanju ili 
činjenice da tko ima ili nema nuklearnu bombu, 
već ovisi o tome tko je financijski moćniji 
čimbenik. Njegovu utjecaju podložni su svi oni 
koji zbog vlastite nemoći ne mogu zavladati 
svojim, što državnim, što privatnim financijama. 
Stvar treba gledati kao bilancu kakva poduzeća, 
predočenu i više nego jednostavnom ilustracijom: 
razlika između pasive i aktive u svakoj bilanci 
predstavlja vlasnički kapital. Državi je njezin 
vlasnički kapital toliko velik koliko je zapravo 
zadužena, odnosno do koje mjere svoju imovinu 
financira iz vlastitih, a koliko iz tuđih izvora. Što 
joj je vlasnički kapital slabiji, to je država 
izloženija zaduživanju, i obrnuto. Ako se stvari 
pojednostave do krajnje mjere, vlasnici smo samo 
one imovine koja bi preostala kada bi se svi dugovi 
odjednom vratili. 

No, državu, našu zemlju i slobodu ne smijemo i 
ne možemo stavljati na vagu, jer je vlastita država 
neprocjenjivo blago, ili i ona ima svoju tržišnu 

cijenu kao dionice na burzi? Primjerice, tako ovih 
dana misle Grci, u trenutku kada se njihova zemlja 
nalazi u nezavidnu položaju koji po mnogo čemu 
sluti na bankrot. Jesmo li se i mi kao država doveli 
u takvo stanje, nesavjesnim upravljanjem financija 
vlastite zemlje? Jesmo li daleko od toga da 
Republika Hrvatska proglasi stečaj? Stjepan Radić 
piše o potrebi da se »svaki nedozvoljeni trošak ima 
računati osobno na teret onomu ministru, koji je 
prekoračio proračun. I u našoj monarkiji ostao je 
zakon o financijalnoj odgovornosti ministara samo 
na papiru. Izrečeno je samo načelo o toj 
odgovornosti, a nije još do danas izdan zakon, 
kako bi se u praksi ta odgovornost provela« (str. 
376). Sličnost ondašnjega stanja fiskalne 
(ne)odgovornosti te stanja u kojem se nalazi 
današnja samostalna hrvatska država i više je nego 
očita. 

Radićeva knjiga - pisana jednostavnim 
rječnikom - sadržajno je bogata i razumljiva. Kada 
je čovjek pročita, nameće mu se samo jedan 
zaključak, izrečen jednom riječi - pravednost. 
Radić nije bio samo borac za pravicu hrvatskoga 

naroda u političkome smislu, već je tu pravicu 
gledao i na području fiskalnih nameta, pravednosti 
i svrha oporezivanja pa i borbe protiv korupcije 
(»Imade se što više izbjegavati direktan doticaj 
poreznih službenika s porezovnicima«, str. 11). 

O tome koliko je zapravo ovom knjigom Radić 
aktualan i danas, vidljivo je ako elaboriramo 
problem financiranja tadašnjih općinskih 
proračuna pa ga usporedimo, bez uočavanja 
znatnijih razlika, s današnjim stanjem financija 
lokalne uprave i samouprave. Radić je u tom 
pogledu zaključio da se »gradske općine po 
cijelom svijetu naglo i lakoumno zadužuju, da se s 
tom njihovom strahovitom lakoumnošću dade 
prispodobiti jedino spremnost nekih modernih 
vlada zadužiti se za gomile svote bez osjećaja 
odgovornosti«, ili, posebice, »zašto (obćine) ne bi 
bile razborite, štedljive, zašto ne bi mislile na 
budućnost, kao svaki privatnik, kao pojedina 
obitelj?....Zato jer će obćine i nehotice vazda 
računati a državu na veliku zajednicu, na novac 
svih nas skupa.Vjerojatno je, da ćemo iz duga 
izplivati, A ako ne izplivamo, tu je još uviek 

država, koja nas ne može ostaviti pod vodom« (str. 
255-256). I upravo takvo Radićevo razumijevanje 
činjeničnoga stanja njegova doba ujedno nam 
omogućava i spoznavanje današnjega vremena i 
prilika u kojima živimo. 

Radićeva knjiga za svoje doba pruža izvrsne 
empirijske prikaze, a posebno je vrijedan način na 
koji Radić konkretnim prikazima stanja uspoređuje 
porezne i fiskalne sustave raznih svjetskih 
ekonomija s ekonomijom tadašnjih hrvatskih 
krajeva. No, ne samo da knjiga sadrži zanimljive 
komparativne analitičke prikaze, već pruža i bogat 
teorijski opus, posebice pri definiranju ključnih 
fiskalnih pojmova. 

Veličina i snaga Radićeve knjige sastoji se u 
njegovoj stručnosti, odnosno činjenici da Radić 
nije bio samo svima znani državnik i političar, već 
i izvrstan poznavatelj financijskog i fiskalnog 
sustava, teorije i prakse ekonomske politike svoga 
vremena i prostora. 

Nekoliko iznesenih usporedbi dovoljno pokazuje 
koliko je Radićeva knjiga aktualna danas pa je 

vrijedi pažljivo iščitavati. Knjiga stoga s pravom 
nosi naslov Današnja financijalna znanost. 

dr. sc. August Turina 
praunuk Stjepana Radića 

DIO PRVI 


NauKa o porezu i poreznim sistemima. 

UVOD. 

1. Pogled na francuzKu književnost o porezu. 

Od onoga časa, odkad je porez nastao, čuje se proti njemu 
mnogo više prigovora i diže se na nj mnogo više tužaba, nego 
što je o njem znanstvenih djela. 

Istom u polovici 18. stoljeća pojavilo se njekoliko odličnih 
narodnih gospodara, poznatih pod imenom fiziokrata, koji se 
i u porez malo jače udubiše. No fiziokrati, stojeći na tom, da je 
zemlja, dotično ratarstvo, jedini pravi izvor narodne privrede, 
uztvrdiše prema tomu dosljedno, ali inače posvema krivo, da je 
opravdan jedino onaj porez, koji se traži od vlastnika zemlji¬ 
šta, i to samo od čistoga dohodka obradjenoga tla. 

Ovu pogrešku skupo je platila ustavotvorna skupština 
francuzke revolucije — 1 ’ Assemblec Constituante — koja je 
zbog ovoga krivoga mišljenja počela ukidati jednu daću za 
drugom, dok Revolucija nije napokon poplavila Francuzke 
t. zv. asignatima, koji onda prouzročiše strašan bankrot. 

Uzalud se koncem 18. i početkom 19. stoljeća do temelja 
promienilo mišljenje o državi i narodu, nauka 0 porezu nije se 
ipak pravo razvila sve do druge polovine prošloga vieka. Tomu 
je poglavitim razlogom, što onda zemljište predstavljaše go¬ 
tovo svu imovinu, jer industrija u današnjem svom obliku bi¬ 
jaše istom u zametku. 

Ipak je već koncem 18. stoljeća umni Englez Adam Smith 
postavio za porez takve četiri oznake, koje se do danas sma¬ 
traju za četiri aksioma financijalne znanosti. 

God. 1860. izdao je Proudhon svoju Teoriju 0 pore\u, a 
od god. 1874.—1872. započe Pavao Ler oy-B ea u 1 i eu svoja 
predavanja 0 financijalnoj znanosti na parižkoj političkoj školi, 

da onda iz njih sastavi monumentalno svoje djelo u dva omašna 
svezka, koji netom izidjoše u sedmom izdanju, 1 te su već po- 
odavna u rukama ne samo svih francuzkih, nego i glavnih ev¬ 
ropskih financijalnih stručnjaka. 

God. 1884. predavaše o financijalnoj znanosti na parižkoj 
političkoj školi Leon Say, ponajglasovitiji francuzki ekono¬ 
mista, pisac znamenitoga djela : Demokratsko riešenje pitanja 
0 porezima. 

Poslie Saya zauze njegovu profesorsku stolicu Rene 
Stourm, učenjak neobične dubljine, samostalnosti i jasnoće, 
s kojom upravo majstorski znade osvietliti i najzamršenija fi- 
nancijalna pitanja. 

Kao pravi neumorni učenjak, pun ljubavi za svoje sluša¬ 
telje, napisao je Stourm već radi njih uz druga svoja finan- 
cijalna djela više historijskoga obilježja još i dva jednako prak¬ 
tična kao i znanstvena financijalna spisa : Obbeniti porezni si¬ 
stemi i : 0 proračunu . 2 

Prvi ovaj spis izašao je nedavno (1905.) u drugom izdanju, 
a spis o proračunu doživio je treće izdanje još god. 1896. 

Oba ova djela uzajamno se dopunjuju, a po mom su uvje¬ 
renju ovo najsigurniji vodiči na polju financijalne znanosti. 
Za to ću se njih najviše i držati, to radje, što me je njihov autor 
i živom svojom riečju ne samo zanio, nego i toliko uputio u 
svoju nauku, da od toga doba ne gledam više s praznovjernim 
počitanjem na debele knjižurine nijednoga, a najmanje nje¬ 
mačkoga učenjaka. 

1 Traite de la Science des finances par Paul Leroy-Baulieu, membre 
de 1 ’ Institut, septieme edition, refonđue et augmentee ; Pariš, Guil- 
laumin et C.ie. i Felix Alcan 1906., tome premier, str. XXX. 940. ; tome 
second, str. 840. ; svaki svezak za 25 franaka. 

Prvi svezak radi o porezima, drugi o proračunu i o državnoj vje- 

resiji. 

2 Rene Stourm, membre de 1 ’Institut' Sistemes gćneraux d’impots 
Pariš, Guillaumin et Cie ; str. VI. 430., za 9 franaka. 

Le budget par Rene Stourm, troisieme edition ; Pariš, Guillaumin, 
str. XI. 653. — God. 1900. izašlo je četvrto izdanje. Važne su osobito 
mnogobrojne opazke, u kojima pisac pokazuje neobično poznavanje 
financija Velike Britanije. Ovomu je dje’u priloženo i stvarno kazalo 
str. 633—645, što naravski veoma pomaže pri studiju. 

2. Što je to porez? 

Za onoga, tko ga plaća, porez je samo nesnosno breme, 
kojemu bi se čovjek najvolio posvema ugnuti, kad bi se to dalo. 
Osim toga čini se porez puku, a osobito seljaku, stvarju ili su¬ 
višnom, ili jedino gospodi koristnom. 

Nije to samo kod nas ovako. Od onoga časa, odkad je, 
koliko se znade, s prvom stalnom vojskom u Francuzkoj uve¬ 
den i prvi pravi porez, — za Karla VII. 1444., — već je 0 njem 
zavladalo spomenuto mišljenje, koje je ostalo*' do danas. Da¬ 
pače još i prije toga, kad je Filip August, polazeći u treću kri¬ 
žarsku vojnu (1189.—1193.) uveo desetinu na pokretnine i 
nekretnine svih nekrižara, napisao je dramatičar Ernest Le- 
gouve takve stihove 0 porezu, kao da je sam doživio bog zna 
koliko ovrha. Prema tim stihovima porez je drač, koji svuda 
raste, ili stablo, kojemu novo lišće niče, ali staro ne pada, stablo 
uviek sočno i uviek zeleno, te će ga pamtiti i daljnja pokoljenja 
i još poslie pet stotina godina. 

A što na to veli znanost ? 

Čujmo najprije nekoje predteče francuzke revolucije: 

Montesquieu veli, da je porez „jedan dio imovine, što ga 
svaki državljanin daje, da mu drugi dio bude siguran, ili da 
ga mirnije uživa”. 

Mirabeau kaže: „Porez je predujam u zaštitu državnoga reda”. 

Voltaire tvrdi : „Plaćati porez znači jednim dielom svoje 
imovine uzdržavati drugi”. 

Zakonodavna narodna skupština u jednom svom pro¬ 
glasu nazivlje porez, „zajedničkim dugom svih državljana i 
cienom za pogodnosti, što nam ih pribavlja družtvo”. 

Kasnije neki narodni gospodari, primjerice Girardin, po¬ 
češe o porezu toliko umovati, te ga nazvaše premijom ili osi¬ 
gurninom, koju plaća svaki član družtva, t. j. naroda, da si 
zajamči svoja prava, uspješnu zaštitu svojih interesa i slo¬ 
bodni razvoj svojih sposobnosti. 

Ali duhoviti Proudhon zamjećuje na to, da redarstvo ima 
više brige s kojom stotinom nezaposlenih radnika, nego s dva¬ 
deset tisuća velikih porezovnika, da kod poreza dakle nije 
glavno zaštita javnoga mira i reda. 

Proudhon je u obće bio već posvema blizu, da dade točnu 
i pravu definiciju, kad je u spomenutom svom djelu Teorija 
o porezu napisao i ovo : „Najprije si očistimo put. Postupajmo 
poput algebriste eliminacijom. Što je to porez u slobodnu 
družtvu ? 

Porez nije danak, ni odkup, ni stanarina, ni nagrada, ni 
prinos ili žrtva, ni osigurnina. 

Sudimo po zdravom razumu : Porez je onaj dio, što ga 
plaća svaki državljanin za troškove na javne potrebe”. 

No poslie ovoga se i Proudhon dao na takvo umovanje, 
koje ga je zavelo na tvrdnju, da je porez zamjena za usluge, što 
nam ih čini država. 

A kad tamo, dosta je pogledati na državne bolnice, na si- 
rotišta i na ubožnice, da se uvjerimo, kako moderna država 
daje i mora davati svoje usluge i onim državljanima, koji joj 
u zamjenu ne plaćaju nikakvoga poreza, ili joj ga plaćaju veoma 
malo. 

U ostalom baš dnevno izkustvo dokazuje, da plaćanje 
poreza i primanje usluga od države nije ni u kakvom razmjerju. 
Osim toga sve su si vlade, kako kaže Stourm, u jednoj stvari 
jednake : Sve skupa mnogo porezovnicima uzimlju, a malo 
im vraćaju. 

I zato je pravu definiciju poreza stvorio najprije Adam 
Smith, jer se je postavio na praktično gledište, s kojega je ujedno 
dobro odgovorio, kakav mora biti pravi porez, da izvrši jedinu 
svoju zadaću : da u istinu podmiri državne potrebe. 


3. Četiri glavne oznake svakoga poreza. 

U klasičkom svom djelu : ,Jztraživanja o bivstvu i o uzro¬ 
cima bogatstva naroda” (knjiga V., glava II. odsjek 2.) izložio je 
Adam Smith četiri osnovna obilježja svakoga poreza ovako : 

1. Podanici svake države dužni su doprinositi za vladine 
troškove, koliko god mogu prema poreznoj snazi, t. j. u raz¬ 
mjerju prema dohodku, što ga uživaju pod zaštitom države. 

2. Porez, koji se traži od svakoga državljanina, ima biti 
točno odredjen, a nipošto ne smije biti samovoljan. I rok i 

način plaćanja, kao i dužna svota, sve se to mora unapried 
točno označiti i jasno odrediti. 

3. Svaki se porez ima pobirati u takovo vrieme i na takav 
način, kako je to najsgodnije za porczovnika. 

4. Svaki porez mora biti tako propisan, da se iz narodnoga 
žepa izvadi što manje preko one svote, koja u istinu dospieva 
u državnu blagajnu (t. j. troškovi za utjerivanje poreza mo¬ 
raju biti što manji). 

Prvo je dakle pravilo za svaki porez, da bude što pra¬ 
vedniji. Ta je pravednost u tom, da oci porezne dužnosti ne 
bude izuzet nitko, tko u istinu može plaćati, a kamo li da budu 
izuzeti baš oni staleži, koji su najimućniji i najugledniji, kao 
primjerice svećenstvo i plemstvo. Porezna je pravednost na¬ 
dalje u tome, da se porezno breme ne nameće onim državljanima, 
koji ga ili nikako ne mogu nositi, ili bi pod njim tjelesno i du¬ 
ševno zakržljavili. Jednom riečju : Državljani imaju plaćati 
porez razmjerno prema svojoj imovini i prema svojoj pri¬ 
vrednoj sposobnosti, t. j. prema svojoj poreznoj snazi. Od 
poreza ne smiju biti oslobodjeni bogataši, a za siromašne dr¬ 
žavljane moraju biti bezuvjetno neke porezne olakšice. 

Iz ovakvoga shvaćanja porezne pravednosti logično sliede 
dva vrlo važna porezna načela : Ako se porez ima plaćati samo 
od čistoga dohodka, onda se nipošto ne smije oporezovati i 
sama glavnica. Ako porez mora biti propisan razmjerno, onda 
ne smije rasti postepeno ili progresivno. 

Iz druge oznake poreza, da naime bude točno propisan, 
sliedi jasno, da porezne dužnosti ne smije nametati ili poveća¬ 
vati ničija samovolja, i da se svakomu porezovniku mora dati 
prilika, kako bi posvema točno saznao, koliko je dužan, kad 
ima platiti i što ga čeka, ako ne plati na vrieme. Porezovnika 
dakle ne smije nikada nitko iznenaditi ni poreznom tražbinom, 
ni neočekivanim posljedicama sbog poreznoga zaostatka. 

I najmanja samovolja kod propisivanja i utjerivanja po¬ 
reza podnosi se teže, nego i sama nejednakost u poreznoj duž¬ 
nosti. Baš proti ovakvoj samovolji podiglo se najviše pritu- 
žaba prije velike francuzke revolucije, koja je sav porezni si¬ 
stem do temelja promienila u prvom redu zato, da u buduće 
odstrani svaku samovolju. 

Naročito je kod seljačkoga naroda porezna samovolja 
opasna i za samu državu, jer seljački puk najviše sbog ovakve 
samovolje porez dosta često smatra pukim haračem, a pobi- 
rače poreza prostim haračlijama, te gubi ujedno poštivanje i 
povjerenje i prema državnim oblastima, držeći ih u svojem 
neznanju za glavne uzročnike i krivce poreznoj samovolji. I 
zato savremena ustavnost i s ovih razloga ide za tim, da bude 
što demokratskija, t. j. da porez odredjuju u prvom redu sami 
porezovnici. 

Najprirodnijim načinom nastalo je treće obilježje poreza. 
Državni naime erar, kao i svaki drugi vjerovnik, već instink¬ 
tivno vreba na takvu sgodu, kad će njegov dužnik — porezovnik 
— svoj dug najlakše moći podmiriti. Ta i ovce se strigu onda, 
kad im je vuna najobilnija. 

Zato je za izravne poreze odredjeno četvrtgodišnje ili neg- 
gdje i mjesečno uplaćivanje s osobitim obzirom na jesen, kad 
se najviše unovčuje ratarski prirod. Zato se svakovrstne pri¬ 
stojbe plaćaju u času, kad se sklapaju pravni poslovi, a tolike 
potrošarinc u onaj mah, kad roba izlazi iz tvornice na tržište, 
ili kad se troši. 

Posvema je dakle naravski, da se proti ovomu načelu do¬ 
tično proti ovoj praksi grieši samo u takvim državama i zem¬ 
ljama, gdje su vlade podpuno nesposobne, a uprava sasvim ne¬ 
valjala. S narodnogospodarskoga gledišta nema možda sigur¬ 
nijega mjerila, da prosudimo svaku vladu i upravu, nego što 
je ova obzirnost prema porezovniku, obzirnost i spretnost 
ujedno, kojoj bi se gdjekoji glasoviti ministar financija mogao 
učiti od kakvoga zakutnoga lihvara. 

I za četvrto se porezno načelo čini, da je najprirodnije na 
svietu, te bi se i u praksi moralo svuda najstrože provoditi. 
Jer što je naravnije, nego da država iz svih sila nastoji, kako 
bi u jednu ruku troškovi kod pobiranja poreza bili što manji i 
kako bi u drugu ruku porezni novac u istinu dospio u državnu 
blagajnu iz poreznikovih ruku onako, kako je uplaćen, t. j. 
sve do zadnje pare. 

S financijalnoga gledišta nema za državu veće neprilike, 
a ni pogibli, nego što je porezovnikova bojazan, da će se plaćeni 

porez na putu do državne blagajne negdje zaustaviti, bilo 
djelomice, bilo čak i posvema. 

Prva dva obilježja tako su bitna, da spadaju po mom mi¬ 
šljenju i u samu definiciju poreza, koji bismo prema tomu 
ovako označili: Porez je onaj dio imovine, ili privrede, što ga 
država točno unapried odredi, razmjerno za sve državljane, da 
time podmiri državne potrebe. 

U današnje doba, kad već svi evropski narodi dodjoše 
ili dolaze do svojih ustavnih prava, treba ovu definiciju još 
svakako popuniti riečima : što ga država ustavnim pu¬ 
tem unapried točno odredi. 

S obzirom na to, što se današnja država s mnogobrojnim 
svojim kulturnim i socijalnim zadatcima ne da ni zamisliti bez 
poreza, te je već i u puk prodrlo uvjerenje, da se porezu nikako 
ne da izbjeći, bila bi možda najpodpunija ova definicija : Porez 
je ustavnim putem unapried točno odredjeni prinos, što ga dr¬ 
žavljani moraju plaćati razmjerno prema svojoj imovini 
ili prema svojoj privrednoj sposobnosti. 


4. Još tri važna porezna načela. 

Spomenute četiri oznake Adama Smitha smatraju se, pa 
u istinu i jesu pravi aksiomi nauke o porezu. Očito je naime, 
da porez prestaje biti pravednim prinosom u državne svrhe i 
da postaje silovitim haračem, čim ga ne plaćaju razmjerno svi 
državljani, i čim se ili neustavno propisuje, ili samovoljno po- 
bire, ili bez štednje i bez pravoga nadzora dovodi u državnu 
blagajnu. 

Nego osim ovih četiriju poreznih aksioma razlaže Rene 
Stourm takva tri načela, bez kojih svaka financijalna politika 
mora zaći na stranputcu. Ta su tri načela ova : 

1. Imade se što više izbjegavati direktan doticaj poreznih 
službenika s porezovnicima. 

2. Što je koji porez stariji, to je načelno bolji, t. j. radje 
se plaća. 

3. Porez smije imati samo tu svrhu, da napuni državnu 
blagajnu, 

Da prosudimo, koliko vriedi prvo pravilo, sjetimo se na 
sve prigovore i na ono ogorčenje, kojim se plaća mostovina, 
maltarina, pijacovina i stanovite vrsti gradske potrošarine. 
Tu čovjek vazda vidi pred sobom pobirača tih daća, a to nije 
nikomu ugodno, dok mnoge ljude to upravo silno uzrujava. 

Sjetimo se sada, kako lako i neopazice plaćamo porez od 
raznih državnih papira, od željezničkih karata ili od stalne 
mjesečne plaće samo zato, jer nam ga na blagajni jednostavno 
odbiju. Zato se toliki neizravni porezi, primjerice potrošarina 
od žeste i od sladora, ubire u tvornicama u času, kad ti produkti 
izlaze iz njih na tržište. Zato je upravo nepojmljivo, što i u 
Evropi ima još država i zemalja, u kojima porezni službenik 
najvoli porez osobno pobirati, dotično utjerivati, i to s cielom 
četom pomagača, kao da je pošao na hajku. Kakvo čudo, što puk 
onda lako povjeruje, da je ovakvomu službeniku milije, samo 
sbog njegove dnevnice, da se porez silom utjeruje, nego da se 
dobrovoljno plaća. 

Načelo, prema kojemu je stari porez bolji od novoga, sliedi 
iz izkustva, koje dokazuje, da nema gotovo poreza, koji bi od 
svoga početka bio snošljiv, a kamo li popularan. Tako je Pittova 
dohodarina — income-tax, — uvedena naglo 1798., bila isprvice 
upravo omražena, dok je danas, i to već odavna, temeljem engle¬ 
skomu poreznomu sustavu, osobito u ratno doba. Taj je porez 
u Engleskoj postao elestičan i toliko se udomaćio, da ga je vlada za 
burskoga rata od 471 milijuna, franaka 1900. mogla 1961. povisiti 
na 743 milijuna, god. 1902. na 900 milijuna, a 1903. na 966 i 
pol milijuna franaka. 

U našem poreznom zakonodavstvu ima doduše primjer, 
da je posvema, novi porez bio odmah popularan. To je vojno- 
oprostna taksa, koju je baš seljački naš puk pozdravio kao naj- 
opravdaniji porez. Ali zato sve druge nove poreze plaća narod 
nerado, ne samo s toga, što im se još nije priučio, nego i sbog 
toga, što svaki novi porez izprvice najteže pada na ovu ili onu 
privrednu granu, koja mu se naravski svim silama otimlje i 
nastoji, da ga svali na koga drugoga. Osim toga nema ni porezna 
uprava kod novih poreza dosta izkustva, te i radi toga nastaje 
mnogo zlovolje i ogorčenja. 

Često su novi porezi tako omraženi, da ih i popularne vlade 
moraju ukinuti. Tako se za njekoliko godina morao u Franceskoj 
ukinuti porez na papir, cikoriju, žigice, sapun, itd., premda je 
bio uveden u vrieme rata, 1870.—1871., i premda svi spomenuti 
porezi bijahu razmjerno dosta neznatni u miljardama franceskcga 
proračuna. 

No iz svega ovoga nipošto ne sliedi, da je neki porez samo 
zato dobar, što je star, a drugi porez već zato loš, što je nov. 
Pogotovo bi bilo neopravdano i plitko prispodobiti porez tiesnoj 
obući, koja da se već s vremenom prilagodi k nozi. Ali za to ostaje 
nepobitnom istinom, da se baš u poreznoj reformi ne smije ni 
jedna vlada prenagliti, ako ne će da izvrgne državu najneugođni- 
jemu i najopasnijemu iznenadjenju : praznoj državnoj blagajni. 

Treće načelo, da naime porez ne smije imati druge svrhe, 
nego da podmiri državne potrebe, to se načelo pobija još i danas 
svakovrstnim teorijama. 

Jedni tvrde i naučaju, da je porezima zadaća izravnati poste¬ 
peno imovinske razlike medju državljanima. Drugi propovie- 
daju, da porezi imadu ljude odvraćati od njihovih strasti i mana, 
naročito od pijanstva, rasipnosti i lienosti. 

Moralnu svrhu poreza osobito oduševljeno zagovaraše Ernest 
Renan u svom djelu : Budućnost znanosti — ,,L’ avenir de la 
Science” — pišući ovako : 

„Tereti, koji se nameću porezovniku u duhovne svrhe, 
zapravo su usluga i za njega. Tako naime i on ima od svoga 
novca onu korist, koje ne bi mogao sam postići sbog svoje ne- 
prosviećenosti. Porezovniku, koji je često okorjeli materijalista, 
daje se tako prilika, riedka u njegovu životu, da učini nešto 
idealna . . . Onaj dan, kad plaća porez, najbolji je u njegovu 
životu. Tada daje zadovoljštinu za svoju sebičnost i posvećuje 
svoj imetak, koji je često krivo stečen, i što ga na zlo upotreb¬ 
ljava. Jednom riečju, porez je najbolje upotrebljeni dio imetka . . 
te opravdava ostalu imovinu seljaka i gradjana . . . Porez je 
u naše doba ono isto, što prema starim običajima bijaše dar 
crkvi ili u pobožne svrhe za spas griešne duše...” 

Na ovo Rene Stourm sgodno primjećuje : „Rado bismo 
se bez sustezanja divili zamamnoj formi ovoga sofizma. Ali 

kako da strpljivo slušamo rieči, da se imovina privatnika po¬ 
svećuje u rukama modernih država !” 

Drugi mislioci, ne idući baš tako daleko kao Renan, ipak 
odlučno tvrde, da porez ljude popravlja, stežući štetne nji¬ 
hove potrebe i poimence ograničujući potrošak žestokih pića, 
svako vrstnu razkoš i t. d. 

No tu je na prvi pogled očito ovo dvoje : Država nije ni 
pozvana ni kadra, da odredjuje, koje su to potrebe štetne, a 
koje koristne. Jednima je primjerice ples ne samo moralna, 
nego i koristna navika, dok će drugi ovaj običaj smatrati i ne- 
ćuđorednim i nezdravim. 

U drugu ruku jasno je i to, da bi država nastradala, kad 
bi se ozbiljno i uspješno latila posla, da poreznim sistemom 
uklanja razne mane. Očito je naime, da bi državna blagajna 
zjala to većom prazninom, što bi se više porezovnika odvra¬ 
ćalo od svojih strasti. 

Nema sumnje, da je s poreznoga gledišta bolji i sgod- 
niji porez, koji je u skladu s moralom i s higijenom, te se po¬ 
rezno zakonodavstvo ima i na tu stvar osvrtati, osobito kad 
uvodi nove daće. 

Što se tiče zahtjeva, da porezi imadu direktno djelovati 
na razdiobu imovine, prevladalo je ovo mišljenje danas po¬ 
svema u medjunarodnim odnošajima. Sve naime države, jedne 
više, druge manje uvedoše i uvadjaju zaštitne carine u svrhu, 
da podignu ovu ih onu domaću privrednu granu. Tako primje¬ 
rice Rusija štiti svoju domaću industriju, a Francuzka i svoje 
ratarstvo, ne pitajući mnogo, koliko sbog toga trpe oni dr¬ 
žavljani, koji zaštićene proizvode plaćaju kud i kamo skuplje, 
nego što se dobivaju u tudjini. Najgore je kod toga, kad koja 
zemlja dodje u položaj naše Hrvatske, proti kojoj je direktno 
ili indirektno naperena ne samo zaštitna carina njemačka i 
talijanska, nego i carinska politika ugarska, austrijska i bo¬ 
sanska. 

U unutrašnjoj poreznoj politici drže se još sve vlade pro¬ 
kušanoga načela, da porez ne ima biti u nijednom slučaju imo¬ 
vinska inkvizicija, a kamo li da mu bude svrhom izjednačivanje 
imovinskih razlika. 

Izuzevši dakle carine, možemo reći, da se porezu još uviek 
ostavlja njegova jedina zadaća : što bolje i pravilnije zadovo¬ 
ljavati potrebama državnoga proračuna. 

5. Porez s historijskoga gledišta. 

. Mi si danas ne možemo države ni zamisliti bez poreza. 
No tako nije bilo još do nedavna. Tako prvi glasoviti pisac o 
državnim financijama, Jean Bodin, u svom djelu o državi, 
dopušta porez samo kao iznimku. Bodinovo djelo izašlo je 
1576., a slični nazori vladahu još dugo, naročito u kopnenoj 
Evropi. 

Istom u 17. stoljeću počeo je englezki filosof Hobbes (1588. 
do 1679.) zagovarati potrošarinu kao glavni porez, dok je drugi 
englezki još glasovitiji filosof Locke (1632.—1704.) zago¬ 
varao zemljarinu, koja je u Englezkoj zbilja i uvedena zajedno 
s katastrom god. 1692. 

I tako je Englezka prva evropska država, koja si je ure¬ 
dila javno ili državno kućanstvo, pa je i to nesumnjivo jedan 
uzrok, sbog kojega je nadkrilila ostalu Evropu, naročito s gle¬ 
dišta financijalnoga i narodno-gospodarskoga. 

Inače se i u Englezkoj kao i u drugim evropskim državama 
javne potrebe podmirivahu prihodima iz državnih imanja 
kroz sav srednji viek i dobar dio novoga vieka. Nekako u 13. 
stoljeću dolaze k prihodima iz državnih dobara dohodci od 
t. zv. regala, koji su neke vrsti prielaz k današnjim porezima. 

Pravi porezi razvili su se najprije u gradovima, i to prije 
neizravni, a onda izravni. Za gradovima se dosta kasno povela 
i država, te je početkom 18. stoljeća Francuz Vauban (1633. 
do 1707.) posred dvorskoga plemstva Luja XIV. smiono pred¬ 
ložio i svojim perom odlučno branio misao, da se oporezuju 
svi podanici, sbog čega i jest pao u nemilost. 

Glasoviti Colbert još je prije Vaubana liepo uredio dr¬ 
žavno kućanstvo, koliko se to dalo u doba staležkih predsuda 
i obće nejednakosti. 

U Englezkoj je praktično poreze uredio ponajprije Wil- 
liam Pitt (1759.—1806.), a znanstveni je temelj poreznomu 
sustavu postavio već spomenuti A. Smith (1723.—1790.). 

U Njemačkoj, kojom od 1272. vladahu većinom Habs- 
burgovci, gospodari takodjer nama susjednih slovenskih ze¬ 
malja, uvedeni su prvi izravni porezi već u 15. stoljeću. Ali 
Njemačka bijaše razdrobljena na više stotina malih državica, 
te je njezin porezni sistem nastao u Pruskoj, koja je dugo, sve 
do početka 19. stolj., bila izvan nje, a u druge njemačke države 
uvela je svoje poreze najviše glasovitom politikom svoga ca¬ 
rinskoga saveza. 

Kod nas u Hrvatskoj uvela je prve obćenite poreze istom 
bečka austrijska vlada, a današnji naši izravni i neizravni 
porezi ozakonjeni su na zajedničkom hrvatsko-ugarskom sa¬ 
boru u Budimpešti istom počevši od god. 1868. 

Naši porezi nisu dakle stari ni pol stoljeća, a zemljarina 
i tecivarina uzakonjena je istom 1875. Pa ipak se i naš se¬ 
ljački puk gotovo listom priučio svim tim novim i težkim dr¬ 
žavnim teretima, te u glavnom rado priznaje i njihovu potrebu 
i opravdanost. Velika većina našega puka ne voli se dapače 
ni tužiti na sam porez, nego u jednu ruku težko podnosi ne- 
sgodno i prestrogo utjerivanje, a u drugu ruku sa'sve to većom 
narodnom i državopravnom sviešću traži, da 0 porezima za 
Hrvatsku opet odlučuje hrvatski sabor u Zagrebu. Kad se to 
jednom sbude i kad Hrvatska postigne svoju financijalnu i 
gospodarsku samostalnost, bit će hrvatski državljani možda 
najsvjestniji i najsavjestniji porezovnici u Evropi. 

Da se o tom nepokolebivo uvjerimo, bit će dosta, da uva¬ 
žimo njekoliko činjenica, što ih je jedan narodni zastupnik 
iznio u proračunskoj razpravi jesenskoga zasjedanja 1905. 

Za god. 1904. iznosili su izravni porezi bez vojnooprostne 
takse 17,423.953 Krune i 9 fil. Odpisano je za tu istu godimr 
1,316.026 K i 43 fil., te je čista propisana dužnost u izravnom 
porezu iznašala 16,107.926 K 75 fil. Na to je uplaćeno 17,755.427 K 
75 fil., dakle povrh propisane svote 1,647.545 K i 93 fil. Jedino 
u ličko-krbavskoj županiji platio je narod izravnoga poreza 
manje, nego što je bilo propisano. 

Evo još i drugoga fakta : God. 1902. bilo je u Hrvatskoj 
svih zaostataka na izravnim porezima preko deset milijuna ; 
koncem 1903. smanjio se taj zaostatak na 6,327.247 K i 9 fil., 
a koncem 1905. na 4,697.701 K i 16 fil. i to uzprkos velikoj 

suši, tuči i poplavama, koli 1904., toli 1905., uzprkos metežu 
u svoj monarkiji i opetovanomu vanzakonskomu stanju. 

* 

Vrieđno je još znati i spomenuti, da još i danas ima na 
svietu velikih kulturnih područja, na kojima gotovo ni nema 
poreza u pravom smislu rieči. Tako primjerice holandska vlada 
na otoku Javi, koji je njezina naseobina, a ima preko 26 mili¬ 
juna stanovnika, gotovo ni ne pobire poreza, nego se zadovo¬ 
ljava dohodkom državnih dobara, na kojima goji sladornu 
trsku i kavovac. - 

Ima dapače primjera, da su ljudi još nedavno živjeli u po¬ 
svema uredjenu družtvu bez ikakvih poreza i daća. Tako je 
to bilo na otočiću Helgolandu, koji je na ušću Labe u Sjevernom 
moru, a ima preko dvie tisuće stanovnika. Na tom otočiću nije 
bilo nikakvoga poreza sve do god. 1890., kad je mjesto englcz- 
koga vrhovničtva dobio na svoje klisure njekoliko njemačkih 
topova i s posjetom njemačkoga cara primio na se i sve duž¬ 
nosti njemačkoga poreznoga sistema. 

Važno je naglasiti još i to, da i danas ima jedna evropska 
država, u kojoj su veći prihodi od državnih dobara nego od 
poreza. To je Pruska. U njezinom redovitom proračunu za god. 
1904.—1905. od 3.500 milijuna franaka bijaše 2.309 milijuna 
od državnih željeznica, rudnika, šuma, tvornica, imanja, so¬ 
lana it. d. UFrancuzkoj naprotiv od proračuna, koji iznosi ta- 
kodjer preko tri milijarde fr., nosi državna imovina čistoga 
prihoda samo 32 milijuna, te bi se Francuzkom bez poreza moglo 
vladati i upravljati jedva jedvice četiri dana, jer njezina vlada 
treba danomice 8—9 milijuna franaka. 

Kod nas u Hrvatskoj državne su šume znamenito vrelo 
javnih prihoda, te je primjerice god. 1902. bilo prodano naših 
šuma za 24 milijuna Kruna. Ah nam je od toga slaba korist, 
jer zajednička vlada u Pešti uzprkos jasnoj i odrešitoj usta¬ 
novi hrvatsko-ugarske nagodbe naše šume bez pitanja hrvat¬ 
skoga sabora prodaje i kao čisti ugarski prihod upotrebljava 1 . 

1 Ovaj § 8. hrvatsko-ugarske nagodbe glasi na koncu ovako: 
,,.... ako bi se radilo o prodaji državne đalmatinsko-hivatsko-slavonske 
nepokretne imovine u zemljah i šumah, o tom se i sabor kraljevina Dal¬ 
macije, Hrvatske i Slavonije sasluhnuti ima, pa da se bez njegove pri- 


S. Radić: Današnja financijalna znanost. 

Samo se po sebi razumije, da je financijalno jača ona dr¬ 
žava, kojoj prihodi izviru iz porezne snage, nego ona, kojoj 
su glavnim vrelom državna dobra. Već je Adam Smith s pu¬ 
nim pravom tumačio, da državna dobra nisu samo nedostatno 
vrelo javnih prihoda, nego da su obično tako slabo unosna, te 
su upravo štetna s obćega, narodno-gospodarskoga gledišta. 
Za to su danas na svietu financijalno najja.če anglosaske države, 
koje, kao primjerice velika sjeVeroamerikanska Unija, i že¬ 
ljeznice i poštu i brzojav i telefon prepuštaju privatnoj podu¬ 
zetnosti i privatnoj privredi, znajući dobro, da je državi lako 
tražiti i dobiti porez od velikoga imetka i od dobre zaslužbe. 


I. Izravni i neizravni porezi. 

1. Razlika tnedju izravnim i neizravnim porezima. 

Najobičniji izravni porez jest zemljarina i tccivarina, dok 
rnedju neizravne poreze spadaju naročito svakovrstnc potro- 
šarine. Nije dakle težko već na prvi pogled zamietiti glavnu 
razliku medju objema. Izravni porez plaćaju porezovnici od 
svoje imovine ili od svoje privrede ravno porezniku, i to prema 
dužnosti, koja je propisana na pojedino ime. Neizravni se po¬ 
rezi naprotiv plaćaju u pojedinim slučajevima, i to nekomu 
drugomu, a ne državnomu porezniku, a plaćaju se prema ob- 
ćenitim propisima sad od potroška, sad opet radi neke posebne 
usluge, koju tražimo od države, 

Kad kupujemo biljeg na tužbu, ili kad plaćamo pristojbu 
od baštine ili od kupovnine, plaćamo time neizravni porez, 
jer u jednu ruku ne dajemo novaca ravno poreznomu činovniku, 
a u drugu ruku slučaj, u kojem plaćamo, ne vraća se redovito, 
nije stalan, nego izniman. 

Ovo i jest najvažnija i prava razlika, što izravni porezi 
zasižu nješto stalna, ili barem nješto dugotrajna, dok se ne- 

volc prodaja takova izvesti ne može. “ U magjarskom tekstu nagod- 
benoga zakona nema doduše rieči ,,šumah", već samo rieči „zemaljski 
posjed" — foldbirtok ; ali je zato kod revizije nagodbe A zak. čl. XXXIV. 
od 30. studenoga 1873. § 2. — izrično ugovoreno : „Izraz državna ne¬ 
pokretna imovina u sebi sadržaje i državne šume-" 

izravni porezi udaraju na takvu priliku, koja je i časovita, a 
kod pojedinca često i iznimna. 

No i ovu razliku drži Pavao Leroy-Beaulieu tako neznat¬ 
nom, te veli, da je posvema suvišna i samovoljna, dapače štetna 
i pogubna, jer da sbog nje nastaje silna pometnja u mišljenju 
porezovnika. 

No ovdje odlični pisac nema pravo. O tom se možemo i 
sami uvjeriti iz svoga izkustva. Tako svi znamo, da je još pred 
njekoliko godina kod nas u Hrvatskoj vladalo t. zv. izključivo 
pravo točenja, t. j., da je ministarstvo financija pojedinim 
privatnicima davalo u zakup točenje žestokih pića, sbog čega 
su često nastajale prave nepodobštine. Ne možemo si naprotiv 
lako zamisliti, da bi ministar financija mogao dati u zakup 
zemljarinu, tecivarinu, kućarinu i t. d., jer vidimo na prvi mah, 
da svi ovi porezi zajamčtiju državi stalan prihod i u najtežim 
vremenima. A kad bismo pogledali u povjest neizravnih po¬ 
reza, pa bilo to i u tako bogatoj zemlji kao što je Francuzka, 
uvjerili bismo se, da neizravni porezi, kakogod znadu državi 
donieti goleme svote, nisu ipak ni u mirno doba posvema si¬ 
gurno vrelo prihoda, dok se na izravne poreze može državno 
kućanstvo osloniti i onda, kad se sbog rata, ili sbog drugih 
nenadanih neprilika počnu drmati i sami temelji narodne pri¬ 
vrede. 

Da podpuno shvatimo, kako je velika i bitna ova razlika, 
evo nam jednoga upravo klasičnoga primjera iz nedavne ev¬ 
ropske prošlosti. 

Poslie glasovite veljačke revolucije u Parizu god. 1848. 
odmah je nastao zastoj u trgovini, a sva je vjeresija bila do 
temelja uzdrmana. Radi toga neizravni porezi kao uviek u 
revolucionarno doba pri ticahu veoma slabo. Ali za to izravni 
porezi ne samo da se ubirahu pravilno, nego se je posvema 
točno uplatio i znatan prirez od 190 milijuna franaka, razpo- 
rezan po 45 centima na 1 porezni franak. 

Tadašnji francuzki ministar financija, Garnier-Pages, pri- 
povieda o tom ovako : 

„Kad smo sve izpitali, sve promislili i svevagnuli, vidjesmo, 
da ne možemo nikud nikamo, nego da ili od Francuzke tražimo, 
da napne svu svoju snagu, i da se spasi, ili da proglasimo ban- 

# 

krot . . . Da uvedemo kakav neizravni porez ? No svatko znade, 
da je takvomu porezu vrelo potrošnja. Ali svatko znade, da 
se u doba revolucije silom prilika potrošnja zaustavlja. . . 
Hoćeš, ne ćeš, bio sam prisiljen, da se utečem izravnomu po¬ 
rezu, koji već bijaše razpisan i koji se mogaše pobirati od 
danas na sutra . . . Činilo se, da je tada bilo nepopularno samo 
jedno ime, jedan čovjek. Što nam je do jednoga čovjeka ! Njega 
smo žrtvovali. Taj sam čovjek bio ja. A nije ni čudo. Ta mene 
su nazvali ministrom od 45 centima. . . . Reklo se, da je prirez 
od 45 centima ubio republiku . . . Ali njemu imamo zahvaliti, 
što je privremena vlada spasila Francuzku od gradjanskoga 
rata i od bankrota." 1 

Najnovija francuzka povjest daje nam još jedan, možda 
i rječitiji primjer, kako su izravni porezi osobito u burnim 
vremenima haj stalnije i najsigurnije vrelo državnih prihoda. 

U vrieme francuzko-njemačkoga rata god. 1870. i 1871., 
pak god. 1872. neizravni porezi posvema su izdali francuzku 
vladu, te je na njima unilazilo godimice manje za 150 milijuna 
franaka, nego što je bilo predvidjeno u proračunu. Izravni 
porezi naprotiv pritjecahu tako pravilno, te ih je god. 1870. 
unišlo 586 milijuna, god. 1871. 581,300.000, 1872. god. 604 i pol 
milijuna. Prva svota bila je veća za tri i četvrt mil., a treća za 
nešto preko pet milijuna, nego što je bilo u proračunu predvi¬ 
djeno. Samo druga svota od 1871. god., kad je k svim ratnim 
strahotama nadošla grozna parižka komuna, unišlo je od iz¬ 
ravnih poreza za 12,868.580 franaka manje, nego je bilo pred¬ 
vidjeno, a to je tek za dva postotka od prilike manje, prema 
sveukupnoj svoti 580 milijuna. 

Još je jedna važna razlika medju izravnim i neizravnim 
porezima : 

Izravni se porezi plaćaju uviek teže od neizravnih, a i 
povišica je kod njih prema iznosu, predvidjenu u proračunu, 
redovno manja, nego kod poreza neizravnih. 

To je i posvema naravski. Kad čovjek kupuje zemlju i 
kad plaća kupovninu, onda ga pristojba na nekretnine ni iz 

1 Rene Stourm: Les systemes d’ impots etc., str. 308. — Ovaj 
je citat kombinovan — dakako doslovce — iz samoga teksta na toj 
strani i iz treće opazke na istoj stranici. 

daleka tako ne ozlovoljuje kao zemljarina, jer si o pristojbi 
misli : To je samo jedan put, pa kud sto, tud i to. Isto je tako, 
kad nešto baštini, kad podaje tužbu, kad kupuje lovsku kartu, 
zapaljuje smotku, ili pije čašu vina. 

Izravni porez sa svojom neumoljivom pravilnošću dolazi 
porezovniku vazda u nesgodno vrieme, a uviek ostavlja neki 
neugodni dojam, jer onaj čas, kad plaćaš, primiš od poreznika 
samo suhu namiru, ili dobiješ od njega za šaku novaca tek 
kakav nečitljiv podpis. 

Nije dakle nikakvo čudo, što ima vlada i država, koje daju 
vanrednu prednost svim neizravnim porezima, osobito u naše 
doba, kad se sve to savršenijim izumima i navalom stranoga 
kapitala narodna privreda, a po tom i narodna potrošnja može 
kao preko noći povećati iznad svakoga očekivanja. No to ipak 
ne smije zavesti dalekoviđnijih krmilara državnoga broda, 
da se na široku pučinu javnih potreba otisnu samo s parostrojem 
neizravnih poreza, a da ne uzmu sobom i jarbola i jedara iz¬ 
ravnih poreza. 

2. 0 razmjeru izravnih i neizravnih poreza u proračunu. 

Kad znamo i dobro uvažimo razliku međju izravnim i 
neizravnim porezima, ne će nam biti težko riešiti pitanje o nji¬ 
hovom uzajamnom odnošaju u državnom proračunu. 

Francuzka narodna skupština od 1789., pod uplivom uz¬ 
bunjenoga puka, jednostavno je ukinula sve neizravne po¬ 
reze. No njezin primjer jedva će koga osokoliti, jer je baš ovaj 
korak bio prvi veliki skok u ponor državnoga bankrota. 

Zato je Napoleon, čim je došao do vlasti, uveo potroša- 
rinu, i to najprije od soli, a onda i od žestokih pića. Radi toga 
su Napoleona napali kao sliepoga pristašu englezkoga porez¬ 
noga sistema. No Thiers odlučno odbija te napadaje i veli, 
da je Napoleon onako postupao iz prieke nevolje. Thiers u obće 
zagovaraše i neizravne i izravne poreze, jer da su jedni i drugi 
državi naprosto potrebni. 

Isto je tako mislio i Gladstone, koji ne bijaše samo pri¬ 
znati teoretičar u toj struci, nego i ponovno ministar financija 
Velike Britanije. Gladstone je izravne i neizravne poreze pri- 

spodobio „dvjema sestrama, koje su obje jednako dražestne 
. . . i koje su u londonsko družtvo stupile s jednakim mirazom, 
. . . te ministar financija mora biti obadvjema oduševljeni 
poklonik, ne dajući ni jednoj baš nikakve prednosti". 

No time je riešeno samo načelno pitanje, da naime u pro¬ 
računu, osobito velike moderne države, mora biti neizravnih i 
izravnih poreza, ali po tome još ne znamo, u kakvom razmjeru 
treba da budu jedni prema drugima. 

Taj se razmjer u obće ne da točno ustanoviti, nego finan- 
cijalna znanost, a i financijalna praksa upućuju nas na dva 
načela, kojih se na žalost slabo drže mnoge evropske vlade na 
veliku narodnu štetu i nepriliku. Oba su načela veoma jedno¬ 
stavna, pa možda baš zato i nisu uviek dosta ugledna. 

Prvo načelo glasi : Budući da su izravni porezi stalno 
vrelo državnih prihoda, ne smiju se redovito previše izcrplji- 
vati, nego naprotiv treba da su vrlo umjereni, da se u potrebi 
mogu na neko vrieme i znatno povisiti. 

Drugo je pravilo slično ovomu, premda sliedi iz posvema 
drugih opažanja : Premda su neizravni porezi zamamljivi time, 
što obično više daju nego obećaju, ipak im se ne smije toliko 
vjerovati, daše na njih osloni cielo državno kućanstvo, jer sbog 
svoje nestalnosti mogu izvrgnuti državu najvećoj opasnosti. 

Prvo je načelo razumljivo već i zato, što se dnevice mo¬ 
žemo uvjeriti, kako izravni porezi radjaju velikim ogorčenjem, 
čim se i malo povise iznad nekako uobičajene svote. 

Vrlo je poučno i zanimivo prispodobiti, koliko prosječno 
dolazi na glavu izravnoga poreza u nekim glavnim evropskim 
državama. Prema komparativnoj statistici, što ju je god. 1889. 
izdao u Rimu Giuseppe C-erboni, ravnatelj državnoga računo¬ 
vodstva, dolazi prosječno na jednoga stanovnika oko 12 franaka 
izravnoga poreza, i to točno 1 : 


U habsburškoj monarkij i 

. na jednu dušu 12 franaka i 

4 c. 

U Francuzkoj. 

• ,, ,, 12 

43 

U Englezkoj. 

. ,, ,, ,, 12 

95 „ 

U Italiji. 

• „ ,, ,, 12 

89 „ 

U Njemačkoj. 

• „ „ „ 7 

20 ,, 

U španjolskoj. 

• „ ,, „ 15 

57 » 


1 Stourm, spom. djelo, str. 317—318. 

Ovo je neobična približnost, koja nepobitno dokazuje, da 
se evropske vlade nekako instinktivno drže načela o umjerenosti 
izravnih poreza. 

Ali je zato mnogo teže s onim pravilom, koje veli, da se 
država ne podaje ni napasti neizravnih poreza. 

Poznato je, kako je dugogodišnji kancelar njemačkoga 
carstva, knez Bismarck, bio hladan i promišljen čovjek. Pa 
gle, i on se dao zanieti zamamnom perspektivom na stotine 
milijuna, što ih kao preko noći mogu donieti neki neizravni 
porezi. Dne 4. veljače 1881. kazao je naime Bismarck u pruskom 
saboru i ovo : „Kad mislim na to, da porez na piće nosi Fran- 
cuzkoj godišnje 450 milijuna franaka, da joj porez na duhan 
nosi gotovo isto toliko, a biljegovina i druge pristojbe još i više, 
nekako me je stid, i ja si velim : Zar smo mi zbilja manje inteli¬ 
gentni, zar mi zbilja imamo manje poslovnoga duha nego Fran¬ 
cuzi?" 1 

Dne 22. veljače 1878. kazao je opet u njemačkom državnom 
saboru i ovo : „Vi znate, da sam ja protivnik izravnih poreza, 
a privrženik poreza neizravnih, i da težim za podpunom re¬ 
formom, koja bi današnje siromaštvo našega carstva promienila 
u bogatstvo". 2 I u istinu, u trinaest godina (1879.—1892.) 
povećani su neizravni porezi u Njemačkoj za 179%. 

Nije dakle čudo, da su svi evropski proračuni u novije doba 
upravo poplavljeni neizravnim porezima. Naročito velike voj¬ 
ničke vlasti podmiruju ogromne troškove za kopnenu vojsku i 
za ratno brodovlje u prvom redu iz prihoda neizravnih poreza, 
pred kojima nije danas više sigurna ni radnikova kora hljeba, 
ni bolestnikov zalogaj mesa. 

U glavnim evropskim državama neizravni porezi daju već 
odavna daleko više od dviju trećina svih državnih prihoda, 
Tako u Rusiji daju 80%, u Englezkoj 78%, u Francezkoj 
7 8 %.® _ 

Da vidimo, u kakvom su razmjerju izravni porezi prema 
neizravnima, evo opet nekoliko podataka prema spomenutoj 
komparativnoj statistici Cerbonievoj 4 : 

1 Stourm, Iinpots, str. 318. — a Isto dj., str. 319. — 3 Isto dj. 
str. 320. — 4 Isto dj., str. 317. 

Na jednoga stanovnika 
dolazilo je 


potrošarine biljegovine 


U Francezkoj.36 fr. 

U Englezkoj.29 fr. 88 c. 

U Italiji.19 fr. 93 c. 

U Španjolskoj.18 fr. 47 c. 

U Habsburžkoj monarkiji 11 fr. 64 
U Njemačkoj.13 fr. 12 


18 c. 20 fr. 81 c. 
10 fr. 32 c. 
9 fr. 79 c. 
8 fr. 76 c. 
6 fr. 93 c. 
4 fr - 75 c. 


c. 


56 

40 

29 

27 

18 

17 


svega 
fr. 99 c. 
fr. 10 c. 
fr. 72 c. 
fr. 23 c. 
fr. 57 c. 
fr. 87 c. 


Već spomenuti Thiers u svom djelu „0 vlastničtvu" iznosi 
ovo mišljenje o odnošaju medju izravnim i neizravnim pore¬ 
zima : „Neizravni porez jest obilježje naprednih i prosvietljenih 
zemalja, dok izravni porez vidimo u zemljama barbarskim . . . 
Turci doduše umiju s batinom u ruci pobirati harač . . . Ali 
dok Turska živi od harača, Englczka je ukinula zemljarinu, 
pa živi od potrošarine i od carine. Jednom riečju, zemlja si¬ 
romašna, zemlja robska ima izravne poreze. Zemlja bogata, 
zemlja slobodna ima poreze neizravne". 1 

Kad s ovim Thiersovim mišljenjem prispodobimo netom 
spomenute podatke o izravnim i neizravnim porezima, uvje¬ 
ravamo se na prvi pogled, da to baš nije tako, jer barem o tom 
ne može biti nikakve sumnje, da u Njemačkoj, pa i u Habsburžkoj 
monarkiji ima više prosvjete, a i slobode, nego primjerice u 
Španjolskoj, a da Rusija, koliko god je kulturna, a i napredna 
država, nije ipak s gledišta evropske prosvjete i slobode ni pred 
Francezkom ni pred Englezkom. 

Nego iz svega ovoga sliedi ipak jedna velika istina : Velike 
•moderne države ne mogu se nikako oteti napasti, da savremeni 
napredak u obrtu i trgovini, a još više u obćilima, ne upotrebe 
tako, da sve to gušćom poreznom mrežom ne propletu neobično 
veliku potrošnju tolikih stvari, za koje naši otci nisu gotovo 
ni znali, a mi si ih možemo nabaviti, barem nam se tako čini, 
ne samo lako, nego i jeftino. 

Prosudjujući dakle veliki nerazmjer neizravnih poreza 
prema izravnima, ne smijemo kriviti samo pojedinih vlada, 
i njihovih velikih vojničkih zahtjeva, nego nam valja osobito 
to uvažiti, da je para i munjina stvorila najprije gorostasna 


1 Stourm, Impots, str. 320. 

trgovačka i industrijalna središta, u kojima su onda nastale 
takve potrebe i tolika materijalna kultura, da evropski, a još 
više američki radnik živi danas kud i kamo udobnije, pa i la¬ 
godnije, nego kakav sredovječni velikaš. Koje čudo onda, da 
su svi moderni ministri financija objeručke posegnuli za pri¬ 
likom, da ovu sve to obćenitiju udobnost života oporezuju, ne 
brineći se mnogo ili nimalo, ne će li pregusta mreža neizravnih 
poreza pohvatati i malih ribica, koje bi mnogo više koristile, 
kad bi narasle. 

I tako pravoga razmjerja medju izravnim i neizravnim 
porezima ne će i ne može biti; dok se u jednu ruku još više ne 
učvrsti barem evropski mir i ne smanji ratni proračun velikih 
evropskih vlasti, i dok u drugu ruku uz zemljištnu, financijalnu 
i umnu aristokraciju i uz previše jednostranu demokraciju 
radničku ne dodje do doličnoga upliva i seljačka demokracija, 
koja prirodno predstavlja i kapital i rad, tradiciju i napredak. 
A do toga upliva doći će seljačka demokracija to prije, što 
pristupnije postanu savremene prosvjetne stečevine i u naj- 
zabitnijim selima. 


3. Najvažniji izravni porezi u inozemstvu. 

Glasovita englezka tecivarina. 

(Njezina fiovjest i glavno njezino obilježje.) Kod nas u 
kopnenoj Evropi, a pogotovo u našem Podunavlju, ili se ne zna, 
ili se ne misli na to, da je Napoleona I. srušila i njegovo carstvo 
samo na Francuzku suzila englezka — tecivarina. Možda smo 
doduše čitali u kojoj povjestnici, da je ostala Evropa, a na¬ 
ročito naša monarkija, davala proti Napoleonu vojsku i vojsko- 
vodje, ali novčana sredstva za veliku borbu proti „malomu 
Korsikancu“ da je davala većinom englezka državna blagajna. 
No jedva smo i slutili, da bi ta blagajna bila nedostatna i za 
samu Englezku, kad u njoj ne bi bilo dohodaka od najnepo- 
pularnijega, a ipak najunosnijega englezkoga poreza. 

Isto tako po svoj prilici ne znamo, da je spomenuta en- 
gležka tecivarina za krimskoga rata razbila Rusiji njezin krimski 
Port-Artur, tvrdjavu Sevastopol, i da bi u južnoj Africi još 



26 


danas cvjetale obje burske seljačke republike, da se protiv 
njih nije nevidjenom snagom digla i opet englezka tecivarina. 

Da čujemo dakle barem u kratko za povjest toga glaso¬ 
vitoga poreza. 

Uveo ga je William Pitt., taj nepomirljivi protivnik Na- 
poleonov, god. 1798. To je bio englezki odgovor na pobjedu 
Napoleonovu u Italiji i na poznati mir u Campo-Formio (1797.), 
gdje si Francuzka i Austrija podieliše republiku mletačku, 
kako si Pruska, Austrija i Rusija malo prije toga podieliše 
republiku poljsku. Kad je na to doskora god. 1802. i Englezka 
sklopila kratki mir s Napoleonom, ukinuta je tecivarina, ali je 
1803. opet uvedena sa pet današnjih svojih razreda, dok nije 
poslie bečkoga kongresa i bečkoga mira bila ukinuta 1816. 
Ovaj put spališe i sve porezne registre o toj tecivarini, da nikada 
nitko više ne dodje u napast obnoviti taj porez, koji bijaše 
omražen uza sve to, što bi bez njega po svoj prilici drugčije 
bio izpao mejdan medju Pittom i Napoleonom. Pa ipak je 
tecivarinu uveo Robert Peel god. 1842., tražeći ju na pet go¬ 
dina, a dobivši ju samo na tri godine. God. 1845. obnovljen 
je ovaj porez opet samo na tri godine, a isto tako i god. 1848., 
kad englezki sabor ne htjede ni da ga popravi prema stečenomu 
izkustvu, budući stalno uvjeren, da ga nikad više ne će dozvo¬ 
liti. No ipak ga je dozvolio i 1851. i 1852., pa bilo to samo na 
jednu godinu dana. 

Napokon god. 1853. predloži Gladstone i postigne kod 
sabora, da dozvoli tecivarinu 11a sedam godina, obećavši, da 
će se onda za stalno ukinuti, čim se izvedu velike javne radnje 
. i smanje neki nenapredni porezi. 

Ali najprije krimski rat, zatim velika pobuna u Indiji, 
onda rat za talijansko jedinstvo i napokon rat proti Kitaju 
prisihše vladu, da prekrši zadanu rieč te da tecivarinu još po¬ 
veća, umjesto da ju ukine. 

Od tada je ovaj porez ne samo ostao, nego je postao i glav¬ 
nim stupom englczkomu proračunu, premda ga englezki par¬ 
lament svake godine posebice dozvoljava. Prema drugim iz¬ 
ravnim porezima tecivarina je u Englezkoj neprispodobivo 
velika, jer primjerice god. 1903. doniela je 966 i pol mil. fra- 

naka, dok je na zemljarini unišlo jedva nešto preko 19 i pol 
mil. franaka, a na kućarini nešto manje od 47 i pol mil. 

Već po tom, što je to englezki porez, koji se u saboru svake 
godine posebice dozvoljava, jasno se vidi, da nije nimalo po¬ 
pularan. A to nije nikakvo čudo. I u nas je naime poznato, a u 
dva svoja oveća djela na to sam i posebice upozorio, da se En¬ 
glezi naročito odlikuju time, što ljubomorno čuvaju svoju ličnu 
slobodu i nepovredivost najšire autonomije u svakom pravcu. 
A tecivarina se u svih svojih pet razreda ne da ni u Englezkoj 
provesti bez t. zv. valovanja dohodaka i bez čitavoga niza 
takvih odredaba, koje živo sjećaju na uhodarstvo i na inkvi¬ 
ziciju. 

Ali još to nije sve, premda bi i to samo po sebi bilo dosta, 
da ovaj porez Englezima omrazi. Značajka je englezke teci- 
varine, što se ona od prvoga svoga početka ne proteže na do- 
hodke, koji bi kod nas na evropskom kopnu bili dosta veliki. 

God. 1843. bili su najprije od ove tecivarine izuzeti svi 
dohodci izpod 3750 franaka, od god. 1854. svi dohodci izpod 
2500 fr., od god. 1877. opet svi dohodci izpod 3750 fr., a od 
god. 1894. izuzeti su dapače svi dohodci izpod 4000 franaka. 

No evo, što je još zanimivije : Dohodci od 4000 do 17.500 
fr. plaćaju tecivarinu tako, da se od njih najprije odbije znatan 
dio, a tecivarina se onda računa samo od preostatka. Kod toga 
se postupa prema načelu : Što veći dohodak, to manji odbitak. 

Tako se u dohodcima od 4000 do 10.000 odbija preko po¬ 
lovice — 57% ; dohodcima od 10.000 do 12.500 odbija se jedna 
trećina, — 33% ; od 12.500 do 15.000 preko jedne petine, naime 
21% ; napokon od 15.000 do 17.500 jedna desetina — 10%. 

Ovaj osebujni način poreznoga odbijanja nije ni u En¬ 
glezkoj nov, a nije niti najedanput uveden ovako, kako je to 
netom spomenuto. 

Istom god. 1864. izuzeti su donekle dohodci od 2500 do 
5000 fr. God. 1874. počelo se odbijati 3000 fr. od sviju doho¬ 
daka izmedju 3750 i 10.000 fr. God. 1894. uvedeno je odbi¬ 
janje za svote do 12.5000 fr., a 1898. za dohodke do 17.500 fr. 

Naglasiti treba, da se, recimo, i od 15.000 i od 17.500 od¬ 
bija 1750 fr. ; od 12.500 do 15.000 odbija se već znatno više 
naime 3000 fr.; od 10.000'do 12.500 fr. 3750, a od 4000 do 10.000 

odbijaju se 4000, te dohodak od 4000 ne plaća poreza, a na do¬ 
hodak od 10.000 plaća se porez samo od 6000 fr. 

Da pravo ocienimo, kolika je polakšica za porezovnike 
samo ovo odbijanje, valja iztaknuti, da je god. 1904. na taj 
način odbito 2.588,500.000, t. j. preko dvie i pol milijarde 
franaka od sveukupnih 15 milijarda dohodka, nc računajući 
dohodaka, koji su manji od 4000 fr. Po današnjem oporezovanju 
olakšano je na taj način porezno breme imućnijim englezkim 
staležima od prilike za 120 milijuna fr. No uza sve to englezki 
imućniji staleži plaćaju samo tecivarine danas blizu jednu mi¬ 
lijardu fr. godišnje, a tomu nema primjera nigdje na svietu. 

Koliko ima u Englezkoj ljudi s godišnjim dohodkom ma¬ 
njim od 4000 fr. i posvema prostih od ovoga poreza, toga nam 
englezka statistika ne kazuje, i to valjda zato, što bi to vrlo 
nepovoljno djelovalo na više englezko družtvo. Broj taj naime 
mora biti veoma velik, sudeći po tom, da sbog sličnoga oprosta 
od dohodarine u Pruskoj — za đohodke manje od 1125 fr. — 
23 milijuna stanovnika ili preko dvie trećine pučanstva ne 
plaća nikakve dohodarine. 

Svakako je to za nas kopnene Evropljane neobičan po- 
jav, da u državi, koju po ustavu, a još više po političkoj i di¬ 
plomatskoj reprezentaciji držimo posvema aristokratskom, naj¬ 
širi slojevi gradjanstva i puka baš nimalo ne osjećaju najvećega 
poreznoga bremena. Mi smo naime navikli gledati i u samoj 
Francuzkoj pak u Ugarskoj, a i u Hrvatskoj, da oni staleži, 
koji imadu političku vlast, ne smatraju nimalo svojom prvom 
dužnošću nositi ujedno i najveći dio državnih tereta. 

(Od čega se plača ova tecivarina i koliko donosi godišnje.) 
Englezke tecivarine ima pet razreda, što ih Englezi označuju 
jednostavno s ovih pet velikih pismena : A, B, C, D, E. 

Na ceduljicu ili na karticu A plaća se porez od dohodka, 
što ga donosi vlastništvo svakovrstnih zemljišta, na¬ 
stanjenih kuća, baštine i t. d. 

Na ceduljicu B plaća se od dohodaka, što ih imaju za¬ 
kupnici. 

Na ceduljicu C plaća se od dohodka, što ga daju državni 
papiri domaći i strani. 

Na ceduljici D oporezovan je obrtnički, trgovački i svaki 
drugi dohodak, koji nije prije spomenut. 

Na ceduljicu E spadaju svi javni i državni činovnici. 

Ovo je dakle zapravo pet vrsti poreza, koji su vezani samo 
zajedničkim imenom, i već spomenutim zajedničkim obilježjem, 
ali se inače vrlo razlikuju i račinom, kojim se dohodak odre- 
djuje, i kontrolom, koja se nad vjima vrši. 

Osim toga treba naglasiti, da englezki sabor, kadgod do- 
zvoljuje ovu tecivarinu, ođređjuje ujedno za svih pet njezinih 
vrsti zajednički postotak, kojim se imadu oporezovati. 

Taj postotak bio je do sada najniži od 1874.—1876. naime 
0.83, a najviši 1902.—1903., naime 6.25. Kod najnižega opo- 
rezovanja dala je ova tecivarina Englezkoj 95,800.000 fr., i to 
god. 1875. Uz najviši postotak doniela je 1903. blizu jednu 
milijardu, naime 966,500.000 fr. 

Vrlo je zanimivo znati, kako jedan te isti postotak opo¬ 
re zovanj a donosi što dalje to veći prihod u državnu blagajnu. 

Ako uzmemo, da se na dohodak od jedne funte sterlinga, 
t. j. od 25 kruna ili franaka, plaća jedan pennv, ili 240-dio ster¬ 
linga, dobijemo ovu sliku : 

Jedan penny engl. tecivarine iznio je 1843. god. 19,304.000 
fr., a 1903. god. 64,500.000 fr. Drugim riečima : Uz isti po¬ 
stotak, ili uz jednaku visinu oporezovanja daje englezka teci¬ 
varina u 66 godina triputa više. Kad uvažimo, da je ovo izravni 
porez, i to porez takav, od koga je najveći dio kućanstva izuzet 
posvema, veliki dio djelomice, a znatni mu se dio otimlje pre- 
varom, kako to svagdje biva, onda ćemo i sbog ove sve to veće 
unosnosti ovaj porez držati u istinu vriednim osobitoga pro- 
učavanj a. 

(Glavne mane i prednosti englezke tecivarine.) Prva je mana 
u tom, što se prihodi ne mogu odrediti bez svakovrstnih pro¬ 
pitkivanja sa službene strane, dotično bez takvih podataka, 
koji odkrivaju poslovnu tajnu, te su naročito neugodni, pa 
često i nesnosni trgovemia i industrijalcima. Istina, da ovu, da 
tako kažemo, poreznu inkviziciju znatno ublažuje osebujno 
obilježje englezke uprave, u kojoj nema ni izdaleka toliko či¬ 
novničke samovolje kao na evropskom kopnu. Ali zato i naj¬ 
širi slojevi puka težko podnose, što moraju do potankosti 



3 » 


označiti svaku vrst svoga dohodka, jer se inače ne može usta¬ 
noviti, nije li u istinu veći od četiri tisuće franaka, i mora li biti 
oprošten od ovoga poreza. 

Druga je mana u tom, što mnogi porezovnici dosta lako 
izmiču tomu porezu, te je englezki ministar financija dne 19. 
travnja 1904. morao naviestiti, da će posebna komisija stru- 
kovnjaka izpitati način i sredstva, kojima bi se stalo na put 
tomu, da „pojedine osobe svoje breme tovare ira ledja svojih 
sugradjana". 

Napokon je velika mana ovoga poreza, što ga plaća samo 
neznatna manjina državljana, i to tako, da se sve više i više 
od njega, bilo i djelomice, opraštaju veoma znatni prihodi. 

Pa kako se ipak uza sve to mogao udomaćiti taj porez, 
koji u početku bijaše tek iznimice dozvoljen, a koji ni danas 
nije ni popularan, ni trajno uzakonjen ? 

Na to nam odgovara Gladstone u glasovitom svom finan- 
cijalnom govoru od 18. travnja 1853. medju inim ovako : 

„Ako hoćete daocienite našu dohodarinu, pogledaj te, kako je 
nastala, izpitajte, što je sve za vas učinjeno u doba pogibli i 
narodnih neprilika ; prosudite, ako ne uništite ovoga poreza, 
što još može učiniti za vas, ako s dopuštenjem božjim opet 
nadodju ovakva vremena ... Vi znate, gospodo, da je ovoga 
poreza nestalo 1816., čim je postignuta svrha, za kojom je 
išao . . . Taj nas je gorostas nekada obranio u vrieme rata, da 
nam onda u vrieme mira pomogne u našim industrij alnim po¬ 
duzećima . . . Uveden po drugi put bio je sredstvom, da se 
uvedu uspješne reforme trgovačke i porezne." 1 

Već sam spomenuo, kako ova tecivarina nije prije en- 
glezko-burskoga rata dosizala ni pol milijarde franaka go¬ 
dišnje, a kako je onda jednim potezom pera poskočila naj¬ 
prije na 742,700.000, a onda na 966,500.000 fr. 

I samo zato, što se Englezi ponovno uvjerišc, da im je 
ovaj porez sačuvao njihovo kolonijalno carstvo, i da im je naj¬ 
više pomogao steći i uzdržati njihovu pomorsku i trgovačku 
prevlast u svietu, samo zato najvole ga plaćati onda, kad je 
najviši. Porezna englezka statistika izniela je naime neobično 

1 Stourm, Impots itd., str. 147.—148. 

zanimivu činjenicu, da se kod ove tecivarine to manje vara, 
što je viši porezni postotak, t. j. što su ozbiljnije javne prilike 
i očitija potreba, da valja državi i domovini u pomoć priteći. 


Pruska dohodarina od god. 1891. 

(Razlika izmedju nje i englezke tecivarine.) Englezka se 
tecivarina propisuje od dohodaka, koji su, kako vidjesmo, 
razvrstani u pet razreda, te je tu zapravo pet poreza, a svaki 
se plaća od takve skupine dohodaka, koji prirodno jedni k dru¬ 
gima spadaju. Pruska dohodarina naprotiv plaća se od svih 
dohodaka, uzetih kao jedna cjelina, te je to obćeniti dohoda- 
rinski porez. 

Druga je razlika u tom, što kod kontrole nad pruskom 
dohodarinom i po zakonu, a jošte više u praksi, posvema pre¬ 
vladavaju državni činovnici, dok je u Englezkoj kontrola nad 
tecivarinom u rukama samoupravnih organa i samih pore- 
zovnika. 

Pruska dohodarina već s toga, što izpituje sav dohodak 
kao jednu cjelinu, i što od porezovnika traži, pod prietnjom 
strogih globa, da točno izpunjavaju valovnice, ovaj je porez 
mnogo nesnosniji od englezke tecivarine. Ta gdje će ratar, mali 
obrtnik ili kakav sitničar, od kojih nijedan ne vodi trgovačkih 
knjiga, sastaviti pravu, pravcatu bilancu, kakvu traže pruski 
porezni uredi! Pa ipak se ova stvar najprije strogo tražila, a 
zatim se uvela ustanova, da će se svaka prazna rubrika u va- 
lovnici izpuniti službeno, eventualno i na štetu porezovnika. 

Nije dakle nikakvo čudo, što je ovaj porez i u Pruskoj 
naišao na silnu opoziciju, te je trebalo da vlada upotriebi sav 
svoj upliv, da za nj dobije većinu dne u. lipnja 1891. U drugoj 
nijednoj zemlji ne bi ovakav zakon bio prihvaćen, a da ga 
sabor i primi, ne bi se drugdje mogao provesti, jer za to treba 
željezne činovničke ruke i takvih porezovnika, koji se dadu 
mirno strići poput krotkih ovčica. 

(Sličnost medju englezkom tecivarinom i pruskom doho¬ 
darinom.) Prusku dohodarinu plaća samo velika manjina pu¬ 
čanstva. God. 1903. bilo je u svem 3,897.782 porezovnika, a 
od toga 2.598 jurističnih osoba i svakovistnih društava. Pruska 

statistika računa, da svaki taj porezovnik plaća poprečno za 
obitelj triju članova, te bi prema tomu bilo u svem oporezo- 
vano ii milijuna stanovnika. Ali ipak još ostaje dva puta više 
ljudi, naime 23 milijuna, koji su sa-vim oprošteni od ove doho- 
darine. 

Tkogod naime u Pruskoj ima sveukupni dohodak manji od 
1125 franaka, taj ne plaća ovoga poreza. 

Sva sila porezovnika, naime oko tri i pol milijuna ljudi, 
plaća ovu dohodarinu prema ključu nižemu od jednoga postotka, 
dok se. inače redovno plaća izmedju 3% i 4%. 

Još je u dvie stvari ova dohodarina slična englezkoj teci- 
varini : u tom, što je i ona za Prusku veoma unosna, i u tom, 
što se i ona plaća uza sve oproštaje i polakšice još uviek od či¬ 
tavih milijarda dohodaka. 

Prije ove dohodarine imala je Pruska dva gotovo isto¬ 
vjetna dohodarinska poreza, a oba su joj izniela god. 1891. : fr. 
91,145.000. Nova dohodarina doniela je naprotiv već god. 1892. 
156,050.000, a 1902. god. 236,047.000 fr. God. 1892. plaćao 
se taj porez od sveukupnoga dohodka 7.451 milijuna franaka, 
a 1902. već od 11.395 milijuna franaka. 

(Pogled na način oporezovanja.) Najprije, kako je već 
spomenuto, dohodci od 900 maraka ili 1125 franaka posvema 
su oprošteni od ove dohodarine. Zatim dolazi prvi razred sa 26 
podrazreda, u kojima se plaća od 7 i pol franka do 375 franaka 
za dohodke izmedju 1.125 i 13.126 fr. 

U drugom razredu su dohodci od 13.125 do 125.000 fr., 
s četiri podrazreda. Tu se osim gornjih 375 franaka plaća još 
neki prirez, koji je okruglo na jednu do dvie i pol tisuće fr. 
37 i pol do 125 fr. 

Napokon je treći razred, u kojem se za dohodke od 125.000 
fr. do 131.250 fr. plaća dohodarine 5.000 fr., a za svakih dalj¬ 
njih 6.250 po 250 fr., t. j. oko 4%, a to je ujedno najviši postotak 
oporezovanja. 1 

(Glavni nedostatci pruske dohodarine.) Već zbog toga, što 
se ovaj porez temelji na sveukupnom dohodku, te ne razlikuje 

1 Računano je sve u francima, mjesto u Markama, jer se jedan 
franak može uzeti gotovo za Krunu, dok se jedna marka računa 1 K 
i 20 fil., ili nješto manje. 

i ne specijalizuje pojedinih vrsti prihoda u tu svrhu, da ih po¬ 
sebice oporezuje, izmiču mu se mnogi dohodci, koji nisu redo¬ 
viti, ili se ne dadu kontrolovati po vanjskim znakovima, ili im 
je vrelo u tudjini, kako je to kod kupona stranih državnih pa¬ 
pira. Za prusku poreznu upravu obistinjuje se dakle ovdje 
ona poznata i sgodna francuzka rečenica : Tko previše grabi, 
malo ulovi. U Pruskoj se mogu tješiti jedino time, da je to 
gotovo neizbježiva posljedica svakoga sistema ovakve obćenite 
dohodarine. 

I druga mana ovoga poreza sliedi iz samoga sistema. To su 
silne prievare, kojih nije kadra zapriečiti ni onakva željezna 
uprava, kao što je u Pruskoj. 

Istina, pruska statistika navodi, da je porezna uprava za 
god. 1903.—1904. prigovorila više nego četvrtini svih valov- 
nica, da je pobijala od 506.000 valovnica njih 155.000, i to s to¬ 
likim uspjehom, te su četiri petine prigovora uvažene u korist 
državne blagajne, a time je oporezovano za tri sto milijuna 
dohodaka više s deset milijuna dohodarine. Ali baš ovaj uspjeh 
porezne kontrole nepobitno dokazuje, kolika je razlika medju 
pravim i medju valovanim prihodima pruskih porezovnika. 

Nego najveći je nedostatak ove dohodarine obvezno, ili 
točnije, prisilno valovanje. Tu je vriedno iztaknuti, da je gla¬ 
soviti englezki ekonomista Stuart Mili ovakvo valovanje nazvao 
„natječajnom nagradom za bezsavjestne ljude, a globom za sve 
poštenjake". 

S malo lukavštine i izkustva lako je naime opaziti, koja 
se vrst prihoda ne da nikako sakriti pred poreznom državnom 
kontrolom. Bezsavjestan čovjek onda prikaže ovakav dohodak 
s pretjeranom iskrenošću, ali zato zataji, ili izkrivi svaki onaj 
dohodak, za koji se uvjerio, da ga je lako moći sakriti pred 
službenim očima. 

Ne znajući, kako da si drugčije pomogne, da ovakve pre¬ 
vare zaprieči, utječe se pruska porezna uprava k ovomu ne¬ 
običnomu postupku : Kad vidi, da valovnica koji prihod taji ili 
izkrivljuje, a da se to ipak ne da očito dokazati, stane mjesto 
prihoda iztraživati troškove poreznikove. Tako njemački listovi 
pišu, da porezno povjerenstvo izpituje, kako koja obitelj živi, 
kamo putuje, kako se odieva, koliko plaća svoju služinčad i t. d. 


S. Radić : Današnja financijalna znanost. 

Dogadja se, kažu, i to, da se mužu podvostruči porez na temelju 
trgovačkih računa njegove žene, koja je bez muževa znanja 
naručila i platila toliko toga, da se po tom može suditi na mnogo 
veći prihod. 

Ali ovo je već zadnje očajno sredstvo porezne kontrole, 
koja nikad ne bi smjela ni na čas zaboraviti, da dohodarina po 
zakonu nije porez, odredjen prema troškovima, nego prema 
prihodima porezovnika. Na prvi je naime pogled jasno, da troš¬ 
kovi i prihodi ne moraju biti, pa često i nisu u pravom medju- 
sobnom razmjeru : Danomice gledamo i slušamo, gdje se to¬ 
likim ljudima sviet čudi, od kuda živu tako na veliko, dok poslie 
nekoga vremena ne izadje na vidjelo strahovita prezaduženost, 
ili još i što gorega. 

U drugu ruku jasno je i to, da se tolikim ljudima čudimo, 
što ne živu, kako bi prema svojim sredstvima mogli, a po druž- 
tvenom shvaćanju i morali živjeti, te su njihovi troškovi često 
puta manji od neznatnoga diela njihovih prihoda. 

Valja dakle ponovno naglasiti, da je pruska dohodarina u 
glavnom uspjela samo radi osobite organizacije pruskoga či- 
novničtva i radi slabe, a često i nikakve ustavne sviesti pruskih 
porezovnika. 


Najmoderniji izravni porez u Evropi. 

To bi imao biti talijanski porez na pokretnu imovinu sa 
svojim osebujnim oporezovanjem, koje određjujc za različne 
vrsti dohodka različni porezni postotak. 

Za taj porez napisao je francuzki ekonomista Denis, da je 
to „ponajveće nastojanje za pravednošću, što ga pozna po¬ 
rezna povjest u XIX. stoljeću". Drugi opet francuzki učenjak, 
Yves Guyot, veli ob ovoj stvari : „Ovaj talijanski zakon o 
pokretnoj imovini jest najpodpuniji zakon, što ga ima ikoja 
država. To je rezultat više nego desetgodišnjega izkustva i 
desetgodišnjih pokušaja, posljednji izražaj mnogobrojnih pro¬ 
mjena, te je sada cjelina poput velikoga poreznoga zakonodav¬ 
stva Revolucije, ili poput englezke tecivarine". 

Istina je doduše, da je ovaj porez, uveden po prvi put u 
Italiji 1864., bio kasnije više nego deset puta promienjen, dok 

nije konačno ustaljen zakonom od 24. kolovoza 1877. Istina je 
i to, da u Italiji upotriebiše koristno i veoma brižno koli iskustvo, 
toli financijalno znanje gotovo ciele ostale Evrope. No ipak je 
uza sve to ovaj porez ne samo posvema različan od englezlce 
tecivarine, nego je dapače i oprečan cielim svojim duhom i či¬ 
tavom svojom praksom. To je dapače, kako ćemo odmah vidjeti, 
usprkos svojoj modernosti ne samo najnesnosniji, nego danas 
možda najnepravedniji porez u Evropi, a osim toga nije ni za 
talijansku državnu blagajnu ni iz daleka onako izdašno vrelo 
prihoda, kako su slični porezi po ostaloj Evropi. 

(’Vanjska sličnost i unutrašnja oprečnost medju talijanskom 
dohodarinom i englezkom tecivarinom .) Talijanska dohodarina 
dieli se takodjer na četiri skupine ili vrsti, koje se prema englez- 
lcomu uzoru zovu jednostavno : Ceduljica A, B, C, i D. 

Ali to je ujedno i sva sličnost. Razlika počinje odmah u 
tom, što talijanska dohodarina oporezuje samo prihod od po¬ 
kretnina, jer za nekretnine imadu u Talijanskoj posebne poreze, 
naime zemljarinu i kućarinu. Engleska tecivarina naprotiv opo¬ 
rezuje, kako znamo, i dohodak od nekretnina. 

Još je veća razlika u tome, što je u Englezkoj za sve vrsti 
dohodaka jednako, pak zato redovno i veoma nisko oporezo- 
vanje. U Italiji je to sasvim inače : Tu je oporezovanje dohodaka 
vrlo visoko i veoma nejednako, a što je još gore, ta se nejednakost 
sve to više povećava. 

Najjače su oporezovani dohodci „ceduljice" A, za koje se 
u zakonu veli, da nastaju sami od sebe, od glavnice, i da su stalni. 
To su dohodci od državnih papira, kamate uloženih glavnica, 
založnica i slično. Ova vrst dohodaka bila je najprije oporezo- 
vana s 8%, zatim s 8 - 8%, onda s 13.2%, a napokon zakonom 
od 22. srpnja 1894. s 20%. 

Ceduljicu B sačinjavaju dohodci, koje talijanski zakon zove 
mješovitima, t. j. koji ne nastaju jedino od glavnice, nego i od 
rada. To je naročito trgovački i industrijalni dobitak. Taj je 
oporezovan s 10%. 

Na treću ceduljicu spadaju dohodci, što ih zakon zove pri¬ 
vremenima, i medju koje spada svakovrsna privreda u užem 
smislu te rieči. To su dohodci obrtnika i privatnih činovnika. Ti 
su prihodi oporezovani sa cielih 9%. 

* 

Istom za četvrtu skupinu prihoda, naime za plaće državnih 
pokrajinskih i općinskih činovnika, porezni je postotak nešto 
niži, naime 7.5, ali još uviek gotovo za polovicu viši od redovnoga 
poreznoga postotka u Englezkoj i u Pruskoj. 

Dakle i kod one vrsti prihoda, kod kojih država ravno štedi 
sebe samu, dohodarinski je porez u Italiji veći u mirno doba, nego 
u Englezkoj za najtežih ratnih vremena. Ako uz to pogledamo 
još malo potanje na to, kako je u Italiji provedeno osnovno 
načelo ovoga poreza, uvjerit ćemo se nepokolebivo, da u istinu 
nema ništa zajedničkoga s englezkom tecivarinom, i da nipošto 
ne zaslužuje ni pohvale, a kamo li udivljenja. 

(Kritika talijanske dohodarine s njezinoga gledišta.) Tali¬ 
janska se dohodarina dieli u četiri razreda zato, jer da je načelna 
razlika izmedju dohodaka od glavnice, pak izmedju dohodaka 
mješovitih i izmedju čiste osobne privrede i puke činovničke 
plaće. Na toj načelnoj razlici temelji se i posvema različno opo- 
rezovanje prema nazoru, da čisti glavnični prihod ne zaslužuje 
nikakvih obzira, dok se mješoviti dohodak, a pogotovo osobna 
privreda i činovnička plaća moraju štediti. 

I Bismarck je bio uvjeren, da nikakvoga obzira ne zaslužuje 
porezovnik, koji nema drugoga posla, nego da „škarama reže 
kupone, ili da svomu vjerovniku napiše namiru na kamate." 1 

No talijanska dohodarina nije htjela biti samo stroga, nego 
i pravedna prema svim kapitalistima. Ona je htjela veoma 
visoko oporezovati sve čiste i trajne glavnične dohodke. No kod 
toga nije nimalo računala s time, da je trajnost dohodka veoma 
relativna stvar, prema tomu, uživa li dohodak mladić ili starac, 
i prema postotku, koji glavnica nosi. Može naime biti državnih 
papira, koji su i dosta nesigurni i daju nizki postotak, a može 
biti dapače i posvema nesigurnih papira, jer u svakoj modernoj 
državi može nenadano nastati ili svoje vrsti panamska afera, ili 
revolucija. Čisti glavnični dohodci mogu dakle biti, pa u istinu i 
jesu često tako nestalni, kao i osobna privreda, te bi spadali 
prije na ceduljicu C, nego na A. Visoko oporezovanje može se 
dakle ovdje opravdavati jedino načelom, da porezni sistem ima 
biti naperen proti samomu kapitalu. No talijanska dohodarina 
za tim ne ide, što dokazuje naročito ceduljica B, prema kojoj se 


Stourm, Impots itd., str. 153. 

oporezuju tako zvani mješoviti dohodci tek neznatno više od 
osobne privrede. Ne da se naime poreći, da kod tih t. zv. mješo¬ 
vitih dohodaka isto tako prevladava glavnica, kao što znade 
prevladati rad, pa bi oporezovanje bilo tu sigurno mnogo više, 
kad bi u istinu bilo napereno proti glavnici kao takovoj. 

Talijansku dohodarinu vodi u glavnom težnja, da bude što 
pravednija, da naime zaštiti rad bez otvorene i bez prikrivene 
borbe s kapitalom. Pa gle, upravo se toj težnji ovaj porez u praksi 
posvema iznevjerio. 

Vidi se to naročito iz oporezovanja u ceduljici B i C. 

Dohodarina B plaća se, kako znamo, od mješovitoga dohodka, 
koji nastaje zajedničkim djelovanjem glavnice i rada. 

Na prvi se pogled čini, da kod takvoga dohodka prevladava 
ili samo rad ili samo glavnica. Znajući primjerice, kako je netko 
baštinio veliku i moderno uredjenu tvornicu, skloni smo, da 
svaki njegov poslovni napredak popratimo uzklikom : Lako 
njemu, došao je na gotovo ! Videći opet koga drugoga, gdje 
svojim znanjem i marljivošću kakvo skromno poduzeće silno 
razgranio, rado sav taj uspjeh pripisujemo samo njegovoj spo¬ 
sobnosti i radinosti. No čim u stvar dublje zavirimo, uvje¬ 
ravamo se, da je veoma težko, ako nije i nemoguće, iole točno 
označiti, koliko je mješoviti dohodak nastao čistom glavnicom, 
a koliko samim radom. Zato je Gladstone s punim pravom u 
svom već spomenutom govoru naglasio, da se vriednost i obi¬ 
lježje svakoga dohodka ne razlikuje samo po tom, da li je na¬ 
stao radom ili kapitalom, nego i prema tomu, u kakvim je pri¬ 
vrednim prilikama poduzeće osnovano, i tko dohodak uživa, 
da li čovjek u najljepšim godinama, ili kakav slabašni starac. 
Zato se taj ugledni financijalni strukovnjak, prosudjujući ovo 
važno pitanje, kao pravi velikan, zadovoljio ovom jednostav¬ 
nom tvrdnjom zdravoga razuma : ,,Ja niti ne stavljam pitanja, 
da li je godišnji dohodak — razumije se, bez ikakve bliže, 
oznake — pravedan i sgodan temelj za porez, komu je svrha 
zadovoljiti godišnjim potrebama." 1 

_ Drugi jedan englezki ministar financija, William Har- 
court, tumačeći Gladstoneove nazore, kazao je dne 28. travnja 
1893. i ovo : „Zavodljiva je teorija, koja hoće, da niže ODore- 

1 Stourm, Impots, str. 159., opazka. 

zujemo industrijalca i trgovca, nego glavničara. Ali je težko 
razlikovati, koliko dohođka dolazi od industrije, a koliko od 
kapitala. Kako ćemo u velikom pouzeću odrediti, gdje zacinju 
proizvodi osobnoga rada, a gdje opet proizvodi uložene glav¬ 
nice . . . Ovo je mišljenje izbilo na površinu 1853., ali se mo¬ 
ralo odustati od nauma, da se u praksi provede.” 1 

Sve ovo vriedi pogotovo za oporezovanje prema razredu 
C, koji dohodak prosudjuje po tom, što je privremen, a nije 
stalan. No tu je dosta da se sjetimo, kako rade osiguravajuća 
družtva, pa ćemo vidjeti, da je i ova vrst talijanske dohoda- 
rine posvema samovoljna. 

Pogledajmo samo tablice za osiguravanje, pa ćemo odmah 
zamietiti, kako je znatna, pa i velika razlika izmedju osigur¬ 
nine, recimo, u tridesetoj i u šestdesetoj godini, te se ne može 
ozbiljno ni razpravljati o tom, da bi to bilo pravedno, plaćati 
osigurninu prema takvomu prosjeku, koji se ne bi nimalo osvr¬ 
tao na dobu osiguranika. 

Čim dakle talijanska dohodarina polazi s toga načelnoga 
stanovišta, da je bitno obilježje, po kojem se dohodak ima opo- 
rezovati, njegova stalnost ili privremenost, nije se smjela zado¬ 
voljiti s obćenitim prosječnim poreznim postotkom. 

Istina je, da takav porezni postotak određjuje i englezka 
tecivarina, ali zato je njezin najviši postotak još uviek mnogo 
manji od najnižega postotka kod dohodarinskoga poreza u 
Italiji. 

Očito je dakle, da je kud i kamo pravednije englezko na¬ 
čelo razmjernosti, po kojoj se viši dohodci oporezuju višim 
postotkom, nego talijansko načelo različnosti, po kojem se 
dohodci razvrstaju doduše lako u pojedine razrede, ali se 
težko nadje medju tim razredima takav omjer u oporezovanju, 
koji bi u istinu bio pravedan. 

Englezko načelo razmjernosti neodoljivo sili porezno za¬ 
konodavstvo 11a umjerenost, jer ima prema sebi veliku množinu 
porezovnika. Talijansko načelo različnosti, dieleći porezovnike 
u više skupina, lako zavodi financijalno zakonodavstvo na 
previsoko oporezovanje, jer se proti njemu naravski dižu samo 
oni porezovnici, koje najjače šiša. 

1 Stourm, Impots, str. 157. opazka. 

(Praktična vriednost talijanske dohodarine.) Ovaj porez 
ne vriedi mnogo u praksi, kad bi baš i bio najopravdani]i s teo¬ 
retskoga gledišta. 

U talijanskom proračunu za 1904. i 1905. predvidja se, 
da će svi izravni porezi donieti 488,428.000 lira ili franaka. Od 
toga imala bi dohodarina donieti blizu tri stotine milijuna, 
naime 298,407.000, lira. 

Ali tu treba sada naglasiti, da si porezna uprava od te 
svote sama službenim putem pribavlja do 148 milijuna tako, 
da jednostavno zadrži porez od državnih papira i od činovničkih 
plaća i t. d. Tako je primjerice država dobila počevši od god. 
1894. priliku, da si ovim putem jednim mahom pribavi tride¬ 
setak milijuna lira više, povisivši dohodarinu na kapital od 
13.2 na 20%. 

Od dohodarine u pravom smislu te rieči dobiva talijanska 
državna blagajna samo oko 146 milijuna lira, premda je u Ita¬ 
liji oporezovan svaki dohodak bez iznimke. 

; i Kako je ovo malen prihod, vidi se najbolje, kad ga uzpo- 
redimo s ceduljicom D englezke tecivarine, koja je od prilike 
ono isto, što i talijanska dohodarina. Pa ipak je samo na toj 
vrsti tecivarine Englezka 1902.—1903. dobila 564 milijuna 
franaka. Nema sumnje, da se englezko narodno bogatstvo 
ne da prispodabljati s talijanskom narodnom imovinom, ali 
je ipak vriedno spomenuti, da bi isto takav porez donio En- 
glezkoj jednu i pol milijarde Kruna, t. j. pet puta više nego u 
Italiji. A toliko puta nije opet Italija siromašnija od Englezke. 

Dva su u glavnom razloga, osim visokoga oporezovanja, 
radi kojih ovaj porez nije tako unosan, kako bi se to moglo 
od njega očekivati : slaba talijanska uprava i osobita lukav- 
ština talijanskoga značaja. Državna je vlast naročito u južnoj 
Italiji i na Siciliji često puta posvema nemoćna proti zloglasnim 
tajnim družtvima, a talijanski porezovnici umiju tako svoje, 
dohodke prikazivati da tako zv. juristične osobe imadu 40% 
svih oporezovanih dohodaka, a svi ostali porezovnici samo 
60%. Banke naime i družtva, koja su dužna polagati javne 
račune, ne mogu izkrivljivati svih javnih izvještaja, dok je 
privatnicima lako upotrebiti svaku prievaru, koja je posvema 
naravska, budući da je porezni postotak tako visok. 

Ove su prievare tako obćenite, da je talijanski ministar 
financija Depretis u svom izvještaju od 10. ožujka 1877. naveo 
i to, da prema službenim podatcima ,,u Italiji odvjetnici ne bi 
imali prosječno za oporezovanje više prihoda od 756 lira, javni 
bilježnici 637, liečnici 398 lira ili kruna". Prema istomu izvje¬ 
štaju „trgovine, na pr. sa svilom, koje se izvozi za sedam, 
sto milijuna, upisane su u poreznom imeniku svega skupa sa 
šest milijuna doliodka . . . Slikarstvo, kiparstvo, vajarstvo i 
kovorezbarstvo, sve vrela unosne trgovine, jedva jedvice imaju 
jedan milijun dohodka". 

Prema ovomu istomu financijalnomu izvještaju imali bi 
graditelji i inžiniri u Italiji godišnje dohodka poprečno samo 
717 kruna, a profesori dapače tek 421 krunu. 

I tako je sam spomenuti ministar financija morao završiti 
svoj izvještaj ovako : 

„Naša dohodarina zaista nam. nosi samo jedan dio onoga, 
što bi nam davala, kad bi svaki porezovnik plaćao zbilja od 
svih svojih dohodaka ono, što zakon odredjuje . . . Nepravednost 
i nejednakost, koja nastaje neminovno radi krivoga valovanja 
razlogom su, da dohodarina spada medju one poreze, proti 
kojima se u svoj zemlji najživlje prosvjeduje". 1 

Proti ovoj dohodarini prosvjedovalo se dakle najoštrije, 
čim se ustalila. Danas — 1908. — poslije 41 godine, još je uviek 
tako nepopularna, da je i veliki njezin branitelj Nitti, profesor 
financijalne znanosti, na napuljskom sveučilištu god. 1904. za 
nju napisao ovo : 

„Porezni je postotak ovdje tako visok, da je baš neizbježivo 
krivo valovanje. Može se reći, da većina porezovnika ni iz da¬ 
leka ne plaća razmjerno prema pravomu svomu dohodku". 2 

I tu se dakle, vidi, da se kod poreznoga zakonodavstva smi¬ 
jemo najmanje zadovoljiti prividnom modernošću, koja baš 
u naše doba na svakom polju javnoga života, tako lako za¬ 
varava i školovanu inteligenciju i najšire slojeve radničkoga 
puka. 


1 Stourm, Impots, str. 163. —164., opazka druga. .- 2 Sporu. 

djelo, str. 164. op. 

Najsavršeniji porezni sistem u Evropi. 

Živimo u doba, kad najncsredjenije ideje znadu prevladati 
ne samo na političkom polju, nego i na području socijalnom 
i gospodarskom, dakle i u stvarima financijalnim i poreznim. 
Gledamo na svoje oči, gdje organizovana revolucija u ime slo¬ 
bode kazni smrću ne samo svoje protivnike, nego i svoje pri¬ 
staše, ako joj se sliepo ne pokoravaju. Isto tako vidimo, gdje 
razni liberalci i radikalci osudjuju vlade, kad u ime državnoga 
autoriteta stežu individualnu slobodu, ali u isto vrieme i sami, 
ne mareći mnogo za nepovredivost čovječje ličnosti, posižu 
za svetinjom obiteljskoga života i kućnoga praga. 

Zlokobna ova nesredjenost i nedosliednost i u mislima 
i u javnom radu stvorila je silan metež i u financijalnoj zna¬ 
nosti, te se u vrevi raznovrstnih nazora čuju i takvi glasovi, 
koji s omalovaženjem, pa i s priezirom govore i o najtrajnijim 
stečevinama političkoga izkustva i družtvene pravednosti. 

Tako se profesor bruseljskoga sveučilišta, već spomenuti 
H. Denis, u svom djelu ,,0 porezu" oborio na francuzki po¬ 
rezni sistem samo zato, što dosljedno odbija svaki pokušaj 
obveznoga i neobveznoga valovanja dohodaka, usavršujući se 
u tome, da sve vrsti dohodaka oporezuje po izvanjskim zna¬ 
kovima, kao što je najamnina, broj služinčadi i t. d. G. Denis 
zove ovakovo oporezovanje nekulturnim i upravo barbarskim, 
a naprotiv vanredno hvali svako oporezovanje, koje se ne te¬ 
melji na vanjskim znakovima blagostanja, nego na strogom 
valovanju poreznikova dohodka. Ali Rene Stourm odgovara 
na to veoma sgodno : „Nije li baš takvo oporezovanje slično 
brutalnomu lovu iz pradavnih vremena, lovu, koji se ne za¬ 
ustavlja pred nijednom ogradom u potjeri za svojim plienom? . . . 
I nije li mnogo više u skladu s napredkom prosvjete, da se na 
tisuću sgodnih i uspješnih načina učini ono, što se prije radilo 
jednostavnim surovim postupkom bez ikakvih obzira. U ostalom 
povjest poreza u Francuzkoj dokazuje, da je prije današnjega 
sistema u Francuzkoj postojalo već u istinu onakvo pobiranje 
i utjerivanje poreza", 1 kako to i danas hoće g. Denis. 


1 Stourm, Impots, str. 206. 

(Povjesi i karakteristika francuzkoga poreznoga sistema.) 
Prije velike revolucije bio je u Francuzkoj od prilike takav 
porezni sistem, kakav je načelno danas u Pruskoj i u Italiji. 

Ali je francuzkomu narodu postalo nesnosno izpitivanje 
službenih poreznika, koji se pred ničim ne zaustavljahu, nego 
prodirahu i u najskrovitije tajne poslovnoga i društvenoga 
života, samo da uvrcbaju svaki i najmanji dohodak. Od jednoga 
kraja Francuzke do drugoga digla se radi toga tolika bura 
narodnoga ogorčenja, da je francuzka ustavotvorna skupština 
svojim poreznim zakonima od god. 1790.—1791. odlučno i bez 
kolebanja odstranila i najmanji trag poreznoj inkviziciji i samo¬ 
volji stare vladavine. U tu svrhu stavio se ovaj zakonodavni 
sbor dosljedno na ovaj temelj : Svaki dohodak može i smije se 
oporezovati samo onda, kad se vanjskim načinom pokaže, i 
samo toliko, koliko se njegova nesumnjiva vriednost vidljivim 
znakovima očituje. 

I tako je u Francuzkoj nastao sistem, koji načelno opo¬ 
rezuje samo potrošak, ali nipošto inkvizitorski i samovoljno 
nego prema točno označenim predmetima i prema točno od- 
redjenim poreznim stavkama. Najprije se kao siguran vanjski 
znak dohodka zakonom odredila najamnina, broj služinčadi i 
konja. Poslie revolucije proširilo se oporezovanje na žestoka 
pića, na duhan, kavu, sol, slador itd., a tečajem 19. stoljeća 
ovaj se porezni sistem tako usavršio, da danas u Francuzkoj 
ima u poreznom imeniku više od dvie tisuće zanimanja, za koja 
se propisuju posebni porezi uviek prema posebnim vidljivim 
znakovima. 

Takvim se znakom smatra sad obilježje samoga zvanja, 
u savezu s pučanstvom dotičnoga mjesta i s važnošću poslovnih 
prostorija, sad opet veličina i mehanička snaga orudja, broj 
radnika i množina poduzeća, a vazda se k tomu dodaje na¬ 
jamna vriednost zauzetih prostorija. Više nego stoljetnim iz- 
kustvom usavršilo se porezno zakonodavstvo i uvježbala po¬ 
rezna uprava u ovom pravcu tako, te se danas u Francuzkoj 
oporezuju i najdelikatniji dohodci, a da se ipak ni najmanje 
ne dira ni u ličnu slobodu, ni u poslovne tajne. 

Temeljem je sistemu naravski već spomenuto načelo fran¬ 
cuzke revolucije : Nijedan se porez ne smije odredjivati tako, 

da bi sc državna vlast uplitala u domaći i u poslovni život po- 
rezovnika. Zato je Thiers god. 1870.—1871., kad se proti ovomu 
sistemu pojavila žestoka i jaka opozicija, s punim pravom 
kazao u jednom svom glasovitom govoru dne 26. prosinca 
1871. medju inim takodjer i ovo : 

„U Francuzkoj se vrlo često zaboravlja, da je naš poiezni 
sistem najizradjenijie, najrazboritije i najpravednije djelo fran- 
cuzke revolucije, i da je socijalnoj revoluciji od 1789. bilo, ne 
ću reći, jedinom, nego ponajglavnijom svrhom . . da poreze 
razdieli pravednije, nego što je to u mnogim drugim družtvima 
evropskim . . . Naši porezi zahvaćaju ili prienos vlastničtva 
u svim njegovim oblicima, ili osobe prema njihovomu blago¬ 
stanju, koje mora biti dokazano najsigurnijim znakovima, a 
nipošto možda samo onako označeno po volji ovoga ili onoga 
službenika ... I tražite po svoj Evropi državu, u kojoj bi porez 
bio tako pravedno razdieljen, i ne ćete je naći". 1 

Već iz ovoga svega zamietismo donekle, u čem je glavno 
obilježje francuzkoga poreznoga sistema. 

Tu prije svega opažamo, da taj sistem nije nastao samo 
na osnovu kakve zamamljive porezne teorije, nego da je to 
ponajviše djelo financijalne i porezne prakse. Vidimo nadalje, 
da u Francuzkoj upravo naumice izbjegavaju svaki takav 
postupak, koji bi poreznika uznemirivao, i da umjesto toga 
neumornom domišljatošću traže sve vanjske znakove, po ko¬ 
jima se može odrediti poreznikov dohodak, a da on toga i ne 
sluti. Istina, pri tom se pazi na to, koliko porezovnik troši, 
te je temelj oporezovanju zapravo potrošak, a nije dohodak. 
Ali francuzko porezno zakonodavstvo, dotično porezna uprava, 
ne izpituju ovoga potroška ni iz daleka onim načinom, kako 
to, ako i u skrajnjoj nevolji, čine kod pruske dohodarine. U 
Francuzkoj se ne da naime ni zamisliti, da bi državna vlast 
u porezne svrhe pokupila ttgovačke račune, da mnogoga muža 
preseneti tim putem, odkrivši mu mnogo veće dohodke i na- 
metnuvši mu prema njima mnogo veći porez. U Francuzkoj se, 
ponavljamo, pazi jedino na one vanjske znakove, po kojima 
svaki dohodak dolazi na javu sad više, sad manje, i prema 

1 Stourm, Imrots, str. 202.—204. 

kojima se oporezuje prava i vidljiva vriednost, dakle, da tako 
kažemo, vriednost socijalna svakoga dohodka. 

Kad to znamo, onda se ne ćemo čuditi onomu francuzkomu 
mišljenju, koje je već bilo spomenuto, a što ga naročito za¬ 
stupa Pavao Leroy-Beaulieu, veleći, da nema nikakve razlike 
izmedju izravnih i neizravnih poreza. Prema ovomu francuz¬ 
komu poreznomu sistemu kao da je zbilja i nema, jer se primje¬ 
rice i potrošak pića, duhana itd. smatra ovdje samo vanjskim 
znakom porezovnikova prihoda, te je potrošarina zapravo 
neka osobita vrst dohodarine. 

I tako bismo za čitav francuzki sistem mogli reći, da je 
u njem u svem trostruka dohodarina : Jedna se odmjeruje 
prema takvim vanjskim znacima, koji pokazuju na dohodak 
od vlastničtva nekretnina, kao što je primjerice kućarina, koja 
se propisuje prema broju prozora i vrata, te nema onoga ne¬ 
miloga izpitivanja i pretraživanja, kako je to po svoj ostaloj 
Evropi. Druga se dohodarina plaća od svakovrstne privrede 
trgovačke i industrijalne i od svakoga sličnoga dohodka, koji 
se dade odrediti bez posebnoga iztraživanja i bez svakoga 
obveznoga valovanja. Zato ne plaćaju nikakvoga izravnoga 
poreza ni radnici, ni poslovodje od svoje plaće, pa bila kako 
mu drago velika. Izravnomu porezu nisu dapače podvržene 
ni udovice, koje po smrti svojih muževa nastave obrt uz poslo- 
vodju. Isto tako ne plaćaju nikakvoga izravnoga poreza pri¬ 
vatni činovnici, izdavači povremenih časopisa. ni primalje. 
Trećom vršću dohodarine možemo napokon prema francuzkomu 
shvaćanju smatrati i svaku vrst potrošarine. 

Ako sad sve ovo skupimo u jedno, možemo današnji fran¬ 
cuzki porezni sistem s osobitim obzirom na izravne poreze u 
kratko ovako obilježiti : 

1. Francuzko oporezovanje ne dira ni u jednom slučaju i 
ni pod kakvom izlikom, dakle iz principa, ni u privatni, ni u 
poslovni život porezovnika, te su Francuzi prema svomu dr¬ 
žavnomu fisku najneovisniji i najslobodniji narod na svietu. 

2. Francuzki porezni sistem zaštićuje rad mnogo više, nego 
porezni sistem pruski i talijanski, premda posebice ne oprašta 
manjih dohodaka od poreza. Nekoja t. zv. slobodna zanimanja 

faktično su izuzeta od izravnih poreza, jer se njihova unosnost 
ne da odrediti bez porezne inkvizicije. 

3. Cisti dohodak od glavnice oporezovan je napose, a uz 
to je oporezovana i privreda, te kapital zapravo plaća po dva 
puta — tako se od sgrada za stanovanje plaća i kućarina i na¬ 
jamna dohodarina — te su Francuzi bez talijanskih četiriju 
vrsti dohodarine, bez posebnoga poreznoga postotka za svaku 
tu vrst postigli neko razmjerno znatno više oporezovan je 
čistoga kapitala. 

Drugim riečima : Francuzki porezni sistem i liberalan je 
i demokratičan i socijalno radikalan u isti mah. 

(Prigovori proti francuzkomu današnjemu oporezovanju.) 
Današnjoj francuzkoj poreznoj mreži najviše se prigovara, da 
je tobože riedka, a na više mjesta i poderana, te nije kadra 
uhvatiti tolikih i tolikih dohodaka poput drugih poreznih sistema. 
U Francuzkoj da nisu oporezovani državni papiri domaći ni 
strani, da izravnoga poreza ne plaćaju činovnici, pa ni hipote- 
karne, a jošte manje privatne zadužnice, napokon da su od 
izravnoga poreza faktično izuzeta tolika unosna privatna za¬ 
nimanja. 

Prvu vrst prigovora lako je pobiti : Dosta je, da francuzki 
sabor odredi porez na državne papire i na činovničke plaće, pa 
će se za bankovnim i službenim rešetkama ureda radi lako za¬ 
držati i više milijuna, nego u Talijanskoj. Ali u Francuzkoj drže, 
da nije uputno oporezivati dižavne rente, koja je i onako veoma 
nizka, a da je upravo suvišno oporezivati činovničke plaće, jer 
da to zapravo znači, ljevicom uzimati, što si desnicom dao, ili 
piemetati novac iz svoga jednoga žepa u drugi. 

Sto se tiče oporezivanja hipotekarnih zadužnica, treba 
naglasiti, da je Francuzka u prvom redu iatarska zemlja, te 
da bi u Francuzkoj i čisto socijalistička vlada morala, hoćeš, 
ne ćeš, računati s osam milijuna francuzkih poljodjelaca, koji 
živu i rade na svom zemljištu. 

Drugomu se prigovoru mora u istinu priznati, da je oprav¬ 
dan toliko, koliko je nesumnjivo, da su u Francuzkoj faktično 
i veći prihodi posvema prosti od svih izravnih poreza. Ali tih 
dohodaka nije moći nikako odrediti bez porezne inkvizicije, a 
toj se francuzko zakonodavstvo ne može i ne smije podati, 

dok želi ostati kod svoga načela, da se svaki dohodak ima opo¬ 
rezivati samo prema vanjskim svojim znakovima, vidljivima 
na prvi pogled. 

U drugu ruku baš ovi slobodni i nestalni dohodci dosta 
lako izmiču se i samoj inkvizitorskoj poreznoj kontroli u En- 
glezkoj, u Pruskoj i u Talijanskoj, te mnogobrojne prievare 
na štetu državne blagajne nastaju ponajviše na području ovih 
nesigurnih prihoda. 

Znajući dakle, da nijedna ljudska uredba, a osobito uredba 
porezna, ne može biti posvema savršena, zadovoljit ćemo se 
time, što se današnji francuzki porezni sistem dade sjajno 
braniti i obraniti i s teoretskoga i s praktičnoga gledišta. 

(Praktična vriednost francuzkoga poreznoga sistema.) Po¬ 
najprije valja još jednom iztaknuti, da ovaj sistem ne dira u 
zaslužbu najširih slojeva puka u obće, a radništva napose, da 
je dakle, ostajući vjeran svomu principu slobode, proveo i na¬ 
čelo porezne pravednosti mnogo uspješnije, nego svi ostali 
inkvizitorski porezni sustavi. 

No prava i podpuna njegova praktična vriednost vidi se 
u tome, što više nego stoljetna financijalna povjest Francuzke 
bjelodano dokazuje, da se oporezovani dohodci neprestance 
povećaju, t. j. da porezno breme nije zaprekom pravilnomu 
razvoju narodnoga blagostanja. Tako je god. 1869. vlada Na- 
poleona III. izdala službeno djelo o napredku Francuzke za 
vrieme carske vladavine, pa se u tom djelu upozoruje naročito 
na činjenicu, da je za petnaest godina (1851.—1866.) na po¬ 
rezima unišlo više za 745 milijuna samo od toga, što se u to 
doba vanredno povećala obća narodna imovina i privreda. 

A što bismo istom kazali, da uvažimo, koliko je puta od 
revolucije pa sve do danas Francuzka morala izdržati i surovu 
silu i financijalni pritisak ciele ostale udružene Evrope, na 
čelu sad s Englezkom, sad s Rusijom i s Njemačkom ! Poslić 
ponovnoga poiaza i pada Napoleona I. (1814.—1815.), poslić 
veljačke revolucije 1830., poslie srpanjskoga prevrata 1848., 
koliko puta je Francuzka bila tudjom vojskom poplavljena, 
i kako je naročito poslie francuzko-njemačkoga rata od (1870. 
do 1871.) imala za uviek klonuti pod golemom ratnom od¬ 
štetom čitavih od pet milijarda franaka ! No gle, ni sve te nepri- 

like, porazi i nesreće, koje na nju navališe preko trideset mi¬ 
lijarda državnoga duga, nisu ni oslabile, a kamo da bi podkopale 
temelje francuzkoga bogatstva ponajviše zato, što je fran- 
cuzki porezni sistem tako jak i savršen, te je dapače mogao 
podnieti i nenadani ogromni godišnji prirez od 800 milijuna 
franaka, počevši od 1871. 

Godine 1905. sve vrsti francuzke dohodarine, računajući 
ovamo i potrošarine, daju državnoj blagajni godišnje blizu tri 
milijarde franaka. Od toga se plaća jedna milijarda od čistoga 
kapitala, i to : zemljarine i kućarine 194,472.000 fr. ; od di¬ 
videnda raznih domaćih i tudjih papira, koji slobodno kolaju 
po Francuzkoj, 173,770.000 fr.; od poreza na baštinu 221,308.000 
fr. ; od pristojba na darovana i kupljena zemljišta 226,787.000 
fr. ; od biljegovine i drugih pristojba okruglo 190 milijuna. 

Najamna kućarina donosi državi 98,407.000 fr. ; porez na 
vrata i prozore, na industrijalnu i trgovačku privredu 203,270.000 
fr. ; i porez od predmeta za razkoš 22,670.000 fr. Napokon 
daje državi samo svakovrstna potrošarina preko poldrugu 
milijardu franaka, točno : 1,656.202.000 fr., te Bismarck, kako 
znamo, nije bez zavisti mogao ni pogledati na ovu brojku. 

Zato nije nikakvo čudo, što je ovaj porezni sistem pre¬ 
živio ne samo toliko stranaka i vlada, nego se dapače sve to 
više razvijao i učvršćivao bez obzira na to, da li je Francuzka 
bila carstvo ili republika. 

Prednosti i mane dohodarinskih poreza u obće. 

Piva je prednost, što dohodarinski porez u glavnom za¬ 
dovoljava javno mnienje savremene demokracije, koja na- 
ravski želi i traži, da svaki državljanin plaća porez prema svomu 
prihodu. Druga je prednost u tome, što ovi porezi, kako vi¬ 
djesmo, ne samo mnogo nose državnoj blagajni, nego se do 
potrebe mogu i znatno povisiti, osobito gdje još nema viso¬ 
koga poreznoga postotka. Naročito nam s ovoga praktičnoga 
financijalnoga gledišta imponuje englezka dohodarina gotovo 
s jednom milijardom svoga godišnjega iznosa. 

I mane smo već u kratko spomenuli. To je prije svega po¬ 
rezna inkvizicjia, zatim veoma neugodna, a često i nesnosna 

porezna kontrola, i napokon nemogućnost, da se sve vrsti pri¬ 
hoda oporezuju, a kamo li da se svi prihodi oporezuju pravedno. 

Što se tiče porezne inkvizicije, Gladstone je za nju otvo¬ 
reno priznao u spomenutom svom financijalnom govoru od 18. 
travnja 1853., — da je to najveći nedostatak svake đohodarine. 
No i bez Gladstonea znade svatko od nas, da ljudi ništa tako 
ne vole sakrivati kao pravi svoj prihod. Mnogi čovjek doduše 
želi, da ga držiš imućnim, pa i bogatim, ali se zato nitko rado 
ne izpovieda, koliko u istinu ima ili dobiva. Naročito u zem¬ 
ljama, u kojima je razvita društvena ugladjenost, drži se za 
najveću nepristojnost pitanje, koliko ti nosi tvoj posao, te se 
takve stvari ne kazuju ni najboljim prijateljima. Dapače ni 
isti roditelji ne govore obično djeci o svom dohodku, nego im 
pobliže tu stvar povjeravaju samo iznimno. I gle, zašto se ne 
usudjuje pitati prijatelj prijatelja, a diete roditelja svoga, na 
to najedanput moraš odgovarati predstavniku državne bla¬ 
gajne, koji te znade nemilice zakvačiti ne samo službenim 
ugledom i silom, nego i takvim službenim podatcima, koji su 
mu pravi ključ k mnogoj tvojoj privrednoj tajni. 

Ovakva inkvizicija naročito je nesnosna u državama, gdje 
porezna uprava ne bira mnogo sredstava, da sazna i najskro- 
vitiju poreznikovu imovinsku tajnu. Tako se radi naročito 
u Pruskoj, u Italiji, u Švicarskoj, u Nizozemskoj, i u Saveznim 
Državama sjevero-američkim. 

Svaka porezna inkvizicija zadaje porezovniku takve ne¬ 
prilike, tolike veksacije, da bi se o tome mogle napisati čitave 
knjige. I potrošarina, a osobito potrošarinski monopoli, znadu 
gdjckomu zadati trista jada ; ali samo gdjekomu, t. j. onomu, 
tko se naumice ogrieši o točne potrošarinske propise, tko pri¬ 
mjerice kriomčari duhanom, peče rakiju bez dozvole, i t. d. 
Sasvim je to inače kod dohodarinskih poreza : Tu nikada nisi 
siguran, da te poreznik ne iznenadi svojim posjetom i upitom : 
A molim vas, od čega vi živite, kako uzdržajete svoju obitelj 
i t. d. I ako kažeš, da nemaš ništa, ili barem ništa stalna, može 
ti se dogoditi, da pozovu svjedoke, ili da ti pokažu račune, 
kako si ovdje ili ondje toliko potrošio i t. d. I nema sumnje, 
da zaslužuje upravo naše udivljenje svaki narod, koji uza svu 
svoju ličnu samosviest i osobni ponos podnosi sve ove nepri- 

like jedino zato, jer znade, da je inače vrlo težko, a gotovo i 
nemoguće podmiriti tolike potrebe modernih država. 

Što se tiče trećega nedostatka, naime nemogućnosti, da ikoja 
dohodarina oporezuje baš sve vrsti dohodka, tu nam ne preostaje 
druga utjeha, nego ona stara rečenica, da je svako ljudsko djelo 
nesavršeno. Jer tko da se primjerice ozbiljno ljuti na to, što se 
ne može oporezovati dohodak tolikih burzovnih mešetara, kojima 
dobitak pada i raste munjevnom brzinom, a sreća im se naglije 
mienja, nego valovi na uzburkanome moru. No ne može li ovakvih 
nestalnih, ali često znatnih prihoda zahvatiti dohodarinski porez, 
podliežu zato sad više, sad manje porezu potrošarinskomu. Time 
se doduše samo obilježje poreza mienja, jer se gubi njegovo na¬ 
čelo, ali se praktična financijalna svrha postizava, a to napokon 
i jest, kako je već naglašeno, glavna zadaća poreza. 

4. 0 neizravnim potrošarinskim porezima prema izravnim 
i neizravnim porezima na vlastničtvo. 

Već je spomenuta znatna razlika medju izravnim i ne¬ 
izravnim porezima, osobito s gledišta njihove unosnosti. Ovdje 
nam se valja zadržati kod toga, da točnije obilježimo potroša- 
rinske neizravne poreze prema svim porezima izravnim i onim 
neizravnim, koji se plaćaju od vlastničtva, kao što je pristojba 
na baštinu. Bit će dobro, da prije toga iztaknemo još jednu 
stvar. Dosta se često svi potezina vlastničtvo nazivlju osob¬ 
nima, ili ti personalnima, a porezi potrošarinski stvarnima, 
ili ti realnima. No ova podjela nije nimalo opravdana. I porezi 
na vlastničtvo, na pr. zemljarina, kućarina, zapravo su stvarni 
porezi, jer ih pojedina osoba plaća samo zato, što je vlastnica 
nekoga zemljišta, kuće i t. d. Jedino čista glavarina može se 
s pravom nazvati pravim osobnim porezom, jer se u istinu 
odmjeiuje bilo prema svim glavama, bilo prema odraslim muž- 
karcima, bilo prema gospodarima, dakle uviek po osobama 
kao takovima. Potrošarinski su porezi naravski na prvi pogled 
stvarni, raalni, jer se kod njih baš nimalo ne pita, da li će ih 
platiti bogataš ili siromak, te njihova realnost znade u po¬ 
jedinim slučajevima prieći u strašnu brutalnost, koja ih je 
omrazila naročito najširim slojevima puka. 


$. Radić: Današnja financijalna znanost 

D v i e neosporive prednosti svih porez a n a 

vlastničtvo. 

Kad se oporezuje njiva ili tvornica, baština ili kupoprodaja, 
industrijalna privreda ili trgovački dobitak, vazda se može 
tvrditi, da je tu u istinu neka odredjena imovina, od koje treba 
da i državu zapane kakav takav dio. Istina, može se dogoditi, 
da velika tvornica slabo radi i da prostrano imanje male nosi, 
a pogotovo se može lako slučiti, da za visokim prozorima 
bude dosta biede i na sjajnim kočijama više parade i duga, 
nego imetka i prihoda. No u glavnom to su ipak samo iznimke, 
a u pravilu porez na vlastničtvo plaća u istinu samo onaj, tko 
nešto ima, te je zato i medju našim pukom sveobće uvjerenje : 
Lako je nama platiti „carevinu" — državni porez, — ali nas 
ubi onih sto drugih djavola. 

Sasvim je to inače kod neizravnih potrošarinskih poreza. 
Tu se ne mari i ne pita, tko će potrošarinu platiti, nego se samo 
odredi, od čega će se, koliko i kako plaćati, i porezna se uprava 
dalje ništa ne stara. 

A nemojmo misliti, da je to svejedno za porezovnika. Sje¬ 
timo se samo svih onih oprosta, što ih spomenusmo kod en- 
glezke i pruske dohodarine ; uvažimo, da je u istoj Italiji oprošten 
od poreza dohodak manji od 400 lira, a kod radničke privrede 
dohodak manji od 700 lira ; sjetimo se, da u mnogim zemljama 
baštine od otca na sina i unuka ne plaćaju velike pristojbe, 
a male baštine kao i dražbe malih posjeda da nisu podvrgnute 
nikakvoj pristojbi ; sjetimo se napokon, u kolikim slučajevima 
možemo i mi u Hrvatskoj tražiti odpis ili oprost bilo od zemlja- 
rine, bilo od kućarine i tecivarine, pa ćemo onda rado priznati 
ovu istinu : Svaki porez od vlastničtva može s vremenom 
postati sve to pravedniji, jer porezno zakonodavstvo i uprava 
mogu oporezovanje uđesiti prema osobitim mjestnim i osobnim 
prilikama baš zato, što se kod ovakvoga poreza unapried znade, 
tko će mu biti platac. Kod potro šarinskih poreza naprotiv 
ne može biti ni govora o odpisu ili o oprostu, jer se naprosto 
ne zna, kad će koga, gdje će ga i koliko će ga zahvatiti. 

Porezi na vlastničtvo s teoretskoga su gledišta dakle, a i 
s praktičnoga kud i kamo stalniji i pravedniji od svakoga po- 
trošarinskoga poreza. 

Ove dvie prednosti nađjoše porezima na vlastničtvo tako 
strastvenih i oduševljenih branitelja, koji odlučno traže, da 
se potrošarinski porezi u obće ukinu, a da se ostavo samo po¬ 
rezi na vlastničtvo, bilo to u formi poreza na sam kapital, bilo 
u obliku dohodarine. 

Potrošarinski su porezi nuždno zlo za moderne države. 
Današnje kulturne države i velike i male imadu upravo go¬ 
leme proračune, ako ih sravnimo s javnim prihodima i izdatcima 
još nedavnih vremena. Tu su prije svega toliki troškovi za 
vojsku i za mornaricu, da ti se od silnih milijuna, pače i od 
milijarda upravo zamagli pred očima. No i osim vojničkih tro¬ 
škova stavljaju si moderne države takve zadatke upravno- 
političke, narodno-kulturne i gospodarsko-socijalne, da i za 
njih treba na stotine milijuna državnih prihoda. 

Tu nam sada valja promisliti ono, što je rečeno o izravnim 
porezima u obće, a što vriedi i za neizravne poreze, koliko se 
plaćaju od glavnice. Svi su ti porezi dosta ograničeni u svom 
iznosu, te se ni u najvećoj državnoj potrebi ne mogu baš nimalo 
povisiti, ako im je porezni postotak već i onako visok, a ako 
im je i nizak, smiju se povisiti tek veoma oprezno i veoma umje¬ 
reno. Nije to naime šala, tražiti od svih porezovnika, da na¬ 
jedanput, kao preko noći, plaćaju za polovicu, ili dvostruko 
više zemljarine, kućarine, tecivarine i t. d., t. j. sve samih takvih 
poreza, kod kojih za skupe svoje novce i za krvave svoje žu¬ 
ljeve dobiješ, kako ti se onaj čas čini, samo suhu papirnatu 
potvrdu. 

Kod potrošarinskih poreza to je sasvim drugčije. Tu se 
vlade mogu odvažiti dosta lako i na veoma visoko oporezo- 
vanje, recimo, žestokih pića, duhana, sladora, kave i t. d., jer 
kod svih tih predmeta —kod jednih više, kod drugih manje -— 
može poreznik doviknuti porezovniku : Pa ti ne moraš, ako 
ne ćeš, ni piti, ni pušiti ... 

Nego ima potro šarinskih poreza, za koje se ne može ka¬ 
zati nešto slična. Nitko naime ne može danas biti bez svjetla, 
bez soli, bez brašna i mesa, bez žigica i t. d., a gle, i na ove 
se predmete udara vrlo često vrlo visoka potrošarina. I nemojmo 
misliti, da ima moderne vlade, koja bi ovakve potrošarinske 
poreze načelno odobravala. Ali se ipak gotovo svuda sve to više 

* 

uvode, i to od prieke nevolje. Kad je naime koja današnja vlada 
prisiljena sklopiti kakav veliki zajam, bilo da provede zamašne 
unutrašnje reforme, ili da bude pripravna na nepredvidive 
izvanjske sukobe, kamo da se obrati, nego na potrošarinske 
poreze, koji u naše doba i u siromašnim zemljama vazda više 
daju, nego obećaju, kako je to već bilo naglašeno. 

Ali bismo ipak pogriešili, da potrošarinske poreze smatramo 
ne samo stalnom modernom uredbom, nego i takvim vrelom 
javnih prihoda, koje nikada ne presušuje i iz kojega teče uviek 
samo čista voda za najzdraviji napitak. Baš naprotiv: Kod 
potrošarinskih poreza mora biti njekoliko načela, koja se ni¬ 
kako ne smiju povriediti, naročito u naše doba, kad široki pučki 
slojevi sve to više odlučuju narodnom državnom sudbinom. 
No i bez obzira na ova načela ima jedno posvema jednostavno 
pravilo, kojega se i drže sve razumne vlade, osobito kod ve¬ 
likih vlasti, kod kojih svjetsko njihovo znamenovanje najviše 
ovisi o njihovim uredjenim financijama, dakle o valjanom 
poreznom sistemu. 


Osnovni princip zdrave porezne politike. 

Ako prispodobimo njekoliko proračuna Velike Britanije 
i Francuzke, tih dviju najbogatijih i najkulturnijih evropskih 
vlasti, naći ćemo u samim brojkama, a naročito u odnošaju 
potro šarinskih poreza prema porezima na vlasničtvo, jedno 
veliko načelo : Medju ovim skupinama mora biti vazda takva 
ravnoteža, da potroša.rinski porezi ili nimalo, ili barem od¬ 
više ne prevladavaju nad porezima na vlastničtvo. Već smo 
čuli, da u svakom dobrom proračunu mora biti neki razmjer 
medju izravnim i neizravnim porezima. Ovdje se sada radi 
o tom, da se uvjerimo, kako razborita financijalna politika od¬ 
lučno traži, da potrošarinski porezi na jednoj strani ne pre- 
tegnu odviše nad svim izravnim porezima skupa s neizravnim 
porezima od vlastničtva na strani drugoj. 

Toga se drže naročito englezki ministri financija i englezki 
proračuni, kako se vidi iz ovih brojaka : God. 1858.—1859. 
iznosili su porezi na vlastničtvo 330,200.000 fr., a porezi potro¬ 
šarinski 993,500.000 fr., t. j. u postotcima 24:76. No ovaj 

dosta nepovoljni razmjer nastojala je financijalna politika Ve¬ 
like Britanije promieniti u duhu spomenute ravnoteže, te je 
u istinu i postigla upravo sjajan uspjeh. God. 1885.—1886. 
bili su porezi na vlastničtvo veći od pol milijarde franaka, a 
potrošarinski porezi nisu baš znatno prekoračili preko jedne 
milijarde. Prvi su iznosili 518 milijuna fr., a drugi 1108 milijuna, 
te je razmjerje bilo 31 : 69. 

Proračun od 1897.—1898. s ovoga je gledišta još sjajniji. 
Porezi na vlastničtvo bijahu tada 1090 milijuna, a potroša- 
rinski porezi 1360 milijuna, t. j. u razmjerju 44.5 : 55.5. 

Napokon je u ovom smislu nastala podpuna ravnoteža 
u proračunu od 1901.—1902., kad porezi na vlastničtvo dosegoše 
svotu 1621 mil., a potrošarinski porezi 1715 milijuna, ili u 
postotnom razmjerju 48.5 : 51.5. 

Zato je englezki ministar financija s punim pravom mogao 
kazati već dne 30. travnja 1885. : „Položaj trošioca popravio 
se prema položaju vlastnika, i to postepeno i mudro. Na tom 
putu valja odlučno uztrajati". I Englezka je u istinu uztrajala 
kod ove razborite politike, kako ćemo se doskora o tom još 
više uvjeriti. 

I u Francuzkoj je bila jaka težnja, da se potrošarinski 
porezi odviše ne povisuju. Ta je težnja bila tako prevladala 
francuzkim javnim mnienjem, da se god. 1870.—1871., kad je 
trebalo državne izdatke najedanput povisiti za osam sto milijuna, 
nije u saboru našao ni jedan zastupnik, koji bi predložio 
oporezovanje životnih potrebština. Istina je doduše, da u Fran¬ 
cuzkoj ima njekoliko kobnih potrošarinskih poreza i da su 
nekoji od njih veoma visoki, ali u glavnom francuzka porezna 
politika još se uviek drži načela, da potrošarinski porezi ne 
smiju znatno prevagnuti prema svim ostalim porezima. Vidimo 
to dovoljno iz ovih brojaka : 

God. 1858. iznosili su u Francuzkoj porezi na vlastničtvo 
ravno 650 milijuna, a porezi potrošarinski 690 milijuna, ili u 
postotnom razmjerju 48 : 52. 

Kroz daljnjih dvadeset godina, naime do 1878., taj se razmjer 
pogoršao, te bijaše 44 : 56, jer su porezi na vlastničtvo iznosili 
1085 milijuna, a potrošarinski porezi 1344 mil. 

U daljnjih dvadeset godina razmjer se opet nješto po¬ 
goršao, te 1901. bijaše 42 : 58, jer porezi na vlastničtvo do- 
segoše 1300 mil., a porezi potrošarinski 1750 mil. No u četiri 
posljednje godine opet se ravnoteža gotovo uzpostavila, te su 
porezi na vlastničtvo 1905. iznosili 1410 mil., ili 46.06%, a 
potrošarinski porezi 1665 mil., ili 53.94%. 

Već ova težnja, da se potrošarinski porezi ograniče, koliko 
god je to moguće, ponovno potvrdjuje, što je bilo jur opetovano 
naglašeno, da su to naime porezi samo od nevolje, pa zato se 
i moraju vazda ograničivati, kad ih u današnjim prilikama 
nije moguće ukinuti. Pri tom ograničavanju valja se naravski dr¬ 
žati nekih stalnih načela, što ih je financijalna znanost razjasnila 
i utvrdila, porezna praksa usvojila, a suvremena demokracija 
jednodušno odobrila. 

5. Načela i praksa valjanoga sustava potrošarinsKih poreza. 

O potro sarini na suvišne predmete. 

Spomenut ćemo najprije jedan predlog financijalnoga mi¬ 
nistra sjeveroamerikanskih Sjedinjenih Država, predlog, koji je 
za nas Eviopljane u istinu neobičan, jer je nastao sbog toga, 
što se amerikanski proračun nikako nije mogao riešiti preve¬ 
likoga suviška. Kad se naime u amerikanskom zajedničkom sa¬ 
boru viećalo o tom, kako bi se najsgodnijim načinom smanj ili 
državni prihodi, reče ministar financija u sjednici dne 4. pro¬ 
sinca 1889. u svom financijalnom govoru medju inim i ovo : 
„Reklo se proti duhanu što mu drago, on je danas potieban 
siromaku kao i bogatašu, a medju ratarskim prirodninama 
to je jedina plodina, koju država oporezuje. Ako dakle ukinemo 
ovaj porez, smanjit ćemo proračunski višak za 160 mil. fra¬ 
naka". 1 

Iz ovoga neobičnoga predloga vidimo, da ovako ugledan 
stručnjak proglašuje isti duhan pravom potrebštinom, te baš 
time najviše i pobija njegovo oporezovanje. 

Nije dakle baš tako lako odrediti, koji su to suvišni pred¬ 
meti, te bi se mogli mirne duše oporezovati. Ovdje nam se naime 


1 Stourm, Irapots, str. 381., opazka. 

treba ponovno sjetiti, da je glavno obilježje potrošarinskih 
poreza u tome, što se kod njih ne pazi i ne može paziti na to, 
tko će ih platiti, kada i gdje, pak se zato kod njih ne da ni misliti, 
ni na odpis, ni na oprost poreza. 

No gle, i kod takve potrošarine, kao što je porez na žestoka 
pića, može se s punim pravom primietiti, da nije svejedno, 
oporezuje li se najfiniji šampanjac, ili obično stolno vino, ili 
pivo, bez kojega ne objeduje i ne večera nijedan radnik u Fran- 
cuzkoj, Njemačkoj i Češkoj. Uza sve to, kad se ova stvar malo 
strože prosudi, može se reći, da se na koncu konca svaki čovjek 
može uzdržati od pića, pušenja, lova, kartanja i od sličnih 
stvari. Porezno zakonodavstvo ima dakle ovdje priliku, da bez 
grižnje savjesti udari dosta visoki potrošarinski porez, znajući 
dobro, da ovih predmeta nitko baš ne mora uživati, te se s objek¬ 
tivnoga gledišta u istinu mogu smatrati suvišnima. 

I u istinu vrlo je značajno, da od englezkih i od francuzkih 
potrošarinskih poreza gotovo polovicu sačinjavaju porezi na 
spomenute više ili manje suvišne predmete. Tako od 1715 
milijuna englezkih potrošarinskih poreza daleko preko polo¬ 
vice iznosi potrošarina na piće i duhan. God. 1904. unišlo je 
naime u svem na ovakvoj u glavnom opravdanoj potrošarini 
925,550.ooo fr., i to : od žestokih pića osim vina 595 milijuna, 
od duhana 274 mil., od poreza na vino 36 mil., od poreza na pse, 
na puške i lov 15 mil. i od poreza na karte 550.000. 

Slično je tomu i u Francuzkoj, gdje je porez na suvišne 
potrebštine god. 1905. bio predvidjen sa 724 milijuna fr., raz- 
dieljenih ovako : od žestokih pića 337 mil., od duhana 340 mil., 
od praha za lov 6 i pol mil., od poreza na lov 8,700.000, od 
karata 3 mil., od zlatnine i srebrnine 6,900.000, napokon od raž- 
ličnih carina na rakiju, na svilene tkanine, na fini duhan, miro¬ 
dije itd. 21,900.000. 

Kad znamo, da su svi francuzki potrošarinski porezi za 
istu godinu iznosili 1665,000.000, onda vidimo, da potrošarina 
na ; suvišne predmete čini od toga gotovo jednu polovicu. 

I tako za čitave stotine milijuna pada u glavnom onaj 
prigovor, prema kojemu potrošarinski porezi ne dadu živjeti 
puku, i to baš u naše demokratsko doba, kad vrhovničtvo 
naroda sve to više prelazi iz teorije u praksu. 

0 potrošarini na predmete, koji nisu baš 

n u ž d n i. 

Vidjesmo, da nije bilo lako ni za duhan ni za žestoka 
pića samo onako odrezati, da su to suvišni i nepotrebni pred¬ 
meti. Prema tomu je sasvim naravski još teže označiti za nekoje 
druge stvari, spadaju li u životne potrebštine ili ne spadaju. 
A ipak je dobro, da se tim pozabavimo već zato, da one potreb¬ 
štine, koje nam na koncu preostanu, a koje su obično oporezo- 
vane, s podpunim uvjerenjem nazovemo životnima, i da pri¬ 
znamo i uvidimo, kako je njihovo oporezovanje za porezov- 
nike pogubno, a moderne države nedostojno. 

Ako uzmemo slador, koji je i kod nas u Habsburžkoj mo- 
narkiji vrlo visoko oporezovan, ili pivo, vino od voća, čaj, 
petrolej i t. d., možda ćemo na prvi mah pomisliti, jedanput, 
da su ti predmeti suvišni, a drugi put, da su upravo nuždni. 

Slador je na pr. u kavi potreba, ali se često upotrebljava 
i za svakovrstne kolače, koji već spadaju u razkoš. Čaj se u 
Francuzkoj pije veoma riedko, te ga poprečno na jednu glavu 
dolazi godišnje 15 grama. Ali je zato u Englezkoj, osobito od 
polovice 19. stoljeća, tako razšircn, da ga godišnje dolazi na 
jednoga stanovnika poprečno više od 2 i pol kilograma. Dok je 
dakle u Francuzkoj više predmet razkoši, dotle se u Englezkoj 
s punim pravom smatra životnom potrebštinom. 

Uza sve te razlike mjestnih prilika možemo ipak za neke 
potrebštine reći već po zdravom razumu, da nisu baš nuždne, 
ako ih i ne smijemo nazvati suvišnima. Možemo dakle dopustiti, 
ako i ne onako mirne duše kao netom za suvišne predmete, 
da budu oporezovane, ali pod tim uvjetom, da oporezovanje 
bude veoma umjereno, i da se nastoji prije sniziti, nego po¬ 
visiti. 

Ovoga se načela u istinu i drže obje najnaprednije evropske 
vlade: britanska i- francuzka. 

Još pred petnaest godina iznosili su u Francuzkoj potro- 
šarinski porezi na slador, kavu, petrolej, jabučnjak, pivo i si. 
preko šest stotina milijuna franaka godišnje, te bi danas već 
samim prirodnim porastom bili dosegli jednu milijardu. A kad 
tamo, ti su se porezi toliko snizivali, da su god, 1905. dali dr- 

žavnoj blagajni pol nepodpune milijarde, točno : 493,292.000 
fr. Ova nepodpuna polovica milijarde nastala je ovako : Od 
poreza na slador 144,075.000 ; od kave 120 milijuna ; od pro¬ 
metnoga poreza 68,760.000 ; od vina bez alkohola 66,356.000 ; 
od petroleja 41 milijun ; od čaja, mirodija i si. 32 milijuna ; 
od piva 13,717.000 ; od svieća 7,384.000 fr. 

Još je dosljednije nastojala Velika Britanija, da sve to 
više snizi potrošarinu na potrebštine, koje su sasvim obične, 
ako i nisu baš životne. Tako je to išlo sve do englezko-burskoga 
rata, kad je vlada bila prisiljena, da povisi porez na pivo i na 
čaj, i da uvede porez na slador, te je iznos ovakve potrošarine 
od 390 milijuna god. 1890. porasao na 729 milijuna fr. god. 1904. 

Uza sve to ostala je Velika Britanija vjerna načelima ve¬ 
like svoje porezne revolucije , te se u njezinu saboru ne će 
naći zastupnik, koji bi, recimo, predložio bilo kakav porez na 
životne potrebštine, a i medju englezkim financijalnim stručnja¬ 
cima jedva bi se danas našao pisac, koji bi odobrio ove redke, 
što ih je napisao Mac-Culloch u svojoj razpravi o oporezi¬ 
vanju : „Nema sumnje, da bi se sva sila potrebština, koje su 
danas proste od poreza, mogla oporezovati umjereno. Rogata 
stoka, ovce i druge životinje, kao i svakovrstni drugi živež 
spadao bi po našem mnienju ovamo. I ne bi se moglo prigo¬ 
voriti, da je sve ovo hrana nižim razredima. Ovi niži razredi 
nemaju nikakvoga prava, da budu izuzeti od poreza, baš kao 
što ga nemaju ni viši razredi 1 '. 1 No mi ćemo se odmah uvjeriti, 
da je ovakvo mišljenje posvema krivo i nekulturno. 

O porezu na životne potrebštine. 

(Porez na životne potrebštine i puk bez zaslužbe.) Već je 
ponovno rečeno, da potrošaiinski porezi ne gledaju, a i ne mogu 
gledati na to, tko će ih, gdje će ih, kada i koliko platiti. Oni 
kao sliepi padaju na mlado i staro, na bogato i siromašno. Vriedi 
to naročito za potrošarinski porez na brašno, dotično na kruh, 
pak za porez na sol, maslac, mlieko, sir, jaja, povrće, meso i 
ribe. Osobito kruh i sol takve su životne potrebštine, da bez 
njih čovjek propada, gine, umire. 


1 Stourm, Impots, str. 391., opazka. 

Pomislimo si slučaj, kako je to nekada bilo u Englezkoj, 
a i sad je još gotovo po svoj ostaloj Evropi, da se plaća potro- 
šarina od brašna i porez od soli. Pomislimo si radnika, koji 
najedanput ostane bez posla, ili oboli, ili drugčije nastrada. 
Zaslužbe nema nikakve, a porez mora plaćati, jer mora jesti. 
I pomislimo si sada, da smo u Parizu, u najveselijem, a možda 
i najkrasnijem gradu na svietu, u središtu velike jedne kulturne 
države i velikoga, bogatoga i plemenitoga naroda. Pa gle, ne 
moramo baš poći u zakutne uličice, silaziti u podrume, nit se 
penjati u podkrovne stanove, da nadjcmo takvu sirotinju, koja 
upravo umire od gladi. Dosta je naime da uzmemo u ruke no¬ 
vine, pa ćemo se lako namjeriti na slučajeve, gdje uza svu 
javnu dobrotvornost mnogi čovjek nema dosta kruha, jer sbog 
poreza na brašno svaki kilogram stoji 7 filira više. I kroz duže 
vremena ovi grošići od jednoga kilograma narastu na toliku 
svotu, da nesretnik napokon nema ni korice kiuha. A što istom 
onda, kad se potrošarinsld porezi kao preko noći povise i kad 
zbog toga sav život poskupi. Narodno-gospodarska znanost, 
istina, uči, da na koncu konca radi skupljega života nastane 
i povišica u radničkoj plaći i u svakoj zaslužbi. Ali ta povišica 
nastaje polagano i tek djelomično, a za mnogoga radnika u cbće 
ne nastane, jer ovaj čas, kad bi do povišice došlo, može izgubiti 
posao, oboliti, ili inače nastradati. 

Naravski je dakle, da su se proti cvakovoj potrošarini na 
životne potrebštine vazda odlučno dizali svi čovjekoljubi i 
najumniji narodni gospodari. 

(Kako potrošarina na životne potrebštine djeluje kod si¬ 
romaha, a kako kod bogataša.) Do nedavna bilo je ustaljeno 
mišljenje, koje se i danas često čuje, da su porezi na životne 
potrebštine isto tako nepravedni, kao što je i glavarina. I kako 
je glavarina sve to teži porez, što je čovjek siromašniji, tako 
da i nepravednost ovakve potrošarine upravo progresivno 
raste prema tomu, što dalje zahvaća u široke slojeve puka. 
I tako siromak ne bi plaćao prema svojoj imovini, nego prema 
svojoj biedi. Kod toga se naime vazda izticalo, da svi ljudi 
trebaju po prilici jednaku množinu oporezovanih životnih 
predmeta, i da je onda neizbježivo, da siromak plaća razmjerno 
to više, što manje ima. 

Pavao Leroy-Beaulieu prvi je upozorio, da to nije baš 
sasvim ovako. Upozorio je naime na to, da imućniji ljudi, ako 
baš i ne jedu više od siromaka, ipak mnogo više toga priprav¬ 
ljaju, i k tomu još na takav način, te i radi te priprave dva, 
triputa više trebaju oporezovanih stvari, nego što ih treba 
siromak. Isti je pisac nadalje iztaknuo, da imućni, a pogotovo 
bogati ljudi • imaj u uviek oko sebe toliko služinčadi i drugih 
„pomagača", koji risdko kada štede, te često bogat čovjek 
plaća i razmjerno više potrošarine, nego siromak. No uza sve 
ove oštroumne primjetbe ipak je nepobitna istina, da je siro- 
maku kud i kamo teže platiti i malenu potrošarinu, nego bo¬ 
gatašu i najveću. Naročito je ovo istina kruta i neumoljiva, 
kad radničtvo ili drugi koji stalež dospije u takvu gospodarsku 
krizu, te ne može potrošarinskih poreza sbaciti na jača ledja. 

Porezna revolucija u Englezkoj polovicom 
prošloga stoljeća. 

U drugoj četvrtini 19. stoljeća začuo se je u Englezkoj 
prvi snažni protest proti tadašnjemu poreznomu i carinskomu 
sustavu. Nije ni čudo, jer tri četvrtine englezkih poreznih i 
carinskih dohodaka sačinjavaše potrošarina ne samo na više 
manje suvišne, nego baš na životne potrebe. U to ustade najprije 
Huskisson, a za njim Henrik Parnel, da svom oštrinom i odluč- 
nošću pobijaju taj porez, i da zagovaraju posvemašnju reformu 
javnih prihoda. Tad se u tom smislu stvorilo već neko javno 
mnienje, stvorila se prava liga, ili ti savez s najodlučnijim po¬ 
litičarima i piscima na čelu, s tom jedinom svrhom, da se ukine 
„zakonik glada", kako počeše nazivati tadašnji englezki porezni 
i carinski sistem. 

Na čelu ovomu savezu bijahu glasoviti ljudi Cobden, Bright, 
Fox i Wilson, koji po svoj Englezkoj priredjivahu velike javne 
skupštine, na kojima se govorilo po prilici ovako : Pogledajte 
tamo onu- ženu, s izmučenim mužem i s gladnom djecom. Sad 
je ona otišla, da kupi dva hljebca kruha, ali se vraća samo 
s jednim, jer drugi joj je hljebac oteo — ovrhovoditelj. 

Poslie kakvih desetak godina žestoke i oduševljene agi¬ 
tacije prihvati poreznu reformu Robert Peel, vodja liberalne 

stranke i tadašnji ministar predsjednik. Na to je nastala veoma 
žestoka razprava u englezkom saboru, koji je napokon dne 
26. lipnja 1846. ukinuo zaštitne carine, radi kojih je vladala 
velika skupoća brašna i kruha. Još prije toga, naime god. 1825., 
bio je ukinut porez na sol, a izmedju 1842. i 1846. ukinuto je, 
ili sniženo, više od sedam stotina poreza 1 carinskih pristojba 
na svakovrstne surovine i na životne potrebštine. U poreznom 
zakonodavstvu Velike Britanije od onda je posvema pievladalo 
geslo : Englez mora objedovati, a da ne plati ni filira potrošarine. 

Zato je Gladstone u svom govoru u Saltneyu, predgradju 
Chestera, pokraj Nawardena, dne 26. listopada 1889. s velikim 
ponosom ovako progovorio o poboljšanju radničkoga života 
u zadnjih sedamdeset godina : ,,Vi znadete za reforme, koje se 
tiču naših poreza. Izuzmemo li žestoka pića, kojih država 
nema razloga štediti, medju radničkim potrebštinama nema 
stvari, koja bi bila oporezovana, osim jedinoga čaja. Plaća se 
istina, nešto i od kave. Ali ja mislim, da je čaj u istinu prava 
narodna potrebština, i po tom jedini životni predmet, od ko¬ 
jega se plaća visoki porez. A to je, vjerujte mi, vrlo velika raz¬ 
lika prema onomu, kako je bilo u mojoj mladosti. Radnik je 
tada plaćao, žalim, da to moram reći, ne radi države, nego da 
se obogate veliki posjednici. Plaćao je od svoga kruha i mesa, 
i to više, nego je bilo pravo.' 1 

U ostalom i potrošarina na čaj sve se više snizivala do 
1900., kad se sbog rata u južnoj Africi morala povisiti. God. 
1826. bijaše jedna englezka funta čaja oporezovana s 2 franka, 
60 centima. God. 1857. snizio je Gladstone taj porez na 1.75 
fr., god. 1873. na 1.25 fr., a god. 1865. dapače na 0.60 fr., čime 
je državna blagajnica jednim mahom izgubila 57 i pol mil. fr. 
godišnje. God. 1890. snižen je taj porez na 0.40 fr., a time je 
državna blagajna opet izgubila 37 i pol. mil. fr. 

Mjesto omraženih potrošarinskih poreza uvela je En¬ 
glezka svoju glasovitu dohodarinu, koja je doduše veoma ne¬ 
popularna, ali nije barem s naiodno-gospodarskoga gledišta štetna 
ni čovjekoljubivoj, dotično kulturnoj zadaći države protivna. Tu 
je vriedno naglasiti, da Francuzka, u kojoj je bilo toliko revolu¬ 
cija i koja ima onako valjani porezni sistem, nije ipak do danas 
na ovom području ni iz daleka dostigla Velike Britanije. 

Kobni potrošarinski porezi u Francuzkoj. 

Vidjesmo, da se današnji porezni sistem u Francuzkoj 
može s mnogoga gledišta nazvati upravo savršenim. Sad ćemo 
spomenuti, da se je porezno francuzko zakonodavstvo i u po- 
trošarini u glavnom vladalo prema zdravim načelima, koja su 
izazvala pravu revoluciju u poreznom sistemu Velike Britanije. 
Ali uz to valja potanje razložiti, da je baš u najnovije vrieme 
sustav francuzkih potrošarinskih poreza postao tako loš, te je 
dospio u oštru opreku s demokratskim duhom i uredbama ove 
ponajveće republike na svietu. 

God. 1848. snižena je u Francuzkoj potrošarina na sol 
od 0.30 fr. na 0.10 fr. po kilogramu. God. 1870. izdana je služ¬ 
bena naredba, kojom se brašno i još neke druge životne po- 
trebštine izrično izključuju od gradske potrošaiine. U to doba, 
premda je Francuzka prolazila strahovitom medjunarodnom 
i unutrašnjom krizom, i premda su se državne potrebe, kako 
je već bilo spomenuto, najednaput povećale za 800 milijuna 
godišnje, ipak je francuzkim poreznim zakonodavstvom tada 
vladao takav demokratski duh, da je ministar financija mogao 
s ponosom reći dne 18. siečnja 1872. medju inim i ovo : 

„Naš je sistem bio u tom, da ničim ne oporezujemo čo¬ 
vječjega živeža, t. j. da tako postupamo, da si svatko može pri¬ 
skrbiti najnuždniju hranu, kruh, meso i sol bez najmanje po¬ 
višice u cieni, koja bi nastala radi poreza ... I kadgod su nam 
predlagali takav porez, koji poput glavarine jednako pada na 
siromaka i na bogataša, budući da je udaren na bitne životne 
potrebe, mi smo uviek takav porez zabacili." 1 

No gle, već više od dvadeset godina Francuzka ne samo 
da nije dalje napredovala na tom putu, nego je upravo pošla 
natražke, i to preko svakoga očekivanja vrlo, vrlo daleko. Fran- 
cuzki je parlament prihvatio naime čitav niz takivh zaštitnih 
carina, koje su zapravo najnesnosniji i najpogubniji potroša¬ 
rinski porezi, što si ih samo zamisliti možemo. 

Tu je prije svega carina na žito, koja u praksi ostaje po¬ 
trošarina na brašno, t. j. na kruh. 


1 Stourm, Lmp6ts, str. 398. 

Sve do god. 1885. bila je ova carina posvema neznatna, 
naime 60 centima od jednoga metričkoga centa pšenice, te se 
njezin upliv na cienu brašna i kruha nije gotovo ni opažao. 
Ali zakonom od 28. ožujka 1885. povišena je ta carina na tri 
franka, zakonom od 29. ožujka 1887. na pet franaka, i napokon 
zakonom od 27. veljače 1894. dapače na sedam franaka po 
jednom metričkom centu, a to je kod pšenice više nego jedna 
trećina njezine obične ciene. 

Ova visoka carina nastala je zato, da zaprieči dovoz stra¬ 
nomu žitu u Francuzku i da time podigne ciene domaćemu 
prirodu. I u istinu, uzprkos sve to većoj medjunarodnoj utakmici, 
u Parizu je pšenica preko 4 franka skuplja, nego u Antverpenu 
i Liverpoolu. Tako je dne 9. veljače 1905. i m. c. stajao u Ant¬ 
verpenu 18.75 fr., u Liverpoolu 19.61 fr., a u Parizu 23.25 fr. 

Ako dakle uzmemo, da je jedan metrički cent pšenice u 
Francuzkoj skuplji poprečno za 4% franka, nego u inozem¬ 
stvu, i kad znamo, da se u Francuzkoj potroši na godinu 67 
milijuna metričkih centi pšenice, onda vidimo, da sbog spo¬ 
menute carine u Francuzkoj rađničtvo i u obće trošioci pla¬ 
ćaju na brašno, t. j. na kruh, preko tri sto milijuna franaka 
godišnje, a to je tako golema svota, da se nijedan ministar 
financija ne bi usudio zatražiti, neka se njom brašno ravno 
oporezuje. Ovako s pomoću carine tobože na zaštitu ratarstva 
pobire se porez na prvu životnu potrebštinu za čovjeka, a da 
sama državna blagajna ne dobiva od toga Bog zna koliko. 
Dohodak naime od ove carine svake je godine sve to manji, 
premda se neprestance povećava. Tako je god. 1891.—1892. 
na njoj unišlo blizu sto milijuna, 1894. god. 93,844.000 fr., a 
1898. samo 76,682.000 fr., premda je 1894. carina od 1 m. c. 
povišena na 7 fr. 

Dok nije bilo strašne američke utakmice, ova je carina 
postizavala barem svoju zaštitnu svrhu, jer je izprvice žito u 
Francuzkoj bilo u istinu za toliko skuplje, koliko je tudje žito 
moralo platiti na granici, te je primjerice god. 1893. jedan me¬ 
trički cent u Amsterdamu, u Antverpenu i u Londonu stajao 
15.75—'j6fr. dok mu je prosječna ciena u Francuzkoj bila 21.40 fr. 

Ako dakle i ne izpitujemo pobliže, je li s narodnogospo- 
darskoga gledišta opravdana carina na žito, osobito ako je 

ovako visoka, s gledišta zdrave socijalne politike brzo se uvje- 
lavamo, da ovakav potrošarinski porez pod carinskom krinkom 
silno škodi državnomu ugledu, a što je još gore, stvara mjesto 
tako potrebne družtvene uzajamnosti još veći jaz medju rad¬ 
ničkim i ratarskim staležom, te u zametku ubija klicu pravoga 
unutrašnjega narodnoga jedinstva. 

Isto ovo može se i mora se reći o francuzkoj carini na meso. 
Carina na uvoz blaga bila je u Francuzkoj od 1881.—1903. 
dosta nizka, 13%—14% vriednosti uvezenoga komada. Ali 
zakonom od 31. srpnja god. 1903. povišena je carina tako, da 
se od rogate stoke plaća po 20 franaka od 1 m. c. žive vage, 
25 fr. od ovaca i od svježe svinjetine. 

Francuzki stručnjaci računaju, da se ovim krivudastim 
putem plaća godišnje 150—170 milijuna franaka, te radi toga 
jedan kilogram mesa, koje bi inače stajalo po prilici 1 y 2 franka, 
stoji blizu 2 franka. 

Posljedice ove velike skupoće nisu naravski izostale. Gla¬ 
soviti francuzki učenjak Foville navodi u poznatom parižkom 
polumjesečniku ,,L' Economiste fran^ais" od 5. studenoga i 3. pro¬ 
sinca 1904. ove rječite podatke : Jedan stanovnik potroši go¬ 
dišnje mesa u Sjedinjenim Državama australskim 119 kg ; u 
Sjedinj. Državama sjeveroamerikanskim 68 kg, u Sjedinjenoj 
Kraljevini Velikoj Britaniji s Irskom 55 kg, u Njemačkoj 45 kg, 
u Francuzkoj 36 kg., i u Belgiji 32 kg. 

U svoj se Fracuzkoj potroši godišnje 1374 milijuna kg 
mesa. Ako nešto preko polovice od toga, naime 724 milijuna 
kg uzmemo kao potrošak odraslih ljudi od 20—60 godina, 
onda dolazi na njih dnevice na glavu samo 125 giama, ili osmina 
kilograma, t. j. za polovicu manje, nego što je najmanja por¬ 
cija mesa, koja se računa 1 / i kg. 

S praktičnoga financijalnoga gledišta ova je carina na 
meso još manje opravdana, nego carina na žito. Radi mnogih 
zaraznih bolesti medju sitnom i krupnom stokom često je naime 
i u Francuzku zabranjen uvoz koli rogate, toli druge živine, 
a to se dakako osjeća i kod carinske blagajne. Ta je god. 1886. 
ubrala od uvezenoga blaga 5,600.000 fr., god. 1890. 2,100.000 fr., 
god. 1895. 6,278.000 fr., god. 1900. 673.000, a god. 1904. samo 
472.000 franaka. 



Pa da je i praktični financijalni uspjeh i te kako sjajan, 
i kad bi se uz to u istinu podpuno postigla narodnogospodarska 
svrha, kojom se brane sve ovakve zaštitne carine, još bi se i onda 
demokratski političari morali zamisliti nad ovom činjenicom. 

Povišica ciene mesu, koja nastaje sbog ove carine, pada 
gotovo izključivo na lošije vrsti mesa, te spomenutih 150 mili¬ 
juna franaka plaća zapravo francuzka radnička sirotinja. 

Ovo je u ostalom pojav, koji se opaža kod svih potroša- 
rinsldh poreza, i koji je njihova ponajveća mana. Kod svake 
potrošarine mnogo je naime teže oporezovati kakvoću, nego 
kolikoću, a često je to upravo i nemoguće. Tako se onda de¬ 
šava, da najlošiji potrošarinski predmeti, kojih je kud i kamo 
najviše, redovno nose gotovo sav porez, naravski na račun naj¬ 
širih slojeva puka. 

Poreza na sol plaća se u Francuzkoj od 1848. god. 10 centima 
od jednoga kilograma, ili preko 34 i V 2 mil. franaka od sve¬ 
ukupnoga potroška, koji je god. 1904. iznašao 347 mil. kg. 

Ovo je jedini potrošarinski porez, za koji nosi odgovornost 
sam francuzki porezni sistem, na koji sa strogo teoretskoga 
gledišta ne bi spadale spomenute carine na brašno i meso. Ali 
s gledišta financijalne znanosti u obće, a s obzirom na pra¬ 
vednu socijalnu politiku napose valja ovamo uračunati i ob- 
ćinsku potrošarinu, jer se i ona pobire s dozvolom sabora i pod 
nadzorom državne vlasti. Ovakve potrošarine plaća se u Fran¬ 
cuzkoj na razne jest vine u svem 93—94 mil. franaka. Od 
toga odpada 10—15 mil. na divljač, perad, finu ribu i si., a oko 
80 mil. na obične jest vine. 

Ako sada sbrojimo povišicu na brašno okruglo tri stotine 
mil., povišicu ciene na meso 150 mil., obćinsku potrošarinu na 
jednostavni živež 80 mil., i porez na sol 30 mil., onda vidimo, 
da francuzki puk od životnih svojih potrebština plaća daleko 
preko pol milijarde franaka više, nego bi trebalo, i nego je to 
u skladu s cielim duhom francuzke demokracije i francuzke 
republike. Ova neoboriva činjenica možda je najjači dokaz, da 
rr francrrzkom javnom životu na koncu konca ipak znadu pre¬ 
vladati, osobito u ovakvim praktičnim stvarima, interesi i na¬ 
zori, za koje bismo inače mislili, da su za uviek izgubili barem 
prevlast s padom aristokratske, staležke vladavine. 

II. 0 porezu na nekretnine i na pokretnine. 

1. Temelj i važnost ove porezne podjele. 

Točna je podjela nemoguća. 

Na prvi se mah čini, da nije ništa lakše nego sve javne 
terete podieliti na poreze od nekretnina i na poreze od pokret¬ 
nina, kao što je na prvi pogled prava igračka razlikovati ne- 
kretnu imovinu od pokretne. Tako smo primjerice čvrsto uvje¬ 
reni, da je svaka dionica kojega novčanoga zavoda ili kakvoga 
drugoga poduzeća najčišća pokretna imovina. A kad tamo, 
ta dionica ne predstavlja samo bankovno poslovanje, nego je 
u njoj izražen dobitak ili gubitak na sgradama, rudokopima, 
željeznicama, i svakovrstnim industrijalnim trgovačkim, pa i 
ratarskim poduzećima, t. j., ta je dionica, pa bila još i te kako 
laka i malena, najrazličnija mješavina pokretne i nepokretne 
imovine. 

Već po ovom primjeru lako ćemo prosuditi, da se porezi 
ne daju tako lako razdieliti na pokretne i nepokretne, kako to 
čine mnogi piscu Tako je za potrošarinu posvema očito, da je 
ona pokretni i nepokretni porez, prema tomu, tko ju plaća, 
privrednik ili potrošač. Isto vriedi i za carinu, za koju unapried 
ne možemo znati, koliko će je odpasti na ratara, a koliko na 
novčara. Zato je najsgodnije, da se svi ovakvi mješoviti porezi 
izluče, i da na jednu stranu stavimo poreze, koji se u istinu 
plaćaju od pravih nekretnina, a na drugir poreze od nesumnjivih 
pokretnina. 

Ovako je postupalo i englezko ministarstvo financija, kad 
je odredilo posebnu anketu, koja je imala izpitati razmjerje 
medju pokretnom i nepokretnom imovinom, da se sazna, je li 
jedna i druga pravedno oporezovana. 

Prema načelima ove ankete valja nam medju poreze od 
nekretnina uvrstiti zemljarinu, kućarinu baštinski porez i kupo¬ 
prodajne pristojbe od nekretnina, porez od darovanih nekret¬ 
nina i od hipotekarnih zadužnica; medju poreze od pokretnina 
tecivarinu, porez na dohodak od glavnice, na osobnu privredu 
i plaću, pak pristojbe na kupoprodaju, baštinu i darovanje 
pokretnina. 


S. Radić: Današnja financijalna znanost. 

No tu se i ne radi o tom, da ili sveukupne poreze podielimo 
točno na dvoje, nego o tom, da odredimo nesumnjivu razliku 
medju pokretnom i nepokretnom imovinom, i da se uvjerimo, 
kako se pokretna imovina mora oporezivati veoma oprezno 
i umjereno, uzprkos sve to obćenitijoj težnji, da porezno zakono¬ 
davstvo priedje danas u drugu skrajnost, i da onako pritisne 
pokretnine, kako još danas često tišti nekretnine. Pri tom nam 
valja zadržati na umu, da je opreka medju jednom i drugom 
vršću imovine više umjetna nego prirodna, jer svi znademo 
iz izkustva, da većina ljudi u isto vrieme posjeduje i nekret¬ 
nine i pokretnine. Zato je francuzki ministar financija Rouvier 
u sjednici senata dne 12. srpnja 1892. s punim pravom upitao : 
,,Zar poznajete mnogo ljudi, koji bi bili samo vlastnici zem¬ 
ljišta? A poznate li ih mnogo, koji bi imali samo kuće, a druge 
opet, koji bi samo trgovali, pazeći dobro, da ne kupe ni ko¬ 
madić zemljišta, i da svoju prištednju ne ulože ni u državnu 
obveznicu ni u državnu rentu?" 

Još je i Gladstone u velikom svom financijalnom govoru 
1853., koji je bio ponovno spomenut, kazao s mnogo duho¬ 
vitosti i ovo : „Nekada je bila veoma razširena vjera u koje¬ 
kakve čudovištne grdobe, a i sada još ima ovdje, ondje ljudi, 
koji vjeruju u sličnu nakazu, koju zovu bankirom, i koju si 
pomišljaju kao stvor sa srcem od kamena i s nogama od zlata, 
živeći u sramotnu neradu sve od znoja i od žuljeva svojih zem¬ 
ljaka. Lako je spoznati, da je ova grdoba više umišljena, 
nego li realna". 

Razlika medju pokretnom i nepokretnom 

imovinom. 

Pokietna imovina prividno je zamamnija od nepokretnina. 
Sama narodna priča i pripoviest mnogo češće govori o tom, kako 
je netko tražio zakopano blago, ili kako si je poželio silne novce, 
nego o tom, kako je stekao mnogo zemlje i posagradio na njoj 
velike sgrade. Osobito u naše doba, gdje svakovistna poduzeća 
često znadu sjajno uspjeti, mnogi si ljudi žele više liep broj 
dobrih dionica, nego liep komad najboljega zemljišta. Tomu je 
u najnovije doba mnogo dopriniela agrarna kriza, koja je pri- 

mjerice u Francuzkoj bila tako jaka, da je zemljištni dohodak 
posljednjih dvadesetak godina pao za dobru četvrtinu, kako 
je to izpitao glasoviti jedan stručnjak i dokazao, da je zemlja 
u Francuzkoj nosila god. 1881. 2.645,000.000 fr., a god. 1902. 
samo 1.984 milijuna fr. 

Kod nas u Hrvatskoj može se čovjek na žalost i bez poseb¬ 
noga izpitivanja lako uvjeriti već po strahovitom biegu na¬ 
šega seljačtva u Ameriku, da je rataiskomu pučanstvu danas 
mnogo teže živjeti, nego je to bilo još nedavno. 

Uza sve to narod zdravim svojim razumom posvema pra¬ 
vilno sudi, da je nepokretna imovina kud i kamo stalnija i si¬ 
gurnija od pokretne. Ako samo pogledamo na velika svjetska 
poduzeća, eno đružtv ( a za prokop Panamskoga kanala, pak 
velike banke u Lipskom, s kojom je propalo na stotine milijuna 
privrede i prištednje. Manjih ovakvih stečajeva pune su i naše 
službene novine, a sirotinja, koja takvom sgodom izgubi često 
i posljednju uštedjenu paru, najbolje zna i osjeća, da je medju 
vriednostnim papirima, pak medju zemljištem i sgradama 
takva razlika, na koju se nikada ne smije zaboraviti. I kad 
kakav novčani zavod ili drugo koje novčano poduzeće naj¬ 
sjajnije uspjeva, još ipak nitko ne može s naprostom sigurnošću 
tvrditi, da je tu pokretna imovina za uviek zaštićena pred 
propašću, a kamo li pred gubitkom. Zemlja naprotiv, ako i 
pada, riedko kada posvema propada ; ona svoju vriednost 
može gubiti, ali je gotovo nikada posvema ne izgubi. To i jest 
razlog, da se pokretna imovina bujno razvila istom u najnovije 
vrieme i da je svestrano oporezovana istom za naših dana. 


Pogled na povjestni razvoj pokretne imovine. 

Do god. 1816. bilježila je parižka burza od prilike sedam 
vriednostnih papira. God. 1821. bilo ih je petnaest, god. 1826. 
četrdeset i dva, a još god. 1836. samo 88 vrsti. Sasvim je dakle 
naravski, da u doba francuzke revolucije, kad je nastao današnji 
francuzki porezni sistem, nije nitko ni mislio na to, da opore¬ 
zuje vriednostne papire. 

Istom od god. 1836.—1841. počela su se naglo dizati svako- 
vrstna poduzeća: tvornice asfalta, kemijskih proizvoda, sla- 

* 

dora, sapuna, svieća i t. d., i to sve u obliku dioničkih družtava, 
te su svakojaki papiri parižku burzu najedanput upravo po¬ 
plavili. No sve su te vrednote bile obično veoma kratkoga 
života, te je burza postala, da tako kažemo, više slična njihovu 
groblju, nego živoj poslovnici. 

I tako je razumljivo, što se francuzko zakonodavstvo po¬ 
čelo ozbiljno baviti ovakvim vriednostnim papirima istom 
poslie zadnjega francuzko-njemačkoga rata, i što je prvi pokušaj, 
da se ovakva imovina jače oporezuje, izazvao u saboru naj¬ 
življu razpravu. U jednoj takvoj sjednici od 29. lipnja 1872. 
progovorio je zastupnik Petar Magne, kasnije ministar finan¬ 
cija, medju inim ovako : ,,0 čem se radi ovaj čas? Da izjedna¬ 
čimo u svom proračunu prihode s izdatcima . . . Evo, kakav je 
naš položaj : Ne ćemo da ikoliko povisimo potrošarinu, ne ćemo, 
da ikoliko povećamo pristojbe, valja nam dakle sve uzeti od 
pokretnih dohodaka . . . Osnova poreza na pokretnu imovinu 
stvar je pravedna . . . Da su god. 1889. . . . oni umni i spretni 
zakonodavci imali u svojim rukama ovakav dohodak, koji 
je lako odrediti bez katastra, i od kojega se porez još lakše 
može ubrati, mislite li, da bi si ovako rekli : ,Valja porez uda¬ 
riti na zemljište, a pokretnu imovinu treba poštediti, premda 
javna sigurnost vriedi i za nju, a vjeresije joj treba još više?' 
Nipošto, nego bi si bili kazali : ,Moramo biti pravedni prema 
jednoj i drugoj vrsti imovine i s objema jednako postupati' . . ." l 

Eto, kako je još nedavno doba, kad se morala braniti i 
sama misao, da treba oporezovati i vriednostne papire, a danas 
eto kao da već prevladava mišljenje, da se samo na ovakav 
imetak ima svaliti čitavo breme javnih tereta. 

Pokretna i nepokretna imovina u Francuzkoj i 
Englezkoj i njezino oporezovanje. 

Nekretnu imovinu nije težko prilično točno odrediti, jer 
je za zemljištni posjed već u svim kulturnim državama uveden 
katastar, t. j. opis i popis svih zemljištnih čestica prema točnoj 
njihovoj izmjeri s točnim njihovim nacrtom. Ali je zato i pri¬ 
bližna procjena pokretne imovine najteža i gotovo posvema 

1 Stourm, sponi, djelo, str. 341. u tekstu i opazka 2. na str. 341 i 342. 

nemoguća stvar. Za pokretnu imovinu nema naime većinom 
nikakvih službenih statističkih podataka, te se tek dugogo¬ 
dišnjim proučavanjem i izpitivanjem može barem donekle 
ustanoviti pokretna imovina u cieloj jednoj državi. 

Toga mučnoga posla latila se u Francuzkoj dva učenjaka. 
Pavao Leroy-Beaulieu i Foville. Po njihovu računu sve¬ 
ukupni (brutto) narodni dohodak u Francuzkoj bio bi 25 
milijarda, a od toga po prilici 5 milijarda od nekretnina, i to 
2.175 milijuna od zemljišta, a 2.869,000.000 fr. od kuća. 

Čistoga pokretnoga dohodka bilo bi preko 4 milijarde, 
naime 4.187,000.000 fi. No od toga oporezovano je, koliko se 
zna i može znati, samo nešto preko dvie milijarde. 1 

Prema najsavjestnijim izpitivanjima bio bi čisti prihod 
od nekretnina oporezovan s 540,800.000 fr. t. j. s 10.82%. 

Za dohodak od pokretnina upravo se ne da izračunati, 
koliki je tu porezni postotak. Tek u pojedinim konkretnim 
slučajevima, primjerice kod željezničkih, industrijalnih i tr¬ 
govačkih poduzeća, dade se ustanoviti, da je porezni postotak 
znatno viši, nego kod nekretnina. 

Već spomenuta anketa britanskoga ministarstva financija 
izračunala je, da u Velikoj Britaniji sve nekretnine skupa vrieđe 
blizu sto milijarda, t. j. 94.460,000.000 fr., i da plaćaju po¬ 
sebnih poreza na nekretnine u svem 211,000.000 fr. ili prema 
svojoj glavnici 0.223%. Ista j e anketa pokretni kapital procie- 
nila na 140.800 milijuna franaka s porezom 242 milijuna, ili 
prema čitavoj glavnici 0.165%. 

U Englezkoj bi dakle prema ovim podatcima bila pokretna 
imovina znatno niže oporezovana od nekretnina. 

Ali tako nam se čini samo na prvi mah, dok naime ne pro¬ 
sudimo ove stvari : Svaka pokretna imovina, kako je već bilo 
spomenuto, samo je posljedak, ili, da tako kažemo, ekstrakt naj- 
različnijega poslovanja s nekretninama i s pokretninama. Prije 
nego koje dioničarsko družtvo počne izplaćivati svoje dividende, 
platilo je porez i od svojih nekretnina, što ih redovno ima, i 
od svoga poslovanja, od plaća svojih činovnika, od svojih na¬ 
mira i t. đ., a da i ne spominjemo potrošarinskih poreza. Ako 
se sada poslie svega toga oporezuju i njegove čiste vrednote, 
onda je jasno, da je ovo ponovni porez ili ti prirez, i da je sve- 

ukupno oporezovanje kud i kamo veće, nego što je porezni 
postotak ovoga posebnoga prireza. 

Računajući ovim načinom, možemo se lako uvjeriti, da 
jedno parižko tečevno dtužtvo s godišnjim đohodkom od 6,145.833 
fr. plaća godišnje 1,100.000 zemljaiine, kućarine, tecivarine 
i t. d., a preko pol milijuna poreza od vriednostnih papira, t. j. 
u svem 1,902.625 fr., ili 31% svoga doliodka ! 

I tako do sada imamo dva velika i važna razloga za ob¬ 
zirno i umjereno oporezivanje novčanih vrednosta: njihovu 
nesigurnost i njihov postanak, u kojem više ili manje podliežu 
drugim običnim porezima. 

K tomu treba dodati još ova dva razloga : Novčane vried- 
nosti kud i kamo češće prelaze iz ruke u ruku, nego nekret¬ 
nine. Stručnjaci računaju, da nekretnine u Francuzkoj mie- 
njaju svoga vlastnika svakih četrdeset godina, a novčani papiri 
svaku godinu dana. Ovo mienjanje vlastnika, kako dobro zna¬ 
demo, redovno je oporezovario. 

I drugi je razlog važan, ako i nije znanstven. Vriednostni 
papiri rado idu tamo, gdje im je ljepše i bolje, poput ribe, koja 
uviek traži dublju vodu. Obćinstvo doduše najvoli kupovati 
domaće papire, kojima pozna tečaj, razumije jezik i t. d. Ali se 
ipak dogadja, i to obično, da se kupuju strani i nepoznati pa¬ 
piri, ako su domaći odviše visoko oporezovani. I tako narodna 
prištednja odlazi u tudjinu, bježi iz domovine pred visokim 
poreznim postotkom. Za to naročito u financijalnoj povjesti 
Italije i Francuzke ima poučnih primjera, i to baš u posljed¬ 
njih tridesetak godina XIX. stoljeća, kako se snizujc porez na 
vriednostne papire zato, da se prometna struja odviše ne oslabi, 
i da se kapital ne uplaši. Tako je naročito francuzki parlament 
god. 1895. snizio za tri četvrtine porez, što ga je dvie godine 
prije toga bio nametnuo na burzovne operacije. 

2. Glavni porezi na nekretnine. 

Z e m 1 j a r i n a. 

(Zašto je zemljarina najobičniji i najrazšireniji porez.) 
Zemljarina je danas nesumnjivo najrazšireniji i najpoznatiji 
porez na svietu, ako i nije najstariji. Od nje je naime starija 



glavarina, koje je u ostalom nestalo već u svim kulturnifn đr- 
žavama, te s toga za financijalnti znanost ima samo historijsku 
vriednost. 

Tri su u glavnom razloga, radi kojih se Zemljarina tako 
razširila i tako ukorenila. 

Prvi je razlog u tom, što do nedavna nije bilo druge znat¬ 
nije imovine od zemljištnoga posjeda ni drugoga većega do- 
hodka, nego što je prihod od obrađjivanja zemljišta. Znan¬ 
stveno je doduše utvrdjeno, naročito djelima Belgijanca La- 
veleya, da je prije nastalo vlastničtvo nad pokretninama, 
nego nad nekretninama. Ljudi su naime svojinom smatrali 
prije orudje, odielo i blago, nego zemlju, koja je dugo vremena 
bila skupna svojina ili jednoga roda, ili jedne seoske obćine, 
kako je to još danas u Rusiji, ili brojne zadruge, kako je to 
kod nas Hrvata sada, ako i rjedje, po selima već njekoliko kilo¬ 
metara od glavnoga grada. 

Čim je zemljištna svojina postala barem seoska i za¬ 
družna, ili čak pojedinačna, individualna, nije za vladu bilo 
ni moglo biti sgodnijega predmeta za oporezovanje od te imo¬ 
vine. Ta netom smo čuli, da se do polovice XIX. stoljeća nije 
ni u francuzkom saboru ozbiljno razpravljalo o pokretnoj 
imovini, što ju predstavljaju vriednostni papiri, i da su ev¬ 
ropske vlade tu imovinu istom u najnovije doba svestrano 
oporezovale. 

I drugi razlog, zbog kojega je zemljarina brzo nastala i 
do danas ostala, posvema je priiodan. Tko ima zemlje, na kojoj 
i od koje živi, tomu je mnogo stalo do toga, da tu zemlju u miru 
uživa, i zato rado daje državi sredstva, da se uzmogne obra¬ 
niti od vanjskih neprijatelja i da kod kuće uzdrži što veću 
sigurnost, što podpuniji red i mir. 

Treći je razlog više filozofski, ili točnije strogo narodno- 
gospodarski, te se njim opravdava zemljarina iiaročito onda, 
kad je vrlo velika i težka. Taj razlog govori ovako : Svaka 
zemlja daje čovjeku više, nego što čovjek u nju ulaže. Uz to 
svaki vlastnik zemljišta mora držati na umu, da je zemlja 
zapravo svojina cieloga naroda, na kojoj je on samo najamnik. 

Prema tomu umovanju svaki je vlastnik zemljišta dvo¬ 
struko obvezan prema državi, dotično prema narodu ili đruž- 

tvu, u kojem živi. Najprije je dužnik zato, što mu zemlja daje 
neki suvišak, koji narodnogospodarska znanost zove zem - 
ljištnom rentom, a nekad su ga nazivali čistim dobitkom. Zatim 
je dužnik s toga, što mu diužtvo dopušta, da baš on živi na 
jednom dielu zemljišta, kao na pravoj svojini, premda je 
zemlja nekada bila poput vode i zraka zajedničko dobro svim 
ljudima. 

Ovako vole dokazivati naročito pristaše socijalističke 
škole, koja u svom čistom naučan ju ide, kako je poznato, tako 
daleko, te u obće nikomu ne priznaje prava ni na kakvu 
svojinu. 

(Najjednostavnija vrst zemljarine.) Najjednostavnije se 
nameće zemljarina tako, da se tlo oporezuje samo po svojoj 
veličini, bez obzira na obradjivanjc i na prirod. No ovako se 
može raditi jedino u naseobinama takvih zemalja, koje prije 
nisu bile nikako napučene, ili barem nisu bile nikako obra- 
djene. U tom je slučaju sveukupno obradjeno tlo izprvice od 
prilike jednako vriedno, te ovakva jednostavna zemljarina nije 
nepravedna uz uvjet, da bude vrlo nizka. 

Druga slična vrst zemljarine pobire se prema broju plu¬ 
gova, broju voznoga blaga ili voćaka. To je već napredak u 
oporezivanju, ali se tako može raditi samo u onim zemljama, 
gdje se tlo obradjuje na starinski način, gdje jc naime posvuda 
vozno blago od prilike jednako, a isto tako i plugovi, te onda 
naravski nema znatne razlike ni u obradjivanju, ni u prirodu. 

Treći način, koji je još i našemu narodu dobro poznat, 
jest odmjerivanje zemljarine prema prirodu na polju, bez ob¬ 
zira na način obradjivanja i na vrst plodina. To je desetina. 

Na prvi se pogled čini desetina mnogo savršenijim i pra¬ 
vednijim porezom, nego što su obje vrsti zemljarine, koje smo 
netom spomenuli. No čim ju dublje izpitamo, vidimo na njoj 
naročito ove tri velike pogreške : Čim je koji gospodar napred¬ 
niji, tim je desetina za njega veći teret, te je takva zemljarina 
kao neka kazna za bolje gospodarenje ; sav se prirod na polju 
ne može uviek procieniti baš u horu, a pobirati se ne smije, 
dok ga desetari ne vide ; u lošim godinama dobiva država često 
od desetine više, nego u godinama dobrim, t. j., taj je porez to 
veći, što je ljetina slabija. 

Prvu pogrešku možemo lako prosuditi, ako prispodobimo 
seljaka, koji ore dobru zemlju bez gnoja, i gospodara, koji si 
svakojako pomaže i trudom i znanjem i troškom, da i na lošoj 
zemlji što više priradi. 

U prvom slučaju može seljak imati i polovicu čistoga do¬ 
bitka, te plaćajući desetinu daje državi od toga dobitka petinu 
ili 20%. U drugom slučaju gospodar riedko dobiva više od 
petine čistoga dobitka, te plaćajući od njega desetinu daje dr¬ 
žavi zapravo polovicu, ili 50%. Očito je dakle, da je desetina 
osobito velika zapreka naprednomu ratarstvu. 

Druga se pogreška nimalo ne popravlja time, što se po- 
većaje broj desetara, nego se time zlo može još pogoršati, jer 
samo rastu troškovi pobiranja, a i samovolje je obično još više. 

O trećoj mani, na koju se inače riedko misli, možemo se 
lako uvjeriti iz ovoga primjera : Uzmimo, da u jednoj državi 
rodi obično 100 milijuna hl žita, i da je to dosta za sav domaći 
potrošak. Desetina od toga, po poprečnoj cieni 1 m. c. 15 kruna, 
iznese državi 150 milijuna. Ako sad bude lošija godina, te urodi 
samo 75 milijuna hl, to će država ubrati na desetini 7% mil. 
hl. Ali ciena žitu bit će znatno viša od četvrtine, po svoj prilici 
22 % K po 1 m. c. I tako će u tom slučaju desetina državi iz¬ 
meti 168 mil. K, dakle za dvadesetak milijuna kruna više nego 
u dobroj godini. Da ovakva zemljarina nema nikakve druge 
mane, već je ovo dosta, da svaki prosvietljen čovjek bude svom 
dušom proti desetini. 

(Kako se zemljarina obično danas odredjuje.) Gotovo po 
svoj Evropi propisana je danas zemljarina na temelju čistoga 
katastralnoga dohodka pojedinih zemljištnih čestica. 

Pod zemljištnom česticom razumieva se svaki takav komad 
tla, koji se od susjednoga zemljišta razlikuje ili svojom ogradom, 
ili gospodarskom svrhom i obradjivanjem, ili svojim vlastnikom. 
Kad se sve ove zemljištne čestice nacrtaju i prociene, nastaje 
od njih katastar. Na temelju katastra uredjuje se onda i grun¬ 
tovnica, t. j. takva zemljištna knjiga, u kojoj je jasan priegled 
i vlastničtva, i posjeda, i zaduženosti sveukupnoga zemljišta. 

Katastar se uredjuje dvostrukim poslovanjem : mjerenjem 
i crtanjem u jednu ruku, a u drugu ruku razredjivanjem i pro¬ 
cjenom izmjerenih i ocrtanih čestica. 

Najprije se izmjere i ograniče pojedine obćine, a ujedno 
se za njih propiše i njihov dio zemljarine, a onda se posao dalje 
nastavi sve do pojedinih vlastnika. 

Prvi je ovakav katastar bio uveden u milanskoj vojvodini, 
u sjevernoj Italiji (1718 —1760.). God. 1791. odlučeno je na¬ 
čelno, da se uvede u Francuzku, ali je istom car Napoleon 
god. 1808. izdao zakon o katastru, koji se odmah počeo i praviti, 
ali je bio gotov istom 1850. troškom od 150 milijuna franaka. 
Kod nas u banskoj Hrvatskoj počeo se katastar uredjivati 
1816. a svršen je 1869. U dalmatinskoj Hrvatskoj, u Bosni- 
Hercegovini, pak u Srbiji i u drugim balkanskim državama 
nema no danas ni katastra ni gruntovnice. 

U Francuzkoj su zemljištne čestice procienjene jedan put 
za uviek, a po ostaloj se Evropi procjena obavlja po prilici 
svakih desetak godina. 

No i u jednom i u drugom slučaju veoma je težko u istinu 
procieniti čisti zemljištni dohodak tako, da bi zemljarina bila 
barem u glavnom pravedno odmjerena. 

Prva, a često i dosta velika nejednakost nastaje već onda, 
kad se zemljarina propisuje za cielu obćinu. Ta se nejednakost 
povećaje, kad se pojedine čestice uvrštuju u različne razrede 
prema svomu čistomu dohodku. Napokon nastaje upravo silna 
nejednakost, a po tom i nepravednost u zemljarini time, što se 
čisti zemljištni dohodak može u naše doba naglo i vanredno 
promieniti bilo kakvim gospodarskim izumom, bilo kakvom 
gospodarskom nesrećom, kao što je primjerice trsna uš. 

Istina, da se u ovom posljednjem slučaju zemljarina obično 
odpisuje, a ima primjera, kako je to u Francuzkoj, da se za 
čitave krajeve zemljarina snizi, kad se opazi, da je nerazmjerno 
visoka. Osim toga dozvoljeno je u Francuzkoj i samim ob- 
ćinama, da na svoj trošak katastar poprave svakih trideset 
godina. 

No sve to slabo pomaže, te je baš za samu Francuzku do¬ 
kazano, da je izmedju pojedinih depaitementa porezni po¬ 
stotak kod zemljarine tako različan, te je u 11 đepartemenata 
preko 6%, u 14 izpod 3 y 2 %, u jednom 7.71%, a u jednom 
0.95% ! A ipak je u Francuzkoj god. 1821. snižena zemljarina 
u 52 departementa, a god. 1890. u 82. 

Kad se ide od obćine do obćine, ima ih, koje plaćaju i 13%, 
idemo li k pojedincima, naći ćemo i 20%, a s obćinskim na¬ 
metom i 40%. 

Tako je u Francuskoj, a odmah ćemo vidjeti, da nije ni 
kod nas bolje. 

Posvema je dakle naravski, da se radi ove goleme nejed¬ 
nakosti u poreznom postotku zemljarina ne može povisivati 
ni u najvećoj državnoj potrebi. Naprotiv prisiljene su moderne 
države, da zemljarinu i snizuju, ili da ju dadu odkupiti, kako 
je to pokušano u Englezkoj, gdje počevši od Pitta pa do Glad- 
stonea pozivahu porezovnike, da mjesto godišnje zemljaiine 
uplate najedanput državi odredjenu svotu. 

(Iznos zemljarine u nekim glavnim evropskim . državama.) 
Danas je u Evropi najveća zemljarina u Italiji, u Habsbuižkoj 
tnonarkiji i u Velikoj Britaniji, a najmanja u Nizozemskoj, u 
Belgiji i u Pruskoj. Francuzka je nekako u sredini. 

U talijanskom proračunu za god. 1883. iznosila je zemlja¬ 
rina 12514 mil. fr. Pokrajinski namet bijaše 51,521.075 fr,, a 
obćinski namet 75,329.707 fr., dakle u svem 252% mil. fr. ili 
na jedan četvorni kilometar 850 fr., na jednoga stanovnika 
9 fr., a prema ratarskoj imovini blizu 7%. Od ^94. snižena je 
sveukupna zemljarina na. 238 mil. fr., što je još uviek veoma 
mnogo. 

U Cislitavi platilo se 1896. god. 35 U, mil. forinti zemljarine, 
a u Ugarskoj i Hrvatskoj 34 mil. for. ili zajedno 146 mil. fra¬ 
naka, bez obćinskoga nameta. 1 

U Englezkoj sama državna zemljarina iznosi u proračunu 
1902. samo 3 4 mil. funti šterlinga ili oko r8 mil. kruna. Ali 
kad se uračunaju svi drugi tereti, što ih nosi samo zemljište, a 
napose 169 mil. fr. obćinskoga nameta, vidimo, da sveukupna 
zemljarina u Englezkoj dosiže i 260 mil. fr. 

Isto je tolika zemljarina od prilike i u Francuzkoj : Pro¬ 
račun 1902. izkazuje 120,922.991 čiste zemljarine, a T36 mil. 
obćinskoga nameta. No kako je Vel. Britanija za trećinu, ili 
za dvie petine manja od Francuzke, i kako je samo Englezka 

1 Vidi Paul Leroy-Beaulieu, Finances, I. str. 407. Francuzki stru- 
kovnjak računa 35 i pol mil. for. za 75, a 34 mil. for. za 71 milijun 
franaka, ukupno 146 milijuna. 

bolje obradjena, dok je Irska i Škotska i neplodnija od Fran- 
cuzke, to je Velika Britanija po zemljarini pred njom, koliko 
god se inače čini, da u velikoj otočnoj državi zemljarine gotovo 
ni nema. Italija je prema Francuzkoj oporezovana zemljarinom 
za 40—5°% više, ako uzmemo, da njezino ratarsko bogatstvo 
jedva vriedi dvie trećine ratarske imovine Francuzke. 

Ratarsku privredu ne možemo u našoj monarkiji procieniti 
više, nego na četiri petine francuzkoga zemljištnoga dohodka, 
pa ipak se kod nas plaća u svem čiste zemljarine za 26 mil. 
više, a to je preko 30%. 

Belgija sa svojih 25,924.000 fr. zemljarine u proračunu 
od 1900. i sa sedminom bogatstva francuzkoga manje je ob- 
terećena od velike svoje susjede. 

U Nizozemskoj je zemljarina od prilike kolika i u Belgiji, 
ali ratarsko je bogatstvo u njoj po prilici osmina bogatstva 
francuzkoga. Zato je tu zemljarina razmjerno neznatno manja 
nego u Francuzkoj. 

Čisti zemljištni dohodak u Pruskoj za polovicu je manji 
od francuzkoga, jedno radi manjega prostora, drugo sbog sla¬ 
bije plodnosti, a plaća u svem 40,104.000 Maraka (u proračunu 
od 1897.) ili za kakvih 20% manje nego u Francuzkoj. Ali zato 
i pruska dolrodarina poput Englezke pada i na čisti zemljištni 
dohodak, te je zemljarina, ako u nju i ovo uračunamo, ipak 
dosta velika. 

Vidimo dakle, da je zemljarina u svoj Evropi dosta težak, 
pak zato i nepopularan porez. Naročito ju težko podnosi naše 
seljačtvo, poslie sveobće ratarske klize, radi koje su silno pale 
ciene svakomu ratarskomu prirodu. 

Nego još jednu stvar jasno spoznajemo iz spomenutih 
podataka : U proračunima, koji presižu tri milijarde, kao što 
je to u Francuzkoj i u Velikoj Britaniji, sveukupna zemljarina 
ne dosiže ni 300 milijuna. To nam je ponovni primjer i dokaz, 
da financije modernih velikih i malih država ne počivaju više 
na nekdašnjim temeljima, i da nije savremeno nastojanje nekih, 
tobože modernih struja, koje ne bi marile, da sve javne terete 
svale na ledja rataru. 

(Tko plaća zemljanim?) Ovo se pitanje čini na prvi mah 
čudnim, ali se ipak i njime treba baviti, jer svaki porez nastoji 

da se prevali, kako se ono veli, na tudja ledja, te primjerice ku- 
ćarinu plaćaju redovno najamnici, a nipošto vlastnici kuća. 

I za zemljarinu se dosta često tvrdi, da ju ne plaća sam 
vlastnik zemljišta, nego ili potrošači ratarskoga priroda, ili za¬ 
kupnici ratarskoga tla. No ni jedno ni drugo ovo mišljenje 
nije opravdano. 

Potrošači bi zemljarinu samo onda plaćali, kad bi radi nje 
poskupjelo žito i drugi ratarski prirod. No ciena se ratarskomu 
prirodu ravna prema velikomu gospodarskomu zakonu o po¬ 
nudi i o tražnji, t. j. što više ima plodina, to im je ciena manja, 
a što je kupaca više, ili plodina manje, to im je i ciena veća. 
Zemljarina bi dakle mogla djelovati na cienu ratarskih plodina 
samo onda, kad bi bila tako visoka i tako nepravedna, te bi 
ljudi sbog nje ostavljali i svoje zemljište. A takvom zemlja- 
rinom možemo smatrati samo najsamovoljniju vrst desetine. 

I tako je i znanošću i praksom utvrdjeno, da se zemljarina 
ne može, recimo, sa seljačkih ledja prevaliti na radnička pleća. 

Našlo se vrlo odličnih učenjaka, koji su izmislili i branili 
ovu teoriju : Svaka zemljarina zapravo je stalna renta, koja 
tereti ratarsko tlo na korist države. Onim časom, kad se zemlja¬ 
rina uvede, gubi zemljište toliko na svojoj kupoprodajnoj 
vriednosti, kolika bi bila glavnica, koja bi godišnje nosila ka¬ 
mate jednake dotičnoj zemljarini. 

Prema ovoj teoriji svaka bi zemljarina bila po tom pravo 
izvlaštenje, podpuna eksproprijacija, i to na teret i na štetu 
samo onoga vlastnika, kojega bi baš ravno zadesila. 

Prema ovoj teoriji ne bi se zemljarina smjela uvesti, gdje 
je još nema, a gdje je ima, ne bi se smjela ni povisiti, ni sniziti. 
U prvom bi naime slučaju država bez ikakvoga razloga sve 
vlastnike zemljišta samo oglobila, a u drugom slučaju bi ih 
isto tako bez razloga nagradila, jer radi povišene zemljarine 
zemljište bi razmjerno izgubilo svoju vriednost, a da se snizi, 
vriednost bi mu opet razmjerno poskočila. 

Ova domišljata teorija bila bi posvema istinita, kad se 
zemljarina kroz čitava stoljeća ne bi nimalo mienjala. Onda 
bi se svako zemljište u istinu radi takve ustaljene zemljarine 
i prodavalo, i darivalo, kao da je u istinu obterećeno trajnim 
nekakvim dugom, spomenutom rentom na državnu korist. 

Ali ml svi dobro znamo, da se zemljarina neprestance 
mienja, i to naročito zbog obćinskoga nameta, koji ju znade 
dvostruko i trostruko povisiti. A znademo i to, da se zemlja¬ 
rina i odpisuje, i da se snizuje, ako i redje. I zato razborit 
čovjek, kad kupuje, recimo, kakav novi, amerikancem zasadjeni 
vinograd, gdje je do nedavna možda bilo pusto, sasvim na- 
ravski računa s time, da će doskora, čim mine određjeno vrieme, 
od toga vinograda plaćati zemljarinu. Isto tako svaki pametan 
čovjek znade, da kupivši stari, zemljarinom obterećeni vino¬ 
grad, može zatražiti odpis poreza, čim ga zasadi amerikanškom 
lozom. 

U ostalom ima sva sila zemljišta, koja još nisu promienila 
vlastnika, odkad je uveden katastar, ili im je vlastnikom barem 
ista obitelj. Ako se dakle zemljarina snizi, ili preuredi, ne može 
se ni prema spomenutoj teoriji tvrditi, da se time nekomu dru¬ 
gomu pomaže bez ikakvoga razloga, a ne vlastniku samomu. 

. (0 reformi zemljarine.) Već je rečeno, da se katastar ure- 
djuje kroz dugi niz godina, i da se na tom temelju zemljarina 
razpisuje najprije za pojedine obćine, a onda istom za poje¬ 
dine vlastnike. 

Iz toga jasno vidimo, što je već i spomenuto, da se od 
jednakoga zemljišta na različnim mjestima države plaća obično 
veoma nejednaka zemljarina. Na svakom mjestu procjenjuju 
naime vriednost zemljištu razni ljudi i u razno vrieme. Osim 
toga prva nejednakost nastaje, kad se dotična svota razpore- 
zuje na obćine. Kad se opet razporezuje na pojedine vlastnike, 
eto ti druge nejednakosti, koja je često vrlo velika. Ta se ne¬ 
jednakost dade donekle ukloniti sniženjem zemljarine u onim 
obćinama i županijama, u kojima se nejednakost pokaže kao 
očito nepravedna. Tako se radi naročito u Francuzkcj. Ali 
ovaj se postupak protivi praktičnoj i glavnoj svrsi svakoga 
poreza, te je njime Francuzka došla dotle, da je u 30 godina 
(1790.—1821.) svoju zemljarinu snizila gotovo za 40%, t. j. 
od 218 milijuna na 154. Danas je, kako znamo, čista zemlja¬ 
rina u Franeuzkoj nješto preko 120 milijuna, dakle za 100 
milijuna manja, nego bijaše 1790. I uza sve to još je tolika 
nejednakost u oporezovanju, da netko plaća izpod 1%, a netko 
i do 40% od čistoga svoga zemljištnoga dohodka. 

Posvema je dakle jasno, da zemljarina spada medju one 
poreze, koje treba što prije i što bolje preurediti. Sad se samo 
pita kako. 

Prije svega treba, da se i obćinstvo i vlade prodahnu uvje¬ 
renjem, da najveća i najnesnosnija nejednakost u zemljarini 
nastaje svakim nametom, koji se razporezuje na njezinu te¬ 
melju. Da se to jasno pokaže, daje Pavao Leroy-Beaulieu ovaj 
jednostavni primjer : Uzmimo, da dva čovjeka imadu nositi 
jednako breme, ali da nepažnjom, ili kojim drugim slučajem 
jednomu natovare deset kilograma, a drugomu dvadeset. Kako¬ 
god je ova razlika velika, ipak je onaj drugi čovjek ne će toliko 
osjetiti, ni toliko se na nju tužiti, budući da su oba tereta još 
dosta malena. 

No sasvim je drugčija stvar, ako se putem oba bremena 
počnu povećavati, i to uviek razmjerno prema početnomu te¬ 
retu, i to recimo najprije za 50%. Tu će prvi čovjek dobiti još 
samo pet kilograma, i nositi ih dalje samo 15, drugi će na¬ 
protiv dobiti još 10 kg., dakle u svem 30. I ako se ovo dalje 
tako nastavi, možemo lako proračunati, da će drugi čovjek 
pod svojim trhom klonuti, dok će ga onaj prvi još dosta lako 
nositi. 

Naročito bi se u seljačkim državama, kakva je Hrvatska, 
i javno mnienje i vlada imala starati za to, da obćinski namet, 
koji je najveći obično u najsiromašnijim obćinama, nc povećava 
do skrajnosti nejednakosti i nepravednosti zemljištnoga poreza. 

No prava i podpuna reforma zemljarine može se provesti 
samo tako, da se porezni iznos unapried ne odredjuje i ne dieli 
najprije medju obćine, a onda na pojedine porezovnike, nego 
da se ponajprije oporezuju pojedine čestice, a onda istom cieli 
jedan posjed, a time ciela obćina i država. Drugim riečima, 
zemljarina ne smije više biti, ako hoćemo da bude pravedna, 
t. zv. porez podjelbeni, negp ima postati porez kvotni, t. j. 
ima se propisivati onako, kako se danas propisuju, recimo, po¬ 
tro šarinski porezi. 

Zemljarinu, kao kvotni porez, uvela je načelno već fran- 
cuzka zakonodavna skupština 1791., te je prema tomu načelu 
odredila, da se svaki porezovnik može riešiti one zemljarine, 
za koju dokaže, da je iznad petine njegovoga čistoga dobitka. 



Da se ipak ni u Francuzkoj nije zemljarina još do danas 
promienila, krivo je u jednu ruku to, što se i tamo u saboru više 
liepo, dotično ružno govori, nego ozbiljno razpravlja, a u drugu 
ruku to, što vlada gotovo obćenita predsuda, da je nemoguće 
zemljarinu pretvoriti u kvotni porez. Svatko naime misli, da 
se ovakva reforma ne da provesti bez novoga katastra, a da se 
taj preuredi, da treba toliko vremena, te bi opet nastale velike 
nejednakosti u procjenama zemljištnoga dohodka, a uz to bi 
taj posao stajao toliko, te se državi ne bi izplatio, kad bi joj 
preuredjena zemljarina možda i više doniela. Napokon se čuje 
i taj prigovor, da bi zemljarina kao kvotni porez radi svoje ne¬ 
stalnosti postala velikom smetnjom svakomu gospodarskomu 
napredku, jer da bi se ratari bojali nešto u zemljište ulagati 
ne znajući, ne ćc li se zemljarina iznenada silno povisiti. 

Na onu prvu predsudu treba odgovoriti ovo : Za uredje- 
nje katastra ima danas mnogo više izkustva, mnogo više zna¬ 
nja, a što je još važnije, dala bi se vazda upotrebiti i sva sila 
stare gradje. No za reformu zemljarine nije toliko potrebno, 
da se ponavljaju katastralni nacrti, nego je glavno to, da pro¬ 
cjena ne bude starija barem od deset godina. A za točnu pro¬ 
cjenu bilo bi obično dosta spojiti i skupiti podatke o kupo¬ 
prodajnoj i najamnoj vriednosti zemljišta, pak u obće podatke 
o drugim izravnim porezima, te bi koji porezni nadzornik uz 
jednoga gruntovničara i uz dvojicu mjestnih vještaka samu 
procjenu mogli dosta brzo i dobro obaviti. 

Drugi prigovor pobija se izkustvom stečenim kod teci- 
varine. Tu se čisti dohodak mora valovati svake godine, pa to 
ipak ne smeta ni obrtnika, ni trgovca, da ne proširi svoga posla, 
i da u nj što više ne uloži truda i troška. Kad dakle godišnje 
procjene nisu zaprekom obrtu i trgovini, ne bi bile ni deset¬ 
godišnje procjene nikakvom smetnjom ratarstvu, osobito kad 
bi se još zakonom odredilo, da se nova vrst kulture oprašta 
od zemljarine, recimo, na pet godina. 

U Englezkoj su kanili zemljarinu preurediti tako, da ju 
vlastnici odkupe, plativši državi jedanput za uviek njezin po 
prilici šestnaestkratni iznos. Ali i proti odkupu zemljarine 
vriede ovi razlozi : 

Vlada bi morala biti nadčovječno stalna kod svoje rieči, a 
porezovnici prava dobrodušna djeca, da prihvate ovakav od- 
kup. Očito je naime, da naročito evropske države imaju toliko 
javnih potreba, te si je gotovo nemoguće zamisliti vladu, koja 
bi dosljedno ostala vjerna obvezi svoje predšastnice, te ne bi 
mjesto odkupljene zemljarine pod drugim imenom uvela istoga 
ili sličnoga poreza. Još si je teže zamisliti, da bi porezovnici, 
koji su svuda po svietu sumnjičavi prema državnoj blagajni, 
u velikoj većini dobrovoljno prihvatili odkup zemljarine. Kad bi 
se dakle i našla, da tako kažemo, posvema „solidna" vlada, za 
stalno je, da porezovnici ne bi u većem broju pristali na odkup. 

Ob ovoj stvari možemo u ostalom suditi po jednom veoma 
poučnom primjeru. 

Spomenuti englezki državnik Pitt prvi je zamislio i počeo 
provoditi odkup zemljarine 1798. Stvar je bila dobro promi¬ 
šljena, a uz to valja iztaknuti, da englezke vlade uživaju dobar 
glas već zato, što se jur odavna na njoj gotovo pravilno iz¬ 
mjenjuju liberalna i konservativna stranka, i to uviek bez 
najmanjega traga političke osvetljivosti i bez stranačkih pro¬ 
gona. Uzprkos svemu tomu odkupljeno je do konca prora¬ 
čunske godine 1798.—1869., dakle kroz punih sedamdeset go¬ 
dina, samo 802.448 funti šterlinga ili oko 20 mil. kruna zemlja¬ 
rine, 1,235.179 šterlinga, dakle znatno više nego polovica ostala 
je neodkupljena. Odkup se nastavio sve do naših dana, ali je 
ipak još u proračunu 1902.—1903. bilo čiste zemljarine tri 
četvrt mil. funta šterlinga, ili oko 18 mil. kruna. 

Istina, englezka vlada uđesila je cielu ovu operaciju tako, 
te je država imala od nje svake godine koristi nešto preko pol- 
drugi milijun kruna. Ali u drugu ruku ima sada u Englezkoj 
sva sila vlastnika zemljišta, koji ne plaćaju nikakve čiste zem¬ 
ljarine, a to na ostale porezovnike djeluje što dalje, to nepo- 
voljnije. 

Porezovnicima se naime čini, da je to zapravo nekakva 
povlastica, jer se u širim slojevima puka i ne zna i ne razumije, 
kako je došlo do ovoga oprosta. A onda, ponovimo to opet, nije 
ni u Englezkoj stalno, da uzprkos ovomu cdkupu ne će opet 
koja vlada ravno oporezovati zemljište, kao onaj dio imovine, 
koji se najviše iztiče, i najviše pobudjuje zavisti. 


S, Radić: Današnja financijalna znanost. 

Zato je mnogo bolje uradila Belgija, u kojoj je vlada našla 
i dosta stručnjaka, i vremena i novaca, da zemljarinu pretvori 
u kvotni porez. To je uradjeno još god. 1867., a reforma se ticala 
odmah i zemljarine i kućarine. 

Što je najzanimivije, ova je belgijska reforma tako uspjela, 
da je danas zemljarina u Belgiji, kako to već vidjesmo, raz¬ 
mjerno najniža u Evropi, i da u drugu ruku sve to više donosi 
državnoj blagajni. Tako je 1865., prije reforme, bila 18,886.000 fr., 
god. 1870. 19,176.000 fr,, 1875. 20,904.000 fr., a god. 1885. 
23,429.000 fr. To je u 20 godina porast za više od 4 milijuna, 
ili 25%. Osobito je vriedno iztaknuti, da je zemljarina u Bel¬ 
giji uzprkos jakoj agrarnoj krizi i god. 1900. izniela 25,924.000 fr. 

Iz svega se dakle vidi, da se ovo važno pitanje može va¬ 
ljano i temeljito riešiti, samo kad ga se primi ozbiljno narodno 
zastupstvo, ugledna i jaka narodna vlada. 

(Kakva je danas zemljarina u Hrvatskoj.) I našoj je zemlja- 
rini temeljem katastar, koji je u Hrvatskoj stalno uredjen od 
1. siečnja 1884. Naša je zemljarina kvotni porez, i to je njezina 
velika prednost ; ali je porezni postotak vrlo visok, a to je nje¬ 
zina velika mana. 

U t. zv. bivšem provincijalu plaća se zemljarine 25.5% 
čistoga prihoda. U području bivše vojne Krajine zemljarina je 
za 8.4% manja, jer se tu ne plaća zemljorazteretni namet. 

Čisti se zemljištni prihod odredjuje ovako : Ciela je Hr¬ 
vatska razdieljena u procjenbene kotare, za koje je ustanov¬ 
ljeno, koliki je čisti prihod jednoga jutra zemljišta prema vrsti 
obradjivanja i prema ljestvici čistoga prihoda. 

Vrsti obradjivanja jesu : oranica, vrt, livada, vinograd, 
pašnjak i trstenik. Pod trstenikom se razumieva takva čestica, 
na kojoj se trska i rogoz redovito kosi za domaću potrebu. 
Za sve procjenbene kotare ustanovljen je čisti prihod po po¬ 
sebnom povjerenstvu za svaku vrst, ili za svaki razred obradji¬ 
vanja, i to još onda, kad se osnivao zemljarinski katastar. Ova 
procjena stalno je mjerilo kod propisivanja zemljarine, te svako 
obćinsko poglavarstvo ima već gotov ključ, po kojem izraču¬ 
nava čisti prihod stanovite čestice. Svake se godine doduše 
prave novi izkazi za pojedine porezovnike, ali vazda na te- 



melju katastralnih posjedovnih listova, t. j. prema procjeni 
staroj trideset godina. 

Istina, i u naprednoj Francuzkoj bila je još starija pro¬ 
cjena temeljem za propisivanje zemljarine sve do reforme od 
1898., koja se još i sada provodi, i kojoj je zadaća, da porezni 
uredi imadu vazda pri ruci toliko svakovrstnih podataka o 
vriednosti i čistom dohodku zemljišta, te će se i u kraćim raz¬ 
dobljima, recimo, svakih deset godina, moći provesti nova pro¬ 
cjena kao pravedniji temelj zemljarini. 

Kod nas u Hrvatskoj ne da se uspješna reforma ni ovoga, 
ni jednoga drugoga poreza ni zamisliti, dok sveukupno porezno 
zakonodavstvo, pak čitava financijalna i porezna uprava ne 
dodje u ruke našega hrvatskoga sabora i hrvatske vlade. 

K u ć a r i n a. 

(Glavna razlika medju kućarinom i zemljarinom.) Za ku- 
ćarinu se obćenito misli, da je nikada ne plaća vlastnik kuće, 
nego uviek njezin najamnik. Tu sad treba najprije iztaknuti, 
da je ovo istina samo u takvim zemljama i na takvim mjestima, 
gdje je veća potreba stanova, nego što ima kuća, t. j. gdje se 
pučanstvo brže množi, ili nagli je skuplja, nego što se grade 
kuće za stanove. 

No i u tom je prema zemljarini velika razlika, jer zemlja- 
rine nikada ne plaća zakupnik, ili ju plati tek iznimice i djelo¬ 
mice. Kad bi naime vlastnik zemljišta pokušao zemljarinu 
svaliti na zakupnika, i kad bi se ovomu njegov čisti dobitak 
radi toga smanjio mnogo niže, nego je to kod drugih zanimanja, 
bilo bi zakupnika sve manje, dok ih ne bi i posvema nestalo. 
Svi bi prešli u zvanje, u kojem se dade lakše živjeti. Najamni¬ 
cima se naprotiv može liepo otvoreno reći, da im se zbog ku- 
ćarine najamnina povisuje, te njima ne preostaje drugo, nego 
da s velikim troškom i dangubom traže drugi stan — uz iste 
uvjete. 

Ali zato u zemljama i u mjestima, gdje pučanstvo pada, 
ili gdje obrt i trgovina ne napreduje, nego možda čak naza¬ 
duje, kućarina ciela cjelcata pada n^ teret kućevlastnika, koji 
kađikad voli kuću ostaviti kao podrtinu, nego da od nje plaća. 



8 4 


(Zašto je kućarina vrlo sgodna vrst poreza ?) Prema osnov¬ 
nomu načelu, da svaki porez bude što pravedniji i prema prak¬ 
tičnoj potrebi da bude što unosniji, oporezovanje je tim sgod- 
nije, čim ravnije pada na pravi i nesumnjivi dohodak porez- 
nikov. Ali baš taj dohodak redovno je vrlo tcžko točno usta¬ 
noviti i uz prisilne odredbe, a kamo li bez njih. Sgrade za stano¬ 
vanje naprotiv su takav predmet, koji je u jednu ruku lako 
pravedno oporezovati, bilo prema kupoprodajnoj, bilo prema 
najamnoj vriednosti, a u drugu se ruku taj porezni predmet 
neprestance povećava. Izuzevši naime posvemašnje propadanje 
gospodarstva, obrta i trgovine, kuće za stanovanje grade se 
na novo i proširuju već zato, što se stare kuće ruše, i što s većom 
prosvjetom svaki čovjek želi imati u prvom redu prostraniji 
i udobniji stan. 

Dobra porezna politika, kakva je primjerice u Velikoj Bri¬ 
taniji i u sjeveroameričkim Sjedinjenim Državama, dosljedno 
će izbjegavati koli potrošarinske poreze na životne potrebštine, 
toli visoku zemljarinu, a mjesto toga će se i za državne i za 
obćinske potrebe izdašno poslužiti kućarinom, koja, kako vi¬ 
djesmo, oporezuje na koncu konca i najamninu, t. j. takav 
potrošak porezovnika, koji spada mcdju najsigurnije vanjske 
znakove čistoga dohodka. Ovakva porezna politika navavski 
dovodi do toga, da se veoma snize sve pristojbe na prienos ne¬ 
kretnina, bilo to kupnjom, prodajom ili baštinom. 

Ovdje je još vriedno spomenuti, da u sistem ovakve zdrave 
porezne politike spada i to, da se posebice oporezuju gradilišta 
u mjestima, gdje je zemljište za gradnju vanredno skupo. Po¬ 
znato je naime, da vlastnici prostranih ovakvih gradilišta često 
ne će da ih prodaju, nadajući se, da će doskora još kud i kamo 
više poskupjeti. Ova špekulacija znade postati velikom smetnjom 
novim gradnjama, a time ne gubi samo državna blagajna, nego 
prekomjerno raste i najamnina na veliku štetu porezovnika. 

(Današnja kućarina ti Hrvatskoj.) Naše kućarine ima dvie 
vrsti : najamna i razredna. Obje su uredjene zakonskim člankom 
XXII. od god. 1868. zajedničkoga hrvatsko-ugarskoga sabora. 

Razrednu kućarinu plaćaju takve seoske i gradske obćine, 
u kojima nije i znaj mijene^ više od trećine stanbenih prostorija. 
Sve ostale obćine plaćaju najamnu kućarinu. 

Prema broju stanbenih prostorija diele se kuće na deset 
razreda, a osim toga se oporezovanje ravna prema trostrukoj 
ljestvici. U prvu spadaju seoske obćine, u kojima nije iznajmljena 
ni trećina stanbenih prostorija ; u drugu kategoriju spadaju 
gradovi, u kojima takodjer nije iznajmljena ni trećina iznaj¬ 
mljenih prostorija, a napokon dolaze općine i gradovi, u kojima 
je ta trećina dostignuta. 

Ove kategorije i ovi razredi imadu tu svrhu, da kućarina 
bude što pravednije razdieljena. Za svaki razredi za svaku ka¬ 
tegoriju zakonom odredjena stavka najniža je 1.60 krune, u 
bivšoj Krajini 1.12 kruna, t. j. ovo je kvotni porez, i već sbog 
toga kud i kamo bolji od zemljarine, kakva je po ostaloj Evropi. 

Najamna kućarina odmjeruje se piema posebnim valovni- 
cama, za koje su izdani točni propisi. Od ukupnoga najamnoga 
dohodka ima se po zakonu odbiti odredjeni postotak, sada 
25—30%, za uzdržavanje sgrade i u ime amortizacije gradjevne 
glavnice, jer kuća je naravski to manje vriedna, što je starija. 

Od čistoga dohodka plaća se najmanje 11.2%, najviše 20%. 
U bivšem provincijalu plaća se naime od 16—20%, a u bivšoj voj¬ 
noj Krajini od 11.2—14%. Razlika je radi toga, jer se u bivšem 
provincijalu odbija trideset postotaka zemljorasteretnoga na¬ 
meta, kojega nema u bivšoj vojnoj krajini. 

I najamna i razredna kućarina odmjeruje se na tri godine. 

Po poreznom postotku kućarina je kod nas viša, nego u 
istoj Velikoj Britaniji, gdje svi porezi na sgrade dosižu najviše 
18%, računajući ovamo i namet za obćine i županije (grofovije). 

(Osobita vrst kućarine.) U velikoj Britaniji pobirao se do 
1851., a u Franceskoj se plaća faktično i danas poiez na prozore 
i vrata, dakle kućarina slična po prilici staromu našemu porezu 
na ognjišta, ili na dimnjake. 

Ovaj je porez nastao u doba franceske revolucije pod doj¬ 
mom i pod silom onoga mišljenja o slobodi, koje je odlučno tra¬ 
žilo, da se i na poreznom području lična sloboda toliko poštuje, 
da porezni organi pod nikakvom izlikom ne vode iztrage o životu 
i imetku poreznikovu. Ovaj se naime porez nije odmjerivao od 
sobnih vrata, pa ni od takvih unutrašnjih vrata, koja vode na 
stube, iz dvorišta u dvorište, ili iz dvorišta u vrt. Prozori naprotiv 
bili su oporezovani bez razlike, kamo gledaju. 



Samo se po sebi razumije, da je bilo iznimaka i polakšica za 
gospodarske sgrade, za radionice i za tvornice. Isto se tako na¬ 
stojalo, da porez bude što pravedniji, jedno time, što je u glavnom 
bio kvotni, a tek neko vrieme podjelbeni, i što je bilo više porez¬ 
nih stavaka s osobitim obzirom na veću ili manju uapučenost 
kojega mjesta. 

Ovim se načinom postiglo, da je prema francuzkomu go¬ 
dišnjaku izravnih poreza za godinu 1904. porezna prosječna svo¬ 
ta bila u obćinama do 1.000 duša 7.35 fr., do 2.000 duša 8-29 fr., 
od 2.000—5.000 duša 11.46 fr., od 5.000—10.000 duša 22 fr., od 
10.000 do 20.00c d. 34.79, fr., od 20.0000—30.000 d. 40.76 fr., 
od 30.000 do 50.000 d. 48.35 fr. itd., a u samom Parizu iznosio 
bi prosječno taj porez od svake kuće 169.57 fr. 

Prema ovomu istomu godišnjaku platili su stanovnici u 
obćinama manjim od T.000 duša 2 fr. na glavu, a to za Francuzku 
nije mnogo. 

Porez je ipak bio u jednu ruku veoma nepopularan, a u drugu 
ruku dosta nepravedan. 

Nepopularan je bio zato, jer se čini, kao da se njime opo¬ 
rezuje svjetlo i zrak ; nepravedan s toga, što nije mogao praviti 
razlike medju velikim i malim prozorima, t. j. medju udobnim 
palačama i običnim kućama, i što se po prozorima i vratima uz 
najdomišljatije kombinacije ipak ne da vrieđnost kuće ni pri¬ 
bližno, a kamo li točno ustanoviti. 

Razumljivo je dakle, što je napokon ovaj porez u Francuzkoj 
ukinut, ako se faktično sbog financijalnih razloga još i sada pobire. 

Zanimivo je i poučno, da ovaj porez nije nimalo priečio 
gradnje novih kuća s više prozora. Statistika o toj stvari dokazuje 
dapače na veliko naše čudo, da se od god. 1837.—1885. broj kuća 
s jednim oknom umanjio gotovo za trećinu, naime za 28.5%, 
jer je pao od 346.401 na 248.352. Druge kuće naprotiv gradile su 
se to u većem broju, što su imale više prozora. Statistički podatci 
o toj stvari upravo te zadivljuju. Evo ih : Kuće s tri okna pomno¬ 
žile su se u istom razdoblju za 23%, kuće s 4 okna za 31.9%, kuće 
s 5 prozora za 45-3%, kuće sa šest i više prozora za 76.6%, naime 
od 1,845.398 porasao je broj takvih kuća na 3,259.331 ! 

Ova je statistika rječit dokaz i krasan primjer, kako veća 
prosvjeta u narodu tako snažno djeluje, te se ni ovako nesgodan 

porez nije nimalo odrazio na narodnom zdravstvu i životu. 
Tu čovjek sa strahom pomišlja, što bi bilo po mnogim našim 
selima, da je duže od jednoga stoljeća u nas bio uveden ovakav 
porez. Možda dobar dio naših seljačkih kuća ne bi danas imao 
nikakvoga prozora. . . 

(Pogled na kućarinu u nekim velikim državama.) U Fran- 
cuzkoj je kućarina dugo vremena bila pomiešana sa zemljarinom, 
a istom od i. siečnja 1891. postala je kvotni porez s poreznom 
stavkom 3.20% najamnine, od koje se za obične kuće odbije 
'/ 4 , a za tvornice i radionice _1 / 3 . Zajedno s državnim prirezima 
porezni je postotak 3.6%, dakle pet do šest puta niži nego kod 
nas. Uza sve to iznio je taj porez god. 1902. 87,686.801 fr. 

Prema službenoj procjeni od god. 1887.—1889., koja je i 
postala temeljem preuredjenoj kućarini, bile su u Francuzkoj 
8,914.523 kuće s najamnom vriednošću 2.597,686.446. fr., a 
137.019 radionica s najamnom vriednošću 212,725.689. fr. 

U Velikoj Britaniji najamna vriednost svih kuća i radionica 
bijaše 1902. četiri miljarde šest sto petnaest milijuna franaka. 
Sav taj golemi dohodak podvrgnut je, kako znamo, posebnoj 
dohodarini, a čista kućarina iznosila je god. 1902.—3. samo 46 
mil. fr. No sa spomenutom doliodarinom iznosila je 216 mil. fr., 
a sa mnogim mjestnim daćama na sgrade blizu 1 i pol milijarde 
franaka, pa zato je već i rečeno, da u Velikoj Britaniji sveukupni 
porez na sgrade dosiže 18% njihove najamne vriednosti. 

U talijanskom proračunu za 1895. bilo je kućarine, koja se tu 
sasvim u redu razlikuje od zemljarine, 87,766.161 lira za državu, 
50,793.661 lira za obćine, a 18,149962 lire za pokrajine, dakle u 
svem 156 milijuna. Pavao Leroy-Beaulieu računa, da najamna 
vriednost talijanskih sgrada ne dosiže ni polovicu vriednosti 
sgrada u Francuzkoj, te je ovih 156 milijuna za Italiju veći 
teret, nego za Francuzku sveukupna kućarina i s mjestnim 
prirezima u iznosu od 272 milijuna. 

U Habsburžkoj monarkiji platila je Cislitava god. 1896. 
34,039.000 forinti, a Ugarska i Hrvatska 10,960.000, u svem 
niti sto milijuna kruna. Naročito je malen iznos ovoga poreza 
za Ugarsku i Hrvatsku uza sav njegov visoki porezni postotak. 

Najviša je kućarina u sjeveroameričkim Sjedinjenim 
Državama, i to ne na korist Uniji, nego pojedinim njezinim 

dielovima, počevši od pojedinih saveznih država pa sve do 
obćina. Tu kućarina dosiže 40% najamnine, a 3 do 4% kupo¬ 
prodajne vriednosti ! Ali se zato ne uvode porezi na životne 
potrebštine, ili se ukidaju, ako ih je bilo. 

Istina je, da je uz skupoću radne snage ova visoka kuća¬ 
rina glavni razlog za nas neobičnoj skupoći stanova. No u Ame¬ 
rici ta skupoća koristi u prvom redu cielomu družtvu, a osim 
toga je posvema u skladu s vanredno visokom zaslužbom. 


3. Glavni porez na pokretnine: tecivarina. 

Pojam tecivarine i njezina opravdanost. 

Sve do francuzke revolucije, a kod nas i mnogo kašnje, 
bila je ciela Evropa izprepletena kao kakvom mrežom obveznih 
trgovačkih i obrtnih udruga, ili ti ,,cehova.“ Tko nije bio u cehu, 
t. j. tkogod nije prema posebnim propisima izučio dotični obrt, 
taj nije smio robe ni izradjivati, ni prodavati. Obrt i trgovina 
bijahu dakle strogo svezani sa strukovnim znanjem, ili kako 
se to inače kaže, nije bilo slobode za svakovrstnu privredu. Odlcad 
su ukinuti cehovi i odkad je uvedena sloboda obrta i trgovanja, 
te se svatko može prehranjivati, kako najbolje znade i umije, 
ova se stvar do temelja promienila. Ali ni ova sloboda u obrtu 
i trgovanju nije dana bezplatno 1 neograničeno. Država je na¬ 
protiv ovu sgodu upotrebila, da svatko novu priliku za slo¬ 
bodnu privredu odkupi ne samo posebnom dozvolom, i liti obrt¬ 
nicom, bez koje nitko ne može ni obrtovati, ni trgovati, nego 
da svatko od te slobodne privrede plaća i stalan porez. Taj porez 
to je tecivarina. 

Po svom historijskom postanku tecivarina je dakle kao 
neka vrst javnoga odkupa slobodne privrede. S gledišta finan- 
cijalnoga to je porez od zaslužbe, od industrijalnoga i trgovač¬ 
koga dobitka, i od čistoga dohodka glavnice. Kraće rečeno, te¬ 
civarina je, kako joj i samo ime kazuje, porez od svakovrstne 
privrede. 

Tu odmah treba naglasiti, da se pod privredom ne misli 
možda samo onaj iznos, koji čovjeku preostane, kad podmiri 
sve svoje potrebe. Ovo je privreda u najužem smislu, koja ima 

i posebno ime : Prištednja. Pod čistom privredom dakle razu- 
mieva se sav čisti dohodak, koji preostane poslie takvih izda¬ 
taka, bez kojih se ne bi mogao tjerati dotični obrt i trgovina, ili 
drugi koji posao, dakle baš onaj dobitak, od kojega čovjek uz¬ 
država svoju obitelj i sebe. 

No svi mi iz svakidašnjega izkustva dobro znamo, da si 
ljudi zaslužuju koricu kruha najrazličnijim načinom, a sudeći 
samo po onom, što je već rečeno o dohodarini i tecivaiini u En- 
glezkoj. Pruskoj i u Italiji, a po poreznom sistemu u Fian- 
cuzkoj, mogli smo se podpuno uvjeriti, da je težko, i gotovo 
nemoguće oporezovati svaku vrst privrede, te se lako dešava, 
da baš veliki dohodci često izmaknu ili posvema, ili dobrim 
dielom ovoj poreznoj mreži. 

Radi toga i nastaje glavni prigovor proti tecivarini, bila 
ona uredjena kako mu drago. Taj prigovor glasi: Kadse unapried 
znade, da se ne mogu oporezovati sve vrsti privrede, i da je ovo 
oporezovanje — kako ćemo odmah vidjeti, — ili nesnosno, ili 
nepravedno do skrajnosti, čemu da se onda uvodi porez, koji 
je u svom načelu pogrješan ? 

Ovaj prigovor financijalna znanost pobija time, što upo- 
zoruje, da oni prihodi, koji izmaknu ovomu porezu, ipak prije 
ili kasnije plate kakav drugi porez, recimo, u skrajnjem slučaju 
baštinsku pristojbu, da dakle nema dohodka, koji bi državne 
porezne škare naprosto poštedile. 

No još više pobija ovaj prigovor financijalna praksa, koja 
u jednu ruku dokazuje, da se porezno zakonodavstvo možda 
s nijednom vršću poreza toliko ne muči sve u nastojanju, da 
ga u istinu što pravednije razpiše, a u drugu se ruku upozoruje, 
da baš ovaj porez raste u najboljem razmjerju s obćim na¬ 
rodnim blagostanjem i da prema tomu u kulturnoj državi spada 
medju najsigurnija vrela javnih prihoda. 

Po zdravom razumu riešili bismo ovu stvar po prilici ovako : 
Podpuno je razumljivo, da se država ne odriče ovoga poreza 
samo zato, što joj lako od njega izmaknu mnogi dohodci, 
jer je nemoguće, radi djelomičnoga neuspjeha cieli posao osta¬ 
viti bilo to u kojoj mu drago struci, a napose u području po¬ 


reznom. 

Tri načina oporezovanja teci varine. 

O tom je već bilo prilično govora, no ovdje se ipak treba 
kod te stvari malo duže zadržati. 

Najprije valja naglasiti, da se ova vrst poreza može raz- 
pisati samo na tri načina : ili tako, da država pregledava po¬ 
slovne knjige te da se po svojim činovnicima uvjeri točno o 
dohodku i o privredi svakoga porezovnika, ili da je porezovnik 
dužan, bilo na svoju poštenu rieč, bilo pod prisegom točno 
označiti svoj dohodak uz istodobnu ili naknadnu državnu 
kontrolu ; ili napokon da se svaki dohodak i svaka privreda 
računa po nekim vanjskim znacima, t. j. da se i ne ide za toč¬ 
nošću, nego samo za što većom vjerojatnošću procjenjivanja. 

Prvi način oporezovanja najnesnosniji je i najnepodpuniji 
u isti mah. Nesnosnost je tu tako očita, da se k ovomu sredstvu 
i pruski porezni organi utječu samo u skrajnjoj nevolji. Nepodpun 
je taj način, jer osim velikih poduzeća i u obće protokolovanih 
tvrdki drugi porezovnici obično ni ne vode nikakvih posebnih 
poslovnih knjiga, pa ni bilježaka o svojoj privredi, ili su te 
knjige i bilježke vrlo površne i netočne. 

No glavni je prigovor proti ovomu načinu u tom, što nijedan 
slobodan narod ne može nijednoj vladi dozvoliti toliku vlast, 
da u svako doba slobodno prevrće poreznikov stan i porezni- 
kove stvari, da pregleda njegove knjige i bilježke, jer ovakva 
premetačina dopušta se i po kaznenom zakonu samo uz osobita 
jamstva i tek iznimice. Posvema je dakle naravski, da se u 
najslobodnijem dielu Evrope ovakvo oporezovanje nije moglo 
ni predložiti u teoriji, a kamo li pokušati u praksi, a da se ondje, 
gdje je za nuždu uvedeno — kako je to iznimice i kod nas — 
dopušta samo na točno propisani način, i uz zaprisegnuto 
jamstvo poslovne tajne. 

Drugomu načinu oporezovanja takodjer lako vidimo 
glavnu manu, koja je naročito nesgodna s poreznoga gledišta. 
Ta je mana već iztaknuta i sgodno obilježena riečima Stuarta 
Milla, koji je svako obvezno val ovan je dohodka proglasio pravim 
državnim natječajem za lukavost, prepredenost i licemjerstvo. 
Osim toga ima ovaj način oporezovanja još i jednu dublju, 
stvarniju pogrešku : Sva sila porezovnika, obično njih većina, 

ne mogu u istinu ni približno, a kamo li točno označiti svoj 
dohodak, ne samo zato, što ima dosta ljudi, koji, kako se ono 
kaže, živu od danas do sutra, nego i zato, što naprosto nisu 
navikli voditi godišnji pregled o svojim troškovima i priho¬ 
dima. 

Prvomu nedostatku može se, istina, doskočiti strogom 
kontrolom, ali onda se zapravo uvodi, ako i krivudastim putem, 
oporezovanje prema prvomu načinu. 

Drugi se nedostatak ne da dapače odstraniti ni uz pomoć 
najboljih vještaka i strukovnjaka, jer kad porezovnik ni sam 
nema pojma o svom dohodku, kako će ga imati tko drugi, osim 
ako sudi po nekim obćenitim vanjskim znacima privrede, ali 
to onda više nije oporezovanje na temelju valovanja. 

Ovaj drugi način oporezovanja, t. j. ovo valovanje čistoga 
dohodka prava je nesreća za takve zemlje i narode, gdje obrt¬ 
nički i trgovački stalež, pak pučanstvo u obće nema u jednu 
ruku nikakve obće narodnogospodarske naobrazbe, a gdje je 
u drugu ruku i radi slaboga nepoznavanja zakona, i još više 
zbog plahosti, pa i straha pred službenim osobama nesposobno, 
da se zaštiti od samovolje, ili od nehotimične krivice. 

Napokon ima valovanje još i ovu veliku manu : Ni naj¬ 
pošteniji čovjek nije nikada siguran pred sumnjom, da je u 
istinu točno označio svoj dohodak i svoju privredu, budući 
da u poreznim stvarima tobože nitko ne govori i ne može go¬ 
voriti podpunu istinu . . . 

O trećem načinu oporezovanja bilo je dosta govora kod 
francuzkoga poreznoga sustava, ali je ovo tako važan i zanimiv 
predmet, naročito za nas Hrvate, dok naša država nije samo¬ 
stalna u financijalnom zakonodavstvu i upravi, te ćemo se 
odmah još na ovu stvar povratiti. 

Tko plaća tecivarinu? 

Kao kod svakoga poreza, tako je i kod ovoga potrebno i 
vriedno znati, na koga se na koncu konca svaljuje ili većinom, 
ili cielim svojim teretom. 

Glasoviti Franklin kazao je ovo : „Svaki trgovac pripiše 
na račun svojoj mušteriji svaki svoj porez". 

Ali tecivarine ne plaćaju samo trgovci, a onda nije ni za 
njih stalno, da mogu svoje poreze tako lako svaljivati na svoju 
mušteriju. To bi mogli za tecivarinu učiniti samo onda, kad 
bi bila po cielom svietu jednaka, i kad bi trgovina bila medju 
svim državama podpuno slobodna. Još i onda morao bi se svaki 
trgovac obazirati na ostale prilike, naročito na veliku medju- 
narodnu utakmicu. Vriedi to napose za velike trgovačke kuće. 

Uzmimo primjerice velike parižke trgovine. Tu veoma 
mnogo, možda ponajviše, kupuju stranci, koji se, naravski, 
u glavnom ravnaju prema cienama u svojoj domovini. Trgovac 
dakle nikako ne može udariti takvu cienu, koja bi se stran¬ 
cima činila previsoka, i koja bi ih odvraćala od kupnje. Ovo 
u obće vriedi za trgovački saobraćaj medju svim državama. 

Ako je u kojoj državi zaštitna carina na ođredjenu tudju 
robu, onda tecivarinu valja odbiti od te carine, t. j. trgovcima 
carinska zaštita ne pomaže u cielom svom iznosu, nego samo 
toliko, koliko je eventualno viša od tecivarine. 

Mali trgovci, osobito po selima, gdje nema utakmice, ili 
je veoma slaba, mogu povisiti ciene tako, da tecivarinu mjesto 
njih plaćaju zapravo potrošači. Malim obrtnicima to je na¬ 
protiv nemoguće već zato, što se i onako s najvećom mukom 
bore sa sve to strasnijom konkurencijom velike industrije i ve¬ 
like trgovine. 

Ni za druge vrsti privrede ne može se obćenito kazati, da 
tecivarinu mogu sasvim svaliti na svoje mušterije ; naprotiv 
je gotovo obćenita pojava, da tecivarinu plaća većim dielom 
u istinu porezovnik, komu je odmjerena, ako ju već ne pod¬ 
miruje u podpunom njezinom iznosu. 

Tecivarina je dakle takav porez, koji je najteže, a obično 
i nemoguće svaliti na nekoga drugoga. 


Četiri osnovna načela i neprestane reforme 
francuzke tecivarine. 

U Francuzkoj je još od revolucije t. zv. porez na patente, 
iliti na dozvole za tjeranje obrta i trgovine. Kako je već ponovno 
iztaknuto i naglašeno, ovaj se porez ne temelji ni na poreznoj 
inkviziciji, ni na obveznom valovanju čistoga dohodka, nego 

na vjerojatnom odhodku, koji se prosudjuje po najsgodnijim 
vanjskim znacima. Ovakvo prosudjivanje dade se svrstati ir 
ove četiri osnovne ideje : 

1. Sve vrsti industrije nisu jednako unosne. Medju po¬ 
jedinim granama obrta i trgovine ima i takovih, koje se na prvi 
pogled znatno razlikuju prema vjerojatnosti u što veći dobitak. 
Tako se s punim pravom može predmnievati, da jedan bankir 
ima više dobitka od stolara, i trgovac mirodijama više od jed¬ 
noga sapunara. Prema toj predmnjevi opravdava se i podjela 
zanimanja na više porezovnih razreda. 

2. U razredu jedne te iste trgovine čisti je dobitak obično 
u nekom odiedjenom razmjerju prema pučanstvu onoga mjesta, 
gdje se trgovina tjera : U Zagrebu će trgovina kolonijalnom 
robom nositi više, nego u Kostajnici, a u njoj opet više, nego 
u kakvom zakutnom krajiškom selu. No ovo vriedi samo za 
trgovinu u malom, a nipošto za tvornice, koje rade na veliko. 

3. Poslovni dobitak najčešće je u nekom stalnom raz¬ 
mjerju s važnošću poslovnih prostorija, s brojem i s vrstnoćom 
poslovnoga osoblja i upotrebijavanih strojeva. Tako će pređi- 
onica s radionicom od stotinu tisuća vretena redovno više za¬ 
služiti, nego predionica s deset tisuća vretena. Isto je tako tr¬ 
govina unosnija u velikim prostorijama, nego u kakvom zakutku. 
Konačno s pravom se predmnieva, da bolje radi kakav veliki 
bazar s jednom stotinom pomoćnika, nego mali bazar s njih 
deset. Ove pređmnjeve mogu se naročito opravdati za velika 
industrijalna poduzeća. 

4. Poslovni dobitak često je u razmjerju i s osobnom na¬ 
jamninom velikih tvorničara, koji će redovno to udobnije sta¬ 
novati, što im njihov posao bolje uspieva. Istina, ova četvrta 
predmnjeva vriedi manje od triju predjašnjih, jer mnogi će 
čovjek najmiti stan više prema svomu osobnomu ukusu, i radi 
svoje obitelji, nego prema čistomu đohođku. 

No bilo kako mu drago, sve ove četiri pređmnjeve zajedno 
mogu biti, a u Fiancuzkoj i jesu, takvo mjerilo za dohodarinu — 
naravski u mnogobrojnim kombinacijama, — da je oporezovanje 
u glavnom pravedno, naime barem za pojedine privredne sku¬ 
pine, ako u pojedinom slučaju i može biti dosta nerazmjerno. 
Uz to treba vazda imati na umu, što je već i spomenuto, da 

francuzka tecivarina ne ide za tim, da oporezuje faktički čisti 
dohodak, nego traži samo dohodak, koji je moguć i vjerojatan 
u stanovitim, točno izpitanim i označenim prilikama. Ako je 
taj prosječni, da tako kažemo, čisti dohodak u kojem slučaju 
znatno viši, zato je u drugom slučaju opet znatno manji, a to 
se u obćem narodnom gospodarstvu već lako izravna, samo 
ako porezno zakonodavstvo doseljdno i pravim putem ide za tim, 
da odstrani velike nejednakosti u oporezovanju. 

Francuzko zakonodavstvo oko toga uspješno nastoji ve¬ 
likom revnošću i temeljitošću, te se baš na ovom porezu možda 
najbolje okušala francuzka domišljatost i okretnost. 

Tecivarina je u Francuzkoj naravski kvotni porez, koji se 
neprestance usavršaje, u jednu ruku time, što se sveudilj pro¬ 
teže na nove privredne grane, a u drugu ruku u svakom pri¬ 
vrednom. području stvara nove i nove porezne podrazrede i 
nalazi sve to sigurnija vanjska obilježja za izračunavanje vje¬ 
rojatnoga prosječnoga čistoga dohorlka. Tim je načinom ovaj 
porez postao vrlo zamršen, te se u njem mogu snaći samo 
onako i revni naobraženi porezni činovnici, kakvi su u Fran¬ 
cuzkoj . 

Ovdje je važno znati još i to, da je francuzka tecivarina 
teži porez, nego englezka dohodarina i da više iznosi, nego 
kategorija D glasovitoga englezkoga poreza. Francuzi ju ipak 
plaćaju nekako lakše, a svakako radje nego Englezi, i to po 
svoj prilici zato, što svaki slobodan čovjek voli nešto više pla¬ 
titi, nego da vazda bude pod nadzorom državne vlasti i u naj¬ 
intimnijem svom životu i radu. 


Tecivarina u Hrvatskoj. 

(Zakonska definicija naše tecivarine.) Zakonski članak 
XXIX. zajedničkoga ugarsko-hrvatskoga sabora od godine 
1875. u svom prvom paragrafu definuje ovaj porez ovako : 
„Tecivarina je porez od zaslužbe ili dohodka, koji se stiče ruč¬ 
nom radnjom, tjeranjem obrta ili trgovine, duševnim — inte¬ 
lektualnim — i kojimgod inim koristonosnim poslom, te na¬ 
pokon osobnom zaslužbom, koja nije u obzir uzeta kod zem- 
ljarine, kućarine i poreza na kamate od glavnica/' 

Po toj se definiciji vidi, da naša tecivarina oporezuje sve 
vrsti tjelesne i umne privrede, te joj se načelno ne može nitlćo* 
izmaknuti. 

(Obilježje i razdioba naše tecivarine.) Naša je tecivarina 
kvotni porez, a u svom četvrtom lazredu odmjeruje se prema 
t. zv. progresivnom sustavu, t. j. što je veći dohodak, to je i 
porezni postotak veći ne samo relativno, nego i absolutno : 
primjerice od 200—1000 kruna 1%, od 1200—2000 1%%, od 
4.000 K 2%, od 6.000 K 2y 2 %, od 8.000 3V 4 %, i t. d. 

Tecivarina se odmjeruje ili na temelju popisa porezov- 
nika, s obzirom na kategoriju, u koju dotična obćina spada, 
ili na temelju popisa poreznih predmeta, ili točnije na temelju 
iznosa ukupnih izravnih poreza, razpisanih pojedinomu po- 
rezovniku prediduće godine u onoj upravnoj obćini, u kojoj 
redovito stanuje, ili na temelju posebnoga obveznoga valo- 
vanja čistoga prihoda, ili napokon na osnovu svih stalnih be- 
riva iznad 200 K godišnje, dotično kod tvorničkih, trgovačkih 
i obrtničkih pomoćnika od plaće, koja je veća od 80 kruna 
mjesečno. 

Iz ovoga vidimo, da se tecivarina kod nas dicli na četiri 
razreda. 

U prvom je razredu služinčad, tvornički, trgovački i obrt 
nički pomoćnici s mjesečnom plaćom manjom od 80 K, zatim 
osobe, koje se bez stalnoga namještenja bave pisarskim ili 
računarskim poslovima, napokon kućarci, bez stalnoga po¬ 
slovnoga sjedišta. 

Svim ovim porezovnicima odmjeruju tecivarinu prvoga 
razreda obćinski organi svake godine, i to prema stavkama, 
koje se razlikuju na četiri vrsti ili kategorije, od kojih u prvu 
spada samo Budimpešta. 

I tecivarinu drugoga razreda odmjeruju obćinski organi 
svake godine posjednicima nekretnina i svakomu, tko plaća 
porez na kamate glavnica i na rente. 

Najvažniji je treći razred tecivarine, jer se tu oporezuju 
zakupnici, tvorničari i obrtnici, bankiri i trgovci, sitničari, 
ljekarnici, i u obće svatko, tko se bavi kakvim unosnim poslom, 
napokon svatko, tko radi duševno, a nema stalne godišnje ili 
mjesečne plaće, kao što su — po slovu zakona — odvjetnici, 

mjernici, lječnici, primalje, spisatelji, umjetnici, privatni pro¬ 
fesori i učitelji, i t. d. 

Ovo je dakle jezgra cieloga ovoga poreza, pa zato za teci- 
varinu trećega razreda vriede posebne ustanove, koje cielomu 
porezu i daju njegovo osobito obilježje. 

Tecivarinu trećega razreda odmjeruje posebno povjeren¬ 
stvo na temelju točno izpunjene valovnice, i to na tri godine. 

Porezovnici su dužni, ne čekajući službenoga poziva, 
u siečnju svake godine savjestno izpuniti valovnicu ,,po naj¬ 
boljem osvjedočenju i znanju svom", i potvrditi to „umjesto 
prisege na svoje gradjansko poštenje". 

Na temelju ovih valovnica i drugih službenih podataka, 
izradjuje izaslanik financijalnoga ravnateljstva svoje pred- 
loge za oporezovanje. Ti se predloži razpravljaju u javnoj 
sjednici pred posebnim povjerenstvom, u koje je svaka obćina 
dužna poslati svoja dva pouzdanika, ali koje slobodno vieća 
i zaključuje takodjer bez njih. 

Pred ovo povjerenstvo dolaze porezovnici, da podnesu 
svoje ustmene prigovore, ili da svoj pismeni prigovor obraz¬ 
lože i nadopune. 

Ovo povjerenstvo može pojedine porezovnikc prisiliti, 
ako je njihova valovnica nepodpuna, da potanko izkažu svoje 
primitke i izdatke, a one porezovnike, koji vode poslovne knjige, 
može primorati, da svoju trogodišnju poslovnu bilancu saobće 
dvojici članova iz povjerenstva, a ta su dvojica dužna čuvati 
poslovnu tajnu. 

No nisu ovo jedino prisilne odredbe kod oporezivanja teci- 
varine. I onda, kad se sastavljaju popisi osoba i poreznih pred¬ 
meta za tecivarinu prvoga i drugoga razreda, mora porezovnik 
točno i savjestno odgovarati na sva pitanja. Ako odgovori ne¬ 
točno, kazni se jedan do osam puta većom svotom, nego je 
ona, za koju je bila njegovim izkazom državna blagajna ošte¬ 
ćena, a ta kazna može doseći i globu od 1.000 kruna. 

Već se dakle iz ovoga jasno vidi, da se tecivarina ni kod 
nas nije mogla oteti poreznoj inkviziciji, čim se je stavila na 
temelj obveznoga valovanja, dotično čim je poreznim organima 
dozvoljeno, da propitkuju i za najskrovitije potankosti po¬ 
slovnoga i obiteljskoga života. 

Značajno je za ovaj porez, da ga plaćaju svi članovi obi¬ 
telji iznad 16 godina, samo se kod tecivarine trećega razreda 
za svako malodobno diete odbija porezovniku od najamnine 
10%, ali najviše ioo K od jednoga djeteta, a za svu djecu naj¬ 
više 40%. 

U četvrtom razredu ove tecivarine, gdje se oporezuju sva 
stalna beriva, daje se oprost samo onim godišnjim dohodcima, 
koji su manji od 200 K. Kako smo vidjeli, u Velikoj Britaniji 
i u Francuzkoj prosti su od sličnoga poreza i dvadeset puta veći 
dohodci, u Pruskoj gotovo šest puta veći, dapače u istoj Italiji 
dva do tri i pol puta veći ! 

(Glavne prednosti i mane naše tecivarine.) Već sama za¬ 
konska definicija ovoga poreza jasno pokazuje, da zahvaća 
svaku vrst tjelesne i umne privrede. To je jur spomenuto, a 
ovdje valja iztaknuti, da se zakonska svrha u istinu i u praksi 
provodi, te je ovo s toga gledišta možda najpođpuniji dohođa- 
rinski porez u Evropi. 

Kao kvotni porez ide već u svom principu za tim, da bude 
pravedan, a potankim odredbama, prema kojima se ima po- 
rezovnik zaštititi od svake samovolje, pa i od prevelike služ¬ 
bene revnosti, naša je fecivarina porez, koji dolikuje ustavnoj 
državi i slobodnu narodu. 

Uz ove nesumnjive prednosti ima ovaj porez i velike mane, 
i to u jednu ruku radi načina svoga oporezovanja, a drugo 
poradi posebnih prilika u Hrvatskoj. 

One prve mane, koje sliede iz samoga principa valovanja 
i iz neprestane službene porezne inkvizicije, ne dadu se od¬ 
straniti, nego samo umanjiti. Ali se zato nedostatci druge vrsti, 
koji naime sliede iz današnje financijalne uprave u Hrvatskoj, 
mogu i moraju ukloniti, ako ne ćemo, da ovaj porez bude i 
nadalje za nas vrelo ne samo sve to većih neprilika, nego i sve 
to veće materijalne štete. 

(Zašto je tecivarina za Hrvatsku osobito težak i nepravedan 
porez.) Kako znamo, jezgra je ovomu porezu u tecivarini tre¬ 
ćega razreda, koju odmjeruje posebno porezno povjerenstvo 
na temelju valovnica, što su ju dužni izpuniti porezovnici, i 
s pomoću drugih službenih imovinskih podataka porezne i 
financijalne uprave. Mnogobrojne zakonske ustanove, kojima 

se porezovnik imade zaštititi od površnosti, pristranosti i samo¬ 
volje, sami su po sebi dokazom, da je zakonodavac ozbiljno 
računao s time, da porezovnika u istinu treba zaštititi pred 
zastupnicima državne blagajne. 

Zakonodavac kod toga nije doduše pazio, a prema današ¬ 
njemu shvaćanju nije ni mogao paziti, da li je većina porezovnika 
u istinu sposobna, da svoj interes zaštiti i obrani; ali mu je 
svakako bilo svrhom, da oni porezovnici, koji prigovore opore- 
zovanju, u istinu uzmognu što prije i što lakše doći do svoga 
prava. 

No gle, u Hrvatskoj je put do ministarstva financija i do 
financijalnoga odsjeka upravnoga sudišta tako težak i trnovit, 
da je o toj stvari jedan naš financijalni stručnjak nedavno 
morao ovo napisati : 

,, . . . zajednička ili faktično ugarska financijalna uprava, 
dok je u rukama ugarskoga ministra financija, ne može niti 
da odgovara našim pojmovima o dobroj i valjanoj upravi... 
Ne treba tu spominjati, da ta uprava rabi nezakonito izključivo 
magjarski text na biljezima, novcu i državnim zadužnicama, 
niti to, da ti toliki germanofobi, Magjari, kod nas u promet 
stavljaju mjenice samo s njemačkim textom, i da je na mar- 
vinskim putnicama i tovarnim listovima njemački text ravno¬ 
pravan s hrvatskim. Tim političkim gravaminima nije ovaj 
članak namienjen. 

Mi moramo ovdje prigovoriti tomu, što je ova uprava spora 
i loša, netemeljita, a sve zato, jer je u lošim, nevještim rukama. 

Nagodba doduše odredjuje, da s financijalnim poslovima 
u Hrvatskoj i Slavoniji ima da upravlja kr. ug. ministar finan¬ 
cija, i to putem zagrebačkog kr. financijalnoga ravnateljstva, 
no mi ipak svi znamo, da kod nas uzprkos nagodbi imade osam 
financ. ravnateljstva, a sva ta imadu danas isti djelokrug kao 
i zagrebačko financijalno ravnateljstvo. 

Ali da se nagodbenoj ustanovi čuva barem formalna va¬ 
ljanost, ne smiju ostala financijalna ravnateljstva dopisivati 
neposredno ni s ministarstvom, ni s uprav, sudištem, nego sva 
izvješća idu putem zagrebačkog financijalnoga ravnateljstva. 

To je pako pravi križni put, koji je tim trnovitiji, što n. pr. 
pri žive ne rješava ni ministarstvo, ni upravno sudište na te- 



melju spisa, jer hrvatskih spisa ne razumiju, nego se o cieloni 
predmetu mora potanko ministarstvo izvješćivati, i u tom 
izvješću sav sadržaj spisa excerpirati. Dok dakle priziv u našim 
autonomnim upravnim stvarima ide na našu vladu jednostavnim 
izvješćem u nekoliko rieči, n. pr. ,,na priziv Jove Bundžije 
predlažu se visokoj vladi svi spisi", to za jedno financijalno 
izvješće treba više araka liepo sitno izpisati. 

Za taj posao treba, recimo, financijalno ravnateljstvo u 
Gospiću, mjesec dana ; sada se koncept izvješća mora prevesti, 
pa treba, dok predmet dođje na red kod posebnoga, za to na¬ 
mještenoga dnevničara, prevoditelja, opet mjesec dana. Konačno 
dodje oboje, koncept i prevod na prepis, i po izmaku trećega 
mjeseca ide čisto adjustirano izvješće sa spisima u Zagreb. 

Tu se opet protokolira, te dodieli referentu, da napiše 
svoj ,,vidjeno". „Vidjeno" stavi na izvješće perovodja, revidira 
tajnik i konačno aprobira ,,presvietli“. Tako se nakon izmaka 
četvrtoga mjeseca odputi spis u Peštu. Sad tek mora čekati 
na riešenje ; riešenje ide na prevod, odavle u prepis, i za to sve 
treba, uzmimo, opet tri mjeseca. Sedam mjeseci je prošlo, i spis 
se vratio u Zagreb ; odavle nakon jednoga mjeseca bude ekspe- 
diran u Gospić i nakon 8—9 mjeseci dobije stranka odluku 
ministarstva. 

Tako je, kad stvar „brzo ide" ; no kad treba nadopunjenja, 
razjašnjenja, pa kad to zatraži ministarstvo i opet putem za¬ 
grebačkoga ravnateljstva, tada prodje i 16—24 mjeseca, dok 
se stvar rieši. I možemo mirne duše uztvrditi, da silnije stvari 
trebaju prosječno kod ministarstva pol, a kod upravnoga su¬ 
dišta poldrug godine, dok prodju ovaj „križni put", i uz naj¬ 
veće požurivanje. 

Hrvatska, kako je poznato, plaća Ugarskoj kvotu tek od 
onog čistog dohodka Hrvatske i Slavonije, koji preostaje nakon 
odbitka svih troškova oko financijalnc uprave na teritoriju 
Hrvatske i Slavonije. 

Ova uprava proguta 6—8 milijuna kruna našega novca, 
te mi vidimo, kako nas zajednica s Ugarskom i tu skupo stoji. 

Svako ravnateljstvo mora imati više sila, da pišu ta po¬ 
tanka izvješća,, koja upravno sudište i ministarstvo treba, 
jer ne mogu same spise lazumjeti. Svako ravnateljstvo treba 

jednoga prevodioca, a osim toga jednoga pisara, koji magjarski 
zna, da te prevode prepisuje. Zagreb imade cieli prevodni odsjek, 
a osim toga 2—3 viša činovnika, koji su za to, da pišu ,,vidjeno‘ 
na izvješće drugih ravnateljstva. 

Neka si sada svaki sam proračuna, koliko smo tu samo 
radi te zajednice potrošili, a sva nam je korist to, da u jednu 
ruku svaki predmet treba pol godine dulje, da bude riešen, 
nego bi trebao, da financijalnim stvarima upravlja naša vlada 
sama ; i da u drugu ruku bude netemeljito riešen, jer se priepori 
ne sude na temelju spisa, već na temelju po nesti likovnjaku 
prevedenoga ekscerpta, i jer referent i prevodilac samo neznatnom 
razlikom u nazivu koje stvari mogu često dati predmetu posve 
drugčije, i nehotice krivo lice. 

Samo rješavanje spisa kod financijalnih ravnateljstva — 
jedine oblasti zajedničke, koja hrvatski ureduje, — ostalo je 
onakvo, kao što je bilo, dok je još u cvietu svom bio stari 
Bachov birokratizam. 

Službeni hrvatski, stil i način rješavanja razvio se 11 drugim 
oblastima ; dotjeran je do neke kratkoće i jezgrovitosti, a raz¬ 
vila se i neka pravna literatura, neke podpune sbirke propisa 
i naredaba. Svega toga nema kod financijalne uprave, koja 
je ostala u svojoj formi nepromienjena od hrv. službenog je¬ 
zika sve do danas, jer je izolirana od drugih upravnih grana. 
Financijalna uprava gubi se tako i danas još u bezkrajnom 
piskaranju, pa je i to razlog, zašto poslovi tako sporo idu. Ipak 
zato ne možemo kriviti naše činovnike, već zajedničku vladu, 
koja rugajući se austrijskom birokratizmu, sama evo svoje sile 
troši u tom poslu. Pa sve, da ministarstvo hoće da uvede brže 
uredovanje, ne može, jer ono o formi našega uredovanja ništa 
ne zna, pošto se kod ministarstva sve rješava samo na temelju 
izvješća, a da sam akt nitko ne zna ni čitati ; jer kako rekosmo, 
hrvatski činovnici kod ministarstva rabe se u Pešti samo u 
prevodnom odsjeku, gdje čame i najsposobniji Hrvati, dok ne 
zatraže premješten je u Hrvatsku". 

Ovim jakim i vjernim potezima bit će dosta dodati još 
samo nekoliko redaka istoga ovoga pera, da se nepokolebivo 
uvjerimo, kako je kod nas svaka porezna reforma uvjetovana 

financijalnom samostalnošću Hrvatske prema Ugarskoj, koli 
u zakonodavstvu, toli u upravi, 

„Samo ministarstvo izdaje financijalni vjestnik jedino u 
magjarskom jeziku, dok kod nas činovnici sami izdaju tek ma¬ 
lenu sbirku naredaba pod tim imenom. S toga nije čudo, da u 
Hrvatskoj gotovo nema obćinstva, upućena u financijalne 
stvari, financijalne zakone i propise i medju samim našim 
zastupnicima, sudcima, advokatima, novinarima, jer je do tih 
zakona i propisa veoma težko doći. Posljednje zakonike izdala 
je Hartmanova knjižara prije 14 godina — ovo je pisano 1904. — 
xi koliko je od onda na svakom polju promjena nastalo?” 

Da pravo ocienimo svu važnost i sav zamašaj netom 
spomenutih činjenica, treba nam držati na umu, da naročito 
za porezne zakone valja pravilo, da onoliko vriede, kako se 
provode. Porezno se zakonodavstvo u obće malo brine za filo¬ 
zofska i socijalna načela, već mu je vazda svrhom, što veća 
korist za državnu blagajnu. Ako dakle financijalna uprava 
tu ne popravlja i ne usavršuje, može se oporezovanje lako 
pretvoriti u djelomičnu konfiskaciju poreznikove imovine. 

III. 0 porezima na prienos imovine. 

1. Obćenite misli o tim porezima. 

Postanak, svrha i opravdanost poreza na 
prienos imovine. 

Jedna vrst ovih poreza poznata je još od rimskih vremena. 
Već za rimskoga cara Augusta, dakle na početku naše kršćanske 
ere, bila, je uvedena dvadesetina na baštine, nazvana latinski 
vicesima hereditatum. Druga opet vrst ovih poreza, naime 
biljegovina, posvema je novoga datuma, a nastala je ovako : 
God. 1624. razpisalo je savezno vieće nizozemskih pokrajina, 
tad već oslobodjenih španjolske tiranije, javni natječaj za izum 
takve vrsti poreza, koji bi bio za državu unosan, a da porezov- 
nicima ne dodija. 

Razlog, radi kojega se u najnovije doba silno umnožiše 
i svakovrstne pristojbe na prienos imovine i tolike ljestvice 
biljegovine, taj je razlog onaj isti, koji je već spomenut kod 

potrošarinskih poreza : Modernoj državi, osobito ako je velika 
vlast evropska, ili čak i svjetska, treba mnogo, veoma mnogo 
novaca, neprispodobivo više, nego što ih je trebalo i najvećim 
carstvima staroga, srednjega i novoga vieka. I zato moderno 
zakonodavstvo sve to jače posiže za ovim vrelom javnih do¬ 
hodaka, jedno s toga, što se vrlo lako pobiru, a onda i radi 
njihove znanstvene opravdanosti. 

U istinu, neoboriva je činjenica, da u naše vrieme nasljed¬ 
nici obično bez zapreke preuzimlju svoju baštinu, isto tako 
kupci kupljenu nekretninu ili pokretninu, a ima li gdje kakvih 
neprilika, današnja ih je država uviek kadra ukloniti, i to ve¬ 
ćinom dosta brzo. Osim toga znademo dobro iz izkustva, da 
je prienos imovine kod nas najviše zato i siguran i lagan, što 
se dotični pravni poslovi sklapaju pod državnim nadzorom, 
i jer se svaka veća i važnija imovinska promjena, naročito kod 
nekretnina, odmah ubilježi u gruntovnicu. Država je dakle u 
jednu ruku ne samo čuvarica naše imovine, nego ona bdije i 
nad tim, da se sigurno i u redu prenosi od jednoga vlastnika 
na drugoga, pa je s toga posvema opravdano, da se za tu uslugu 
dade i posebno nagraditi, kadgod nastupi poseban slučaj nje¬ 
zinoga zakonskoga jamstva i njezine pravne zaštite. 

Nije dakle nikakvo čudo, što se moderne vlade objema 
rukama prihvatiše ovih poreza, koje i teorija i praksa jednako 
preporučuje i u odredjenim granicama odobrava. Tako su svi 
porezi na prienos imovine god. 1903. dotiieli Francuzkoj preko 
3 / 4 milijarde, naime 783 milijuna, a Velikoj Britaniji preko po 
milijarde, naime 551 mil. fr. 


D v a g 1 a v 11 a načela za opore zovanj | prienosa 

imovine. 

Prvi uvjet, da se ova vrst poreza, uza svu svoju opravda¬ 
nost i praktičnost, ne izrodi u najsuroviju i najopasniju državnu 
samovolju, jest to, da se oporezovanje ograniči prema nekomu 
stalnomu načelu. 

Kad prosudimo osnovno obilježje ovih poreza, vidimo, 
da ih možemo najsgodnije prispodobiti osigurnini, što je po¬ 
jedinci plaćaju dotičnim družtvima. I kako je osigurnina vazda 

veoma nizka, tako sc ni prienos imovine nikada ne bi smio opo- 
rezovati sa više od 2% njezine vriednosti. Jedino bi' baštinski 
porez mogao činiti iznimku, i doseći jednogodišnje kamate 
baštinskoga dicla, dakle najviše 5%. 

Ako pogledamo na historijski razvoj baštinskoga poreza, 
jer biljegovina je, kako znamo, novi izum — uvjeravamo se, 
da je u istinu porezni postotak bio ovdje vazda vrlo nizak, 
i to s ovih dvaju razloga : Sama čovječnost traži, da država 
ne obterećuje velikim bremenom državljanina onaj čas, kad 
po roditeljima, ili po drugim najbližim rodjacima preuzimlje 
s baštinom gotovo uviek veoma velike moralne i materijalne 
obveze. Istina, naravskim tokom dogadjaja kosi smrt odrasle 
ljude, koji već imadu punoljetnu, više ili manje obskrbljenu 
djecu. No iznimke od toga pravila dosta su česte, a visoki baš¬ 
tinski porez u tom je slučaju ne samo težak, nego i okrutan. 

U ostalom i bez obzira na bliže ili daljnje rodbinstvo bašti- 
nika s pokojnikom svakako je potrebno, da baštinski porez ne 
bude prevelik i da se može podmiriti u dvogodišnjem, ili tro¬ 
godišnjem roku, i to s ovoga važnoga razloga: I financijalna 
znanost i životno izkustvo dokazuje, da se veliki baštinski 
porez ne plaća od kamata, nego od same glavnice. Ako primje¬ 
rice netko baštini sto tisuća kruna, a mora odmah, ili za njeko- 
liko mjeseci platiti 10, pa možda i više postotaka baštinske 
pristojbe, očito je, da će on tih deset tisuća uzeti od baštinjene 
glavnice, a nipošto od njezinih kamata. No time se krivnjom 
države umanjuje narodni kapital, a prema tomu i narodna 
privreda. Država naime, da ima još i te koliko sredstava, upo- 
trebljuje ih gotovo bez iznimke na to, da narodnu imovinu i 
privredu zaštićuje, jer sama po sebi može veoma malo učiniti, 
da ju poveća. Drugim riečima to znači, da novac u državnim 
rukama nije direktno produktivan, te s toga valjani porezni 
sistem ne dopušta ni u teoriji, ni u praksi, da ikoji porez dira 
narodnu glavnicu tako, da ju ravno i neposredno umanjuje. 

Drugo osnovno načelo kod poreza na prienos imovine ima 
biti što veća jednostavnost u propisivanju poreza, i sto su- 
sretljiviji postupak s porezovnicima. 

Ovo se oboje doduše samo po sebi razumije, ali ovdje to 
treba osobito naglasiti, jer kod ovih poreza, primjerice kod 

biljegovine, toliko je zakonskih odredaba i naredbenih propisa, 
da se u njima ne mogu snaći ni službeni organi, a kamo li pore- 
zovnici. U drugu ruku ide nastojanje države za kontrolom 
.imovinskoga prienosa tako daleko, da sc primjerice u Englezkoj 
proglašuju nevaljanima svi ugovori, koji nisu biljegovani, kako 
treba. 

Ovo je svakako vrhunac porezne inkvizicije, koja je u ovom 
slučaju i prestroga i nemoralna. Prestroga zato, jer stranka, 
koja je tek neznatno oštetila državu, gubi cielu imovinu, o kojoj 
se u ugovoru radi, a u drugu ruku to je i nemoralno, jer koristi 
samo onoj stranci, koja je takodjer pristala na nebiljegovanje 
u očitoj nadi, da će tako jednom izigrati drugoga svoga ugo- 
vornika. I tako država, kojoj je zadaća, da poštene državljane 
štiti, zaštićuje na ovaj način lukavce i varalice. 

Mjesto ovoga preoštroga sredstva posvema je dosta, ako 
država odredi, da će se i za nebiljegovane ugovore morati svejedno 
podmiriti biljegovina, čim gdjegod dodju oblastima u ruke, i 
to dvostruko, tiostruko, pa. u posebnim slučajevima i desetero- 
struko više, nego bi se platila u početku. 

U kratko dakle, porezi na piienos imovine treba da budu 
osobito nizki, a valja ih pobirati uviek s obzirom na socijalnu 
zadaću državne vlasti. 

R a z 1 i k a m e d j u p r i s t o j b a ma i m e d j u b i 1 j e- 

govinom. 

Prva je razlika u tom, što je biljegovina obično čisto porezna 
uredba, a pristojba je kao neka dužna odšteta za odredjenu 
državnu uslugu. Istina, i biljegovina zajamčuje strankama 
prije ili kasnije neku korist, recimo tu, da će njihovi ugovori 
vriediti bez ikakvoga prigovora. Ali kod pristojba državna je 
usluga očita i neposredna : Prienos imovine ubilježi se u grun¬ 
tovnicu, a time su stranci njezini interesi zaštićeni i onda, ako 
izgubi svoje izvorne izprave. 

Druga je razlika u tome, što su pristojbe većinom u raz¬ 
mjeru s imovinom, o kojoj se radi, dok se biljegovina obično 
odmjeruje bez obzira na imovinsku vriednost u dotičnom aktu. 
Pristojba se plaća za takav imovinski prienos, kod koga su- 



djeluju državni organi, dok se biljegovina podmiruje bez nji¬ 
hovoga znanja i pitanja. 

Prema poznatoj diobi na izravne i neizravne poreze spadale 
bi pristojbe više medjii izravne poreze, a biljegovina medju 
poreze neizravne. U ostalom uvršćuju se svi ovi porezi na prienos 
imovine sad u jednu, sad u drugu ovu veliku poreznu skupinu. 

U ovoj vrsti poreza razlikujemo baštinski porez, porez 
na prienos imovine u užem smislu i biljegovinu. 

2. Porez na baštinu i na darove. 

Čija je baština? 

(Sto nam o tom veli zdrav razum i kulturna tradicija ?) 
Zaista smo već često čuli gdje govore za kakvoga neženju : Za koga 
bi se i mučio, i komu bi čuvao ! Pravo ima, da tako živi, i da 
uživa ! — Ljudima, koji su bez djece, ako su i oženjeni, gotovo 
se isto tako odobrava i takav način života, koji se inače oštro 
kudi i osudjuje, ili barem veoma zamjera svim roditeljima. 
A i roditelji sami nikada i nigdje ne taje, da najviše rade zbog 
djece, i da radi nje često ne žale odkidati od svojih usta, samo 
da djeci jednom bude koliko toliko lakše, nego je njima bilo. 

I zato se može posvema odlučno reći i uztvrditi, da. je sva 
prištednja, a po tom i sva kultura nastala jedino tako i za to, 
što su roditelji bili posvema sigurni, da će plod njihove muke 
uživati njihov porod, u kom su vidjeli sami sebe. 

Pravnička se znanost mnogo trsi, da rieči pitanje, čija je 
pokojnikova ostavina. Ali sve te pravničke razprave, kadkad 
veoma domišljate, ali često i vrlo dosadne i prazne, nemaju 
toliko smisla, koliko jedna jedina ova životna istina : Baština 
je dar, što ga netko odgodi do svoje smrti. Kao što nema i ne 
može biti nikakve sumnje, da je svatko vlastan dati ono, što je 
njegovo, i da je dar svojina obdarenoga, tako je stalno i tisuć¬ 
ljetnom ljudskom kulturom posvećeno pravo, da čovjek i za 
slučaj svoje smrti sebi odredi nasljednika u svojoj imovini, a 
ako ga nije odredio, da mu nasljednikom po obćenitom obveznom 
pravilu, t. j. po zakonu, budu njegovi rodjaci, počevši odnjegove 
djece. Jedino u tom slučaju, kad pokojnik ne bi imao ni bliže, 

ni daljnje rodbine, dopušta naša kulturna savjest, da baština 
pripadne državi. 

Po zdravom razumu i po kulturnoj tradiciji baština je 
dakle svojina onoga, komu ju je pokojnik za svoga života na- 
mienio, ili komu i bez te namjene pripada po obćem pravu i 
zakonu : Baština je svojina nasljednikova. I tkogod ne priznaje 
ove nasljednikove svojine, u kojoj je veoma često veći dio 
nasljednikova truda i rada, nije ni prosviećen, ni pravedan. 
Bezsmisleno je dakle pobijati baštinjenu svojinu, jer da je 
nezaslužena, da nije mukom stečena, kad naročito medju pukom 
i ne vidimo druge baštine, nego takvu, koju su zajedno s rodi¬ 
teljima priskrbila i njihova djeca. 

Ali nije opravdano poricati pravo svojine na baštinu ni 
takvim nasljednicima, koji je nisu pomagali sticati. I tu naime 
treba poštivati bilo izričitu, bilo obćenitom, t. j. zakonskom 
ustanovom izraženu volju pokojnikovu, volju, koja se ne može 
mimoići, ako ne ćemo povriediti pravo svojine u njezinom 
temelju. 

U ostalom i ovakvi nasljednici, kojima je baština iznenada 
u dio pala, velikom su većinom ljudi radini i štedljivi, a zbog 
one neznatne manjine, koja bezumno razsiplje i sigurnu i ne¬ 
nadanu baštinu, nikako nije uputno otimati čovjeku i čovje¬ 
čanstvu glavno poticalo uztrajnoga rada, sustavne pri štednje 
i — temelje kulture. I zato mogu baštinu smatrati ili proglasiti 
državnom svojinom samo takvi umovi, koji ne uvidjaju, da 
bez životne stanice ne bi bilo ni drveta, ni životinje, bez ma¬ 
loga jajeta ni ribe, ni ptice, bez pojedinca i obitelji ni naroda, 
ni države. 

(Oprečno mišljenje nekih ekonomista i političara.) Glasoviti 
englezki narodni gospodar, John Stuart Mili, u svom djelu 
„Načela političke ekonomije", zastupa mišljenje, da sve zlo 
u današnjem družtvenom uredjenju potiče od baštine. O toj 
stvari jaše doslovce ovako : ,,Ne smatram ni pravednim, ni 
dobrim takvo uredjenje đružtva, u kojem ima cieli stalež, koji 
ne radi, u kojem ima ljudskih bića, koja svoje dokolice ne iz- 
kupiše prijašnjim radom i koja ne moraju sudjelovati kod 
jrosala, kojima je podvržen rod ljudski". 1 

1 Stourm, sponi, djelo, str. 228. 

Ali na drugom jednom mjestu u istom djelu Stuart Mili 
ne pobija baštine u obće, već samo izražava ovo svoje uvje¬ 
renje : „Može se predmnievati, da je gotovo u svim prilikama 
bolje i za družtvo i za pojedince, da im se ostavi neznatni imetak, 
nego prilično bogatstvo. Tu istinu uvidja velik broj inteligentnih 
roditelja, koji bi se je mnogo češće držali, kad bi se u istinu 
ravnali više po onom, što je njihovoj djeci zbilja koristno, nego 
po tom, što će reći ljudi". 1 

Tako zv. škola saint-simonista ustala je osobito oštro proti 
baštini propoviedajući njezino ukinuće kao temeljni članak 
svoje socijalističke vjere. Njihovi su nazori u kratko ovo : 

„Ničim se ne može dokazati, da bi to bilo koristno, da 
mladi, jaki i zdravi ljudi bez svoga truda posjeduju ogroman 
imetak, koji im daje sredstva, da šire pokvarenost, nered, raz- 
sipnost i nećudorednost svuda, kamo ih privuku njihovi pro¬ 
htjevi . . . Kad bi trebalo učiniti, da njekoliko mladih danguba 
bude tako nesretno, i da baštini samo io—12 tisuća godišnjega 
đohodka, pomoglo bi se time tolikim ljudima, te se ova od¬ 
redba ne bi ni iz daleka činila okrutnom nijednomu čovjeku, 
koji ima srca “ 2 

U ime čiste znanosti piše Francuz Courcelle-Seneuil u 
svom djelu „Moderno družtvo", da „čovjek gubeći svoj život 
gubi i sva svoja prava. Njegova bi imovina postala svačija, kad 
se tomu ne bi bilo doskočilo najprije običajem, a onda zakonom". 
I Stuart Mili misli, da svaka baština pripada državi, i ako dr¬ 
žava već trpi, da baština bude komu drugomu, da se zato s punim 
pravom daje platiti. 

Poznati prvak u doba francuzke revolucije, Mirabeau, kazao 
je o toj stvari ovo : „Smrt, taj otvoreni ponor prirode pod ljud¬ 
skim nogama, proždire jednako čovjeka i s njim sva njegova 
prava, te je s toga gledišta jedno te isto umrieti i nikada ne 
živjeti". 3 

Sto godina poslie englezki ministar financija, William 
Harcourt, predlažući povišenje baštinskoga poreza, opravda¬ 
vaše to u svom govoru dne 16. travnja 1894. i ovim riečima : 

1 Stourm, Impfits, str. 228. opazka 2. — 2 Isto djelo, str. 229. — 
3 Isto djelo, str. 225. — 4 Govor Mirabeaua dne 2. travnja 1791-, 
citovano po Stourmu, str. 226. 

„Priroda ne daje čovjeku nad njegovom zemaljskom imovinom 
nikakvoga autoriteta preko granice njegova života. Ako čovjek 
ima pravo, da svoju volju produži više nego život svoj, to je 
ta vlast puko djelo zakona, pa država može da joj odredi uvjete 
i granice. Pravo učiniti oporuku i baštiniti djelo je pozitivnoga 
zakona . . . Država od baštine uzimlje jednostavno svoj dio, a 
što ostane, prepušta nasljednicima". 1 

Prema ovakvim nazorima nije nikakvo čudo, da su u fran- 
cuzkom parlamentu radikalni zastupnici do sada podnieli već 
po tri puta predlog, kojim se nasljedstvo ograničuje, da sc 
prvom prilikom i ukine. 

U prvom priedlogu od 26. lipnja 1884. traži se u jednu 
ruku, da državi pripanu sve neoporučne baštine, za koje nema 
nasljednika ni u četvrtom koljenu — danas zakonsko nasljedstvo 
vriedi do 12. koljena — a osim toga imao bi se uvesti progre¬ 
sivni baštinski porez sve do 50%. 

Drugi priedlog od dne 4. srpnja 1887. traži, da baština za 
daljnju rodbinu i za rodjakc vriedi samo onda, ako ju u istinu 
sami uzmu u posjed. Svaki bi dakle nasljednik morao preuzeti 
sam nekretnine, na njima živjeti i obradjivati ih, jer bi inače 
pripale državi, koja bi prema tomu od pojedinih privatnika 
tražila više, nego od svojih prodavača duhana, jer ovi pro¬ 
davači nisu dužni biti baš glavom u duhanskim prodajama. 

Napokon treći priedlog od 13. svibnja 1891., uza sve to, 
što kani poštivati podpunu slobodu imovinskih pogodaba i u 
životu i za slučaj smrti, traži ipak povišicu baštinskoga poreza 
kod velikih baština na 35, dapače na 55 i na više postotaka. 

Nijedan ovaj spomenuti nazor ne može ni na čas izdržati 
ozbiljne kritike, a što se ipak ovakvo mišljenje može i uzdržati 
i proširiti do najviših vladinih krugova, ponovni je dokaz samo 
za to, da baš najjednostavnije i najočitije životne istine znadu 
naći najljućih protivnika i tamo gdje bismo im se s punim 
pravom najmanje nadali. 

(Što za baštine dokazuje narodnogospodarska i financijalna 
znanost.) S gospodarskoga gledišta čovjeku je svrha, da radi i 
štedi. No radnja i štednja vriedi nam samo onda, ako smo na¬ 
čelno podpuni gospodari njihovih plodova t. j. ako smo načelno 


3 Stourm, Impots, str. 226.—227. 

neograničeni vlastnici svoje imovine. Baština je nakupljeni 
rad i privreda. Voljom pojedinca, ili obćom zakonskom usta¬ 
novom postaje baština svojinom nasljcdnikovom. Tko se tomu 
protivi, taj hoće da se čovječanstvo vrati u prvobitno divljačtvo, 
jer kulturi je zadaća, da u jednu ruku čovjeku osigura plodove 
njegova rada, a u drugu ruku da mu zajamči slobodno raz- 
polaganje njegovom prištednjom. Tu’ država nema i ne može 
imati druge zadaće, nego da zaštiti i utvrdi ovo pravo, koje si 
ljudi priznaju već na prvom stepenu kulture. Čim bi se država 
počela smatrati bilo vlastnikom, bilo suvlastnikom baštine, 
ne bi više bilo razloga, da si ne prisvoji posvema ili djelomice 
i svu ostalu privatnu imovinu. Svaki dakle napadaj na baštinsko 
pravo ujedno jc napadaj na svojinu u obće, a time i na sav 
družtveni red, koji se s gospodarskoga gledišta temelji na pri¬ 
vatnoj svojini. Nema nikakve sumnje, da se u ime morala mora 
najoštrije ođsuditi zloporaba sa svakom imovinom, a osobito 
s baštinom ; ali državno nasilje ovdje nije samo nepravedno, 
nego je i s financijalnoga gledišta štetno. Svaki naime porez 
vriedi samo toliko, koliko je oporezovani predmet u jednu ruku 
trajan, i koliko u drugu ruku porez ne dira ravno u narodnu 
glavnicu, a time i u narodnu privredu. Za baštine je očito, da 
je to dio obćega narodnoga kapitala, koji bi država, kako je 
već spomenuto, upotrebila neproduktivno i tim umanjila sre- 
stva za narodnu privredu i za novu prištednju. Ostajući na 
tom putu država bi napokon razasula onu imovinu, od koje 
pobire jedan dio prihoda, posjekla bi ili i s korenom izčupala 
drvo, s kojega razložno može i smije pobirati dio plodova samo 
onda, ako je jako i rodno. 

Opravdanost i glavna načela baštinsknga 

porez a. 

{Država jamči nasljedniku za sigurnost baštine.) Ako se 
nikako ne da ni pravnički, ni gospodarski, ni financijalno oprav¬ 
dati, da država baštinu djelomice ili posvema zaplieni, može 
se i mora dopustiti, da ju oporezuje evo već s ovoga razloga : 
Vidjesmo, kako je teško bez porezne inkvizicije ustanoviti bilo 
čisti dohodak, bilo pokretnu glavnicu, a. uvjerismo se i o tom, 

da u jednu ruku porez na nekretnine nije nipošto dovoljno 
vrelo prihoda za današnje državne potrebe, a u drugu ruku, 
da potrošarinski porezi moraju biti vazda umjereni, a na ži¬ 
votne potrebštine da ih ne bi smjelo ni biti. I u to najedanput 
eto prilike, gdje se prištedjena imovina pojavlja kao cjelina, 
mora proći kroz državne ruke, da ju državna vlast ponovno 
prizna i utvrdi kao nasljednikovu svojinu. S čisto poreznoga 
gledišta posvema je dakle prirodno, da država tu sgodu upo¬ 
trebi i da baštinu oporezuje, a to se oporezovanje dade teme¬ 
ljito opravdati narodnogospodarskom znanošću i javnim pra¬ 
vom, kako je to već spomenuto kod obćenitih misli ob ovoj 
stvari. Samo tu treba naglasiti, što je u kratko takodjer već 
iztaknuto, da se baš kod ovoga poreza valja strogo držati nekih 
stalnih načela, jer se inače i ovo, načelno posvema opravdano 
oporezovanje, može lako pretvoriti u pravu otimačinu. 

Najviši porezni postotak baštinske pristojbe ne smije ni¬ 
pošto biti viši, nego što je jednogodišnji dohodak baštine, i 
to zato, jer inače ovaj porez izgleda kao djelomična konfiska¬ 
cija imovine. A kad se državi jedanput prizna pravo, da si 
smije prisvojiti dio velikih baština, onda je time učinjen po¬ 
četak sveobćoj konfiskaciji. Mnogi narodni gospodari, baš 
radi ove bojazni, drže najsgodnijim, da se baština posebice i 
ne oporezuje, nego samo obćenito, kao prienos imovine, i to 
toliko i tako, kao i svaki drugi prienos, dakle bez obzira na 
bližnje i daljnje rodbinstvo. No ovaj nazor, koliko i jest teoretski 
posvema opravdan, ne da se u praksi ni obraniti, ni provesti. 

Baština medju najbližim i medju daljnjim rodjacima razli¬ 
kovala se i razlikuje se u svim zakonodavstvima, od kad ima 
baštinskih poreza, te i spomenuta četiri priedloga u francuz- 
kom parlamentu priznaju nasljedno pravo do četvrtoga ko¬ 
ljena. I u istinu, tko da ne poštuje roditeljskoga prava ostaviti 
svojoj djeci, unucima i praunucima žuljeve svoga rada, ili ako 
hoćemo, zlatne plodove svoje sreće! Zato ćemo vidjeti, da sva 
evropska zakonodavstva upravo veoma razlikuju baštinu si¬ 
nova, unuka, i t. d. od baštine sinovaca, nećaka i druge pokrajnje 
rodbine. 

(Osobito načelo za baštinski porez u Englezkoj.) Rečeno je, 
da se baštinski porez može posvema liepo prispodobiti osigur- 

nini. Englezko zakonodavstvo kao da se neko vrieme bilo u 
istinu prodahnulo ovom idejom, te je dosljedno prema njoj 
ovako postupalo : U odredjenom slučaju pazilo se na to, da li 
je baštinik mladić, ili starac, te se prema njegovoj dobi, t. j. 
prema vjerojatnosti, kako će dugo baštinu uživati, i odmje- 
rivala baštinska pristojba. Očito je naime, da je velika razlika, 
je li baštiniku 30 ili 60 godina, t. j. da se radi pravednijega opo- 
rezovanja moia i na to paziti, kako jedna te ista imovina ne bi 
u kratko vrieme baštinske pristojbe platila po više puta. 

(Važan priedlog agrarne komisije u Francuzkoj.) Vodjena 
od prilike istim duhom predložila je komisija francuzke agrarne 
ankete od god. 1870., da se od svake baštinske pristojbe oproste 
sve one nekretnine, koje su takav porez platile u zadnje tri 
godine. Još je trebalo samo dodati, da je ovo pravedno i za 
pokretnu imovinu, i da bi se ovakva ustanova dala sgodno 
spojiti s gornjom nekadašnjom odredbom englezkoga baštin- 
skoga poreza. Ali na veliku štetu porezovnika, a na malu diku 
zakonodavnih sborova najtemeljitiji gospodarski i financijalni 
predloži nailaze obično na najslabije razumievanje, te se baš 
u Francuzkoj sve do nedavna, naime do 1901., nisu od baštine 
odbijali ni dugovi, nego se pristojba plaćala jednostavno od 
cielc ostavine I 

(I jinandjalna praksa govori za umjereno oporezovanje 
baština.) Sva netom spomenuta načela potvrdjuje i financi- 
jalna praksa, a naročito to vriedi za prvo i glavno načelo ba- 
štinskoga poreza : za nizki njegov porezni postotak. 

Do velike porezne reforme baštinske pristojbe u Fran¬ 
cuzkoj god. 1901. i 1902. bijaše u Francuzkoj porezni postotak 
u glavnom dosta nizak, naime : za najbliže rodjake u ravnoj 
liniji 1.25% ; za baštinu medju braćom i sestrama, medju 
ujakom i nećakom, stricem i sinovcem 6.50%, a s prirezom 
8.125% >' medju daljnjim rodjacima i nerodjacima najviše 
11.25% i napokon medju supruzima 3%, pak s prirezom 3-75%- 
Spomenuta reforma znatno je povisila ovaj porez sve do 20.5%. 
A kakav je bio financijalni rezultat ? 

Do godine 1898. donosili su baštinski porezi državi okruglo 
190—200 mil. franaka ; god. 1899. donieli su joj 220 mil. od sve¬ 
ukupnih baština, koje su po službenoj procjeni vriedile 6.820 mil. 

God. 1903. stupio je prvi put u kriepost novi baštinski 
porez od 1901. i 1902. Pa što vidimo ? Mjesto blizu sedam mi¬ 
lijarda baština bilo ih je te godine jedva pet milijarda (točno 
4,,923,948,000). Ako od onih sedam milijarda odračunamo i 
dugove, koji se prije nisu odbijali (jod ostavine, ipak je 1903. 
bilo 913 mil. manje oporezovane baštine. To je nepobitan dokaz, 
da su mnogi ljudi jednostavno svojim nasljednicima još za 
života voljeli dati što više u gotovu, iz ruke u ruku, nego da se 
poslie njihove smrti i država dieli o njihovu ostavinu. Osim 
toga mnogi su nasljednici bez sumnje državnu blagajnu nau- 
mice oštetili, jer je praksom dokazano, da porezi razmjerno 
to manje nose, što im je porezni postotak viši iznad normale, 
budući da se porezovnici u takvom slučaju obično nimalo ne 
ustručavaju izmaći porezu, kako se samo dade i može. 

Istina, da je 1903. baštinski porez donio Francuzkoj 256mil., 
a 1904. god. 266,416.000 mil., te bi ova povišica dohodka mogla 
lako zavrtjeti glavom i trieznomu ministru financija. Ali tu 
treba spomenuti, da je god. 1904. slučajno umro u Parizu jedan 
Rothschild, te je samo od njegove ostavine unišlo baštinskoga 
poreza oko 14 mil., i da je bilo još i drugih velikih baština, od 
kojih se ubrala pristojba po 2—6 mil. franaka. 

Kako svake godine ne umiru Rothschildi, i kako je po¬ 
rezna pristojba vanredno visoka baš kod najvećih baština, 
nastaje time velika nestalnost u ovoj vrsti javnih prihoda, koji 
inače nisu samo sigurno, nego i stalno vrelo državnih dohodaka. 

Da se još bolje uvjerimo, kako i s praktičnoga financijal- 
noga gledišta baštinska pristojba ima biti umjerena, dosta je 
da pogledamo, od kakvih se baština sastoji onih pet milijarda 
francuzkih ostavina bez dugova, i to prema podatcima od 1903. 

Malih baština do 500 franaka bilo je u svem] 121.558 
u iznosu 32,981.111 fr. | od 500 do 2.000 fr. bilo ih je 105.597 
u iznosu 136.444.987 fr. ; od 2 do 10 tisuća bijaše ih 102.800, 
a iznašahu 508,509.857 fr. ; od ro do 50 tisuća bilo ih je 41.847, 
a iznosile su blizu jednu milijardu, a sve dalje broj baština silno 
pada, no još do 2 milijima iznose zajedno uviek oko pol mili¬ 
jarde. Od 2—5 milijuna bilo ih je T19 u vriednosti 361,886.336 
fr. ; od 5 do 10 milijuna već samo 17, vriednih nešto preko 133 
milijuna ; napokon od 10 do 50 milijuna samo 7, u vriednosti 

nešto preko ioo mil., i od 50 mil. više jedna jedina, procienjena 
na 50,634.460 fr. 

Ciela ova statistika dade se u malo rieči ovako ponoviti : 
56%, dakle preko polovice svih ostavina, čine baštine izpod 
] / 4 mil. fr. ; 2 / 3 svih ostavina sačinjavaju baštine manje od pol 
milijuna ; preko 3 / 4 svih ostavina jesu baštine izpod jednoga 
milijuna ; a baština većih od 5 milijuna ima samo 6%. 

Budući da i najradikalniji predloži u jednu ruku ne diraju 
u baštinu sinova, unuka i praunuka, a u drugu ruku oporezuju 
visoko samo velike baštine, očito je, da praktični financijalni 
uspjeh ovih povišica ne može biti ni iz daleka u razmjerju 
s onom gospodarskom štetom i nepravednošću, koja bi se time 
počinila. 

Nego ovdje ne valja zaboraviti još na jednu važnu stvar : 
I visokomu baštinskomu porezu najlakše izmaknu baiikiri i 
u obće ljudi, koji su se izvježbali u novčanim poslovima tako, 
da se lako znadu snaći i okrenuti na cielom medjunarodnom 
novčanom tržištu. Tim je ljudima prava igračka izigrati dr¬ 
žavne poreznike, te se prema tomu i ovdje najveći dio povi¬ 
šenoga poreza svaljuje na ledja najčestitijega, razmjerno naj¬ 
manje imućnoga diela državljana. 

(Razlika medju englezkim i francuzkim baštinama.) Netom 
smo vidjeli, kako medju francuzkim baštinama tako prevla¬ 
davaju male ostavine, te primjerice baštine do 10.000 fr. iz¬ 
nose daleko preko pol milijarde. U Englezkoj su naprotiv ba¬ 
štine izpod 12.500 fr. vriedile prema podatcima 1904. samo 238 
mil. franaka. I što dalje idemo, to je ta razlika veća i neobič- 
nija. Tako sve baštine u Englezkoj izpod V, mil. fr. ne dosižu 
još ni dvie milijarde, a u Francuzkoj sačinjavaju, kako vi¬ 
djesmo, 56% svih ostavina, t. j. preko dvie i pol milijarde fra¬ 
naka. 

Ali zato ima u Englezkoj preko 2% milijarde baština iz- 
medju deset tisuća i sto tisuća šterlinga, ili izmedju ] / 4 i 2% mi¬ 
lijuna kruna, a 1,,698,000.000 sačinjavaju baštine od 2V4 do 
25 milijuna. 

Dapače i baština iznad 25 milijuna bijaše u vriednosti od 
365 milijuna, dok ih je u Francuzkoj izmedju 10 i 50 milijuna 
bilo samo u vriednosti 104,774.564. 

5. Radić: Današnja financijalna znanost, ti 



Sva razlika medju razdiobom imovine u Englezkoj i u 
Francuzkoj, dotično u ovom slučaju medju englezkim i fran- 
cuzkim baštinama, vidi se se najbolje iz ovoga fakta : Baštine 
iznad 2 milijuna čine u Francuzkoj samo 13.40% svih osta- 
vina, dok u Englezkoj baštine iznad 2% milijuna sačinjavaju 
31%, ili gotovo jednu trećinu svih ostavina. 

S gledišta socijalnoga i naroduogospodarskoga ovakva 
razdioba imovine nije nikakvo dobro, ali s gledišta poreznoga 
daje ona Englezkoj osobitu prednost i osobiti financijalni po¬ 
ložaj, kojega nema nijedna druga evropska država i kojega si, 
naravski, ne može stvoriti nikakvim umjetnim sredstvima. 
Zato visoki porezni postotak na baštinu, koji se primjenjuje 
poglavito i gotovo izključivo samo na velike baštine, — nema 
za Englezku ni one neprilike, da bi ju izvrgavao nestalnomu 
proračunu, a po gotovo ne vriedi proti njemu onaj prigovor, 
da se ne da opravdati s praktičnoga financijalnoga gledišta. 

(Englezka reforma baštinskoga poreza 1894.) Na evrop¬ 
skom kopnu slabo se o tom što znade da je Englezka zemlja 
najvećih protuslovlja, zemlja, za koju podpuno vriedi ona po¬ 
znata rieč : U politici nema logike. Vidi se to vrlo dobro i po 
eng’ezkom porezu na baštine. 

Dugo vremena nije u Englezkoj toga poreza ni bilo u dru¬ 
gom obliku osim baštinske biljegovine, budući da u Englezkoj 
nema gruntovnoga upisa, kao kod nas. No to je bilo samo po 
sebi vrlo nepravedno, jer znamo, da gruntovna pristojba može 
biti strogo razmjerna prema vriednosti predmeta, koji se pre¬ 
nosi ili ubilježujc, dok je biljegovina razmjerno samo približna, 
to jest samo prema biljegovnoj ljestvici. 

Prvu temeljitu reformu baštinskoga poreza proveo je 
Glađstone 1853 Do tada se baštinski porez plaćao samo od 
pokretnina, ali su se i t. zv. emfiteusni zakupi računali medju 
pokretnine. Glađstone je uveo za nekretnine i pokretnine po¬ 
sebnu vrst baštinske pristojbe, koja se računala prema dobi 
baštinikovoj. Zato se i čisti zemljištni dohodak posvema drug- 
čije računao djetetu, a posvema drugčije odraslu čovjeku ili 
starcu. Čisti zemljištni dohodak od sto šterlinga bio je opo- 
rezovan u vriednosti 1906 šterlinga baštiniku od jedne do tri¬ 
deset godina, 1644 šterlinga baštiniku od 30—50 godina ; 1242 



šterl. baštiniku od 50—75 godina, i napokon 541 šterling bašti- 
niku iznad 75 godina. 

Vriedno je spomenuti, zašto nekretnine nisu plaćale baš- 
tinskoga poreza sve do 1853. Pitt je god. 1796. doduše pred¬ 
ložio, da se oporezuju i nekretnine, pa je doljnja kuća ili „sabor 
obćina“ i prihvatio ovu saborsku osnovu, ali ju je gornja kuća 
ili sabor velikaša zabacio. Ovo je možda najrječitiji i najjasniji 
primjer otvorene staležke sebičnosti iz novijega doba. 

God. 1894. predjožio je ministar financija William Harcourt 
podpunu reformu baštinskoga poreza. Sada su u Englezkoj 
poslie te reforme dvie baštinske pristojbe : jedna, progresivna 
prema viiednosti ostavine, oporezuje se s ido8%, a izuzete su 
od nje baštine izpod sto funti šterl. ili 2.500 Kruna ; druga je 
progresivna prema koljenu rodbinstva, a vriedi za sve ba- 
štinike, izuzevši rodjakc u glavnoj silaznoj ili uzlaznoj liniji. 

U Englezkoj se dakle svaka ostavina prosudjuje najprije 
sama za se, a onda po osobi baštinikovoj. U prvom slučaju 
opraštaju se od poreza ostavine manje od 2.500 Kruna, ali ako 
je baštinik u pobočnoj rodbinskoj liniji prema ostavitelju, plaća 
3 do 10%, i to nipošto možda od ciele ostavine, nego samo 
od svoga baštinskoga diela. 

Gledajući na osobu baštinikovu bio bi taj podpuno izuzet 
od svake pristojbe, ako je sin, unuk, praunuk ... ili otac, djed, 
pradjed. Ali zato se njega tiče čisto ostavinska pristojba, na- 
ravski samo za ostavine iznad 2.500 fr. Ali tu se pristojba plaća 
od ciele ostavine, a ne samo od baštinskoga diela, i to 1 do 8%. 
Ako primjerice baštini 1000 šterl. ili 25.000 Kruna, a ciela je 
baština baš toliko vriedna, platit će 2% ili 500 Kruna. No ako 
ciela ostavina iznosi, recimo, 10.000 šterl. ili 250.000 Kruna, 
platit će 4% ili 1000 Kruna, makar baštini samo 25.000. 

Još viši porezni postotak nastaje, kad se ova čisto ostavinska 
progresivna pristojba, koja se uviek plaća od ciele ostavine, 
spoji s pristojbom, koja se odredjuje prema stupnju rodbinstva. 
Od toga su doduše izričnom zakonskom ustanovom zaštićeni 
rodjaci u glavnoj silaznoj i uzlaznoj lozi, ali se zato ove oba- 
dvie pristojbe spajaju kod rodjaka iz pobočnih linija i kod 
nerodjaka. 

Recimo, da rodjak u petom koljenu baštini 10.000 funti 
šterl. ili 2% mil. Kruna. On će od toga platiti 10% kao najvišu 
stavku za daleke rođjake i za nerodjake. No sad će se pogle¬ 
dati, kolika je ciela ostavina : Uzmimo, da je milijun šterl. 
ili 25 mil. Kruna. Sad će mu se od te ciele baštine odmjeriti 
čista ostavinska pristojba 8% — to je ujedno najviša stavka — 
te će na koncu konca baštinik mjesto 2% mil. kruna dobiti 
samo V« milijuna. 

Medju rodjacima glavne linije ne može se doduše dogoditi 
tako strašna otimačina, ali i tu baštinic.i mogu ljuto nastradati, 
ako djece ima više, recimo, devetero, a imovina je, uzmimo, 
2% mil. Kruna, jer će svako diete platiti 6% državi, t. j. sva 
djeca zajedno više od polovice ciele baštine. 

Kakogod je porezni postotak prema ovoj reformi za manje 
baštine dosta umjeren, vidi se ipak, da je u Englezkoj od 1894. 
uzakonjena zapravo djelomična progresivna (sve to veća) kon¬ 
fiskacija baštine. To je napokon ministar financija otvoreno i 
priznao ovim riečima : „Najprije država uzimlje svoj dio. Drugi 
interesenti dobit će ono, što ostane . . . Uzmimo, da netko ostavi 
baštinu od 100.000 funti šterlinga. Najprije se odbije ostavinska 
pristojba 4%, t. j. 4.000 šterl. Interesentima onda ostane 96.000. 
Na više nisu nikada imali ni pravo". 1 

Tu je prije svega značajno, što englezki ministar finan¬ 
cija govori samo o interesentima, i što državu smatra prvim 
interesentom. Nadalje je zanimivo, da za primjer uzimlje 
baštinu samu po sebi bez obzira na baštinike, te ne će da vidi, 
do čega vode obje spomenute pristojbe, kad se spoje, a čisto 
ostavinska pristojba i sama za se, kad ima mnogo baštinika. 
U istinu je pravo čudo, što ovako radikalne teorije nisu do¬ 
vele do još radikalnije reforme. 

(Reforma baštinskoga poreza u Francuzkoj od 19 1. i 
1902.) Zakonom od 28. veljače 1901. do 30. ožujka 1902. uveden 
je i u Francuzkoj baštinski porez s progresivnim oporezovanjem 
prema englezkomu uzoru. 

Prema toj reformi odbijaju se od ostavine svi dugovi, te 
se oporezuje samo čista baština. Nadalje nikad se ne oporezuje 
za pojedinoga baštinika ciela ostavina, nego uviek samo njegov 

1 Stourm, Impots, str, 237, 



dio, i to prema ovomu, vrlo zanimivomu načelu : Ako je taj 
dio sam po sebi, recimo, tako velik, te bi se imao oporezovati 
veoma visokim postotkom, ima se ureda radi razdieliti prema 
poreznoj ljestvici na same takve manje dielove, za koje vriedi 
niža stavka. Recimo, da suprug jedan od drugoga baštini pol 
milijuna fr. Umjesto, da se odmah primieni porezna stavka 
6%, razdieli se baština na same male dielove po 2 tisuće franaka, 
od kojih se plaća 3-75%, i to do iznosa io.ooo ; zatim opet 
na dielove po io.ooo, s oporezovanjem 4% do svote 50.000 
i t. d., te se samo ostatak od 250—500 tisuća oporezuje sa 6%. 

Osim toga za rodjake u glavnoj lozi postotak je vrlo 
umjeren ; od 2 tisuće do 10.000 1% ; zatim do 1,000.000 2% ; 
od 1,000.000 do 2,000.000 3% i t. đ., a nikada više od 5%. No 
zato je oporezovanje medju supruzima vrlo visoko : od 3.75—9%, 
medju braćom i sestrom prekomjerno : 8.50—14%, a medju 
rodjacima dalje, od šestoga koljena i medju nerodjacima da¬ 
pače 15—20.50%. To već nije oporezovanje, nego početak 
prave konfiskacije. 

U glavnom dakle, naime u visokom, i to progresivnom 
oporezovanju, slaže se i englezka i francuzka reforma. Ipak je 
u eventualnim njihovim posljedicama velika razlika, ako se 
i čini, da su obje nastale s istih razloga. Gotovo je stalno, da će 
se u Englezkoj zadovoljiti i neobično velikim i sigurnim do- 
hodkom ovoga poreza, t. j. njegovom praktičnom financijalnom 
svrhom. Englezki ministri financija mogu naime sa zadovolj¬ 
stvom gledati na ove brojke : god. 1895.—1896. donio je ovaj 
porez 352 milijuna, a onda je sad više, sad manje rasao do 
463 milijuna 1901.—1902., a 1903. do 1904. iznašao je 433 mili¬ 
juna franaka. 

U Francuzkoj naprotiv vidjesmo, da ovaj porez poslie re¬ 
forme ne nosi toliko više, te bi.se mogao opravdati s čisto finan- 
cijalnoga gledišta. Zato se u Francuzkoj temeljito boje, da je 
ovo samo početak daljnjih reforama, kojima bi se narodna 
imovina i narodna privreda mogla uzdrmati u svom temelju. 

(Baštinski porez po ostaloj Evropi i po Americi.) U Italiji 
povišen je takođjer ovaj porez zakonom od 18. veljače 1902. 
sve do 22% medju nerodjacima. Ali je zato medju rodjacima 
u glavnoj lozi najviša porezna stavka 3.6%. Jedno to, a drugo 



mala vriednost ostavina — jedna milijarda prema pet mili¬ 
jarda u Francuzkoj i više od šest i pol miljade u Englezkoj — 
razlogom je, da talijanski proračun ne dobiva od baština više 
od 35—36 mil. lira. 

U državama njemačkoga saveza baštinski je 
porez veoma umjeren. Za rodjake u glavnoj lozi i za supruge 
u Pruskoj u obće ga nema. Medju braćom i sestrama, medju 
bratićima i sestrićima samo je 2%, medju daljnjim rođjacima 
4%, medju najdaljnjim rođjacima i nerodjacima 8%. 

U Bavarskoj su oprošteni od poreza ostavine u glavnoj 
silaznoj lozi i medju supruzima. U glavnoj uzlaznoj lozi i medju 
braćom i sestrama plaća se 4%, u trećem i četvrtom koljenu 6%, 
medju nerodjacima 8%. 

Isto je tako u Wiirtemberžkoj i Saskoj, u Badenu, u Meklen- 
burgu, u Oldenburgu itd., pak u gradovima Bremenu i Lii- 
becku. U kratko, sve njemačke države opraštaju od ovoga po¬ 
reza baštine medju roditeljima i djecom i medju supruzima. 
A i druge su ostavine umjereno oporezovane 

U Rusiji, Austriji, Bugarskoj, Rumunjskoj, 
H olandiji, Danskoj i Norvežkoj plaća se medju naj¬ 
bližim rođjacima i medju supruzima i%, ili se ne plaća ništa. 

U Belgiji i Holandiji izuzimlju se posvema samo baštine 
manje od 1000 franaka, a u Italiji samo izpod 300 lira. 

U Sjedinjenim Državama sjeveroameričkim velika 
većina država nema nikakvoga baštinskoga poreza, u četiri 
države samo postoji taj porez i za rodjake iz glavne loze, a u 
petnaest država jedino izmedju daljnjih rođjaka i nerodjaka. U 
jednoj državi oporezovane su baštine samo medju nerodjacima. 

U pojedinim državama dolazi na jednu dušu 30 filira ba¬ 
štinskoga poreza, kao primjerice u Marylandu, a najviše pol- 
drugu krunu, kao u New- Yorku.„U Francuzkoj je oporezovanje 
kud i kamo veće, jer prosječno dolazi na dušu oko pet i pol 
franaka. 

Unosnost baštinskoga poreza. 

Baštinski porez nije samo pođpuno opravdan, dok je 
umjeren, nego je i vrlo unosan, to više, što se pobire lako 
i jeftino. 



Najunosniji je taj porez, kako vidjesmo, u Velikoj Bri¬ 
taniji i u Francuzkoj, a bio bi tu vrlo znatan dohodak od njega 
i bez visokoga poreznoga postotka. U Velikoj Britaniji taj 
porez nosi blizu pol milijarde franaka, a u Francuzkoj daleko 
preko dvie sto milijuna. S financijalnoga gledišta ove su svote 
još važnije onda, kad uvažimo, da neprestance rastu, a rastu 
zato, jer s razvojem narodnoga blagostanja i uza sve to veću 
narodnu glavnicu i narodnu privredu posvema je naravski, 
da je i sve to više ostavina, i da su sve to više vriedne. 

Francuzka porezna statistika upravo liepo dokazuje, kako 
se s razvojem narodne imovine povećavahu koli baštine, toli 
darovanja, koja su gotovo sve sami mirazi, te su prema tomu 
još sigurnije mjerilo narodnoga blagostanja. 

God. 1826. bijahu vriedne baštine 1.737,359.808 a daro¬ 
vanja 448,983.991 franaka. 

God. 1847. bile su baštine vriedne već preko dvie milijarde, 
a darovi preko 700 milijuna. 

God. 1869. bilo je baština već za 3.636,764.384, a darova 
preko 930 milijuna. 

God. 1880. vriede ostavine već preko 5 1 / 4 milijarde, a daro¬ 
vanja 1.117,000.000. 

Sav čisti dohodak u Francuzkoj računa se na trideset 
milijarda godišnje. Jedna petina od toga dolazi dakle pred dr¬ 
žavne poreznike, kao da im se nudja, da ju oporezuju. Prirodno 
je dakle, da država te sgode ne propušta, ali iz svega, što je 
kazano, sliedi ujedno, da baš za ovaj porez podpuno vriedi 
ona narodna : Tko će mnogo, ne će dugo. 

(Uloga malih država za slučaj baštinskih konfiskacija.) 
Kad bi nekoje velike države sliedile Englezku i Francuzku u 
njihovoj reformi baštinskoga poreza, i kad bi se na tom putu 
pošlo negdje možda još i dalje, do očite baštinske konfiska¬ 
cije, evo što će se onda po svoj prilici dogoditi : Naći će se koja 
mala, posvema nezavisna država, koja će pametno shvatiti 
i svoju koi'ist i interes kulture, te će baštine i pokretnu imovinu 
ili slabo oporezovati, ili nimalo. Tad će u takve države, misli 
Pavao Leroy-Beaulieu, nagrnuti veliki dio prištednje svega 
kulturnoga svieta. 

Računajući takodjer i s time, možemo se dakle stalno na¬ 
dati, da se visoko englesko i francuzko oporezovanje baštine 
ne će ni povisiti, ni dalje po Evropi proširiti. 

3. Porez na prienos imovine u užem smislu. 

Tri glavna prigovora proti prienosnim pri¬ 
stojbama. 

Kako je već spomenuto, podpuno je opravdano, da dr¬ 
žava, koja jamči za sigurnost prienosa, osobito kod nekretnina, 
traži za to neku odštetu i nagradu, t. j. porez. Taj je porez još 
opravdaniji time, što ga na koncu konca od prilike jednako 
plaćaju i prodavalac i kupac. Istina doduše, dosta se često 
misli, da radi prienosne pristojbe štetuje samo prodavalac, jer 
da za toliko mora jeftinije prodati, kolika će biti pristojba. 
Drugi opet tvrde, da pristojbu plaća samo kupac, koji ju fak¬ 
tično i podmiruje. Kad stvar pravo prosudimo, vidimo, da 
ovakve pristojbe djeluju na kupovninu tako, te su obje stranke 
u prvi čas radi nje prikraćene, jedna više, druga manje. 

Uza svu opravdanost ovoga poreza ipak se proti njemu 
dižu ova tri prigovora : Pristojbe su mnogobrojne i prestroge, 
zatim su previsoke i napokon sbog svoje unosnosti za ministra 
financija tako zamamljive, te se vrlo lako množe i povećavaju. 

Mnogobrojne su tako, te se toliki službeni organi ne znaju 
pravo u njima snaći, a onda stroge posljedice nosi naravski 
samo privatna stranka. 

Previsoke su osobito s obzirom na to, što se baš nimalo 
ne pazi na to, je li, nije li dotični predmet već u najkraće vrieme 
istu pristojbu ponovno platio. Svejedno je naime, prodaješ li 
ili kupuješ li nešto, što podpada pristojbi, sto puta na godinu, 
ili jedan put u sto godina, pristojba je uviek jednaka. 

Zlokobne posljedice previsokih pristojba. 

Prva nemila posljedica previsokih prienosnih pristojba jest 
preslabi promet nekretninama. Svatko se naime skanjuje 
prodavati ili kupovati zemljište, znajući unapried, da će osim 
kupovnine imati s time još mnogo brige i troška. Naročito 

nitko ne može kupovati zemlje, da ju uredi, popravi i onda 
s dobitkom proda, jer dobro znade, da već zbog prienosne pri¬ 
stojbe mora cienu toliko povisiti, te bi težko našao kupca, kad 
bi pri tom htio još zaslužiti. I tako se dešava, da zemlja ostaje 
i u nesposobnim rukama, a time naravski mnogo štetuje obća 
narodna privreda. 

U Englezkoj je ovakva pristojba samo pol ili i% procie- 
njene vriednosti, u nas je 4.3%, a s biljegovinom znatno više, 
n Francuzkoj dapače 6.87%. 

Radi ovako visoke pristojbe ne samo da je silno otežčan 
sav promet nekretninama, nego se tu javlja još jedno drugo 
zlo : Ljudi, gdjegod mogu i kadgod misle, da to njima samima 
ne će škoditi, kupuju i prodaju, daruju i zamjenjuju nekret¬ 
nine, kako se ono veli, izpod ruke, a time na koncu konca na¬ 
ravski još samo više stradaju, i ne govoreći o tom, da uredba 
gruntovnice postaje za mnoge krajeve gotovo suvišna, gdje 
se uvrieži ovakvo potajno prenašanje nekretnina. 

A uz nizku pristojbu promet bi nekretninama postao 
mnogo življi, te bi i državna blagajna štetovala ili malo, ili 
nimalo. 

Netemeljit prigovor jednoga talijanskoga 

stručnjaka protiv nizkih pristojba. 

Mingbetti, tada predsjednik talijanskoga ministarstva, pred¬ 
ložio je u svom financijalnom govoru dne 19. siečnja 1875., da 
se pristojba na prienos zemljišta od 3% povisi na 4%, a branio 
je svoj predlog ovako : Ova pristojba bijaše nekada u Piemontu 
5%, ne računajući prireza na nju. Zatim je 1861. snižena na 4%, 
onda na 2.75%, a 1866. povišena je opet na 4%. Pa gle, radi 
snižene pristojbe nije zato promet nekretninama postao življi. 
Zato nema nikakve bojazni, da će ova povišica nepovoljno 
djelovati, to manje, što će i nova pristojba biti još uviek niža 
za jedan postotak od stare piemontske pristojbe, a kud i kamo 
manja, nego što je u Francuzkoj, u Švicarskoj i u Belgiji. 

Ovdje je ovaj ministar pregledao jednu posvema očitu stvar : 
Naravski je, da življi promet nekretninama može nastati samo 
onda, ako se pristojbe na prienos 'snize veoma znatno i najedanput. 

Pa ni tada nc će se blagotvorne posljedice opaziti odmah, nego 
istom poslie nekoga vremena. Ni životne potrebštine ne pojef¬ 
tine preko noći, ako se porez na njih ne snizi jako i naglo, jer 
se i prodavaoci i kupci ćute nesigurni, pa ostaju dosta dugo pod 
dojmom starih poreza, bojeći se, da se opet ne povrate. 

Postepena unosnost ovoga poreza. 

Što je veći pravni red i pravna sigurnost u državi, to se 
jače diže narodno blagostanje, to više raste obća privreda, pa 
je naravski, da je i promet imovinom sve to življi, a po tom i za 
državu sve to unosniji. No upravo zato, što pristojbe same po 
sebi pravilnim razvojem neprestance sve to više donose državnoj 
blagajni, mora se porezna politika držati i ovdje onoga istoga 
načela, kojega i kod potrošarinskih poreza : Mora biti što umje¬ 
renija, te nastojati, da porezne stavke prije snizi, nego povisi. 

God. 1830. davale su pristojbe u Francuzkoj 154,165.000 
fr., a god. 1881. već 570,713,000 fr. 

Istina, uvedeno je u to doba nekoliko novih pristojbi, a i 
porezni je postotak kod nekojih povišen. No uza sve to naravski 
je desetgodišnji prirast kod ovoga poreza u Francuzkoj 20—30%, 
te bi samo od njega francuzka državna blagajna mogla danas 
godišnje dobivati najmanje sigurnih 400 milijuna i onda, kad 
bi ga preuredila prema svim zahtjevima zdrave financijalne i 
porezne politike. 

4. Biljegovina. 

Je li biljegovina opravdana? 

Kako se danas provodi, nije. Prosudimo samo : Danas se 
po svoj Evropi od svakoga prienosa dobara plaća biljegovina. 
Izuzevši promet ratarskih plodina i svakojakih sitnarija za 
hranu i odielo, sve se biljcguje, svaki naš kret, svaki naš pod¬ 
nesak i rekao bih gotovo svaka naša rieč, koju ne izrečcmo u 
četiri oka. 

Ipak je i ovakva biljegovina opravdanija od potrošarine 
na životne potrebštine. Siromašan čovjek, ako živi u miru sa 
svakim, može dosta dugo biti bez toga, da biljega ni ne vidi, a 

kamo li, da ga plati, dok naprotiv bez kruha ne može živjeti ni 
par dana. Ali i ovo opravdanje biljegovine vriedi samo onda, 
ako je veoma umjerena i vrlo brižno razporezana, 

Vanredna unosnost biljegovine velika je 
napast za poreznu politiku. 

Vidjesmo kod potrošarinskih poreza, kako lako zavode 
i najrazboritije vlade i kako znadu iznakaziti inače gotovo sa¬ 
vršeni porezni sistem. Sad nam je reći, da je biljegovina za 
ministra financija još zamamljivija od potrošarine, jer je ne samo 
najunosniji, nego i najudobniji način oporezovanja. Zato možda 
nema izuma na svietu, koji bi se bio tako brzo i tako cbćenito 
razširio, kao ovaj izum domišljatoga Holandjanina. 

Vidjesmo, kako su se pristojbe u petdeset godina u Fran- 
cuzkoj gotovo početverostručile, kako su naime od 154 milijuna 
god. 1850. narasle na 570 milijuna 1881. U to isto doba po¬ 
rasla se je biljegovina gotovo šest puta, jer je od 27 milijuna 
1830. dosegla 155 milijuna 1881. 

Razumije se, da je ovaj porast nastao i povišicom biljego¬ 
vine i novom vršću biljega, ali i bez toga ovaj bi se porez u Fran- 
cezkoj sam po sebi podvostručio za svakih tridesetak godina. 

Zlokobne socijalne posljedice previsoke 

biljegovine. 

Za stalno nema nikoga medju nama, koji se ili već sam 
ne bi bio potužio, ili ne bi čuo, gdje se drugi tuže, kako su kod 
nas skupe parnice. A skupe su baš ponajviše radi biljegovine, i 
to ne samo u Hrvatskoj, nego i u svoj ostaloj Evropi. 

To je tako očito, te je tu istinu otvoreno priznao i sam 
francuzki ministar pravosudja Dufaure, kad je god. 1873. u 
jednom svom izvještaju napisao i ove redke : ,,Može se uztvr- 
diti, da su financijalni zakoni, koji su povisili biljegovinu i pri¬ 
stojbe, poskupili parnice i nametnuli strankama mnogo znat¬ 
nije troškove ; zbog toga bez sumnje mnogi državljanin ne traži 
svoga prava, koje se inače uticalo sudbenoj zaštiti''. 1 

1 Vidi Paul I,eroy-Beaulieu : Traite des Finances, sir. 642. 

Tim je riečima jasno priznato, što mi dnevice vidimo i 
osjećamo : da bez velike sile nitko od nas ne traži od suda za¬ 
štite za svoje pravo, jer se svi skupa bojimo, da bi troškovi bili 
preveliki, da nam se to ne bi izplatilo. 

Onaj, tko bi ovu stvar površno prosudjivao, mogao bi 
uzkliknuti : Ako biljegovina nije ništa drugo kriva, nego što je 
radi nje manje parnica, bila onda stoput blagoslovljena! Tako 
će reći naročito svi oni plitki moraliste, koji misle, govore i pišu, 
da se naš puk isto tako prekomjerno pravda, kao što tobože 
prekomjerno pije. No parnice se nikako ne smiju prispodabljati 
sa žestokim pićem, kad bi ova tvrdnja baš i bila istinita. 

Svrha pravosudju nije naime samo u tome, da u pojedinom 
slučaju dade stranci priliku, da svoje pravo obrani i zaštiti, 
nego mu je glavna svrha u tome, da podržavajući pravni red 
i imovinsku sigurnost, zlonamjerne elemente u družtvu odvraća 
unapried od njihovih protupravnih nauma. I čim se u praksi 
opazi, da je više puta bolje, ovakvim zlonamjernim elemen¬ 
tima popustiti, nego im se s pomoću suda oprieti, dobivaju oni 
toliku vlast, te se čitavo družtvo osjeća nesigurnim i nemirnim. 

Najgore, upravo strahovite posljedice ima biljegovina kod 
prisilnih javnih dražba malih nekretnina. Tu su troškovi dražbe 
često i veći od vriednosti nekretnine, a obično su tako veliki, 
da ubogoj stranci ne preostaje nego prosjačka palica. 

Za ovu tvrdnju daje nam neoboriv dokaz već spomenuto 
izvješće francuzkoga ministra pravosudja, u kojem su i ove či¬ 
njenice : God. 1873. bile su u Francuzkoj u svem 24.302 sudbene 
prodaje. Od toga ih je bilo 1307, kod kojih se prodajom nisu 
namirili ni ovršni troškovi, jer su iznosili 123.29% dražbovne 
ciene. Kod 1814 prodaja bili su ti tioškovi 50.76% zadnje draž¬ 
bovne ciene. Kod 3326 prodaja bili su troškovi još uviek 28.15%, 
a kod 6.479 14.08%. Dapače još kod takvih prodaja, kod kojih 
je posljednja dražbovan ciena bila prosječno 7.112 fr., draž- 
bovni su troškovi iznosili 9 2 % ili prosječno 564 fi. na jednu 
prodaju. Drugim riečima : Kadgod je dražbovni predmet manji 
od xo.00.0 fr, stranka mora biti pripravna, da joj državna bi¬ 
ljegovina proguta toliki postotak dražbovnine, da se tu nikako 
ne može govoriti o porezu, nego o pravoj pravcatoj otimačini. 
Naročito kod malih prodaja izpod pet sto franaka nije dražbov- 



nina dosta ni za troškove, kod prodaja izpod tisuću franaka 
ne pokrije ni pol troška, a kod prodaje izmedju rooo i 2000 fr. 
pokrije jedva jeđvice jednu trećinu troška. 1 

Zato je spomenuti Dufaure zajedno sa svojim drugom 
Leonom Sayom, tada ministrom financija, dne 17. svibnja 
1876. predložio, da se biljegovina i pristojba s drugim nekim 
troškovima poslie sudbene dražbe imadu stranci povratiti : 1. 
u podpunom iznosu, ako zadnja ciena kod dražbe, pribrojivši 
dugove, nije prekoračila 1000 fr. ; 2. do triju četvrtina, ako ta 
ciena nije prekoračila 1000 fr. ; 3. do polovice, ako nije veća od 
1500 fr. ; i 4. do četvrtine, ako ta ciena nije viša od 2000 fr. 

Ova je zakonska osnova doživjela pravu odiseju, dok 
poslie osam godina i pet mjeseci nije bila prihvaćena dne 24. 
listopada 1884. 

Ipak je novi zakon još bolji od spomenute osnove : Do 
2000 fr. zadnje dražbovne ciene vraća se sva biljegovina, pri¬ 
stojbe i još neki troškovi, a do 1000 fr. te ciene odbija se služ¬ 
benim organima četvrtina njihovoga troškovnika. 

,,No nisu samo sudbene prodaje, kod kojih se dogadja pravo 
porezno razbojstvo : I kod mnogih drugih imovinskih prienosa 
zbivaju se slične stvari, ako možda i u blažem obliku. Zato je 
bezuvjetno potrebno, da se do temelja preurede i pristojbe i 
biljegovina da se njihove stavke znatno snize, i da se skine 
sva sila formalnosti, ako hoćemo, da u jednu ruku povratimo 
pravednost u prienos dobara i prava, a u drugu ruku, da jednoć 
nestane onoga pučkoga osjećaja, prema kome je erar zajednički 
neprijatelj, neprijatelj bez srca i bez razuma". 2 

I nemojmo misliti, da ovako govori možda kakav socija¬ 
lista ili anarkista. Ove oštre rieči napisalo je uvaženo pero 
vrlo uglednoga i dosljednoga, ali i veoma konservativnoga 
francuzkoga liberalca, Pavla LeroyBeaulieua. 

Kad dakle u bogatoj Francuzkoj zastupnik liberalne bur¬ 
žoazije ovako oštro odsudjuje zloporabe previsokih poreza na 
prienos imovine, što da istom kažemo mi, seljački sinovi siromašne 
Hrvatske, kao naravski predstavnici i zastupnici svoga puka. 3 

1 P. Leroy~Eeaulieu, Finances, skrižaljka na str. 643. — 3 Netom 
spom. djelo str. 644. — :l Tu se treba sjetiti tolikih globa radi nedo¬ 
statne biljegovine i takvih rješitaba naših financijalnih ravnateljstva. 



126 


IV. 0 porezima na predmete razKoši. 

1. Poreze plaća sirotinja. 

U jednom svom financijalnom govoru kazao je Gladstone 
s poznatom svojom iskrenošću : „Gospodo, štogod mi snovali 
i kakogod umovali, ne ćemo i ne možemo drugo izmisliti, nego 
da opet sirotinji nametnemo novi porez", I u istinu, čim dublje 
zagledamo u razdiobu narodne imovine i narodne privrede, 
to se više uvjeravamo, da je u našem modernom družtvu samo 
jedan jedini pravi bogataš, pravi velikaš, a danas već i pravi 
vladar : to je puk. 

(I u samoj Velikoj Britaniji ima malo bogataša.) Govoreći 
o englezkoj i o pruskoj dohodarini, upozorili smo, kako je van- 
redno velik broj pučanstva, koje je posvema oprošteno od ne¬ 
kih poreza, jer ima razmjerno malen čisti dohodak. Razlažući 
o francuzkom baštinskom porezu, pokazasmo, kako je u Fran- 
cuzkoj najviše malih i srednjih baština. Malo dalje odmah vi¬ 
djesmo, da je Englezka u tom iznimka, ali ćemo se sad uvjeriti, 
da ni u samoj Englezkoj bogataši nisu tako mnogobrojni, da 
bi mogli biti jedini, ili barem glavni stup državnomu kućanstvu. 

Englezki statističar Karlo Booth izpitao je potanko imo¬ 
vinske prilike u Londonu, koji nije samo političko, nego i tr¬ 
govačko, pa i industrijalno središte Velike Britanije. On je 
pojedine londonske četvrti označio crnom bojom, i onda sve 
više zlatno-žutom, što su imućniji njihovi stanovnici. Pa gle, 
zlatno-žute boje, koja označuje bogataše i imućnike, ima samo 
13.40 %, dok siromaka ima 36.1 %, i to od toga 8.4 % takvih, 
koji su označeni kao prava pravca.ta sirotinja. Oko ti tek do¬ 
nekle odpočine na području radničkom, kojega ima 55.5 %, 
dakle nešto preko polovice. I tako od 4,300.000 stanovnika 
londonskih bilo bi ih samo preko pol milijuna, koji bi spadali 
po svom imetku u srednje ili u visoko družtvo. 

Većina je narodne imovine i privrede u pučkim rukama. 
Vidjeli smo kod engleske dohodarine, da oporezovana imovina 
ili točnije čisti oporezovani godišnji dohodak iznosi u Velikoj 
Britaniji oko 15 milijarda franaka. Računajući s time, da se 

u kojima se veli, da sudac nije dužan reći stranci, kako se koji pod¬ 
nesak biljeguje. A nije dužan zato, jer toga —ni sam često pravo ne zna. 

svagdje, pa i u Englezkoj, čisti dohodak valuje za četvrtinu, a 
možda i za trećinu niže, nego je u istinu, možemo uzeti, da ga 
ima oko dvadeset milijarda franaka. 

Kako znamo, nisu u Englezkoj oporezovani dohodarinom 
prihodi niži od 4.000 franaka. Budući da prema pouzdanu računu 
strukovnjaka sveukupni čisti godišnji dohodak od glavnice i 
od rada presiže u Velikoj Britaniji 40 milijarda franaka, to nam 
je eto jasno, da takvi dohodci, koje u Englezkoj drže malima, a 
ni kod nas se ne smatraju velikima, tvore očito preko polovice 
sveukupne narodne privrede. 

, U Francuzkoj i po svoj ostaloj kopnenoj Evropi, a pogotovo 
u seljačkim državama, kakva je Hrvatska, na prvi je pogled 
jasno, daje u pučkim rukama ne samo veći dio narodne privrede, 
nego i veći dio narodne imovine. Istina je doduše, da primjerice 
u Galiciji i u Ugarskoj veći dio zemljištnoga posjeda nije više u 
pučkim rukama, a isto je tako, ako nije još gore, i s kućama, i 
tvornicama. No ovo su iznimne prilike, a s poreznoga gledišta 
mnogo je važnija stvar, u čijim je rukama privreda, jer kako 
znamo i vidimo, zemljarina je i kućarina danas razmjerno po 
svoj Evropi maleno, pa i neznatno vrelo za državnu blagajnu. 

U drugoj, po bogatstvu velikoj vlasti, u Francuzkoj, računa 
se sveukupni godišnji prihod okruglo na trideset milijarda fra¬ 
naka. Od toga nosi gotova glavnica 7% milijarde, a radničke plaće 
u tvornicama, u trgovinama i na polju oko J2y 2 milijarde, a to 
je s jednom milijardom ratarskoga dobitka i s dvie milijarde 
plaća privatnih činovnika dvaputa više od dohodka čiste glavnice. 
U ostalom sveukupna francuzka pokretna i nepokretna imovina, 
koja se cieni okruglo na dvie stotine milijarda, nije ni iz daleka 
većinom u rukama imućnika i bogataša, kako smo se o tome 
uvjerili, govoreći o francuzkim baštinama. 

No i bez obzira na sve ovo, evo što veli glasoviti ekono¬ 
mista Sismondi u svom djelu o trgovačkom bogatstvu : 

„Budući da u svakoj državi ima neprispodobivo više siro- 
maka nego bogataša, naravski je, da siromasi posjeduju veći 
dio narodnoga dohodka te da je slabo unosan onaj porez, kuji 
jednako ne zahvaća dohodka siromakova i bogataševa.” 1 

1 Stourm, Impots, str. 92., opazka 1. 

Pavao Lero v-B eaulieu o društvenoj razdiobi 

bogatstva. 

Veliki ovaj učenjak napisao je posebno djelo ,,0 razdiobi 
imovinskih dobara i o težnji za što manjom imovinskom ne- 
jednakošću." U tom je djelu i ovo mjesto : Kad gledaš gdje 
izlaze ljudi iz parižke opere, ili kad se vraćaju s konjske utrke ; 
kad vidiš, kako toliko sjajnih kočija prolazi jedna za drugom, 
malo da ti se ne zavrti u glavi, i ti lako vjeruješ, da bogataša 
ima bez mjere i broja. To je optička varka, o kojoj nas uvjerava 
razmišljanje i proučavanje ... U svim zemljama, dapače u 
najaristokratskijima, iznimka su ne samo pravi gavani, nego i 
u istinu imućni ljudi . . . Dugotrajno i duboko razmišljanje, 
proučavanje dotičnih dokumenata i svih pojava, koje spadaju 
na ovu stvar, dokazalo mi je, da bogataša ima svuda nepri¬ 
spodobivo manje, nego se obično predmnjeva, a da ni srednjih 
imućnika nema ni toliko, ni da nisu takvi, za kakve ih držimo . . . 
Sve statistike najrazličnijili zemalja, koje osvjetljuju ovo važno 
pitanje, svjedoče nam, kako je u istinu vrlo slab razmjer dohodka 
nekoliko velikih bogataša prema sveukupnomu narodnomu 
prihodu . . . Ponavljam, u svim zemljama svi podatci o ovoj 
stvari, ma koliko se god razlikovali svojom metodom, dokazuju, 
da je iznimka ne samo veliko bogastvo, nego i znatnija imućnost. 1 

Isti učenjak na temelju potankih podataka tvrdi i dokazuje, 
da su ,,u Francuzkoj tri četvrtine skupljenoga imetka, a po svoj 
prilici četiri petine sveukupnoga narodnoga dohodka u rukama 
radnika, seljaka, malih gradjana i malih privatnika". 

Na drugom mjestu isti-pisac kaže : „Dapače u istoj Americi 
dohodci viši od 5 tisuća dolara ili 25 tisuća franaka ne sačinja¬ 
vaju više od desetine svega narodnoga prihoda." 2 

I tako svim ministrima financija ne preostaje drugo, nego da 
u svakoj državnoj potrebi posegnu u milijune siromašnih žepova, 
da tim načinom dobiju i milijarde državnih proračuna. U osta¬ 
lom naš puk po zdravom razumu i po svom izkustvu posve 
pravilno sudi, kadgod se radi o kakvoj poreznoj reformi ili o 
kakvom novom državnom izdatku : To će i opet biti iz našega 
sirotinskoga žepa. 

1 Paul Leroy-Beaulieu, Traite des Finance I., sir. 92. — 2 Isto djelo, 
I, 544. i 596, 

2. Zašto su porezi na razkoš slabo unosni. 

Porez na razkoš, ne protiv razkoš i. 

Najprije treba naglasiti, da se ovdje ne radi o takvim pore¬ 
zima, kojima bi bila svrha ograničiti, pa i sasvim ukinuti uporabu 
nekih predmeta, što ih ne držimo samo suvišnima, nego možda 
štetnima, bilo za zdravlje, bilo za ćudorednost. Budući da se 
naime sva moderna porezna zakonodavstva u Evropi drže onoga 
osnovnoga načela, prema kojemu, je porezu jedina zadaća, da 
državi dade sredstava za njezine potrebe, nema danas više ni 
pokušaja, da se koji predmet zato oporezuje, da ga pod poreznim 
bremenom nestane. Kad bi u ostalom gdje i bilo takvih pokušaja, 
ne bi spadali ovamo, u poreznu nauku, zato, jer i bez financijalne 
znanosti uvidjamo, da bi slabo bilo s porezima, kad bi išli za 
tim, da se oporezovani objekat umanji ili uništi. 

Prema tomu porez na razkoš oporezuje neke predmete sa¬ 
mo zato, jer mu se kao nudjaju, i kao da ga izazivlju na opore- 
zovanje. Dok naime porezni sistem inače često s velikom mukom 
traži, gdje bi što oporezovao, iztiču se nekoji predmeti takovim 
načinom, da javno mnienje i državni interes traži, daše od njih 
plaća. Porez proti razkoši ide naprotiv za tim, da razkoš kazni i 
umanji, ako je već ne može iztisnuti. 

No kolikogod bio ovaj porez tako udešen, da ne bude 
proti razkoši, ipak je tako slabo unosan, te državni proračun i 
najbogatijih naroda ne bi njime pokrio svojih potreba ni tjedan 
dana. 


Mali broj predmeta za razkoš. 

Čovjek se upravo čudi, kad ovu stvar malo promisli, kako 
malo ima stvari i užitaka, koji spadaju u razkoš. 

Evo njekoliko primjera : 

Za našu seljačku djecu, a i za odrasle ljude, osobito za dje¬ 
vojke i za žene u onim našim krajevima, gdje se sije samo ku¬ 
kuruz i jede samo kukuruzni kruh, obična žemička prava je 
razkoš, a isto tako i svako drugo pecivo od pšeničnoga brašna, 
dok je u gradu i siromašnijim ljudima ,,bieli kruh" posvema 
obična hrana. Isto tako naš seljak smatra govedsku juhu i go- 

S. Radić: Današnja financijalna znanost. Cj 

vedinu pravim obilježjem gospodstva, te svaki čas možemo 
čuti, kako se na selu govori : E, moj dragi, jede ti on svaki dan 
govedinu, tko će se s njime ! 

U drugu ruku i odliČnije naše gradske gospodje smatrale 
bi se sretnima i presretnima, da imadu onoliko upravo vilinskih 
pregača, „peča", jastučnica, plahta i t. d., što ćemo ih naći 
gotovo u svakoj komorici u većem dielu hrvatskih zemalja. 

Još jedan običan primjer : Skupe se radnici u kakvu manju 
gostionicu, i, recimo, na veliki svetak, ih kad su već svi dobre 
volje, naruče vina u bocama, možda čak i šampanjca, koji je za 
njih nesumnjivo prava pravcata razkoš. A medju tim koliko 
ima gospodskih kuća, gdje finija vina, pa i šampanjac, dolaze 
na stol kao najobičnije piće ! 

A da zadjemo k poludivljim afričkim narodima, ih da se 
u duhu prenesemo samo stotinu godina natrag u evropsku 
povjest, vidjeh bismo, da bi gotovo svi oni predmeti, što nam 
ih pribavlja savremena industrija, bih prava pravcata razkoš 
koli za nekulturna plemena, toli za naše pradjedove. 

Veoma je dakle težko odlučno i nesumnjivo označiti, koji 
su to predmeti, što ih kao razkošne u istinu treba oporezovati. 
Svaki naime stalež smatra drugo nešto za razkoš, a osim toga 
i najobičniji užitak postaje razkošju, ako priedje neku granicu. 
Nije dakle dosta, da se razkošnost samo obćenito oporezuje, nego 
se moraju baš poimence imenovati oni predmeti, koji u istinu 
spadaju u razkoš. No tih je predmeta danas u Francuzkoj 
samo osam, a u Englezkoj samo šest. Pa i taj maleni broj pred¬ 
meta može se oporezovati samo kod veoma ograničenoga broja 
porezovnika. 


Neznatan broj porezovnika kod poreza na 

razkoš. 

Netom smo se uvjerili, što u ostalom znamo i iz života, da 
je na svietu najviše sirotinje. No ipak je još vriedno spomenuti, 
da u takvoj prometnoj zemlji, kao što je Saska, gdje upravo 
cvate velika industrija i velika trgovina, da i tu ima 71% ljudi, 
koji imaju godišnje manje od 1000 kruna dohođka. 



U carskom Beču, za koji možda mnogi misle, da po njem 
teče samo med i mlieko, od deset tisuća ljudi 1471 nema baš 
ništa, 6.691 živi od danas do sutra, t. j. od svoje zaslužbe, a 
samo 1838 imadu osim zaslužbe još neki mali imetak i dohodak. 
Velika većina od tih 10.000 puna je dugova, i to najviše za stan, 
za kruh i za bekove. 

Slični podatci o Budimpešti upravo nas prenerazuju. Ima 
tu naime na desetke tisuća ljudi, koji si ne mogu iznajmiti ni 
najsiromašnijega stana, nego spavaju sad ovdje, sad ondje, 
natrpani kao srdjelje. I što je najgore, prema hiljadama ove 
sirotinje ne vidiš tu ni mnogobrojne vojske dobro plaćenih 
radnika, ni gustih redova uglednih i bogatih tvorničara i tr¬ 
govaca. 

Onda nije čudo, da u bogatoj Francuzkoj izmedju 40 mili¬ 
juna stanovnika ima samo 488.000 ljudi, koji si kupuju lovsku 
kartu, a ta je naravski oporezovana, i to sada s 18 fr. godišnje. 

Već smo jednom sgodom spomenuli, da francuzka vlada 
treba na dan 9 milijuna franaka. Kad bi se ovaj porez na lovske 
karte podvostručio, ne bi još donio državi 18 milijuna, t. j. ni 
za dva dana u godini. 

Najunosniji francuzki porez udaren je na elegantne kočije. 
No budući da takvih ima samo nešto preko '/ 4 milijuna, to i 
ovaj porez daje državi tek 14 300.000 fr. 

U još bogatijoj Englezkoj, gdje su oporezovani kućni 
sluge, naravski na račun gospodara, ima takvih sluga nešto 
preko dvie sto hiljada, a čitav porez iznosi malo preko 4 mil. fr. 

Ako poreze na razkoš prispodobimo s kojim mu drago drugim 
predmetom, opažamo odmah ovu temeljnu razliku : Svi drugi 
porezi zahvaćaju milijune i milijune porezovnika, dok porezi 
na razkoš ostaju kod tisuća, a ne mogu se proširiti na veći broj 
porezovnika, ako ih ne pretvorima u poreze — potrošarinske. 

Zašto ovaj porez mora biti osobito umjeren? 

Moglo bi se reći, i govori se, da to ništa ne smeta, što je kod 
ovoga poreza razmjerno malen broj porezovnika, jer da je to¬ 
bože najlakša stvar ovaj porez po volji povisiti. No bez ob¬ 
zira na to, što nerazmjerno visoko oporezovanje nije nikada 

pravedno, osobito kad je to prikrivena konfiskacija imovine, 
ne daju se porezi na razkoš povisiti .baš s praktičnih financi- 
jalnih razloga. 

Istina je doduše, da je dobro kazao onaj francuzki za¬ 
stupnik, koji je predlažući dne 25. veljače 1893., da se opore¬ 
zuju livreje, uzkliknuo : ,,Zar mislite, da će vojvoda de la Roche- 
foucauld svoje kočijaše primorati, da nose slamnate šešire onaj 
dan, kad će mu valjati platiti' porez na livreje !" 

Ali ni u Francuzkoj nema mnogo vojvoda, a drugi ljudi, 
pa bili to i imućniji gradjani, jednostavno će se odreći onoga 
užitka, koji bi država odviše visoko oporezovala. 

Nema sumnje, da će jedno zbog običaja, a drugo iz ljubavi 
k svomu djetetu mnogi radnik i seljak svojoj kćeri kupiti 
nakit, pa morao si odkinuti od usta, ili se zadužiti. No čim bi 
na takav nakit, recimo na koralje, na djerdane, na narukvice, 
naušnice i t, d. bio udaren porez, i to još vrlo visok, nema sumnje, 
da bi se tih nakita morala odreći velika većina i imućnijih dje¬ 
vojaka. Za nas u Hrvatskoj bilo bi to, u ostalom, prava sreća. 
Do nedavna naime nosili su se dukati samo u dolnjoj Hr¬ 
vatskoj, ali sad su doprli već i u gornju Posavinu. Tu se doduše 
još ne nose djerdani, kakve vidjamo osobito izpod Vinkovaca, 
gdje jedna djevojka ili snaša ima na grudima i po četiri tisuće 
Kruna u dukatima, a u jednom jedinom bogatom selu i preko 
sto tisuća kruna. Svakim drugim načinom, a naročito psovanjem 
s propovjedaonica, ovaj se običaj još proširuje, dok bi se sgodnim 
oporezovanjem za stalno brzo ukinuo na veliku radost svih 
pametnih roditelja, na pravi blagoslov seljačkomu gospodarstvu, 
a napokon i na zadovoljstvo mladjahnih grudi, koje pod te¬ 
žinom žute kovine ne mogu pravo ni odahnuti. 

Tu je stvar u ostalom podpuno osvietlila financijalna praksa. 
God. 1870.—1871. mislio je francuzki sabor, da je posvema 
u redu, da i porez na razkoš doprinese nešto u velikoj narodnoj 
nevolji. U tom uvjerenju povišen je porez na lovske karte za 
15 fr. dne 23. kolovoza 1871., a podvostručen je i porez na barut 
za lov, i to dne 4. rujna iste godine. Saborski izvjestitelj, koji 
je ovu povišicu branio, naročito je naglasio, da je svaki lovac 
tako strastven, te se ne će na ovu povišicu ni obazrieti. No gle, 
lovske karte tako su se malo tražile, da je vlada bila prisiljena 

ukinuti povišicu i vratiti se k staromu oporezovanju, i to za 
lovske karte već dne 20. prosinca 1872., a za puščani prah dne 
25. srpnja 1873., kad se naime uvjerila, da je od te vrsti pri¬ 
hoda mjesto očekivanoga viška dobila za tri milijuna franaka 
manje, nego 1871. 

' Već više puta spomenuti englezki ministar, William Pitt, 
predložio je god. 1797. osobiti način povišice oporezovan ja razkoši, 
da i tim načinom namakne sredstava za englezku boibu proti 
Francuzkoj i proti Napoleonu. Odredio je naime, da se svih 
tada sedam vrsti poreza na razkoš imade uplatiti na jedanput 
za tri godine unapried, dotično kašnje i za pet godina unapried. 
Ali uzprkos tomu, što se ovdje sam porez zapravo nije po¬ 
visio, i što se trostruka, dotično peterostruka uplata tražila baš 
od najimućnijih državljana, kojima je bilo u najvećem interesu, 
da se osujete Napoleonove osnove, naperene proti Englezkoj, 
ipak je i ovakva povišica tako slabo uspjela, osobito na početku, 
te je Pitt 1798. bio prisiljen uvesti glasovitu dohođarinu, o kojoj 
je već dosta bilo govora. 

I tako jedno po zdravom razumu, drugo na temelju iz- 
kustva svud je po Evropi ovaj porez veoma nizak. U Englezkoj 
je dapače god. 1890. ukinut porez na zlatno i srebrno posudje, 
a u Francuzkoj iznosi ro.91% od vriednosti zlata i srebra, a to 
kod umjetničkih predmeta, koji imadu deseterostruku, pa i 
stostruku cienu, čini 19 %, pa i mnogo manje. 

Paradni konji u Francuzkoj, koji su vriedni po dvie, tri i 
više tisuća franaka, oporezovani su sa 5 do 25 fr., a to sigurno 
nije mnogo. 

Od spomenutih kućnih sluga, koji su siguran znak znatne 
imovine, plaća se u Englezkoj nešto preko 18 fr. na glavu. 
Od paradnih pasa plaća se u Francuzkoj po 10 fr., u Englezkoj 
nešto preko 9 fr. Jednom riečju oporezovanje predmeta na 
razkoš mnogo je niže, nego oporezovanje potrošarinskih pred¬ 
meta. Tako se na pr. 11a žestoka pića plaća u Francuzkoj po- 
trošarina, koja poprečno iznosi 500% oporezovanoga predmeta. 

Ako dakle skupimo sve u jedno, t. j. ako uvažimo/kako 
je malen broj onih predmeta, koji se u istinu mogu smatrati 
razkošnima, kako je tu razmjerno neznatan broj porezovnika 
i kako oporezovanje mora biti veoma nizko, da bude iole us- 

pješno, onda pođpuno razumijemo, zašto je ovo vrlo slabo 
unosna vrst poreza, i zašto ne može biti ni glavnim, a kamo li 
jedinim vrelom prihoda, kako bi to tko lako pomislio gledajući 
kićene svatove kakvoga bogataša, ili još bolje, sjajne kočije i 
vatrene konje kakvoga velikaša. 

3. Zašto je porez na razKoš ne samo opravdan, nego i 

nuždan? 

To je porez „radi načel a". 

Ponovno je naglašeno, da je princip zdrave porezne po¬ 
litike tražiti od svakoga državljanina, da od čistoga svoga 
dohodka doprinosi za javne potrebe. Ali je ujedno odmah iz- 
taknuto, da je svakomu poreznomu zakonu baš to najteže, da 
nadje pravi čisti dohodak, t. j. da oporezuje u istinu onoga, 
koji može platiti, i orio, od čega je vriedno porez uzeti. 

Misleći na to, moramo priznati, da se s punim pravom 
predmnieva, da svaki čovjek predmete za razkoš kupuje od 
čistoga svoga dohodka, ako i jest poznato, da tu veliku ulogu 
ima i taština, koja se često pokazuje na tudji račun. No bilo 
kako mu drago, i javno mnienje i obćenito pravno čuvstvo 
ne samo da odobrava, nego upravo i traži, da se osobito izticanje 
bogatstva i razkoši oporezuje, samo se pri tom ne smijemo 
podavati varavoj nadi, da je tim načinom možda moguće na¬ 
puniti državnu blagajnu. 

Kad je već spomenuti francuzki zastupnik predložio porez 
na livreje, što je francuzki sabor dne 25. veljače 1893. i primio, 
kazao je s punim pravom : „Prigovorit će mi se, da ovaj porez 
na livreje ne će ništa nositi. Pa dobro, onda će to biti porez 
radi načela . . .“ 

(Kako je 0 porezu na razkoš mislio Rousseau.) Bilo je 
doba, i to baš prije francuzke revolucije, kad se mislilo, da se 
svi porezi mogu svaliti na bogataše u obće, a na predmete raz¬ 
koši napose. Svatko se pitaše : Zar ne bi bilo moguće, da ovo 
bogatstvo i ova razkošnost, koja nam svuda udara u oči, primi 
na se sve državne terete, i da se radje od nje napune državne 
blagajne, nego suzama i žuljevima sirotinje ? Rousseau možda 
bijaše prvi i glavni propovjednik ovih načelno opravdanih, 

ali dosta jednostranih i neizvedivih nazora. U svom djelu „Raz¬ 
govori o narodnom gospodarstvu" piše naime i ovo : 

„Neka se visoko oporezuju livreje, kočije, zrcala, svjetionici 
i fino pokućtvo, fine tkanine i pozlaćeni predmeti, dvorišta i 
vrtovi u svratištima, svakovrstna kazališta i zabave, dokolna 
zanimanja plesača, komedijaša, pjevača, jednom riečju sva 
sila razkošnih, zabavnih i dangubnih predmeta, koji bodu 
svačije oči, i koji se tim manje mogu sakriti, jer im je jedina 
svrha, da se pokažu, jer ne bi imali smisla, kad ih nitko ne bi 
vidio . . . Značilo bi vrlo slabo poznati ljude, kad bismo mislili, 
da će se oni razkoši najprije podati, a onda da će se je ikada 
odreći . . . Doklegod bude bogataša, oni će se htjeti razlikovati 
od siromaka, te za državu nema lakšega i sigurnijega dobitka, 
nego da oporezuje ovu taštinu imućnika", 1 

Ovo je bez sumnje točna i vjerna psihologija, koja za prave 
bogataše u istinu i vriedi, ali kako smo vidjeli, tihima razmjerno 
tako malo, te ovaj porez nije siguran, a uz to predmeti razkoši 
tako su osjetljivi na oporezovanje, da ih nije nimalo lako 
onako pritisnuti, kako je to mislio Rousseau, a s njim i za njim 
i čitava njegova škola. 

Oporezovanje predmeta razkoši u Englezkoj 
i u Francuzkoj. 

U englezkom proračunu za god. T904. porez na razkoš 
označen je dohodkom 42,830.000 fr., a plaća se od gospodskih 
kočija, od kućnih sluga, od grbova plemićkih obitelji, od gospod¬ 
skih pasa, od lova i od karata. 

U Francuzkoj za god. 1905. svi su ovakvi porezi donieli 
62,456.000 fr., a plaćali su se od paradnih konja i kočija, od 
zlatom i srebrom vezenih tkanina, od karata, biljara i pasa, 
od lovskih karata, baruta, bicikla, i t. zv. cercla, t. j. zabavnih 
družtava, izuzevši družtva za književnost, umjetnost i pučku 
naobrazbu. 

Kod mnogih vrsti ovoga poreza opaža se, ili da ne rastu, 
ili da padaju, pa je i to razlog proti tomu, da se ti porezi pro¬ 
šire ili povise. 

1 Stourm, Impots, str. 85.—86. 



136 


U Francuzkoj se predlagao i porez na glasovire, ali se tomu 
s punim pravom prigovorilo, da je glasovir u mnogim obiteljima 
jedino sredstvo za prehranu, a nije nikakav predmet razkoši. 

U najnovije doba nosi u Francuzkoj znatnu svotu opore- 
zovanje oklada kod konjskih utrka. Kako su te oklade god. 
1903. iznosile preko 24014 mil. fr., a porez je izmcdju 7 i 8%, 
đoniele su blizu 17 mil. fr. Državi od toga pripada samo jedna 
sedmina, da podupire konjogojstvo,. 7- javnoj dobrotvornosti, 
a 4 / 7 družtvima, koje priredjuju utrke. Od 16. siečnja 1904. 
pobire se od tih oklada 8%, a državi pripada 1 / l , a to s 1 / i javnoj 
dobrotvornosti čini polovicu, ili oko 10 mil. fr., a to je već liepa 
svota. No tih se 10 milijuna ne uvršćuje u proračun, nego se 
pod raznim liepim imenima daje na razpolaganje ministarstvu, 
koje ih znade upotrebiti u svoje političke svrhe, i to naročito 
prije obćih saborskih izbora . . . 

Od parižkih se kazališta i od sličnih zavoda pobire t. zv. 
porez zasirotinju, i to 10% od sveukupnoga prihoda, što daje 
na godinu do 4 milijuna franaka. No ni ova svota nije u dr¬ 
žavnom proračunu, u koji bi spadala već s obzirom 11a to, što 
Pariz primamljuje većinu stranaca, a ti najviše i posjećuju 
spomenuta kazališta — kao glavni grad i središte cieloga 
duševnoga života francuzkoga naroda. 

Zablude radikalnih oporezovatelja razkoši. 

Već smo se dovoljno uvjerili, kako je naivna misao, da bi 
se ovim porezom mogla zamieniti potrošarina ili čak i svi drugi 
porezi. No uza sve to, što i praksa i teorija jednako pobijaju 
ovakvo mišljenje, ipak se pojavljuju svakojake Zablude na račun 
oporežovane razkoši. Tim se zabludama ima pripisati, što je i u 
Mletačkoj bio nekada porez na vlasulje, u Švedskoj za Karla 
XII. na svilene haljine, a u Holandiji dapače htjedoše opo- 
rezovati tulipane. U Francuzkoj ima još i danas dosta poreznih 
reformatora, koji bi nametnuli u ime države visoku ulazninu 
u sve galerije slika, ili kako li si već pomišljaju taj osebujni 
porez na'razkoš. 

Nego ovako krivo shvaćanje vodi i do toga, da se odo¬ 
brava ili barem trpi i takav državni dohodak, kao što je porez 

od lutrije, koju često imadu vlade i u svojoj režiji, i to kod 
najsiromašnijih i najzapuštenijih evropskih naroda, kod kojih 
lutrija znade postati pravim izvorom još većoj narodnoj nevolji. 

Tako je Španjolskoj god. 1904. lutrija doniela čistih 28 
milijuna franaka, a Italiji 1903. čistih 36,518.519 lira, a brutto- 
dohodak iznašao je dapače 75,147.152 lire! 

I ista se Pruska ne zna oteti ovomu nemoralnomu vrelu 
prihoda, iz kojega je 1900. crpla čistih 9,800.000 maraka (oko 
102 milijuna Kruna). 

Već sama ova sramota s lutrijom dovoljan je razlog, da se 
ne podajemo ne samo plitkim, nego i kobnim zabludama koje¬ 
kakvih kavanskih reformatora državnih financija. 

V. 0 velikim državnim monopolima. 

1. Pojam i opravdanost monopola. 

Što je to monopol? 

Već je sama rieč monopol malo simpatična javnomu mnie- 
nju, a ono, što znači, baš nam je nemilo, dapače mrzko. Imati 
monopol od nečega znači naime imati nešto podpuno u 
svojoj, vlasti, bez ičijega pitanja, i što je još gore, bez ikakvog 
obzira na ičiju štetu. Dobiti monopol nad nečim isto je dakle, 
kao nješto sasvim zakapariti, i to tako, da situ stvar najprije 
oteo prvim i pravim njezinim vlastnicima, i onda ju sebi sa- 
mosilno i samovoljno prisvojio. Drugim liečima: Po narodnom 
je mišljenju monopol stvar ne samo neopravdana, nego i ne¬ 
dopuštena. 

S tim pučkim mišljenjem narodnogospodarska znanost 
podpuno se slaže te monopol odsudjuje u njegovoj bitnosti, 
ali zato financijalna znanost, a jošte više financijalna praksa 
dokazuje i pokazuje, da ima slučajeva, u kojima je monopol i 
koristan, ili barem nije’ štetan i s obćega gledišta narodne pri- 
-vrede: 

Ovdje se dakako radi o državnom monopolu, koji nastaje 
zato, da se državna blagajna napuni stalnim i znatnim do¬ 
bitkom prema uzoru velikih suvremenih poduzeća. Prema 
tomu glasila bi definicija državnoga monopola ovako : 



138 

Državni je monopol izključivo pravo države baviti se 
kojom osobito unosnom granom industrije ili trgovine umjesto 
privatnika u tu svrhu, da čistim dobitkom dobije država stalno 
vrelo svojih prihoda. 

Monopol dakle nije ništa drugo, nego osobita vrst potro- 
šarinskoga poreza, jer je odmah jasno, da država, kao jedina 
tvoriteljica, ili prodavačica takvih predmeta, što ih ob- 
ćinstvo mnogo traži, može nametnuti znatno višu cienu, nego 
bi to učinio privatnik, koji mora računati s domaćom i stranom 
utakmicom. Država naime imade dosta sredstava, da strogom 
kontrolom kod kuće i na granici svaku utakmicu gotovo po¬ 
svema onemogući. Ova stroga kontrola, naročito proti kriom- 
čarenju tudje slične robe na granici, i proti produkciji za¬ 
branjene robe u državnim granicama i jest ono obilježje mo¬ 
nopola, koje se najbolje vidi i najteže podnosi. 


Razlika medju starim i novim monopolima. 

Ta je razlika veoma velika i s. narodnogospodarskoga 
gledišta upravo bitna. 

Kad naime država izključivo za sebe pridrži takvu granu 
obrta ili trgovine, koja se još nije ili nikako razvila, ili se je do 
tada razvila veoma slabo, onda se ne moraju uništavati tolika 
privatna poduzeća i tolike eksistencije, a time unositi smetnja 
u narodnu privredu, nego država jednostavno počne obradji- 
vat.i neko novo privredno polje, ako možda i slabije i s većim 
troškom, ali u glavnom od prilike onako, kako bi to učinili 
okretni i poduzetni pojedinci. U takvom je slučaju stroga dr¬ 
žavna kontrola proti svakoj drugoj utakmici obćinstvu nekako 
razumljivija i lakša, jer svatko kao da si misli : Država je tu 
prva počela raditi, pa neka joj to onda i bude. 

Ovako je nastao naročito najstariji monopol, monopol 
duhana, koji je u Španjolskoj bio uveden već 1632., u Portu¬ 
galskoj 1664., a u Habsburžkoj monarkiji 1670., i koji je pri¬ 
mjerice u Velikoj Britaniji tako sgodno uredjen, da se duhan 
ne smije doduše kod kuće, t. j. u Englezkoj, saditi, ali je njime 
slobodno raditi i trgovati, čim se na granici plati od njega ca¬ 


rina. 

Zato i vidimo, da su s monopolom duhana nezadovoljni 
ljudi samo ondje, gdje se je duhan još do nedavna sm o saditi 
barem za domaću porabu. 

No sasvim je drugčije s tom stvarju kod novih monopola, 
na pr. kod monopola žigica, koji je u Francuzkoj bio uveden 
poslie nesretnoga njemačko-francuzkoga rata 1870.—1871. 

Francuzi su se do te dobe već bili priučili, da imadu iz- 
vrstne svoje i jeftine domaće žigice, kojih se baš zbog njihove 
vrstnoće i jeftinoće prodavalo u inozemstvo za cielih osam 
milijuna franaka. Sad su najedanput morali kupovati za pet 
centima ili filira malu škatuljicu vrlo loših žigica, o kojima se 
i u samom francuzkom parlamentu — primjerice dne 10. ve¬ 
ljače 1893. — ovako govorilo ministru financija u oči 1 : 

„Čudim se, da s tako odličnim osobljem, koje vam je pod- 
redjeno, ne možete odkriti načina, kako biste male komadiće 
drva razkolili 11a četvero i od njega pravili žigice . . . Kad 
ostrugneš žigicu, da si zapališ svieću ili lulu . . . ona ti pukne . . . 
i ti si zapališ svoj čilim ... No žigica često u obće ne plane. 
S financijalnoga gledišta to je dakako vrlo pametno . . . Mjesto 
da platiš porez jedan put, plaćaš ga dva, tri i četiri puta . . . 
Držim, da ovakva roba nije dostojna države . . ." 

Osim ovih ogorčenih prigovora, počevši od uličnoga šegrta, 
pa sve do saborskoga zastupnika, ima tu još mnogo većih i 
gotovo nesavladivih potežkoća, kad se hoće uvesti monopol 
na takvu granu industrije i trgovine, koja se već snažno razvila 
u privatnim rukama. U takvom slučaju dobivaju svu vrieđnost 
prigovori proti monopolu, jer se tu javljaju, dotično predvidjaju, 
tako štetne posljedice, da se na njih mora obazirati svaka da¬ 
našnja vlada. 

Razlika medju javnopravnim i čisto po¬ 
reznim monopolom. 

Mi smo Evropljani privikli, da željeznicu, poštu, brzojav i 
telefon vidimo u državnim rukama kao monopol, pak bismo 
se vrlo začudili, kad bismo našli u Americi naročito željeznice 
u privatnim rukama. Amerikanci opet nikako ne razumiju, da si 

1 Stourm, Impots, str. 278., op. 1. 

mi bez države ne možemo gotovo ni zamisliti ovih obćila, te je 
to njima tako, kao da nam država peče kruh, pere rublje, a 
možda još i sobe posprema. 

Ova razlika nastala je time, što je u Americi čovjek prije 
osjetio svoju snagu i svoje pravo kao pojedinac, a kad se počeo 
i udruživati, stvorio je najprije slobodnu obćinu vjersku i po¬ 
litičku, a onda istom takvu državu, koja mu je i kao pojedincu, 
i kao članu koje obćine ili crkve priznala i zajamčila sva ona 
prava, što ih je već prije imao i izvršivao. 

Kod nas u Evropi, kao u starom svietu u obće, počeli su se 
ljudi udruživati još u ona pradavna vremena, kad su živjeli 
u vječnom strahu i gotovo u podpunoj tmini neznanja, kad si 
dakle nisu mogli biti sviestni ničega, nego eventualno neobične 
svoje tjelesne snage. Pa i u to doba udruživali su se ljudi više 
silom nego milom, te su ne samo u azijskim i afričkim, nego i u 
našim evropskim državama ljudi do nedavna bili, a još sir i 
sada ili podanici bez ikakvih zajamčenih prava, ili državljani 
drugoga reda, za koje su zakoni samo na papiru. 

Budući da je država u starom svietu, pa i u Evropi, odviše 
jaka, ili čak svemoćna prema pojedincu, to se taj pojedinac 
prirodno ne osjeća dosta sposobnim i za takva, poduzeća, za 
koja treba i ogromnih troškova, i posebne točnosti i osobite 
stalnosti. A kad bi takvu sposobnost i osjetio, ne bi mu država 
prepustila slobodnih ruku, budući da su obćila naravskim i po- 
vjestnim razvojem već od najdavnijih vremena bila u rukama 
javne vlasti, koja je jedina bila kadra, da, recimo, na glavnim 
putovima uzdrži vazda kakav takav red i sigurnost. 

Ovi monopoli u interesu javnoga reda i obćega dobra, 
što ih možemo nazvati javnopravnim monopolima, odlikuju 
se osobito time, što često, naročito u svom početku, nisu even¬ 
tualno za državu unosni, kako je to baš s poštom, brzojavom 
i telefonom. 

Međju ovakve javnopravne monopole možemo još ubrojiti 
i takav monopol žestokih pića, kakav je obćim narodnim gla¬ 
sovanjem uveden u Švicarskoj, u jednu ruku na zaštitu nekih 
ratarskih priroda, a u drugu ruku, da se što više ograniči 
pijanstvo. 



Ovu drugu svrhu imade donekle i monopol žestokih pića 
u Rusiji, premda je kod njega već posvema prevladala prak¬ 
tična financijalna strana, kojoj se ne mogu oteti naročito velike 
moderne države, te se danas svaki monopol i brani i drži glavno 
time, što je za državu unosan, t. j. radi svoje čisto porezne 
svrhe. 


Glavni prigovori proti monopolu. 

Ima ih više, a težko je reći, koji je važniji i odlučniji. 

Ponajprije se s pravom prigovara ovako : Država se ne 
smije laćati takvih poduzeća, kojih nije kadra bolje izvesti od 
privatnika, i za koja treba samo novu vojsku činovnika, t. j. 
radi kojih poduzeća uzaludno umanjuje broj slobodnih dr¬ 
žavljana i područje slobodne privrede. 

Ovaj je prigovor to teži, što država na koncu konca, ako 
hoće da joj posao podje dobro za rukom, mora poduzeće predati 
privatnomu družtvu, t. j. mora jednu skupinu državljana oso¬ 
bito pogodovati, a to je u podpunoj opreci s duhom savremene 
demokracije. Ako pak država ne mari mnogo za svoje tvo- 
rine, i ako svoj monopol uredi posvema činovnički, mora biti 
pripravna i na takvo podrugivanje, koje silno škodi njezinu 
ugledu, mora naime u saboru slušati i to, da primjerice njezine 
žigice pucaju i da slabo gore. 

Drugi je prigovor ovo : Svaka važna grana industrije i 
trgovine teži u naše doba svjetske centralizacije i svjetske 
takmiče za tim, da se što više proširi i izvan svojih domo¬ 
vinskih i državnih granica. U tu svrhu stvara privatna inicija¬ 
tiva prava čudesa domišljatosti i uztrajnosti, a od svega toga 
ima na koncu konca korist široko obćinstvo, premda čovje¬ 
čanstvo baš radi te utakmice i veoma strada, naročito u t. zv. 
velikim krizama, koje najviše sbog nje i nastaju. Država, bu¬ 
dući da je sigurna za domaće tržište, slabo se stara, ili baš i 
nimalo ne mari, da robu, koju ima u monopolu, proda takodjer 
u inozemstvu. Tako je prema službenim podatcima francuzkih 
žigica god. 1904. prodano u tudjinu, i to uz triputa manju 
cienu, samo za 39.473 fr., dok bi ih danas privatna podu¬ 
zeća izvozila sigurno za kakvih trideset milijuna franaka, kad 

je već 1872., kako to spomenusmo, izvoz žigica vriedio 
8,000.000 fr. 

I treći je prigovor vrlo ozbiljan i težak : U narodnoj pri¬ 
vredi sve se grane ljudskoga rada nekako vežu i prepliću. Čim 
dakle država svojom težkom rukom zakapari samo jednu vrst 
obrta ili trgovine, osjetit će se to doskora i na drugim privrednim 
područjima. 

Iz toga nastaje i četvrti prigovor : Nemoguće je dati pri¬ 
vatnicima podpunu odštetu, kad država, recimo, odkupljuje 
tvornice stanovite vrsti industrije. Tako kod odkupa fran- 
cuzkih tvornica žigica nije nitko ni mislio na one radnike, koji 
su pravili, recimo, škatulje, a kamo li na one težake, koji su 
robu raznašali, kad je bila gotova. Osim toga kod svakoga 
ovakvoga odkupa obogate se najviše, ili izključivo, ljudi široke 
savjesti, a najpošteniji, jer obično i najskromniji državljani, 
izgube kod toga često ne samo svoju privredu, nego i veći dio 
svoje imovine. 

Ali i s čisto financijalnoga gledišta ne da se odobriti ovakvo 
odkupljivanje. Ako naime država, koliko može, sve interesente 
u istinu nastoji odštetiti, nastaje tim za nju tolika obveza, 
da joj proguta sav eventualni dobitak. Tako bi primjerice za 
odkup francuzkih tvornica žeste i žestokih pića u obće trebali 
od prilike dvie milijarde franaka, a i onda bi istom trebalo 
stvoriti u tili čas ogromno osoblje za ovu upravo van redno 
razgranjenu industriju. 

Proti novim monopolima, osobito kad se radi o monopolu 
žestokih pića, vriedi još jedan vrlo važan prigovor s političko- 
demokratskoga gledišta : Vlada dobiva u ruke tisuće i tisuće 
gostiona, koje u izborno vrieme postaju prava legla svih služ¬ 
benih bezakonja i nasilja. S toga je razloga njemački državni 
sabor s ogromnom većinom (181 glas proti trima — 37 zastup¬ 
nika nije glasovalo) — odbio dne 27. ožujka god. 1886. vladinu 
osnovu o državnom monopolu žestokih pića uzprkos osobnoj 
intervenciji samoga kneza Bismarcka, tada još svemoćnoga 
državnoga kancelara. 

Vidi se dakle, da proti monopolima, osobito novima i čisto 
poreznima, ima toliko i takvih prigovora, te dobra financijalna 
politika teži prije za tim, da ih umanji, nego da ih proširi. 

2. Državni monopol na moderna obćila. 

Obće niti uvod. 

Za ovaj se monopol može s punim pravom reći, da je nastao 
i da se razvija u javnopravnom interesu radi obće koristi i 
obćega napredka. Nego i tu treba odmah iztaknuti jednu vrlo 
važnu stvar : temeljnu razliku medju željeznicama i medju 
drugim modernim obćilima, kao što je pošta, brzojav i telefon. 
Željeznički promet tako je naime zamršen, u njem treba na 
velikim područjima tolike točnosti, te se na privatne željeznice 
s razlogom dižu tužbe, da u svačem zaostaju za željeznicama 
državnim. Poštanski promet naprotiv stvar je tako jednostavna, 
te si posvema dobro možemo pomisliti, da pošta bude u rukama 
privatnoga poduzetnika. Nego u novije doba i pošta je tako 
proširila svoje djelovanje, koli na promet novcem, toli na manje 
pošiljke, te se i tu u jednu ruku traži tolika sigurnost, naime 
toliko jamstvo za povjerenu vriednost, a u drugu ruku tolika 
točnost i jednoličnost, te se danas baš pošta smatra najoprav- 
danijim državnim monopolom, dok su mnienja veoma podieljena 
o tom, je li bolje, da željeznice budu državno ili privatno po¬ 
duzeće. Nego ni poštanski monopol ne smije se državi pre¬ 
pustiti samo onako, bez ikakvih principa i uvjeta. 


Glavni uvjeti i načela poštanskoga monopola. 

(Posta je ponajpale kulturno sredstvo i prava tješiteljica čo¬ 
vječanstva.) Kako ćemo odmah vidjeti, nastala je pošta iz 
političko-upravnih razloga, a prvu iole uredjenu poštu imali 
su slušatelji parižkoga sveučilišta. Pošta je dakle bila, kao i 
škola, faktična povlastica neznatne manjine naroda. Danas 
je pošta kao i škola obće narodno dobro, ili bolje : Tako bi 
danas moralo biti u svakoj kulturnoj državi. 

Sa sve to većom narodnom prosvjetom, sa sve to boljim 
obćilima i sa sve to življim prometom pošta se javlja kao očita 
i neodgodiva javna potreba ; ali to još nije dosta, nego poštu 
treba smatrati onim, što u istinu i jest : pravom kulturnom 
stanicom, najboljom razsadnicom ljudskoga napredka, i što je 
glavno, najbržom pomagačicom i tješiteljicom ljudskoga roda. 

Želiš li se naobraziti u kojoj mu drago struci, pošta će ti 
redovno donositi potrebne knjige i novine. Ako si naglo dospio 
u nevolju, ili te je zadesila kakva nesreća, poštom ćeš se 
povjeriti najboljemu, pa bilo i najudaljenijemu prijatelju, i 
on će ti pomoći i utješiti te. Ako si zabrinuti roditelj, ili diete 
daleko od svoga doma ; ako si radnik u amerikanskom rudo¬ 
kopu, vojnik pod puškom, ili mornar u dalekom svietu, pošta 
ti je nenadoknadiva posrednica sa svim tvojim milima i dra¬ 
gima, sa svakim, s kojim te veže ili dužnost, ili ljubav ili to 
oboje. Nove prilike u privredi, ili kako se obično veli, u borbi 
za obstanak, upravo su razpršile čovječanstvo, te su danas 
članovi mnoge obitelji raztepeni čak po raznim dielovima 
svieta. Ali tu dolazi pošta, koja se ne zadovoljava time, da bude 
obća naša prosvjetiteljica, nego dolazi još i kao zajednička 
naša tješiteljica. 

Ovo i ovakvo shvaćanje pošte kao obće narodne, dapače 
obće ljudske kulturne, gospođarsko-socijalne i moralne uredbe 
prvi je uvjet tomu, da ju predamo u državne ruke. 

(Država se ima zadovoljiti umjerenim dobitkom na posti.) 
Kad pošta ne bi bila od neprocjenjive vriednosti za obrt i trgovinu 
i za gospodarsku privredu u obće, mogli bismo od države s punim 
pravom tražiti, da pošta u glavnom bude bezplatna, kao što 
je u glavnom bezplatna i školska obuka. No budući da se baš kod 
pošte najbolje vidi ona materijalna korist, dotično onaj moralni 
interes, što ga ima svatko, tko se njome služi, ne samo da pošta 
nije bezplatna, nego se kod nje upotrebilo takvo oporezovanje, 
koje je inače gotovo svagdje drugdje nemoguće. Mnogi su si 
naime učenjaci i državnici već razbijali glavu time, kako bi se u 
obće svi porezi tako uredili, da čovjek plaća samo onda, kad 
državu treba, i u razmjeru s onim, koliko ju treba. Praktični 
Englezi proveli su ovu stvar donekle u svojoj obćinskoj upravi, 
te se kod njih za razsvjetu, za puteve, za čišćenje ulica i t. d. 
plaća od kuće, ili već na di'ugi način, koji pokazuje, koliko do¬ 
tični porezovnik u toj stvari treba obćinu. Ali što dalje, to se 
sve više i ove obćinske, tobože čisto osobne posebne daće u En- 
glezkoj jednostavno prirezuju na glavni, t. zv. sirotinjski namet, 
a na to nikada nije nitko ni mislio, da ovakav način oporezovanja 
uvede za cielu državu. Jer tko će i kako će odrediti, koliko ima 

pojedini državljanin koristi, recimo, od vojske, od oružničtva i 
od redarstva? To nije moguće odrediti si kod uprave, sudstva 
i školstva, jer je javni red, narodna prosvjeta i pravna sigur¬ 
nost nesumnjivo u obćem interesu svih državljana. 

Ali kod pošte od prvoga se početka odredjivala ciena za 
svaku pojedinu uslugu, t. j. za svako pismo ili pošiljku, i to 
ciena tako visoka, da je država imala od pošte čistoga dobitka 
i 700%. Srećom se već odavna uvidjelo, da ovako visoki dobitak, 
koji je zapravo oporezovanje najnuždnije prosvjete i duševnoga 
obćenja med ju ljudima, nije nipošto u skladu s pravom svrhom 
i zadaćom pošte. Zato se danas gotovo sve kulturne države 
zadovoljavaju skromnim dobitkom od 10%, primjerice u Pru¬ 
skoj, a najviše 30%, kako je u Englezkoj. Dapače u najvećoj 
republici na svietu, u Sjedinjenim Državama sjeverne Amerike, 
poštanski se monopol ni ne izplaćuje. Odkad je naime pošta¬ 
rinama pisma snižena na 2 centa — po prilici 10 filira —, unišlo 
je državi god. 1883.—1884. prvi put po toj sniženoj tarifi preko 
5 mil. dolara manje, a još i god. 1903. potrošile su Sjedi- 
* njene Države za poštu 138,784.488 dolara, a primile su od 
sveukupne poštarine 134,224.443 dolara, t. j. za 4 % mil. dolara, 
ili preko 22 mil. Kruna manje. 

Nije se bojati, da bi koja evropska vlada išla tako daleko 
u svom shvaćanju kulturne i socijalne zadaće poštanskoga pro¬ 
meta. Ali jednoga se bezuvjetno mora držati svaka iole demo¬ 
kratska država i svaka koliko toliko pučka vlada: Ne smije 
tražiti, da crpe osobitu korist od prevelike poštarine, baš kao 
što joj ne smije biti znatnim vrelom prihoda visoka školarina. 

(Daljina i težina ne smiju znatno utjecati na 'poštarinu.) Iz- 
prvice se mislilo, da različna daljina i težina najviše djeluje 
na razliku troškova, te se prema tomu i poštarina odmjeri vala 
tako, da se još polovicom prošloga stoljeća plaćalo u Fran- 
cuzkoj za obično pismo od jednoga kraja Francuzke na drugi. 
1.20 fr. U to doba nije još bilo željezničke mreže, pa ipak je 
francuzka službena komisija za poštansku reformu god. 1844. 
priznala ovo : „List, koji se šalje samo 40 kilometara daleko, 
i koji stoji državu g 3 / (1 centima, plaća poštarinu 20 centima ; 
oporezovan je dakle s 10'/ 4 centima, dok list, koji putuje u- 
najveću udaljenost, i za koji država troši 14’/.,, plaća pošta- 

rine 1.20 fr., t. j. oporezovan je jedanaest puta jače nego ono 
prvo pismo". 1 

Danas nema gotovo nikakve razlike u prievoznini za manju 
i veću daljinu, pak za manju i veću težinu pisama, osobito od 
kada se pošta odprema na sve strane željeznicama i parobro¬ 
dima. Zato je već od polovice XIX. stoljeća prevladalo mi¬ 
šljenje, da u državnim granicama ima biti za sve listove jed¬ 
naka poštarina, a do god. 1870. vriedi ovo načelo i za medju- 
narodni poštanski savez. Poštarinska pristojba povisuje se sada 
jedino onda, kad ju ima platiti naslovnik, kad se list preporu¬ 
čuje, i kad je pismo teže od 15, dotično 20 grama. 

Ovo je posvema u redu, jer je na prvi pogled jasno, da u 
naše doba poštanski troškovi nastaju glavno gradnjom po¬ 
štanskih sgrada, poštanskom administracijom i raznašanjem 
listova i pošiljaka. 

(Posta ima biti jednako nredjena na čitavom državnom po¬ 
dručju.) Već smo spomenuli, da je ponajglavniji razlog za mo¬ 
nopol pošte u tom, što je jedina dižava kadra, da na cielom 
državnom području poštu jednako uredi, t. j. da prema svim 
državljanima jednako osjeća svoju kulturnu i socijalnu duž¬ 
nost. Krasan primjer savjestnosti podaje nam u tom uz Veliku 
Britaniju i Francuzku malena Švicarska, pak Bavarska i sva 
ostala Njemačka. 

Kod nas u Hrvatskoj državna zajednica ugarsko-hrvatska, 
kojoj smo povjerili sva svoja obćila, i u kojoj je od prvoga po¬ 
četka prevladao peštanski centralizam, poštanske su prilike 
gore, nego igdje u Evropi, izuzevši Tursku, ponajviše zato, što 
se ne pazi na to, da pošta bude i po selima koliko toliko urc- 
djena. Kao da nije dosta, što gotovo jedna četvrtina Hrvatske, 
naime bivša gornja Krajina, nema ni pedlja željeznice, te je 
pošta već zbog toga vrlo slabo uredjena, nego ni po ostaloj 
Hrvatskoj nema poštanskih ureda često ni u sjedištima uprav¬ 
nih obćina, a raznašanje poštanskih pošiljaka i listova povje¬ 
rava se obćinskim organima, ili privatnim osobama, koje se tu 
slučajno dese, u podpunoj opreci s pojmom pošte kao državnoga 
monopola i s pojmom poštarine kao poreza, koji je jednak za 
cielu državu uz uvjet i jednakih usluga svim državljanima. 

1 Paul Leroy-Beaulieu, Finances, I. str, 659. opazka. 

Peštanski centralizam izkrivio je ovdje pravo shvaćanje 
moderne pošte tako, te primjerice na glavnoj hrvatskoj že¬ 
ljezničkoj pruzi od Drave do mOra i listovi idu brzim vlakom 
samo onda, ako su adresovani za Peštu ili za Rieku. 

Po našim selima pošta je tako neuredna, da se ljudi ponaj¬ 
više zato ne predplaćuju na listove, i da manje poslove, koje 
bi lako obavili pismeno, najvole ovršiti ustmeno, a time na¬ 
ra vski opet silno strada narodna privreda. Jednom riečju : 
S kulturnoga i narodnogospodarskoga gledišta za Hrvatsku su 
upravo kobne posljedice naše poštanske zajednice s Ugarskom. 

Na malu diku bečkoj vladi jedva da je bolje u dalmatinskoj 
Hrvatskoj. U primorskim mjestima još je dobro, ako ne duva 
bura, ali u unutrašnjosti pošta upravo nevjerojatno zakaš- 
njuje. Ovo je ponajveća smetnja književnomu i kulturnomu 
jedinstvu međju jednim te istim narodom s ovu i s onu stranu 
Velebita, te je ova kulturna nevolja bez obzira na gospodarske, 
političke i strategijske razloge sama po sebi dovoljna, da oži- 
goše sve one bezsavjestne političare, koji su krivi, da Dalmacija 
još nije željeznički spojena s banskom Hrvatskom i s ostalom 
monarkijom. 

(Neobični nedostatci francuzke pošte.) Kako se nijedan 
državni monopol ne da pravo ni zamisliti bez vrlo savjestne i 
disciplinovane uprave, t. j. bez činovničtva, kojemu je služ- 
bovna dužnost rada ušla, kako se ono veli, u krv, i kojemu je 
na čelu stalna i izkusna vlada, dokazuje najbolje poštanski 
monopol u Francuzkoj, na koji se sa svih strana dižu sve to 
veće i sve to opravdanije tužbe. 

Imao sam se prilike, i sam uvjeriti, i to u samom Parizu, 
da je francuzka pošta u istinu vanredno zaostala sa svakoga 
gledišta modernih prometnih zahtjeva, ali da se ne čini, da 
možda prevršujem, neka nam o toj stvari progovori triezni i 
objektivni financijalni i narodnogospodarski francuzki struč¬ 
njak, g. Pavao Leroy-Beaulieu : 

„Pošta, brzojav i telefon vrše u Francuzkoj svoju službu 
u jadnim prilikama. Uprava izjavljuje, da nije odgovorna za 
nikakvu pogrešku, a zakonodavstvo joj uviek daje pravo. U 
najnapučenijim kotarima Pariza, kao što su Champs-Elysees 
i Arc-de-Triomphe, dižu se listovi u 6 sati, a kadikad i u 5 % 



148 


sati na večer za vlakove, koji odlaze u g 1 /, ili u 10 sati, premda 
električnim tramvajem ili biciklom do najudaljenijih kolo¬ 
dvora ne treba više od 20—25 časaka. Pisma, koja dolaze prvom 
jutarnjom poštom, ne diele se gotovo nikada prije 9 sati, raz- 
našaju se dakle u doba, kad je već većina ljudi otišla od kuće. 
Pošta s jugoistoka, iz Mar:.iije. Niče, Nimosa, Mortpeliera, 
Perpigrana, iz Algira i iz Tunisa, iz jedroga diela Italije i iz 
Španjolske, koja dolazi u Pariz u 9 sati u jutro, dieli se istom 
izmedju 1—2 sata po podne. U mrogim stvarima poštanska 
uprava nazaduje, mjesto da napreduje. Tako se spomenuta 
pošta prije dielila u 1 sat, najkašnje u i 1 /?, premda je dolazila 
u Pariz kao i sada. 

Svi jutarnji subotnji listovi diele se u Parizu samovoljno, 
izmedju 5—6 sati poslie podne, a izvan Pariza za jedan, pa i 
za dva dana kasnije. Poštanski su uredi tiesni, prljavi i pre¬ 
natrpani, te obćinstvo tu izgubi strašno mnogo vremena. Po¬ 
štanska uprava ne daje nikakvih olakšica, koje bi pospješile 
uredovanje, tako da još do sada nije dozvoljena predaja brzojava 
u poštansku škrinjicu s priljepljenim poštanskim biljegama, 
mjesto da se onako dugo čeka pred poštanskim rešetkama. 

Na sve ove nedostatke uzalud se obćinstvo tuži, pošta se 
na. to ni ne obazire." 1 

Odličnomu francuzkomu piscu ostaje jedina slaba utjeha, 
da se veliki nedostatci opažaju i u uredovanju medjunarodnoga 
poštanskoga saveza i da za državne pošte u obće ,,vazda vriedi 
neodgovornost, ili odgovornost, koja je posvema samovoljno 
ograničena." Zato je ovomu umnomu Francuzu sve to „odlučan 
razlog proti proširenju državnih monopola." 2 

(Povreda listovne tajne u — Englezkoj.) U novije doba 
s pravom se porezovnici tuže, da im vlade i onda, kad su demo¬ 
kratske, za njihove krvave žuljeve ne zajamčuju ni onoga, 
što je čovjeku prava svetinja : njegove listovne tajne. Više 
manje poznato je i kod nas, da u svim evropskim kopnenim 
državama postoji uredba t. zv. crnih kabineta, u kojima se u 
političke, ili bolje u poticajne, svrhe otvaraju sva sumnjiva pisma. 
Ali se čini gotovo nevjerojatno, da se ova uredba upravo hi- 

1 Paul Leroy-Beaulieu : Finances, I. str. 122, opazka. 

2 Isto djelo, na istom mjestu. 

storijski razvila u Velikoj Britaniji, koju mi kopneni Evrop¬ 
ljani tako slabo poznajemo, te ju često na svoju štetu i sramotu 
držimo uzorom i u onome, u čem je ta osebujna država daleko 
zaostala. 

Englezka si je vlada već za rana dala podieliti pravo, da 
u državnom interesu otvara listove. Tako je na to izrično pri¬ 
stala gornja kuća god. 1641. uz jedini uvjet, da se to ne čini 
—. prečesto. Glasoviti Cromvellov parlamenat opravdavao je 
dapače poštu kao državni monopol i time, da je vladina pošta 
najbolje sredstvo, kojim će se odkriti i predusresti kojekakve 
osnove ,,proti miru i probitcima republike". Kad je kašnje 
pod Karlom II. poštu preuzeo neki privatnik, pridržala si je 
vlada izrično to pravo, da smije otvarati listove. Tu je ovlast 
god. 1711. za kraljice Ane englezki sabor izrično odobrio, a 
god. 1735. tuži se zastupnička kuća samo na to, što se otvaraju 
pisma i njezinih članova, bez posebne dozvole ministra unu¬ 
trašnjih posala za svaki pojedini slučaj. Kasnije je tečajem 
XVIII. stoljeća, a još više za ratova s Napoleonom izdano 
na stotine naredaba o otvaranju listova. Posljedice ovakove 
ustavnosti osjetili su najteže Irci i svi prijatelji francuzke re¬ 
volucije. 

Glasoviti talijanski rodoljub Mazzini —■ osnivač tajnoga 
družtva Mlada Italija i vječni urotnik, potužio se god. 1844. u 
Londonu na to, da im englezka pošta, njemu i njegvim prija¬ 
teljima, otvara sva pisma. Kako je Mazzini imao odličnih pri¬ 
jatelja, medju kojima bijahu glasoviti historičari Macaulay i 
Carlyle, pak Stuart Mili, interpelovao je u parlamentu jedan 
zastupnik ministra unutarnjih posala, je li istina, da se otvaraju 
listovi. Nejasni ministrov odgovor izazvao je veliku buru u 
štampi, te je napokon na priedlog ministra vanjskih posala 
izabrana tajna komisija, koja je jednodušno odlučila, da se 
pravo zapljenjivati i otvarati privatne listove vladi ne smije 
ni ograničiti, a kamo li oduzeti ; a da se javno mnienje umiri, 
potvrdila je komisija, da se je vlada od 1814. svojim pravom 
samo riedko služila . . . 

Pogled na povjestni razvoj pošte. 

Dugo se mislilo, a često se misli još i danas, da je prvu poštu 
uveo Perzijanac Darij, ili Kyrc, ili carevi rimski August i Tra¬ 
jan, ili Karlo Veliki, No danas je ustaljeno, da su sve to puke 
predmnjeve bez ikakvoga znanstvenoga temelja. 

(Glasnici pariškoga sveučilišta.) Sveučilište u Parizu, 
koje je još u srednjem vieku bilo znanstveno središte za cielu 
zapadnu Evropu, uvelo je već za rana običaj, da njegovi glas¬ 
nici dolaze od vremena do vremena u glavne francuzke i tudje 
gradove, i da budu posrednici medju sveučilištnim slušate¬ 
ljima, sve samim odraslim i starijim ljudima, i medju njihovim 
obiteljima. Ti su glasnici primali sve to više viesti i pošiljaka 
i od drugih privatnika, dok sveučilište nije imalo u svojim ru¬ 
kama pravi poštanski monopol. 

(Prva državna pošta u Francuzkoj.) Poznati francuzki 
kralj Luj XI. imenovao je prve poštanske glasonoše god. 
1464. Luj XIII. odredi 1627., da ovi glasonoše-jahači po¬ 
laze u raznim smjerovima, da na odredjene dane dolaze u 
odredjena mjesta, da im se plaća po stalnom cjeniku, kao prije 
po pogodbi, i da mogu dostavljati novac najviše sto franaka 
srebra na glavu. To je dakle već bila prava pravcata pošta, 
koja je 1788. u oči francuzke revolucije nosila državi čistili 
12 milijuna franaka, a to je za onda bila velika svota. 

Sve do god. 1848. ravnala se poštarina u Francuzkoj po 
po daljini mjesta i po težini pošiljaka, a bijaše izprvice dosta 
umjerena. No za revolucije povišena je poštarina na 2% fi. od 
jednoga pisma, pače i na više prema daljini, te je na neko vrieme 
gotovo posvema prestalo dopisivanje putem državne pošte. 
Sve do polovice 19. stoljeća bila je poštarina u Francuzkoj 
previsoka. 

(Pošta u Englezkoj.) Državni poštanski monopol uveo je 
u Englezkoj Cromwell u drugoj polovici XVIII. stoljeća. Po¬ 
četkom XIX. stoljeća taj je monopol nosio državi čista 32 mi¬ 
lijuna franaka, a 1838. god. 2 milijuna. Tada je znatno pao, 
jer je Englezka provela reformu, koju je doskora usvojio cieli 
sviet. 

Domišljati predlog Rowlanda Hilla. 

Skromni i do tada posvema nepoznati englezki privatnik 
dodje 1837. na misao, koja se nama sada čini najprirodnija na 
svietu, ali koja je u ono doba mogla naći odziva samo kod prak¬ 
tične englezke vlade. Domišljati Englez predložio je, da se za 
čitavo područje sjedinjene kraljevine, t. j. za Englezku, Wales, 
Škotsku i Irsku, uvede za sve listove jednaka poštarina, i to 
jedan penny, t. j. po prilici 10 filira, mjesto dotadašnje visoke 
poštarine, koja je prosječno' bila sedam puta veća. 

Englezka vlada učini najprije pokus s tim priedlogom, a 
zatim ga i podpuno provede, budući si podpuno sviestna, da 
je pošta izvjestiteljica, učiteljica i tješiteljica u isti mah. 

Istom god. 1848. bila je slična reforma provedena u Fran- 
cuzkoj, god. 1866. u Habsburžkoj monarkiji, a god. 1870. u 
svim državama svjetskoga poštanskoga saveza. 

Sniženje poštarine s praktičnoga financi- 
jalnoga gledišta. 

Govoreći o pristojbama na prienos imovine, kazali smo, 
da sniženje pristojbe može blagotvorno djelovati samo onda, 
ako je veoma znatno, a i to ne djeluje odmah Da je ovakvo 
mišljenje opravdano, dokazuje poštanska reforma, koja je. 11 
Englezkoj vanredno na poštanski promet djelovala najviše 
zato, jer je bila vrlo radikalna, a brzo je djelovala zato, jer su 
i druge kulturne i socijalne, a napose privredne prilike bile 
veoma povoljne. 

God. 1839., dok je još vriedila stara poštarina, za svako 
pismo poprečno preko 70 filira, odpremila je englezka- pošta u 
svem 76 mil. listova. .God. 1840., kad je uvedena jednolična 
poštarina po 10 fil., poskočio je broj odpremljenih listova od¬ 
mah na 169 mil. God. 1865. odpremala je već britanska pošta 
648 mil. listova, god. 1885. blizu 1%. milijarde, a 1903. već 
preko 2% milijarde, 

U Francuzkoj se odpremalo god. 1839. od prilike toliko 
listova, kao i u Englezkoj, a 1847. god. 126 mil., i to još prije 
poštanske reforme, t, j, po cjeniku 50 centi ma poprečno od 

jednoga pisma. Od god. 1849. snižena je listovna poštarina za 
polovicu i broj pisama odmah je porasao za jednu četvrtinu, 
naime na 158 mil. Kasnije se listovna poštarina sad snizivala, 
sad povisivala, a ta je nestalnost bila kriva, da je Francuzka 
i za drugoga carstva, naime pod Napoleonom III. god. 1869., 
odpremala 364 milijuna listova, dok je u Velikoj Britaniji broj 
pisama bio već dvostruk, naime preko 800 milijuna. 

Poslie rata od 1870.—.1871. opet je listovna poštarina 
povišena na 15 centima za Pariz, a na 25 centima za ostalu 
Francuzku. 

Istom od god. 1878. uvedena je i za svu Francuzku jedno¬ 
lična listovna poštarina, 15 centima do 15 grama težine, a ta 
zakašnjelost bit će glavnim razlogom, što se u Francuzkoj 
god. 1895. odpremilo 815 milijuna listova, dok ih je britanska 
pošta te iste godine primila, razumije se, samo na području 
sjedinjene kraljevine, 1834 milijuna. 

Danas u Velikoj Britaniji dolazi na svakoga stanovnika 
.poprečno 39 pisama godišnje. Ako uzmemo, da je broj listova 
u Francuzkoj narasao od 1895. na jednu milijardu, to bi u 
Francuzkoj došlo na glavu 25 pisama, a to je znatno manje 
nego u Englezkoj. 

Može se dakle stalno uztvrditi, da je nizka poštarina ne 
samo obća narodna blagodat, nego i najuspješnije poticalo za 
medjusobno obćenje medju ljudima, a time, osobito u normalno 
doba, za svaki ljudski napredak. 

Kako je sniženje poštarine djelovalo na p o- 
štarinski promet. 

U naše demokratsko doba vrlo je razšireno mišljenje, da 
svako sniženje potrošarinskoga ili kojega sličnoga poreza tako 
silno povećaje potrošak dotičnoga predmeta, da država na 
koncu konca dobiva još i više nego prije. Britanska poštanska 
reforma jasno je pokazala, da je ovakvo mišljenje veoma po¬ 
grešno, i da može postati vrlo opasno, ako ga se počnu sliepo 
držati radikalni financijalni reformatori. 

Vidjesmo, kako je u Englezkoj poslie poštanske reforme 
•samo broj listova poskočio od 76 na 169 milijuna. Naravski je 

dakle, da su se i poštanski troškovi morali gotovo podvostru¬ 
čiti, s osobitim obzirom na to, da prije reforme nisu bile ni 
poštanske sgrade dovoljne, ni poštansko osoblje premnogo- 
brojno. Ali da je trošak ostao i isti, morao bi se bio broj listova 
povećati sedam puta, t. j. poskočiti na pol milijarde, da prihod 
bude isti, kao i prije reforme, jer je poštarina, kako znamo, 
preko noći postala sedam puta manja. Već je iz ovoga jasno, 
da je britanska državna blagajna morala iz početka imati znatan 
deficit na poštanskom monopolu. I imala ga je, i to prema pri¬ 
jašnjoj godini 1839., kad joj je pošta doniela čistih 1,633.764 
šterlinga, dok je 1840. čisti dobitak bio samo 500.689 šterlinga, 
Relativni deficit iznosio je dakle preko jedan milijun šterlinga 
ili preko 25 milijuna Kruna. 

Ali evo, što je još važnije : Uza sav vanredan porast listov- 
noga prometa trebalo je punih dvadeset godina, da prihod 
od pošte dostigne svotu od god. 1839., t. j. da se dopisivanje pose- 
dmerostruči. Troškovi su medjutim promašili tri milijuna šter¬ 
linga iliti 75 milijuna K, te je britanska vlada svoju poštansku 
reformu platila od prilike s 400 milijuna Kruna, i to samo u tih 
dvadesetak godina. Dade se naime točno i sigurno izračunati, 
da bi za toliko više bila pošta doniela, da je ostao stari cjenik. 
Ali onda bi danas i u Velikoj Britaniji s Irskom bio listovni 
promet sigurno za jednu milijardu pisama godišnje manji, a 
to bi bio toliki moralni, kulturni i narodno-gospodarski gubitak, 
da prema njemu onaj relativni deficit 400 milijuna Kruna 
upravo izčezava. Dapače izčezava taj gubitak i s čisto finan- 
cijalnoga gledišta. Nesumnjivo je naime, da su s obćim kulturnim 
i gospodarskim napredkom drugi* porezi u tih dvadeset godina 
porasli kud i kamo više nego za 400 milijuna Kruna. 

Ovo je takodjer jasan i rječit primjer, kako se u narodnom 
životu sve veže i prepliće, i kako je krivo, pače i pogubno misliti, 
da je ministru financija dosta hladno računati, ili kako se obično 
veli, da za ministra financija treba samo dosta praktičnoga 
duha. To se zna, da ga treba, ali po uzoru englezke praktičnosti, 
koja samo ne sbraja i ne množi pukih brojeva, nego i one mnogo¬ 
brojne i neizcrpive narodne sile, koje su plod jake ćudorednosti, 
razvite kulture i velikoga blagostanja. 

Sva je sreća, da i u kopnenoj Evropi znade kadikad prevla¬ 
dati ovakva englezka praktičnost i u financijalnoj politici. 
Tako je Francuzka u glavnom ostala kod svoje poštanske re¬ 
forme od 1849., pače ju je kasnije i usavršila uza sve to, što je 
izprvice njome razmjerno izgubila 29%. Habsburžka monarkija 
snizila je 1866. poštarinu za 28%, na što je promt porasao 
za 12%, a relativni gubitak dosegao 20%. 

Danas se već sve evropske države, kako je to spomenuto, 
odriču velikoga dobitka na pošti. Nekoje idu u tom, kao primje¬ 
rice Njemačka, tako daleko, te se zadovoljavaju s manje od 10% 
brutto dohodka. Velika Britanija i tu ostaje uzorom, te njezin 
čisti dobitak na pošti iznosi danas oko 30%, što uz dobru poštu 
nije previše. U tom ju razumno sliedi Belgija, koja je 1901. od 
31,300.000 fr. brutto dohodka imala čistoga prihoda više od 12 
milijuna. Ali zato u čast Njemačkoj valja spomenuti, da je ona 
prva u poštanskom prometu uvela jeftine pristojbe za pošiljke 
manje od 5 kilograma, za svakojake uzorke i t. đ., te u prak¬ 
tičnim poštanskim reformama još i danas prednjači svoj Evropi, 
Nema sumnje, da je i ovo jedan veliki razlog, zbog kojega je 
Njemačka svojim napredkom na području svjetske industrije 
i svjetske trgovine sav sviet zadivila, svoje susjede zabrinula, 
a svoje piotivnike prenerazila. Našla je dakle i nalazi i ona do¬ 
voljnu odštetu za nizki postotak dobitka od svoga poštanskoga 
monopola. 


3. 0 duhanskom monopolu. 

Zašto je ovo na j opravdani j i monopol. 

Već je spomenuto, da je ovo od svih monopola, izuzevši 
donekle poštu, najstariji monopol, pa je već i zato veoma sgodan. 
Njim se naime, kao nijednim starim monopolom, ne poremećuje 
narodna privreda i ne nanosi šteta obćemu narodnomu gospo¬ 
darstvu. Osim toga, a to je još važnije, nije gojitba duhana 
u savezu s nijednom drugom vršću kulture, te ni visoko opore- 
zovanje duhana ne može djelovati na koju drugu privrednu 
granu, kako je to, recimo, kod poreza na slador ili na žestu. 

No i s financijalnoga gledišta ovaj je monopol vrlo sgodan, 
jedno, jer je vanredno unosan, drugo, jer je veoma jednostavan, 

a onda i zato, što se plaća razmjerno dosta dobre volje. S na¬ 
čelnoga gledišta nije doduše baš prednost jednoga poreza, ako 
ga porezovnici mogu i ne mogu plaćati, kako im se već svidi, 
ako naime nije oporezovana ne samo životna, nego ni nijedna 
obće koristna potrebština. Očito je naime, a to je već bilo rečeno 
kod potrošarinskih poreza, da bi državna blagajna zlo prošla, 
kad bi bili oporezovani samo takvi predmeti, kojih bi se svaki 
porezovnik mogao odreći. Ali duhan je za pušače, kako barem 
oni uvjeravaju, tako potreban, kao i jelo i pilo, pače i potrebniji, 
te nema straha, da će i radi visokoga poreza prestati pušiti. 
U drugu ruku za državu je nesumnjivo jako dobro, ako joj 
ovako unosan porez ne odobri samo saborska većina, nego i go¬ 
tovo jednodušno javno mnienje. 

Napokon je i s gledišta samih pušača državni monopol 
prava blagodat. Da se o tom uvjerimo, dosta se je sjetiti ove 
zanimive činjenice : God. 1877. i 1878. vodila se u njemačkom 
državnom .saboru obširna razprava o porezu na duhan. U toj 
razpravi kazao je saborski podpredsjednik Stauffenberg medju 
inim i ovo : „Mi, pušači, dobro znamo, da pušimo, ali smo da¬ 
leko od toga, da saznamo, što pušimo. Mjesto duhana daju 
se svakojake druge primjese u tolikoj množini, da bi se već 
moglo držati pravo botaničko predavanje 0 svim onim bili- 
nama, koje se šuljaju po našem duhanu i po našim smotkama, 
počevši od lišća sladorne repe, pa sve do lišća trešnjevoga. 
A šta bi bilo istom onda, kad bi se metrički cent duhana opo- 
rezovao još s novih četrdeset ili petdeset maraka l" 1 

No gle, u Francuzkoj se plaća od duhana još mnogo više, 
naime 115 fr. za metr. cent, pa ipak je tako čist i tako dobar, 
da sve to više iztiskuje i stranu robu, a to je zato, što je dr¬ 
žavni monopol, dok u Njemačkoj nije. Monopol, istina, nije 
sgodan, da se koja vrst industrije usavršuje i neprestance 
prilagođjuje ukusu obćinstva, jer ga na to ne sili utakmica ; 
ali gojitba duhana stvar je tako jednostavna, da je tu glavno, 
da pušači u istinu dobiju duhansko lišće, a to je državnim mono¬ 
polom žajamčeno Već zato, jer si lako možemo pomisliti, kakav 
bi to bio škandal, kad bi o državnom duhanu u francuzkom. 

1 Paul Leroy-Beaulieu, Finances I., str. 821. 

parlamentu koji mu drago zastupnik progovorio poput pod- 
predsjednika njemačkoga državnoga sabora. To ne bi bio više 
prigovor, kao kod žigica, da je vlada nevjesta, nego da je ne¬ 
poštena ili ona, ili njezini organi. 

Razni sistemi duhanskoga monopola. 

Najjednostavniji je i najstroži duhanski monopol u Ve¬ 
likoj Britaniji s Irskom : Tu je naprosto zabranjena gojitba 
duhana, a tudji se duhan oporezuje carinom. Sbog rata u južnoj 
Africi povišena je ta carina 1900. te je danas na englczku funtu 
(453 grama) 3 do 5 shillinga, ili okruglo 3% do blizu 7 Kruna. 
God. 1904. donio je taj monopol državnoj blagajni oko 316 
milijuna franaka (oko 12 milijuna funti šterlinga). 

U Francuzkoj je ovaj monopol još unosniji, samo što je 
posvema drugčije uredjen. Država tu prije svega zabranjuje 
privatnicima saditi duhan za svoju porabu, ali tmapredjuje 
dapače gojitbu uz uvjet, da se sav prirod proda državi, ili da 
se s dozvolom države izveze u tudjinu. U drugu ruku zabranjen 
je uvoz tudjega duhana absolutno za trgovinu, a i pojedincima 
je dozvoljeno nositi preko granice samo propisanu kolikoću. 
Jednom riečju : Država ima monopol i gojitbe i prodaje. Jedan 
zakon od 1816. obvezao je državu, da najmanje 6 / 6 svega du¬ 
hana, koji država prodaje (što ga naravski ona može kupiti 
i iz tudjine), mora biti domaći prirod. Ali u interesu gospodskih 
pušača, koji vole finiji duhan, naročito s iztoka, stvoren je 
god. 1835. zakon, po kojem država ne smije staviti u promet 
više od % domaćega priroda, te je i tu u demokratskoj re¬ 
publici posvema prevladao neopravdani aristokratizam. 1 

Francuzki monopol duhana ima jednu zanimivu osebinu : 
Još od god. 1816. ovlaštena je država, da uzgaja jeftinu 
vrst duhana, koja ne smije biti skuplja od četiri franka po kilo¬ 
gramu, i koja se onda prodaje u pograničnim krajevima na 

1 Ovaj bi aristokratizam u ostalom mo’ao nama Hrvatima 
dosta koristiti. Kako je Bosna, a još više Hercegovina i južna Dalmacija 
vrlo sgodna za gojitbu najfinijega duhana, mogao bi naš narod, da mu 
se dozvoli gojitba za izvoz, kako je to u Francuzkoj, naći i tu vanredno 
vrelo privrede. 

uztuk kriomčarenju duhanom. To je t. zv. sistem duhanskih 
pojasa, koji se često mienjao u tu svrhu, da se nadje što sgod- 
niji način, kako bi se i kriomčarenje uspješno pobijalo, i da 
u nutrašnjim krajevima duhan zato ne bude nerazmjerno skuplji. 
Od god. 1870.—1871. uvedena su tri ovakva pojasa mjesto 
prijašnjih pet, a od god. 1905. povišena je ciena duhana i u 
ta tri pojasa, t. j. umanjene su duhanske povlastice pogranič¬ 
nomu pučanstvu. Osim toga povišena je ciena skupim smotkama. 
Uza sve to baš najprostiji duhan razmjerno je najskuplji, te 
se i ovdje, kao i kod drugih potrošarinskih poreza vidi, da je 
gotovo nemoguće udesiti oporezovanje jednako razmjerno 
ne samo prema množini, nego i prema vrstnoći dotičnoga pred¬ 
meta. U Francuzkoj je duhanski monopol veoma unosan : 
God. 1902. imala je na njem država čistoga dobitka 339,432.345 fr. 
A nije ni čudo, jer se duhan prodaje pet puta skuplje, nego što 
dodje državu, a puši ga se ipak toliko, da svaki Francuz plaća 
duhanskoga poreza poprečno deset franaka. 

U našoj monarkiji duhanski je monopol u glavnom uredjen, 
kao n Francuzkoj. U kraljevinama i zemljama, zastupanim u 
carevinskom vieću, uveden je već od 1670., a u Hrvatskoj i 
Ugarskoj 1851. Te godine imala je ciela monarkija oko tridesetpet 
milijuna forinti brutto-dohodka,, a od toga samo oko 17 milijuna 
forinti čistoga dobitka. No već za dvadesetak godina, naime 
1874., nosio je taj monopol cieloj monarkiji tri puta više, a go¬ 
dine 1896. bio je čisti dobitak devet puta veći, naime blizu 
300 milij una Kruna. 

Nije tomu davno, što se je kod nas u Hrvatskoj uz dosta 
umjerenu plaću smio saditi duhan za vlastitu porabu. Danas 
je to najstrože zabranjeno, te se duhan smije gojiti samo za 
državu. No kod toga odviše je ograničeno područje za tu go- 
jitbu, a uz to su velike tužbe na to, da država preslabo plaća 
prirod narodu. Nastaje to ponajviše zato, što bosanski, herce¬ 
govački i dalmatinski seljak, kao naš slavenski puk u obće, 
nema još dovoljno ugleda ni pred svojom domaćom inteligen¬ 
cijom, a kamo li pred zastupnicima državnoga erara, koji su 
u našim zemljama većinom stranci, te gledajući na naš puk 
s više tobože kulturne stepenice, drže, da je za ovakvu raju 
svaka privreda dosta velika, Toga ugleda ne će naš narod steći 



nijednim drugim načinom, nego čvrstom gospodarskom orga¬ 
nizacijom. 

U Rusiji i u Sjedinjenim Državama sjeveroameričkim 
duhan se slobodno sadi, samo država pobire pristojbe za iz¬ 
radbu i za prodaju duhana. Ali to je mnogo nesavršeniji mo¬ 
nopol nego kod nas ili u Francuzkoj, gdje je sveukupna pro¬ 
dukcija usredotočena u šestnaest velikih tvornica, a sva pro¬ 
daja u 359 skladišta, u kojima su sve sami državni činovnici. 
Dapače i u 33 tisuće malih prodavaonica imenuje prodavače 
vlada, kao kakve činovnike. 

U Italiji bio je monopol dugo u zakupu privatnoga družtva, 
t. j. bio je najgori, što se dade zamisliti. Obćinstvu naime i 
onako nesimpatična uredba monopola postaje upravo odvratnom, 
ako je monopol u rukama privatnoga družtva, jer svakoga dr¬ 
žavljanina upravo ogorčava pomisao, da će se njegovim žulje¬ 
vima, kojima plaća porez, obogatiti pojedinac. Istom od god. 
1883. preuzela je talijanska država sama duhanski monopol, 
koji joj je 1904. — 1905. donio 2x3 milijuna brutto-dohodka. 

U Pruskoj dugo vremena oporezivahu zemljište zasadjeno 
duhanom. To je tako nesavršen sistem, da je još god. 1876. 
do 1877. donio državnoj blagajni samo 1 y 2 milijuna Maraka. 
Zakonom od 16. srpnja 1879. oporezuje se težina, i to 100 kg 
najprije po 20 Maraka god. 1880., zatim po 30 M god. 1881. i na¬ 
pokon 5 M god. 1882. No slabi dohodak toga poreza, a sjajan 
primjer englezkoga, francuzkoga i našega monopola zaveo je 
kneza Bismarcka, da i u Njemačkoj pokuša s državnim mo¬ 
nopolom za cielo carstvo. Već se željezni kancelar sladko smješkao, 
kako će mjesto dvadesetak milijuna Maraka država od duhana 
dobivati gotovo devet puta više, naime 177 V 2 milijima, ali dne 
12. lipnja 1882. odklonio je njemački državni sabor velikom 
većinom duhanski monopol, jedno zato, jer je u njem vidio 
samo novo sredstvo pruskoga centralizma, a drugo zato, što 
nijedan narod, pa ni njemački, nije nimalo sklon, da si poslie 
pobjedonosnoga rata dade od vlade nametati nove i težke poreze. 

I tako se Njemačka mora zadovoljiti time, da joj je du¬ 
hanski porez god. 1902. donio nješto preko 80 milijuna Kruna, 
od toga do 70 milijuna na duhanskoj carini. Još je vriedno 
znati i naglasiti, da države, u kojima je slaba uprava, i danas 

najvole monopol duhana povjeravati privatnim družtvima. 
Tako je to naročito u Turskoj. 

Samo se po sebi razumije, da na unosnost ovoga monopola 
mnogo djeluje i to, koliko se gdje puši. No iz toga nipošto ne 
sliedi, da bi se možda najviše moralo pušiti u Fraucuzkoj, gdje 
je duhanski porez za državu tako izdašno vrelo prihoda. 

Najviše se puši u Belgiji. Tu na sto stanovnika dolazi 
poprečno na godinu 250 kilograma duhana. U Holandiji do¬ 
lazi na sto stanovnika dvie sto kilograma, u Njemačkoj 150, u 
Austriji 124, u Norvežkoj 102, u Danskoj ravno stotinu, u 
Ugarskoj i Hrvatskoj 94, u Francuzkoj 99, u Rusiji 83, u En- 
glezkoj 62, u Italiji 57 i u Španjolskoj 49 kg. 

Kako vidimo iz ove statistike, spadaju Francuzka i En- 
glezka medju one države, u kojima se razmjerno malo puši, 
svakako kud i kamo manje, nego u Njemačkoj, pa ipak je u njih 
čisti dohodak od duhanskoga poreza neprispodobivo veći, 
nego u Njemačkoj. To isto vriedi u glavnom za našu monar- 
kiju, pa je ova vanredna unosnost duhanskoga monopola uz 
neobičnu njegovu jednostavnost i lakoću ujedno njegova 
najuspješnija obrana. 

U novije doba počela se izricati bojazan, da bi se mogla 
osušiti ova tako bujna grana državnoga kućanstva. Odkad je 
naime nepobitno dokazano, da pušenje škodi zdravlju, opaža 
se mjestimice dosta jaki pokret proti toj ukorienjenoj navici. 
No u drugu ruku sve to veći porast industrijalnih središta, a onda 
osobito današnje vojarne toliko šire i pomažu pušenje, te će proći 
još mnoga i mnoga pokoljenja, dok nepušači tako prevladaju, 
da bi od toga mogla znatno stradati unosnost duhanskoga mono¬ 
pola. Ali može jednom nadoći i to doba, jer kako da bude ne¬ 
moguće, da se ljudi oduče pušenja, kad su se odučili medovine, 
koja je starim Evropljanima bila ono, što im je danas vino, pivo 
i rakija. 

4, 0 monopolu na žestoka pića. 

Važni razlozi proti ovomu monopolu. 

Prije svega treba, odmah naglasiti, da ovaj monopol postoji 
danas samo u Švicarskoj i Rusiji, i to u Švicarskoj istom od 

1885., a u Rusiji tek od god. 1894., i da je u Njemačkoj pred¬ 
ložen tekar 1886., dok se u Francuzkoj radi o njem ozbiljno 
istom za naših dana. To je dakle najnoviji monopol, te proti 
njemu vriede svi oni prigovori, koji se s razlogom navode proti 
svakomu novomu monopolu u obće. Ovdje su dapače ti pri¬ 
govori osobito jaki i opravdani zato, što se baš čisti alkohol ili 
žesta pravi od takvih prirodnina, od kojih je svaka sama za 
sebe velika grana narodne privrede, a uz to je pravljenje žeste 
u najužoj svezi s naprednim ratarstvom, budući da se stano¬ 
viti odpadci kcd toga pravljenja mogu najuspješnije upotrebiti 
za krmu. Osim svega toga s razvojem industrije i trgovine i s 
velikim porastom pučanstva na cieloj zemlji, a naročito s po¬ 
stankom golemih tvorničkih i prometnih središta razvila se pro¬ 
dukcija svih vrsti žestokih pića tako silno, da je to u mnogim 
krajevima glavni izvor privrede. 

Tako ima primjerice u Francuzkoj danas 5376 tvornica za 
destilaciju žeste, 28.566 trgovina žestokim pićem na veliko, 
464.556 prodaja tih pića na malo i oko jedan milijun malih 
privatnih pecara. Prema procjeni najoduševljenijih zagovor¬ 
nika monopola vriedi sva ova industrija više stotina milijuna 
franaka, a objektivno se sudi, da njezina vriednost dosiže i jednu 
milijardu. 

Državni monopol žestokih pića morao bi naravski početi 
s odkupom ravnim od prilike toj vriednosti, a što to znači, vi¬ 
djelo se kod odkupa tvornica žigica, za koje je trebalo dati samo 
petdesetak milijuna franaka. 

U drugu ruku svatko od nas iz izkustva znade, da baš in¬ 
dustrija ^žestokih pića mora biti najspretnija i najokretnija, 
i da se neprestance ima prilagodjivati ukusu potrošača, oso¬ 
bito za izvoz u tudjinu, za kojim svaka industrija posvema 
naravski teži. Ali za sve ovo svaki je monopol nesposoban već 
po samoj svojoj uredbi. Zato je primjerice stalno, da Fraucuzka 
ne bi izvozila i preko tri sto tisuća hektolitara čistoga alkohola, 
čim bi se uveo državni monopol na žestoka pića. 

Nego i praktični financijalni razlozi ovdje su jednako težki 
i odlučni. Tako primjerice današnji porez na žestoka pića u 
Francuzkoj nosi državi i obćinama oko 550 milijuna franaka 
godišnje, a s carinom na čaj i na kavu i do 800 milijuna. 



Još je unosniji taj porez u Englezkoj, koja je 1902.—1903. 
samo od žestokih pića dobila 575 milijuna franaka, a sa svima 
sličnim porezima, t. j. s porezom na vino, pivo, kavu i čaj, ra¬ 
čunajući ovamo i dotičnu carinu, podmiruje Velika Britanija 
gotovo '/ 3 potreba svoga proračuna, t. j. oko 1200 milijuna 
franaka ! 

Ove stotine milijuna, koje se približuju milijardi, ili ju i 
prekoračuju, još su značajnije, kad se uvaži, da se produkcija, 
dotično potrošak žestokih pića neprestance povećaje uzprkos 
sve to višemu oporezovanju. 

God. 1850. plaćalo se u Francuzkoj od hektolitra žeste 
37 franaka, a napravilo se je 620.000 hektolitara. God. 1855. 
povišen je porez 11a 60 franaka, a god. 1860. na 90 franaka od 
jednoga hektolitra, god. 1872., poslie nesretnoga rata dapače 
na 156.25 fr. Pa ipak je produkcija žeste neprestance rasla, te 
je 1868. dosegla blizu jedan milijun, a god. 1881. već gotovo 
poldrugi milijun hektolitara, točno 1,444.156 hl. 

Kasnije je porez povišen u gradovima, naročito u Parizu, 
na 186 fr. 25 centima, pa ipak je god. 1896. produkcija preko¬ 
račila poldrugi milijun hektolitara, te je iznašala 1,594.971 hl. 

Istom novom povišicom od 1900. na 220 fr. od 1 hl sma¬ 
njila se produkcija 11a 1,262.760 hl, ali prihod od poreza ipak 
se povećao i prekoračio je 300 milijuna franaka, dok je 1850. 
davao državi samo 23 milijuna. 

I u najnovije doba, kad je silno snižen porez na vino, da 
se ovim načinom učini uztuk žešćim pićima, još je 1903. ovaj 
porez donio samo državnoj blagajni 326 milijuna, a god. 1904. 
dapače 358 milijuna franaka. 

Ali i politički i socijalni razlozi silno vojuju proti tomu, 
da se uvede državni monopol žestokih pića. Kad bi naime dr¬ 
žava dobila svu vlast nad tolikim stotinama i tisućama tvor¬ 
nica i prodaja, pretvorili bi se milijuni državljana zapravo u 
činovnike, te bi' naročito kod izbora bio broj neodvisnih dr¬ 
žavljana tako umanjen, da bi se lako mogle izigrati sve ustavne 
uredbe. 

Još gore bi ovaj monopol djelovao na privatnu inicijativu 
i na privredne sposobnosti cieloga naroda. A kad bi se ovakav 
monopol uveo s očitom socijalističkom tendencijom, kako se 

S. Radić : Današnja financijalna znanost. 11 

to snuje danas u Francuzkoj, bio bi samo početak takve 
gospodarske inferiornosti, koju bi u doba savremene svjetske 
utakmice svaki narod platio gospodarskim i političkim robstvom, 
a možda i svojim životom, čim bi na sebi samo djelomice po¬ 
kušao provesti gospodarski program radikalnih socijalista. 

Monopol na žestoka pića ili je podpun, ili 
nije nikakav. 

U teoriji možemo razlikovati tri vrsti ovoga monopola : 
Monopol produkcije, monopol rektifikacije ili čišćenja i mo¬ 
nopol prodaje. 

Prvi je monopol u tom, da država sama i pravi i uvozi 
sav alkohol, a privatnu produkciju i privatni uvoz da naprosto 
zabrani. 

Druga vrst monopola ograničuje se na to — to je sada 
u glavnom u Švicarskoj, — da država sav alkohol čisti u svojim 
destilanama, te da dozvoljava slobodnu prodaju samo za takav 
alkohol, koji je ona pročistila. 

Monopol prodaje, kakav je sada u Rusiji, stoji u tom, 
da jedino država može i smije alkohol kupovati i piodavati 
na malo i veliko. 

Sve ove tri vrsti monopola izpitala je god. 1886. i 1887. 
posebna komisija francuzkoga senata, a onda samo ministar¬ 
sko vieće. O tom je podneseno francuzkomu parlamentu ob- 
širno i temeljito izvješće, 11 kojem su i ove misli : 

Država nikako ne moše sama preuzeti sveukupne pro¬ 
dukcije žestokih pića ondje, gdje ima sva sila malih produ¬ 
cenata. Dade se naime lako zamisliti, da država odkupi velike 
pecare i destilane, ali kako će ona odkupiti ne samo pecare, 
nego i toliko zemljišta, koliko je potrebno, da priradi dosta 
surovina, iz kojih se pravi žesta, dakle dosta žita, repe, vina, 
tropa, voća i t. d. 

Ovo mišljenje vriedi podpuno i kod nas u Hrvatskoj, s oso¬ 
bitim obzirom na naše šljivike i vinograde. 

Što se tiče druge vrsti ovoga monopola, ta je u jednu ruku 
suvišna, a u drugu štetna. 

Posvema je suvišno, da država u svojim destilanama čisti 
alkohol velikih pecara, koje može lakše i jeftinije nadzirati i 
bez monopola. Očito je i to, da tvorevine malih privatnih ko¬ 
tlova ne mogu nikako proći kroz velike državne destilane, 
a da pri tom ne izgube one svoje osebujnosti, po kojoj ih ob- 
ćinstvo razpoznaje, cieni i plaća. 

Napokon monopolom prodaje postala bi državna tvornicom 
ciele nove činovničke vojske, koje si sigurno nitko ne želi. 

Ostaje dakle još samo to, da se sve tri vrsti monopola spoje 
u jedno ; no time se ne oslabljuju spomenuti prigovori, nego 
im je vriednost dapače još veća. 

U ostalom i bez ovoga autoritativnoga mišljenja sama 
zdrava pamet i samo bivstvo monopola jasno nam dokazuje, 
da država ne može tu ostati na pol puta. U velikoj industriji 
i u velikoj trgovini neprestance se naime propliće i uvjetuje 
slobodna produkcija sa slobodnom trgovinom. I čim bi država 
uvela djelomični monopol, videći, kako joj izmiče kontrola i 
dobitak, morala bi ga, hoćeš ne ćeš, upodpuniti, jer na ovom 
putu djelomični neuspjeh umjesto da vodi do spoznaje ne- 
shodnosti upotrebljenoga sredstva, goni naprotiv radikalne 
reformatore napried, da započeti naum do kraja provedu. 

I baš zato, jer se monopol u obće, a na žestoka pića na¬ 
pose, ne da u praksi onako ograničiti, kako se to u teoriji pred¬ 
laže i razlaže, odklonili su ga onako odlučno i gotovo jedno¬ 
dušno i isti Niemci, koji su inače možda najsgodniji narod za 
vojničku i činovničku disciplinu. 

Što dokazuje monopol alkohola u Švicarskoj? 

(Moralna svrha ovomu monopolu.) Dne 25. listopada 1885. 
prihvatio je švicarski puk referendumom ovu odluku : Sa¬ 
veznoj vladi i kantonima daje se ovlast, da suzbijaju pijanstvo, 
i da umanje što više zloporabu rakije. — Prema ovoj odluci stvo¬ 
ren je dne 23. prosinca 1886. monopol o alkoholu, a zakon o 
tom monopolu švicarski je puk prema svomu ustavu opet po¬ 
tvrdio referendumom dne 15. svibnja 1887. Zakonom od 9. 
lipnja 1900. popunjen je-monopol, ali nije nimalo dirnuo u 

njegovu glavnu svrhu, koja je sada u tom, da se' što uspješnije 
suzbija pijanstvo. 

Ovu svrhu želi švicarski monopol postići dvojim putem : 
u jednu ruku visokom prodajnom cienom žestokih pića, a u 
drugu ruku čišćenjem alkohola u državnim destilanama, do¬ 
tično strogom kontrolom nad privatnom destilacijom. 

Visoka ciena nastaje time, što je zabranjen uvoz stra¬ 
noga alkohola, osim na račun države, i što se ne dozvoljavaju 
domaće pecare, ako ne rade za državu. Učini li se iznimka, 
plaća pecara tako visok porez, da se može uzdržati jedino onda, 
ako izradjuje najfinije vrsti alkohola. 

Visoke ciene nastaju i time, što država malim domaćim 
producentima plaća alkohol 40 i 50% više, nego bi ga mogla 
dobiti u tudjini. Tako se iz podataka za 1903. vidi, da se me¬ 
trički cent alkohola plaća u Švicarskoj 82.75 fr., dok bi ga dr¬ 
žava u tudjini mogla kupiti po 52’42 fr. 

Možda bi ova skupoća u istinu oganičila pijanstvo, 
kad ne bi bilo dozvoljeno malim producentima peći po volji 
rakiju i t. d. za domaću potrebu. 

U drugu ruku država prodaje samo čisti alkohol, koji onda 
privatnici po volji preradjuju u rakiju, likere, i t. d. 

Iz toga se vidi, da se po Švicarskoj slobodno pije do 
mile volje ono žestoko piće, što si si ga sam načinio, a to je i 
službenoga izvjestitelja prisililo, da je god. 1888. priznao ovo : 
^Produkcija i potrošak žestokih pića, koja nisu pod mono¬ 
polom, moradoše se povećati; koliko, nije moći prosuditi, ali 
za stalno veoma znatno." Isto izvješće 1891. veli : ,,Posvema 
nam manjkaju potrebni statistički podatci, da odledimo pro¬ 
dukciju i potrošak alkohola, na koji se monopol ne proteže." 1 
Najnoviji izvještaji jednostavno ništa ne govore o tom, Jcoliko 
se privatnim putem izradjuje i troši žestokih pića, i koliko se 
alkohola prokriomčari na granici. Time uprava ovoga mono¬ 
pola mučke priznaje, da nije postigla svoje glavne svrhe, da se 
je pijanstvo dapače možda još i povećalo. 

To se u ostalom moglo i predvidjeti, čim je vlada, samo 
da dobije većinu kod referenduma, dozvolila ne samo pečenje 
rakije, nego i produkciju alkohola od domaćega priroda. 


Stourm, Impots, str. 287. 



(N rodno gospodarska svrha švicarskoga monopola.) Ovaj 
izuzetak od monopola kao i visoke ciene, što ih država plaća 
za domaći alkohol, to je oboje nastalo izrično zato, da se po¬ 
maže domaće ratarstvo, naročito sijanje raži, sadjenje krum¬ 
pira i t. d. U tu svrhu obvezuje zakon državu, da samo riedko, 
i tek iznimno, smije upotrebiti za pravljenje alkohola i strane 
plodine, naročito u slučaju vrlo nepovoljne ljetine. Posebni i 
točni propisi obvezuju nadalje upravu monopola, da sirovine 
kupuje u prvom redu iz onih krajeva, gdje je krumpira urodilo 
više, nego što ga treba za hranu i za krmu, i da daje prednost 
gospodarskim zadrugama. Napokon ne smije se od jednoga 
odredjenoga kraja, ni ed jedne destilane kupiti više od tisuću 
hektolitara čistoga alkohola, a nudiocima, koji prodaju manju 
količinu, razmjerno uz iste uvjete, uviek se daje prednost. 

Težnja, da se pomogne ratarstvu, vidi se najočitije iz spo¬ 
menute visoke ciene, koju država plaća za domaći alkohol. 

Od god. 1900. obvezana je država kupiti 30.000 hl do¬ 
maćega alkohola, a prije je bila dužna kupiti četvrtinu sve¬ 
ukupne domaće produkcije, pa iznosila ta četvrtina koliko mu 
drago. 

Koliko je ovim putem švicarska vlada domaćemu ratar¬ 
stvu u istinu pomogla, težko je i gotovo nemoguće piosuditi ; 
ali to je stalno, da je glavnu svoju svrhu, naime borbu s pijan¬ 
stvom, često izgubila s vida, imajući pred očima ovaj drugi, 
nuzgredni cilj svoga monopola na alkohol. 

(Podpuni financijalni neuspjeh švicarskoga monopola.) 
Kad bi spomenute dvie svrhe, moralno-zdravstvena i narodno- 
gospodarska, bile u istinu i postignute, i onda bi proti švicar¬ 
skomu monopolu voj evala financijalna praksa, naročito u ve¬ 
likim državama s golemim vojničkim troškovima. S finan- 
cijalnoga naime gledišta švicarski je monopol najslabije uspio. 

Savezna vlada, predlažući monopol u prosincu 1886., ra¬ 
čunala je, da će joj donieti 8,820.000 fr. A kad tamo, najveći 
prihod bio je jedva 7V4 milijuna god. 1898., a inače se kreće re¬ 
dovno oko šest milijuna. God. 1902. iznašao je 5,825.000 fr., a 
1903. god. 6,352.000 fr. Kad bi u Francuzkoj porez na alkohol 
nosio razmjerno toliko, imala bi od njega država mjesto 300 
milijuna, pa i više, jedva 123 milijuna. <- 



I tako se za švicarski monopol alkohola mora reći, da je 
uza svu svoju liepu svrhu do sada veoma slabo uspio i da se 
može očekivati još veći neuspjeh sa sve to većim razvojem 
kriomčarenja. 

Monopol žestokih pića u Rusiji. 

(Glavna svrha i uredjenje.) U sjednici ruskoga državnoga 
savjeta dne 5. svibnja 1893. progovorio je tadašnji ministar fi¬ 
nancija Witte proti utjecaju krčmara, koji šire pijanstvo, po- 
kvarenost i siromaštvo u puku, medju inim ovako : 

„Krčmar vlada medju pukom i siše mu njegov životni sok, 
pa zato nije moguće dati slobodu trgovini žestokim pićima, ako 
se hoće što uzraditi proti prekomjernomu uživanju alkohola 
medju narodima prostranoga ruskoga carstva." 1 

U tom je duhu nastao i zakon od 6. lipnja 1894., kojim se 
u Rusiji uvodi monopol na sva alkoholska pića. 

Glavno obilježje ovoga monopola jest u tom, što je ruska 
vlada jednim mahom ukinula sve krčme, u kojima su imućniji 
seljaci, t. zv. kulaki, —• kulak znači ruski zapravo pestnica —• 
moralno i materijalno upropašćivali neukoga i siromašnoga 
muzika, a mjesto toga otvorene su državne prodavaonice, u 
kojima posao vode poluslužbene osobe, koje od države imadu 
stalnu plaću, stan, ogrjev i svjetlo, te šuto zapravo svoje vrsti 
državni činovnici. 

Broj tih prodavaonica odredjuje ministar financija posebice 
za svaku guberniju. Vlada takodjer imenuje prodavače. Dani i 
sati, kad se piće može kupiti, odredjeni su točno i strogo. 

Rakija —> vodka —■ prodaje se u zapečaćenim bocama samo 
za gotov novac, a ne smije se ni otvoriti, ni izpiti u prodavaonici, 
gdje nije slobodno poslie toga, kad si piće dobio, ni stajati, a 
kamo li-sjesti. Jedino je donekle učinjena iznimka za nekoja 
svratišta i za čekaonice na kolodvorima. 

Samo se po sebi razumije, da sav alkohol prolazi kroz dr¬ 
žavne destilane, te osim monopola prodaje na veliko i malo ima 
vlada i monopol destilacije, koliko već u njezinim rukama nije 
i sama produkcija. 


1 Paul Leroy-Beaulieu : Finances I., str. 803. 




Ovaj strogi monopol bio je najprije uveden na pokus u 
četiri iztočne gubernije : u Permskoj, Ufskoj, Orenburžkoj i 
Samarskoj. Od godine do godine širio se na nove gubernije, dok 
1901. nije bio uveden već u cieloj evropskoj Rusiji. 

(Sjajni financijalani uspjeh ruskoga monopola.) Kako ovaj 
monopol djeluje proti pijanstvu, težko je iz daleka prosuditi 
još danas, gdje ruski narod ima u svietu vrlo malo prijatelja, a 
ruska država i ruska vlada gotovo sve same neprijatelje, te ne 
možeš u ruke uzeti novine ni knjige, da se ne namjeriš na naj¬ 
očitije neistine o svem, što je rusko. Tako se i o ovomu monopolu 
po ostaloj Evropi najviše prigovara, da je pijanstvo iz kičme 
prenio na ulicu, jer da se sada ruski pijanci valjaju po blatu na 
očigled svietu kao kakve životinje . . . Ali zato barem s financi- 
jalnoga gledišta ne samo da ne mogu ovomu monopolu prigo¬ 
voriti ni najljući ruski neprijatelji, nego se upravo čude, ili bolje 
reći, upravo zavide ruskoj vladi, što je u njem našla jako i sve to 
obilnije vrelo državnih prihoda, te je u tom Rusija stigla, ako 
nije i prestigla, istu Francuzku i Veliku Britaniju. 

God. 1901. prodala je ruska uprava monopola 49,485.433 
mala ruska vjedra po 12.3 litre alkohola, jakoga 40stupnjeva, za 
384,026.235 rubalja, s troškom 113,577.324 rublja, a s čistim 
dobitkom 270,448.911 rubalja, ili oko 700 milijuna Kruna. 

U god. 1904. bio je sav dohodak 525 milijuna rubalja, troš¬ 
kovi 175 milijuna, a čisti dobitak 350 milijuna rubalja, ili već do 
900 milijuna Kruna. 

Na jednom ruskom vjedru alkohola od 40 stupnjeva ima 
ruska država od 5 do 5 ’/» rublja, ili od 12 od 14 Kruna čistoga 
dobitka. God. 1901. bio je taj dobitak 5.46 rublja. Ako rublje 
pretvorimo u franke, vjedro u litre, a 40 ruskih stupnjeva u 100 
zapađno-evropskih, vidimo, da ruski monopol nosi 296.20 fran. 
od 1 hektolitra čistoga alkohola, dok je u Francuzkoj najviše 
oporezovanje 220 franaka. 

Na jednu glavu dolazi u Rusiji oko 9 fr., a u Fiancuzkoj, 
kako je već rečeno, oko 10 franaka poreza na alkohol. No budući 
da je ruski seljak danas poprečno svakako siromašniji od seljaka 
francuzkoga, to je ovaj porez u Rusiji znatno veći, nego u Eran- 
cuzkoj. Ali s obzirom na to, što je porez na alkohol uz porez na 
duhan najopravdaniji potrošarinski porez, može se ruskoj vladi 

samo čestitati na ovako sjajnom financijalnom uspjehu, to više, 
što čisti prihod od ovoga monopola neprestance raste već zbog 
neobičnoga množenja pučanstva. 

Osobito praktični porez n a alkohol. 

Na evropskom kopnu slabo se znade, da je Englezka još u 
drugoj četvrtini XIX. stoljeća imala najnepravedniji i upravo 
-najbezumniji izborni red, što se dade zamisliti, i da su primjerice 
katolici bili tamo jače progonjeni, nego isti Židovi u gdjekojim 
evropskim državama. Posvema je dakle naravski, da se još 
manje što znade o tom, kako je Englezka kroz c.ielo XVIII. stolj. 
imala najnesavršeniji porezni sistem, komu je temeljem bila po- 
trošarina na najrazličnije i najobičnije potrebštine. Tako se još 
1843. plaćala potrošarina od opeka, —> ali nipošto od kamena -— 
od stakla, papira, sapuna, hmelja, octa, slada, sladora i dakako 
od svih žestokih pića. Naročito je porez na papir bio 1836. po¬ 
višen na tri pence ili na 30 centima od jedne englezke funte, 
t. j. preko pol Krune od jednoga kilograma. Najviša stavka toga 
poreza dosizala je 150% vriednosti oporezovanoga predmeta. 

Ali kao u tolikim drugim stvarima, tako je i u tom praktični 
Englez znao uvidjeti svoju pogrešku, te se danas potrošaiina 
-na piće vrlo sgodno uredila, a ostale potrošarine, kako smo već 
čuli, ili su snižene ili ukinute. 

U ovoj reformi pomogla je Englezkoj sama priroda. U Vel. 
Britaniji ne uspjeva naime vinova loza, te država nema posla 
s tisućama ili čak s milijunima privatnih producenata žestokih 
pića. Zato je bilo dosta urediti vrlo strogu kontrolu nad njekoliko 
velikih tvornica žeste i nad svim pivovarama, pa udariti visoki 
porez osobito na čisti alkohol, koji plaća 477 fr. od 1 hektolitra. 
I dižava je uz izvrstnu svoju administraciju postigla upravo 
vanredan financijalni uspjeh. God. 1902.—.1903. ubrala je naime 
od alkohola 18,164.359 funti š-terlinga, od pive 13,263.890 šterl., 
ili zajedno preko tri četvrt milijarde Kruna. 

Kad je knez Bismarck propao sa svojom osnovom državnoga 
monopola na alkohol, nastojao je barem sgodnim i visokim opo- 
rezovanjem prema englezkomu uzoru postići sličan financijalni 
uspjeh. Državni njemački sabor primio je u istinu dne 2 . lipnja 

1887. zakon o porezu na alkohol, kojim se na jedan hektolitar 
udara potrošarina 50, dotično 70 Maraka, ali i tom povišicom 
postiglo se samo to, da je porez na žestoka pića u Njemačkoj 
1902.—1903. dosegao jedva polovicu istoga prihoda u Fran- 
cuzkoj, a jedva četvrtinu čistoga dobitka na alkohol u Rusiji, 
naime 146,909.000 Maraka ili oko 170 milijuna Kruna. 

Kolikogod bilo opravdanih razloga proti državnomu mono¬ 
polu na alkohol, i koliko god se industrijalci tužili na visoko 
oporezovanje žeste, u svim će se velikim državama, naročito 
evropskim, vazda dizati glasovi, da se ovaj monopol uvede, a 
svakako će se uzdržati današnji visoki porezi na alkohol, osobito 
dok budu toliki izdatci za vojsku. S obzirom na veliku industriju, 
a donekle i na gospodarstvo, jedino će se, kao primjerice kod nas, 
u Habsburžkoj monarkiji, od sveukupne produkcije alkohola 
izuzeti neki kontingent, koji će se onda malo niže oporezovati. 
Tako se danas za Ugarsku i za Hrvatsku izuzimlje 800 hl, koji 
se oporezuju po 90 Kruna, dok je inače porez no Kruna. No Hr¬ 
vatskoj je i od toga slabe koristi, jer zajednička vlada u Pešti 
prema njoj vrši svoje obveze tako slabo, da na Hrvatsku ne do¬ 
lazi danas još ni deset tisuća hektolitara od spomenutoga kon¬ 
tingenta, a moralo bi ju zapasti preko 100 tisuća hl. Osim toga 
postupa zajednička financijalna uprava kod nas baš s ovim po- 
trošarinskim porezom na žestu tako samovoljno, da je ovo u 
Hrvatskoj ponajglavniji razlog obćemu nezadovoljstvu s finan- 
cijalnom ugarsko-hrvatskom zajednicom. 

5. Željeznički monopol. 

Obćeniti razlozi za ovaj monopol i proti 

njemu. 

Dok se za poštu gotovo jednodušno misli, da je najbolje, 
ako je u državnim rukama, veoma se razilaze mnienja o tom, 
da li je sgodnije, da željeznice budu državni monopol, ili da ne 
budu. U tom slučaju, kad se željeznice ne mogu graditi bez 
znatne državne pomoći, ili kad ih je u obće samo država' kadra 
graditi, posvema je naravski, da onda njima i upravlja, t. j., 
da ih ostavi u svojoj režiji. No sasvim je drugčije onda, kad 

bogati privatnici ili pojedina privatna družtva sagrade jednu 
željezničku prugu ili više njih. 

Glavni razlozi, kojima se brane državne željeznice, osim 
razloga vojničkih, jesu ovo : Na državnim željeznicama može 
biti jedinstveni cjenik, lakše se postignu, i to ustavnim putem, 
jeftine tarife i mnogo se lakše uvode prometne reforme. 

Nema sumnje, da je to nesgodno, kako je to primjerice 
u Njemačkoj, gdje ima oko sedamdeset privatnih željeznica 
medju kojima ima dosta razlika u cienama i u željezničkoj 
upravi u obće. Ali zato je očito, da mnoga i mnoga reforma nije 
kod državnih željeznica moguća, ako nema nikakve utakmice. 
Osim toga vriede baš za ovaj monopol oni načelni prigovori, 
koji su već iztaknuti. 

Gradnja željeznica i njihova uprava odviše je kompliko- 
'vana, a da bi zato bila sgodna država, osobito država mo¬ 
derna, u kojoj se radi izborne nestalnosti često mienjaju 
vlade, i u kojoj se radi izbornih svrha može u jedno vrieme 
vršiti na činovničtvo prevelik pritisak, a u drugo vrieme pre¬ 
slaba kontrola. 

U državi, kao što je, recimo, Francuzka, a još više naša 
Hrvatska, gdje je narod odviše sklon tražiti u svem pomoć od 
vlade, i gdje svatko najvoli tražiti „siguran kruh" u državnoj 
službi, nije u korist ni obće narodne privrede, ni zdravoga druž- 
tvenoga razvoja, a najmanje prave političke slobode, da željez¬ 
nice budu u državnim rukama i da se željezničkim činovnicima 
i namještenicima prekomjerno umnaža i onako prevelik broj 
ljudi, koji su ovisni o državi, ili točnije o jednoj jedinoj poli¬ 
tičkoj stranci. Kod nas u Hr vatskoj i s narodnoga gledišta nije 
dobro, što su željeznice u rukama državnoj zajednici, t. j. fak¬ 
tično poštanskoj vladi : Svaki magjarski napis, dotično svaki 
magjarski činovnik može lako postati, a već je i bio uzrokom 
velikim političkim sukobima, jer državna zajednica, dotično u 
praksi Ugarska, kao jača ugovorna stranka ne smije tobože 
radi svoje časti i ugleda uzmaknuti pred „malenom Hrvat¬ 
skom". A da željeznice nisu državne, ne bi do ovakvih sukoba 
tako lako dolazilo, ili bi ih naša hrvatska vlada na području 
svoje upravne vlasti vrlo jednostavno riešila. 



Ovdje su još važna dva praktična financijalna pitanja : 
Tko jeftinije gradi željeznice, država ili, privatno družtvo, pa 
komu više nose ? 

Na prvo je pitanje vrlo težko i gotovo nemoguće odgo¬ 
voriti, jer nikad se dvie željezničke pruge ne grade u tako slič¬ 
nim prilikama, da bi prispodoba medju njima bila u istinu 
umjestna i opravdana. Isto se u glavnom može reći i za pi¬ 
tanje, koliko koja pruga nosi. Uza sve to prispodabljalo se s jed¬ 
noga i s drugoga gledišta, pa evo glavnijih resultata : 

U Pruskoj, prema ekonomisti Wagneru, stajala je gradnja 
jedne njemačke milje (7.532 kilometara) u državnoj režiji 
551.970 talira, a u privatnoj režiji 552.905 talira. Razlika je 
dakle posvema neznatna. 

Za Rusiju se tvrđi, da su privatne željeznice obično gra- 
djene neprispodobivo skuplje od željeznica državnih. 

Što se tiče koristi željezničkih pruga, znade se za Njemačku, 
da privatne željeznice troše na upravu 56.7%, a državne 56.9%, 
pa i 67.2%. U kraljevinama i zemljama zastupanim na carevin¬ 
skom vieću privatne željeznice nose mnogo više od državnih, 
a u Belgiji državne znatno više od privatnih. U Rusiji čisti do¬ 
hodak jednak je po prilici kod privatnih i državnih željeznica. 
Nego svuda se opaža, da je brutto-prihod državnih željeznica 
razmjerno mnogo veći od netto-prihoda. Tako je sveukupni 
prihod belgijskih državnih željeznica za 60% yeći od ukupnoga 
prihoda privatnih željeznica, ali čisti dobitak njihov jedva je za 
trećinu veći od privatnih. Slično je u Švedskoj : Brutto-prihod 
veći je za 40% kod državnih željeznica nego kod privatnih, no 
čisti dobitak veći je samo za 30%. 

O prđržavljenju privatnih željeznica. 

Demokratske političke stranke iztiču se naročito time, što 
zahtievaju, da gradske obćine, a pogtovo država uzme u svoje 
ruke što više komunikacija. Tako možemo vrlo često čitati u 
novinama, da je ovaj ili onaj zastupnik pred svojim izbornicima 
obećao, kako će u saboru odlučno zahtievati podržavljenje ove ili 
one privatne pruge. Naročito ima danas takvih primjera u Češkoj, 
gdje su mnoge privatne željeznice u rukama njemačkih kapita- 

lista, koji onda tim svojim prometnim sredstvom znadu silno 
pritiskivati češki živalj, te češki zastupnici posvema naravski 
vole, da te privatne njemačke željeznice priedju u državne t. j. 
faktično u više manje neutralne ruke. Tu dakle vidimo, da 
s narodnoga gledišta u Češkoj, koja još nema svoje autonomne 
vlade, viiede gotovo baš oprečna načela u željezničkoj politici, 
nego u Hrvatskoj, prema kojoj državna zajednica nije ni iz da¬ 
leka onako objektivna, kako je bečka vlada prema kraljevina¬ 
ma i zemljama zastupanim na carevinskom vieću. 

Ali ovdje ćemo odkup privatnih željeznica izpitati samo 
s čisto praktičnoga financijalnoga gledišta. 

Tri se razloga mogu navesti, da država odkupi koju privatnu 
željeznicu : Prvi je razlog samoj odkupnji, ako ta može biti 
razmjerno tako malena, te je unapried stalno, da će država, 
izplativši svu odštetu, još uviek imati znatan čisti dobitak. 
Drugi je razlog u mišljenju, po kojem državna željeznica može i 
mora više nositi, nego željeznica privatna. Treći je napokon 
razlog u tvrdnji, da velike privredne grane, dakle i željeznice, 
same od sebe neprestance sve to više vriede i nose, te će država 
usvakom slučaju učiniti dobar posao, ako si što prije osigura 
ovu tobože stalnu povišicu. i i 

Da vidimo, kako je sa-sva tri ova razloga u praksi : 

Već smo čuli, da je francuzka država učinila vrlo loš posao, 
uvedavši monopol na žigice. Bilo je to glavno zato, što je odšteta 
interesentima faktično narasla mnogo više, osobito poslie mno¬ 
gobrojnih parnica, nego što je bilo prvobitno proiačunano. 
Slično tomu opekla se francuzka republika kod odkupa tele¬ 
fonske mreže. Zakonom od 16. srpnja 1889. odredjena je za tu 
mrežu odšteta 5,068.000 franaka, a interesenti podigoše parnicu, 
te je država bila osudjena da plati 9,313.000 fr. 

Još je gore prošla država s odkupcm t. zv. južnoga kanala, 
koji je mislila dobiti u bezeienu, budući da nije gotovo ništa no¬ 
sio. Ali presudno povjerenstvo odlučilo je dne 2. veljače 1901., 
da država ima družtvu dotičnoga prokopa izplatiti 750.000 fr. 
u tropostotnoj renti, t. j. zapravo kupovninu 23 mil. franaka, 
ne računajući nuzgrednih troškova. 

Što se tiče odkupa samih željeznica, evo rječitoga primjera, 
koji je naveo u francuzkom parlamentu tadašnji ministar finan- 

čija, a kasnije ministar predsjednik, Rouvier, u sjednici dne 22. 
siečnja 1904. Radilo se o odkupu četiriju željezničkih pruga u 
Švicarskoj, medju njima i svjetske pruge Jura-Simplon. Sa¬ 
vezna švicarska vlada proračunala je odštetu na 221 milijun, 
no morala je faktično platiti 301 milijun, t. j. 35% više. 1 

Drugčije kod ove stvari jedva da i može biti. Nijedna vlada 
nema takivih stručnjaka, koji bi bili kadri i približno procieniti 
ovakva golema poduzeća, a osim toga valja tu uviek računati 
s ovom dvostrukom težnjom : Prije odkupa umanjuje se vriednost 
željeznice i naumice, jer se ide za tim, da se narodno zastupstvo 
i vlada predobiju za osnovu ; poslie odkupa nitko ne žali, a naj¬ 
manje interesenti, da što više izvuku iz državne blagajne, jer je 
baš za demokratske države na žalost i previše istinita ona naša 
narodna : Obćinskomu konju uviek su oguljena rebra. 

Već u netom spomenutoj činjenici ozbiljan je prigovor proti 
mišljenju, da bi državne željeznice mogle i morale više nositi 
nego privatne. Zato je u istoj sjednici ministar Rouvier s pravom 
kazao na temelju jednoga službenoga švicarskoga spisa, da se 
željeznice u demokratskim državama pomalo pretvaraju u ured¬ 
bu javne dobrotvornosti, umjesto da budu financijalna i indu- 
strijalna poduzeća. 2 I to je još rečeno vrlo blago i vrlo obzirno. 
Kad se naime od državnih željeznica traži, da ua njima budu 
nizke ciene, da se njihovu osoblju što više skrati radno vrieme 
i dade što bolja plaća ; da vlakova bude što više, da budu što 
udobniji, da što češće staju, i to naravski sve na samim krasnim 
kolodvorima ; kad bi se sve ovo izpunilo i moglo izpuniti, 
još se ne može tvrditi, da bi željeznica bila uredba za ob ću 
dobrotvornost. To nije istina ni u radničkoj demokraciji, a pogo¬ 
tovo nije tomu tako u demokraciji seljačkoj. Ovakova blago- 
tvornost koristi faktično samo neznatnomu dielu državljana, 
dok velikoj većini porezovnika nameće nerazmjeran, pa i suvišan 
teret. 

Do čega je ovakova željeznička politika dovela samo u 
Australiji pod vladom čisto radničke, socijalističke stranke 
(Labour party), vidimo iz studije uglednoga londonskoga 

1 Paul Lerov-Beaulieu : Finances I., str. 1907. 

2 Isto djelo str. 108. 

lista „The Economist" od 6. veljače 1904. pod naslovom: 
„Gospodarstvo na australskim željeznicama 1902.—'1903.'', gdje 
čitamo i ovo-. Željeznička uprava odgadja sve to više popra¬ 
vaka i uzprkos tomu deficit je sve to teži, a troškovi uprave 
sve to veći. God. 1900.—1901. bijahu troškovi 64.51% sve¬ 
ukupnih prihoda, god. 1901.—1902. već 67.11, a god. 1902.— 
1903. dapače 68.91%. 

Da prosudimo, što to znači, uvažimo, da su na privatnim 
željeznicama u kraljevinama i zemljama zastupanim na care- 
vniskom vieću isti troškovi iznosili 1895. samo 48%, a i na dr¬ 
žavnim željeznicama 59.1%.“ 

Takvim gospodarstvom rasao je deficit na australskim že¬ 
ljeznicama ovako : God. 1900.—1. bijaše 632.799 funti šteilinga; 
god. 1901.—2. 952.970 funti šterlinga, a god. 1902.—3. 1,447.334 
funti šterlinga ili preko 36 milijuna franaka. Za državu, koja je 
1901. imala 3,776.000 stanovnika, to je svakako tako nesnosno 
breme, da se nipošto ne može opravdati povišicom plaće i skra¬ 
ćenjem radnoga vremena željezničkomu osoblju, pa ni svim dru¬ 
gim pogodnostima, koje se na sva usta traže u australskom par¬ 
lamentu, i koje su u svakom slučaju nepobitan dokaz, da se 
podržavljenje privatnih željeznica ne može braniti tvrdnjom, da 
će državnoj režiji bezuvjetno više nositi. 

Još preostaje treći razlog za odkup, naime tvrdnja, koju su 
osobito odlučno izrekli ekonomisti Ricardo i Stuart Mili, nau- 
čajući, da koli zemljište, toli rude, pa dosljedno i željeznička 
poduzeća sama od sebe donose sve to veći čisti dobitak. Ova je 
kriva nauka upravo otrovala javno mnienje, kako kaže P. 
Leroy-Beaulieu (I. str. 108.), a ipak je lako čitavim nizom činje¬ 
nica dokazati, da nema ništa nestalnijega od čistoga željeznič¬ 
koga dobitka. 

Uzmimo najprije dvie ponajveće francuzke željezničke 
pruge : sjevernu željeznicu i piugu Paris-Lyon-Sredozemno more. 
Družtvo sjeverne željeznice plaćalo je 1881. najveću dividendu, 
naime 77 franaka, a onda sve manje i manje do 62 franka 1894. i 
jedva jedvrce 65 fr. 1902. Kod pruge Paris-Lyon-Sredozemno 
more pala je dividenda od 75 fr, 1881. na 55 fr. 1902. i od onda se 
više nije podigla. 

Kako prvo družtvo ima 525 tisuća dionica, a drugo 800 
tisuća, bila bi francuzka država, da je 1881. : —2. ove pruge odkp- 
pila, kako su na to silili radikalni socijalistički zastupnici, 
izgubila godišnje 22—24 milijuna fianaka, a u svem do sada 
oko 400 milijuna franaka, ne računajući kamata. 

Još rječitiji primjer imamo u svojoj monarkiji. Družtvo ju¬ 
žne željeznice, koje ima u rukama 2.182 km pruge, i to sve, može 
se reći, u najsgodnijim pravcima, dielilo je na svojih 750 tisuća 
dionica od god. 1859.—1873. najmanju dividendu 15 fr., a naj¬ 
veću 42.50 fr. God. 1874. pala je dividenda na 7.50 fr., a od god. 
1875.—1880. u obće se nije ni dielila. Počevši od 1881. pa do 1901. 
bila je najniža dividenda 1886. 1 franak, a najviša 1889. 8 franaka. 
Bila bi to dakle u istinu sjajna financijalna operacija, da je 
prema teoriji Stuarta Milla država odkupila južnu željeznicu 
prije god. 1874. prema prosječnoj dividendi 30.23 u sigurnoj nadi, 
da prema narodnogospodarskoj znanosti čisti dobitak može samo 
rasti. 

Družtvo južnih željeznica u Italiji, koje ima u svojim ru¬ 
kama 5.855 km pruga i 480 tisuća dionica, davalo je od 1887.— 
1892. 36 lira dividende na dionicu ; od 1893. pada ta dividenda 
neprestance, te je bila god. 1902.—3. samo 30 lira. To je godišnji 
gubitak 2.880.000 lira. 

Isti ovaj pojav vidimo kod željeznica englezkih i amerikan- 
skih. I tu ne samo da su prenagli sokovi od velike dividende na 
malu, nego se ne opaža, niti iz daleka, da bi u pojedinim razdo¬ 
bljima bila dividenda barem prosječno koliko toliko veća. 

Moglo bi se misliti, da je ovako kod željeznica, koje su u 
privatnim rukama. Pogledajmo dakle državne željeznice u Nje¬ 
mačkoj, gdje su od 51.400 km privatna družtva imala god. 
1901. samo 4.285 km, t. j. ni osam postotaka ciele željezničke 
mreže. 

God. 1896. bio je brutto-prihod tih državnih željeznica 1588 
milijuna, troškovi 884 milijuna, čisti dobitak 704 milijuna, ili 
6.15% uloženoga kapitala. God. 1901., kad se medjutim željez¬ 
nička mreža povećala za pet tisuća kilometara, bio je biutto-pri- 
hod 1973 milijuna, trošak 1310 milijuna, a čisti dobitak samo 
5.1% uložene glavnice. Vidimo dakle, da je brutto-prihod nara- 
sao za 385 milijuna Maraka, ali je čisti dobitak ipak pao za više 

od 40 milijuna Maraka. U god. 1902.—3. čisti se je prihod opet 
umanjio, te je to na veliku nepriliku svim članovima njemačkoga 
saveza. 

Isto to vidimo kod državnih^ željeznica u Belgiji, naime 
porast brutto-prihoda i sve to manji čisti dobitak s obzirom na 
uloženu glavnicu. 

I tako se upravo u ništa tazpline smiona ekonomska 
tvrdnja, da je podržavljenje željeznica poželjno s praktičnoga 
financijalnoga gledišta. 

Najsgodnije riešenje ovoga pitanja. 

Pavao Leroy-Beaulieu, koji je možda najtemeljitije i naj- 
svestranije razsvietlio monopol na željeznice, predlaže napokon 
ovo riešenje kao najpraktičnije : Država neka daje željezničke 
koncesije, a kad tim koncesijama izmine rok, neka stečeno svoje 
vlastništvo opet preda u upravu privatnomu družtvu za razmjer¬ 
nu najamninu i za sve to veći postotak na čistom dobitku, re¬ 
cimo, iznad 5%. 

Danas frncuzka vlada daje koncesije od prilike na sto go¬ 
dina, te Će većina željezničkih pruga oko 1950. ili 1960. postati 
državnim vlastničtvom bez jednoga jedinoga centima. Time će 
država steći jedno takvo vrelo prihoda, da će moći iz njega 
posvema ili većim dielom odplaćivati državni dug. U državama 
naprotiv, gdje su državne željeznice, dogodit će se i dogadja se 
od prilike onako, kao u Australiji, jer su sve demokratske vlade 
slabe, pa i nemoćne prema svojim saborima, dotično prema 
svojim izbornicima. 

Ali i kod ovoga računa sa željezničkim koncesijama kao 
s pričuvnom državnom glavnicom valja uvažiti ovo : Pred dva¬ 
desetak godina općenito se držalo i vjerovalo, da se prihodi 
željeznica mogu samo povećavati. Danas je ta vjera silno uzdr¬ 
mana, koli uredjenjem rieka, toli napredkom automobila, a i 
zrakoplova, No u drugu ruku i ovo je jedan razlog više, da dr¬ 
žava ne preuzimlje na se takovoga posla, koji traži vamedno 
mnogo brige i neprestanoga usavršivanja, a čisti dobitak od njega, 
naročito u državnoj režiji sve je nestalniji, a jednoga dana, pa 
bilo to i u dalekoj budućnosti, može postati posvema nesiguran. 

Ovomu riešenju, što ga zagovara Pavao Leroy-Beaulieu, 
da se naime željeznice grade pod državnom kontrolom i dakako 
uz ugovoreno državno jamstvo, moglo bi se prigovoriti, da 
ovakvo jamstvo zbog nestalnosti željezničkoga dobitka držav¬ 
nomu proračunu isto tako smeta, kao i to, kad je željeznica u 
državnoj režiji. 

No ovaj je prigovor samo na oko opravdan. Država naime 
jamči privatnomu družtvu samo za djelomični čisti dobitak i 
većinom samo za prvo vrieme, a nipošto za cielo trajanje konce¬ 
sije. Napokon onu svotu, koju država privatnim društvima 
prema ugovoru eventulano nadoplaćuje, imadu družtva državi 
opet povratiti, čim nastane predvidjeni dobitak, te država tu 
obično ili ništa ne štetuje, ili štetuje razmjerno malo. 

Kad svi navedeni razlozi ne bi bili dosta, da nas uvjere, kako 
podržavljenje željeznica nije ni stvar obće korisna, ni napredna, 
ili barem nije to bezuvjetno, trebali bismo još uvažiti najno¬ 
viju pojavu željezničkih štrajkova u Ugarskoj i u Rusiji, koji 
se mnogo lakše provedu na državnim željeznicama, nego na 
privatnim, i koji su u tom slučaju za cielo družtvo, a ne samo za 
vladu tako pogibeljni, da prema ovim željezničkim pobunama 
upravo izčezavaju nenadane urote turskih janjičara i egipatskih 
mameluka. 

6. 0 monopolu na ugljeniKe. 

Državni ugljen i c i u Pruskoj. 

Željezna pruska administracija osim goleme željezničke 
mreže ima u svojim rukama i bogate rudnike u okružju Saare u 
poranjskoj Pruskoj. 

Odlični francuzki strukovnjak, g. H. Courit, u svom na¬ 
stupnom govoru kao predsjednik družtva francuzkih civilnih 
inžinira za god. 1904., progovrio je uz ostalo i o tim državnim 
pruskim rudnicima ovako : „Država je vrlo slaba upraviteljica 
rudnika. Da se o tom uvjerimo, dosta je proučiti položaj nje¬ 
mačkoga rudara, koji je zaposlen u državnim tudokopima u 
Saarrbrucku, s položajem ludara zaposlenih u privatnim rudo¬ 
kopima ruhrskim. Iz ovoga proučavanja saznajemo stvari, koje 

bi imali promisliti naročito privrženici podržavljenja rudnika. 
Dok se od god. 1888.—.1902. westfalsko područje ugljena vanredno 
razvilo, jer se na njem produkcija povećala za 25 milijuna 
tona ili za 74.8%, to su u isto vrieme ugljenici Saare povećali 
svoju produkciju samo za 3.5 milijuna tona ; broj zaposlenih 
radnika porasao je u Westfalskoj za 134.348, a oko Saare samo za 
17.634 ; napokon rudar u Saari vadi 19 tona ugljena manje, 
nego u Westfalskoj, a dobiva godišnje i 78—.100 Maraka manju 
plaću ; uza sve to tvrda državna uprava htjela se je okoristiti 
krizom ugljena 1901., te prodavaše ugljen po 12.63 Marke, dok 
je u ruhrskim ugljenicima jedna tona stajala 8.77 Marke, a ugljen 
je gotovo još i bolji. Jednom riečju u državnim ugljenicima 
ima radnik slabiju plaću, a ugljen je skuplji za potrošače, a da 
od tuda ne nastaje nikakva obća korist za državu, jer rudar- 
činovnik k svemu tomu još manje izradjuje od slobodna radnika. 
Naprotiv tomu razvili su se privatnom incijativom ugljenici 
ruhrski tako, da su ugljenici saarski za njima daleko zaostali. 
Te sir brojke same po sebi dosta rječite, pa te stvari ne treba još 
dulje razlagati". 1 

I u istinu pred ovakvim nepobitnim činjenicama moraju 
zaniemjeti oni glasovi, koji u nepojmljivoj zasliepljenosti u jednu 
ruku neprestance oštro i nepomirljivo itiču sve nedostatke sva¬ 
koga činovničkoga sistema, a u drugu ruku ipak neumorno 
propoviedaju, da će se današnje družtvo istom onda preporoditi, 
kad činovnička samovolja i silovitost ne bude više iznimkom, 
nego pravilom. 

Velika nestalnost čistoga dobitka kod 

u g 1 j e n i k a. 

Već je netom spomenuto, kako nagli i nenadani mogu biti 
prielazi od velikoga dobitka na malen kod privatnih, a još više 
kod državnih željeznica. Ujedno je kod toga naglašeno, da je baš 
to ponajglavniji financijalni razlog proti podržavljenju privatnih 
željeznica. Sad ćemo vidjeti, da je dobitak kod ugljenika još ne- 
stalniji, te ovaj razlog više vricdi proti tomu, da ih država vodi 
u svojoj režiji. 

1 Paul Leroy-Beaulieu : Finances I., str. 120. 

Kako je poznato, spada Belgija u zemlje najbogatije uglje¬ 
nom, a uz to se u njoj vrlo napredno kopa izvrstan ugljen. 
Pa da vidimo rezultat te produkcije od god. 1850.—-1901 : 


God. 

bilo je 

izkopano ugljena 

s troškom 

s čistim 

m 

dobitkom 

1850. 

5,820.588 

tona 

za 

46,471.000 fr. 

40,311.000 fr. 

6,160.000 fr. 

1860. 

9,610.895 

33 

33 

107,128.000 ,, 

95,174.000 „ 

11,954.000 ,, 

1865. 

11,840.703 

33 

33 

123,896.000 ,, 

110,071.000 ,, 

13,825.000 ,, 

1870. 

13,697.118 

3 3 

33 

148,635.000 ,, 

136,164.000 ,, 

12,471.000 „ 

1875- 

15,011.331 

3 3 

3 > 

229,840.000 ,, 

216,944.000 „ 

12,896.000 ,, 

r88o. 

16,886.698 

,, 

33 

169,680.000 ,, 

165,833.000 „ 

3 ,846.000 ,, 

188.5. 

17,437-603 

3 i 

33 

154,618.000 „ 

147,681.000 „ 

6,937.000 „ 

1890. 

20,365.960 

3 3 

3 3 

268,503.000 ,, 

209,743.000 „ 

58,760.000 „ 

^ 95 . 

20,450.604 

3 3 

33 

193 , 357-000 „ 

185,060.000 „ 

8,297.000 ,, 

1900. 

23,462.817 

33 

33 

408,410.000 ,, 

308,600.00 ,, 

99,870.000 ,, 

1901. 

22,213.410 

33 

33 

338.274.000 „ 

286,463.000 ,, 

51,811.000 ,, 


God. 1902. i 1903. dobitak je opet znatno pao. Iz ovih poda¬ 
taka vidimo, da je samo u dvadeset godina razlika u dobitku od 
3,846.000 fr. do 99,870.000 fr. Vidimo nadalje i to, da ni u poje¬ 
dinim razdobljima nema nikakve stalnosti, jer čisti dobitak pada 
ne samo od 12 milijuna na tri, nego i od 58 na 8, i od 99 na 51. 
Nema dakle ni traga bilo kakvoj „prirodnoj" povišici dobitka, 
nego je naprotiv dobitak god. 1895. znatno manji, nego 1860., 
1865., 1870. i 1875.,'a god. 1880. i 1885. upravo je neprispo¬ 
dobivo manji nego netom spomenutih godina. Gdje bi se dakle 
tu naša ostalan temelj za procjenu odštete, koju bi država imala 
izplatiti dotičnim družtvima ? 

Još jedna zapreka podržavljenju u g 1 j e 11 i k a. 

Malo prije naglasismo, kako su ruhrski rudnici, vlastničtvo 
privatnih družtava, u posljednje doba vanredno napredovali. 
No taj napredak ne nastaje sam od sebe. Jedva da ima još koja 
industrijalna grana, u koju bi trebalo tako neprestano ulagati 
i u kojoj se mora neprestance iztraživati, da se produkcija usa¬ 
vrši. Kad od vremenado vremena čitamo o strahovitim nesrećama 
u ugljenicima, možemo se kod potanjih popisa tih strahota 
uvjeriti, koliko bi istom bilo žrtava, da se nije upotrebila sva 
ljudska domišljatost, kako bi se osigurao život, olakšao rad i 
usavršila doprema ugljena, iz tih pravih podzemnih svjetova. 



U svim belgijskim ugljenicima potrošilo se na usavršenje 
i proširenje produkcije 17,064.000 fr. god. 1880., 11,709.000 
god. 1885. ; za pet godina opet 16,755.000 fr., a god. 1895. 
dapače 37,602.000 fr., a god. 1901. 22,742.000 fr. 

I država s većim proračunom, nego što je belgijski, težko 
se može odlučiti na ovakve investicije, za koje u jednu ruku 
treba česte i brze vjeresije, a u diugu ruku toliko okretnosti i 
vještine, koja se nikako ne može predmnievati kod državnoga 
aparata bilo parlamentarnoga, bilo činovničkoga. 

Zato je posvema razumljivo, što je primjerice Rusija svoje 
ugljenike i ljevaonice željeza u Dombrovi i u Huti Bankovoj pro¬ 
dala privatnim družtvima istoga imena, keja sada tu vanredno 
uspjevaju, dok država nikako nije mogla vezati kraj s krajem. 

Podržavljenje ugljenika i skupoća ugljena. 

Prevelika skupoća ugljena, koja na radničku sirotinju 
znade pasti još teže, nego skupoća kruha, bila bi u istinu oz¬ 
biljnim razlogom, da se traži podržavljenje ugljenika, kad evo 
netom ne bismo bili vidjeli, da i takva uprava, kao što je pruska, 
ne može ugljena davati jeftinije, da ga dapače u vrieme najveće 
krize prodaje još mnogo skuplje od privatnika. Osim toga ima 
država vazda uspješno sredstvo proti skupoći ugljena. Neka 
na ugljen ne udara carine, ili neka ju u doba skupoće tako snizi, 
da će i domaći producenti morati pred stranom utakmicom 
svoje ciene sniziti. 

* 

Skupivši sve u jedno, uvjeravamo se dakle, da je rudar¬ 
stvo u obće, a kopanje ugljena napose, takova grana industrije, 
za koju nije sgodan državni monopol ne samo s razloga poli¬ 
tičkih i socijalnih, nego i s razloga čisto financijalnih i narođno- 
gospodarskih. Ovo je takva grana industrije, za koju vazda 
treba toliko velike, lake i brze vjeresije, — bez predhodnoga 
viećanja u saborima, — i toliko svestrane tehničke vještine, 
i takve budnosti i savremenitosti s tehničkim napredkom, da 
svim tim zahtjevima nije kadra zadovoljiti ni najbolja, naj- 
savjestnija i najspremnija državna uprava. 



7. Priedlozi o nekim novim monopolima. 

Francuzki proračunski odbor za god. 1902. prihvatio je 
priedlog o monopolu na petrolej, u kojem se odredjuje, da u 
buduće samo država kupuje, čisti i na veliko prodaje petrolej. 

U naše dane sve se življe pretresa pitanje o tom, da dr¬ 
žava preuzme u svoje ruke rafinerije sladora, osiguravanje proti 
požaru i dapače svu trgovinu žitom na veliko. 

Ovo je dakle početak onoga socijalističkoga kolektivizma, 
kojim bi nastao podpuni prevrat, a na žalost i posvemašnje 
razsulo današnjega družtva. 

Protiv svih ovih priedloga vojuju oni isti razlozi, što smo 
ih naveli protiv novih monopola u obće, a protiv čisto poreznih 
monopola napose, samo što ovdje valja dodati, da se radi ten¬ 
dencije, s kojom se ovi novi monopoli predlažu, nijedan ne 
može nazvati čisto poreznim, nego sve skupa valja smatrati 
više ili manje protugospodarskima i protuprivrednima. Svaki 
naime ovaj monopol ide očito za tim, da si država prisvoji sam 
izvor narodnoga imetka i narodne privrede. 

Od kad državi njezina imanja, njezine željeznice i t. d. ni 
iz daleka ne dotječu, da namiri sve javne potrebe, posvema je 
u redu, da rrz javnu, ustavnu kontrolu propisuje, pobire i troši 
porez, t. j., da od svakoga državljanina traži jedan dio njego¬ 
voga godišnjega dohodka. Ali stojeći nepokolebivo na temelju 
privatne svojine i slobodne privrede, ne možemo nikako sma¬ 
trati napredkom, da se država posluži današnjom svojom sna¬ 
gom i silom za to, da si malo po malo prisvoji svu privatnu 
imovinu i da zakapari svu slobodnu privredu, t. j., da bude 
slična onomu poganskomu bogu, koji je napokon sam svoju 
djecu proždro. 

Osim svih ovih prigovora, što ih već spomenusmo, osim 
težkoće odkupa, narodnogospodarske štete i financijalne ne¬ 
sigurnosti u uspjeh, valja ovdje najviše na umu imati obće 
kulturno i socijalno gledište. 

Štogod se mislilo o današnjoj našoj prosvjeti, to je ne¬ 
sumnjivo, da je ona s družtvenoga, t. j. s pravnoga i gospo¬ 
darskoga gledišta, pak sa stanovišta morala i medjusobnoga 
života u obće kud i kamo više plod tisućljetnih ljudskih muka 

i tisućljetnoga čovječjega izkustva, nego li resultat pukoga 
umovanja. Smiona misao pojedinih ljudi samo je slaba mje¬ 
sečina, koja na čas osvietli i novu stazu zalutalu putniku, dok 
ljudski um u obće nije kadar stvoriti jasnoga sunca cielomu 
čovječanstvu. I zato, ako na ikojem području, a to sigurno na 
polju financijalnom vriedi ona narodna : Tko polako ide, dalje 
dodje. Promišljeni, ali zato ipak elastični konservatizam naj¬ 
bolje je dakle ravnalo u svim financijalnim i poreznim stvarima, 
koliko se nove reforme ne oslanjaju na stečeno izkustvo od 
prilike jednako kulturnih naroda. Pa još se ni onda ne smijemo 
prenagliti, jer ovakve reforme mogu biti kud i kamo zamaš¬ 
nije i sudbonosnije, nego promjena izbornoga prava i državnoga 
ustava. 

VI. 0 Carini. 

1. Pojam i vrsti carine. 

Carina je izvanjska potrošarina, t. j. takav porez na čo¬ 
vječje potrebštine, koji se ubire na državnoj granici. Zato za nju 
vriedi načelno sve ono, što je već rečeno o potrošarinskim pore¬ 
zima, samo što tu treba još proširiti pojam životnih potrebština 
na sve one sirovine, bez kojih ne može raditi velika industrja. 
Te su sirovine, kako je u obće poznato, u prvom redu ugljen i 
željezo, pak onda neizradjeni pamuk i neizradjena vuna. Ovi 
dakle i slični predmeti ne bi prema zdravim načelima financijalne 
politike smjeli plaćati carine, baš kao što se ne bi smjela udariti 
unutrašnja potrošarina na kruh, sol i meso. 

Prema tomu, kakva je carini svrha, razlikuje se zaštitna ca¬ 
rina od čisto porezne. Zaštitnom carinom nastoji se zapriečiti 
ili ograničiti uvoz stranih prirodnina i stranih obrtnina, da do¬ 
maći prirod i domaća roba uzmogne imati bolju cienu, oslobo- 
djena od tudje utakmice. 

Cisto poreznoj carini samo njezino ime kazuje svrhu : Kod 
nje se ne ide ni začim drugim, nego da se državna blagajna i ovom 
izvanjskom potrošarinom napuni, a to biva naročito oporezi¬ 
vanjem uvoza takvih stranih prirodnina ili takve strane robe, 
koje kod kuće nema, a koja se više ili manje obćenito traži. 

Prema tomu, od kuda i kamo prelazi roba na državnoj gra¬ 
nici, razlikujemo izvoznu, uvoznu i prielaznu carinu ili transit. 

Izvozna je carina kod nas u Evropi veoma riedka. Danas se 
još plaća samo od sumpora, svile i od ugljena u Italiji, a i u 
Engleskoj, a još nedavno je bila udarena i na izvoz talijanskih 
vina iz domovine, što nam zvuči čudno i upravo nevjerojatno. 
Obilježjem je naime izvoznoj carini, da ima smisla samo onda, 
ako se plaća od predmeta, na koje stanovita država ima, da tako 
kažemo, privilegij od same prirode. 

Tako je posvema naravski, što južno-američka republika 
Peru opoiezuje izvoz glasovitoga gnoja, zvanoga guano, što se 
u Braziliji plaća carina na izvoz kave, a u englezkoj Indiji na 
izvoz opiuma. Isto je tako razumljivo, što republika Chile na¬ 
meće carinu na izvoz svojih nitrata, 1 a Tunis na izvoz svojih 
fosfata. 2 Ali je već zato manje razumljivo, što u Italiji ima uz ca¬ 
rinu na sumpor još i carina na izvoz svile, a u Velikoj Britaniji 
carina na izvoz ugljena. 

Izvozna naime carina mora biti vrlo umjerena i onda, kad 
je dotični predmet u istinu samo tvorevina stanovite zemlje, 
jer previsoka carina sili ljude, da uporno traže sličnu robu, ili da 
ju zamiene više ili manje uspjelim surogatom. Tako se primjerice 
tvrdi, da guana ima i u Egiptu, a nitrata u Boliviji. 

Izvozna carina na englezki ugljen uvedena je u doba južno¬ 
afričkoga rata i nosi državi oko 50 milijuna franaka godišnje. 
Ali će ju za stalno doskora ukinuti, jer silno smeta englezkoj 
trgovini, budući da englezke ladje, ploveći u sviet, obično izvoze 
ugljen, a bojazni nema, da bi se englezki ugljenici tako brzo iz- 
crpli. Računa se naime, da u tim ugljenicima ima oko 200 mi¬ 
lijarda tona ugljena, kojega će biti dosta još dvie tisuće godina. 

Prelazna carina bila je još u prvoj polovici devetnaestoga 
stoljeća razširena po svoj Evropi, a u Francuzkoj se primjerice 
nije smjela mnoga vrst robe ni prevažati, kao piimjerice žive 
životinje, svježe ribe, svježe meso, krpe, rafinovani slador, kola, 
oružje i puščani prah. 

1 Ovdje se misli naročito na čilsku salitru, koja se upotrebljava 
kao posebno izvrstno umjetno gnojivo. 

2 Tu se radi naročito o takvom umjetnom gnoju, koji- nastaje s x o- 
jenjem fosforne kiseline i vapna. 



Ali se napokon opazilo, kako je prielazna carina sa svakoga 
gledišta neopravdana i štetna. Uvidjelo se, da življi promet sam 
po sebi, osim toga, što daje priliku za svakovrstnu zaslužbu, 
jošte znatno pojeftinjuje robu, koja državom prolazi. Zato je 
malo pomalo prielazna carina posvuda ukinuta. 

Treća i najvažnija vrst izvanjske potrošarine, naime za¬ 
štitna carina, ima veoma zanimivu prošlost i sadašnjost, jer se 
u njoj usredotočuju mnoga narodno-gospodarska i financijalna 
pitanja, i jer u novije doba evropske ustavnosti odlučuju o njoj 
sabori, u kojima je na žalost još uviek obća naobrazba i stru¬ 
kovna sprema u velikom nerazmjerju sa zakonodavnom vlašću, 
da i ne govorimo o tom, što nema sigurnoga sredstva proti iz- 
krivljivanju ili izopači van ju slobodne narodne volje. A kad 
ovakva velika pitanja konačno rješavaju ljudi nespremni, ili čak 
takvi sebičnjaci, koji više misle na sebe i na svoju privrednu 
granu, nego na interes narodne cjeline, nastaju onda takvi za¬ 
koni, kojima se kasnije potomstvo ne može dosta načuditi. 

2. Obrana zaštitne carine i glavni prigovori proti njoj. 

(Glavna ideja zaštitne carine.) Osnovna misao, na kojoj se 
temelji cieli sustav zaštitne carine, jest ova : Rad je najveće 
vrelo narodnomu blagostanju. Zato treba svim sredstvima na¬ 
stojati, da se rad što bolje izplaćuje t. j. da sve narodne tvorevine 
imadu što veću cienu. Zato treba vazda dati prednost domaćoj 
robi pred tudjom, koja se dapače ne bi smjela ni pustiti preko 
granica, nego tek iznimice. Samo takvim načinom razvit će se 
svestrano narodno gospodarstvo, t. j. domaće ratarstvo, obrt, 
trgovina i domaća mornarica. A svaka država i svaki narod, 
osobito svaki veliki narod i svaka velika vlast, moraju živo na¬ 
stojati, da razviju sve grane narodnoga gospodarstva, jer inače, 
recimo, u slučaju rata ostaju predani na milost i nemilost 
svojih neprijatelja. 

(Primjer dosljednoga razvijanja ove osnovne misli.) Dugo 
su vremena zaštitnu carinu najuztrajnije branili, a brane ju i 
danas posjednici zemljišta, naročito veliki posjednici englezki, 
francuzki i pruski. Svi bi oni dokazivali od prilike ovako : 
Rusija, Ugarska i Amerika, koliko zbog prostranoga i plod- 

noga tla, toliko zbog jeftinih radnika, lako priradjuju veliku 
množinu jeftinijega žita nego mi, pa ako se ta tudja pšenica itd. 
pusti k nama bez carine, mi naprosto moramo propasti, naša 
polja moraju opustjeti. 

Veliki industrijalci, recimo u Francuzkoj i u našoj monar- 
kiji, govore opet ovako : Amerika, Englezka i Njemačka imadu 
mnogo više željeza i ugljena, nego li mi. Ugljen i željezo prve su 
i glavne surovine za svaku industriju. Njima je dakle lakše iz- 
radjivati veliku množinu jeftine robe, nego nama, i ta će nas 
roba' poplaviti i uništiti, ako joj ne zatvorimo granice. 

Naći će se i drugih tvorničara, koji će se početi tužiti na istu 
malenu Švicarsku, veleći : Istina, to je siromašna zemlja, koja uz 
to nema ni željeza ni ugljena, ali ima toliko vodopada, da joj je 
već radi toga tako olakšana utakmica s nama, te se i njezinim 
obrtninama mora na granici staviti neka pregrada. 

Zaštitna se carina traži dakle sad u ime obćih državnih i 
narodnih interesa, sad opet radi ove ili one privredne struke. 

(Glavni financijalni ralzog za zaštitnu carinu.) No bez obzira 
na narodno-gospodarske razloge evo kako financijalna praksa 
brani zaštitnu carinu : Doklegod ima unutrašnje potrošarine, 
t. j. dok domaće vino, slador i t. d. plaća i kakav porez, mora se 
barem isto tako oporezovati i tudje vino i tudji slador, ako ne 
ćemo, da domaća roba bude u očitoj inferiornosti prema stranoj 
utakmici. To isto vriedi i za druge poreze, koji su slični potro- 
šarini. Ako se, recimo, oporezuje domaća vuna, lan i konoplja, 
samo se po sebi razumije, da se ni tudja roba ne može pustiti 
samo onako preko granice. 

Na ovu obranu dižu se od točke do točke oštri i težki pri¬ 
govori. 

(Glavni prigovor narodno-gospodarske znanosti proti za¬ 
štitnoj carini.) Ovaj prigovor glasi : Rad sam po sebi nije izvor 
narodnomu blagostanju, nego za rad tieba povoljnih uvjeta i 
sgodnih sredstava. Prvi je uvjet, da se radnik dobro hrani, a 
drugi, da industrija imade dosta jeftinih surovina. Zaštitne ca¬ 
rine na žito i blago poskupljuju najživotnije potrebštine, kruh 
i meso, a carina na ugljen, drvo, željezo, pamuk, vunu, lan, ko¬ 
noplju itd. prieči ili otežčava dovoz onih surovina, bez kojih se 
ne mogu ni ganuti najvažnije grane obrta. 

U drugu ruku baš time, što zaština carina onemogućuje 
ili vrlo otežčava stranu utakmicu, postaje domaća industrija 
troma, nepoduzetna i s vremenom tako nesolidna, da jedva 
životari uza svu državnu zaštitu. U ostalom, kad se ciela stvar 
pravo prosudi, možemo se lako uvjeriti, da jedna obrtna grana 
zaštitnom carinom gubi, što druga dobiva. Tako primjerice ca¬ 
rina na vunu, koja ima štititi domaće ovčarstvo, na štetu je 
predionici vune, koja izvozi izradjenu robu ; carina opet na iz- 
radjenu vunu, koja bi štitila predionicu, na štetu je tvornici 
vunenih tkanina ; napokon carina na vunene tkanine na štetu 
je tvorničaru gotovih odiela. A sve je na koncu konca najviše 
na štetu potrošaču, t. j. svakomu od nas, jer carinom život po¬ 
skupljuje mnogo jače, nego se to u prvi mah i misli. 

(Glavni prigovor s praktičnoga financijalnoga gledišta.) 
Već smo kod potiošarinskih poreza vidjeli, da primjerice carina 
na blago i na žito donosi Francuzkoj zajedno nješto preko io 
milijuna franaka, a da radi nje kruh i meso poskupljuje i za 
500 milijuna na godinu. Ta skupoća nastaje time, a i to je već 
rečeno, što sveukupno žito i blago, dotično drugi koji predmet, 
u državnim granicama za toliko poskupi, kolika je udarena 
carina na tudji dovoz. 

Evo jednoga još jasnijega i upravo klasičnoga primjera. U 
doba najviših zaštitnih carina u Francuzkoj, naime prije 1860., 
neki tvorničai šivala zatraži vladu, da povisi carinu na strojeve 
za šivanje od 6 fr. na 24 fr. po težini od 100 kilograma, jer da on 
inače mora propasti. Taj je tvorničar pravio godišnje tisuću 
strojeva, dok ih je ciela Francuzka u to doba uvozila oko sto 
tisuća. Da jedan tvorničar dakle zasluži deset tisuća franaka više, 
trebalo je poskupiti strana šivala za jedan milijun franaka. I 
ipak je taj tvorničar uspio sa svojim zahtjevom. 

Dok se ovakva zaštita traži u ime cieloga staleža, recimo, u 
ime svih ratara, onda je još razumljiva glasovita rečenica mar¬ 
šala Bugeauda, koji je jednom sgodorn kazao, da bi volio do¬ 
živjeti, da preko francuzke granice priedju ruski kozaci, nego 
ugarski volovi. Ali kad i pojedini tvorničari misle, da je ciela 
država radi njih, onda je to već očito skrajnja zabluda. 

(Politički, socijalni i kulturni razlozi proti carini.) Čovjek 
je družtveno biće, i što sc više kulturno razvija, to pojedini na- 

rodi i države življe medju sobom obće. Naročito u naše doba 
svjetske, gospodarske, političke ,i kulturne centralizacije, ili 
točnije uzajamnosti, čine nam se carinske ograde s punim pra¬ 
vom onako zastarjele, kao što su bile sredovječne mitnice na 
ulazu ne samo u gradove, nego i na medji svake pokrajine, ko¬ 
tara i obćine. 

Osobito kad jednom doživimo, t. j. sami na sebi izkusimo 
svu strogost i neugodnost carinskih pretraživanja i izpitivanja, 
postajemo odmah prijatelji obćega mcdjunarodnoga, ili barem 
obćega evropskoga carinskoga saveza. 

A što istom da kažu pogranični stanovnici svih evropskih 
država, osobito stanovnici uz suhu medju, gdje se pogranični 
carinski pojas proteže na dvadesetak kilometara, i gdje se svaki 
čovjek smatra više manje kriomčarom, a svaka roba, koja nije 
označena, kamo ide i od kuda, kako je težka i koliko viedna itd., 
drži zabranjenom. 

Pa i onda, kad je ciela koja država na otoku, kao što je to 
Velika Britanija s Irskom, može zbog carine, osobito na životne 
potrebštine, nastati u ime političke slobode, socijalne pravednosti 
i kulturnoga napredka takav pokret, koji na koncu konca učini 
kraj svakoj zaštitnoj carini, i poslie kojega se mogu i čisto po¬ 
rezne carine uzdržati samo onda, ako su veoma umjerene. 

3. Pogled na povjest zaštitne carine. 

Od svih evropskih država bila se je Velika Britanija možda i 
radi svoga otočnoga položaja najčvršće i najjače ogradila za¬ 
štitnom carinom, koja se bila u njoj razvila u tako strogi i ne¬ 
umoljivi sistem, da je Adam Smith g. 1776. napisao : Nikada 
ne će Velika Britanija doživjeti podpune trgovačke slobode; 
nadati se tomu bilo bi isto, kao da očekujemo, da će se oživo¬ 
tvoriti republika utopija usred oceana. 

I u istinu nigdje se nije proti zaštitnoj carini vodila tako 
žestoka i dugotrajna borba, kao u Englezkoj. Mi kopneni Ev¬ 
ropljani tako smo privikli samo na žestoke borbe političke, te 
nam je težko razumjeti, da radi gospodarskih pitanja padaju 
vlade i da se prema gospodarskim nazorima mienja čitav javni 
život. To je zato, što na evropskom kopnu odlučuju u politici 

ili sami činovnici, ili staleži, koji su činovničtvu dosta slični, 
napose plemstvo i svećenstvo. U Velikoj Britaniji naprotiv od¬ 
lučuje sveukupna narodna inteligencija, i to najviše ona, koja 
najaktivnije sudjeluje koli u mjestnoj samoupravi, toli u narodnoj 
privredi. Englezki je lord u jednu ruku naime na čelu svojoj 
grofoviji poput naših nekadašnjih velikih župana, a u drugu ruku 
praktičan je i napredan gospodar, dotično u novije doba, osobito 
od druge četvrtine XIX. stoljeća, poduzetan i napredan indu¬ 
strijalac. Dok je dakle ratarstvo prevladavalo u englezkom na¬ 
rodnom gospodarstvu, bilo je tako jako i gotovo svemoćno i u 
javnom životu, da je cielu državu kao okovalo, poimence za¬ 
štitnom carinom na žitarice. No od 1820.—.1852. počinje preza- 
nimiva borba radničtva i obrtničtva za slobodnu trgovinu. Od 
1822.—'1830. zaštitna se carina na cieloj liniji snizuje ; od 1830. 
do 1845. glasoviti savez manchesterskih tvorničara pod mini¬ 
starstvom Roberta Peela postizava, da se ukidaju t. zv. „žitni 
zakoni", i da se poljodjelstvu, koje je davno prije toga prestalo 
biti glavnim vrelom englezke privrede, oduzme svaka zaštita. 
Poslie toga ukidaju se sve stege slobodnoj pomorskoj trgovini 
englezkih naseobina, a početkom druge polovice XIX. stoljeća 
nestaje i zadnjega traga zaštitnoj carini, mjesto koje počinje 
novo doba trgovačkih ugovora. 1 

Francuzka je u svom carinskom zakonodavstvu bila tako 
nedosljedna i jednostrana, kako je nedostatno i gotovo izkrivljeno 
svako njezino parlamentarno zastupstvo za posljednjih sto godina. 

Na koncu stare vladavine veliki državnik Colbert sklopio 
je s Englezkom od prilike takav trgovački ugovor, kakvoga je 
god. 1860. sklopio Napoleon III. svojim carskim odpisom od 
5. siečnja, U ta tri četvrt stoljeća prošla je Francuzka ponovno 
kroz jaku i dugotrajnu političku i socijalnu krizu, doživjela je 
tri revolucije i čitav niz strahovitih ratova, a to je sve bilo uz¬ 
rokom, da se s gospodarskoga gledišta napokon ukorenila takva 
konservativnost, takvo natražnjačtvo, da se nije moglo misliti 
ni na najskromniju trgovačku slobodu s inozemstvom. 

Ustavotvorna skupština zajedno sa velikom poreznom re¬ 
formom prihvatila je ujedno vrlo umjereni cjenik zaštitne carine. 

1 Paul Leroy-Beaulieu : Finances I., str. 719. 



Ali nepomirljiva borba Napoleonoya s Englezkom, kojoj je svu 
trgovinu imao uništiti poznati „kontinentalni zatvor”, ostavila 
je i obnovljenoj vladi Luja XVIII. takovu baštinu, da se u 
Francuzkoj upiavo uživio zaštitni sistem s ovim trostrukim 
obilježjem : Sva sila strane robe bila je jednostavno podpuno za¬ 
branjena ; i surovine, najpotrebnije za industriju, plaćahu vrlo 
visoku carinu ; budući da se načelno sva domaća privreda imala 
štititi,, morala se svaka obrtna grana i gotovo svaka vrst pri¬ 
roda podvrći posebnoj carini, a radi toga je nastala prava gomila 
carinskih cjenika, propisa i naredaba. Na koncu konca svaka 
vrst robe plaćala je kakvih dvadesetak carina već prema tomu, 
kakva je bila, gdje se je i kako se je pravila. 

Zanimivo je i značajno, da su na koncu sve vlade postale 
nemoćne proti gospodarskomu natražnjačtvu većine francuzkoga 
sabora. Kad bi vlada koju vrst carine predlagala, parlamenat bi ju 
redovno povisio kud i kamo jače, nego što je to vlada tražila ; 
no ako bi vlada željela koliko toliko ublažiti preveliku strogost 
zaštitnoga sistema., saborska bi ju većina vazda odbila. 

God. 1822. predloži vlada Luja XVIII., da se carina na 
blago povisi od tri franka na trideset franaka na jednu glavu ; 
parlamenat prihvati povišicu na petdeset franaka. God. 1847. 
predložila je vlada osnovu, kojom se za 17 predmeta ukidala za¬ 
brana uvoza i zamjenjivala zaštitnom carinom, a od 666 zašti¬ 
ćenih vrsti robe 298 dobivalo je slobodan ulaz. Većina zabaci taj 
priedlog, premda je vlada pazila na to, da se tom carinskom re¬ 
formom državni prihodi ne umanje, nego tek za tri milijima. 

Istom jaka vlada Napoleona III. pokuša najprije plaho, a 
onda sve to smionije odstranjivati nebrojene zapreke slobodnoj 
trgovini. Carska naredba od 1853. snizi carinu na surovo i kovano 
željezo, na ocao i na ugljen ; naredbe od 1854. i 1855. dozvoliše 
slobodan ulaz mnogim surovinama, a na tom se putu išlo dalje, 
dok dne 5. siečnja 1860. Napoleon III. ne upotrebi jednoga ustav¬ 
noga paragrafa, da bez pitanja parlamenta stvori novi carinski 
sistem na ovim načelima : Nijednoj se stranoj robi ne može uvoz 
posvema zabraniti ; narodna se privreda ima tako zaštititi, da 
od toga ne trpi narodna cjelina, a to će se najbolje postići trgo¬ 
vačkim ugovorima ; na kolonijalnu robu, kao na kavu i slador, 
ne valja udarati previsoke carine. 

Tako se Francuzka vratila k tiadicijama velikoga Colberta, 
ali nije uztrajala na tom putu. Uza sve to, što je spomenuta re¬ 
forma upravo vanredno pomnožala francuzku narodnu imovinu 
i sa svakoga se gledišta pokazala uspješnom, postala je Francuzka 
koncem prošloga stoljeća opet prijateljica zaštitnoj carini, još i 
više, nego druge evropske države, u kojima je naročito neobično 
jaka agrarna kriza izazvala potrebu, da se zašiti domaće ratar¬ 
stvo. No u Francuzkoj ide ta zaštita tako daleko, da je carina 
na žito i blago uz visoki baštinski porez najveća pogreška da¬ 
našnjega francuzkoga poreznoga sustava, kako je to već do¬ 
voljno iztaknuto. 

Ostale evropske države bile su se počele povoditi redom za 
Velikom Britanijom, ali zbog straha pred američkom utakmicom 
i radi sve to većih državnih potreba vratiše se lc zaštitnoj carini, 
to više, što se u naše doba trgovačkim ugovorima carinski cjenik 
redovno ublažuje, ili čak i posvema ukida. 

4. Autonomni i ugovorni carinski cjenik. 

Danas se kod nas dosta govori i piše o autonomnom ca¬ 
rinskom cjeniku Ugarske za slučaj njezine carinske razstave 
s ostalom monarkijom. Taj autonomni, ili točnije rečeno, obće- 
niti carinski cjenik sadržaje sve carinske tarife bez iznimke. Ali 
sve se te tarife u praksi ne upotrebljavaju, nego većinom vriede 
posebne carinske stavke, kako se to odredi u pojedinom trgo¬ 
vačkom ugovoru. Obćeniti cjenik dobiva valjanost samo za 
slučaj carinskoga rata, t. j. kad izmedju dviju država zbog kojih 
mu drago razloga nema trgovačkoga ugovora. 

Zato se i na ovakav cjenik vrlo mnogo pazi, pa nam je još 
svima živo u pameti, kako je nedavno Njemačka prekomjernom 
svojom zaštitnom carinom na blago, žito, drvo, kožu, perad, 
maslac itd. vanredno bila uznemirila cielu našu monarkiju. U 
praksi se dakako ova stvar popravila obnovom trgovačkoga ugo¬ 
vora, ali je značajno za naše doba, da jc na čelu prekomjernoj 
zaštitnoj carini ona ista Pruska, koja je i poslie napoleonskih 
ratova znala sačuvati najviše trgovačke slobode na evropskom 
kopnu. 



Francuzki carinski cjenik bio je naravski vrlo visok, ali je od 
1860. —1881. u piaksi postao mrtvo slovo, jer su mjesto njega na 
sve strane vriedili posebni trgovački ugovori. G. 1881. stvoren 
je novi cjenik, mnogo blaži, ali još uviek sa strogo zaštitnim obi¬ 
lježjem, koje se srećom ugovornim tarifama vrlo znatno ublažuje. 

Povjest carine u našoj monarkiji već je duže vremena u 
uzkoj svezi s političkim prohtjevima magjarske aristokracije i 
sa spekulativnim osnovama židovskih i njemačkih industrijalaca. 
No kod nas u Hrvatskoj gleda se na carinsko pitanje u najnovije 
doba z osbiljnim shvaćanjem čisto gospodarskh naših interesa, 
te se u toj stvari nadjoše zajedno i najveći branitelji i nepomir¬ 
ljivi protivnici današnje državopravne nagodbe medju Hr¬ 
vatskom i Ugarskom. Isto su se tako sve tri hrvatske trgovačke 
komore, a i svi drugi naši pozvani faktori jednodušno izjavili, 
da za slučaj carinske razstave medju Ugarskom i ostalom rno- 
narkijom Hrvatska mora samostalno braniti životne svoje go¬ 
spodarske interese, te svim silama nastojati, da joj se ne za¬ 
tvori trgovački put u kraljevine i zemlje zastupane na care¬ 
vinskom vieću, to manje, što je medju tim zemljama i gotovo 
ciela primorska Hrvatska od Trsta do Kotora. 

Ovo nam je očit primjer, kako su s carinom u savezu 
tako zamašna gospodarska pitanja, da radi njih mogu popustiti, 
a i popucati stogodišnje političke veze, a stvoriti se posvema 
nova privredna i trgovačka područja. Tako se danas nekoje 
evropske vlade, u prvom redu berlinska, pa i bečka, ozbiljno 
bave pitanjem, da ih od ciele Evrope, ili barem od srednjo¬ 
evropskih država stvore tako prostrano carinsko područje, 
koje se ne bi bojalo sve to opasnije utakmice amerikanske. 

U Parizu se opet zanose mižlju o carinskoj zajednici s Bel¬ 
gijom, s Holandijom, s Luksemburgom i sa Švicarskom, a da 
nema velikih gospodarskih razlika, pak da carina nije u Fran- 
cuzkoj vrlo unosna, zagovarao bi se još više i carinski savez 
s Portugalskom, Španjolskom i s Italijom. 

Koncem 1905. živo se radilo o carinskoj zajednici medju 
Srbijom i Bugarskom, te je Bugarska već bila i prihvatila osnovu 
carinskoga saveza sa Srbijom, s kojom se prije o tom naravski 
sporazumjela. No u to je iz Beča na Bugarsku i na Srbiju uči¬ 
njen u jednu ruku takav pritisak, a u drugu ruku ni srbska Skup- 

ština ni bugarsko Sobranje ne znadjahu ostati nepokolebivo 
na strogo gospodarskom temelju u ovoj stvari, te je započeto 
djelo prije porušeno, nego je bilo dovršeno. 

Britanski i amerikanski trgovački imperijalisti snuju da¬ 
kako carinska područja i preko čitavih pojedinih dielova svieta. 
Sve ovo dokazuje u jednu ruku tu istinu, da danas nije tako 
lako zatvarati državnih granica tudjini, kako je to bilo još 
pred pol stoljeća, a u drugu ruku utvrdjuje tu dokazanu či¬ 
njenicu, da je danas težko i gotovo nemoguće gospodarski 
živjeti, a kamo li napredovati na tiesnom carinskom području, 
pa zato svuda vidimo nastojanje, da se od trgovačkih ugovora, 
koji carinsku granicu slabe, priedje na carinske saveze, koji ju 
ukidaju. I zato je već unapried osudjena na neuspjeh svaka 
težnja i svaka carinska politika, koja obnavlja previsoke ta¬ 
rife ili pretiesna područja preživjelih vremena. 

5. Neprilike Kod visoke zaštitne carine. 

Visoka carina nije u opreci samo s duhom svjetske i go¬ 
spodarske uzajamnosti, nego je ona sama po sebi vrelo nebro¬ 
jenih neprilika i smutnja. Osim toga, što poradi takve carine 
znade dvostruko, peterostruko, pa i deseterostruko poskupjeti 
i najpotrebnija roba, smeta ona često baš onim industrijalcima, 
radi kojih je nastala. Ako naime preko državne granice samo uz 
veliku carinu mogu industrijalne surovine, jasno je, da će tvor- 
ničari ogorčeno prosvjedovati, da im ništa ne pomaže, što ih 
država štiti pred stranom utakmicom, kad su njihovi troškovi 
zbog carine na surovine tako veliki, da ih njihova roba dodje 
skuplje, nego strane tvorničare, kad i carinu plate. Da se ovaj 
opravdani prigovor ukloni, uvedena je t. zv. povratna carina, 
t. j. tvorničaru se, kad izvozi gotovu robu, povrati ono, što je 
platio od uvezenih surovina, recimo, od neizradjene vune ili 
svile od neizradjenoga drva, željeza i t. d. 

Ali u mnogim je slučajevima vrlo sežko točno odrediti, 
koliko je surovina potrošeno za ovaj ili onaj predmet, a onda 
se vrlo lako desi, da tvomičar izradi gotovu robu od drugih 
surovina, nego što ih je uvezao, ili da te surovine izradi netko 
drugi, a ne onaj, koji ih je uvezao. No da svega toga nema, za 

tvorničara je to već velik teret, što mora carinu unapried pla¬ 
titi, prije nego je surovine izradio i gotovu robu prodao, t. j., 
što mora povećati svoju prometnu glavnicu. 

Da se i to koliko toliko popravi, uveden je privremeni 
opiost od carine uz točnu obvezu, da će taj tvorničar u ođre- 
djenom roku izvezti sve te surovine, preradjene u gotovu robu. 
Ali sad su istom nastajale one neprilike, koje već spomenusmo, 
jer 11a carini nisu uviek ni približno jednakoga mišljenja s tvor- 
ničarima u tome, koliko je surovina zbilja izradjeno, a onda 
mogao se lako promieniti kod izvoza gotove robe bilo tvor¬ 
ničar, bilo surovine, bilo i on i one. 

Da se ove neprilike što više uklone, osnovana su javna i 
privatna skladišta, kroz koja mora proći sva roba, podvrgnuta 
carini, i u kojima se onda daju svakovrstne polakšice, da za¬ 
štitna carina u istinu bude zaštitnom. Ali time se samo zlo ne 
odstranjuje, a uz to se prometu stvara nova zapreka, jer mu 
se službenim putem odredjuje tobože najsgodniji trgovački 
pravac. 

Nego najveće je neprilike zadala i zadaje vladama visoka 
zaštitna carina na žito, osobito u onim zemljama, koje većinu 
žita za životnu potrebu uvoze iz tudjine. Dok je domaća lje¬ 
tina povoljna i ciena žitu umjerena, još Bože pomozi ; ali kad 
domaća žetva izdade i ciena žitu silno poskoči, eto ti otvorene 
radničke pa i obće narodne bune proti žitnoj carini, kako je to 
bilo napose u Englezkoj. 

Da se toj pogibelji doskoči, izmislile su vlade t. zv. pomičnu 
ljestvicu za carinu na žito, t. j. carina je padala i rasla prema 
tomu, kakva je bila domaća ljetina i žitne ciene na svjetskom 
tržištu : Kad je ljetina bila povoljna, dobra, carina se u toj 
ljestvici pomicala više, a kod je. bila loša, padala je niže. 

No i ovo na prvi mah tako domišljato sredstvo urodilo je 
samo novim neprilikama, i to baš najviše za one velike trgovce 
žitom, kojima je žitna carina inače bila u korist. Veliki takav 
trgovac naime, kupujući žito negdje preko mora, nije nikada 
znao, kakvu će carinu platiti, kad žito stigne na odredjeno 
tržište. Uz toliku nestalnost u žitnoj trgovini ovo je velike tr¬ 
govce dovodilo upravo do očaja, dok ne bi postigli, kao u En- 

glezkoj, da žitna carina bude stalna. Ali onda se javljaju stare 
neprilike svojim kobnim redom. 

Napokon treba osobito naglasiti i to, da poslie svih tih 
neprilika ima država praktičnu financijalnu korist samo onda, 
ako joj je uprava dobra i poštena, t. j. i veoma sposobna i stru¬ 
kovno vješta i vanredno radina i nepristupna ne samo mitu, 
nego i svakomu drugomu obziru. 

6. Glavna načela valjane carinske politike. 

Tih načela nema mnogo, a i sva su vrlo jednostavna. No 
baš zato, što su jednostavna, težko i nerado pristaju uz njih 
prazni, naduti i umišljeni ljudi, kojima je u naše doba tako 
često povjereno narodno zastupstvo, pa i narodna vlada. 

Prije svega treba nam vazda držati na umu, da nije dosta 
uzeti pukih carinskih statističkih podataka i onda reći ili na¬ 
pisati : Blago si ga Velikoj Britaniji, ili Sjedinjenim Državama 
sjeveroameričkim, kad one mogu samo od carine dobivati 
preko pol milijarde, pa i cielu milijardu Kruna. Prispodabljamo 
li naime samo suhe brojke, možemo počiniti najveću pogrešku 
i pasti u najkobniju zabludu. 

Tako primjerice ima Velika Britanija znatno veći prihod 
od carine nego Francuzka : Godine 1904. doniele su Francuzkoj 
carine 406,564.000, a Englezkoj još 1898. god- 22 milijuna funti 
šterlinga ili preko 550 milijuna franaka. 

No mi već znamo, da u englezku carinu ulazi i duhanski 
monopol, a osim toga valja nam uvažiti veliku razliku u pod¬ 
neblju obiju tih država i još veću razliku u ukusu i načinu 
života njihovih stanovnika. 

U Velikoj Britaniji, kako znamo, ne rodi vinova loza i 
ne pravi se domaći slador, a čaja se pije preko sto puta više 
nego u Francuzkoj. Mora dakle biti velika razlika u englezkoj 
i francuzkoj carini na čaj, slador i vino. 

Ako dakle hoćemo da razumno uzporedjujemo carinske 
dohodke pojedinih država, treba nam carinu uzeti zajedno sa 
svim neizravnim porezima, a uz to nam valja odračunati 
povratnu carinu, koja je dosta puta veoma znatna. 

Iz ovoga jasno vidimo, kako se oprezno mora postupati, 
kad se na temelju statističkih podataka hoće stvar opravda¬ 
vati ili pobijati. Iz toga takodjer naravski sliedi prvo i glavno 
pravilo svake porezne politike, a pogotovo carinske : Ne smije 
se oponašati nijedno tudje carinsko zakonodavstvo, a pogotovo 
se ne valja samo sliepo diviti neobičnim carinskim prihodima 
ove ili one velike vlasti. 

I drugo je načelo vrlo jednostavno i prirodno. Na životne 
potrebštine ne bi se ni u jednom slučaju smjela udariti carina. 
Ako je naime već unutrašnji potrošarinski porez po državu 
štetan i upravo koban, to je potrošarinska carina još kud i kamo 
štetnija zato, jer radi nje poskupljuju životne potrebštine 
nerazmjerno više, nego što carina donosi državi. To je već 
opetovano spomenuto, a ovdje se napose naglašuje zato, da 
se ponovno iztakne sva važnost ove stvari. 

No potrošarinska carina, osobito na žito i vino, velika je 
neprilika i za državni proračun. Uvoz naime ovih dviju potreb- 
ština ravna se najprije prema domaćoj ljetini, a te ne može 
predvidjeti ni najoštroumniji državnik. 

Treći je uvjet dobromu carinskomu sustavu što manji 
broj oporezovanih predmeta, i to takvih, koji se što obćenitije 
upotrebljuju. I zato je najzgodnije, da se carini podvrgnu naj- 
razširenije vrsti kolonijalne robe, primjerice kava, čaj, kakao, 
što naravski mogu učiniti samo evropske države. A i tu je još 
često medju njima velika razlika, jer, recimo, za Veliku Britaniju 
slador je čisto kolonijalna roba, dok se u Francezkoj troše 
dvie trećine domaćega sladora. I za nas u Hrvatskoj slador 
je još strana roba, jer se radi naše gospodarske podredjenosti 
Ugarskoj istom 1905. osnovala prva domaća sladorana u 
Osieku. 

Napokon je četvrti 1 peti uvjet dobroj carinskoj politici 
u tom, da surovine, potrebne industriji, imadu slobodan uvoz, 
i da ni obćeniti, a kamo li ugovorni carinski cjenik nema pre¬ 
visokih stavaka. 

Kako je naime iz prakse poznato, plaća se carina ili prema 
vriednosti, ili prema težini, dotično kod tkanina prema du¬ 
žini robe, a često se ova obadva mjerila popunjuju. No na prvi 
je pogled jasno, da kod carine prema vriednosti ili ,,ad valorem", 

mora biti carinski činovnik vrlo vješt, a privatna stranka veoma 
savjestna, dok opet kod carine prema količini robe najviše 
trpi lošija roba, a to je i opet i nepravedno i nepraktično. 

Naravski je dakle, da će se pogreške i nesavršenosti carin¬ 
skoga sistema to jače opaziti i da će to štetnije djelovati, što 
je carinski cjenik viši, i što jače dira u glavne grane domaće 
industrije. 

Pogled na carinsku granicu u Hrvatskoj. 

Ciela Habsburška monarkija sačinjava, a prema djelovanju 
svjetske gospodarske uzajamnosti sačinjavat će valjda i u 
buduće jedno carinsko područje, koje će se unaprieđ po svoj 
prilici prije proširiti, nego suziti. A ipak se danas sve to više 
računa s posebnim područjem ugarskim, u koje neupućeni strani 
sviet vazda računa i Hrvatsku. To i jest glavni razlog, što se 
težnje mnogih magjarskih političara uzimlju u Evropi ozbiljno. 

Dosta je naime na zemljovid samo pogledati, da vidimo, 
kako je hrvatska carinska granica neprispodobivo važnija od 
carinske granice ugarske. Ugarska je naime s jugoiztoka i sa 
sjeveroiztoka ogradjena težko prohodnim gorama, erdeljskim 
Alpama i Karpatima. Osim toga i Rumunjska i Bukovina i 
Galicija isto su tako ratarske zemlje kao i Ugarska. Prema jugo- 
iztoku imao bi Dunav biti za Ugarsku velikim vodenim putem 
u more, ali tu su u jednu ruku Željezna vrata, koja i uredjena 
smetaju prometu, a u drugu ruku dolnjim Dunavom gospodare 
Rusija, Rumunjska i Bugarska, ili još točnije medjunarodna 
evropska kontrola. 

U ostalom dva glavna i gotovo dva jedina trgovačka 
puta iz Ugarske idu na sjeverozapad preko Austrije i Beča 
i na jugozapad preko Hrvatske i Rieke. Ovaj drugi put, koji 
ujedno vodi k moru, još je važniji od prvoga. 

Sad je već dosta živ i treći put preko Bosne i Hercegovine, 
za koji Magjari vele, da vodi ravno iz Pešte k moru. Zemljo¬ 
pisno imaju pravo : Vodi ravno, ali i opet preko Hrvatske. 

Dok je tako Ugarska sa svih strana- ili zagradjena, ili se 
svojom gospodarskom politikom sama hoće da ogradi od svoga 
glavnoga tržišta na sjeveru i zapadu, dotle je i današnja fak- 

tična Hrvatska, a pogotovo Hrvatska zakonska, t. j. Hrvatska, 
Slavonija i Dalmacija, u vanredno povoljnom trgovačkom, 
dakle i carinskom položaju. Ne samo da ima takvo svoje pri¬ 
morje, na kojem hrvatski živalj gotovo izključivo živi, nego kroz 
nju prolazi i jaka struja kopnenoga prometa iz zapadne Ru¬ 
munjske i Bugarske, iz sjeverne Srbije i Bosne i iz južne Ugarske. 
Zato nije pretjerano tvrditi, da bi Hrvatska mogla svoje auto¬ 
nomne potrebe pokrivati već samom onom carinom, koja se 
pobire na njezinoj granici. 

Razumije se, da bi se ta carina znatno umanjila i onda, 
kad bi Hrvatska bila carinski odieljena od Ugarske, a pogotovo, 
kad bi se carinski odielila od ostale monarkije, jer bi tada ve¬ 
ćina, njezinoga prometa išla kao transit, a transitnu ili prievoznu 
carinu pobire danas u Evropi još samo Turska. 

No uza sve to nepobitna je istina, da Hrvatska može malo 
glasnije i odlučnije progovoriti u carinskim pitanjima ciele 
monarkije već radi svoga zgodnoga položaja, i da su magjarski 
državnici onako lako pristali na to, da se sveukupna carina 
troši na zajedničke potrebe u cieloj monarkiji ponajviše s toga, 
što je time najveću žrtvu dopriniela Hrvatska. Uz to u Pešti 
sigurno umuju ovako : Kad se jednom carinski odielimo od 
ostale monarkije, mi ćemo i onda od Hrvatske lakše postići, 
da se sveukupna carina zemalja krune sv. Stjepana troši za 
zajedničke potrebe, jer Hrvatska će u jednu ruku biti već na 
to naučena, a u drugu ruku ne će pravo ni znati, koliko njezina 
carinska granica razmjerno više vriedi od ugarske. 


VII. TKo plaća porez? 

Čini se, da je najlakše odgovoriti na to pitanje : Porez plaća 
svatko, tko ga po zakonu mora platiti, ali mu se svatko gleda 
i ugnuti, gdje samo može. 

Ovaj odgovor po izkustvu i po zdravom razumu nije doduše 
loš, ali je tako obćenit, da nam samu stvar premalo objašnjuje. 

Kod potrošarinskih poreza bilo je već o tom govora, a sad 
se radi o svim porezima, da se uzmogne stalno odrediti i na te¬ 
melju ovoga razlaganja osnovno jedno načelo svakoga valjanoga 
poreznoga sustava. 

1. Je li istina, da i kod poreza vriedi ona: „tko jači, taj 

kvači“. 

Ljudi su već odavna opazili, da poreza ne plaća onaj, koji 
ga po zakonu mora platiti, ili točnije, da ga on doduše podmiri, 
ali onda prvom prilikom gleda, da ga svali na koga drugoga. 
Najbolje se to vidi kod krčmara, koji piće to skuplje prodaje, što 
je na njem veći porez, a opaža se to dobro i kod trgovca, koji 
nastoji, da oporezovanu robu proda uračunavši si tu svoj trošak 
i plaćeni porez. 

Narodni gospodari, proučavajući ovu pojavu, uztvrdiše naj¬ 
prije, da na koncu konca zemlja, t. j. ratar plaća sve poreze, ili 
kako bi se kod nas kazalo, da svaki javni teret nose napokon 
seljačka ledja. Drugi narodni gospodari uztvrdili su baš protivno: 
Porez na ratarske plodine ne plaća ni vlastnik zemljišta, ni za¬ 
kupnik, jer oni ne bi polja obradjivali, da im se troškovi obradji- 
vanja svakim porezom neprestance povećavaju. Nego porez plaća 
onaj, tko ratarski prirod troši, naime svatko, a napose radnik. 

Napokon se čuju uvaženi glasovi, da u ovoj stvari vriedi 
pravilo kao i u svoj ostaloj životnoj borbi, t. j. da velike ribe 
jedu male, da naime novčari, trgovci, poslodavci i posjednici 
tlače, i da će uviek tlačiti svoje dužnike, mušterije i radnike ta- 
kodjer i time, što na njih svaljuju svoj porez. 

U sličnu je pogrešku pao i sam glasoviti Adam Smith, kad 
je napisao ovo : „Porez od prodaje zemljišta plaća uviek proda¬ 
valac, koji jc gotovo vazda prisiljen prodati, t. j. pristati na takvu 
cienu, koja mu se nudja . . . Kupac naprotiv gotovo nikada ne 
mora kupiti, pak zato može ponuditi cienu, kakvu hoće." 1 

No gle, baš u ovom posebnom slučaju vrlo se laho može 
dogoditi, da koje zemljište, recimo gradilište, želi kupiti više 
ljudi, i eto ti prodavaocu odmah prilike, da porez od kupovnine 
svali na budućega kupca. 

Isto je tako jasno, da i novčar i trgovac i poslodavac i po¬ 
sjednik mogli doći u takav škripac, te njihove mušterije, dotično 
radnici, imaju najljepšu priliku, da okrenu batinu, kako se ono 
kaže, i da sa sebe svale dobar dio poreznoga bremena, pa možda 
i cielo breme. 


1 Stourm, Impots, 373—374. 

Nije dakle istina, da i kod plaćanja poreza vriedi zlosretna 
sredovječna rieč : Tko jači, taj kvači, nego je istina, da i ovdje 
odlučuje veliki narodno-gospodarski zakon o ponudi i o potrebi, 
t. j. vazda je glavno to, kakva je ciena ovomu li onomu predmetu 
ili poslu. Kad su ciene visoke, vrlo je vjerojatno i gotovo sigurno, 
da će prodavaocu poći za rukom, da na kupca prebaci dio poreza; 
ako su ciene nizke, nosit će prodavalac porez sam do bolje sgode. 
Slično tomu, kad radničke plaće rastu, ili kad su dosta visoke 
platit će dio potrošarinskih poreza poslodavac, a kad su plaće 
malene, ili kad zaslužba pada, ne će se porez nikako moći pre- 
sunuti s radnika. 

Prema tomu ovdje se dogadja baš onako, kako to pjeva naš 
bezsmrtni Gundulić : Kolo od sreće — ovdje od poreza —- u 
okoli vrteći se ne prestaje, tko bi gori, eto ga doli a tko doli, 
gori ustaje. 

Još tieba osobito naglasiti, da se porez nikada ne presune 
samo onako jednim mahom s jednoga porezovnika na drugoga, 
nego da to ide pomalo i postepeno, dok se porezno breme ne raz- 
dieli na mnogo i mnogo porezovnika. 

2. Velika važnost prebacivanja poreza. 

Zašto je nemoguće točno znati, tko plaća 

porez. 

Već iz ovoga što je rečeno, jasno se vidi, da je vrlo težko ka¬ 
zati, tko će na koncu konca ili najjače ili najviše, ili sam samcat 
ponieti porezno breme. Činilo se doduše, da će se kod nekih po¬ 
reza ova stvar moći točno proučiti, ali baš se to dokazalo, da je 
upravo nemoguće točno označiti pravoga i glavnoga porezovnika. 

Zakonom od 26. prosinca 1890. povišen je u Francuzkoj 
porez na vriednostne papire od 3 na 4 %. Tu se držalo stalnim, 
da će na burzi oporezovani papiri koliko toliko pasti. No gle, 
željeznička obveznica pruge Paris-Lyon-Sredozemno more, koja 
je u studenom 1890. vriedila 440 fr., poskočila je početkom 
siečnja 1891. u cieni za 6 fr., umjesto da je radi porezne povi¬ 
šice od 1% za pet franaka pala. 

Još je više mnoge teoretičare iznenadila talijanska renta, 
koja je g. 1868., kad još nije bila oporezovana, imala tečaj 57, 



200 


a g. 1868., poslie poreza s 8,80% tečaj 75, koji je narasao na 80 
uzprkos ponovnomu oporezovanju sa 13% g. 1870., a poskočio 
je dapače i na 100 poslie g. 1894. uzprkos trećemu oporezovanju 
s 20%. Danas talijanska državna renta ima tečaj 104—105, 
premda je to najjače oporezovani vriednostni papir u Evropi. 
Njezin porez padao je dakle vazda na kupce, a nipošto na pro¬ 
davaoce. 

Slično tomu nije ni tečaj austrijske rente pao g. 1868. uz¬ 
prkos visokomu oporezovanju od 16%. 

Ovi primjeri jasno dokazuju, koliki to raznovrstni uzroci 
djeluju na to, koga će koji porez konačno stići, ili na koga će se 
sve porazdieliti. Nije dakle ni praktično ni znanstveno oprav¬ 
dano, da si ovim pitanjem razbijamo glavu, jer nije moguće iz 
četverokuta učiniti kruga. 

Tri glavna slučaja, kad se porez može sva¬ 
liti na drugog a. 

Kad se uvodi posvema novi porez, onda je pravim i glavnim 
porezovnikom u istinu onaj, koga zakon odredi, da ima porez 
platiti. Porez se naime ne može odmah, ni u kratko vrieme pre- 
sunuti na nekoga drugoga, pa zato se stari porezi lakše i pod¬ 
nose, jer ne samo da su im se ljudi priučili, nego su si ih pore- 
zovnici već na sve moguće načine porazdielili. 

Drugi je slučaj, kad se jedan predmet oporezuje, a drugi 
slični predmet ne plaća poreza, pak prema tomu ne može na 
njega ni odpasti njegov dio. 

Treći je i najkobniji slučaj, kad porezovnik izgubi zaslužbu 
baš u onaj čas, kad je imao nadu, da će mu se povisiti, a u toj 
povišici da će biti i njegov potrošarinski porez barem na ži¬ 
votne potrebštine. Radi ovoga trećega slučaja, koji je već spo¬ 
menut kod potrošarine, ne bi se nikada smjele oporezovati 
životne potrebštine. 

Prebacivanje poreza velika je sreća za 

d ru ž 1: v o. 

„Dokazana je istina, da se porezno breme presunjuje na 
sve česti družtvenoga tiela. To je utješljiva činjenica, jer mnoge 

su daće tako nepravedne, da ne bi trebalo zavidjeti našemu 
družtvenomu uredjenju, kad se ne bi izpravljalo ovom pla¬ 
stičnom silom." 1 

Tako veli Pavao Leroy-Beaulieu u svom djelu o financijal- 
noj znanosti, a ovu dokazanu istinu htjeli su već neki mudraci 
upotrebiti baš proti onima, za koje je prava blagodat. Pojavilo 
se naime mnjenju, da je svejedno, kakav je, i kolik je porez, 
jer da si to na koncu konca đružtveno tielo tako uredi, da na 
sve njegove česti dodje jednaki dio. Bezumne ove tvrdnje ne 
treba ni pobijati, ali ipak u novije doba ima takvih poreznih 
reformatora, kojima ni ovakvo mišljenje ne umanjuje zlokob¬ 
noga upliva. 

Svjetska centralizacija zaprekom preba¬ 
civanju pereza. 

Recimo, da koja država udari visoku potrošarinu i na ži¬ 
votne potrebštine, videći, da radničke plaće neprestance rastu, 
kako je to naročito u Njemačkoj, ili u Americi. No u to navale 
sa svih strana ciele čete tuđjih radnika, koji rade mnogo jef¬ 
tinije, a možda i mnogo bolje. U takvom slučaju ne preostaje 
vladama drugo, nego da te strane radmke izgone, ili ne puste 
preko granica. No ovako se dade postulati danas još samo 
s Kitajcima i — s nama Slavenima. 2 

Može vlada oporezovati koju vrst robe u sigurnoj nadi, 
da će tvorničarima biti lako taj porez prebaciti na potrošače, 
jer se roba, recimo, mnogo traži. No tu treba računati s tudjom 
utakmicom, koja može biti tako jaka, da proti njoj ne pomaže 
ni visoka carina. U ostalom carina je mač s dvie oštrice, jer tko 
ne pusti tudje robe u svoju zemlju, ne može tražiti, da njegova 
roba slobodno ide u tudjinu. 

I tako je na koncu konca sva važnost i ove stvari, u tom, 
što nas i prebacivanje poreza nepokolebivo mora uvjeriti, da 

1 Stourm, Impots, str. 379., op. 1. 

2 Previše je naime poznato, kako je naročito pruska vlada već 
u više navrata i bez ikakve izlike,? dakle pogotovo bez ikakvoga raz¬ 
loga, dala goniti radnike ruske, poljske i češke, te je ?bog toga g. 1900. 
bilo i oštrih interpelacija u bečkom carevinskom vieću. 

se osnovna porezna načela nemaju samo možda u teoriji spo¬ 
minjati, nego da je prava njihova vriednost u odlučnoj i do¬ 
sljednoj praksi. 


VIII. 0 snizivanju i ukidanju poreza. 

1. Dva glavna razloga snizivanju i ukidanju poreza. 

Proiačunski visci modernih država. 

Već je ponovno bilo naglašeno, kako su u današnjim dr¬ 
žavama, naročito evropskim, javne potrebe tolike, te svi ministri 
financija imadu sto i sto briga, da za svaku tu potrebu nadju i 
dovoljno sredstava. No gle, koliko god se moderni proračuni 
prave s čuvstvom neke tjeskobe i nesigurnosti, ipak smo danas 
svjedoci ovomu zanimivomu pojavu : Nema gotovo evrop¬ 
skoga proračuna, u kojem ne bismo vidjeli kod većine stavaka 
veći prihod, nego što je bio prvobitno predvidjeli. 

Ovi proračunski visci najvažnija su financijalna činjenica 
našega doba. Oni su ujedno prvi i glavni razlog, s kojega dobra 
financijalna uprava i valjana financijalna politika može nekoje 
poreze sniziti, ili posvema ukinuti. 

Na žalost ovi proračunski visci, ovaj prirodni porast dr¬ 
žavnih prihoda pada u doba, kad su vojnički tereti tako go¬ 
lemi, te je jedna jedina evropska velika vlast, naime Velika 
Britanija, mogla dosljedno snizivati, pa i ukidati lošije poreze, 
sve do početka zlosretnoga južnoafričkoga rata god. 1900. 

God. 1849.—1850., pa do proračunske godine 1865.—1864. 
snizila je i ukinula britanska vlada svih poreza za 35,151.818 
funti šterlinga, ili okruglo za 880 milijuna Kruna. Budući da su 
kroz isto vricme sve povišice na porezima kao i novi porezi 
iznosili oko 670 milijuna Kruna, vidimo, da je kroz tih pet¬ 
naest godina u Velikoj Britaniji porezno breme olakšano za 
dobrih 200 milijuna Kruna. 

Od god. 1865.—1876. još je dosljednije i uspješnije lon¬ 
donska vlada provodila ovu svoju riedku i blagoslovnu po¬ 
reznu politiku. U tom proračunskom desetgodištu sniženo je 
naime i ukinuto poreza u svem 27,668.291 funti šterlinga, dok 
sve povišice starih i novih poreza dosegoše jedva 714 milijuna 

šterlinga, naime 7,449.223 šterl. I tako je u samih tih deset go¬ 
dina britanska vlada sa svojih porezovnika skinula preko pol 
milijarde Kruna svakovrstnih poreza.. 

Kroz cielo ovo četvrtstoljeće „darovala je“ britanska 
vlada svojim državljanima oko 700 milijuna, ili svake godine 
do 30 milijuna Kruna, pa ipak god. 1875. bijahu državni prihodi 
veći za 400 milijuna Kruna nego god. 1850. A u to doba vodila 
je Englezka jedan daleki i skupi rat, poznati krunski rat proti 
Rusiji, u savezu s Francuzkom, Piemontom i Turskom. Bez 
toga rata bila bi sigurno porezna olakšica dosegla u toj otočnoj 
evropskoj velikoj vlasti golemu svotu jedne milijarde franaka. 

Sve ovo snizi van je i ukidanje poreza moglo se provesti 
samo zato, jer su proračunski visci neprestance rasli, jer su vazda 
najugodnije iznenadjivali i naj oštroumni je ministre financija. 

Prirodni porast pojedinoga poreza, a time i sveukupni 
proračunski višak nastaje jedno brzim množenjem pučanstva, 
drugo razvojem obrta i trgovine, treće medjunarodnim mirom, 
a četvrto razumnim ograničivanjem državnih izdataka. 

God. 1849. imala je Velika Britanija samo 27 milijuna 
stanovnika, a god. 1903. već 42,372.556 duša, t. j. povišicu za 
dobrih 15 milijuna, ili za 55%, a to je već samo po sebi u nor¬ 
malnim prilikama dovoljan razlog, da državni prihodi ne¬ 
prestance rastu. 

I u Francuzkoj državni su se prihodi od 1815.—1869. go¬ 
tovo podvostručili, a rasli su svake godine poprečno za 30—40 
milijuna Kruna. Od god. 1870. ncpredvidjeni visci dosizahu 
60 i 70 milijuna franaka godišnje, a u najnovije doba od 1891. 
do 1903. pali su poprečno na 30 milijuna franaka. 

Kad uvažimo, da se pučanstvo Francuzke u to doba po- 
množalo samo za 3V2 milijuna duša ili za 10%, da je Francuzka 
vodila ti to doba osim kolonijalnih vojna još dva velika ev¬ 
ropska rata : 1859. s Austrijom za slobodu i jedinstvo Italije, 
a 1870.—'I871. sa svim njemačkim državama pod vodstvom 
Pruske, da je osim svega toga proživjela dvie velike revolucije : 
veljačku 1830. i srpanjsku 1848., i strahoviti pokus društve¬ 
noga prevrata iliti parižku komunu 1870., onda se u istinu mo¬ 
ramo diviti gospodarskoj i financijalnoj snazi francuzkoga 
naroda, od kojega je država ipak neprestance dobivala mnogo 

više, nego se i sama nadala. Samo je velika šteta, što uza sve 
to porezna olakšica iznosi od 1848.—0:864. sveukupno samo 
337 i pol milijuna, no budući da su opet drugi porezi povišeni 
za 328 i pol milijuna franaka, faktična je olakšica tek 9 mili¬ 
juna. Poslie strahovitoga rata s Njemačkom nema naravski ni 
ovakvoga skromnoga snizivanja, jer sami proračunski visci 
nisu još, kako se vidi, dovoljnim razlogom za takvu poreznu 
politiku, koja bi što više štedila porezovnike. 

Zastarjeli porezi. Novi porezi i porezna 

praksa. 

Drugi glavni razlog, radi kojega se porezi moraju sustavno 
snizi vati i ukidati, naročito je važan za takve države, koje su 
dugo bile u nekulturnom susjedstvu, te se u njima u jednu ruku 
sačuvaše i posvema zastarjeli porezi, a u drugu ruku novi se 
porezi više poprimaju od naprednijih susjeda, nego se uvode 
prema domaćoj potrebi i praksi. 

Vriedi to naročito za sve balkanske države, pak onda za 
Hrvatsku, kojoj je tursko susjedstvo nanielo do danas nenado¬ 
knadivu štetu posebice u narodnom gospodarstvu i u privredi. 
Ta dosta je samo spomenuti, da je u Bosni-Hercegovini još uviek 
desetina temelj poreznomu sustavu, i da se svi porezni zakoni za 
Hrvatsku kroje u Pešti, gdje odlučujući državnici i političari 
naš narodni život manje poznaju, nego kud i kamo udaljeniji 
berlinski Niemci i parižki Francuzi. 

U slične prilike može ostalom dospjeti svaki narod i prema 
svojoj povjesti : Može se naime u svakom narodu i u svakoj dr¬ 
žavi dogoditi, kako se na naše oči dogadja, takav prevrat u cielom 
javnom životu i u svekolikom državnom uredjenju, da se i porezi 
moraju umanjivati i ukidati, ako se već ne mienja čitavi porezni 
sistem, kako je to primjerice učinila glasovita francuzka ustavo¬ 
tvorna skupština. 

Spomenuto je doduše, pa i naglašeno, da stari porez imade 
načelno prednost pred novim ; ali to nipošto ne znači i ne može 
značiti, da se pošto po to imadu ostaviti i nevaljali, t. j. zastar¬ 
jeli porezi, i da nije dobro uvoditi novih, naprednijih poreza. 

Dva su dakle glavna uvjeta, da koja vlada ozbiljno misli na 
to, kako će sustavno najlošije poreze ukidati, ili barem najteže 
poreze snizivati : Prije svega treba, da je u državnom proračunu 
višak, i to takav, koji je nastao prirodnim porastom pojedinih 
poreza ; drugo treba, da vlada bude uvjerena, da napredna 
država ne smije trpjeti zastarjelih poreza, i da svakom zgodom 
mora upotriebiti izkustvo, što ga financijalna uprava stiče s no¬ 
vim porezima. 

Samo se po sebi razumije, da se porezi ne mogu uspješno ni 
snizivati, ni ukidati, ako vlada nema nikakovih principa, kad 
koji porez ublažuje, ili kad ga ukida. 

2. Po kojim načelima valja poreze snizivati i ukidati. 

Samo znatno sniženje poreza u istinu 

pomaže. 

Ova je stvar već bila spomenuta kod baštinskoga poreza na 
onom mjestu, gdje se govorilo o dosta površnom mišljenju tali¬ 
janskoga ministra i stručnjaka Minghettia. Ovdje treba ovo na¬ 
čelo ponovno naglasiti zato, jer su osobito u današnje doba 
parlamentarne vladavine saborske većine više sklone, da glasuju 
za mnogo neznatnih sniženja poreza, nego za jedno znatnije. Za¬ 
stupnici naime kod ovakvoga glasovanja nastoje ugoditi svim 
svojim izbornicima, te prema tomu najvole, da se snizi što više 
vrsti poreza. No ovo može biti dobra kortešacija, ali je vrlo ne¬ 
valjala financiajlna politika, naročito s demokratskoga gledišta. 
Neznatno sniženje, recimo kojega potrošarinskoga poreza, niti se 
naime ne osjeti, ili se osjeti veoma slabo u maloj trgovini, kod sitni¬ 
čara, kod kojih široki slojevi puka i podmiruju svoje potrebe. 

Ako dakle koja vlada ima veći proračunski višak, i ako 
ozbiljno želi olakšati porezno breme puku, koji javne terete 
najteže podnosi, onda joj valja snizivati postepeno jednu vrst 
poreza za drugom, i to počevši od potrošarine i carine na životne 
potrebe i od poreza na promet imovinom. 

Kad bi, recimo, naš hrvatski državni proračun — predpo- 
stavljajući, da imamo samostalne financije — imao višak kakvih 
desetak milijuna kruna, trebalo bi onda najprije sniziti ili ukinuti 
porez na sol i na petrolej i učiniti kraj tomu, da se po gradovima 

pobire tolika potrošarina od mesa i od brašna. A kad bi se na¬ 
protiv tih deset milijuna porazdielilo na više vrsti izravnih i neiz¬ 
ravnih poreza, ne bi te blagodati porezovnici pravo ni osjetili, 
a državni bi se prihodi znatno umanjili. 

Unosan porez ne smije se nikada posvema 

ukinuti. 

Vidjeli smo, kako je englezka dohodarina nepopularna i 
upravo omražena, ali ujedno naglasismo, da je to možda najjači 
stup poreznoga sistema u Engleskoj, a svakako najelastičniji i 
najunosniji porez u Evropi. I to je britanskoj vladi posvema 
dovoljan razlog, da nipošto ne će da taj poreza ukine, premda 
ga vrlo rado snizuje, što više može, čim joj to samo dopuste 
proračunski visci. A ipak je, kako znamo, ovaj porez u En- 
glezkoj samo privremen, te ga sabor svake godine ponovno do¬ 
zvoljava. Ali londonskoj vladi ni to ne smeta, te joj nije ni na 
kraj pameti, da pusti iz ruku ovako izdašno vrelo javnih prihoda. 
Kod ustaljenih poreza, koji su jedanput za svagda dozvoljeni, 
pogotovo je potrebna ovalcova stalnost u financijalnom zako¬ 
nodavstvu. Očito je naime, da je mnogo lakše dvostruko, pa i 
trostruko povećati koji stari porez, nego li isti iznos namaknuti 
novim porezima. I zato su radikalni reformatori često najnesgo- 
dniji i najštetniji na području financijalnom, osobito kad nji¬ 
hove reforme nisu plod izkustva, nego posljedica pukih teoretskih 
kombinacija. 

Loše potrošarinske poreze najbolje je 

ukinuti. 

Rdjav potrošarinski porez, bila to sad unutrašnja, ili ca¬ 
rinska potrošarina, djeluje to gore, što šire slojeve zahvaća, i 
što je roba, koju puk troši, slabije vrsti. Čuli smo naime, da se 
potrošarinski zakoni mogu razmjerno vrlo slabo obazirati na 
vrstnoću robe, i da radnički puk često baš onda izgubi svoju za- 
službu, kad bi u povišicu svoje plaće bio mogao uračunati i 
svoju potrošarinu. Ovoj dvostrukoj nepravdi doskečit će se 
slabo, ili nikako, ako se potrošarinski porez samo snizi, jer se 

ovo sniženje, kako je već rečeno, ne će na široko protegnuti i 
na daleko osjetiti. Osim toga država će izgubiti time, što potro- 
šak ne će porasti, budući da dotična roba ne će znatno pojef- 
tinjeti za šire slojeve puka. 

Tako u Francuzkoj god. 1881. sniziše porez na vino za 
jedan franak po hektolitru. Država je tu jednim mahom iz¬ 
gubila 70 milijuna franaka, obćinstvo toga nije ni osjetilo, nego 
je sniženje koristilo samo vinotržcima, osobito onima, koji pro¬ 
daju na malo. 

Naročito se britanska vlada, kadgod se mogla, držala toga 
pravila, da je potrošarinski porez najbolje ukinuti. Tako je 
1874. ukinula potrošarinu na slador, koji je Englezima već 
gotovo tako potreban, kao kruh i meso. 

Sniženje poreza s obzirom na njegovu 
unosnost. 

Ima naivnih reformatora, koji misle, da će porez, osobito 
potrošarinski, odmah više donieti, ako se snizi, jer da će se 
onda odmah mnogo više robe trošiti. Zagovornici visokih poreza 
opet misle, da potrošnji sam porez baš toliko ne smeta, i da 
će povišica biti uviek jednako unosna. Jedni i drugi imaju krivo. 

Kad se koji porez snizi, ne snizi se svagda i ciena robi, nego 
se time možda samo zaprieči, da dotična roba tako brzo ne 
poskupi, da bude što bolja i da se naročito što manje patvori. 
Potrošnja se dakle ne povećajc uviek poslie sniženja poreza, 
ali to zato ne znači, da znatno sniženje nije blagodat. Osim toga 
lako se dešava, da radi sniženja poreza na kavu ljudi počnu 
trošiti više sladora i si. 

1 I Što se tiče porezne povišice, može se dogoditi, da se radi 
nje potrošnja ne umanji, ili da i ne raste, kako bi rasla inače. 
Tomu je posljedica, da povišeni porez izprvice donese toliko, 
koliko se predvidjelo, ali kasnije sve manje i manje na veliku 
zabunu i nepriliku svojih predlagača. 

Što se tiče toga, da bi porez bio unosniji radi povećane 
potrošnje poslie toga, što se je znatno snizio, to smo na en- 
glezkoj poštarini imali krasan i rječit primjer, da se tu nijedna 
vlada ne smije podavati varavoj nadi. Obćinstvo je doduše 

sklono, da kod trgovine i kod prometa umuje ovako : Ako budu 
niže ciene, bit će veći promet i na koncu konca opet veći do¬ 
bitak. To se umovanje onda rado prenosi i na poreze, osobito na 
potrošarinu. Ali financijalna praksa dokazuje, da bi se ljuto pre¬ 
valila vlada, koja bi porez znatno snizila u nadi, da će joj onda 
još više donieti 

Sniženju je poreza dakle samo jedna jedina svrha : olakšati 
u jednu ruku porezno breme, a u drugu ruku stvoriti bolje pri¬ 
like za narodnu privredu. Naravski, da ovo oboje pilje ili poslie 
pomogne i državnoj blagajni, koju redovno može puniti samo 
bogat i zadovoljan narod, koji vidi, da se njegove družtvene pri¬ 
like neprestance popravljaju i da mu je na čelu vlada, kojoj su 
njezine ,,ovce“ ne samo nepiispodobivo vrednije, nego i nepri¬ 
spodobivo diaže od najbolje „porezne vune". 

IX. 0 postepenom i progresivnom porezu. 

1. Što je to progresivni porez? 

Do sada je bilo češće spomenuto, da je porez prinos, i to 
razmjerni prinos, za državne izdatke, kojima se zadovoljava naj- 
različnijim družtvenim potrebama. Kod poreza na baštinu i na 
promet imovinom posebice je naglašeno, da je pravedno, kad 
država za zaštitu pravnoga reda i za osobito jamstvo privatnoj 
imovini traži od nje i razmjeran prinos za svoje troškove. 

Vazda smo dakle smatrali porez kao odštetu za one usluge 
i za one koristi, što ih pojedinac ima od družtva, državljanin od 
države, ali smo odmah još u početku iztaknuli, da se porez ni¬ 
kako ne može odmjerivati, nego tek iznimice, prema onoj koristi, 
što ju svatko ima od države, budući da je tu korist veoma težko, 
a kadikad i posvema nemoguće točno odrediti, pa da zato treba 
porez odmjerivati prema poreznikovoj imovini i prema njegovoj 
privredi. 

Ali s time nisu u naše doba zadovoljni mnogi radikalni 
društveni reformatori, koji ovako umuju : Nije pravedno, da se 
porez odmjeruje razmjerno prema imovini i s tom mišlju, da 
svi državljani imadu načelno jednaku korist od države, nego je 
ovdje glavno, da se uvaži to, koliko koji državljanin žrtvuje od 

svoje imovine ili piivrede, kad porez plaća. Očito je naime na 
prvi mah, da je od 500 Kruna čistoga dohodka teže platiti 10 
Kruna poreza, nego od 5000 Kruna 100 Kruna, ili od 50.000 tisuću 
Kruna. Nije dakle dosta, da se od većega dohodka plaća više 
samo u istom razmjeru, -nego treba i tu mjeru promieniti, pa sve 
to veći dohodak oporezovati vazda sve to višim postotkom. 


Primjeri postepenoga poreza. 

Najjednostavniji primjer vidimo u švicarskom kantonu Uri. 
Tu je čista glavnica ovako oporezovana : Od 2001 do 30.000 fra¬ 
naka plaća se 0.50 od tisuće ; od 30.001 do 50.000 fr. 0.60 fr. od 
tisuće ; od 50.001 do 80.000 fr. plaća se 0.70 od tisuće itd. sve do 
400.000 fr., kad porezna stavka ostaje nepromienjena 1.50 od 
tisuće. 

S malim promjenama takvu vrst postepenoga poreza imadu 
jošte kantoni Basel-selo, Lucern i Claris. 

Drugi primjer progresivnoga poreza ima kanton Basel-grad, 
a stoji u tom, da se svaka oporezovana svota razdieli na više 
dielova, da prvi dielovi plaćaju niži postotak, kao da je ta svota 
samostalno oporezovana, a istom ostatak, ako je još dosta velik, 
da plaća viši postotak. 

U Baselu se počevši od 16.001 fr. plaća 5%. Uzmimo sada 
dohodak od 60.000 fr. Taj bi po najjednostavnijem načinu platio 
5%, ili 3000 fr. No po baselskoj progresiji prve četiri tisuće pla¬ 
ćaju 1%, zatim do 8000 fr. 2%, do 12.000 fr. 3%, do 16.000 fr. 
4%, a samo iznad 16.000 fr. 5%, t. j. na koncu konca 4.33% ili 
2598 franaka. 

Ovakvu progresiju vidjeli smo već kod francuzkoga ba- 
štinskoga poreza. 

Treći je način u tom, kako to čini kanton Neuchatel, da 
se od oporezovane svote stalno odbija neki odredjeni iznos, 
ovdje 600 fr., koji ništa ne plaća, a ostatak da se oporezuje 
jednim te istim postotkom, koji se tim zapravo mienja u pro¬ 
gresivni porez, jer je naravski razlika, odbijemo li 600 fr. od 
800 fr., ili od 1000, ili još od veće svote. 

Imamo i takve progresije, kao u kantonu Freiburgu, gdje je 
porez na dohodak uviek 3.50%, ali se kod dohodka izpod 1.500 


S Radić: Današnja financijalna znanost. 

fr. oprašta polovica, izpod 5.000 fr. 4 desetine, a iznad 5.000 
3 desetine, a to je isto, kao da je oporezovanje 1.75%, 2.10%, i 
2.40%. 

Napokon ima još jedan način postepenosti, kod kojega se 
pazi na to, koliko poreznik plaća svih izravnih poreza, pa mu se 
prema tomu porez postepeno povećava. Onomu, tko plaća manje, 
od 40 fr., ne primeće se ništa ; tko plaća izmedju 40 i 70 fr., 
primeće mu se 5%, itd. sve do povišice 33%, koja stigne svakoga 
porezovnika s većim porezom od 500 fr. 

Glavno obilježje porezne postepenosti. 

Već iz samih ovih praktičnih primjera vidimo, da progre¬ 
sivnost nema druge granice nego dobru volju, t. j. samovolju 
onoga, tko ju ustanovljuje, te prema tomu i kad je najumjere¬ 
nija, može na koncu konca dostići, pače i prekoračiti opore- 
zovanu svotu. 

Uzmimo, da progresivnosti bude temeljem ovo načelo : 
Kad se dohodak podvostruči, porez se ima potrostručiti, i da 
se to načelo počne primjenjivati počevši s dohodkom od 500 
Kruna, i to s porezom 5 Kruna ili samo 1%. Čim se dohodak po¬ 
dvostruči, t. j. čim bude 1000 Kruna, porez će se potrostručiti, 

1 bit će 15 Kruna, ili 1.5%. Od 2000 Kruna bit će porez već 45 
Kruna, ili 2.25%; kod 8000 Kruna porez je već 405 Kruna, ili 
preko 5%, a kod 32.000 Kruna iznosi već 11.4%, ili preko de¬ 
setine cieloga dohodka. Kod V 4 milijuna ili točnije kod 256.000 
kruna bio bi porez već preko l / :: , ili 38.4%, kod pol milijuna 
preko jedne polovine, kod jednoga milijuna preko s / 4 , a kod 

2 milijuna postaje porez i veći od samoga dohodka za više od 
pol milijuna. 

Svaki dakle postupni porez izuzevši slučaj, kad bi se jedan 
dio od oporezovane svote uvick odbijao, dovodi do podpune 
otimačine, do posvemašnje konfiskacije oporezovane vried- 
nosti. Toj otimačini stoji na putu — ovo treba ponovno na¬ 
glasiti — samo dobra volja saborske većine, koja može po 
svakom ustavu postati samovoljna i nasilna. 

2. Kako se opravdava progresivni porez? 

Veliki autoriteti a nikakvi dokazi. 

Najčešće se progresivni porez opravdava time, da se na¬ 
vode mnienja njekojih priznatih autoriteta, pa se veli : 1 Mon- 
tesquieu je za taj porez, i Adam Smith, i Stuart Mili i t. d., 
a kad se stvar izpita, vidi se, da ti autoriteti ili nisu za progre¬ 
sivnost, ili da ju brane vrlo slabim razlozima. 

Montesquieu samo na jednom mjestu u svom klasičnom 
djelu ,,Duh zakona" —- knjiga XIII., glava VII. — kao da ima 
na umu postupni porez, kad o poreznom sistemu u staroj Ateni 
piše ovako : 

„„Porez je bio pravedan, premda nije bio razmjeran. Ako 
se naime nije odmjerivao prema imovini, odmjerivao se prema 
životnim potrebama. Smatralo se, da svi ljudi imadu jednake 
tjelesne potrebe ; da te životne potrebštine ne smiju biti opo- 
rezovane ; iza toga su dolazile koristne potrebe, koje su se 
morale oporezovati, ali niže, nego potrebe suvišne ; da se ove 
suvišne potrebe odstranjuju visokim porezima." 1 

Tu Montesquieu ne veli, da je i on za takvo oporezivanje, 
nego samo razlaže, da je tako bilo u staroj Ateni. No kad bi ovo 
i bilo njegovo mnienje i uvjerenje, podupro ga je on samo jed¬ 
nim, i to vrlo slabim razlogom : da visoko oporezovanje od¬ 
stranjuje suvišak u potrebama, t. j., da ubija svaku znatniju 
privredu i prištednju. Ali ovakvom originalnom svrhom ne 
brane progresivnoga poreza ni isti revolucionarni socijalisti. 

I Adam Smith govori samo na jednom mjestu o progresiv¬ 
nom porezu ovim riečima : „Nije baš vrlo nerazumno, da bo¬ 
gataši za državne troškove doprinose ne samo razmjerno prema 
svojoj imovini, nego i nješto još i preko toga. (O bogatstvu 
naroda, knjiga V., glava VI.) 

Ova izreka ni sama za se nije još nikakva obrana progre¬ 
sivnoga poreza, a kad se pročita cielo dotično mjesto, evo što 
se vidi : Tu Adam Smith posvema krivo predmnieva, da siro¬ 
masi na svoje stanove troše razmjerno manje, nego bogataši. 
Kako je stanarina jedno od glavnih mjerila za dohodak, to je 
Smith posvema zadovoljan i upravo sretan, što se na taj način 

1 Vidi Stourm : Impots, str. 261.. 

* 

bogatašu tobože vazda računa više dohodka, nego ga u istinu 
ima, i što tako bogataš plaća tobože i povrh toga, nego bi 
ga zapalo po strogo imovinskom razmjeru. 

Još je jasnije svoju misao izrekao Stuart Mili, koji piše : 

„Premda po mojem uvjerenju načelo progresivnosti, koje 
od veće svote traži i veći porezni postotak, nailazi na moj pri¬ 
govor, dok je to obćeniti princip oporezivanja, ipak bi bilo 
pravedno i potrebno, da se ovo načelo primicni, kad se opo¬ 
rezuju zapisi i baštine. 1,1 

Nama je već poznato, da je Stuart Mili bio velik protivnik 
baštinama, pa se s toga nimalo ne čudimo, što je za njih tražio 
i posebni sistem oporezivanja. Još treba dodati, da je Stuart 
Mili živo zagovarao, da se neki dio dohodka, koliko se naime 
drži potrebnim za život, nipošto ne oporezuje. 

Kako progresivni porez brani Jean Baptiste 

S a y. 

Ovaj glasoviti ekonomista u svom znamenitom djelu o 
narodnom gospodarstvu ovako brani progresivni porez : „Do¬ 
hodak jednoga čovjeka, ili jedne obitelji može biti tako skro¬ 
man, da nije dosta ni za život, a počevši od takvoga dohodka, 
pa sve do onakvoga, s kojim si možeš pribaviti sve slasti i lasti 
života i zadovoljiti svakoj razkoši i taštini, dohodci neopazice 
rastu, i to tako, da je na svakom njihovom stupnju kakav manje 
potrebni užitak, sve do najsuvišnijega, što si ga pomisliti mo¬ 
žeš . . . Uzmemo li sada, da je porez jednostavno razmjeran 
prema dohodku, recimo uviek jedna desetina, to će obitelj 
s 300.000 for. platiti 30.000 fr., a ostat će joj još 270.000 fr., 
te se može vjerovati, da joj uz toliki dohodak ne samo ništa 
ne će manjkati, nego da će još mnogo sačuvati onih užitaka, 
koji nisu baš potrebni za sretan život ; dok naprotiv obitelji 
s 300 franaka godišnjega dohodka. kad plati porez, ostaje samo 
270 franaka, a to u današnjim prilikama i prema današnjemu 
načinu života nije dosta ni za najpotrebnije stvari ... Ne bojim 
se dakle reći, da je progresivni porez jedini pravedr, porez." 1 2 

1 Vidi netom sporn. djelo str. 263. 

2 Paul Lcroy-Beaulieu : Finances I., str. 180. 

Na ovo je Iako odgovoriti jednostavno time, da se upo¬ 
zori, kako se od dohođka i manjega, nego što je 300.000 fra¬ 
naka, može uzeti polovica, pa i više, i još će ostati dotičnomu 
porezovniku na tisuće i tisuće, dakle neprispodobivo više, nego 
porezovniku, komu sav dohodak iznosi njekoliko stotina. Ali 
čim se počne pitati, koliko je komu preostalo, kad je podmirio 
svoj porez, onda se tu više ne radi o poreznoj pravednosti, nego 
o socijalističkoj, ili točnije, o komunističkoj podjeli sveukupne 
narodne imovine. 

Glavna i prava svrha progresivnomu porezu. 

Tu je svrhu najiskrenije priznao i najjasnije izložio poznati 
njemački socijalistički prvak, inače odrodjeni Poljak, Kautskv, 
u svom djelcu, što ga je napisao 1903. pod naslovom : „Sutradan 
iza socijalne revolucije", i koje je prevedeno 11a francuzki u 
pravovjernoj marxističkoj socijalističkoj smotri : ,,Le mouve- 
ment socialiste" od 1. i 5. veljače i od 1. ožujka 1903. Kautsky 
tu piše doslovno : ,, . . . bit će moguće progresivni porez od do- 
hodka. i od imovine povisiti toliko, koliko bude trebalo. U slu¬ 
čaju potrebe ta će povišica biti veoma slična konfiskaciji velikoga 
imetka . . . Nije li to puka komedija, ako se ovako prava konfis¬ 
kacija prikiiva ? . . . Medju jednom i drugom ipak je razlika. 
Direktna konfiskacija pada jednako na svu glavnicu, na osi¬ 
gurninu nemoćnih i na zaslužbu radnika, na shotinju i na bo¬ 
gataše. S ovakvom, metodom težko je, a često i nemoguće razli¬ 
kovati veliku imovinu od male, budući da je jedna i druga ulo¬ 
žena u ista financijalna poduzeća. Direktna konfiskacija nastala 
bi iznenada, jednim mahom, dok konfiskacija, s pomoću poreza 
dopušta, da se kapitalistička svojina dokine laganim razvojem, 
koji će biti sve to nagliji, što se nova organizacija jače učvrsti, 
i što se pokaže uspješnijom. To će dozvoliti, da takva konfis¬ 
kacija traje desetke godina tako, da će svoju podpunu djelatnost 
razviti istom za novo pokoljenje, koje će rasti u novim prili¬ 
kama, i koje će biti naviknuto, da ne računa ni s kapitalom, ni 
s kamatima. Konfiskacija tako postaje snošljivija ; na nju će se 
sviet priviknuti, te se ne će tako težko osjećati. Što mirnijim na¬ 
činom proletarci zadobiju političku vlast, to će se jače ta vlast 

utvrditi, to će vlada proletarijata biti prosvjetljenija, to će se 
sigurnije moći računati s time, da će mjesto primitivnije forme 
direktne konfiskacije dati prednost rafinovanijoj formi progre¬ 
sivnoga poreza." 1 

Eto sad znamo, što je prava i glavna svrha svakomu pro¬ 
gresivnomu porezu: dotjeraniji, rafinovaniji oblik družtvene 
otimačine. Pa ipak danomice čujemo i vidimo, kako progresivni 
porez brane i zahtievaju novine, stranke i ljudi, kojima nije ni 
na kraj pameti, da budu socijalisti. To je za to, što misao o 
progresivnom porezu u stanovitom slučaju sadržaje jednu veliku 
istinu, a na prvi pogled ujedno najopravdaniju poreznu reformu. 

Kad je progresivni porez barem u teoriji 

opravdan ? 

Govoreći o potro šarinskim porezima naglasismo osobito 
i to, kako ti porezi najteže padaju na najšire i na najsiromašnije 
slojeve puka, i kako se već pojavilo mnienje, da je svaki potro- 
šarinski porez baš progresivno veći, što je porezovnik siromaš¬ 
niji. Tvrdilo se naime i još se tvrdi, da je svaka potrošarina 
zapravo isto, što i glavarina, jer da svaki čovjek ima samo jedan 
želudac, bio bogat ili siromašan, a svaki da plaća jednaku po- 
trošarinu. No ova tvrdnja vriedi samo za porez na sol, jer soli 
u glavnom svaki čovjek treba jednako. Sve druge potrebštine 
tako su različne, a uz to, kako je kod potrošarinskih poreza re¬ 
čeno, imadu bogataši dobre pomagače u potrošnji u svojim go¬ 
stima, u služinčadi itd., pa se zato ne može nikako razložno 
tvrditi, da je potrošarina naopaki progresivni porez, naime pro¬ 
gresivno to veći, što je imovina manja. 

No uza sve to za potrošarinu na životne potrebštine doka¬ 
zana je istina znanošću i izkustvom, da ovo porezno breme ne¬ 
razmjerno jače tišti sirotinju, nego imućnike. I u takim prilikama 
dakle samo ondje, gdje su oporezovane i životne potrebštine, 
kao sol, kruh, meso itd., javlja se misao, da klin valja izbiti 
klinom te da progresivni porez na sirotinju treba izpraviti pro¬ 
gresivnim porezom na bogataše. No tu nam zdrava pamet veli, 

1 Paul Eeroy-Beaul'eu: Finances, I., str. 24.849.-2. <■■■> 

da'je mnogo jednostavnije i mnogo mudrije, zlo s korienom iz- 
čupati, t. j. ukinuti potrošarinu na životne potrebštine, umjesto 
da se staro zlo lieči novim. 

3. Sto progresivnomu porezu prigovara financijalna 

znanost? 

Progresivnost je ili otimačina, ili samo¬ 
volja. 

Kad bi se uveo porez strogo po matematičkoj progresivnosti, 
mora u svakom slučaju dovesti do posvemašnje konfiskacije, t. j. 
do prave otimačine. Da se tomu izbjegne, prestaje se s progre¬ 
sijom, kad se već čini, da bi inače prestala biti porezom. Ali ova 
dobra volja zapravo j*. puka samovolja, kako će nas uvjeriti ova 
dva upravo klasička primjera : 

Dne 2. svibnja 1889. izjavio je u englezkoj dolnjoj kući 
veliki GJađstone u ime opozicije, da progresivnim porezom 
smatra i novi baštinski porez, koji su imale plaćati samo baštine 
veće od 10.000 funti šterlinga. Kazao je tada uz ostalo i ovo : 
„Imetak od 10.000 šterlinga bit će oporezovan više, nego koji 
manji imetak ; zašto se dakle ne bi još jače povisio porez od 
50.000, 100.000, 500.000 funti šterlinga P" 1 

Tadašnji ministar financija Goschen izjavio je na to naj¬ 
odlučnije, da vladi nije ni na kraj pameti uvoditi u porezni 
sustav kakvo novo načelo, i da je ovaj izuzetak za male baštine 
na vlas onakav, kakav je i kod dohodarine, a u ostalom da parla- 
menat ne bi nikada dozvolio, da se ovaj zakon zlorabi i da se 
smatra početkom progresivnomu porezu. 2 

Pa gle, već g. 1894. predložio je drugi ministar financija 
Vernon Harcourt, progresivni baštinski porez, o kojem je već bilo 
potanje govora. Dapače taj novi ministar kazao je dne 16. 
travnja 1894. na prigovor svomu predšastniku Goschenu, da 
mu se čudi, što prigovara novomu porezu, jer da je već njegov — 
Goschenov — priedlog g. 1889. „bio zapravo prva stepenica, a 
mi danas predlažemo samo to, da stupimo malo više." 3 Uzalud 
je bivši ministar prosvjedovao i uzalud je ovako uzkliknuo : 

1 Stourm : Impots, str. 254. — 2 Isto djelo, str. 254.—-255. — 
3 Isto djelo str. 255.—256., opazka 3. 

„Kad jedanput zaplovite progresivnom strujom, nemate više 
ravnala ni granice, koja bi vas suzdržala. Nemate više principa 
pravednosti, koji bi vam kazao, gdje ćete stati. I baš zato, što 
tu nema nikakve granice, pristajali su socijalisti s kopna vazda 
uz ovu nauku." 1 Uzalud velimo sve to, jer je Goschenov pri¬ 
govor sada tako malo vriedio Harcourtu, kao pred četiri godine 
prigovor Gladstoneov Goschenu. 

Drugi je primjer još poučniji. Kako znamo, preuredjen je 
u Francezkoj baštinski porez zakonom od 1901. i 1902. Prvim 
zakonom bio je najviši postotak odredjen na 18.50 za baštinske 
dielove, veće od jednoga milijuna. No već su tada radikalni pri¬ 
staše progresivnoga poreza oštro prosvjedovali proti tomu, da 
se progresija'tako brzo zaustavi i da bude tako malena, pa predla- 
gahu, da ide do sto milijuna, pa i dalje, do 37%, pa još i više. 
Tad je predsjednik ministaistva na ove zastupničke izpravke 
dne 22. veljače 1901. sav upropašćen uzkliknuo : ,,37% ! 37% !“ 
Ali to je više od jedne trećine, koju biste vi progutali ! Bilo bi 
dosta, da jedna imovina zaredice dvaputa postane ostavinom, 
i država bi si prisvojila veći dio baštine ! . . . Ne mogu se suz¬ 
držati, a da ne zamietim, da ovaj izpravak ne bi bio nepoćudan 
kolektivističkoj školi . . . Nama je stalo do toga, da podpuno 
poštujemo načelo svojine, kod velikoga, kao i kod maloga imetka. 
I-zato odlučno odbijamo izpravak, koji bi se kosio s ovim osnov¬ 
nim idejama ... To nije više porez, to je konfiskacija . . ." 2 

Mjesec dana prije toga, naime dne 18. siečnja 1901. pro¬ 
govorio je u francuzkom senatu vladin izvjestitelj o toj stvari 
ovo : „Ima jedna granica, gdje porez gubi svoje obilježje kao 
prinos sviju nas za državne troškove, i gdje dobiva posvema 
različno obilježje, postaje naime sredstvom za izjednačivanjem 
imovina, što ih onda zapljenjuje pod lažnim imenom poreza." 3 

Pa gle s tih istih vladinih sjedala povišena je dne 30. ožujka 
1902., dakle za jednu godinu dana, progresija od 18.50 na 20.50, 
i mjesto kod jednoga milijuna zaustavljena je kod 50 milijuna. 
Financijalna znanost s punim pravom dakle tvrdi, da je pro¬ 
gresivni porez baš zato opasan, što sam u sebi nema nikakve 
stege ni za umjerenost, ni za granicu svoje progresije. Kad uz to 

1 Stourm, Impots, str. 255. — 2 Isto djelo str. 260. : — 3 Isto 
djelo str. 260. 

uvažimo, da progresija imade smisla i vrieđnosti samo kod ve¬ 
likih svota, t. j. protiv bogataša, i da su bogataši u svakom na¬ 
rodu neznatna manjina, onda ćemo rado priznati, da naročito 
u državama s obćim izbornim pravom progresivni porez mora 
napokon dobiti obilježje otimačine i samovolje. 

Siromasi više trebaju državu nego bogataši. 

Zagovornici i branitelji progresivnoga poreza s punim 
pravom iztiču, da je teže od 500 kruna đohodka platiti 10 kruna 
poreza, nego od 5000 kruna 100 kruna. Ali oni zaboravljaju, da 
je za siromaka dragocjenija državna zaštita i pravni red, nego za 
bogataša, jer za siromašnijega čovjeka prava je propast, ako ga 
bezsavjestan činovnik visoko i još k tomu krivo oglobi ili opo¬ 
rezuje, ako ga nevaljan sud moralno ili materijalno uništi, ako 
djece svoje ne može ni s velikom požrtvovnošću naobraziti, 
jednom riečju, ako živi u takvim prilikama, kakve danas vidimo 
u Turskoj, i kakvih, ako i manje, znade biti i po ostaloj Evropi. 

Očito je dakle i nesumnjivo, da je baš puku, t. j. ne- 
imučnoj većini naroda najpotrebnija valjana uprava, neodvisno, 
nepodmitljivo i jeftino sudstvo, obće narodno školstvo itd. Zato 
nije krivo, ako pučanin razmjerno u istinu više doprinosi za 
državu, nego t. zv. viši družtveni razredi. 

Kod kulturnih naroda puk u ostalom to sam uvidja i pod- 
puno priznaje, te ne žali nikakvih žrtava doprinieti za svoju dr¬ 
žavu, ako je samo uvjeren i siguran, da mu država ne će biti ni¬ 
kada maćeha, nego uviek mati. Važno je još naglasiti i to, da je 
po pučkom mišljenju baš siromaku najpotrebnija pravica, jer 
si bogataš može i bez nje pomoći. I u istinu je nepojmljivo, kako 
može biti političara, koji vele, da su demokrati, a nametnuli bi 
državne terete u prvom redu 11a aristokratsku manjinu, kao da 
nas povjest ne uči, da aristokracija, mislimo novčanu aristo¬ 
kraciju, nije nikada bila ni moralni kvasac, ni materijalni oslon 
nijednoj državi i nijednomu narodu. Njezino je područje čisto 
praktično, redovno čisto egoistično, a tu je ona redovno poti- 
calom narodnoj privredi, pa joj tu ulogu valja i ostaviti. 

Zanimivo je izpitati, koliko faktično imade koristi od države 
imućnik, a koliko siromašni čovjek. 

Pogledajmo na cestu, pa ćemo vidjeti, da bogataševa kočija 
jedva ostavlja trag, dok se seljačka kola duboko u nju urezuju. 
Na prvi mah rekli bismo, pa to veli i glasoviti Paul Leroy-Beau- 
lieu, da bogataši u lakim kočijama imaju manje koristi od dr¬ 
žave, jer, recimo, manje kvare ceste, nego seljaci. No tu odmah 
samo od sebe dolazi misao, da je državi lakše biti bez kočija i 
bez onoga, što se u njima vozi, nego bez težkih kola i bez njiho¬ 
voga tereta. 

Ne valja dakle reći, da siromah ima više koristi od države, 
nego bogataš ; ali je opravdano tvrditi, da je njemu država po¬ 
trebnija nego bogatašu, jer mu je i manja korist od nje kud i 
kamo dragocjenija, nego imućniku. 

Što se tiče državnoga duga, koji je danas, u svim evropskim 
državama ogroman, i radi kojega je porezno breme ponajviše na¬ 
raslo, čini se, da je u današnjoj demokraciji puk za nj više od¬ 
govoran, nego novčari i drugi imućnici. To tvrdi naročito Pavao 
Leroy-Beaulieu i veli : ,,Ako primjerice promotrimo državni 
dug Francuzke, vidjet ćemo, da je gotovo sav nastao radi ovoga 
niza dogadjaja : radi francuzke revolucije i zbog prvoga carstva 
koje je iz nje izašlo ; radi revolucije od 1848. i zbog drugoga 
carstva, koje je bilo posljedica te revolucije. Nu može li se 
tvrditi, da su viši razredi narodni izazvali ove dogadjaje ? Nije 
li obće poznato, da je volja tih viših razreda bila prigušena sad 
gradskom, sad seoskom demokracijom ? Zar nije ideal tih viših 
i srednjih razreda bila vladavina skroz na skroz miroljubiva od 
1815. —1848., vladavina, pod kojom državni dug nije narasao, 
i koju su srušili samo niži razredi ? Zašto dakle da se pod vla¬ 
davinom sveobćega izbornoga prava ili referenduma sav teret 
za narodne pogreške naprti samo, ili pretežno bogatašima i 
imućnici ma P" 1 

Može se odmah reći, da ovakvo razlaganje ne vriedi ni za 
Francuzku. I tamo je revoluciju učinila vrlo neznatna manjina, 
koja baš nije bila porietlom iz najnižih pučkih slojeva bilo 
gradskih, bilo seljačkih. Pravi pučani, ako samostalno rade, ako 
nisu ničije orudje, t. j. ako su podpuno neodvisni i moralno i 
intelektualno i materijalno, nisu nikada revolucionarci. 

1 Paul Leroy-Beaulieu : Finances I., str. 186. 

Ali kad bi za Francuzku, a od 1905. i za Rusiju u istinu i 
vriedilo pravilo, da je puk državu zadužio, ne bi to vrieđilo 
za veliku većinu ostale Evrope, gdje puk još uviek preslabo 
utječe i na unutrašnju politiku, dok u vanjskoj politici, radi 
koje i nastaju državni dugovi, njegovo mišljenje gotovo ništa 
ne vriedi. 

Ako dakle i ovu stvar pravo prosudimo, vidjet ćemo, 
da nije opravdana tvrdnja ni branitelja progresivnoga poreza, 
a ni takvih njihovih protivnika, koji vojuju aristokratskim 
oružjem. 

Jedno je nesumnjivo : Država ima razmjerno više posla, a 
kadikad i troška sa siromahom, nego s bogatašem. Politički sudovi 
puni su seljačtva i rađničtva, te male parnice zadaju primjerice 
kud i kamo više brige i razmjerno mnogo više stoje državu, nego 
velike parnice. Isto je tako zanimivo znati, da srednje škole, 
recimo u Francuzkoj, ne stoje državu gotovo ništa, da više 
škole državi dapače nose, dok se za pučku naobrazbu troše mili¬ 
juni. Ali zato još do nedavna tih pučkih škola nije ni bilo, i to 
baš onda, kad je puk sam poreze plaćao. Viši su razredi dakle 
vječni dužnici pred pukom, komu je nedostatak prosvjete i 
praktičnoga znanja ujedno glavnim uzrokom materijalnomu 
siromaštvu. Napokon su viši razredi državnoj blagajnici i onda 
bliže, kad nisu na vlasti, nego što je puk, kad bi u njegovo ime 
i zavladala koja demokratska stranka, izuzevši dakako socija¬ 
liste. Viši razredi dakle ako jednom rukom državi više daju, 
drugom rukom i više primaju u svakojakim službama, podu¬ 
zećima, pogodnostima, oprostima itđ., što je sve neukomu puku 
težko, pa i nemoguće postići. 

Jednom riečju, ne da se nikako razložno uztvrditi i doka¬ 
zati, da bi progresivni porez bio opravdan radi nerazmjernih 
tobože prednosti imućnika, ili da bi se današnji porezni sistem 
mogao prikazati pretežkim za bogataše. Naprotiv iz svega ovoga 
nepobitno sliedi, da progresivni porez nema nikakvoga znan¬ 
stvenoga temelja, nego da je to puka sentimentalna kombi¬ 
nacija, ako već nije posljedica posvema naopakcga shvaćanja 
družtvenoga razvoja i kulturnoga napredka. 

4. Progresivni porez i financi jalna praksa. 

Opo rezova nje velike imovine slabi je prihod 

z a d r ž a v u. 

Govoreći o porezima na razkoš razložili smo, kako je tašto 
i izprazno misliti, da bi samo porez na razkoš mogao napuniti 
državnu blagajnu. Tu je ujedno bilo govora o tom, kako boga¬ 
taša ima razmjerno mnogo manje, nego što se misli, i kako je 
veći dio narodne imovine i privrede u rukama t. zv. nižih raz¬ 
reda. Sad nam jc upozoriti na takve podatke, iz kojih se vidi, 
da je kod najunosnijih poreza prinos bogataša dosta malen, 
pa i neznatan, dotično, da tih bogataša ima tako malo, te i naj¬ 
jače njihovo oporezovanje ne bi bilo dovoljno za državu. 

Od god. 1871. Pruska se silno obogatila. Njezin godišnji 
dohodak računa se okruglo na 10 milijarda Maraka ili na 12 
milijarda Kruna. Od toga oko dvie milijarde Kruna sačinjavaju 
čisto mali prihodi izpod .420 Maraka ili oko 500 Kruna, t. j. 
18.9 sveukupnoga dohodka ; preko pet i pol milijarde Kiuna 
t. j. preko polovice sveukupne narodne privrede (točno 51.15%) 
sačinjavaju prihodi od 420—1650 Maraka ili od 500—2000 
Kruna ; tako, da posvema mali dohodci tvore sedam desetina 
ovih dohodaka ; blizu rV 4 milijarde (ili 15.63%) čine dohodci 
od 1650—4800 Maraka ili od 2000 do blizu 6000 Kruna, dakle 
mali i nešto veći dohodci čine blizu devet desetina -(točno 
85.88%) sveukupne narodne privrede ; srednji dohodci od 6000 
do 20.000 Kruna ne čine ni jedne-milijarde, veliki dohodci blizu 
do ioc.ooo kruna ni pol milijarde, a vrlo veliki dohodci ni pe¬ 
tinu milijarde. Svih tih srednjih, velikih i vrlo velikih dohodaka 
ima samo 6% (točno 5-99%), a svih porezovnika s dohodkom 
od 20.0CO—100.000 ima 9.931,, najvećih dapače porezovnika, 
kod kojih bi se progresivni porez tobože osobito izplatio, ima 
samo 735. 1 

Ovo je prema statistici od 1886., a da se do danas nije ova 
stvar nimalo promienila, dokazom je porezna statistika od 
1896., iz koje saznajemo ovo : Od 30,812.583 stanovnika u 
Pruskoj 21, 165.032, dakle više od dvie trećine, ne plaćahu do- 

1 Vidi pobliže : Paul Leroy-Beaulieu : Finaces I., str. 191.—192. 
i dalje. 

hodarine, jar im dohodak nije bio veći od goo Maraka. Od sve¬ 
ukupnoga oporezovanoga dohodka 5.957 milijuna Maraka pri¬ 
padaše manje od polovice, naime 2800 milijuna, porezovnicima 
s većim dohodkom od 3000 Maraka. Imućnici s dohodkom većini 
od 8000 maraka platili su samo 43% dohodarine. 

God. 1903. bilo je u Pruskoj oporezovanoga dohodka 
preko 9 milijarda Maraka (točno 9,,691,538.130), a iznio je taj 
dohodarinski porez 186,358.311 Maraka, i to sve liepo poprečno 
uz 2% oporezovanja. 1 

No moglo bi se reći, da je Pruska ipak još uviek siromašna 
zemlja. Priedjimo dakle u Sjedinjene Države, gdje su milijunaši 
sasvim obični ljudi. Tu je poslie rata medju sjevernim i južnim 
državama uveden od god. 1866. dohodarinski porez 7%% i 
10% na dohodak iznad 5000 dolara, a 5% na dohodak izmedju 
600 i 5000 dolara. Ta je dohodarina doniela 72,982.000 dol., 
no gle, od toga imućnici s dohodkom većim od 5000 dolara i 
s mnogo višim opore zov anj em platiše jedva nješto preko po¬ 
lovice, naime 34,501.000 dolara. 

Za Englezku i za Francuzku uvjerili smo se već, koli kod 
baštinskih poreza, toli kod poreza na razkoš, da ni u tim bo¬ 
gatim zemljama nema toliko imućnika, da bi se i najvišim 
progresivnim porezom mogle podmiriti državne potrebe. A 
pogotovo je progresivni porez bez ikakve praktične vriednosti, 
ako je oporezovanje nizko. 

Veliki imetak lako bježi i lako se sakriva. 

Nepristran čovjek mora priznati, da je progresivni porez 
naperen proti velikomu imetku, jer za sirotinju je i razmjerni 
porez često nesnosan. Na koncu konca kad bi u istinu bio uveden 
i najstroži i najviši progresivni porez, te bi bogataši plaćali 
3c, 50, pa i 80% svojih dohodaka iznad sto i više hiljada kruna, 
tim bogatašima samima ne bi sigurno radi toga bilo tako težko, 
da bi morali umrieti. Ali nema sumnje, da bi ih takav porez 
toliko ogorčio i uplašio, te bi upotriebili sva sredstva, da državu 
prevare, da naime svoj dohodak zataje, ili da u najgorem slu¬ 
čaju zajedno s imetkom pobjegnu u tudjinu. Dapače i onda, 

1 Isto djelo str. 1903.—194. 

kad bi se dogodila nevjerojatna stvar, te bi sve države na cieloj 
zemaljskoj kruglji uvele jednako visoke progresivne poreze, i 
onda bi se s takvom reformom dogodilo ono isto, što se dogadja 
sa zastarjelim i prestrogim kaznenim zakonom. 

Gdjegod su naime kazne prestrogo odmjerene prema da¬ 
našnjemu kulturnomu shvaćanju, tu i sudci, a pogotovo i po- 
rotnici vole obtuženika riešiti, nego da bude prekomjerno od- 
sudjen. Tako bi i sami poreznici pomagali porezovnicima, da 
zataje što veći dio svoga dohodka, jer bi i poreznici u svojoj 
savjesti odsudjivali očitu otimačinu u obliku poreza. 

Trebalo bi dakle, da ljudi promiene sve svoje nazore o imo¬ 
vini i svojini, ili da izgube savjest, dotično da se ne posluže ovako 
sgođnom izlikom, kojom se dade izpričati lažni izkaz dohodka, 
i tek onda bi visoki progresivni porez toliko uspio, koliko u opće 
može uspjeti. 

Naročito ne bi porez na pokretnu imovinu u praksi nimalo 
uspio, čim bi postao pravom konfiskacijom, kako je to već 
rečeno, kad smo posebice upozorili na taj vjerojatni i gotovo si¬ 
gurni slučaj, da bi male nezavisne države znale tu sgodu upo- 
triebiti i veći dio pokretne imovine iz tudjinc k sebi privući. 

O progresivnoj dolrodarini. 

Uvjerili smo se, da je dohodarina obično glavno vrelo pri¬ 
hoda modernim državama, a znamo i to, da se taj porez odre- 
djuje ili na temelju valovnice, ili prema službenoj procjeni po 
vanjskim znakovima, ili napokon pomoću t. zv. porezne in¬ 
kvizicije. 

Uzmimo sada, da valovnicu imade izpuniti porezovnik 
s faktičnim dohodkom od sto tisuća Kruna godišnje, ali znajući, 
da će od tili sto tisuća platiti, recimo, 40%, dok bi od 50.000 platio 
samo 20%. Nije li ne samo vjerojatno, nego upravo sigurno, 
da će ovaj porezovnik valovati izpod sto tisuća, dapače po 
svoj prilici i izpod 50.000 Kruna, upotriebivši pri tom sva do¬ 
puštena i nedopuštena sredstva ? 

Kod oporezivanja prema vanjskim znakovima tvorničari 
bi i trgovci u sgodan čas umanjivali svoje osoblje, stiskali bi se u 
tiesnim radionicama i svakojako bi nastojali, da bude što ma- 

nje znakova njihovoga velikoga prihoda. U ostalom oporezi¬ 
vanje prema vanjskim znacima, t. j. prema približnoj i pro¬ 
sječnoj privredi, već je kod nizkoga poreznoga postotka dosta 
nejednako, a kod visokoga progresivnoga poreza bilo bi tako 
nepravedno, te ga ne bi mogli braniti ni najbjesniji fanatici. 

Preostaje još porezna inkvizicija. Ali i ta bi bila ovdje bez¬ 
uspješna i nemoćna. Tko će naime i kako će točno izpitati čisti 
dohodak velikoga novčara, koji ima svu silu poduzeća, i koji 
bi kod visokoga progresivnoga poreza mirne duše upotriebio 
svu svoju lukavštinu, da porezne inkvizitore vodi za nos ? 

P r o u d h onovo mišljenje o nepraktičnosti 
progresivnoga poreza. 

Glasoviti francuzki socijalistički pisac u svojoj knjizi 
„Porezna teorija" ovako označuje progresivni porez : ,,To je 
jedna, jagoda za vučje ždrielo ! Da li je vriedno do temelja pre¬ 
vrnuti zakone, ideje i načela, i stvoriti kategorije za tako ni- 
štetan, kukavan uspjeh ? . . . To je desorganizacija družtva 
s pomoću poreza, najsurovija, što si ju možeš pomisliti, i bez 
najmanjega traga i bez najmanje iskre društvenoga preure- 
djenja." 1 

Proudhon naime drži, da se družtvo dade preurediti samo 
zajedničkom svojinom svih imovinskih dobara. Svako drugo 
riešenje smatra on ništetnim i neiskrenim. U tom uvjerenju 
kliče : ,,I eto, radi toga progresivni porez nije ni iskreno za¬ 
mišljen, ni znanstveno opravdan, te je u najboljem slučaju 
dobar samo za čovjekoljubivo čavrljanje i za demagožko ur¬ 
lanje. (Theorie de 1 ' Impot, poglavlje IV. 2 ) 

Ustavna granica samovoljnoj progresivnosti. 

Da se ukloni barem najveći nedostatak progresivnoga 
poreza, naime njegova samovolja, koja neminovno vodi do 
otimačine, odredjuje ustav njekojih švicarskih kantona unapried 
granicu poreznoj progresivnosti. 


’ Stourm : Impots str 267. 


2 Isto djelo str. 267.—268. op. 3. 

U kantonu Solernu odredjuje ustav, da progresivni porez 
ne smije biti veći od dvostrukoga razmjernoga poreza. Argo- 
vijski ustav kaže, da progresivni prirez ne smije biti veći od 
polovice razmjernoga poreza. U kantonu Schaffhausenu za- 
dovoljiše se ovim ustavnim jamstvom : ..Porez se ima pobirati 
prema umjerenomu progresivnomu sustavu.“ 

Ovakovo ustavno jamstvo svakako je bolje, nego puka 
dobra volja ove ili one saborske većine, ali ni ono nije dosta 
jako ondje, gdje ustava ne mienja čitav naiod pojedinačnim 
glasovanjem ili referendumom. 

Zaključak. 

Progresivni porez gubeći s vida svoju prvobitnu svrhu, 
da izravna nejednakosti i nepravde neizravnih poreza, brzo se 
baca na baštinu, zatim na „suvišne" dohođke, onda na veliki 
imetak u obće, dok ne postane sredstvom za „izravnanje" imo¬ 
vinskih odnošaja, t. j. samovoljnim oružjem državnoj otimačini. 
Ali ni u toin slučaju nema velikoga praktičnoga, t. j. financi- 
jalnoga uspjeha, jer s imovinskoga gledišta družtvo je prava 
piramida, koja se sve to jače sužuje, što se više diže. I gle, pro¬ 
gresivni porez tu piramidu okreće, hoće da ju namjesti, i naivno 
misli, da će okrenuta piramida stajati mnogo čvršće nego sada ; 
ili ako se prevrne, da će od toga biti samo koristi svakomu, 
koga prignjavi, a najviše cjelini, makar se čitava pod tim straš¬ 
nim udarcem raztepla i razdrobila. 


X. 0 sistemu jednoga jedinoga poreza. 

1. Zavodljivost misli o jednom porezu mjesto svih dosa¬ 
dašnjih. 

„Za civilizovane narode već postoji jedinstvo sile, jer svi 
dopuštaju, da je jedna konjska sila kadra prenieti težinu 75 kilo¬ 
grama za jednu sekundu na jedan metar. Posvuda se takodjer 
prostiru jedne te iste željezničke tračnice. Zajednička mjera i 
vaga i zajednički novac doskora će se s malo truda uvesti po 
cielom svietu. Jedinstvo poreza okrunit će ovu veliku sgradu 
Mira i Slobode. Sve postaje jednostavnije. Uzlovi zapletene 

mreže, koju zovemo poreznim sistemom, sami se od sebe raz- 
vezuju . . . Jedinstvo ! Prema ovomu cilju koracaju svi na¬ 
rodi ! Jedinstvo, kojim mjerimo i označujemo satove na dob- 
niku, u Londonu i u Carigradu, u Rimu i u Moskvi, u Beču i u 
Nerv- Yorku, u Parizu i u Kantonu, ne će se zaustaviti u svom 
slavodobitnom napredovanju, dok svega ne pokori svomu za¬ 
konu i dok ne obnovi barbarskih naših poreza." 1 

Tako je zanosno pisao o sistemu jednoga jedinoga poreza 
još god. 1858. najveći zagovornik ove ideje, Emile Girardin, 
u djelu : Pitanja moga vremena ; pitanja financijalna. 

No ove misli ne bi ni još veće oduševljenje učinilo tako 
zavodljivom, kako ju čine nesavršenosti, nedostatci, pa i velike 
mane i nepravde gotovo svih današnjih poreza. 

Imali smo dosta prilike obširnije progovoriti o najvažnijim 
porezima najnaprednijih evropskih država, pa smo svagdje 
morali iztaknuti uz mnoge prednosti velike i ozbiljne prigo¬ 
vore. A ovdje se još nismo bavili financijalnom upravom, nismo 
opisivali okrutnosti poreznoga utjerivanja, ni u potankosti 
razlagali tolikih strašnih socijalnih posljedica loše financijalne 
uprave, koja pri tolikoj raznolikosti poreza tek s velikim na¬ 
porom odstranjuje i velike nepravde. 

A gle, svega toga ne bi bilo, kad bi mjesto svih tih poreza 
i prireza, mjesto svih tih daća i nameta bio jedan jedini porez, 
kad bi svatko znao i vidio, da je napokon miran, kad je podmirio 
jednu svoju dužnost, a da ne bude u vječnoj brizi i strahu, ne 
znajući gotovo nikada pravo i sigurno, koliko još i što još ima 
platiti. 

Ovako misli naročito neuki seljački sviet, a kako ćemo 
odmah vidjeti, misle ovako i mnoge učene glave, da bude isti¬ 
nita ona : Nema na zemlji bezsmislice, koja ne bi našla i ugled¬ 
nih pristaša i branitelja. 

2. Dva glasovita mnienja o jedinstvenom porezu. 

Glasoviti francuzki vojni inžinir i maršal Luja XIV-, 
Vauban (1633.—1707.), napisao je pod konac svoga života djelo 
„Osnova kraljevske desetine", u kojem veli i to, da sama de- 

1 Vidi Stourm : Impots, str. 43.-44. 


S. Radić: Današnja financijalna znanost. 

setina „mora donieti znatan prihod, koji će biti dosta za sve 
državne potrebe ... te bi se mogli ukinuti porezi pokrajinske 
carine, izvanredni prirezi, prinosi svećenstvu i svi drugi težki 
nameti, koji terete puk." Ali Vauban odmah dodaje : „Porez 
na sol ima se sniziti na polovicu, ili na dvie trećine, a i carina 
se imade pobirati samo na državnoj granici i veoma umanjiti, 
a imadu ostati i dohodci od stare državne imovine naših kra¬ 
ljeva i svi drugi stalni i opravdani dohodci." 1 Budući da je u to 
doba i sniženi porez od soli davao 23,400.000 franaka, a do¬ 
hodci kraljevih dobara i t. d. 18 milijuna, vidimo, da je i veliki 
Vauban sa svojom desetinom, radi koje je pao i u nemilost na 
dvoru, ipak u praksi priznavao i morao priznati osim desetine 
i druge poreze. Uza sve to branitelji jednoga jedinoga poreza 
mogu u glavnom s pravom kazati : Eto, već je Vauban bio za 
sistem jednoga poreza. 

I narodnogospodarska škola t. zv. prirodnjaka ili fiziokra- 
ta bila je za jedinstveni porez, i to mnogo izrazitije od Vaubana. 
Tako jedan zastupnik te škole imenom Le Trošne (1718.—1780.) 
u svom djelu ,,0 pokrajinskoj upravi i o poreznoj reformi" piše 
i ovo : „Zemlja je jedino vrelo svakoj imovini : Ratarski trud 
jedino je produktivan. Nema dakle pravilnoga poreza, osim onoga, 
koji se odmjeruje prema čistomu dohodku obradjenoga zemljišta, 
i koji se traži od vlastnika toga zemljišta. Svaki je drugi porez 
nepravilan, jer nije na svom prirodnom temelju." 2 

No u praksi nisu ni naši prirodnjaci nimalo ostali vjerni 
svojoj teoriji. Jedan njihov pristaša bio je dapače saborski izvje¬ 
stitelj za veliku poreznu reformu, koju je ustavotvorna skup¬ 
ština provela 1790., i o kojoj smo već ovdje ponovno govorili. 
Osjećajući taj izvjestitelj, imenom La Rochefoucauld, niemi pri¬ 
govor : kako to, da se mjesto svih starih nesnosnih poreza ne uvodi 
jedan jedini lagani i novi, opravdao je sebe i cielu fiziokratsku 
školu doslovce ovako : „Ne ćemo ovdje izpitivati sistema 0 jednom 
jedinom porezu. Ovaj bi se sistem možda mogao provesti u kakvoj 
novoj naseobini, ali se naprosto ne da oživotvoriti u zemlji, 
koja je dugo bila prepuštena samovoljnoj i raznovrsnoj upravi. 8 

1 Stourm, Impots, str. 45. 

2 Isto djelo str. 46. 

3 Isto djelo str. 46. 

3. Glavni prigovori proti sistemu jedinstvenoga poreza. 

N e i z b jeziva nepravednost ovakvoga sistema. 

Kolikogod se nastojalo, da se svaki porez što pravednije 
odmjeruje, t. j. da se u istinu plaća uviek razmjerno prema 
imovini i prema privrednim sposobnostima porezovnikovim, 
ipak se nikako ne dadu ukloniti nejednakosti, pa i velike ne¬ 
pravde u oporezovanju. No te se nejednakosti i nepravde nekako 
uzajamno slabe, pa i ukidaju, kod sistema s više vrsti poreza, 
jer je očito, da svaka vrst poreza ima, da tako kažemo, svoje 
posebne žrtve. Čim bi bio uveden jedan jedini porez, bilo bi ne¬ 
moguće, da se porezne nejednakosti i nepravde ovako uzajamno 
slabe, pa je zato i pronicavi Proudhon u svom spomenutom djelu 
s punim pravom napisao i ovo : „Svaki porez, svaki bez iznimke, 
ima na sebi ljagu nepravednosti, i na koncu konca dovodi do 
nepravednosti. Tko dakle da ne uvidi, da bi sistem jednoga jedi¬ 
noga poreza, u kojem bi se skupile . . . sve današnje porezne ne¬ 
pravde, bio pravo čudo nepravednosti, upravo ideal njezin, jer 
bi mu bilo posljedicom, da se još jače istaknu sve nepodobštine, 
što ih ima pojedina vrst poreza, nepodobštine, koje se osjećaju 
i vide to manje, što se više raspršuju P" 1 


Jedan porez morao bi biti previsok, dakle 

nesnosan. 

Danas i male države imadu tolike proračune, kolikih u staro 
doba nisu imale ni velike carevine, a moderne velike vlasti tre¬ 
baju godišnje i čitave miljarde Kruna. Da se tako golema svota 
namakne, dotječu jedva najdomišljatija i najraznovrsnija po¬ 
rezna sredstva, i još se za nrnogi porez mora reći, da je prevelik, 
pretežak. Kad bi mjesto svih tih poreza bio samo jedan jedini, 
postao bi već. zato nesnosan, što bi bio i morao biti tako visok, 
te ga nitko ne bi mogao ni lako, ni dobrovoljno platiti. I tako 
bi porezna ovrha mjesto iznimke bila pravilom, a prevariti 
državu bilo bi i vrlo unosno, a možda i pred javnim mnienjem, 
a ne samo pred pojedinom savješću pohvalno. 


1 Isto djelo str. 47. 

Vidjeli mo, kako je englezka dohodarina samo u iznimno 
doba krimskoga rata dostigla 6.66%, i da se je tekar radi nepre¬ 
dvidljivih neprilika i troškova u južnoafričkom ratu opet primakla 
ovomu poreznomu postotku. Ujedno smo spomenuli, da se sva 
sila dohodaka već sada izmiče toj dohodarini, i da je porezna 
statistika dokazala, kako državna, blagajna razmjerno to više 
gubi, što je veći porezni postotak. Velika Britanjija ima danas 
proračun preko tri miljarde Kruna, a njezina glasovita dohodarina 
znala joj je donieti, kako pokazasmo, uz njcšto veće oporezo- 
vanje od 6%, blizu jednu miljardu Kruna. Kad bi dakle koja 
englezka vlada današnji svoj vrlo jednostavni porezni sistem 
htjela učiniti tako jednostavnim, te bi ukinula i zemljarinu i 
kućaiinu, i carinu, i potrošarinu, a ostavila samo dohodarinu, 
moralo bi oporezovanje dohodaka doseći 20%, ili jednu petinu 
prihoda, t. j. približilo bi se pravoj državnoj konfiskaciji, kojoj bi 
se svaki porezovnik nastojao ukloniti svim dopuštenim i nedo¬ 
puštenim sredstvima. A što bi istom bilo, kad bi se dosljedno 
ostavila samo jedna kategorija, ili jedna ceduljica englezke 
đohodarine ! Onda bi oporezovanje doseglo i pet deset, pa i više 
po sto, te bi ovakav porezni istem morao prestati prije, nego bi 
pravo počeo djelovati. 

Jedan jedini porez protivi se po vješti 
civilizaciji i prirodi. 

Od svih starih država danas nam je najbolje poznato rimsko 
carstvo, kojemu se znade točno i za njegovo porezno uredjenje. 
Pa gle, već za starih Rimljana, dakle prije dobre dvie tisuće go¬ 
dina, bili su u teoriji i u praksi dobro poznati svi naši današnji 
porezi, osim jedne jedine biljegovine. Za čovjeka, koji do svoje 
misli ne drži više, nego do izkustva i do znanja tolikih pokoljenja, 
već bi ovo samo po sebi bilo dosta jak dokaz proti sistemu je¬ 
dnoga jedinoga poreza. 

Ali s pravom se može prigovoriti, da čovječanstvo nepre¬ 
stance napreduje i da taj napredak može biti nenadan i neo¬ 
bičan. Za društveni život medju ljudima to baš nije istina, a ko¬ 
liko bi i bilo, baš savremena civilizacija bjelodano dokazuje, da je 
njezinim obilježjem sa svakoga gledišta, pa i s družtvenoga, 
upravo najveća razlikost, a nipošto jednostavnost i jednoličnost. 

Pogledajmo samo današnju imovinu i današnju privredu. 
Kolika je tu razlika nastala samo u ovo zadnje doba, da se i ne 
vraćamo u ona davna vremena, kad je čovjeku sva njegova imo¬ 
vina bila u šatoru i u stadu, a sva privreda u tom, što je pripasao 
ili prihranio kod svojega blaga. U to doba bilo bi lako i bilo je 
lako, jer drugcije ne bijaše moguće, uvesti jedan jedini porez : 
glavarinu na odrasle muškarce i desetinu od blaga, dotično od 
poljskoga priroda. 

U ostalom jedan jedini pogled na društveni i politički razvoj 
evropskih naroda nepobitno dokazuje, kako je u velikoj zabludi 
svatko, tko tvrdi, da je jednoličnost u svem pobiedila i da svuda 
pobjedjuje. Eto, do nedavna smatrala se ogromna većina drža¬ 
vljana pukom masom, a gle, sada su se iz te mase razvile tolike 
obrtničke, radničke i seljačke političke i privredne organizacije ! 

A i javni život i državni ustavi pokazuju sve to veću razlikost. 
Da i ne govorimo o nebrojenim političkim strankama po svoj 
Evropi, eto nam savezne njemačke države, eto savezne švicarske 
republike, pak onda pola dualističke, pola već sada federali- 
■stičke Habsburške monarkije, autonomnističke Velike Brita¬ 
nije, i po svojim zemstvima jur danas autonomističke Rusije. 
A tamo daleko preko oceana, u novom i najnaprednijem svietu, 
ne će nitko ni da čuje o ukočenim centralističkim tvorbama 
Evrope i Azije. Sjedinjene države svjeroameričke i australske 
dovoljan su tomu primjer i dokaz. 

A što se nedavno ujedinila Njemačka i Italija, i na to možemo 
primietiti, da se Belgija odielila od Holanđije, Portugalska od 
Španjolske, Norveška od Švedske, i ne govoreći o razpadu tur¬ 
skoga carstva i o decentalističkim težnjama u Habsburškoj 
monarhiji i u Rusiji, pače u Italiji, u Španjolskoj i u samoj 
Francuzkoj i Njemačkoj. 

Napokon ciela priroda oko nas živim je i rječitim svjedo¬ 
čanstvom, da je razvoj i napredak u različnosti, a nipošto u jedno¬ 
ličnosti. 

I tako jasno vidimo, da ni u poreznim stvarima nije i ne 
može biti ideal jednostavnost i jednoličnost, za kojom toliko teže 
baš oni reformatori, koji su otupjeli za pravilno shvaćanje vječnih 
i nebrojenih razlika i promjena svega, što je u nama i oko nas. 

Istina je, da pravi napredak ide i za tim, da se odstrani ne¬ 
prirodna i suvišna zamršenost, te je i mnogi današnji porezni 
sistem jednostavniji, nego je bio prije petdeset i sto godina. 
Tako velika Britanija ima danas od prilike samo 25 vrsti poreza, 
Francuzka 50, a ostale su evropske države sad bliže englezkcmu, 
sad francuzkomu sistemu. No ovo nije bolestna težnja za jedno- 
ličnošću po što po to, nego za onakvom harmonijom, kakvu po¬ 
stizava genijalni glafbenik s pukih sedam temeljnih zvukova 
glasbene ljestvice. 

4. 0 jednom jedinom porezu na Kapital. 

Najzavodljiviji porezni sistem. 

Već spomenuti Emile Girardin i možda još glasovitji vele- 
tržac i financijalni pisac Menier zagovaraju s riedkim zanosom 
i s neobičnom uztrajnošću sistem jednoga jedinoga poreza na 
kapital. 

A kako ne bi ! Neumorni učenjak de Foville dokazao je 
naime, da u Francuzkoj ima glavnice u svem za dviesta miljar- 
da franaka. Ako se dakle ta golema svota oporezuje samo s je¬ 
dnim postotkom, eto ti dviju milijarda, ako s dva postotka, eto 
ti četiriju milijarda, t. j. preko pol milijarde više, nego što Fran¬ 
cuzka danas i treba. 

Na taj način sistem jednoga poreza uklonio bi se, kako se 
čini, glavnoj neprilici, ne bi naime bio previsok, a ipak bi imao 
glavnu financiajlnu prednost, bio bi naime vanredno unosan. 
Zato nije čudo, što je našao upravo apostolskih branitelja i 
širitelja. 

Kako se brani porez na kapital? 

Privrženici jednoga jedinoga poreza na kapital, a napose 
spomenuti njegovi glavni predlagači i banitelji, Girardin i Menier, 
drže, da ovaj porez ima nebrojene prednosti pred svakim drugim 
poreznim sistemom. No ipak se sve te vrline dadu skupiti u ove 
tri tvrdnje : Porez na kapital bit će najživlje poticalo narodnoj 
privredi ; taj će porez stizati samo gotovu stečenu imovinu, 
puštajući na miru imovinu, koja istom nastaje ; napokon će taj 

porez plaćati i takva glavnica, koja doduše ne nosi dohodaka, 
ali ipak često vrieđi i na milijune, te nikako nije pravo, da je 
bez ikakvoga javnoga tereta. 

Prva se prednost pobliže opisuje ovako : „Uzmite za temelj 
porezu glavnicu, t. j. gotovu imovinu, odmah će kapital, koji 
miruje, početi raditi ; glavnica, koja spava, odmah će se probu¬ 
diti ; kapital, koji radi, podvostručit će svoje poslovanje i pota¬ 
knuti vjeresiju. Glavnica ne će moći ostati ni jednoga jedinoga 
časa bez posla i bez privrede. Bit će odsudjenai prisiljena, da 
radi. Kapital će naime biti jednako oporezovan, nosio on 3%, 
ili 6%, te će onda po najnaravnijem zakonu odmah i bez odmora 
početi tražiti što veći dobitak . . . Porez na kapital povest će 
prištednju na put industrije i trgovine, otvorit će joj pomorske 
putove, koji vode na prostrana svjetska tržišta. . . Porez na 
dohodak djeluje kao uzda. Porez na glavnicu djeluje kao 
ostruga." 1 

Drugi jedan zagovornik ovakvoga poreza, Yves Giryot, 
u svom spisu ,,0 dohodarini" piše : „Tkogod bude imao kapi¬ 
tala., taj će nastojati, da mu povisi dohodak, da uzmogne pod¬ 
miriti porez. Znajući, da porez ne će nimalo smetati njegovoj 
privredi, gledat će, da što više zasluži, da iz svoje stalne glav¬ 
nice što više izvadi, i da porez plati ne iz povišice na cieni, 
nego . . . radeći više i s manje troška. Porez na kapital nagrada 
je za jeftinoću. Umjesto da smanji potrošnju i slabi promet, 
on će prirađnju vanređno osokoliti." 2 

Druga vrlina ovoga poreza još je veća. On ne će nikada 
dirati u takvu imovinu, koja još nije gotova i ustaljena, a na¬ 
ročito nikada i nipošto ne će oporezovati osobne privrede i 
zaslužbe, pa bila ona bog zna kako velika. Taj porez ne će doći 
ni k veletržcu, ni k industrijalcu, da mu kaže : Ti si toliko i 
toliko ove godine zaslužio, daj meni nješto od toga. To ne će 
dakle biti poput .dohodarine neka vrst elementarne nesreće, 
koja prihod umanjuje ili uništava onda, kad se stvara, ili kad 
postaje kapital. Zato spomenuti tvorničar Menier u svom go¬ 
voru dne 3. ožujka 1875. na sjednici parižkoga družtva za po¬ 
litičku ekonomiju govoraše ovako : „Kad oporezuješ dohodak, 

1 Stourm : Impots, str. 54. u te] stu i u prvoj opazci. 

3 Isto djelo str. 54.—55., opazka II. 

dakle promet, ti si kao strojar, koji ugrije stroj i potjera ga svom 
parom, a onda ga svom silom zaustavi . . . Moje je uvjerenje, 
da današnji porezi zaustavljaju prištednju, jer ju stižu u času, 
kad se stvara. Porez na kapital naprotiv čeka, dok se stvori, 
i onda udari. 1,1 

Treće vrline branitelji ovoga poreza baš toliko ne uznose, 
ali ona je jedina realna, premda nije velika. Kako smo naime 
do sada vidjeli, razmjerno je vrlo malo kapitala, koji danas nije 
oporezovan, te se samo radi toga nipošto ne bi izplatilo mie- 
njati do temelja sav porezni sistem. Toga naime kapitala, koji 
đohodka nema, i koji bi već zato morao biti oporezovan, ima 
samo tri vrsti : To je pokućtvo, umjetnine, dragocjenosti i si. ; 
javni vrtovi, umjetni slapovi i vođometi, pak šetališta ; na¬ 
pokon pusto zemljište, kojim se kani špekulirati, kao što su to 
poimence gradilišta. Izključivo područje poreza na kapital 
ne prelazi ovih triju vrsti kapitala. Čim naime porez na kapital 
imade zahvatiti još i druge vrsti gotove imovine, nastanu ne¬ 
savladive zapreke u teoriji, a još više u praksi. 

Prigovori proti porezu na kapital. 

Prvi je i glavni prigovor u tom, što je težko i u teoriji, a 
kamo li u praksi odrediti točnu granicu medju kapitalom, koji 
se ima smatrati gotovom imovinom, dakle prišteđnjom, i medju 
kapitalom prometnim-, koji će istom postati stalnom pri- 
štednjom. 

Jedino za. zemlju i za sgrađe može se reći, da su gotova 
imovina ili stalan kapital, i to još samo u teoriji, jer u praksi 
to može biti, a često i jest stalna neimovina ili dugovima. 

Porez na ,,stalni kapital" zapravo je dakle sličan kao jaje 
jajetu zemljarini, za koju su prirodnjaci ili fiziokrati tvrdili, 
da je jedino opravdani porez. 

Kad se narodni kapital ili gotova narodna imovina pro- 
cieni na dvie sto, pa možda i na pet sto milijarda, onda je na- 
ravski lako propoviedati blagodati poreza na ovaj kapital. 
Ali u praksi se vidi, da se ova ciela imovina ne može nikako opo- 
rezovati. Jedan strukovnjak, imenom Lies, kaže, da je kapital 


1 Stourm, Impots, 56. opazka. 

svaki onaj dio imovine, koji si čovjek odredi za daljnju privredu. 
Dosta je dakle, da stanoviti novac ili robu vlastnik načne za 
svoju porabu, i već prestaje biti kapitalom, ne može se opo- 
rezovati. Jean Baptist Say smatra kapitalom samo narodnu 
prištednju. No branitelji ovoga poreza sami se najviše brane, 
da im nije ni na kraj pameti udariti porez na prištednju. 

Kako god se ova stvar prosudi, dvie se stvari jasno vide : 
Gotove imovine za oporezovanje u svakom slučaju bilo bi u 
svakoj državi mnogo manje, nego je ima u statistici ; porez na 
kapital doveo bi do te rugobe, da bi siromak u kakvoj kolibici 
stenjao pod poreznim bremenom, dok bi kakav tvornički rav¬ 
natelj s kojom tisućom plaće na mjesec bio prost od svakoga 
poreza. 

Branitelji poreza na kapital baš se najviše time i hvale, 
što bi po njihovu sistemu rad tobože bio posvema slobodan ; 
ali kad bi u svakom narodu tvorničko radničtvo sačinjavalo 
većinu puka, i onda bi bilo nepravedno samo i pomisliti, da 
radnička zaslužba bude posvema slobodna, a. da seljačka imo¬ 
vina, koja tako često manje vricdi od te zaslužbe, bude u oko¬ 
vima najstrašnije . porezne samovolje. 

Već se iz ovoga jasno vidi, da porez na kapital ne može 
biti nikakvim poticalom narodnoj privredi. Naša narodna po¬ 
lovica veli : Na silu se ni Bog ne moli. Kako bi se onda na silu 
tražila i unosna poduzeća, koja nastaju jedino radi povoljnih 
prilika i radi pouzdanja u siguran dobitak, koji se ne može ni¬ 
kakvim zakonom zajamčiti. 

U ostalom kad bi prometnoj neoporezovanoj glavnici bio 
i zajamčen siguran dobitak, bojala bi se ona pretvoriti u stalnu 
imovinu, znajući, da ju onaj čas čekaju porezne škare, čim na 
svom putu stane i sjedne. Mjesto da taj porez bude poticalo za 
privredu, on bi u istinu bio kazna za prištednju, te bi se svatko 
čuvao, da se ne izkaže sa znatnom gotovinom, t. j. da ne stiče 
stalne imovine. Drugim riečima : Porez na kapital, kad bi se 
gdje uveo kao jedini porezni sistem, počeo bi rušiti i same te¬ 
melje privatnoj svojini, što i jest njegova glavna svrha, makar 
se o njoj najmanje govori, ili se čak i ne spominje. 

Da je tomu tako, vidi se već iz toga, što bi rad bio „slo¬ 
bodan", prema načelu, da porez ne smije dirati u onoga, koji 

živi samo od svojih ruku. Prema toj osebujnoj socijalnoj pra¬ 
vednosti lički bi kozar morao plaćati porez, ali banski savjetnik 
nipošto, budući da činovnik obično ne može, kako se ono veli, 
ni za jednu kozju dlaku reći, da je njegova. I zato se ovaj porez 
može s punim pravom nazvati : porez proti svojini. 

„Praktični" priedlozi poreza na kapital. 

Već sama teorija pokazuje, da je porez na kapital dielom 
nemoguć, a dielom tako nepravedan, te bi bio prava nesreća 
za svaki kulturni narod. Ali istom praksa pokazuje, kako je 
plitko shvaćanje mnogih i premnogih modernih socijalnih 
reformatora. 

Čim se malko više počnemo baviti naukom o porezu, vi¬ 
dimo, da se pred porezom sve uklanja, da pred njim sve bježi, 
kad samo može i koliko može. Zato smo ponovno naglasili, 
da je baš to ponajveća neprilika i težkoća, kako će se porezni 
predmet u istinu vazda pronaći i odkriti. Tako je kod dohoda- 
rine potrebno više puta spojiti sva tri načina oporezivanja : 
i poreznikovu valovnicu, i vanjske privredne znakove i poreznu 
inkviziciju, da se dodje do koliko toliko čistoga točnoga pri¬ 
hoda. Prosuditi i procieniti kapital još je mnogo teže. Devet 
desetina gotove imovine, a i više, ima veću ili manju vriednost 
samo prema tomu, da li više ili manje nosi. Čim bi se dakle 
država odrekla prava procjenjivati i oporezivati dohodak, gubi 
glavno i gotovo jedino sredstvo, da proćieni i oporezuje ka¬ 
pital. Jedino kod baštine, kod diobe i kod stečaja mogla bi se 
imovina oporezovati, dakako vrlo nepravedno, bez obzira na 
dohodak, osobito, kad bi porezni postotak bio veoma visok. 

I eto ova nemogućnost procieniti kapital sam za se i jest 
razlogom, da još nikada nigdje nije bilo takovoga poreznoga 
sistema, koji bi sastojao iz jednoga jedinoga poreza na glavnicu. 
Gdjegod postoji kakav sličan porez, to se on naslanja na doho- 
darinu, pa se onda i zove i smatra mješovitim porezom na ka¬ 
pital i na prihod. 

I tako je posvema naravski, da su do sada svi priedlozi o 
jedinstvenom porezu na kapital mudro šutjeli o tom, kako se taj 



235 


sistem ima u praksi provesti, nego su samo tražili od vlade, da 
dosadašnje poreze ukine i da uvede njihov porez na kapital. 

Jedan je takav priedlog bio stavljen u francuzkom parla¬ 
mentu dne 18, siečnja 1890., a podpisaše ga zastupnici Linard, 
de Mahy, Edouard Lockroy i t. d. Priedlog jednostavno traži, da 
se uvede jedinstveni porez na kapital, a poreznoj se upravi povje¬ 
rava briga, da pronadje najsgodniji način za procjenu nekretnina. 
Još se tek kao uz put pripomije, da će se nekretnine procjenjivati 
bilo prema tečaju na burzi, bilo prema stanarini, bilo prema 
valovnici vlastnika i posjednika. Drugi priedlog bio je podastrt 
u ime tridesetdvojice zastupnika dne 24. srpnja 1890., a imao 
je samo ova dva članka : ,,Cl. I. Proračun za 1892. i za slie- 
deće godine bit će odredjen prema procjeni pokretnina i nepo- 
kretnina i razmjerno prema tomu, što tko posjeduje. Čl. 2. 
Imenuje se dobor od trideset i tri člana, koji će se latiti potreb¬ 
noga posla, da se provede članak prvi.“ 

Dne 7. studenoga 1890. predložiše četiri zastupnika jedno¬ 
stavno ovu radikalnu reformu : Sve nekretnine, pokućtvo, 
dragocienosti i umjetnine, koje su privatno vlastničtvo, imadu 
se oporezovati s 5% svoje kupoprodajne vriednosti. Tko će tu 
vriednost odrediti i kako, za to naši reformatori nimalo ne mare. 

Još 11. travnja 1881. stavljen je priedlog, koji misli, da je 
dosta odrediti, da svakih pet godina najkasnije do 1. srpnja 
obćinska zastupstva jave vladi, koliko ima nekretne imovine 
svaki njihov obćinar. 

Peti priedlog napokon od 22. ožujka 1888. traži jednostavno, 
da obćinska zastupstva sama gotovo bez ikakve kontrole pro¬ 
cjenjuje pokretnu i nepokretnu imovinu, koja se ima opore¬ 
zovati. Predlagač je tako uvjeren ne samo o nepristranosti, 
nego i o vrhunaravnoj sposobnosti svih obćinskih zastup¬ 
stva, da posebnim paragrafom svoje porezne reforme zabra¬ 
njuje najstrože svakomu vlastniku prodati ili zamieniti koju 
nekretninu za višu cienu, nego što je bila službeno ustanovljena. 

Ovo je dosta primjera, da se u jednu ruku uvjerimo, kako 
je sistem jednoga jedinoga poreza na kapital u istinu nepro¬ 
vediv, i kako je savremena ustavnost tolikim političarima 
podala priliku, da naročito na gospodarskom i financijalnom 
polju pokažu svoju slabu ili tek posvema jednostranu spremu. 

Porez na kapital i dohodarina. 

Budući da je ovaj jedinstveni porez na kapital našao dosta 
branitelja glavno zato, što svaka pa i najsavršenija dohodarina, 
pokazuje u praksi dosta velikih nedostataka, bit će sgodno da 
se sada ovdje iztakne, koje su to nepobitne prednosti svake 
dohodarine, 

Dohodarina prije svega vazda oporezuje istinsku i pravu 
imovinu. Nema sumnje, da bi i porez na kapital oporezivao 
pravu imovinu, ali ta imovina može biti, da tako kažemo, us¬ 
pavana, ili možda čak mrtva, može dapače biti uzrokom velike 
imovinske štete za svoga vlastnilca, kao što su tvornice, u ko¬ 
jima se štrajkuje, ili koje nemaju posla, kuće bez stanara, že¬ 
ljeznice bez robe i putnika, dućani bez mušterija, plodno zem¬ 
ljište bez radinih ruku i t. d. 

Porez na kapital bio bi u svim ovim slučajevima nepra¬ 
vedan, a i nesnosan, dok dohodarina liepo mimo njih prodje, 
da ih opet pograbi, čim pokažu znakove zdravlja i života. 

Nema sumnje, da dohodarini ne uspije strogo odieliti čisti 
dohodak od stalne i od prometne glavnice, da se za čisti do¬ 
hodak više i ne pita, nego da se oporezuje jednostavno glavnica 
bez obzira na to, da li radi ili miruje. 

Druga je nesumnjiva prednost dohodarine u tom, što se 
ona proteže i na onaj dobitak i zaslužbu, koju čovjek ima od 
svoga osobnoga truda. Ona se dakle ne zadovoljava samo do- 
hodkom od glavnice i prirodom zemljišta, nego obuhvaća i rad¬ 
ničku i činovničku plaću, i trgovačku dobit, i industrijalnu 
zaradnju, i tolike svakovrstne dohodke, nagrade, honorare, 
procente i t. d. raznih ravnatelja tvornica, svakovrstnih 
agenata, odvjetnika, liečnika, profesora, umjetnika, književ¬ 
nika i t. d. Što više civilizacija napreduje, to je šire područje 
ovakve osobne privrede, koja u naše doba dosiže, a često i da¬ 
leko presiže privredu s pomoću sveukupnoga kapitala. O tom 
je već bilo donekle govora kod baštinskoga poreza, a sad nam 
valja iztaknuti, kako primjerice u Englezkoj ovakva osobna 
privreda iznosi više, nego najunosnije industrijalne grane. 

Dne ii. travnja 1892. kazao je tadašnji ministar financija, 
obrazlažući obračun, medju inim i ovo : ,,Ne ću da se pačam u 

čije privatne poslove, ali u statistici trgovačkih prihoda ima 
vrlo zanimivih stvari . . . Biste li vjerovali, da sve naše tvornice 
pamuka, predionice i tkaonice ne nose toliko, koliko jedino 
zanimanje liečničko ! Biste li vjerovali, „da vlastnici naših 
prebogatih ugljenika manje zaslužuju novaca, nego naši od¬ 
vjetnici ? . . . Činovničke plaće svake vrsti dosižu takodjer 
golemu, nevjerojatnu svotu. Ima u svem 350.000 činovnika, koji 
plaćaju dohodarinu, a svi oni zajedno imaju na godinu stalnoga 
dohodka 1,,250,000.000 fr. I" 1 

I gle, porez na kapital liepo bi izostavio sve ove milijarde 
prihoda, t. j. bio bi to nepravedniji, što je u kojoj zemlji raz- 
vitiji obrt i trgovina. 

Treća je napokon osobita prednost dohodarine u tom, što 
se ona dade lako provesti u praksi. Ogromna većina našega 
imetka procjenjuje se naime u običnom životu samo po do- 
hodku. Kad tko prodaje ili kupuje kakvo zemljište ili kuću, 
vazda se pita, koliko ta dotična zemlja ili sgrada nosi. I tako se 
kod dohodarine, a da u istinu postane ideal, radi samo o tom, 
da vazda pronadje točan čisti dohodak, te da uviek u istinu 
bude strogo razmjerna ne samo u teoriji, nego i u praksi. 


XI. 0 glavarini ili o jednakom porezu za svakoga. 

1. Glavarina Kao porez budućnosti. 

Svima je nama poznata stara rieč, da pod suncem nema 
ništa nova ; ali mnogi družtveni reformatori idu očito za tim, 
da opet uvedu već davno preživjele uredbe. Tako je i s gla¬ 
varinom. 

Glavarinu u pravom smislu rieči, naime kao porez abso- 
lutno jednaki za svakoga, nalazimo samo u prvom zametku 
družtvenoga i državnoga života, dakle još kod poludivljih 
plemena. Samo na posvema nizkom stupnju kulture postoji u 
istinu medju ljudima u glavnom više ili manje podpuna jedna¬ 
kost u imovini i u privrednim sposobnostima. Zato je glavarina 
prvi i najjednostavniji porezni sistem. 

1 Stourm : Impots, str. 64. 

U drevnoj Grčkoj plaćala se glavarina još nekako koncem 
VI. stoljeća pr. I., a u dalekom Kitaju prestala je pod današ¬ 
njom dinastijom. 

U našim narodnim pjesmama spominje se glavarina kao 
vrst turskoga harača, a danas nema naravski prave glavarine 
više nigdje u kulturnom svietu. 

Pa ipak poznati Proudhon u svom dielu „Ekonomska 
protuslovlja" propovieda, da će glavarina biti u budućnosti 
jedini i jednaki porez. Piše tu naime : „Porez se ne propisuje' 
ni prema tjelesnoj snazi, ni prema veličini, ni prema talentu ; 
ne bi se dakle smio odmjerivati ni prema imovini." I nastav¬ 
ljajući dalje u tom duhu dokazuje Proudhon, da se privatna 
svojina ima ukinuti, i da se onda glavarina ima uvesti kao jed¬ 
naki porez za sve državljane. Srećom i sam Proudhon u tom 
istom svom djelu malo kasnije priznaje, da se glavarina ovako 
strogo, t. j. jednako odmjerena, može uvesti samo u tom slu¬ 
čaju, ako se javni tereti vanredno snize. 1 No kako baš socija¬ 
lizam nameće državi sve to veće dužnosti, to je očito, da će dr¬ 
žavne potrebe, pak prema tomu i državni tereti i u buduće 
prije rasti nego padati. Nema dakle nikakvoga izgleda, da bi 
glavarina mogla postati i glavnim, a kamo li jedinim porezom. 

2. 0 nejednakoj glavarini. 

Prava ili za sve porezovnike jednaka glavarina ne da se 
naravski nikako dovesti u sklad s ražvitim gospodarskim pri¬ 
likama savremenoga družtva i moderne države. No budući da 
je ovo porez veoma jednostavan, a može i za državnu blagajnu 
biti vrlo koristan, održao se s praktičnih financijalnih razloga 
sve do najnovijega vremena, ali naravski u savršenijem obliku. 

Tako je u Francuzkoj pod konac vladavine Luja XIV. 
kraljevskom naredbom od 18. siečnja 1695. uvedena glavarina 
sa dvadeset i dva družtvena stepena ili razreda. U prvom raz¬ 
redu bijaše kraljević prestolonasljednik, koji plaćaše 2000 
franaka. Zatim su dolazili razni visoki dostojanstvenici, pla¬ 
ćajući glavarinu 1500 franaka, i tako redom sve do seljaka, od 
kojih se tražila glavarina 1 franak. 

1 Stourm: Impots, str. 67. 

Proti ovomu oporezovanju diglo se odmah javno mnienje, 
s pravom prigovarajući, da jednako ugledni družtveni položaj,* 
nipošto ne zajamčuje ni jednake imovine, ni jednakih sposob¬ 
nosti za privredu. Zato je ova glavarina već od 12. ožujka 1701. 
izgubila svoje prvobitno obilježje, jer se pojedinim korpora¬ 
cijama dozvolilo, da na njih odpadajući iznos glavarine same 
podiele medju svoje članove, što pravednije uzmognu, a seljačka 
glavarina promienjena je u t. zv. poreznu glavarinu, t. j. u po¬ 
rezni namet. Osim toga učinjene su mnoge iznimke od pla¬ 
ćanja glavarine, te je ovaj porez posvema izgubio prvobitno 
svoje obilježje stroge jednakosti. 

Ruski car Petar Veliki uveo je 1722. glavarinu donekle 
sličnu francuzkoj. Izprvice se je plaćala ova glavarina bez ob¬ 
zira na zemljištni posjed, a kako su od nje bili izuzeti i plemići 
i svećenici i trgovci, pala je svom svojom težinom na obrtničtvo, 
radničtvo i seljačtvo, naročito na obitelji s brojnom djecom, 
a obično s manjom imovinom. No kasnije bijaše svakoj obćini 
dozvoljeno, da na nju odpadajući dio glavarine razdieli medju 
svoje obćinare, te je i ovaj porez postajao sve to više raz¬ 
mjernim mjesto da nastoji biti za svakoga jednakim. 

Čim je 1861. ukinuto kmetstvo i nevoljničtvo, nastojala 
je ruska vlada dosljedno, da postepeno ukine ovaj zastarjeli 
porez. Zakonom od 18. svibnja 1882. ukinuto je glavarine' za 
56 milijuna rubalja, koji su razdieljeni na više proračuna, dok 
zakon od 28. svibnja 1885. nije odredio, da se od 1. siečnja 
1887. glavarina posvema ukida. 

Zanimiva je glavarina u nekim francuzkim kolonijama. 
Tako u Anamu i Tonkinu Azijati-tudjinci, naime Kitajci, pla¬ 
ćaju po 30, po 40, po 100 i po 200 franaka glavarine. U Algiru 
uvedena je 1857., a potvrdjena 1882. i 1886. dosta samovoljna 
glavarina za Arape prema ovim poreznim stavkama : Siromasi 
ne plaćaju ništa, Arapi s malim imetkom 5 franaka, sa sred¬ 
njim imetkom 10 fr. ; imućni Arapi, 15, bogati 50, a vrlo bo¬ 
gati 100 fr. Tu je na prvi pogled jasno, da je ovakva glavarina, 
puko orudje poreznoj samovolji i pristranosti. 

U Francuzkoj ima još danas jedan porez, koji je u teoriji 
prava glavarina. To je t. zv. osobni porez, uveden u doba revo¬ 
lucije zakonom od 13. siečnja 1791., kojim je odredjeno, da je 

„svaki francuzki stanovnik i svaki tudjinac bez razlike spola, 
koji uživa svoja prava, i koga ne smatraju podpunim siromakonp 
dužan platiti osobni porez, jednak vriednosti triju radnih dana. 
Prema ovoj zakonskoj ustanovi bila bi ovo u istinu prava gla¬ 
varina, posvema jednaka za sve porezovnike. No financijalna 
praksa učinila je ovu glavarinu nejednakom i pretvorila ju go¬ 
tovo u posvema razmjernu dohodarinu. U praksi naime svako 
obćinsko vieće može po svojoj volji glavarinu, koja odpada 
na siromahe, od njih odpisati, i pripisati porezu na nekretnine. 
Nadalje u velikim gradovima cieli iznos ovoga „osobnoga" 
poreza jednostavno se ne razporezuje, nego se pribraja gradskoj 
potrošarini. Napokon svako obćinsko zastupstvo može vried- 
nost jednomu radnomu danu odmjeriti od pol franaka do pol- 
drug franka. Iz svega ovoga vidimo, da jednaka glavarina pri¬ 
rodnim razvojem postaje nejednakom, a i nejednaka glavarina 
da se ili ukida zbog očite svoje nepravednosti, ili da se u praksi 
mienja u razmjerni porez. 

Još treba spomenuti, da se glavarina ne da bez štete uz¬ 
držati, osobito ako je nješto veća, ni u primitivnim kolonijal¬ 
nim zemljama. Tako je francuzki guverner u Senegalu, povi¬ 
sivši „osobni porez" nenadano od poldrug franka na tri franka, 
vidio na svoju veliku nepriliku, kako se počeše izseljivati naj¬ 
sposobniji urodjenici, te ovomu biegu nije mogao učiniti kraj, 
dok opet nije snizio nespretnoga poreza. 


3. Glavarina kao najniži izborni census. 

Čim se u kojoj državi ima uvesti sveobće izborno pravo, 
odmah se javlja pitanje, ima li se pravo glasa dati i takvim siro¬ 
masima, koji su pravi pravcati prosjaci. U savezu s tim pi¬ 
tanjem kazao je zastupnik Defermon u francuzkoj ustavo¬ 
tvornoj skupšini dne 19. listopada 1790. ovo : „Nama se či¬ 
nilo, da dragocjeni naslov aktivnoga francuzkoga državljanina, 
koji Francuze sjeća na sve blagodati njihovoga ustava, mora 
ujedno sjećati ih i na njihove obveze, te smo držali, da radimo 
u duhu ustava, ustanovljujući, da svaki državljanin s aktivnim 
izbornim pravom mora plaćati neki izravni porez, koji od- 



stranjuje svaku težkoću u ovoj stvari." 1 Dosljedno prema 
ovomu ustav od 14. rujna 1791. odredjuje, da svaki izbornik 
uz ostale uvjete za aktivno i pasivno izborno pravo mora još : 
„plaćati na kojemgod mjestu kraljevstva izravni porez najmanje 
u vriednosti od triju radnih dana i donieti o tom namiru." 

Da se ne čini, kako je ovom ustanovom povriedjena re¬ 
publikanska jednakost, tumačila se ova odredba ovako : Prema 
novim političkim principima u istinu su svi ljudi postali jed¬ 
naki ; no ne valja nipošto miešati državljanskoga prava 
s izvršivanjem toga prava. Sposobnost naime služiti se nekim 
pravom može biti uvjetovana, ali je zato samo pravo ipak be¬ 
zuvjetno i nepovriedjeno. 

Proti ovomu ograničenju ustao je još prije Robespierre 
u sjednici dne 22. listopada 1789. i opet kasnije 17. lipnja 1793. 
ovim razlozima : 

„Ustav odredjuje, da vrhovnu vlast ima puk, t. j. svi 
članovi puka. Svaki pojedinac dakle ima pravo, da sudjeluje 
kod stvaranja zakona, koji ga veže, i kod javne uprave, koja 
ga se tiče. Ako toga nema, onda nije istina, da su svi ljudi po 
pravu jednaki, i da je svaki čovjek državljanin. 

Ako onaj državljanin, koji ne plaća poreza barem u vried¬ 
nosti od triju radnih dana, ima manje prava od onoga, koji taj 
porez plaća, onda će državljanin, koji je platio poreza za deset 
radnih dana, imati još više prava, nego porezovnik triju rad¬ 
nih dana ! A onda tko ima sto tisuća franaka dohodka, imao 
bi sto puta više prava, nego državljanin s jednom tisućom 
dohodka . . . Ako odredite, i to u samom ustavu, da bieda opra¬ 
šta od častne dužnosti doprinositi za potrebe domovine, vi 
ćete time strašno poniziti najplemenitiji dio naroda. Ustanovit 
ćete aristokraciju po bogatstvu ... i doskora će se pojaviti 
stalež bezkućnika, stalež robova, te će za uviek nestati jedna¬ 
kosti i slobode . . . Mjesto toga naprotiv . . . treba ustavom 
posvetiti častnu dužnost svih državljana plaćati poreze.“ 2 

I u istinu novi je ustav odredio, da nijedan državljanin 
ne može biti riešen od častne porezne dužnosti, te je u članku 

1 Stourm , Impots, str. 72. 

2 Isto djelo, str. 73.-74. 

304. doslovce odredio : ,,Syaki državljanin, komu nije odmjeren 
nikakav izravni porez, ima pravo, da se prijavi svomu obćin- 
skomu poglavarstvu i da tu upiše osobnu daću jednaku 
vriednosti triju radnih dana." 

Konačno je naravski prevladalo uvjerenje, da svaki porez 
mora biti razmjeran, te je i ova osebujna glavarina izgubila 
svoje porezno, a i političko obilježje, čim je 1848. uvedeno obće 
direktno, jednako i tajno izborno pravo. 

Jedino u državama, gdje još nema sveobćega izbornoga 
prava, može se zamisliti sveobći, ali vrlo nizki izbornički porez, 
ali ni taj se ne da ni teoretski opravdati, ni u praksi lako pro¬ 
vesti. 

Tako se i ovdje uvjeravamo, da je zastario, dotično da je 
i družtveno nepravedan i financijalno štetan svaki porezni 
sistem i svaki pojedini porez, koji računa bilo s najnižom, bilo 
s najvišom poreznom stavkom. Porez ne smije pitati ni za 
minimum, ni za maksimum, nego ima vazda težiti, da bude u 
istinu što više razmjeran poreznikovoj imovini i privredi. I čim 
se udaljimo od ove osnovne istine, postajemo u teoriji sanjari 
a u praksi silnici. 

XII. Porezi i socijalizam. 

1. Pravi socijalizam ili Kolektivizam ne pozna poreza. 

Štogod ima socijalističkih spisa, imaju pretežno negativno 
obilježje, te je u njima veoma malo govora o tome, kako bi se 
država imala u praksi urediti poslie velike socijalne revolucije. 
Ali u jednu ruku pojam kolektivizma sam po sebi govori nam 
dosta, što se tiče poreza, a u drugu ruku ima o tom i njekoliko 
djela, koja su se vanredno razširila naročito u zapadnoj Ev¬ 
ropi i u sjevernoj Americi. 

Kolektivizam po sebi znači prestanak privatnoga vlastni- 
čtva kod svih onih predmeta, koji služe ili mogu služiti za pro¬ 
dukciju. Država bi dakle bila jedina vlastnica sveukupnoga 
zemljišta, svih tvornica i čitave trgovine, t. j. ona bi u svojim 
rukama imala monopol ciele privrede. Budući da nitko ne bi 
imao takve imovine, koja nješto nosi, i budući da bi svaki ratar, 



radnik, obrtnik i trgovac bio zapravo državni činovnik, ne bi 
imalo nikakvoga smisla, da država od tih činovnika pobire porez, 
kad bi im ga i onako morala vraćati kao plaću za njihov rad. 
A što bi država trebala, ako bi u to idealno doba povrh uzdr¬ 
žavanja družtvenih članova još nješto trebalo, imala bi dosta 
dobitka, ili bi ga teoretski barem morala imati, jer bi u njezinim 
rukama bilo sve ono, što sada imadu privatni veliki i mali po¬ 
sjednici, industrijalci i trgovci. 

Ponoviti treba : Ob ovoj stvari težko je govoriti, jer svi soci¬ 
jalistički pisci naumice o tom šute, a kad ih njihovi kritičari radi 
toga pograbe, odgovaraju svi više manje kao francuzki socija¬ 
listički prvak Jules Guesde, koji je predavajući u pučkom pa¬ 
riškom domu u ožujku 1892. kazao ovo : „Obtužuju me, što 
nisam potanko opisao, kakvo će lice imati buduće družtvo ! To 
nije ozbiljno ! Unapried se ne zna, kakvo će buduće družtvo lice 
imati, nego tek u velikim potezima. Kad se približuje velika revo¬ 
lucija čovjek često ne zna, što će biti sutradan. Zar je 1789. 
treći stalež točno znao, što će učiniti sa skorašnjom svojom 
pobjedom P" 1 ' " 

Srećom imade, kako je već rečeno, njekoliko socijalističkih 
djela, iz kojih možemo vidjeti, što bi bilo s današnjim porezima, 
kad bi pobiedio socijalizam, 

Amerikanski socijalista Henry George izdao je knjigu pod 
naslovom „Napredak i sromaštvo". Knjiga je u kratko vrieme bila 
razprodana u stotinu tisuća primjeraka. Pisac tu polazi s dviju 
tvrdnja, koje nisu posvema točne, ali su ih izrekli ugledni uče¬ 
njaci. Prva tvrdnja glasi : Svaki ratar osim ploda svojih ruku 
uživa još i plodove prirode i cieloga družtva, koje mu zemlju 
prepušta u vlastničtvo. Taj nezasluženi ratarski dobitak i suvišak 
nazvao je glasoviti ekonomista Ricardo zemljištnom rentom, 
George sada tvrdi, da ova renta neprestance raste, a bio je o tom 
uvjeren i Stuart Mili, pa je zato predlagao, da država odkupi 
tu rentu i da tako steče nepresušno vrelo javnih prihoda. No 
drugi učeni Englez Thorold Rogers u svom djelu „Gospodarsko 
objašnjenje povjesti"' dokazao je ono, što i zadnji naš seljak 
dobro zna i osjeća, da je naime ta blažena zemljištna renta sve 


1 Stourm: Impots, str. 106. opazka IX, 

to manja, i da bi Velika Britanija bila doživjela bankrot, kad bi 
ju po savjetu Stuarta Milla bila odkupila. 

Ali socijalista Henry George ne će da se drži one : Nije do¬ 
bro biti previše pametan, pa svoju tvrdnju dalje goni i poja¬ 
čava poznatom teorijom Engleza Malthusa, koji naučaše, da se 
ljudi množe u geometrijskoj progresiji, a sredstva za život u 
progresiji aritmetičkoj, 1 t. j., da se pučanstvo jedne zemlje 
mnogo prije podvostruči, nego hrana i druge životne potrebe. 

Iz svega toga izvodi George, da treba ratarima oduzeti 
zemljištnu rentu, a ostaviti im plod njihovoga rada. Tko će u 
pojedinom slučaju razlučiti, koji se dio priroda ima smatrati 
zemljištnom rentom, a koji dio zasluženim plodom, i kako će 
se to razlučivati, i tko će biti sudac, ako dodje do spora, o svem 
tom George šuti, pa u knjizi od pet sto stranica veli samo to, da 
će državni poreznici imati brigu, kako će se odieliti zemljištna 
renta od zasluženoga rada . . . . 2 * 

Drugo jedno djelo, koje je napisao Amerikanac Bellamy 
pod naslovom, ,,Za sto godina”, razprodalo se odmah u pol mili¬ 
juna primjeraka, a iz njega saznajemo, da god. 2.000. ne će u 
Sjedinjenim Državama, a valjda ni drugdje po svietu biti ni tvor- 
ničara, ni dioničara, ni ratara, ni poslodavca, ni medje, ni gradje, 

. . . nego da će jedna velika zajednica i polje obradjivati i svu 
robu izradjivati s čitavom vojskom radnika, a častnike u toj 
radničkoj vojsci da će si birati sami radnici, te ne će biti ni siro¬ 
tinje ni bogataša, a svatko će živjeti bolje i lagodnije, nego što 
danas živu najveći imućnici. Budući da ne će biti nikakve pri¬ 
vatne imovine, ni plaće, ni baštine, ni novca, ne će naravski biti 
ni poreza. 3 

Kao što je George na dvjema netočnim gospodarskim tvrd¬ 
njama sagradio cieli sistem, koji se završuje zahtjevom, da se 
rataru „ostavi ljuska, a jezgra da mu se otme”, ta.ko je po- 

1 Geometrijska je progresija sliedi li niz brojeva, u kojem je svaki 
sliedeći broj od prediđućega toliko puta veći (2 3,4 puta), na pr. : 
2, 4, 8, 16 ; ili 1, 3, 9, 27 ; aritmetička je progresija slied brojeva, 
u kojem je svaki sliedeći broj od prediđućega za to'iko veći na pr. : 
1, 2, 3 ili 2, 4, 6, 8, 10 i t. d. 

2 Stourm : Impots, str. 100.—101. 

3 Isto dje'o strana 106.-—107. 

znati osnivač kolektivizma. Žid Karlo Marx na jednoj jedinoj reče-' 
nici Adama Smitha osnovao konfiskaciju kapitalističke indu¬ 
strije. Adam Smith napisao je naime, da je ,,rad pravo mjerilo 
prometne vriednosti svake robe.” Uhvativši se te izreke, uztvr- 
dio je Mara, da je svaka roba skupljeni ili kristalizovani rad, i 
da kapital sam po sebi nema nikakve vriednosti, pa da za to ne 
zaslužuje ni nikakve odštete. Osim toga uztvrdio je Mara naj¬ 
prije uvjetno, a onda bezuvjetno, da je svakomu radniku dosta 
šest sati na dan raditi, da uzmogne živjeti, no da je svaki pri¬ 
siljen raditi dvanaest sati, te prema, tome da radnik daje dva¬ 
naest koristi za šest vriednosti. No kapitalista znade prodati tih 
dvanaest koristi za dvanaest vriednosti. Od toga ih šest daje 
radniku, to je ugovorena plaća, a šest ih pridržaje za sebe, to je 
njegov dobitak.” 1 

Ovih šest sati, što ih kapitalista otimlje radniku, dotično 
tih „šest otetih vriednosti”, to je kod industrije ono isto, što je 
kod ratarstva zemljištna renta: Industrijalni dobitak treba dakle 
zaplieniti. 

. Ali tim načinom, ako se vlastničtvo formalno ne bi ni uki- 
nulo, prestalo bi faktično, jer bi nestalo i moralo nestati svakoga 
čistoga dohodka od njega. Prema tomu bi svakako moralo ne¬ 
stati i glavnih današnjih poreza, u prvom redu dohodarine. 

Znameniti narodni gospodar Schaeffle u svom djelu „Jezgra 
socijalizma” ozbiljno je pokušao podati što vjerniju sliku buduće 
socijalističke države, ali o porezima ni tu ništa pobliže ne sazna¬ 
jemo. I tako nam ne preostaje drugo, nego da na temelju raznih 
socijalističkih programa stvorenih : u Gothi 1875., u Hallu, 
1890., u Erfurtu 1891. i t. d. pak na osnovu toga, što kolektivi¬ 
zam potiče privatno vlastničtvo zemljišta i kapitala, logično za¬ 
ključimo, da u socijalističkoj državi, kad bi ikada do nje došlo, 
ne bi bilo ni moglo biti nikakvih poreza. 

2. 0 porezima, koji vode do kolektivizma. 

Vidjesmo na više mjesta, kako se previsoki porezi pribli¬ 
žavaju konfiskaciji imovine, i kako se time ruši sam osnov 
današnjega poreznoga sistema, koji nema i ne smije imati druge 

1 Isto djelo strana 102. opazka i str. 102.—104. 



svrhe, nego da prinosima državljana prema njihovoj imovinskoj 
i -privrednoj sposobnosti pokrije državne potrebe. 

Govoreći o progresivnom porezu i o novim državnim mo¬ 
nopolima, naročito naglasismo, da su ovo dva sigurna puta 
k uništenju privatne imovine. Spomenusmo tu i vrlo karakte¬ 
rističan spis Kautskoga, u kojem taj njemački socijalistički 
prvak bez sustezanja izjavljuje, da je privatnu svojinu mnogo 
praktičnije odstraniti polagano i postepeno, s pomoću progre¬ 
sivnoga poreza, nego jednostavnom naglom i previše silovitom 
konfiskacijom. Dodirnusmo se te stvari i kod poreza na baštinu 
i na razkoš, upozorujući vazda i na to, kako se najširi krugovi 
našega družtva obično varaju u mnienju o pravoj svrsi i za- 
mašaju ovakvih radikalnih poreznih reforama. To je tako važan 
predmet, da o njem treba još dvie, tri kazati. 

Od onoga časa, od kad su gotovo sve evropske države do¬ 
bile više manje demokratski ustav, a naročito od onoga vre¬ 
mena, od kad si najsvjestniji narodi izvojstiše često puta i ve¬ 
likim žrtvama sveobće izborno pravo, opažamo svuda ovu 
obćenitu pojavu : Narodni predstavnici ili narodni zastupnici, 
i obće ljudi, koji se bave javnim poslovima ili politikom, po¬ 
kazuju mnogo više težnje za vlašću, pače i za izključivim go¬ 
spodstvom svoje stranke, dakle za tiranijom, nego jakoga 
osjećaja odgovornosti i ozbiljne spreme za javni rad. Druga je 
isto tako obćenita pojava, da se t. zv. umjerene političke stranke 
dadu lahko i od radikalnih stranaka zastrašiti, i od nasilničkih 
vlada u kut potisnuti. I tako ostaju na političkoj pozornici na 
jednoj strani siledžije vlasti, a na drugoj strani siledžije i za¬ 
vodnici puka. No kako je naše doba demokratsko, javno* se 
mnienje posvema naravski voli prikloniti i revolucionarnoj 
demokraciji, nego natražnjačkoj aristokraciji. 

Napokon još je tu jedna vrlo važna stvar: Medju radi¬ 
kalnim reformatorima vazda se nadje takovih ljudi, koji se 
prikazuju dosta umjereni prema svojim revolucionarnim dru¬ 
govima, i koji znadu svojim priedlozima dati takav oblik, te 
neupućeno obćinstvo, u kojem su često ciele saborske većine, 
jednostavno shepo prihvaća poreznu povišicu sad na vriednostne 
papire, sad na baštinu, sad opet kakav državni monopol i ne 
sluteći pravo, da svaka ova porezna reforma ruši po koji stup 

današnjemu družtvenomu uredjenju, koje bi inače te iste 
većine odlučno branile. 

Trebat će dakle u jednu ruku znatno usavršiti današnji 
parlamentarizam, a u, drugu ruku popuniti školski sistem na- 
rodnogospodarskim i đružtvenim naukama, da prestane jedno¬ 
strani i sve to zlokobniji upliv socijalističke socijologije i poli¬ 
tičke ekonomije. Inače bi se lako moglo dogoditi, da njekoliko 
nespretnih poreznih zakona nanese današnjemu družtvu veću 
i trajniju štetu, nego krvava socijalna revolucija. 


XIII. 0 porezu od priroda. 

1. Pojam i zastarjelost ovoga poreza. 

Najprije treba spomenuti, da se kao „porez u naravi" 
obično računa i vojnička služba, koja se, kako je poznato, baš 
zato često i nazivlje „porezom u krvi". Ali ovo shvaćanje nije 
opravdano. Vojnička služba nije u obće nikakav porez, jer je 
uredjena samo s obzirom na narodnu obranu, t. j. ona je više ili 
manje obćeniti narodni ustanak za slučaj velike narodne po¬ 
gibelji. Istina, radi vojničke službe podnosi danas narod goleme 
porezne terete, ali ti nastaju zato, što se danas ne može u rat 
bez dugogodišnje vježbe i priprave i bez vanređno skupoga i 
savršenoga modernoga oružja. Kad ne bi toga trebalo,-kad bi se 
odrasli državljani bez ikakve vojničke škole i priprave na dani 
znak mogli uspješno dići proti neprijatelju, kako se, recimo, 
mogu uspješno oprieti zlikovcima, ili podići bajku na divlju 
zvjerad, onda ne bi nikomu palo na um, da takvu obranu na¬ 
zove porezom u krvi. Iz toga je jasno, da se ni vojnička služba 
ne može smatrati porezom u naravi, jer se karakter vojne duž¬ 
nosti ne mienja u svojoj bitnosti time, što se danas vojničkomu 
zanatu motaju državljani učiti po dvie, tri i četiri godine. 

Tako zv. vojničke rekvizicije, t. j. sva ona podavanja, što 
ih vojna uprava traži od obćina i od pojedinih državljana, kad 
su velike vojne vježbe, ili kad se čete premještaju i sakupljaju 
u većem broju na jednom mjestu, sva ta podavanja mnogo su 
sličnija porezu, nego sama vojnička služba. Ali ni to još nije 
poez u prirodninama, jedno zato, što ovakva podavanja nisu 



stalna, a drugo, što bog ratnih i drugih vojničkih potreba pre¬ 
laze obično preko granice umjerenoga prinosa u javne svrhe, 
te su posvema slične privremenomu izvlaštenju ili ekspro¬ 
prijaciji. 

Isto je tako od prilike i s odkupom javnih radnja ili s ra¬ 
botom. Ova se daća ima smatrati onim, što i jest, skupnim 
naporom sela, obćine i t. đ., da se uzdrže ili sagrade putovi kao 
prvo i najpotrebnije obćilo medju ljudima. 

I tako se lako uvjeravamo, da poreza u prirodninama 
danas više nema, osim u susjednoj Bosni i Hercegovini i u Tur¬ 
skoj, te moramo poći daleko u povjest Židova, Egipćana, Per- 
zijanaca, da nadjemo pravi sistem poreza u prirodninama. 

U Francuzkoj do revolucije, a po ostaloj Evropi još i dalje, 
plaćala se desetina; bilo je dapače pokušaja, da se desetina 
rrčini glavnim, pa možda i jedinim porezom, ali se najglavniji 
pokušaj, Vaubanov, kako ćemo odmah vidjeti, posvema izja¬ 
lovio i najočitije dokazao, da se upravo ne da provesti porez 
u prirodninama, kao glavni, ili barem kao znatni prihod za 
goleme proračune modernih država. 

2. Teorija i praksa o porezu od priroda. 

Poznati filosof, ali vrlo slab financijalni stručnjak, Jean 
Jacques Rousseau, u svom djelu : „Razmišljaji o poljskoj vladi” 
piše i ovo : 

,,Volio bi, da se uviek oporezuju čovječje ruke, nego dr¬ 
žavi janski žep ; da putove, mostove, javne sgrade i sve, što 
treba vladar i država, da je rabota, a nipošto novac. Ovo je 
takva vrst poreza, koja se najmaje može zlorabiti, jer novca 
nestaje, čim izlazi iz ruku onoga, koji ga plaća, dok svatko 
vidi,,u koju se svrhu upotrebljuju ljudi.” 1 

Prema ovomu mišljenju valjale bi i najvišim činovnicima 
i najvećim imućnicima liepo zasukati gaće i rukave, te mjesto 
poreza nješto za državu uraditi, ako bi već ovakva gospoda 
bila za kakav takav težački pesao. 

I sam Rousseau uvidja, da bi takvi rabotaši slabo po¬ 
mogli državi, pak zato doslovce veli : ,,Ova se stvar nikako 

1 Stpurm: Imppts, str. 78. 



249 


ne da provesti u zemlji, gdje vlada razkoš, trgovina i umjet¬ 
nost.” 1 To znači s teoretskoga gledišta, da porez u prirod- 
ninama nema nikakvoga smisla u kulturnim državama. 

Kako već znamo, bila je desetina glavni porez u prirod- 
ninama. Pa gle, baš se za nju dokazalo, i to koli u teoriji, toli u 
praksi, t. j. i sa znanstvenoga i s poreznoga gledišta, da je vrlo 
nesgodna, pače i štetna, a kad bi se dosljedno provela, za dr¬ 
žavne financije upravo pogubna. 

Već je bilo govora o tom, kakvi sir prigovori naročito proii 
desetini. Ovdje sad treba naglasiti, da je god. 1787. t. zv. fran- 
cuzka skupština dostojanstvenika — L’ Assemble des Notables — 
jednodušno zabacila desetinu s takvim obrazloženjem, koje 
podpuno vriedi još i danas. Ovo je obrazloženje zanimivo i 
zato, što u toj skupštini bijahu samo svećenici i plemići, pak 
sudci i činovnici, dakle sve takvi ljudi, koji nimalo nisu sum¬ 
njivi s kakvih prevratnih ili samo radikalnih težnja. Odbori te 
skupštine proti priedlogu vlade zabaciše desetinu s ovih raz¬ 
loga : 

1. Desetina od priroda plaća se od brutto-dohodka, nipošto 
od čistoga priroda, te je tim teža i nepravednija, što je go¬ 
spodarstvo naprednije. Ta je stvar u ostalom bila već potanko 
razložena. 

2. Porez od prirode otimlje malomu rataru dio njegove 
slame, a tim i dio gnoja, te mali ratar mora gnoj ili kupiti, ili 
zemlju ne gnojiti. 

3. Mnoge se prirodnine ne dadu razdieliti tako, da bi se 
od njih mogla ubrati desetina, kao primjerice zelena krma, 
stanovite vrsti drva i t. d. 

4. Pobiranje ovakvoga poreza vrlo je težko i skupo. Ne¬ 
prestance se radjaju sporovi medju poreznikom i porezov- 
nikom, pak medju vlastnikom, zakupnikom i podzakupnikom, 
iz čega nastaju vječne pravde i parnice, koje vode u propast. 

5. Utjerivanje je tako skupo, da iznosi najmanje 25% cie- 
loga poreza. Dapače ni isti župnici, koji živu medju svojim 
stadom, i kojima se desetina plaća dragovoljno, ili čak rado, 
ne mogu je ubrati s manjim troškom od 10—12%. 


1 Isto djelo str. 79. 

Osim ovih razloga podaj e nam francuzka financijalna 
povjest jedan neobičan primjer poreza od priroda u veliko. 

Ponovno spomenuti Vauban, pisac glasovitoga djela „Kra¬ 
ljevska desetina”, znao je svojom živom maštom i svojim za- 
mamljivim slogom sklonuti i samu vladu, da barem djelomice 
usvoji njegove priedloge. Vauban predlagaše, da se u svakoj 
župi sagrade državne žitnice, a u južnoj Francuzkoj da ne 
treba ni žitnica, jer „seljak će jednostavno bez muke i truda 
gotovo onako sam od sebe ostaviti dio svoga priroda na uvra- 
tinama (glavićima) svoje njive ; ne će trebati ni redara, ni 
ovrhovoditelja ; desetari bit će najbolji prijatelji s porezov- 
nicima." 

Dne 5. lipnja 1725. odredila je vlada, da se prema ovomu 
sistemu za pokus pobire petdesetina. No već 21. lipnja 1726. 
ukinut je taj porez, a iz toga se vidi, ako 0 njem i nemamo 
drugih viesti, da se slabo morao izplaćivati. 

Za revolucije uvedena je zemljarina od priroda, i to naj¬ 
prije za polovicu, a onda za tri četvrtine toga poreza. Druga 
polovica, dotično zadnja četvrtina zemljarine imala se i na¬ 
dalje plaćati u novcu. No gle, ovaj porez ukinut je poslie go¬ 
dine dana, jer je financijalna komisija izjavila, da je sav žitak, 
koji se u ime zemljarine pobrao, propao, jer se je ili pokvario, 
ili su ga državni službenici raztepli. Isti onaj zastupnik ime¬ 
nom Dubois-Crance, koji je konvent uvjerio više svojim vi¬ 
sokim stasom, dostojanstvenim kretnjama i drhtavim glasom, 
nego svojim znanjem, da uzakoni zemljarinu u naravi, morao 
je priznati doslovce ovo : „Koliko god se posljednje godine 
ubralo poreza u prirodninama, to se ili iazteplo ili pokvarilo, 
te čistoga iznosa gotovo nema.” 1 U drugu ruku tadašnji mi¬ 
nistar rata dao je ovu izjavu republikanskomu direktoriju : 
„Porez u naravi prislio nas je, da se sagrade znatna skladišta 
za spremanje žitka, što ga donašahu porezovnici. Većina skla¬ 
dišta bijaše udaljena od mjesta trošnje, te su poduzetnici vo¬ 
ljeli, da se žitak nagomila, nego da se izvrgnu troškovima prie- 
voza. Tomu je bilo posljedicom, da se žitak ili zaboravio ili 
zanemario, da se sve više kvario, i da ga je vlada bila prisi- 


1 Stourm : Impots, str. 83. 

]jena prodati u bezcjenu, pošto se bacila u goleme troškove 
spremajući, čuvajući ga i kvarujući na njem.” 1 

Zagovaratelji ove novotarije uzalud su predmnievali, da 
su ovo samo prolazni nedostatci, ali napokon je i njih kruta 
zbilja sklcnula na to, da su ovaj porez ukinuli ovim zaključkom 
1797. (18. praeriala god. V. po rep. eri) : „Zemljarina će se u bu¬ 
duće plaćati samo kovanim novcem.” 

I tako se barem za porez od priroda može uztvrditi, da je 
napokon vrieme i izkustvo nepobitno dokazalo njegovu ne¬ 
praktičnost sa svakoga gledišta, a ponajpače s gledišta čisto 
financijalnoga. To je u ostalom danas već uvjerenje i našega 
seljačkoga puka, koji dobro znade, da su sva podavanja u na¬ 
ravi mnogo teža i nepravednija od poreza u novcu, pak zato 
sve to glasnije i odlučnije zahtieva, da se ukinu i na crkvenom 
području, gdje nisu ni iz daleka tako velika, kao n a području 
državnom. Kad bi dakle danas njetko, kao ono Rousseau pred 
stotinu godina, počeo zagovarati i predlagati poreze u na¬ 
ravi, ne bi našao pristaša ni medju najneukijim seljačtvom, 
kolikogod je malomu rataru težko, a često upravo gotovo ne¬ 
moguće doći do novaca. 

XIV. 0 poHrajinsKim i obćinsKim porezima. 

1. Odnošaj medju državom, poKrajinom i obćinom. 

Obćeniti uvod. 

Sigurno se svatko od nas sjeća na francuzke pokrajine 
pod starom vladavinom, a ako je možda na to zaboravio, znade 
dobro za 17 „kraljevina i zemalja zastupanih na carevinskom 
viećrr”, a još bolje za naših hrvatskih osam županija. Da ove 
pokrajine, dotično županije nisu samo puke upravne jedinice, 
vidjelo se najbolje iz držanja ugarskih županija god. 1905., 
koie su se vladale kao države u državi, te se nisu ustnrčavale 
voditi najoštriju opoziciju i proti samoj kruni. Nješto slična 
doživjeli smo i mi Hrvati u svojoj povjesti pod vladom Josipa II., 
proti kojemu su ustale i naše županije isto onako kao i u Ugar¬ 
skoj. Od onda je evo prošlo više od stotinu godina, sav se poli- 

1 Isto djelo na istom mjestu. 

tički život do temelja promienio, a naročito se javna uprava 
silno centralizovala već radi modernih obćila, i gle, još uviek 
ima i u praksi primjera, da jedan dio države može ustati proti 
vladi i vladaru, pozivljući se na. svoje pravo, t. j. na sam ustav. 
Očito je dakle, da odnošaj medju državom i pokrajinom nije 
tako jasno odredjen, kako bi se činilo kakvomu modernomu 
centralizatoru. 

Ni odnošaj izmedju države i občine bilo gradske, bilo se¬ 
oske nije ni u teoriji ni u praksi tako jasno odredjen te bi se 
moglo uztvrditi bilo to, da su obćine puki kotačići u državnoj 
upravi, bilo to, da su to zapravo male državice. 

Nas ovdie naravski zanima ova stvar samo s financijal¬ 
noga gledišta. No gle, baš s ovoga se. gledišta i rješava ovo pi¬ 
tanje u svojoj jezgri naročito u njemačkoj, englezkoj i fran- 
cuzkoj financi jalnoj znanosti i praksi. 

Francuzka i njemačka teorija i englezka 

praksa. 

Glasoviti francuzki akademičar Emile Faguet u svom 
djelu „Politička pitanja” piše, govoreći o ' decentralizaciji i 
federalizmu, uz ostalo i ovo : 

„Obćine, kotari i županije treba da imadu neku odredjenu 
autonomiju. Dobro, ali što će nam puka rieč autonomija, shva¬ 
timo joj radje pravi smisao. 

Što to znači slobodan narod ? To je narod, koji ima svoju 
kesu u svom žepu ; to je narod, koji dozvoljava vladi svoj pro¬ 
račun. Sloboda nije ništa drugo, i bez ovoga prava nema joj ni 
traga ... A što to znači, kad se veli, da je autonomna obćina, 
kotar, županija ili pokrajina? To je obćina, kotar, županija, po¬ 
krajina, koja ima svoju kesu u svom žepu, koja si sama dozvo¬ 
ljava svoj proračun i troši iz njega, kako najbolje znade i umije. 
Ako to čini, onda je autonomna, a ako ne čini, ako nema prava 
to činiti, onda nije autonomna.” 1 

Njemački teoretičari razvijaju ovu stvar do najmanjih po¬ 
tankosti, a sve njihovo razlaganje i mudrovanje dade se u kratko 

1 Emile Faguet : Questions politiques II. edition (Pariš, Colin, 
str. 336. za 3.50 franka,) str. 37. 

tako izreći : Obćina, kao kolievka države, izgubila je doduše 
svoje samostalno političko obilježje, ali je ostala, dotično u naše 
doba postala takvom gospodarskom udrugom, koja bezuvjetno 
ima pravo na podpunu gospodarsku i financijalnu samostalnost. 
Ali za tu samostalnost ne treba obćini nametati pravih poreza, 
nego je dosta, da odredi samo takve daće i pristojbe, koje će ob- 
ćinari plaćati za stanovite usluge, kao za svjetlo, vodu, čišćenje 
ulica itd. 

Ovu njemačku teoriju Englezi su već odavna učinili prak¬ 
som, te kod njih svaka autonomija, pa i obćinska, znači u prvom 
redu gospodarsku i finanćijalnu samostalnost. Zato Englez ne 
može primjerice nikako pojmiti, kako se jedna historijska kra¬ 
ljevina i jedan historijski iliti politički narod može zadovoljiti 
tek pukom političkom autonomijom bez gospodarske i financi- 
jalne samostalnosti. To i jest razlogom, što Englezi, kako sam se 
sam uvjerio, ne mogu nikako pravo shvatiti odnošaja Hrvatske 
prema Ugarskoj, te ili misle, da je Hrvatska puki dio Ugarske, 
ili da Hrvati, premda su historijski narod, nemaju ni toliko 
sviesti o svojim posebnim gospodarskim interesima, koliko en- 
glezki kolonisti u Kanadi i u Australiji. 1 

2. Dva glavna sistema obć. financija. 

Prema tomu, kako se shvaća uzajamni odnošaj obćine i 
države, imamo u glavnom dva sistema obćinskih financija : Za 
jedan je sistem tipom Francuzka, a za drugi Englezka. 

U Franc.uzkoj se obćinske potrebe podmiruju u jednu ruku 
obćinskim nametom, t. j. prirezom na državni porez, a u drugu 
ruku obćinskom potrošarinom. Obćinski namet odredjuje ob- 
ćinsko vieće, dakako u granicama zakona, a pobiru ga državni 
poreznici, dakle baš obratno nego kod nas, gdje obćinski po¬ 
reznik ili blagajnik gotovo i nema drugoga posla, va,n utjerivati 

1 U svoje doba došao je k pokojnomu povjestničaru Dr. F. Rač- 
komu, kao k predsjedniku akademije i prvaku neodvisne stranke, jedan 
englezki političar, da se upozna s hrv.-ug. nagodbom, kao s onim djelom 
magjarskoga državnoga umieća, kojim je Hrvatska za vazda umirena 
i zadovoljena i prema kojoj bi Englezka zadovoljila takodjer svoju 
Irsku. No Englez začuvši, da Hrvatska nema svojih financija, us- 
klikne; ,,E, s tim se naši Irci, ne bi nikad zadovoljili". 

državni porez. Obćinska se potrošarina pobire od predmeta, što 
ih zakon za to izrično dozvoli, a od čistoga njezinoga iznosa 
obćina je obično dužna dati neki'dio državi. 

Iz toga jasno vidimo, da su pi ma ovomu sistemu obćinske 
financije kao mladica, uciepljena i izrasla na deblu državih finan¬ 
cija, od kojih su posvema zavisne. 

Englezki je sistem u tom, da obćine i samoupravne političke 
jedinice u obće, podmiruju svoje potrebe koli posebnim svojim 
daćama, toli prihodima od obćinskih poduzeća, koja su obično 
pravi obćinski monopoli. 

Ove posebne obćinske daće imale bi se načelno plaćati vazda 
od posebnoga poreznoga objekta i u razmjerju s onom uslugom, 
što ju obćinar ima od obćine, te se nipošto ne bi smjele zajedno 
miešati, da se točno znade, koliko koja daća obćini nosi, i kako 
se koji monopol obćini izplaćuje. I tako bi načelno osim državne 
zemljarine Englez plaćao posebnu obćinsku i županijsku zem- 
ljarinu, zatim posebnu ,,redarstvaririu”, ..svjetljarinu” itd. 

Samo se po sebi razumije, da ove daće pobiru obćinski, do¬ 
tično županijski poreznici, nad kojima državno ministarstvo fi¬ 
nancija, dotično državno računovodstvo nema dapače ni nad¬ 
zorne vlasti, nego ih nadziru posebni obćinski, dotično župa¬ 
nijski nadzornici. 

Kad je jedan učeni Niemac, imenom Robert Mohl, pisao ob 
ovoj stvari u svojoj „Povjesti državnih znanosti”, kliknuo je 
sav upropašten : „Tko bi vjerovao, da u Englezkoj, u Walesu, 
nema ništa manje, nego 24 različne daće, koje se nameću i pobiru 
prema odredbama 173 različnih zakona, s pomoću 180.000 ve¬ 
likom većinom bezplatnih činovnika, da se njekoliko tih daća 
pobire vrlo razsipnim načinom, ptema nesigurnim podatcima, 
da se 0 njima vode manjkavi računi, da se troše u pretjeranoj 
razkoši, da je isto tako u Škotskoj i Irskoj, premda u manjoj 
mjeri, i da se na koncu konca ovim putem ipak ubere 12 milijuna 
funti šterlinga, ili 300 milijuna franaka P” 1 

Danas englezke obćine pobiru na ovaj način već preko 
jednu milijardu franaka, samo što treba primietiti, da u praksi 

1 Paul Leroy-Beaulieu : pinances I , str. 831.—833, 

taj sistem ne specijalizuje svib daća, kao u teoriji, nego ih jedno¬ 
stavno razpisuje kao prirez na glavni obćinski porez, na t. zv. 
namet za siromake. . 

Prednost i mane.obaju sistema. 

Englezki sistem vriedi ujedno u anglosaskoj Americi. 

Prva mu je i glavna prednost, što. se njime u istinu zajam- 
čuje takva obćinska samouprava, koju Englezi s punim pravom 
zovu self government, t. j. samostalna vlada. Osim toga ovakva 
obćinska autonomija razvija sve privredne sposobnosti obćinara 
kao jedne cjeline, te može podići obćinn na vanredno visoki 
stepen reda i blagostanja. 

Ali je zato u oyom sistemu velika opasnost, da se obćine 
tako obterete, te obćinari ne mogu zadovoljiti svojim dužnostima 
kao državljani i kao članovi ciele narodne zajednice. To se poka¬ 
zalo naročito u sjevernoj Americi, gdje su se pojedini gradovi, 
kao primjerice New-York, strahovito zadužili, i gdje se obćinsko 
dobro znade prosipati na najskandalozniji način. 

Drugi sistem, koji vriedi i kod nas u Hrvatskoj, naime si¬ 
stem obćinskih nameta i obćinske potrošarine, mnogo je jedno¬ 
stavniji i jeftiniji, ali zato se pod njim ne mogu obćine samo¬ 
stalno razvijati, jer zapravo nemaju i ne mogu imati prave go¬ 
spodarske i financijalne samostalnosti. Uz to je kod nas ovaj 
sistem pogoršan time, što naše obćine i gradske i seoske imadu 
s t. zv. prenesenim djelokrugom, t. j. s pobiranjem državnih 
poreza, više posla nego sa svom obćinskom autonomijom. 

Jedno je ipak kod obaju sistema očito : Obćini se nikako 
ne može prepustiti ni posvemašnja vlast nad kesom obćinara, 
ni nad onim prihodom, što ga obćina dobije od nameta i od 
potrošarine. 

2. 0 državnom nadzoru nad obćinsltim proračunom. 

O razsipnosti gradskih obćina cieloga svieta. 

Najprije nam treba utvrditi jednu vrlo zanimivu i važnu 
činjenicu : Gradske obćine po cielom svietu tako su raztrošne, 
tako se naglo i lakoumno zadužuju, da se s tom njihovom 

strahovitom lakoumnošću dade prispodobiti jedino sprem¬ 
nost nekih modernih vlada zadužiti se za goleme svote bez 
najmanjega osjećaja odgovornosti. 

Pogledajmo najprije proračune petnaest prvih evropskih 
gradova god. 1885. prema statistici, što ju je sakupio ravnatelj 
peštanskoga statističkoga ureda Josip K orosi : 


Ime grada 

Pučanstvo 

Sveukupni trošak 

Dolazi 
na dušu fr. 

Pariz. 

2,327.213 

292,167.654 fr. 

125.54 

Berlin. 

• 1.304.773 

56,474.775 ,, 

43.28 

Petrograd . . 

884.339 

17,886.004 

20.22 

Moskva .... 

753469 

12,973.285 „ 

17.22 

Beč. 

748.889 

56,440.914 ,, 

75-37 

Varšava.... 

43 I .572 

8,697.793 „ 

20.15 

Budimpešta . 

419.316 

27,798.698 „ 

66.30 

Lyon. 

376.613 

18,245.140 „ 

48.40 

Amsterdam . 

372425 

27,289.546 ,, 

74-74 

Milan. 

351.961 

10, 735-759 „ 

30-50 

Kopenhagen . 

280.000 

12,669.448 „ 

45-25 

Turin. 

278.598 

9,950.529 ,, 

35-76 

Monakov . . . 

258.785 

36,456.882 „ 

140.88 

Đraždjani . . . 

243.874 

9 , 497-853 „ 

38.95 

Stockholm . . 

210.408 

24,249.788 ,, 

11525 

Ali koliki 

su istom dugovi 

najvećih gradova 

na svietu ! 

Sam je Pariz 

danas dužan tri 

milijarde franaka. 

J edanaest 


najvećih sjeveroamerikanskih gradova bilo je god. 1876. dužno 
1700 milijuna franaka, a danas taj dug mora biti strašan, jer 
god. 1890. bijahu svi sjeveroamerikanski gradovi dužni dolara 
777,784.463. ili blizu 4 milijarde franaka. 

Na j lakoumni je se možda zaduživahu gradske obćine u 
Talijanskoj : Obćinski talijanski proračuni porasli su od 264 
milijuna god. 1863. na 371 milijun god. 1874., a na 554 milijuna 
god. 1897. 

Grad Florencija imadjaše 1874. 168.000 duša, a 23% mi- 
lijuna troška u proračunu, te 1878. stenjaše već pod dugom 
153 milijuna lira. Da si breme olakša, snizi gradska obćina taj 
dug god. 1880. na 42 milijuna, t. j. proglasi najsramotniji ban- 

krot, koji je talijanska statistika jednostavno nazvala „pro¬ 
mjena duga obćine florentinske“. 

Nije bolje ni u Napulju, ni u Rimu, a ni po drugim tali¬ 
janskim gradskim obćinama, koje god. 1875. dugovahu 545 
milijuna lira, god. 1884. poslie njekoliko bankrota po floren- 
tinskom uzoru 810% milijuna, a god. 1896. 1.202*4 milijuna. 1 

I u istoj trieznoj Velikoj Britaniji s Irskom porasli su ob- 
ćinski proračuni od 913 milijuna franaka god. 1868. na 3.386 
milijuna god. 1907., ili u 33 godine za 270% ! vi 

Kad se dakle s pravom tužimo na gospodarstvo obćine 
svoga glavnoga grada i drugih gradskih obćina po Hrvatskoj, 
pa kad se od stida zarumenimo nad financijalnim skandalima, 
koji u novije doba izbijaju na javu naročito u nekim obćinama 
dalmatinske Hrvatske, ne valja nam odmah jadikovati, da za 
nas nije autonomija, nego nam treba pomisliti na to, da je ova 
negospodarnost i razsipnost dosta proširena „kriepost" i u istoj 
uzornoj Belgiji, gdje je državna pripomoć obćinama od 1861. 
do 1896. porasla za 135%. 

Zašto su obćine tako raztrošne? 

Spomenuti Emile Faguet pita u navedenom svom djelu : 
„Hoćete li dakle dozvoliti, da si obćine, kotari i pokrajine do¬ 
zvoljavaju proračun, da slobodno razpolažu svojim novcem ? 
Dobro, učinite to, ali onda znajte, da će se obćina, kotar i po¬ 
krajina sama upropastiti. 

Zašto ? Zašto ne bi bile i obćine razborite, štedljive, zašto 
ne bi mislile na budućnost, kao svaki privatnik, kao pojedina 
obitelj ? Zato, jer je to obćina, kotar, županija, pokrajina. 
Zato, jer će obćine i nehotice vazda računati na državu, na 
veliku zajednicu, na novac svih nas skupa. Zato, jer će si ne- 
sviestno i kao pod neodoljivom silom uviek govoriti: Uzajmimo 
malo više, zadužimo se malo jače. Vjerojatno je, da ćemo iz 
duga izplivati. A ako ne izplivamo, tu je još uviek država, koja 
nas ne može ostaviti pod vodom. 

I baš je tako. Država, t. j. svi mi državljani, imamo toliki 
interes od toga, da se nijedan grad i nijedna pokrajina gospo- 

1 Paul Leroy-Beau‘ieu: Finances I., 882.- 885. 


S. Radić : Današnja financijalna znanost. 

darski ne upropasti, pa bilo to i svojom krivnjom, da ćemo 
uviek priteći u pomoć obćini, prije nego klone pod svojim bre¬ 
menom . . . Ako pojedini čovjek i pojedina obitelj obično štedi, 
to je zato, jer je to pojedinac — jer je to obitelj. Zna naime 
dobro, da nitko ne će doći u pomoć, ako se upropasti. Ako je i 
država relativno štedljiva, to je zato, jer si je sviestna, da dr¬ 
žavni prihodi nisu neizcrpivi . . . Medju obitelju i medju dr¬ 
žavom ima posredna zajednica, koja si je sviestna svojih pri¬ 
hoda, a ne vidi jasno, koliko je država imovinski jaka, te zbog 
toga nastaje nesavladiva težnja, da se troši više, nego što se 
prima, da se uviek iz daleka računa na sveukupnu cjelinu . . 

Ovo znači jasno i duboko shvatiti i razložiti stvar, a time 
ujedno opravdati državni nadzor nad obćinskim financijama. 

Državni je nadzor opravdan najviše radi 
narodne obrane. 

Isti Emile Faguet piše i ovo : „Ako jedna obćina, koja ima 
proračun 200 franaka, ogradi svoje bunare troškom 2000 fra¬ 
naka, čini nas time nesposobnima za narodnu obranu, jer kod 
sebe stvara biedu, i kad bi to isto uradile sve francuzke obćine, 
bili bismo posvema nemoćni pred tudjinom . . . Najveći uzrok 
današnje biede u Italiji jest takova decentralizacija, koja je 
obćinama dozvolila, da se bez dovoljne stege podadu svojoj 
prirodnoj megalomaniji. Zašto je ta megalomanija prirodna, 
razložio sam malo prije . . . 

Jest, recimo to smjelo, jer je to istina, novac francuzkih 
obćina, njihova imovina, vrela njihovih prihoda, njihova radinost 
i sposobnost za privredu, to je jednostavna naša ratna blagajna ; 
to je naša narodna blagajna, to je naša zajednička kesa, iz 
koje dakako imadu pravo uzimati i francuzke obćine, ali samo 
za svoju potrebu, a nipošto za svoje kojekakve mušice ; i mi 
svi hoćemo, da se ta narodna blagajnica što manje dira, da se 
čuva i štedi i da bude, ne ćemo reći, uviek zatvorena, ali uviek 
dosta puna za obće narodne potrebe. A ako se sve francuzke 
obćine zaduže, zadužena je Francuzka . . . Podpuna obćinska 
autonomija znači zapravo ovo : Ja, obćinar, koje mu drago 

1 E. Faguet, spomenuto djelo str. 37.—38. 



francuzke obćine, znadem vrlo dobro, i to i s finanđjalnoga 
gledišta, što je na korist cieloj Francuzkoj ; ja o tom moga isto 
tako dobro suditi, kao i senat, kao i zastupnička kuća i dr- 
žavqo vieće. — Mi nipošto tako ne mislimo i mi svi zajedno 
kao ciela Francuzka, prisvajamo si pravo, da zajedničke po¬ 
trebe prosudjujemo kao cjelinu. Razsipniku sud daje skrbnika . . . 
da ne raztepe imovinu, koja će trebati njegovoj obitelji... I 
kad se radi o velikoj francuzkoj obitelji, ja kažem : Zaista, bu¬ 
dući da je gospodarstvu svrha sigurnost države, mora ono biti 
narodno gospodarstvo, i prema tomu, tko da prosudjuje, kako 
se to gospodarstvo ima voditi ? Jedino narod. Pojedini dielovi 
Francuzke ne smiju slobodno razpolagati s više novca, nego 
što im u istinu treba, a i taj im se mora škrto odbrojiti." 1 

Samo'se po sebi razumije, da iz ovoga razlaganja još ni¬ 
pošto ne sliedi, da se svi javni poslovi, ne izuzevši primjerice 
ni školstva, imadu centralizovati na jednom mjestu, kao da 
nema i ne može biti drugoga područja autonomije, nego što 
je slobodno se zaduživati i lakoumno trošiti tudji novac. 

4. 0 reformi obćinskih financija. 

Jedno zato, što se sve obćine rado upuštaju u veće troškove, 
nego što imadu prihoda, a drugo zato, što današnji život i na¬ 
predak u istinu traži i od obćina mnogo više, nego ikada, na¬ 
ročito u velikim gradovima, morala se je osjetiti potreba re¬ 
forme obćinskih financija osobito ondje, gdje obćine podmiruju 
svoje troškove nametom i potrošarinom. Namet se, kako znamo, 
razporezuje na glavne državne izravne poreze, a potrošarina 
je danas vanredno važno vrelo državnih prihoda, te je država 
i direktno najživlje interesovana na obćinskim financijama. 
Kad se uz to uvaži, da u naše doba obćinski proračuni sačinja¬ 
vaju trećinu, polovinu, pa i više od sveukupnoga državnoga 
proračuna, onda je očito, da ne može biti dobrih državnih finan¬ 
cija uz nevaljale financije obćinske. Moglo bi se dapače uz- 
tvrditi, da se baš po obćinskim financijama može najbolje i 
najsigurnije prosuditi gospodarska i financijalna sposobnost 
svakoga naroda, gospodarska i financijalna snaga svake đr- 


1 Spomenuto djelo str. 41.—42. 

žave. I zato je loš znak za javni život u kojoj zemlji, ako se 
o državnim porezima i financijama dosta piše i u saboru raz- 
pravlja, a obćinske se financije možda ni ne spominju. 

/ 

O reformi obćinske rabote. 

Kako svi dobro znademo iz izkustva, pomažu si obćine 
kod nas još i danas dosta time, što su obćinari dužni ići na ob- 
ćinsku rabotu. No tako nije samo kod nas, nego još po svoj 
Evropi. Samo odmah treba naglasiti, da drugdje po Evropi 
nema uz obćinsku rabotu još i odkupa javnih radnja u gotovom 
nego onaj, tko plati u novcu, nije više dužan baš ništa sam ra¬ 
diti, a tko je voljan raditi, ne mora baš ništa u to ime platiti. 

Naravski je, da se je već odavna nastojalo, da se i obćinska 
ili javna rabota posvema ukine, od kad je jednom ukinuta ra¬ 
bota privatna ili gospoštijska. Tako je u doba francuzke revo¬ 
lucije obćinska rabota jednostavno ukinuta. Vlada je od onda 
tražila sve moguće načine i sredstva, kako bi se popravljali i 
na novo gradili obćinski putevi, pa kad su joj se svi pokusi 
izjalovili i kad je donekle nestalo predsuda proti ovoj javnoj 
dužnosti, uvedena je rabota opet, zakonom od 21. svibnja 
1836., i to pod ovim uvjetima : Ako obćina ima čime graditi 
i popravljati svoje putove, ne smije tražiti rabote ; kad ob¬ 
ćina nema novaca, smije od svakoga obćinara, koji je glava 
obitelji, a uz to vlastnik ili zakupnik, tražiti najviše po tri 
dana rabote na godinu, i to koli za njega samoga, toli za sva¬ 
koga odrasloga mužkarca od 18. do 60. godine, pak onda za 
svaka kola i za svako vozno blažče, kojim se gospodar služi u 
obćini. Samo se po sebi razumije, cla svaki obćinar može mjesto 
rabote dati gotov novac. 

Ovoj se stvari naravski vrlo mnogo prigovaralo osobito 
zato, što se svuda opaža, da se na obćinskoj raboti radi dosta 
slabije nego inače. Ali praktični uspjeh ove uredbe odolio je svim 
prigovorima i u samoj Francuzkoj : Od god. 1836.—1900. sa- 
gradjeno je naime obćinskom rabotom pol milijuna kilometara 
obćinskih putova svake vrsti, zatim 300 tisuća malih mostića 
i 15 tisuća mostova. Kad bi se danas ukinula ova rabota, tre¬ 
balo bi kroz 12—15 godina preko dvie milijarde franaka, da 

se sagrade daljnji pntevi u istom razmjerju kao do sada. Osim 
toga je dokazano, da i u Francuzkoj preko dvie trećine obći- 
nara voli raditi nego se odkupiti, i da naročito u gorskim, t. j. 
siromašnijim krajevima — poimence u 12 departemenata — 
seljaci listom vole rabotu nego odkup, premda se poprečno 
jedan dan plaća samo nješto više od Krune, naime 1 franak 
25 centima. 

God. 1880. upitala je francuzka vlada sve svoje francuzke 
departementalne ili županijske skupštine, što misle o tom, da 
se ukine rabota. Na taj upit 71 skupština je odgovorila, da 
rabote ne valja ukinuti, a samo 13, da bi ju trebalo ukinuti. 1 

Belgijska vlada uradila je mnogo bolje : Ona je velikim 
posjednicima lcoli za njihova kola, toli za njihovu služinčad 
nametnula dvostruko rabotu i time odklonila najveću nepravdu 
kod ove daće. Predlagalo se, da se obćinska rabota odmjeri 
prema veličini zemljišta, ali je vlada uvidjela, da to ne bi bilo 
pravo, jer broj kola, voznoga blaga i služinčadi nije u strogom 
razmjerju s veličinom posjeda. 

I u Pruskoj je god. 1893. obćinska rabota ponovno uzako- 
njena, ali kao jednaka daća za sve porezovnike, t. j. samo s ob¬ 
zirom na vozno blago, a bez obzira na veličinu zemljišta. 

Treba još spomenuti, da je ovakva javna rabota prema 
tvrdnji Pavla Leroy-Beaulieua „još pred malo godina posto¬ 
jala i na britanskom tlu“, i da je „vazda bila u običaju u en- 
glezkim kolonijama sjeverne Amerike". 2 

Kod nas u Hrvatskoj tuži se sviet najviše na to, i to s punim 
pravom, da se kod obćinske rabote često postupa vrlo pristrano, 
t. j. da obćina, dotično seoski knez ili starješina, jedne seljake 
vazda ima na rovašu, dok preko drugih kuća prelazi, kao da 
je u njima sve izumrlo. Ovaj gotovo obćeniti prigovor, za koji 
sam se i sam i previše uvjerio, da je opravdan, dokazuje, da 
nikakva reforma javne rabote ne pomaže, dok se ne preuredi 
politička uprava, da u istinu bude dobra i poštena. Ali još više : 
Odmah ćemo vidjeti, da se obćinske financije u obće ne dadu 
same za se uspješno preurediti, nego samo u savezu s državnim 

1 O svem tom pobliže: Paul Leroy-Beaulieu: Finances I., str 
844.-847. 

a Paul Leroy-Beaulieu : Finances I., str. 845. 

financijama, t. j., da pravoga smisla ima samo takova reforma, 
prema kojoj državna vlast u jednu ruku obćine strogo nadzire, 
a u drugu im ruku iz državne blagajne izdašno pomaže. 

0 reformi obć. potrošarine u Belgiji. 

Belgija je zakonom od 18. srpnja 1860. jednostavno odre¬ 
dila, da se ukidaju neizravni porezi, poznati pod imenom potro¬ 
šarine, i da se ne će moći u buduće ponovno uvesti. Drugim za¬ 
konom od 2. kolovoza 1860. dozvoljava se i unapried pobiranje 
pijacovine, vagarine itd. 

Kod ove radikalne reforme najvažniji je princip, s kojega 
je država polazila : da će ukinuće potrošarine koristiti cieloj 
državi, i gradu i selu, jer da će oživjeti promet, pak zato da je 
pravedno, da država jednostavno odšteti sve obćine, i to tako, 
da im ustupi odredjeni postotak nekih državnih poreza. I u 
istinu jc odredjeno spomenutim zakonom, da će obćine dobivati 
40% brutto-prihoda od pošta, 75% carine na kavu, — od 1887. 
svu carinu na kavu — i zatim 34% (od 1863. 35%) od carine na 
tudja vina i rakiju, i isto toliko od poreza na domaću rakiju, pivo, 
slador i ocat. Napokon g. 1889. prepuštena je obćinama carina od 
stoke i od mesa i sav prihod od dozvola za prodaju žestokih pića. 

Svi ti prihodi sačinjavaju zajedno „zakladu za obćine", a 
diele se godišnje prema iznosu triju glavnih izravnih poreza : 
prema kućarini, dohodarini i tecivarini. Državna blagajna iz- 
plaćuje obćinama odredjenu svotu na početku drugoga, trećega 
i četvrtoga četvrtgodišta. Tim istim zakonom bilo je obćinama 
zajamčeno za g. 1860. 15 milijuna franaka, jer je sveukupna ob- 
ćinska potrošarina u Belgiji za g. 1858. iznosila 12,376.085 fr. 

Država je naime zajamčila svoju pomoć i onim obćinama, 
kod kojih potrošarina nije bila ukinuta, jer je nisu imale. 

God. 1861. dobile su obćine 15,253.000 fr., a od toga 3,265.000 
takve obćine, kod kojih nikad nije bilo potrošarine. Već samo 
ova činjenica pokazuje dovoljno, kako je ozbiljna bila reforma 
obćinskih financija u Belgiji. 

Danas je tomu preko četrdeset godina, što je reforma pro¬ 
vedena, pa se na temelju stečenoga izkustva može reći, da je 
podpuno uspjela. 

God. 1868. imala je obćinska zaklada 17,136.000 franaka, a 
g. 1896. već blizu 36 milijuna, naime točno 35,965.671 fr. 

Ovo dokazuje, kako je neopravdan bio prvi i glavni prigovor 
proti ovoj reformi, da će obćine tobože mjesto potrošarine, koja 
neprestance raste, dobiti takve prihode, koji uviek ostaju jednaki. 

Reformi se i to prigovaralo, da se njome selo žrtvuje gradu, 
jer da će velike gradske proračune u buduće podmirivati država, 
dakle i sela, umjesto gradova samih. No praksa je dokazala, da 
je vlada dobro uradila, polazeći s toga gledišta, da će ratarske 
plodine imati bolju prodju, kad se potrošarina ukine, a osim toga 
vlada je odštetila i one obćine, koje nisu imale potrošarine. 

Još se ovoj reformi prigovara, da nije postigla ni toga, da 
bi pojeftinio živež u gradovima. I u istinu, u Bruselju, u Gentu 
i u Liittichu ciene su živežu tako neznatno pale, a u Antverpenu 
su dapače poskočile. No ovo još ne dokazuje, da je netom spo¬ 
menuti prigovor u istinu opravdan. Već smo naime naglasili, 
da bas poimence reforme potrošarinskih poreza mogu blago¬ 
tvorno djelovati i time, da zaprieče daljnju povišicu u cieni ži¬ 
votnih potrebština, ili da pripomognu tomu, da se živež ne pa- 
tvori. A u Belgiji se postiglo ovo oboje. Poznavaoci prilika uvje¬ 
ravaju, da je ova reforma koristila i rataru i trgovcu i obrtniku 
i potrošaču, t. j. svim državljanima, a najviše radniku. 1 


Reforma obćinske potrošarine u Pruskoj. 

Pruska je svoje obćinske financije preuredila god. 1893. 
Pruska je vlada polazila s toga gledišta, da je obćina suparnica 
državi na području financijalnom, te se zato mora strogo ogra¬ 
ničiti njezina ovlast za razpisivanje daća. Vlada je ovo pitanje 
počela proučavati još g. 1879., a pruski je sabor istom dne 23. 
srpnja 1893. prihvatio obćenitu reformu obćinskih financija. Za 
potrošarinu taj zakon odredjuje ovo : ,,Potrošarina od mesa, 
žitka, brašna, kruha i peciva, krumpira i svakovrstnoga goriva 
ne će se moći odrediti ondje, gdje je nema, ni povećati tamo, 
gdje postoji. . ,“ 2 

1 Paul. Leroy-Beaulieu : Finances I., 876.-—879. 

2 Netom spom. djelo str. 893. 

Obćinama se dozvoljava jedino to, da oporezuju zabave, 
osobito kazalištne, pak uvoz divljači i ubijanje stoke i napokon 
pse. Ali glavni prihod obćinama ima biti namet na izravne po¬ 
reze, i to u strogim zakonskim granicama. U tim granicama 
mogu obćine oporezovati i sve dohodke manje od 900 maraka, 
što ih država izuzimlje od svoje dohođarine. 

Glavno je obilježje ovoj reformi, da se obćinski prihodi 
tiesno svežu s državnim porezima, i da se obćinama oduzme 
svaka važnija prilika, da oporezuju obćinare. 

Ovdje još treba spomenuti, da zakon o pruskoj dohodarini 
od 1891. odredjuje ovo : Ako taj porez u g. 1892./3. donese više 
od 79,833.000 Maraka i ako će sliedećih godina vazda rasti za 
5.15%, ima se suvišak upotriebiti za fond, od kojega će se kamati 
upotriebiti za reformu izravnih poreza, a naročito u tu svrhu, 
da se obćinama prepusti zemljarina i kućarina. 

Tu dakle vidimo, da je i pruska vlada pripravna priteći 
obćinama u pomoć ravno iz državne blagajne. 


Državna pomoć obćinama u E n g 1 e z k o j i Švi¬ 
carskoj. 

Vidjesmo, da u Englezkoj vlada takav sistem obćinskih 
financija, prema kojemu obćine kao kakve male državice, imadu 
svoje posebne poreznike i poreze i svoje posebne obćinske mo¬ 
nopole, što sve skupa nosi u Velikoj Britaniji i Irskoj svim grad¬ 
skim i seoskim obćinama zajedno daleko preko tri milijarde fra¬ 
naka godišnje. No britanska vlada uza sve to drži potrebnim i 
koristnim, da obćinama pomaže znatnim svotama iz državne 
blagajne. 

Tako englezke obćine dobivaju od prilike jednu četvrtinu 
baštinskih poreza, preuredjenih, kako znamo g. 1894. Godine 
1902.—1903. zapala su obćine od toga poreza 4,201.502 šterlinga, 
ili više od sto milijuna kruna. Isto toliko dobivaju obćine od 
dozvola za točenje žestokih pića, a od drugih državnih prihoda 
nješto manje od polovice ove svote, dakle u svem do deset mili¬ 
juna funti šterlinga ili oko četvrt milijarde Kruna. 

Ali je zato englezka vlada ukinula podpore, što ih je poje¬ 
dinim obćinama davala za gradnju cesta. 

Švicarska savezna vlada obvezana je zakonom od 23. pro¬ 
sinca 1886. i referendumom od svibnja 1887., da čisti dohodak 
od monopola na alkohol upotriebi za ukinuće potrošarine na 
žestoka pića u pojedinim gradovima. 

Kako znamo, nosi taj monopol Švicarskoj po prilici čistih 
šest milijuna franaka. Ta se svota isprvice dielila ponajprije 
onim obćinama, u kojima se imala time odštetiti potrošarina 
na piće. No od god. 1896. dieli se taj prihod medju sve kantone 
samo po razmjeru njihovoga pučanstva. 

Zaključak. 

Iz svega ovoga jasno vidimo, da se obćinske financije nigdje 
ne mogu urediti, ako država nije pripravna, da obćinama ustupi 
znatan dio državnih prihoda. I tako se uvjeravamo, da je po¬ 
svema savremen onaj zahtjev, koji se istom u najnovije doba 
javlja i u našem javnom životu, i po kojem i kod nas treba da 
vlada obćinama pomaže ravno iz državne blagajne, umjesto da 
im prepušta pojedine vrsti potrošarine, ili da im od vremena do 
vremena daje podpore na zagovor ove ili one uplivne ličnosti. 
Obćinska potrošarina kod nas mora se to oštrije odsuditi, što 
je češće udarena na brašno i meso dakle na životne potrebštine, 
a podpore ,,iz zemaljskih sredstava" ne mogu se već zato odobriti, 
što za nje nema nikakvoga zakonskoga pravila, dakle ni ni¬ 
kakvoga objektivnoga mjerila, te se „zemaljskim sredstvima" 
može služiti i čisto osobnim, sebičnim svrhama na veliku štetu 
obćemu javnomu dobru, a često na malu ili nikakvu korist po¬ 
duprtoj obćini. 

XV. 0 najprečim poreznim reformama. 

1. Glavne, do sada spomenute reforme. 

Sada, gdje se nauka o porezima i poreznim sistemima primiče 
kraju, potrebno je u kratko i priegledno ponoviti sve one reforme, 
koje su do sada bile spomenute. Skupivši ovako u jedno smisao 
dosadašnjega razlaganja, imat ćemo stalno ravnalo u praktičnim 
financijalnim pitanjima. 

Tu najprije treba iztaknuti prvu i najpreču reformu : U 
istinu napredna i kulturna država ne smije nikako trpjeti poreza 
na životne potrebštine, a isto tako ima svim silama nastojati, 
da se potrošarina i od koristnih predmeta umanji, pa i posvema 
ukine. 

Druga je porezna reforma ovo : Imadu se sniziti, dotično 
i ukinuti porezi na baštinu i na prienos imovine u obće. Kad uva¬ 
žimo samo to, koliku korist ima od toga ratarstvo, kad se zem¬ 
ljište lako kupuje i prodaje, t. j. kad lako prelazi u sposobnije 
ruke, a kad su uz to posvema zaštićeni interesi i najbliže rodbine, 
onda ćemo priznati, da ni to nije dostojno savremene kulturne 
države, kad visoko oporezuje sam prienos dobara, osobito ako 
time hoće da pritisne neznatnu manjinu najimućnijih pore- 
zovnika. 

U tom istom smislu, da naime u državi bude promet dobara 
isto tako lahak, kao što je siguran, valja se čuvati poreza na do¬ 
premu robe i putnika, ili taj porez ima biti veoma nizak, a za 
velike terete ne bi se u obće smio uvoditi. 

Kako svi znamo, žrtvuje danas država, a i pojedine obćine, 
županije, a naročito naša bivša vojna krajina, upravo goleme 
svote za gradnju obćila, poimence za gradnju željeznica. Sad 
nam sama zdrava pamet veli, da nije baš mudro, ako onda ta 
ista država, koja je za komunikacije toliko žrtvovala, t. zv. vo- 
zarinskim porezom otežčava promet, i tako sama slabi, pa i ruši 
pravo pravcato svoje djelo. Uz to treba misliti i na to, da se i 
porezno zakonodavstvo mora prilagoditi svjetskoj gospodarskoj 
centralizaciji, koja skraćuje i najveće daljine, i proti kojoj je 
štetno i pogubno išto poduzimati. U tom nam može biti naj¬ 
boljim primjerom britanska vlada, koja od svih željeznica u Vel. 
Britaniji i Irskoj traži od prilike devet milijuna Kruna godišnje, 
a inače ih pušta posvema na miru, da bez brige za ikakav porez 
još jače razvijaju svoj golemi promet. 

Četvrta reforma, posvema u skladu s duhom demokratizma 
naše dobe, jest sniženje, pa i ukinuće biljegovine. 

Svi znamo, da je bezplatna početna obuka već uzakonjena 
gotovo po svoj Evropi, i da je u glavnom priznato to načelo, 
da bi u modernoj državi svaki državljanin imao bezplatno doći 
do svoga prava. Prema tomu je prieka potreba, da se barem kod 

malih parnica i kod malih javnih prodaja ne računa biljegovina 
i druge pristojbe, kako je to napokon učinjeno u Francuzkoj 
zaslugom glasovitoga Leona Sava. 

Ni zemljarina se ne može ostaviti onakova, kakva je danas. 
Gdje je od nje neznatan dohodak, a uz to je očito, daje odmjerena 
prema posvema netočnomu i zastarjelomu katastru, tu ju jedno¬ 
stavno treba ukinuti. Negdje opet bit će zgodno prepustiti 
zemljarinu obćinama, kako je to bilo pokušano u Pruskoj 1893. 
raznim temeljito obrazloženim priedlozima u tom smislu. 
Ili napokon treba zemljarinu premieniti u kvotni porez mjesto 
današnjega podjelbenoga poreza, i s time u savezu provesti 
što točniju obnovu zemljištnoga katastra. 

Sve ove reforme, koje je tako lako nabrojiti, a tako težko 
provesti, mogu se u današnje doba oživotvoriti naročito u tom 
slučaju, ako državni prihodi neprestance rastu i bez poreznoga 
povišenja, i ako se državni dugovi dadu zgodno konvertirati 
s velikom prištednjom i kamatima. U normalnim prilikama 
svaka moderna država danas redovno ima oba ta sredstva, 
od kojih naročito onaj porezni višak, koji sam po sebi nastaje, 
ima bezuvjetno upotriebiti na to, da reformira, t. j. usavršuje 
svoj porezni sistem. 

Ovo je država dužna činiti već iz čisto praktičnih financijal- 
nih razloga, bez ikakvoga obzira na svoje kulturno poslanje. 
Očito je naime, da se svaki stroj mora popravljati, pa i novim za¬ 
mjenjivati, ako hoćemo da njegova vriednost bude u istinu 
vazda u pravom razmjerju s glavnicom, koju smo u nj uložili. 
I porezni je sistem u neku vrst golemi stroj, u koji je uložen silni 
narodni kapital, pa ako se taj stroj ne popravlja i ne usavršuje, 
moraju nastati upravo „turske" financijalne prilike. 

U najtjesnijem savezu s poreznom reformom ostaju na- 
ravski osnovna načela financijalne znanosti. Ovdje ćemo po¬ 
noviti ona dva načela, na kojima se temelji sve ono, što ima 
najboljega u svim današnjim poreznim sistemima. Prvo je na¬ 
čelo : Porezu nije, ne može i ne smije biti druga zadaća, nego 
da zadovolji državnim potrebama, t. j. porezno zakonodavstvo 
nema se zanositi ciljevima bilo moralnim, bilo gospodarsko- 
socijalnim, jer u tu svrhu ima drugih uredaba i drugih sredstava. 

Drugo je načelo, da porezi budu vazda razmjerni, t. j. da 
jednako mjerilo vriedi za svu množinu porezovmka, a da ne 
budu postepeni, t. j. da se za t. zv. kapitalističku manjinu ne 
uvodi oporezovanje, koje se svaki čas može pretvoriti u kon¬ 
fiskaciju, i koje bi samo po sebi bilo kadro uzdrmati temelje 
našoj tisućljetnoj kulturi, jer bi dokazalo, da ni Evropa još nije 
zrela za socijalno pravednu demokraciju. 

Na koncu spomenimo i ono načelo zdravoga razuma, koje 
smo vazda toliko izticali, i na koje tako laliko zaboravljaju 
mnoga narodna zastupstva : Kad je već nemoguće, da ikoji 
porez bude absolutno pravedan, i kad je dapače veoma težko 
postići barem to, da porezno breme svom težinom ne pane na 
najslabije porezovnikc, valja vazda nastojati barem o tome, 
da svaki porez, i onaj, koji držimo najsavršenijim, bude što 
umjereniji, t. j. što niži, da nepravda, koja je neizbježiva, bude 
tako što manja. 

I tako eto vidimo, da i financijalna znanost, i to u najprak¬ 
tičnijem svom dielu, u nauci o porezima, dovodi do filozofskoga 
morala, ili točnije upravo do kršćanske pravednosti. To je važno 
iztaknuti zato, da se i ovdje uvjerimo, kako svi putovi zdrave 
čovječje, misli, ili točnije svi traci one božanske iskre, koja je u 
nama, vode i dovode uviek do jednoga te istoga izvora i sre¬ 
dišta, i pravice i morala. 

2. Kamen Kušnje moderne demokracije. 

Bilo je dosta govora o tom, kako za državu nisu ona podu¬ 
zeća, za koja su zgodniji pojedinci, ili privatna tečevna družtva. 
No ipak ima, kako je to naglašeno kod velikih monopola, i 
takvih privrednih grana, koje je u istinu država najviše kadra 
voditi i ravnati na obće dobro. Tako je to naročito kod nekih 
modernih obćila, poimence kod željeznica. Osim toga nastoje 
mnoge gradske obćine, da tako zv. gradskim monopolima po¬ 
kriju znatan, pa i veći dio gradskih potreba, kako se to razvilo 
posebice u Velikoj Britaniji. Napokon savremeni znanstveni 
napredak daje sve to više prilike, da se stvore takva privredna 
sredstva, koja si može najlakše nabaviti sama država, ih velika 
gradska obćina, te je već sbog ove činjenice posvema stalno, da 

će porezi biti razmjerno sve to manje vrelo javnih prihoda. 
Prema tomu nedaleka budućnost neminovno donosi sa sobom 
jednu samo temeljitu financijalnu reformu : da bi se veliki, pa 
možda i najveći dio današnjih nesgodnih poreza mogao ukinuti, 
jer bi država, dotično gradske obćine, mogle svojim industri- 
jalnim poduzećima pokrivati najglavniji dio svojih potreba. 

Da na prvi mah podpuno shvatimo svu zamašnost ove go¬ 
leme reforme, čujmo, što Pavao Leroy-Beaulieu piše o njoj 
s obzirom na glavni grad Francuzke, Pariš : 

■ ,,Kad gradskoj obćini izteče ugovor s plinarom i s vodo¬ 
vodnim družtvom, . . . kad to isto bude s omnibuskim i tram¬ 
vajskim družtvom, ... pa kad i družtva za električnu razsvjetu 
i za razne motore budu obćini davale svoj doprinos, ne će biti 
nikakovo čudo, ako grad Pariz iz tih svojih poduzeća bude go¬ 
dišnje dobivao sto milijuna, ili možda 120—130 milijuna fra¬ 
naka. Kad nadalje sredinom XX. stoljeća budu amortizovani 
svi do sada sklopljeni zajmovi, pa makar se sklopili i nekoji novi, 
ali svakako manji, i uz niži kamatnjak, možemo predmnievati, 
da će Pariš, bude li imao razboritu upravu, dvie trećine ili tri 
četvrtine svojih troškova pokrivati od svoga posjeda, naročito 
od svojih industrijalnih poduzeća, a to će omogućiti, da se ukinu 
svi neizravni porezi, te da ostanu samo vrlo umjereni izravni 
porezi. 

Što ovu stvar osvjetljujemo, nije to možda zato, što bismo 
bili osobiti prijatelji monopola. Mi ih naprotiv osudjujemo i 
s obćega gledišta pobijamo. No mi ujedno smatramo, da se 
državna i gradska imovina može silno povećati, i da će u buduće 
biti izvorom znatnomu dielu državnih i gradskih prihoda. To bi 
mudrim i prosvietljenim vladama dozvolilo, da svoj porezni 
sistem učine jednostavnijim, i da ukinu veći dio potrošarine na 
koristne predmete, pa i potrošarinu u obće, a da zato ne moraju 
preko mjere povisivati izravnih poreza. No to ne znači, da bismo 
zato morali zaploviti strujom državnoga ili obćinskoga socija¬ 
lizma, kako to učiniše neki britanski gradovi. Ako je opravdano, 
da gradovi imadu korist od vodovoda, razsvjete, kanalizacije i 
od obćila ; ako je u mnogim slučajevima pravedno, da budu 
vlastnici tih poduzeća, bilo time, da ih sami osnuju, bilo pak, 
da ih dobiju u svoje ruke, kad mine rok koncesijama, držimo 

ipak s financija Inih, socijalnih i političkih razloga, da sc grado¬ 
vima može mnogo više preporučiti, neka samo poslovanje u tim 
poduzećima povjere družtvima, osiguravši si vrlo veliki dio na 
dobitku". 

Tako je Pavao Leroy-Beaulieu pisao u prijašnjim izda¬ 
njima svoga glasovitoga djela. No u najnovijem izdanju morao 
je, vraćajući s k ovomu predmetu, iztaknuti ove žalostne či¬ 
njenice : 

„Mi smo predmnievali, da će to biti razborita vlada, mudra 
i prosvietljena gradska uprava. I zaista u tom slučaju . . . bila 
bi se već počela realizovati sretna budućnost, koju smo proricali. 
Na žalost od deset, ako ne već od dvadeset godina, imamo posla 
s upravom, koja nije ni mudra, ni prosvietljena, koja nije dapače 
ni samostalna . . . Naročito pariško gradsko vieće punim je je¬ 
drima zaplovilo socijalističkom strujom ; ono sanja samo o tom, 
kako bi pretvorilo u gradska poduzeća sve uredbe, koje služe 
obćemu dobru, i koje su danas u rukama pojedinih družtava. 
Gradsko je vieće odlučilo 1904., da plinara priedje u gradske 
ruke. Rok koncesiji izticao je 31. prosinca 1905. Tom se je pri¬ 
likom pokazalo, kako je gradska uprava slaba prema organi zo- 
vanim izbornicima. Ona jc snizila cienu jednomu kubičnomu 
metru plina od trideset na dvadeset centima, što se je moglo uči¬ 
niti ; ali mjesto da je čekala, da izmine ugovor, da slobodno uvede 
ovu polakšicu, ona je to učinila tri godine prije, i bez sporazumka 
s plinarom, a to je obćinu prisililo, da plinari nadoknadi po deset 
'centima za jedan kubični metar. Radi toga morao je Pariš sklo¬ 
piti zajam sto milijuna franaka. Gradska je uprava nadalje, da 
udje radnicima u volju, osoblju u plinari, koje je bilo liepo 
plaćeno, povisila plaće za tri milijuna franaka. Istodobno odlu¬ 
čeno je, da će svi radnici kod gradskih poduzeća raditi dnevno 
samo osam sati, dok se u privatnim radionicama radi deset sati . . . 
Sve bi ovo s pogodnostima plinarskim radnicima obteretilo 
obćinu za deset milijuna godišnje. Radnicima su obećane još 
i druge pogodnosti, kao primjerice, da će im se platiti dani, kad 
budu na dopustu, a i to bi opet stajalo grad nekoliko milijuna. 

Gradsko vieće kani od god. 1910. uzeti vodovod u gradsku 
režiju, a isto tako naginje tomu, da odkupi gradsku željeznicu 
u spomenutom roku, i da gradsku razsvjetu i električke motore 

uzme u svoju režiju od god. 1907. i 1909., kad iztiče rok raznim 
družtvima, koja sad imadu koncesije ; ali s današnjim sistemom 
protekcije i privilegija, koji se daju organizovanim radnicima 
s raztrošnošću i razsipnošću, koli u izborne svrhe, toli radi stru¬ 
kovne nesposobnosti, mjesto da sva ova sredstva posluže blago¬ 
stanju i bogatstvu grada, postaju uzrokom financijalnih nepri¬ 
lika, ako ne financijalnoga razsula . . . Demokratska uprava nije 
sgodna, da uspješno vodi ovakova industrijalna poduzeća, nego 
ih ima dati u ruke družtvima uz povoljne ugovore. Bojati se je 
dakle, da se ni francuzka država, ni francuzki gradovi, naročito 
Patiš, ne će znati okoristiti onim industrijalnim područjem, 
koje im je namienila civilizacija i znanost XIX. i XX. stoljeća". 1 

No nije to ovako samo u Francuzkoj, nego se ovo opaža 
još jače u Velikoj Britaniji i još strasnije u Sjedinjenim Drža¬ 
vama sjeveroameričkim. Tako su primjerice upravo nevjerojatne 
nepodobštine, što ih u New-Yorku sve u ime demokratizma 
počinja t. zv. Tamany-r>ing, ta osebujna koalicija samosilja i 
korupcije, proti kojoj se do sada uzalud borilo toliko plemenitih 
pojedinaca i toliko organizovanih stranaka. 

I tako vidimo, da baš na ovom području, na kojem bi savre- 
meni napredak mogao svim porezovnicima, a naročito sirotinji 
najviše olakšati javno breme, da'baš na tom području prieti 
družtvu velika opasnost, jer se u istinu čini, a u glavnom i jeste 
tako, da demokratska uprava ne može u svojoj režiji voditi 
velikih industrij alnih poduzeća. 

O tom je već bilo spomena kod državnih monopola, gdje 
smo naglasili, da primjerice državne željeznice uspjevaju samo 
pod tako disciplinovanom upravom, kao što je to, recimo, u Pru- 
siji, i da se državni monopol na alkohol dade zamisliti i uspješno 
provesti u velikoj državi samo onda, kad je u njoj javna uprava 
uredjena od prilike kao u Rusiji. Sad nam još valja iztgJknuti, da 
demokratska uprava po svom bivstvu ne traži, da se daju oso¬ 
bite pogodnosti Organizovanim izbornicima, nego naprotiv prava 
demokracija mora osudjivati svaku vrst privilegija, dakle i privi¬ 
legije pojedinim radničkim skupinama. 

Socijalna demokracija, kojoj je temeljni životni nazor nje¬ 
zina vjera u surovu silu, ili kako se to ljepše veli, u historijski 


1 Paul Leroy-Beaulieu : Finances I., str. 126.—128 

materijalizam, i koja je svoju političku metodu obilježila geslom 
staležke borbe, mora neminovno skrenuti na stranputicu sta- 
ležkih povlastica. Ali takva demokracija, koja si je sviestna 
historijom i narodnom psihologijom utvrdjene istine, da je naime 
pojedini čovjek iz puka doduše najpristupniji materijalnim 
probitcima, ali da se puk i narod kao cjelina može oduševiti samo 
za velike moralne ideale, primjerice za novu vjeru, — takva de¬ 
mokracija ne mora, a ako si je dosljedna i ne može pasti u spome¬ 
nutu zabludu, jer ništa nije tako oprečno njezinu duhu, kao 
iznimne povlastice na štetu družtvenoj i narodnoj cjelini. No 
uza sve to ne da se tajiti, da je moderna financijalna uprava bilo 
u državama, bilo u gradskim obćinama, u istinu pravi kamen 
kušnje svagdje ondje, gdje najširi slojevi puka u istinu odlu¬ 
čuju, t. j., gdje predstavnici vlasti moraju uviek računati ne samo 
s prednostima i vrlinama, nego i sa zlim stranama demokratske 
vladavine. 

I baš ovaj pogled na financijalnu upravu demokratskih 
država i gradova i ova perspektiva na jednoj strani veličanstvene 
porezne reforme, a na drugoj strani očajnih financijalnih trza¬ 
vica, mora svakomu demokratskomu pokretu biti najozbilnija 
opomena i najjače poticalo, da nikada jednoga diela naroda, pa 
bila to i narodna jezgra, i preogromna narodna većina, ni u teoriji 
ne stavlja nad narodnu cjelinu, jer se takva teorija mora jednom 
u praksi ljuto osvetiti. 

XVI. Filozofija poreza. 

1. Je li porez zlo ili dobro? 

Što o tom misli narod? 

U svakom se narodu mnogo razgovara o porezu. Ali se kod 
tih svih razgovora opaža, da se porez prosudjuje samo s praktič¬ 
noga gledišta, t. j. puk se pita samo to, mora li se porez platiti, 
ili ne mora? 

Kod nas u Hrvatskoj bilo je još do nedavna mnogo ljudi, a 
ima ih i danas, ako i veoma malo, koji-misle, da se prijateljstvom 
s obćinskom gospodom, dade izbjeći porezu. No kruta zbilja 
uvjerila je naše ljude, da ovakvo „prijateljstvo" može poreznu 

konca porezovnika i upropastiti. I zato se već i naše seljačtvo 
posvema odviklo uz riedke i preriedke iznimke računati na ova- 
kovo prijateljstvo, te je danas i medju seoskim ženama jedno¬ 
dušno uvjerenje, da se porez mora platiti. 

Dalje naši ljudi obično ne umuju, no ipak je u njihovoj 
duši ustaljeno mišljenje i o tom, da je porez jedino toliko dobar, 
što bez njega ne bi mogao ,,ni car vladati, ni gospoda živjeti". 

Narod doduše vidi, da gospoda prema njemu često predobro 
živu, te je u puku obće mnienje, da bi se gospoaa mogla i 
s manjim zadovoljiti. Ali u glavnom ni seljački puk ne prigovara 
tomu, da gospoda budu plaćena za svo] posao, a naročito, da se 
nagradi posao učiteljima, ,,bez kojih ne bi bilo ni popa, ni sudca", 
jer ,,i pop i sudac morao je najprije ići k učitelju, da postane ono, 
što je danas". I tako vidimo, da i u najširim slojevima našega na¬ 
roda živi jaka spoznaja, kako je porez potreban ponajprije za 
državni red i za prosvjetu. I baš ovo i ovakvo mišljenje bit će 
razlogom, što se kod nas u Hrvatskoj porez plaća tako rado, a 
možda i radje, nego u Englezkoj, što se dapače dobar dio seljač¬ 
koga puka upravo ponosi time, kad svoj porez podmiri, prema 
onoj iz svetoga pisma : ,,Dajte caru, što je carevo, a Bogu, što je 
Božje". 

Što o tom veli znanost? 

Sa znanstvenoga gledišta rado se rvrđi, da je porez uviek 
dobro, jer da se u jednu ruku opet vraća porezovnicima kao 
blagoslovna kiša, a u drugu ruku da znatno potiče porezovnike 
na prištednju. 

Na prvu tvrdnju odgovara englezki ekonomista Hamilton : 
„Tvrditi, da porezni novac nije nikakav gubitak za porezovnika, 
budući da se troši medju onima, koji su ga platili, nema upravo 
tako nikakvoga smisla, kao ni to, da riešimo od obtužbe tata, 
kojemu bi bilo dokazano, da je okrao trgovca, ali bi se opravdao 
time, što mu je tobože pokradeni novac povratio kupujući kod 
njega robu". Navodeći ove rieči, nastavlja Pavao Leroy-Beaulieu 
ovako : 

„Jedina odšteta, koju porezovnici imadu za plaćeni porez, 
jesu usluge, što im ih čine činovnici, i korist, koju imaju od javnih 

radnja, izvedenih na državni trošak. No ako se porez povisuje 
preko potrebe, ili barem preko koristi, samo zato, da se poveća 
broj činovnika, ili da im se povisi plaća i da se izvode veličan¬ 
stvene javne radnje, očito je, da porezovnik ne dobiva dovoljno 
odštete za ono, šta je platio : Više mu se uzimlje, nego daje, 
pa se onda s punim pravom tuži . . . Kad se sve javne potrebe 
pristojno podmire, može se reći, da je novac, koji ostane u 
rukama porezovnicima, za obće dobro bolje upotrebljen, i da će 
se njime brže povećati narodna imovina, nego da je taj novac 
ubrala država, kao poreznu povišicu, i upotriebila ga u svrhe, 
koje nisu očito i neposredno koristne. Svaki sistem previsokih 
poreza ujedno povećava broj činovnika, a to je u glavnom zlo ; 
jer koliko ima činovnika svake vrsti, toliko se ljudi odvraća od 
ratarske, industrijalne i trgovačke privrede : Činovnici naime 
živu samo od onoga, što ove privredne grane nose ; činovnici po¬ 
većavaju obćenite troškove poslovnoga kapitala za narodnu 
privredu, osim u slučaju, kad je njihova služba družtvu bezu¬ 
vjetno koristna." 1 

U ostalom i bez financijalnih autoriteta svaki od nas može 
po svom zdravom razumu i po izkustvu prosuditi, da se 
novac riedko vraća, ili bolje, da se gotovo nikada ne vraća u 
ruke onim istim porezovnicima, koji su ga platili. U državi 
dapače koja je financijalno i gospodarski odviše povezana sa 
svojim susjedima, ili im je čak podredjena, kako je to u Hrvatskoj 
s obzirom na Ugarsku, vidimo tu strašnu pojavu, da porezni 
novac ide u nepovrat na milijune, i to preko državne granice, 
tako da se naši porezovnici ne mogu tješiti ni time, da su njihovi 
žuljevi ostali barem velikom većinom kod naših domaćih ljudi, 
bilo kao plaća naših činovnika, bilo kao zaslužba naših do¬ 
maćih radnika. 

Drugu tvrdnju, da naime porez potiče na prištednju, iz¬ 
rekao je najizrazitije englezki ekonomista Mac-Culloch ovim 
riečima : ,,Da nije bilo ratova, u koje je Englezka bila zapletena 
počevši od svoje revolucije 1688., ne bi bio ni nastao najveći dio 
onoga kapitala, koji je upotrebljen na ratne troškove . . . . 
Povišenje poreza djeluje isto tako snažno na cieli narod, kako na 
pojedinoga čovjeka i na njegovu obitelj djeluje povišenje njegovih 

1 Paul Leroy-Beaulieu : Finances I., str. 153 

troškova. Sve to veći porezi, počevši od 1703., padahu sve to 
teže na sve staleže naroda i dadoše jako poticalo industriji, 
poduzetnomu duhu i izumima. Kad bi oporezovanje bilo pretežko, 
sigurno ne bi imalo toga upliva ; ali porezi ne bijahu tako go¬ 
lemi, da bi porezovnici pod njima klonuli i očajali, nego bijahu 
dosta težki, da učine potrebnim znatan prirast industrije i pri- 
štednje, da se zaprieči umanjivanje privatne imovine i nje¬ 
zinoga godišnjega prihoda. Čovjek ne radi samo pod dojmom 
nade, nego i pod dojmom straha. Oporezovanje djeluje stra¬ 
hom, ... da ne izgubiš višega položaja i mnogih udobnosti i 
ugodnosti, bez kojih radi navike ne možeš nikako biti ; i kad se 
spoji nada i strah, nastaje djelovanje, kojega nipošto ne bi bilo 
pod dojmom samo jednoga ovoga čuvstva. Bez ratova proti 
Americi i proti Francuzkoj bilo bi manje industrije i manje umje¬ 
renosti, jer bi i jedne i druge manje trebalo. I zato naginjemo 
k toj misli, ... da je porast industrije i umjerenosti, koji je nastao 
ovim ratovima, obilno odštetio goleme ratne troškove, i da je 
kapital ove zemlje — Englezke — danas po svoj prilici tako 
velik, kako bi bio i bez spomenutih ratova." 1 

Englezki se učenjak dakle drži one naše narodne : „Ne¬ 
volja gola, najbolja škola", a kako je porez, osobito, kad je velik, 
jedna vrst nevolje, bio bi on ne samo dobrom školom, nego i 
pravim vrelom novoga narodnoga blagostanja. 

Nego i sam Mac-Culloch znatno oslabljuje svoju tvrdnju 
iztićući, da ona vriedi samo u tom slučaju, ako porezi nisu 
nesnosni. Na drugom mjestu razvija ovu svoju misao još jas¬ 
nije ovako : ,,Da povišenje poreza u istinu potiče na radinost, 
na štedljivost i na domišljatost u privredi, treba da to povi¬ 
šenje bude polagano i postepeno . . . Porezi ne smiju nikada 
tako narasti, ... da se može i pomisliti, da je nemoguće tu po¬ 
višicu radom nadoknaditi ... Za svaki pritisak se veli, da ljude 
pretvara u junake, ili da ih ponizuje u robove ; i porezi, prema 
tomu, koliki su i kakvi su, ili čine ljude veoma marljivima, po¬ 
duzetnima i bogatima, ili nemarnima, klonulima i siromašnima." 2 

Iz ovih rieči vidimo, da najveći branitelj teorije, po kojoj 
porez potiče na prišteđnju, svoju tvrdnju sam ograničuje i slabi-. 

1 Paul Leroy-Beaulieu : Finances I„ str. 155.—156. 

2 Paul Leroy-Beaulieu : Finances I., str. 157. 



Adam Smith ustaje otvoreno proti ovakovomu shvaćanju, 
dokazujući, da bi Englezka bila kud i kamo bogatija, da se ni¬ 
kada nije upustila u rat s Amerikom i s Francuzkom. 

Pavao Leroy-Beaulieu svodi na pravu mjeru jedno i drugo 
ovo mišljenje podužim razlaganjem, kojemu je ovaj smisao : 

Teorija, da porez potiče na prištednju, nije sama po sebi 
neopravdana. No pretjerano je misliti, da bi veliki porezi bili 
put k narodnomu blagostanju već zato, što je baš koncem 
XVIII. i početkom XIX. stoljeća bilo uvedeno mnogo poreza, 
koji su silno smetali obrtu i trgovini. Englezko bogatstvo na¬ 
stalo je u glavnom zbog vanrednoga napređka mehanike, na¬ 
ročito u tekstilnoj industriji. Taj je napredak bio najveći upravo 
za englezkih ratova s Francuzkom, pa se onda čini, da ti ratovi 
nisu mnogo, ili čak možda nimalo smetali narodnoj privredi. 
No naprotiv vrlo je vjerojatno, da bi Evropa ono materijalno 
blagostanje, što ga je postigla oko 1870., bila bez tih ratova 
postigla još prije trideset godina. U ostalom ima primjera, gdje 
je zbog visokih poreza i najveće narodno blagostanje naza¬ 
dovalo, kao primjerice u Holandiji počevši od XVII. stoljeća. 
Isto se tako opaziše zle posljedice prevelikih poreza u Sjedinjenim 
Državama poslie rata za oslobodjenje crnaca, a i u Francuzkoj 
poslie 1871. 

No kad bi baš bila i posvema opravdana teorija, koju pro- 
povieda Mac-Culloch, ne bi to još bilo nikakav razlog, da se 
porezi povisuju samo zato, da ljudi što više rade i štede. O tom 
Pavao Leroy-Beaulieu vrlo liepo piše : 

„Ideal života nije prisiljeni i neprestani rad, i neprekinuta 
duševna napetost i uzrujanost ; iaealom života naprotiv jest, 
dobiti što više slobodna vremena, koje bi se moglo posvetiti 
mirnomu duševnomu radu i nasladama moralnoga života. 
Štogod traži od čovjeka suvišni tjelesni ili duševni napor, to je 
zlo." 1 

Odgovor je dakle posvema jasan i odlučan : Previsoki 
porezi sa znanstvenoga gledišta uviek su zlo, a ni mali porezi 
nisu dobro, ako se u istinu ne upotrebljuju na što veću korist 
svih porezovnika, t. j. u obćem narodnom i državnom interesu. 

] Paul Leroy-Beaulieu : Finances: I., str. 158. 

2. Može li se porezima odrediti stalna granica? 

Najmanji porez nije ujedno najbolji. 

Mnogi su narodni gospodari toga uvjerenja, da je porez 
to bolji, što je niži. No ovo bi vriedilo samo onda, kad bi se o 
porezu s pravom držalo, da je u svakom slučaju zlo. Ali i život 
i financijalna znanost uče nas, da porez može biti, pa srećom 
već i jest, u gdjekojim modernim državama izvrstno sredstvo 
obće narodne prištednje. Ta je prištednja doduše prisilna, 
i nije, pa i ne može nikada biti u cielom svom iznosu podpuno 
produktivna ; ali je ujedno nesumnjivo, da ima dosta javnih 
poduzeća, koja se najbolje izplaćuju u državnim rukama, ili 
ih država može najbolje urediti, da u istinu budu na obću ko¬ 
rist. Ovamo spadaju napose željeznice, prokopi, uredjenje rieka 
i luka i moderne komunikacije u obće. Pri tom treba naročito 
naglasiti ovu stvar : 

Gradnja mnoge željezničke pruge i mnogoga prokopa, pak 
uredjenje koje rieke i luke donosi očito korist i onim državlja¬ 
nima, koji živu izvan uzkoga područja najbližih interesenata. 
Pa ipak, kad se izvodi koje ovakvo veliko djelo, težko je po¬ 
stići i to, da troškove podmire i ti najbliži interesenti, a kamo 
li, da se to traži i od onih porezovnika, kojima se ne može na 
dlanu dokazati, da će im nova javna gradnja znatno koristiti. 
Zato je u takvim slučajevima uviek najsgodnije, da sama država 
poreznim novcem ili obćom narodnom prištednjom ovakova 
djela izvede, i da od privatnika traži tek iznimnu pripomoć. 

Zato Pavao Leroy-Beaulieu s punim pravom veli : „Ne¬ 
odvisno od prištednje svakoga pojedinca i svake obitelji treba 
da i država u ime cieloga naroda ima u neku ruku zajedničku 
štedionicu, iz koje će povećavati obću imovinu državljana i 
usavršivati sredstva za narodnu privredu. Radeći tako, služi 
država obćim ciljevima civilizacije, koja neprestance mora po¬ 
većavati ona imovinska dobra, što su na obću bezplatnu po- 
rabu, kao što su putevi, prokopi, luke i svakovrstni prosvjetni 
zavodi. Ako iztražujemo, u čem se kulturna zemlja razlikuje 
od zemlje barbarske, vidjet ćemo, da je ta razlika baš u tom, 
što kulturna država daje veliku važnost svim obćim sredstvima 
privrede, sredstvima, koja se mogahu stvoriti samo zajedničkom 

narodnom prišteđnjom, skupljenom u obliku poreza . . . Čini 
nam se dakle pretjeranim mišljenje, po kojem bi najmanji porez 
bio ujedno najbolji. To je mišljenje samo prekomjerna reakcija 
proti nedavnomu ili današnjemu razsipanju poreznoga novca.” 1 

Ograničivanje poreza u teoriji. 

Teoretski dade se porez vrlo lako i jednostavno ograničiti 
ovom formulom : Minimum poreza ne smije pasti izpod one 
svote, koja je potrebna, da se podmire neodgodive državne 
potrebe ; maksimum poreza ne smije naprotiv prekoračiti one 
granice, gdje se već država počne baviti takvim poduzećima, 
za koja nije ni kompetentnija, ni sposobnija od pojedinaca ni 
od družtva. 

Tako je u teoriji. Ali evo u praksi s ovom formulom velikih 
neprilika. Koje su to neodgodive državne potrebe i ka.kva su 
to poduzeća, za koja država nije sposobnija od privatnika ? 
Uzmimo glavnu državnu potrebu, zaštitu osobe i imetka. Ni 
ta se zaštita svuda jednako ne shvaća, te u tom nije samo go¬ 
lema razlika medju Evropom i Azijom, nego i medju pojedinim 
evropskim državama. Isto je tako težko samo onako odsjeći : 
Ovim se poslom ima u prvom redu baviti država, a onim prije 
svega privatnici. 

U praksi dakle nema spomenuta formula gol ovo nikakve 
vriednosti. 

Kakvu je granicu porezu postavila praksa. 

Već smo kod obćinskih financija vidjeli, kako jedna malena 
evropska država može u poreznom’ zakonodavstvu biti uzorom 
i najnaprednijim velikim vlastima. To je Belgija. Sad nam je 
iztaknuti, da je u Belgiji od svih evropskih država valjda naj¬ 
umjereniji porez. 

Za god. 1900. iznosili su u Belgiji sveukupni porezi, ura¬ 
čunavši ovamo pokrajinske i obćinske daće, najviše 352 mili¬ 
juna franaka. Narodna belgijska imovina, ili točnije, sveukupni 
prihod iznosi u Belgiji godišnje oko pet milijarda franaka, te 

1 Paul Leroy-Beaulieu Finances I., str. 160. 

porez prema tomu dosiže od 7—7.25% prihoda svakoga dr¬ 
žavljanina. 

God. 1901. imala je Belgija 6,799.999 stanovnika, te na 
glavu dolazi poprečno nješto preko petdeset franaka poreza. 

Prije rata u južnoj Africi bila je i Velika Britanija s Irskom 
od prilike isto tako umjereno oporezovana kao i Belgija. Sve¬ 
ukupni porezi, računajući i mjestne daće, dosizahu najviše 
3 ]/() milijarde franaka, a sav narodni prihod morao se računati 
najmanje na 40 milijarda franaka godišnje, te su porezi prema 
tomu sačinjavali po prilici 8%% godišnjega prihoda. Ali god. 
1902.—1903. dosegli su sveukupni državni i obćinski tereti već 
golemu svotu blizu pet milijarda franaka prema sveukupnomu 
godišnjemu prihodu od 41—42 milijarde. Porezi prema tomu 
sačinjavaju sada poprečno u toj velikoj otočnoj monarkiji oko 
12% dohodka pojedinoga državljanina. 

U Francuzkoj je za godinu 1904. bio predložen proračun 
veći od tri i pol milijarde, točno 3,,570,981.969 franaka. Kad se 
odračunaju svi državni prihodi, koji zapravo ne dolaze od po¬ 
reza, ostaju okruglo još tri milijarde. S obćinskim daćama i 
s departementskim prirezima naraste ova svota na 3.890 mi¬ 
lijuna, ili po sto franaka na glavu, jer Francuzka ima okruglo 
39 milijuna stanovnika. 

Kako smo već jednom spomenuli, može se sveukupni fran- 
cuzki godišnji dohodak računati 31—32 milijarde, te prema 
tome porezna dužnost sačinjava poprečno 12%—13% pore- 
zovnikova prihoda. 

U Francuzkoj je dakle porezno breme danas tek neznatno 
teže, nego u Velikoj Britaniji s Irskom, ali je zato gotovo dva 
puta veće, nego u Belgiji. No zato sami Francuzi priznaju, da 
je ovaj porezni postotak kod njih dosegao već skrajnju granicu, 
osobito s toga, što francuzko činovničtvo nije ni iz daleka tako 
produktivno, kao englezko, te je naročito javno zdravstvo u 
Francuzkoj slabije uredjeno, nego u prekomorskoj „sjedinjenoj 
kraljevini”. 

Od svih evropskih država bit će da je najjače oporezovana 
Italija. U njezinom proračunu za god. 1904.—5. vidimo u svem 
državnih prihoda 1.744 milijuna, a od toga oko 1450 milijuna 

dolazi od samih poreza. U tom je prihodu preko 76 milijuna 
poreza od soli, a 70 milijuna nosi lutrija ! 

Kako znamo, vriedile su u Francuzkoj sve baštine god. 
1903. 4923 milijuna, dok su talijanske baštine procienjene u 
isto vrieme na 795 milijuna. Francuzki izvoz iste godine 1903. 
bio je 4.169 milijuna, a talijanski samo 1468 milijuna. Ciela 
trgovačka bilanca francuzka bijaše u toj istoj godini 8.818 mi¬ 
lijuna, a talijanska 3.464 milijuna. 

Prema svim tim i drugim podatcima računaju stručnjaci, 
da je sveukupni godišnji dohodak u Talijanskoj od prilike 10 
milijarda lira. Ugledni talijanski narodni gospodar, Maffeo 
Pantaleoni, računa sveukupnu talijansku narodnu imovinu 
na 48—57 milijarda lira, dok francuzki narodni imetak vriedi 
najmanje oko dvie sto milijarda franaka. 

I tako bi u Italiji porez oduzimao državljanima poprečno 
najmanje 15—16% njihovoga prihoda. 

U praksi dakle vidimo, da je umjeren porez onda, kad se 
kreće od 6—8%; da je visok, ali se još dade snositi, osobito 
kad se dobro upotrebljava, ako dosegne i 12% ; da je nesnosan, 
čim se približi k 15%, a da postaie ubitačan, kad državljanima 
uzimlje već blizu jednu petinu njihovoga prihoda. 

3. Porez kao mjerilo kulture. 

Njekoii porezi već sami po sebi, kao desetina i glavarina, 
sjećaju čovjeka na niži stepen kulture onih naroda, kod kojih 
još postoje. No ipak bismo se prevarili, kad bismo u drugu 
ruku prema zvučnim nazivima poreza odmah sudili i o visokoj 
kulturi dotične države. Istom cieli porezni sistem u svezi s dr¬ 
žavnom poreznom upravom može biti pouzdano, a možda i 
najbolje mjerilo za kulturu svakoga naroda, ili još točnije, za 
kulturnu vriednost političkoga sistema u svakoj državi. 

Naročito način, kojim se porezi utjeruju, možemo s punim 
pravom nazvati najvjernijim odrazom kultumosti svake vla¬ 
davine. 

Sjetimo se samo, kolika je i kod nas razlika medju gradom 
i selom ne samo-kod utjerivanja, nego i kod pobiranja poreza. 
Na selu se kod nas još i sada prečesto dogadja, da obćinski 



blagajnik porezovnika jednostavno upita: Koliko imaš no¬ 
vaca ? Uzevši, da dotični činovnik čini to u svojoj službenoj 
revnosti, i da vazda točno ubilježi u poreznu knjigu cielu svotu, 
koju mu je seljak dao u ime poreza, ipak je sam taj upit strašno 
svjedočanstvo takve nekultrunosti, koja jednako malo diči i 
poreznika i porezovnika. U gradu si već ne možemo nješto 
takva ni pomisliti, a ni na selu ne će nitko ni jednoga gospodina 
Upitati, koliko je donio novaca, nego koliko želi platiti. 

Još veća razlika, dapače i podpuna opreka medju utjeri¬ 
vanjem poreza u gradu i na selu. Po našim selima, kako to 
znam iz izkustva, znadu obćinski ovrhovođitelji s cielom četom 
pomagača još u cik zore zaredati od kuće do kuće, ili točnije, 
od staje, do staje, te sam sam na svoje oči gledao, kako bi u tom 
slučaju, ako gospodara nije doma, sami razbili vrata i zaplie- 
nili ono živinče, koje im se najbolje svidjelo. Drugom sgodom 
znadu opet ovrhovođitelji poći ravno na pašnjak, pa kako ne 
mogu ili prepoznati, ili uloviti dotičnoga blažčeta, po koje su 
došli, desi se i to, da jednostavno odiele i odtjeraju onaj 
čopor blaga, koji im se dade lakše goniti. 

Bez obzira na oblik vladavine i bez obzira na propise o 
utjerivanju mogu se ovakve stvari dogadjati samo u takvim 
kulturnim prilikama, kojima je obilježje u jednu ruku nepo¬ 
vjerenje medju pukom i upravom, a u drugu ruku tolika go¬ 
spodarska zapuštenost, da se porezi ne mogu podmiriti inače, 
nego prodajom blaga, pa bilo to i u bezcienu. 

U ostalom da i ne ulazimo na ovo tužno područje, porezni 
je sistem i sam po sebi redovno sigurno kulturno mjerilo. 
Tako se možemo lako uvjeriti, a vidjeli smo to i u ovom djelu, 
da su u najkulturnijem dielu zapadne Evrope, naime u Ve¬ 
likoj Britaniji s Irskom i u Belgiji, najbolje uređjeni baš po- 
trošarinski porezi s osobitim obzirom na životne potrebštine. 
Kod nas naprotiv, i to krivnjom magjarske feudalne aristo¬ 
kracije, zajednički ugarsko-hrvatski sabor vieća samo o đržavo- 
pravnim i vojničkim pitanjima, dotično ne vieća ni o njima, 
a reforma poreznoga sistema ne pretresa se ni u štampi, kamo li 
u parlamentu. 

Nema nikakve sumnje, da bi naš hrvatski sabor, čim bi 
mu se vratila kompetencija i u poreznim pitanjima, mnogo toga 

preuredio i popravio, premda je i tu opravdana bojazan, da ne 
bi odlučivali naši pučki kulturni elementi, te bi naš porezni 
sistem mogao i nadalje ostati kud i kamo nekulturniji, nego 
što je naš narod. No uza sve to ponavljamo, da možda ni po¬ 
datci o razgranjenosti željezničke mreže, ni sudbena, pa ni 
školska statistika ne otvara tako jasnoga i širokoga vidika 
na kulturne odnošaje, kao pogled na porezni sistem. I zato 
posvema pravo imadu oni Talijani, koji strancu na pitanje : 
Kako vam je, odkad se Italija ujedinila ? — odgovaraju : Pune 
su nam tamnice, prazan želudac, a još prazniji žep . . . 

4. Može li još tKo pobirati porez osim države? 

Mlade pravnike na sveučilištu uče ponajprije razlikovati 
pravo od morala, i to po prilici ovako : Pravo je skup svih pri¬ 
silnih propisa, kojima se uredjuje uzajamni život medju lju¬ 
dima i zaštićuju njihovi uzajamni probitci. Moral je to isto, 
samo što moralni propisi nisu prisilni, t. j. za njima ne stoji 
državna vlast, nego samo ljudska savjest, dotično božja za- 
povied. Uz to moralni propisi vriede i za svu silu takvih ljud¬ 
skih odnošaja, koji se nikako ne dadu pravno, t. j. eventualno 
i prisilno urediti. Prema tomu svaki pravni propis ima biti 
moralan, ali svaki moralni propis ne mora biti pravan. 

Slično tomu možemo reći, da je svaki porez ujedno i do¬ 
brovoljni prinos, ali svaki dobrovoljni prinos nije zato porez. 
Osnovnim obilježjem porezu imala bi dakle biti prisilnost, 
baš kao i pravu. 

No ipak se o toj prisilnosti kod poreza vrlo malo govori. 
To je zato, što u današnjim modernim državama porezovnici 
u istinu samo onda ne plaćaju poreza, kad ga ne mogu platiti, 
a u drugu ruku, najunosniji porezi, kao svakovrstna potro- 
šarina, pristojbe i biljegovina, danas su takvi, da prave prisil¬ 
nosti kod njih ni nema, t. j. da u teoriji ovisi o dobroj volji po- 
reznikovoj, hoće li ih, ili ne će platiti. 

I upravo zato, što porezi sve to više gube obilježje prave 
prisilnosti, može se ozbiljno govoriti i o takvim porezima, kojih 
ne propisuje i ne utjeruje država, nego takve đrušlvene orga¬ 
nizacije, koje postoje samo radi svoje moralne snage. 

Najglasovitiji i najunosniji takav dobrovoljni porez jest 
t. zv. „Petrov novčić”, kojega se u samoj Francuzkoj znade 
sabrati godišn]e oko 17 milijuna franaka. 

Kako je naime poznato, nije rimski papa priznao t. zv. 
talijanskoga zakona o garancijama, t. j. zakona, kojim je tali¬ 
janska komora i poslie ulaza talijanske vojske u Rim zajam¬ 
čila papi njegovu suverenost i ponudila mu godišnju odštetu 

2 milijuna lira. Papa je naravski tu odštetu odbio, a time mnoge 
katoličke uredbe i ciela duhovna vlada nad katoličkim svietom 
dospješe u nemalu nepriliku. Iz te neprilike izbavio je papu i 
vrhovnu crkvenu upravu dobrovoljni katolički porez, kako 
s punim pravom možemo nazvati „Petrov novčić”, kao dokaz, 
da prave suverenosti može biti i bez oslona na vojničke ba¬ 
junete. 

Iza ovoga katoličkoga poreza najbolje je uspio stranački 
socijalistički porez u Njemačkoj i narodni porez u češkoj. 

Kako je poznato, kanio je knez Bismarck socijalizam u 
Njemačkoj suzbiti i time, što je dao ukinuti zastupničke dnev¬ 
nice na njemačkom državnom saboru. Tako se nadao postići, 
da će radničtvo ostati bez svojih zastupnika, jer da socijali¬ 
stički prvaci ne će ni moći ni htjeti o svom trošku boraviti i 
živjeti u Berlinu za čitavo vrieme saborskoga zasiedanja. No. 
tu se Bismarck prevario, jer je njemačko radničtvo i u prak¬ 
tičnoj financijalnoj organizaciji pokazalo takvu sviest i snagu, 
kakvu je razumno mogao predvidjeti svatko, tko je pozna¬ 
vao u jednu ruku strogu stranačku disciplinu socijalne demo¬ 
kracije u Njemačkoj, a u drugu ruku razmjernu lakoću, po¬ 
birati malene prinose od tvorničkih radnika, koji su zaposleni 
u velikom broju na jednom mjestu, i kojima je plaća nepre¬ 
stance rasla, koli radi vanrednoga napredka njemačke indu¬ 
strije i trgovine, toli radi uzorne solidarnosti njemačkoga rad- 
ničtva. Danas njemački socijalistički porez presiže na godinu 

3 milijuna kruna, te je za to njetko duhovito kazao, da je kod 
izbora za njemački državni sabor vodstvo soc. demokracije 
najveći i najopasniji potez kapitalista. 

Češki narodni porez nastao je kao najpreča narodna po¬ 
treba pod germanizatorskim austrijskim vladama poslie dua¬ 
lizma. U češkoj je bilo toliko ustavne slobode, da se narod 

mogao slobodno organizovati i u političke stranke, a još slo¬ 
bodnije za gospodarsku i kulturnu narodnu obranu. Tako je 
nastao cieli niz narodnih obranbenih saveza, a medju njima 
osobito središnja Matica školska, koja imade godišnji pro¬ 
račun blizu jedan milijun kruna (god. 1908.), a od toga je osam 
desetina prihod od dobrovoljnih prinosa iliti od narodnoga 
poreza. 

U najnovije vrieme, naime tečajem 1904. i 1905., silno se 
u Češkoj i u Moravskoj razširio narodni biljeg, kojim već na 
slotine društava i štedionica i drugih korporacija biljeguje 
svoje račune, pozive, pisma i t. d. Osobito je značajno iztak- 
nuti, da na stotine čeških gradskih i seoskih obćina znade tih 
narodnih biljega kupiti i za koju stotinu kruna najedanput, 
tako, da ovaj narodni porez mora u istinu postati tako obilnim 
vrelom prihoda, da će s vremenom češko narodno vieće — 
narodni rada — moći do kraja provesti organizaciju češkoga 
naroda kao savršene moralne cjeline. 

I kod nas u Hrvatskoj, kao i kod naše braće Slovenaca i 
Srba, ima već liepih početaka narodnoga poreznoga sistema, 
te se pomalo počeo uvoditi i narodni biljeg za družbu sv. Čirila 
i Metoda u Istri. No podpun uspjeh u ovoj stvari postići će se 
kod nas istom onda, kad poput Čeha uvidimo, da prava na¬ 
rodna sviest nije u pukom izticanju narodnoga imena i na¬ 
rodne trobojnice, nego u ljubavi k narodnomu jeziku, u nje¬ 
govanju narodne knjige i svih onih kulturnih elemenata, ko]i 
čine, da množina ljudi jednakoga govora sačinjava veličan¬ 
stvenu cjelinu, kojoj se veli narod. 



DIO DRUGI. 

O državnom proračunu. 

I. 0 proračunu u obće. 

Što je to proračun? 

Kad u misli preletimo prvi dio ove knjige, možemo mnoga 
njezina poglavlja u neku ruku prispodobiti liečničkim recep¬ 
tima i drugim propisima, što se daju bolestnicima i zdravomu, 
samo što se kod zdravih ljudi svi ti propisi zovu liepim ime¬ 
nom nauka o zdravlju ili higijena, dok se propisi za bolestnike 
nazivlju naukom o liečenju ili medicinom. Pavao Leroy-Beau- 
lieu prispodablja vrlo duhovito nauku o proračunu propisima 
o zdravstvu, bez kojih da ne pomažu ni najbolji recepti najsa- 
vršenijih poreznih sistema. 

I u istinu : Neka su porezi slobodno pravedno razdieljeni 
i neka nisu pretežki, slabo će to pomoći takvoj državi, u kojoj 
se o milijunima, pa i o milijardama državnih prihoda ne bi vodio 
ni takav točan račun, kako se to u naše doba zahtieva već i od 
svake trgovačke tvrdke. 

Kad nam naši starci znadu pripoviedati, kako su se ne¬ 
kada za Napoleona I. stare papirnate forinte na četvero tr¬ 
gale, a svaka ta četvrtina vriedila je po prilici io novčića ; 
kad čitamo u povjesti francuzke revolucije, kako su asignati 
poplavili cielu republiku, i kako na koncu konca nisu ništa 
vriedili, kad nješto slična vidimo danas u susjednoj Italiji ; kad 
čujemo ili čitamo, kako ovoj ili onoj državi prieti bankrot, mislimo 
kod toga obično na to, da je tomu kriva prezaduženost, te jedva 
komu pada na um, da tomu traži uzrok u slabom ili nikakvom 
državnom proračunu, u slaboj ili nikakvoj državnoj higijeni. 

Proračun je dakle više umieće i vještina, dok je nauk o 
porezu i o poreznim sistemima u istinu prava gospodarska 
znanost logikom sredjena, a izkustvom utvrdjena. 

Na prvi mah se čini, da nema ništa lakšega na svietu, nego 
li odrediti, na što ćeš i kako ćeš što potrošiti, osobito ako te 
ne boli glava, od kuda ćeš uzeti novce. No tko je imao makar 
i svojih novaca oveću svotu, taj zna, da je velika briga, i rekli 
bismo, prava vještina novce takodjer pametno potrošiti. Po¬ 
gotovo to vriedi, kad se radi o tudjim novcima. Ta vještina 
mora biti još veća, kad čovjek opazi, da troškovi pravilno i 
upravo naglo rastu, često puta mnogo naglije, nego li prihodi. 
A onda nije tu samo briga, kako ćeš tolike novce potrošiti, i 
to baš za ono, što biti mora, nego tu treba o svem načiniti tako 
točan priegled, da ciela stvar može doći na kontrolu i nestru- 
kovnjacima, čitavomu javnomu mnienju, a napose zakonitim 
predstavnicima njegovim, narodnomu zastupstvu. 

Već ravnateljstva raznih novčanih zavoda i svakovrstnih 
industrijalnih poduzeća osjećaju neko osobito čuvstvo, kad 
svake godine stupaju pred svoju glavnu skupštinu, u kojoj 
su ravnatelji gotovo redovito najuplivniji dioničari. A kako je 
istom vladi, kad dolazi pred sabor, koji ima pravo i dužnost 
u potankosti izpitati svaku stavku proračuna! 

Tu je očito na prvi mah, da se vlada boji prigovora, da je 
za to odredila previše, a za ono premalo, te joj se može dogo¬ 
diti, da joj se koja stavka ili ne odobri, ili da joj se sasvim pro- 
mieni. 

Iz ovoga odmah vidimo glavno obilježje državnoga pro¬ 
računa : To nije samo neka približna osnova, po kojoj se imadu 
potrošiti državni prihodi, nego je to u potankosti označeni 
priegled državnih prihoda i razhoda, a taj priegled, jedanput 
po saboru prihvaćen, postaje stroga granica, koju vlada ni¬ 
pošto ne smije prekoračiti. 

Prema tomu bi se činilo, da nije baš težko točno iliti u de¬ 
finiciji izreći, što je to državni proračun. Pa ipak jedva ćemo 
naći prava definiciju. 

Pravilnik francuzkoga državnoga računovodstva veli za 
proračun ovako : ,,Proračun je spis, u kojem su predvidjeni 
i odobreni godišnji prihodi i razhodi države ili drugih područja, 
za koja zakon odredjuje iste stege." — Nekoji francuzki strukov- 
njaci, primjerice Audiferet i Josip Garnier u svojim djelima, 
jednostavno ne vele, što je proračun, nego samo o njem pišu. 

Stari francuzki rječnik političke ekonomije zove proračun 
službenim izvješćem o javnim prihodima i troškovima, eko¬ 
nomista Say bilancom državnih potreba i vrela, Pavao Leroy- 
Beaulieu priegledom, u kojem se procjenjuju i prispodabljaju 
prihodi i troškovi. 

Rene Stourm veli s pravom, da je bitna oznaka državnomu 
proračunu odobrenje sabora. Prema tomu mogli bismo reći 
ovako : Državni je proračun potanki, strogo razdieljeni prie- 
gled državnih prihoda i troškova, koji se sastavlja unapried 
za svaku godinu, da bude vladi neprekoračiva granica u pod¬ 
mirivanju državnih potreba. 


Razlika medju državnim i privatnim pro¬ 
računom. 

Glavna je razlika u tom, što je privatni čovjek sam go¬ 
spodar svoga imetka i svoje privrede, te mu nitko ne može i 
ne smije odredjivati, kako će trošiti svoj prihod, osim u nje- 
koliko osobitih slučajeva, i to onda, kad privatnik svojom 
razsipnošću ili svojim nerazumom oštećuje osobe, za koje se 
je dužan osobito brinuti. Država naprotiv ne samo da nije ab- 
solutna gospodarica državnim prihodima, nego što dalje, to 
je više odgovorna narodnomu zastupstvu za razpolaganje po¬ 
reznim i dragim dohodcima. 

Privatnik nadalje vazda mora računati s tim, da su nje¬ 
govi prihodi vrlo ograničeni ; dok naprotiv država u normalnim 
prilikama— nije li naime njezina porezna snaga već izcrpljena 
— može računati kud i kamo s većim prihodom, nego što ga 
faktično ima. 

Ovu drugu razliku drže mnogi strukovnjaci upravo glav¬ 
nom i tvrde dapače, da se kod državnoga proračuna zapravo 
i ne radi o prihodima, nego samo o troškovima, jer da država 
može uviek naći pokriće za svaki svoj izdatak, dok privatnik 
naprotiv mora neprestance razmišljati samo o tom, kako bi nješto 
privriedio, a istom onda, kad već ima kako tako osigurani prihod, 
da može odrediti i svoj trošak, i to strogo prema tomu prihodu. 

Gledajući, kako su se upravo gorostasno povećali troškovi 
svih država cieloga svieta, kako je primjerice naša ugarska 

saveznica od 26 milijuna forinti god. 1867. povisila svoj državni 
proračun preko 1 milijarde Kruna god. 1907., čovjek bi u istinu 
usvojio mišljenje, da medju državnim i privatnim proračunom 
ne postoji samo velika razlika, nego neka bitna opreka, i da je 
država zbilja kao neko vrhunaravno biće, koje može grabiti i 
razsipati bez straha, da će svoju kesu ikada izprazniti. No kad 
pogledamo strahovitu biedu nezaposlenih milijuna radničkoga 
puka, i kad znamo, da opet drugi milijuni seljačkoga naroda 
još iz veće biede upravo bježe i preko mora, ostavljajući rodni 
dom prečesto u razsulu, onda ćemo s podpunim uvjerenjem 
priznati, da je bezumno i zločinački izticati ovu drugu razliku, 
a gotovo sasvim zaboravljati na ono prvo, po čem pojedini 
čovjek može gotovo uviek raditi sa svojim, što hoće, pa imao 
milijune i milijarde, dok su države, t. j. vlade, strogo obvezane, 
najprije unapried točno označiti, u što će potrošiti i posliednji 
filir narodne muke, a i onda, kad im se ta naznaka odobri, mo¬ 
raju se je držati točno onako, kako je to u onom odobrenju 
odredjeno. 

I da u nauci o proračunu nema ništa drugo, nego ova glavna 
i temeljna razlika, radi koje i jest državni proračun pravo umieće, 
koje se neprestance usavršuje, a ipak je još tako nesavršeno, 
da narodu za izpražnjene žepove ostanu još i oguljena ledja 
—■ da ništa drugo nema kod proračuna, već je ovo samo po 
sebi dosta, da cielu tu nauku pratimo s najvećim zanimanjem, 
dotično da tu vještinu s najvećim interesom izpitamo, i da si 
od nje usvojimo barem ona pravila, bez kojih u obće nema 
državnoga proračuna, nego samo puka razsipnost, za kojom i 
radi koje obično nastaju strašne i krvave revolucije. 

Kako je nastao državni proračun? 

Mi Hrvati, kad kažemo ,,ustav“ i „ustavnost", mislimo 
samo na političku slobodu, a ima nas i takovih, koji držimo, 
da je ustavnost primjerice i to, kad obćinstvo može bez kazne 
izlupati obćinske redare, ili kad je posvema slobodno svoje 
političko mišljenje izraziti ne samo riečju i perom, nego i takvim 
činom, radi kojega strada imetak, pa i osoba protivnikova. Stari 
naši velikaši, ili kako se službeno govorilo, „staleži i redovi", 

bili su nepokolebivo uvjereni, da je ustavnost u njihovim sta- 
ležkim povlasticama, prema kojima kmet bijaše smet, a kralj, 
bio domaće ili tudje krvi, samo prvi i najmoćniji velikaš. I za 
to čim je iz Francezke, dotično iz Velike Britanije i k nama 
Hrvatima doprlo takvo shvaćanje ustavnosti, prema kojemu 
je prvo i glavno pravo naroda gospodariti svojom mukom, 
t. j. dozvoliti, pa i ne dozvoliti porez i strogo paziti, da se po¬ 
rezni novac troši samo na državne potrebe — kad je to k nama 
došlo, već su naši stališi i redovi Hrvatsku tiesno svezali s Ugar¬ 
skom samo zato, da i u toj čvršćoj svezi i nadalje ostanu sa¬ 
movoljni, t. j. po njihovu ustavni gospodari svojim kmetovima. 

Kod nas se i o francuzkoj revoluciji prilično pisalo, a što¬ 
šta se i zna ; ali to se ne zna, ili se na to ne polaže osobita važ¬ 
nost, da je medju „pravima čovjeka" u 14 . članku i ova izjava : 
„Svi državljani imadu pravo, da ili sami, ili po svojim zastup¬ 
nicima ustanove potrebu javnih daća, da na njih slobodno pri¬ 
stanu, da paze, na što se upotrebljuju, da im odrede svotu, 
temelj, način uplate i dobu, dokle će trajati." 1 

Ali posvema bismo krivo mislili, da po ovom sudimo, kako 
je državni proračun možda revolucionarna uredba. Baš na¬ 
protiv. U Englezkoj, kako to piše i kod nas poznati povjest- 
ničar Macauley, „koliko god bijaše velika kraljevska vlast, 
vazda ju ograničivahu tri velika ustavna načela, sva tri tako 
stara, da nitko točno ne zna, kada su nastala, sva tri tako jaka, 
da su prirodnim svojim razvojem kroz pokoljenja stvorila da¬ 
našnji naš poredak. Na prvom mjestu kralj je imao zakono¬ 
davnu vlast samo zajedno s parlamentom ; nadalje kralj ne 
mogaše pobirati nikakve daće bez privole toga istoga parla¬ 
menta ; napokon morao je vladati prema zakonima kraljevine, 
i ako bi ih povriedio, odgovarali su za to njegovi savjetnici i 
činovnici . . . Deklaracija god. r688. samo sjeća na ova načela 
. . . ona naročito iztiče, da bez privole sabora ... ne može vladar 
pobirati od svojih podanika nikakvih daća." 2 

Ali što je kod ove stvari najvažnije, naglašuje Macauley 
osobito, da ovo pravo dozvoljavati i uzkraćivati kralju daće 

1 Rene Stourm, Le Budget, III. ed., Pariš 1896., str. 4. 

2 Paul Leroy-Beaulieu, Finances, II., str. 14. 

S. Radić: Današnja financijalna znanost. 19 

pripada cielomu englezkomu narodu i da je to „neosporiva 
baština svakoga Engleza.” 

Ovo temeljno ustavno pravo nije se dakle smatralo po¬ 
vlasticom kojega staleža, ili kojega političkoga teritorija, nego 
bitnom oznakom slobodnoga državljanina. Zato englezki iz- 
seljenici, ostavivši svoju staru domovinu i osnovavši si u da¬ 
našnjim Sjedinjenim Državama novu domovinu, nisu ni mogli, 
ni htjeli englezkomu kralju, dotično englezkoj državi nipošto 
dozvoliti pravo, da ih oporezuje makar najmanjom svotom. 
Premda su te englezke kolonije u sjevernoj Americi još pri¬ 
znavale vrhovničtvo matere zemlje, i premda su u međjuna- 
rodnim ođnošajima dragovoljno htjele biti sastavni dio bri¬ 
tanske države, premda su dakle, kako bi kazali naši magjarski 
susjedi, priznavale jedinstvenu državnu britansku ideju, ipak 
su u prvom svom oštrijem sukobu s englezkim parlamentom 
izdale ovu izjavu : 

„Kralj Velike Britanije spojio je svoje nastojanje s na¬ 
stojanjem drugih osoba — naime s parlamentom englezkim — 
da nas podvrgne vlasti, koja je tudja našemu ustavu, i koje ne 
priznaju naši zakoni, te je u tom nastojanju dao svoju sank¬ 
ciju tobožnjim zakonima, kojima se nama imadu nametnuti 
daće bez naše privole.“ 1 

Eto, ovako su govorile za onda još siromašne, malobrojne 
naseobine svojoj materi zemlji i svomu zakonitomu kralju 
samo zato, jer se je prezrelo i pogazilo temeljno ustavno pravo 
englezkoga državljanina i jer se diralo u njegov žep bez nje¬ 
gova pitanja. 

Ali još bliže na samom evropskom kopnu imademo isto 
takav sjajan primjer ove zdrave i prave ustavnosti. Glasoviti 
holandijski historik Motley piše naime o svojoj domovini ovako : 
„Središnji sabor Holandije imadjaše prema velikoj ustavnoj 
diplomi vlast odredjivati sve poreze ... i vlada bijaše dužna 
sama osobno doći i moliti novaca od sabora." 2 Što je još za- 
nimivije, velika ustavna diploma holanđijska tako je stara, da 
se ni ne zna pravo, kad je nastala. 

1 Paul Leroy-Beaulieu, Finances, II., str. 15. 

2 Isto djelo, str. 14. 

Odkad je Francuzka pod Lujom XIV. postala središtem 
i ognjištem svemu duhovnomu životu u Evropi, ravnalo se 
evropsko javno pravo ponajviše prema francuzkomu uzoru. 
I zato je već spomenuti članak 14. o pravima čovjeka 
i svekolika republikanska ustavna teorija i praksa odlučno 
djelovala na svu ostalu Evropu osim Turske. Englezko shva¬ 
ćanje ustavnosti tako je proniklo i najkonservativnije kru¬ 
gove, da je pod vladom obnovljene monarkije bourbonske 
grof Roy u zastupničkoj kući ovako progovorio o pravu sabora 
kod odredjivanja proračuna : ,,Daće i pripomoć državi odre- 
djuju se samo za državne potrebe i za neodgodive nužde. Ne¬ 
posredna posljedica ovoga načela jest, da onaj, tko ima pravo 
porez dozvoliti, ali tko to ne mora i učiniti, nego samo koliko je 
potrebno, i to koliko je baš naprosto nužđno, da taj naravski 
ima pravo izpitati, da li se porez u istinu traži za neodgodive 
državne potrebe, da ima pravo prorešetati te potrebe, tro¬ 
škove i obrazloženje troškova i nadzirati, kako se je dozvoljenim 
novcem gospodarilo, te se osigurati, da nije bio upotrebljen 
u drugu svrhu, nego za koju bijaše odredjen. U drugu ruku 
na porezima ne unidje uviek toliko, koliko se računalo ; često 
unidje manje, a kadkada i više. I isti troškovi mogu biti manji, 
nego se je predvidjelo, te u državnoj blagajni može ostati sad 
veći, sad manji suvišak. Državne dakle potrebe i pravo države 
na porez podvrgnuto je ovim različnim prilikama. Zato sve ovo 
mora izpitati sabor, koji porez dozvoljava prema potrebi, u 
kojoj pozna račune i fakta, što spadaju na proračun." 1 

Ovdje je posvema jasno stari monarhista izrekao klasičko 
englezko načelo, da nema ustava ni ustavnosti bez takvoga prava 
sabora odredjivati državni proračun, da je to pravo ograničeno 
jedino tom spoznajom i tom činjenicom, da se državne potrebe 
moraju podmirivati, ali ni to ograničenje nipošto ne izključuje, 
da sabor i takvih neodgodivih potreba slobodno ne dozvoli, 
t. j. ponajprije svestrano ne izpita i ne pretrese. 

Pravo naroda, dotično porezovnika, da po svojim za¬ 
stupnicima izpituju i kontroluju državni proračun, tako se uobi¬ 
čajilo u svim prosviećenim državama, da je i ista samodržavna 
Rusija još prije nego je stupila na put moderne ustavnosti, 

1 Paul Leroy-Beaulieu, Finances, II., str. 4—5. 

* 

stvorila posebni organ, državno vieće, u kojem su prve poli¬ 
tičke i upravne ličnosti, da proračun sastave, i u kojem je od- 
redjen takav nadzor nad upotrebom proračuna, da su takovi fi- 
nancijalni nadzornici posvema neodvisni od ministarstva fi¬ 
nancija. 

Još jedna jedina država na evropskom tlu nema državnoga 
proračuna, nad kojim bi bila bilo direktna, bilo indirektna ustavna 
kontrola. To je Turska, koja i onako po čitavom svom ure- 
djenju nikada ne bijaše, a nije ni danas na evropskom tlu ništa 
•drugo, nego puki vojnički tabor. 

Tri obilježja pravoga državnoga proračuna. 

Evropski i neevropski narodi prečesto upravo zavidjaju 
Anglosasima na njihovom ugledu, što ga uživaju u svietu, na 
njihovom vanrednom bogatstvu i na njihovoj svestrano razvitoj 
kulturi, koja čovjeka to više osvaja, što je bolje pozna. Ali se 
vrlo riedko i riečcom spominje ponajglavniji uzrok i ugledu i 
bogatstvu i kulturi anglosaskoj. A ipak je taj uzrok na dlanu. 

Da tu stvar podpuno ocienimo, sjetimo se samo ovih činje¬ 
nica : Mi Slaveni u obće, a napose mi Hrvati moramo si, kako 
se ono veli, od usta odkidati, da koliko, toliko podmirimo takove 
obće narodne potrebe, koje se svuda u prosviećenom svietu 
smatraju za neodgodivu državnu nuždu : Mi moramo privatno 
sabirati i uzdržavati tolike svoje škole u Istri, i još nam oko 18 
tisuća naše hrvatske djece ostaje bez hrvatske škole, ili bez 
škole u obće. česi u tu svrhu saberu godišnje do milijun Kruna 
i još oko 75 tisuća češke djece nema češke škole. Ali ne samo na 
kulturnom, nego i na čisto gospodarskom polju ostajemo mi Sla¬ 
veni bez državne pomoći, dapače, kako je ono češki prvak Rieger 
jednom sgodom ministru predsjedniku grofu Taaffeu kazao : 
Sve, što imamo, stekli smo ne samo bez države, nego obično i 
proti njoj. 

Sad prosudimo : U samoj habsburžkoj monarkiji plaćamo 
mi Slaveni svih poreza i daća oko poldrug milijarde kruna 
svake godine, a iz državne blagajne ne primamo za svoje životne 
potrebe često ni jednoga jedinoga filira. Tu je onda posvema 
naravski, da se ni naša prosvjeta ni naša privreda ne može raz- 

vijati onako snažno i svestrano, kako bi se mogla i morala prema 
vanredno povoljnomu našemu zemljopisnomu položaju, prema 
neizcrpivomu prirodnomu bogatstvu zemalja, u kojima živimo, 
i prema takvim duševnim sposobnostima, koje nam svi naši ne¬ 
prijatelji priznaju i zavidjaju. 

Malobrojna naša inteligencija upravo je na mukama radi 
svih tih nebrojenih apela na njezinu požrtvovnost ; Nema 
naime teže stvari, nego iz sve duše htjeti nešto dati i učiniti 
za obće narodno dobro, a ne možeš, osim ako prikratiš i sam sebe, 
a još više svoju obitelj, što je opet neekonomski, a po zdravom 
englezkom shvaćanju upravo bezumno. 

Anglosas nikada ne dolazi na takove muke. Kad podmiri 
svoj porez, znade, da je tim doprinio za sve neodgodive državne 
i narodne potrebe, a ima li od Boga obilje sredstava, upotrebljuje 
ih gotovo izključivo u dobrotvorne svrhe, ili za takove prosvjetne 
uredbe, koje su u narodnoj kulturi od prilike ono, što su u pri¬ 
vatnom kućanstvu predmeti od razkoši. Nego mogao bi tko ka¬ 
zati : Ovo je zato, što mi Slaveni nemamo svoje države, pak 
prema tomu ni ne možemo imati pravoga svoga državnoga pro¬ 
računa. . . 

Ovo je istina samo za Slavene u Turskoj, Ugarskoj i Pruskoj. 
Ruski Slaveni imaju svoju državu, ali mi evo gledamo na svoje 
oči, da se je velika ruska revolucija bavila svačim više, nego 
li time, da najprije pribavi i osigura narodu temeljno ustavno 
pravo : prvu rieč kod državnoga proračuna. 

U drugoj jednoj velikoj državi, u Habsburžkoj monarkiji, 
imademo mi Slaveni ne samo brojnu većinu, nego smo već u 
većini i u glavnom njezinom zakonodavnom zboru na bečkom 
carevinskom vieću. Pa ipak do dana današnjega nije medju 
slavenskim strankama bilo još ni najmanjega pokušaja, da se 
sve slože u tom, kako bi carevinsko vieće u istinu i u proračun¬ 
skim stvarima bilo pravi parlamenat i kako bi se milijarde po¬ 
reznoga novca trošile u kakvom takvom razmjerju prema brojnoj 
i poreznoj snazi i prema potrebama te slavenske većine. 

Pa i kod nas u Hrvatskoj kroz čitavo doba naše nove ustav¬ 
nosti na kakvom takvom narodnom temelju nije bilo jošte niti 
jedne jedine proračunske razprave, u kojoj bi se samo čuo, 
a kamo li bi prevladao nazor, da se državni proračun irnade iz- 



294 


pitivati do najmanjih potankosti, i da sabor ne smije proračuna 
dozvoliti, dok ne dobije od vlade najtočnijih obaviesti i podpu- 
noga obrazloženja osobito za sve glavnije stavke. 

Jednom riečju, mi znademo biti do skrajnosti požrtvovni 
sa svojom privatnom imovinom i s onim neznatnim dohodkom, 
kojim razpolaže pojedinac. Ali nam gotovo ne pada na um, 
da za obći narodni dohodak budemo prema toj svojoj požrtvov- 
nosti neumoljivo strogi i da iz državnoga proračuna učinimo 
prvo i glavno sredstvo, da podignemo svoj narodni ugled, svoju 
privredu, svoju kulturu. 

A kako je istom u Srbiji i u Bugarskoj, gdje nema baš ni¬ 
kakvoga izgovora, da netko drugi smeta slobodnoj volji narodnoga 
zastupstva, kako to vriedi i za slavensku većinu na carevinskom 
vieću, a pogotovo za hrvatski državni sabor, koji dobiva na 
pretres samo jedno već odglasovano poglavlje državnoga pro¬ 
računa — ugarskoga. 

Da je pravi državni proračun prema englezkoj teoriji i 
praksi u istinu prvi i glavni uvjet državnoga i narodnoga na- 
predka, dokazuje nam najbolje Turska, Tunis i Egipat. Nad 
Turskom je danas i bez obzira, da se ne osvrćemo na Macedoniju, 
evropska financijalna kontrola, a isto je tako nad Tunisom i 
nad Egiptom s tom žalostnom razlikom, da i Tunis i Egipat 
imadu svoju samostalnost tek na papiru, a faktično je Tunis 
tako pod vlašću Francuzke, kako je Egipat pod vlašću Velike 
Britanije. 

Da Rusija nije za vremena stvorila, da tako kažemo, poseb¬ 
noga svoga proračunskoga sabora, da nije naime s financijalnoga 
gledišta faktično postala kudi kamo ustavnija, nego li je, recimo, 
Ugarska, gdje je vlada od robske većine vazda dobila i danas 
dobiva, što hoće, bio bi poslie zlokobnoga rata s Japanom 
i poslie još zlokobnije revolucije i veliku slavensku carevinu 
zadesio isti udes, kao i Tursku. 


Pokušaji, da se izigra ustavno proračunsko pravo. 

Glasoviti bankir Necker, kojega je Luj XVI. u svojoj 
stisci učinio ministrom financija, pokušao je na dosta duhovit 
način, da izigra pravo sabranih francuzkih staleža, da izpituju 

državni proračun po englezkoj praksi. Za to je u svom inače 
glasovitom financijalnom izvješću kazao i ovo : 

,,Financijalno izvješće Njegovoga Veličanstva, koje će vam 
se predložiti, sadržaje stalne državne prihode i troškove. Prihodi 
i troškovi nisu u nijednoj godini ništa osobita : Bit će vazda 
jedni te isti, osim ako se promiene novim odredbama." . . . 

I u tom smislu govorio je Necker dalje, braneći, kako se 
vidi, načelo, da parlamenat imade pravo proračun samo jedan 
put dozvoliti, a što je jedanput dozvolio, da toga više ne može 
opozvati, te bi mu preostajalo samo to pravo, da nove promjene 
opet prihvati. 

Slično tomu govorio je i knez Bismarck u pruskoj za¬ 
stupničkoj kući god. 1862., kad je saborska većina na temelju 
jedne prijašnje rezolucije prihvatila red, u kom nepokolebivo 
stoji na pravu, što ga imade parlamenat kod dozvole proračuna. 
Bismarck je istodobno upotrebio jedan posvema neustavan 
dokaz, pobijajući saborsku adresu, sastavljenu u istom smislu, 
i veleći doslovce i ovo : 

„Osnova adrese ima tu neosporivu zaslugu, da razpršuje 
svaku sumnju. Ako ovaj nacrt bude prihvaćen, ako si komora 
u istinu prisvaja izključivo pravo, da ona definitivno odredjuje 
proračun, da traži od kralja odstup ministara, koji nemaju nje¬ 
zinoga povjerenja, da svojim proračunskim zaključcima ustanov¬ 
ljuje sastav i organizaciju vojske, da kontroluje odnošaj vlade 
prema njezinim organima, ako se sve to prihvati, onda se ne će 
moći poricati, dasi parlamenat prisvaja prevlast nad krunom." 1 

Premda su Prusku, može se reći, stvorili Hohenzollemi, i 
premda je Bismarck upotrebio još i tu doskočicu, da se i zakon 
o proračunu ima stvoriti kao svaki drugi zakon, t. j. ne samo 
glasovanjem dolnje kuće, nego i s odobrenjem gornje kuće 
i s potvrdom kraljevom, a budući da gornja kuća i kralj bi¬ 
jahu složni, da se shvaćanje dolnje kuće imade odbiti kao jedno¬ 
strano i protuustavno, uza sve to nije Bismarck našao većine 
za svoje predloge, pa kad je kašnje pruski sabor ograničio s ob¬ 
zirom na vojsku svoje proračunsko pravo, učinio je to sasvim 
slobodno i dragovoljno. A učinio je to istom poslie toga, kad je 
kralj Fridrik VilimL, dotično njegov svemoćni ministar Bismarck, 

1 Paul Leroy-Beaulieu, Finances, II., str. 16. 

podpuno priznao pravo sabora i u državnom proračunu. Bilo 
je to poslie pobjedonosnoga rata Prusije s Austrijom, kad bi 
čovjek očekivao sasvim drugi postupak. Ali Bismarck se već 
tada spremaše na svoj razbojnički napadaj na Francuzku, 
pa je zato u priestolnu besjedu, kojom je otvoren pruski sabor 
god. 1866., metnuo i ove stavke : ,,Ovih posljednjih godina nije 
proračun mogao biti odredjen . sporazumno s narodnim pred- 
stavničtvom. Javni troškovi, učinjeni u to doba, nemaju dakle 
zakonske osnove, koja, što ovim ponovno priznajem, može 
nastati . . . samo tako, da se moja vlada i obje saborske ko¬ 
more svake godine sporazume u zakonu o proračunu . . . 
Ako je moja vlada vodila'državne poslove bez ovoga zakonskoga 
temelja, učinila je to samo zato, jer je bila uvjerena, da se radi 
o samom obstanku monarkije. “ 1 

Kolika je razlika izmedju ovoga priznanja i samosviestnoga 
izazova Bismarckova od 27. siečnja 1863., kad je medju inim 
kazao i ovo : „Proračuna nema. To je nepravilno. Ali ustav ne 
daje za taj slučaj riešenja. Pravo riešenje moralo bi biti u kom¬ 
promisu. Ako kompromis ne uspije, nastaje sukob, a budući 
da se državni život ne može zaustaviti, postaje sukob pitanje 
sile. Tko ima silu u ruci, postupa onda po svojoj volji." 2 

Ima još i drugih primjera, gdje su vlade sličnim načinom 
pokušale izigrati pravo sabora, da odredjuje državni proračun. 
Tako je bilo primjerice u Danskoj 1887., kad je ministar Estrup 
usvojio mišljenje Bismarckovo, i god. 1891. u republici Chile, 
kad je predsjednik Balmaceda svojom silovitošću proti narodnomu 
zastupstvu u pitanju proračuna doveo do gradjanskoga rata. 
Bisrnarckov pokus ipak je najvažniji jedino zato, što su u istinu 
četiri državna proračuna uzakonjena samo privolom velikaške 
kuće, povredom izrične ustanove ustava od 31. siečnja 1850., 
drugo zato, što je i pruska vlada na koncu konca osjetila, da je 
na bajunete težko i sjesti, a kamo li na njima ležati. 

U najnovije pokuse, da se vlada bez sabora i .proračuna, 
spada i današnje banovanje baruna Raucha, ali nema sumnje, 
da ni ovaj pokus ne može uspjeti, to manje, što su oko Hr¬ 
vatske na daleko i široko sve same strogo ustavne države i vlade. 

1 Isto djelo, str. 18. 

2 Stourm, Le Budget, str. 23. 

Dvie englezke revolucije radi ustavnoga 
prava dozvoljavati porez. 

Upravo je neprocjeniva šteta, što se na evropskom kopnu, 
pa naravski i kod nas u Hrvatskoj, gotovo nimalo ne pozna 
razvoj englezkoga ustava i što inteligencija nema jasnih pojmova 
o pravom uzroku i o zamašnim posljedicama obiju englezkih 
revolucija od 1648. i od 1688. Da su ove dvie revolucije barem 
donekle poznate tako, kao što je revolucija francuzka, mnoge 
evropske vlade prištedile bi sebi gdjekoji poraz, a narodima 
premnogu kušnju. 

Kako je već spomenuto, vriedilo je u Velikoj Britaniji 
od pamtivieka ustavno načelo, da svaki porez mora imati na¬ 
rodnu privolu. Proti tomu načelu ogriešili su se već Henrik 
VIII. i Elizabeta, no učiniše to privremeno i iznimno, pa zato 
radi toga nisu nastale nikakve zamašnije posljedice. Naprotiv 
Jakob I., čim je 1603. nastupio priestolje, htjede svoju samo¬ 
volju opravdati posebnom teorijom o kraljevskoj vlasti, koja 
da je nad zakonima, te kralj kao namjestnik Božji ne može to¬ 
bože biti vezan naročito u pitanju poreza. 

Pod vladom Jakoba I. nije radi ovakvoga neustavnoga shva¬ 
ćanja došlo do otvorenoga sukoba izmedju parlamenta i kralja, 
ali se je zato u narodu gomilalo ogorčenje, koje je kasnije to 
strašnije provalilo. Kad je Jakobov sin Karlo I. nastupivši 
priestolje 1625. liepo molio parlamenat, da mu s obzirom na 
njegovu mladost i na otčeve dugove dozvoli što veću državnu 
pripomoć, odazvao se parlamenat toj želji tek djelomice i zato 
ga kralj razpustio. Isto je bilo i s parlamentom 1626., kad je 
parlamenat usvojio načelo, koje još danas vriedi za englezki 
proračun : da se konačna odluka o zakonskoj osnovi o prora¬ 
čunu ima izreći u zadnjoj saborskoj sjednici. Ovo je Karla I. 
tako razdražilo, da je istom sada dao izjavu i proti samomu 
ustavu ovom porukom, izrečenom u njegovo ime : ,,Sva 
kršćanska kraljevstva imađjahu nekada sabore, dok vladari 
spoznavši svoju vlastitu snagu i videći nemiran duh u tim 
skupštinama, postepeno ne postigoše, da prevlada kraljevska 
moć. I u cielom kršćanstvu, izuzevši jednu jedinu našu zemlju, 
kraljevi su napokon ukinuli sabore". 1 Kad je Karlo I. istodobno 


1 Stourm, Le Budget, str. 11. 

odredio prisilni zajam, za koji je svaki državljanin imao platiti 
toliko, koliko je zadnji put sabor dozvolio poreza, nasta obća 
pobuna. Uzalud su dvorski pravnici dokazivali, da parlamenat 
ima pravo dozvoljavati samo porez, a kralju da ostaje njegovo 
preimućtvo sklapati državne zajmove. Englezi se ne dadoše 
nimalo smesti tom dvorskom mudrolijom, nego jednostavno 
uzkratiše plaćanje toga prisilnoga zajma, te je vlada morala po- 
rezovnike zatvarati. No kako su Englezi već onda imali ne¬ 
odvisno sudstvo i već kroz četiri stoljeća zajamčenu osobnu 
slobodu, nastala je prava uzrujanost istom poradi ovih uhap- 
šenja, dotično poradi utoka na vrhovno sudište. 

God. 1628. sazove Karlo I. po treći put parlamenat , ali 
mu odmah poruči : Ako ne udovolji svojoj dužnosti i ne do¬ 
prinese za državne potrebe, da će se zakonima svoje savjesti 
smatrati kralj obvezanim upotrebiti druga sredstva.” 2 Uz to 
je kralj dao popitati za mnienje nekoje sudce, koji odgovoriše 
ovako : U skrajnjoj potrebi može kralj sam propisivati daće, 
a je li ta potreba nastupila, vlastan je takodjer sam prosuditi.” 1 

Parlamenat na to odgovori glasovitom peticijom prava, 
u kojoj se obnavljaju i popunjuju odredbe još glasovitije velike 
ustavne listine od 1215. Samo se po sebi razumije, da je u pe¬ 
ticiji bila i ta izjava, da se bez narodne privole ne može po¬ 
birati nikakva daća. Osim toga je peticija izrično odsudila i 
prisilni i dobrovoljni zajam. Kako je Karlo I. bio u velikoj nov¬ 
čanoj stisci, dade toj peticiji svoju kraljevsku sankciju dne 
7. lipnja 1628. i dobije na to od parlamenta u glavnom sve, 
što je tražio. 

Ali kraljevska vlada uzprkos svojoj obvezi pobiraše i na¬ 
dalje dvie daće u lukama, premda je za obje već odavna sa¬ 
borska dozvola bila prestala. Zato četvrti parlamenat, sazvan 
1629., priznavajući potrebu obiju daća, htjede ih sam odobriti, 
ali pozove prije preda se njihove pobirače, da mu dadu neka 
razjašnjenja. To Karla I. tako razdraži, da je ovaj četvrti par¬ 
lamenat razpustio i pri tom jasno pokazao svoju namjeru, da 
u buduće vlada bez njega. I u istinu uvede Karlo I. monopol 
na sapun, na kože, na sol, duhan, čipke, maslac, platno itd. 
i dade dakako nadalje pobirati one dvie lučke daće. A kad sve 

1 Isto djelo, str. 12. 



to nije bilo dosta, odredi sam svojom vlašću pravi novi nov- 
cati porez, brodarinu, ili englezki s h i p-m o n e y, koja ga je 
stajala glave. 

Našlo se naime državljana, koji ni sada ne htjedoše pla¬ 
titi, medju njima i neki Hampden, za koga veli Guizot u svojoj 
povjesti englezke revolucije : „Hampden uzkrati uplatu: Ali 
bez srdžbe, bez buke, jedino u toj misli, da u svojoj osobi dade 
priliku za svečanu presudu o pravu svoje domovine.” 1 

Ciela je Englezka kao bez daha pratila ovu parnicu, u 
kojoj se nije radilo o 20 Hampdenovih šilinga, nego o svekolikoj 
budućnosti englezkoga naroda. Hampdena odsudiše, ali je zato 
sva Englezka planula ; sad je narodu bilo jasno, kakve mu se 
okove spremaju. 

Karlo I. ni u snu ne pomisli, da popusti, naprotiv od ožujka 
1629. pa do travnja 1640., dakle punih 11 godina, nema u En- 
glezkoj parlamenta. Za kopnenu Evropu to bi bila malenkost, 
ali za Veliku Britaniju bijaše to tako nečuvena stvar, kao da 
je kralj odredio, da se svim državljanima redom imade njihov 
imetak zaplieniti. 

Uza sve ovo nasilje došao je Karlo I. ipak u takvu nov¬ 
čanu stisku, da je 1640. sazvao parlamenat po peti put. Kralj 
ponudi, da će ukinuti brodarinu, od koje da nikada nije htio 
učiniti stalnoga dohodka, i dade svoju poštenu rieč, da nikad 
ne će pobirati poreza bez narodne privole. No budući da par¬ 
lamenat nije dao sve, što se od njega tražilo, pošalje ga kralj 
iznenada kući, a da nije ništa od njega dobio. 

Malo zatim, u studenom 1640., bude sazvan šesti i zadnji 
parlamenat, poznat pod imenom „dugi parlamenat”, koji je 
preživio Karla I. 

Ovaj sabor najprije pozove preda se kao zločince sve po- 
birače brodarine, a zatim brižno sastavi neku osobitu vrst 
proglasa na narod, u kojem su bile točno označene sve po¬ 
vrede netom spomenute peticije prava od 7. lipnja 1628. 

Doskora, 1642., došlo je do otvorene borbe medju kraljem 
i medju parlamentom i kralj iste godine pobjegne iz Londona. 
Za šest godina dade parlamenat kralja uhvatiti i dne 3. siečnja 
1649. javno smaknuti pred londonskom palačom Whit-Hall. 

1 Stourm, JLe Budget, str. 14., opazka. 

Istina je, da je u ovoj borbi od dvadeset i tri godine — 
1625. do 1648. — bilo i drugih povoda i uzroka, ali „nesumnjivo 
je, da je pitanje o proračunu sudbonosno utjecalo na bu¬ 
dućnost Englezke”. 1 

Ali u Englezkoj uz vanredno jaku ustavnost i kraljevska 
je vlast tako razvita, da se je morala opet obnoviti. No i Karlo II. 
dodje u sukob s parlamentom, čim je parlamentarni odbor 
god. 1668., izpitujući državni proračun, pronašao, da za poldrug 
milijun nema obrazloženja. Kralj je naprotiv tvrdio, da je od 
svoga privatnoga imetka dosta potrošio za državne potrebe. 
Sukob postajaše sve oštriji, kraljeva novčana stiska sve veća, 
dok nije dne 2. siečnja 1672. došlo do prvoga i zadnjeg bankrota 
u Englezkoj. 

Za vlade Jakoba II., mladjega brata Karla II., zaoštrio 
se sukob tako, da je god. 1688. buknula druga revolucija, te 
je dinastija Stuart konačno skinuta s priestolja, a mjesto nje 
s Vilimom II. zavladala dinastija Oranžka, koja vlada i danas. 

Vilimu III. bijaše prva briga, da strogo odieli privatni 
vladarev imetak od imetka državnoga. Kraljev dohodak do¬ 
bije ime civilna lista zato, jer je kralj sam plaćao gradjanske 
ili civilne činovnike. Kasnije se je i to usavršilo, te je za kra¬ 
ljevu kuću odredjena posebna svota, koja se još uviek zove 
i na evropskom kopnu civilnom listom, premda se iz nje po¬ 
krivaju samo troškovi kraljeve kuće. 

Parlamenat od god. 1688. opet je svečano uzakonio iz- 
ključivo pravo narodnih zastupnika odredjivati i dozvoljavati 
porez. Ali, da što više ustali temelje državne vlasti, dozvolio je 
parlamenat, da se nekoji osobiti troškovi, kao što je odplata 
državnoga duga, prihvate jedanput za svagda a samo ostali 
državni troškovi da se dozvoljavaju svake godine. 

I tako je za cienu dviju krvavih revolucija Englezka obra¬ 
nila i konačno ustalila izključivo narodno pravo odredjivati 
porez i dozvoljavati državni proračun, koji se od onda do danas 
sve to više usavršivao, i koji je sad već treće stoljeće najjača 
poluga i englezkoj slobodi i britanskomu prvenstvu u svietu. 


Stourm, Le Buđget str. i 5. 

Američki rat za financij alnu samostalnost. 

Po današnjoj školskoj naobrazbi znademo jedva to, da 
je god. 1783. dovršen rat izmedju Velike Britanije i njezinih 
naseobina u sjevernoj Americi, i to priznanjem podpune neod- 
visnosti sjeveroameričkih Sjedinjenih Država. Zato se ta borba 
i zove ratom za slobodu, no prečesto se jedva i sluti, u čem 
je za Američane ta sloboda u prvom redu i kako je izvojštena. 

Već je bilo spomenuto, da Englezi ne smatraju samo svoj 
sabor ovlaštenim odredjivati porez, nego da prema englez- 
komu shvaćanju ta ovlast pripada svakomu englezkomu dr¬ 
žavljaninu u strogo ustavnom smislu, t. j. da nijedan Englez 
ne može biti zakonito oporezovan bez privole onoga zastup¬ 
stva, što ga je sam birao. Budući da američki naseljenici 
nisu baš nikako bili zastupani u englezkom parlamentu i bu¬ 
dući, da je spomenuto englezko ustavno načelo obće narodno 
uvjerenje, te se nitko ne zadovoljava, da bude samo na pa¬ 
piru, nego traži, da se prema njemu i u praksi postupa, to je 
posvema naravski moralo doći do sukoba, čim su se englezke 
naseobine u Americi malo ojačale, a englezki si je parlamenat 
prisvajao nad njima istu vlast kao i nad materom zemljom. 

Dne 8. ožujka 1765. prihvati englezki parlamenat neku 
biljegovinu takodjer za američke naseobine. Premda su tu 
biljegovinu pobirali samo domaći američki poreznici, odluči 
skupština naseobine Virginije na priedlog Henrika Patricka, da 
se ova biljegovina ne smije plaćati, budući da američki nase¬ 
ljenici nisu zastupani u englezkom parlamentu. 

To je bila kao iskra u barutanu. Pod jesen iste godine 1765. 
sastadoše se u New-Yorku izaslanici svih naseobina i stvo- 
riše ovu odluku : „Budući da je svaki porez, koji se plaća kralju, 
slobodni narodni dar, nema nikakvoga smisla, a protivi se to 
i englezkomu ustavu, da parlamenat Velike Britanije daruje 
Nj. Veličanstvu imovinu nuseljenika." 1 

Kako se vidi, Američani su proti parlamentu upotrebili 
isti dokaz, kao parlamenat sto godina prije proti kralju. 

Videći toliku agitaciju, uzmakne parlamenat i dne 5. ožujka 
1766. ukine spomenutu biljegovinu. No već dne 29. lipnja 1767. 

1 Vidi Stourm, Le Budget, str. 19—21. 

parlamenat uvede za Ameriku 4 poreza : na staklo u izlozima, 
na papir, na boje i na čaj, sve u ime isto onakve političke su¬ 
premacije, kakvu si prisvaja Ugarska nad Hrvatskom uz- 
prkos historijskomu pravu, pisanim ugovorima i zdravomu 
razumu. 

Sva ta četiri poreza bijahu vrlo umjerena : imadjahu da¬ 
vati u svem oko milijun Kruna. Tu se dakle radilo više o na¬ 
čelu, nego li o novcu. No baš zato i ne htjedoše Američani 
popustiti. U njihovo ime izjavi Washington : ,,0 čem se radi, 
zašto se prepiremo, zar zato, da ne platimo šest soldi od funte 
čaja? Nipošto. Ali mi poričemo pravo, da nam se taj porez 
nametne." 1 A drugi Američani govorahu : „Naša je kesa raz- 
vezana, ali mi hoćemo da plaćamo kao državljani, a nipošto 
kao robovi." 2 

I u samom englezkom parlamentu našlo se uvidjavnih 
i pravednih političara, koji su javno i odlučno ustali na obranu 
temeljnoga ustavnoga prava amerikanskih naseobina. Tako je 
lord Chatham kazao : „Kad u ovoj komori odredjujemo koju 
daću, odlučujemo o tom, što je naše. Za Ameriku što mi či¬ 
nimo? Mi, sbor obćina englezkih, razpolažemo imovinom ob- 
ćina englezkih, razpolažemo imovinom obćina američkih . . . 
Ne možemo nipošto uzeti novaca iz njihova žepa bez njihove 
privole." 3 

No englezki parlamenat htjede po što po to, da uzdrži 
svoju supremaciju nad Amerikom. Ali zajedničke kolonijalne 
skupštine na poticaj iz Virginije odlučiše, da ne će kupovati 
englezke robe, dok ne bude opozvan zakon od 29. lipnja 1767. 
Najodlučnije i najsložnije bijahu amerikanske žene : Odbiše 
svaki ukras, koji je dolazio iz Velike Britanije. Novinstvo na 
ravski bijaše tim upravo zaneseno, te se je svuda o ženama 
pisalo po prilici ovako : „Kako nam se ženski spol sada svidja 
u svojoj naravskoj ljepoti, kad će mu sav nakit biti čisto i uz¬ 
višeno rodoljublje!" 4 

Osobito organizovana i nepomirljiva bijaše opozicija proti 
oporezovanomu čaju. Povjestničar Raynal piše o tom: „Brodo- 
vlastnici uzkratiše natovarivanje čaja. Veletržci, na koje se od- 
premaše, ne htjedoše ga primiti. Tu proglasiše neprijateljem 

1 — 4 Vidi Stourm, Le Buđget, str. 19—21. 

domovine svakoga, tko bi ga se usudio prodavati, tamo opet 
izdajicom svakoga, tko bi ga čuvao u svom skladištu. : Mnogi 
krajevi svečano se odrekoše piti čaj. Ponajviše Američana 
jednostavno je spalilo, štogod im je preostalo čaja, do tada 
najsladjega pića. Računa se, da se je u to doba u Ameriku pro¬ 
davalo čaja za pet do šest milijuna ; sađ ga se nije izkrcao nijedan 
jedini sanduk. 1 ' 1 

Na ovako odlučnu i jednodušnu opoziciju morao se je 
osvrnuti i sam presamosviestni englezki parlamenat. Zato za¬ 
konom od 5. ožujka 1770. od četiriju poreza ukine ona prva 
tri i ostavi samo porez na čaj, jedino zato, da bude neosporivo 
njegovo pravo oporezovati i Ameriku. Uzalud je glasoviti po- 
vjestničar Burke vatrenim govorima odvraćao svoje zemljake 
od toga koraka. Uzalud mu je pomagao u tom i spomenuti 
lord Chatham. 

Kad Velika Britanija nipošto ne htjede popustiti, skupe 
se Amerikanci na zajedničko vieće u Filadelfiju 1774. i tu stvo¬ 
ri še od prilike isto onakvu odluku, s kakvom je englezki parla¬ 
menat 1628. ustao proti Karlu I. Odluka je glasila: Izključujemo 
i svaku pomisao na unutrašnju ili izvanjsku daću, kojoj bi bila 
svrha isto pobirati od američkih državljana bez njihove privole. 

Sukob se sve više zaoštravaše i dne 19. travnja 1775. došlo 
je do prve bitke kod Lexingtona. Američani skupiše i vojsku, 
kojoj se na čelo stavi bezsmrtni Washington, a dne 4. srpnja 
1776. proglasiše Američani podpunu svoju neodvisnost, a rat, što 
ga započeše za financijalnu samostalnost, s pomoću velikodušne 
Francuzke završi podpunom slobodom gorostasne republike mi¬ 
rom od 30. studenoga 1782., koji je konačno potvrdjen 1783. 

Još tečajem rata poslie poraza kod Saratoge 1778. došao 
je englezki parlamenat k pameti, te je opozvao i porez na čaj 
i uz to naročito izjavio, da ne će u buduće nametati nikakova 
poreza za Ameriku. To je bilo dne 11. ožujka 1778., kad je 
Amerika već čvrsto odlučila, da uz financijalnu samostalnost 
izvojšti i podpunu državnu neodvisnoSt. 

Računajući samo materijalne žrtve stajaše ovaj rat Ame- 
ričane više od dvie i pol milijarde Kruna. 2 

1 Stourm, Le Budget, str. 21., opazka. 

2 Isto djelo, str. 22., opazka. 



304 


Historijski pogled na sam razvoj proračuna. 

Kad vidimo ovakav sjajan primjer ustavne sviesti, koja 
je za Veliku Britaniju i za Sjedinjene Države sjeveroameričke 
urodila ne samo političkom slobodom, nego i vanrednim na¬ 
rodnim blagostanjem, onda nam je, kad se udubimo u finan- 
cijalnu povjest evropskoga kopna, kao da smo s plodne njive 
dospjeli u pješčanu pustinju, ili s alpinskoga vidika u tiesnu 
tamnicu. 

Na evropskom kopnu bili su još u XVIII. stoljeću tako 
strašni nazori o državnom proračunu, da je u Francuzkoj 28. 
ožujka 1764. izašla naredba, kojom se najstrože zabranjuje 
„tiskati, prodavati ili raznašati ikakav spis, knjigu ili osnovu 
o reformi financija ili o njihovoj upravi u prošlosti, sadašnjosti 
ili budućnosti”. 1 Sto i nješto godina prije toga izjavio je gla¬ 
soviti ministar Luja XIV., kardinal Richelieu, da je državni 
proračun takova stvar, koja mora ostati posvema sakrivena 
oku običnih smrtnika, budući da su financije glavni državni 
živac. Dok se je dakle Englezka, a za njom Amerika i riečju 
i perom i ustankom i ratom borila za narodno pravo odredji- 
vati proračun, a tim i za sve one državne uredbe, koje su u da¬ 
našnje doba glavna poluga kulturnomu i gospodarskomu na- 
predku, dotle je na ognjištu evropskoga kontinenta bila i u ovoj 
stvari podpuna tama. Da nema ništa drugo, ovo samo po sebi 
dovoljno tumači tolike patnje i kušnje svih naroda i država 
na evropskom kopnu. 

Sve do najnovijega vremena, t. j. do francuzke revolucije, 
imao je državni proračun u Francuzkoj i u ostaloj kopnenoj 
Evropi ove tri glavne pogreške : Financijalna kontrola nije bila 
usredotočena u jednom te istom računarskom uredu, pak prema 
tomu nije bilo nikakvoga priegleda o svim troškovima. Osim 
toga veliki dio izdataka, koji su se plaćali u gotovom, u obće 
■se nije bilježio. A takovi izdatci sačinjavali su petinu, četvr¬ 
tinu, dapače i trećinu cieloga proračuna. Tako je u Francuzkoj 
god. 1763. — kad je Velika Britanija imala već posvema, mo¬ 
derni proračun — 101 milijun potrošen bez namira, a 267 mili¬ 
juna ubilježeno je u knjige. Kao da sve to nije dosta, bilo je 

1 Paul Leroy-Beaulieu, Financ.es, II, str. 9. 

takvih prihoda, koji se u obće nisu ni spominjali. Napokon 
svaki je činovnik drugčije računao, svaki je imao svoju metodu, 
a bez jedinstvenoga računovodstva morao je naravski nastati 
trahoviti metež, u kojem se nije mogao nitko snaći. 

Proračuni su dakle bili jednostavni nacrti, pokusne bi- 
lježke, kakve si danas pravi kakav najnemarniji obrtnik ili 
trgovac. U tim bilježkama nije bilo ništa stalna i obvezna ; 
iz jedne se godine prelazilo u drugu, financijalna uprava bez 
središta i bez jedinstvene metode radila je tako sporo, da su 
se kakvi takvi obračuni mogli davati istom poslie njekoliko 
godina, po prilici onako, kako je to još i danas u Ugarskoj, a 
poradi naše financijalne zajednice s njom i u Hrvatskoj. K svemu 
tomu ne bijaše još upravo nikakove političke kontrole. 

No što je kod svega ovoga najzanimivije, nisu ni najveći 
državnici u cielom tom osebujnom gospodarstvu s narodnom 
mukom vidjeli ništa neobična. Na evropskom kopnu nigdje se 
ne čuje glas, da bi se ovomu neredu i toj sramoti imao učiniti 
kraj. Naprotiv u Velikoj Britaniji, gdje se je državni proračun 
neprestance usavršivao, sve se više osjećala potreba, da se od¬ 
strane i posljednji nedostatci u državnim financijama. Zato se 
i 1776. stvorilo posebno glasovito đružtvo, Cobdenov klub, 
koje je po cielom svietu razaslalo upite, kako se gdje stvara i 
provodi državni proračun. Naravski, da su se Englezi dobi¬ 
venim odgovorima obilno poslužili. 

Najglavnija zapreka iole pravilnomu razvoju državnoga 
proračuna bijaše slaba ili gotovo nikakova ustavna sviest o 
tom, da narodno zastupstvo imade pravo ne samo dozvoljavati 
poreze, nego i paziti na to, u što će se trošiti, t. j. da ima vlast 
odredjivati i izdatke, a ne samo prihode u državnom prora¬ 
čunu. 

Po svoj kopnenoj Evropi, pa naravski i kod nas u Hrvatskoj, 
staležki su sabori dosta muževno i uztrajno branili svoje pravo, 
da bez njihove dozvole ne smije biti nametnut nikakav porez. 
Ali nigdje nema gotovo ni traga, da bi sabrani staleži i redovi 
tražili ujedno račun o tom, kako su dozvoljena sredstva upo- 
trebljena, a pogotovo nema primjera, da bi se unapried točno 
odredili državni izdatci, za koje bi se istom onda dozvolilo 
pokriće. 


$. Radić: Današnja financijalna znanost. 

Dapače i u oči velike francuzke revolucije, kad su en- 
glezke ideje o proračunu bile barem u zapadnoj Evropi već 
dosta poznate, nema još ni u zametku prave ustavne sviesti 
o tom, da državni proračun nije podpun, ako u njem nisu ozna¬ 
čeni troškovi. 

Zato i pritužbe francuzkih staleža, poznate pod imenom 
,,les cahiers”, kakogod su jednodušne u tom, da se bez privole 
narodnoga zastupstva ne smije udariti nijedan porez, tako su 
ili nesigurne, ili sasvim nieme, gdje se imadu izjaviti o tom, 
tko ima odredjivati i izpitivati državne troškove. Nekoje pri¬ 
tužbe, kao primjerice iz Montpelliera, dapače izrično predlažu, 
da s dozvoljenim prihodima vlada, dotično kralj, postupa po 
miloj volji. 1 

Jedino, što je revolucija odmah u početku učinila, bila je 
uredba civilne liste, ali ni u tom nije bilo nikakve stalnosti. 
Tako je 1789. najprije narodna skupština poslala kralju depu¬ 
taciju, neka si sam odredi, koliko treba, dok ustav od godine 
1791. odredjuje u 10. članku, da će se narod brinuti za sjaj 
priestolja civilnom listom, koju će odrediti zakonodavno tielo, 
i to uviek kod promjene vladara za čitavu dobu vladanja. 

Inače taj ustav od god. 1791. nema o državnim troško¬ 
vima drugo, do li obćenite ustanove, da će ih odrediti sabor, 
ali bez dodatka, ima li to biti unapried, istodobno, ili kasnije. 
U praksi se je radilo svakojako, a na koncu tako naopako, da 
su se troškovi odredjivali izprvice na svaki mjesec, a onda i 
na svaki dan, t. j. da si je zakonodavno tielo prisvojilo onu 
vlast, kojom se naprosto nije moglo služiti na obće dobro, jer 
jer veliki sbor ljudi bez spreme i izkustva, podvrgnut tolikim 
stranačkim i osobnim strastima, može isto tako slabo uprav¬ 
ljati državne.n blagajnom, kao što je nesposoban, da bude 
vrhovno sudište. 

Republikanski ustav od god. III. takodjer samo obćenito 
veli, da će ministri sve račune o izdatcima pregledavati, pod- 
pisivati i početkom svake godine objelodanjivati. Ustavna 
diploma obnovljene monarkije od 1814. naumice ništa ne go¬ 
vori o državnim troškovima, dok izrično odredjuje, da ,,se 

1 Stourm, Le Buđget, str. 42. 

nijedan porez ne može ni uvesti ni pobirati, ako ga obadvie 
komore ne dozvole i kralj ne potvrdi.” 1 

Da je ovo učinjeno naumice, vidjelo se doskora, kad su 
kraljevski ministri financija najodlučnije poricali pravo na¬ 
rodnomu zastupstvu, da se pača u državne troškove, jer da 
nigdje nema ni najmanjega traga, ni najslabijega znaka, da,bi 
si narod prisvajao pravo izpitivati i kontrolovati i odredjrvati 
troškove državnih prihoda, ako se i čini stalnim, da je imao 
pravo porez dozvoliti, ili uzkratiti.'' 2 

I sad je istom zastupnička kuća morala tek dokazivati, 
da se ne može porez odobriti ili uzkratiti, ako se ne smiješ uvje¬ 
riti, da li se u istinu upotrebljava ti državne svrhe i potrebe. 
I da se ustavno pravo na proračun jasno označi, odredila je 
zastupnička kuća, dotično njezin proračunski odbor, da imadu 
biti dva izvjestitelja, svaki sa posebnim proračunskim prieđ- 
logom, jedan o državnim prihodima, drugi o državnim troš¬ 
kovima. 

Spor izmedju kralja i parlamenta ipak nije prestao, dok 
istom 2. rujna 1827. nije priznato podpuno parlamentarno pravo 
na proračun, ali samo pukom naredbom, koja je proširena 31. 
svibnja 1862. tako, da Francuzka do danas nema izrične za¬ 
konske ustanove, po kojoj vlada ne bi smjela državnih novaca 
trošiti i bez ustavnoga odobrenja. Ovako je gotovo i u svoj 
ostaloj Evropi, i to zato, jer je na čitavom evropskom kopnu 
petdesetak, pa i više godina žalostnim izkustvom utvrdjena 
ta činjenica, koja ustavnost najviše sramoti i u temeljima 
ruši, naime: da su dosljedno ustavne samo one stranke, koje 
su u — opoziciji. Tako je primjerice najoduševljeniji i naj¬ 
umniji branitelj pravoga ustavnoga shvaćanja o državnom 
proračunu, grof Roy, god. 1817. žestoko pobijao prohtjeve 
kraljevskoga ministra financija grofa Garniera, da za tri go¬ 
dine kašnje, kad je sam bio ministrom financija, ovako pro¬ 
govori : ,,Sabor dozvoljava porez, ali kralj je vrhovna vlada 
države. Kralj jedini ima izvršujuću vlast. Nuždna posljedica 
ove temeljne istine jest, da jedino kralj ima pravo odrediti, 
na što će se porez trošiti. Uprava je naime glavni dio izvršu- 

1 Stourm, Le Budget, str. 46., opazka 1. 

2 Isto djelo, str. 46.—47. :i :: 

juće vlasti, a samo onaj upravlja, tko razredjuje troškove i tko 
ih namjenjuje svakoj upravnoj grani." 1 

Od tada je prošlo već blizu četrdeset godina, pa gle, go¬ 
tovo od rieči do rieči ovako pisale su magjarske službene no¬ 
vine pod vladom baruna Fejervarya, a tadašnja opozicija, 
sada na vladi, gotovo istim riečima brani današnju neustavnu 
vladavinu baruna Raucha u Hrvatskoj. 

Po tom se najbolje vidi, kako to nije samo možda zani- 
miva teorija nauka o državnom proračunu, nego je to upravo 
životno pitanje za svaki narod, osobito u naše moderno doba, 
gdje i male države trebaju i troše kud i kamo više, nego su još 
u srednjem i novom vieku trošile prve velike vlasti. 

Jedino je sabor vlastan ograničiti svoje 
proračunsko pravo. 

Već dobrih sto godina mnogo se govori i piše o narodnoj 
suverenosti kao o temelju svekolikoga državnoga uredjenja. 
Radi te suverenosti buknule su u Evropi već čitave revolucije, 
i gotovo nema političke stranke, kojoj program ne bi bio barem 
u teoriji u skladu s ovim ustavnim temeljima. Pa ipak je na¬ 
rodno vrhovničtvo u običnom političkom životu u Evropi kud i 
komo slabije, nego bi se na prvi mah mislilo, a to zato, jer na¬ 
rodne suverenosti nema bez neograničenoga ustavnoga prava 
odredjivati državni proračun, a ovo neograničeno proračunsko 
pravo ne zastupa se dosta odlučno ni u teoriji, a kamo li u praksi. 
A ne zastupa se zato, jer da bi tobože sabor, kad bi to pravo imao 
u podpunom obsegu, mogao državu izvrći najvećoj opasnosti, 
dapače i očitoj propasti. Mogao bi naime u oči rata jednostavno 
brisati ratni proračun, ili bi mogao uzkratiti dozvolu za po¬ 
kriće ovoj ili onoj grani državnih posala, bez koje bi državno 
stablo zakržljavilo, pa možda i usahnulo. I tako na koncu konca 
gotovo sve vlade na evropskom kopnu misle i rade prema onoj 
Bismarckovoj : Država mora živjeti, a ne dozvoli li joj narodno 
zastupstvo za to sredstava, mora si država svojom silom pri¬ 
baviti ono, što joj se uzkraćuje zakonitim putem. 


Stourm. Le Budget, str. 49. 



3 09 


No gle : U domovini pravoga proračuna, gdje već treće 
stoljeće pripada narodnomu zastupstvu neograničeno pravo 
nad prihodima i izdatcima državnim, u Velikoj Britaniji, par- 
lamenat je sam svoje pravo ograničio kud i kamo više, nego 
li u Francuzkoj, a ograničivši ga još ga je jače utvrdio. 

Već 1706., dakle prije dvie stotine godina, uvrstila je en- 
glezka zastupnička kuća u svoj poslovnik i ovu ustanovu : 
,,Ova kuća ne će primiti nikakve peticije za nikakvu svotu, 
koja bi se ticala kakvoga državnoga izdatka, i ne će izpitivati 
nikakvoga priedloga, koji traži kakvu pripomoć za državu ili na¬ 
meće teret javnim dohodcima,... ako to nije preporučila kruna." 1 

Ova je ustanova obnovljena dne 20. ožujka 1866. odred¬ 
bom, prema kojoj : „Kuća ne će dopustiti nikakvoga pried¬ 
loga, koji traži kakvu mu drago vjeresiju, i ne će uvažiti nijed¬ 
noga priedloga, u kojem je bilo kakav trošak na državni račun, 
osim ako to jedno ili drugo traži kruna." 2 

Englezki parlamenat sam je dakle ograničio svoju inicija¬ 
tivu kod proračuna i sam si je postavio takovu stegu, da državni 
proračun nije i ne može u Velikoj Britaniji biti sličan mjehuru, 
što ga zastupnici po volji napuhavaju, ili po njem udaraju, da 
splasne. Kako je to važno za ravnotežu u državnom kućanstvu, 
vidjet ćemo odmah kod osnove zakona o državnom proračunu. 

I u drugom jednom pravcu englezki je parlamenat sam ogra¬ 
ničio svoje proračunsko pravo: Izdatci za državni dug i za sudačke 
plaće ne dozvoljavaju se godimice, nego jedanput za svagda. 
Tim je ujedno najrječitije dokazano, da se na državni dug ne 
smije zaboraviti, i da je neodvisnost sudaca takova državna 
uredba, koja se ne smije ni u teoriji bilo na čas uzkolebati. 

Zanimivo je znati, da si je i pruski sabor, dakako pod pri¬ 
tiskom vlade, nametnuo takodjer jedno ograničenje: Izdatci 
za vojsku dozvoljavaju se takodjer jedanput za uviek. Sto su 
dakle slobodnoj Englezkoj neodvisni sudci, to je feudalnoj Pru- 
siji stalno plaćena vojska. 

U ostaloj Evropi nit su sabori znali svoga proračunskoga 
prava dosljedno obraniti i provesti, niti su ga umjeli ovako 
mudro ograničiti. 

1 Stourm, Le Budget, str. 54. 

2 Netom spom. djelo, str. 55. 

II. Osnova zaKona o državnom proračunu. 

Tko ima pravo sastavljati proračun? 

U državama, gdje ili dugo nije bilo narodnoga zastupstva, 
ili su sabori bili čisto staležki, teže narodni zastupnici za tim, 
da u svoje ruke dobiju i što više izvršujuće vlasti. Tu naravski 
dolazi do sukoba izmedju sabora i vlade, jer se sabor smatra 
sposobnim, da vodi sve državne poslove, kako je to bilo u sred¬ 
njem vieku, i to samo za najslabijih vladara. 

Dosta je samo površno poznavati današnje poreze i današnje 
državne potrebe, da se na prvi mah uvjerimo, kako o tom ne 
smije biti nikakove sumnje, da osnovu zakona o državnom prora¬ 
čunu imade pravo, dotično dužnost sastaviti samo vlada s po¬ 
moću svojih službenika, a da je nipošto ne može sastaviti sabor 
ni sam, ni po kakvom svom odboru. 

Ali osim potrebne strukovne vještine i velikoga broja 
stalnih pomagača još su dva razloga, da se sastav proračuna 
povjeri samo vladi: jedan je razlog ustavan, a drugi praktičan. 

S ustavnoga gledišta prava je nespodoba, da sabor sam 
prosudjuje svoje djelo, dok je naprotiv sasma u redu i posvema se 
slaže s ustavnošću, da sabor prosudjuje osnovu vlade, koja mu je 
odgovorna za sve svoje čine, a pogotovo mu mora biti odgovorna 
za najvažniji svoj čin, za sastav proračuna. No povjeri li se taj 
posao nekomu drugomu, onda se s vlade skida najvažniji njezin 
posao i najteža njezina odgovornost. 

Kad se ovo uvidi, onda je lako priznati i drugu istinu: da je 
naime s praktičnih razloga najbolje, da vlada proračun ne samo 
sastavlja, da joj se naime u taj posao nitko drugi ne mieša. Ovo 
i jest ono načelo, koje je englezki parlamenat sam dobrovoljno 
usvojio i rad kojega je posvema ograničio svoju inicijativu 
u proračunskim stvarima. Sasma je drugčije to u Francuzkoj. 
Tu svaki zastupnik imade pravo predložiti po miloj svojoj volji, 
da se ova ili ona stavka povisi, umanji, ukine, ili uvrsti. 

Sad prosudimo : Današnja država tako je još nesavršena, ili 
točnije: tako jednostrano razvita na polju financijalnom, da 
je i previše slična gorostasnoj sisaljki, koja bi u sebe primala 
vodu na potoke, a iz koje bi se tek upućeni vještaci mogli po 
volji ili napiti ili okupati, dok bi neupućeno množtvo uz naj- 



veći napor moglo izmuzti tek po koju kapljicu. I sad ustane, 
recimo, jedan zastupnik i predloži, neka se ođvine taj i taj 
vijak, jer da će odmah poteći blagoslovna rosa na čitav jedan 
kraj. A ustane i drugi i upozori, da bi se onaj vijak morao 
tamo još jače zavinuti, jer da će se inače sisaljka doskora iz- 
prazniti. 

Ovo je na vlas slika proračunske razprave u francuzkom 
parlamentu. Jedan zastupnik zagovara povišenje plaće nižim 
službenicima, osiguranje starosti radničtvu itd., a drugi opet 
predlaže, da se ukine carina na žito, na stoku, ili da se uvede 
vanredno visoki progresivni porez na velike baštine. U pučkom 
saboru ovo su sve sami popularni predloži, koji za se lako 
dobiju većinu,. osobito, kad se predlaže, da država izpuni tu 
i tu svoju dužnost, koju je već odavna zanemarila. I evo, što 
je tomu posljedica : Od god. 1869. do 1874. povisili su se fran- 
cuzki državni troškovi za više od 800 milijuna franaka (točno 
804,282.000 fr.), a od 1874. do 1894. blizu za sedam sto milijuna, 
franaka (točno 694,559.000 fr.), dakle u dvadesetpet godina za 
poldrugu milijardu. Što to znači, razabrat ćemo, kad vidimo, 
da je u Velikoj Britaniji od 1874.—1894. državni proračun 
izdataka narasao za 595,575.000 fr., t. j. za sto milijuna manje, 
i da je koncem XIX. stoljeća britanski proračun troškova bio 
za jednu milijardu manji od francuzkoga. Razlogom je tomu 
naravski slobodna zastupnička inicijativa, slobodna samo u 
teoriji, no u praksi robinjica često najsebičnijih, pače i naj¬ 
ružnijih stranačkih, izborničkih i osobnih prohtjeva. 

Kako u mnogim drugim stvarima, tako su i u tom Sjedinjene 
Države sjeveroameričke riedkom domišljatošću Znale spojiti 
načelo podpune narodne suverenosti s potrebama jake i cen- 
tralizovane moderne državne vlasti. Učinile su to ovako : Pro¬ 
računski odbor imade posvema drugu vlast, nego li naši pro¬ 
računski odbori, i to na temelju samoga ustava, koji odredjuje, 
da ministar financija ima državnomu saboru ili kongresu na 
početku svake jesenske saborske sjeditbe podaštrieti točne 
podatke o državnim potrebama. Ti se podatci tiskaju i podiele 
medju članove kongresa, a onda posebni proračunski odbor na 
temelju tih službenih podataka stvori osnovu zakona o prora¬ 
čunu i podastire ju na pretres parlamentu. 

Praktični Amerikanci uklonili su se dakle onoj nezasit¬ 
nosti, s kojom su zakonodavni sborovi u Francuzkoj znali u 
ruke pograbiti sve uzde državne vlasti i na polju financijalnom, 
od kuda je nastao samo novi nered i novi metež u proračunu. 
U drugu ruku dali su Amerikanci svomu središnjemu parla¬ 
mentu, dotično njegovomu proračunskomu odbora, takovu vlast, 
kakve nema nijedno drugo zakonodavno tielo. 

Tko sastavlja proračun. 

Nije dosta samo reći, da pravo sastavljati proračun imadu 
redovito ili vlade same, ili zajedno sa saborom, nego valja znati 
i to, tko u istinu i kako sastavlja državni proračun. 

Svaki ministar sastavlja proračun za svoje ministarstvo 
s pomoću službenika, koji su njemu podredjeni. Svi ti pojedini 
proračuni dolaze onda u ruke ministru financija, koji osim 
proračuna za izdatke svoga odsjeka imade sastaviti proračun 
sveukupnih državnih prihoda. Kako ćemo odmah vidjeti, ure- 
djena su negdje ministarstva financija tako, da ravnatelji fi- 
nancijalnih ureda i drugi pozvani strukovnjaci tvore posebno 
financijalno vieće, koje je onda ministru financija na ruku, da 
mu prevažno djelo što bolje izpane. 

O ministru i ministarstvu financija. 

Obično se o ministru financija misli, da je to svoje vrsti 
blagajnik, kojemu kroz ruke dnevice prolaze milijuni i milijuni, 
pače i više državnih novaca. U tom smislu često veli i privatnik : 
Učinit ću to i to, ako mi dopusti moj ministar financija, t. j. 
ako budem imao novaca. No ovo je shvaćanje dosta krivo, jer 
i za ministra financija vriedi podpuno ona naša narodna: Bolje 
znati, nego imati. 

Glavno, što ministar financija mora znati, jest umieće, 
kako će se oprieti gotovo nesavladivoj bujici sad saborske ve¬ 
ćine, sad javnoga mnienja, da se državni izdatci prekomjerno 
ne povećavaju, a istodobno možda državni prihodi ne uma¬ 
njuju'. To je tako odlučno svojstvo, da je i glasoviti političar 
Thiers jednom sgodom — dne 6. svibnja 1864. — u francuzkom 
parlamentu kazao, da je glavna vrlina ministra financija „neka 

upravo divljačka nepristupnost, jer samo tako može obraniti 
državnu blagajnu, koja baš zato, što je svačija, nije ničija 
privatna svojina". 1 

No i najveće vrline slabo pomažu ministru financija, ako 
po samom ustavu nema neke prevlasti nad svojim ministarskim 
drugovima. A gle, izuzevši donekle Italiju, ministar financija 
na evropskom kopnu ima samo to pravo, ili bolje tu dužnost, 
da u svojim rukama skupi proračune svih ostalih ministarstva, 
ali nema te ovlasti, da u njima ikoju stavku mienja, briše ili 
uvršćuje. Tek u tom slučaju, kad je ministar financija ujedno 
i predsjednik ministarstva, kako je to ovaj čas — 1908. — 
u Ugarskoj, dobiva tim samim nad svojim drugovima toliko 
ugleda, da se njegovi savjeti redovno uvažuju, te zapravo on 
sam i sastavlj a sveukupni državni proračun i prihoda i izdataka. 
Ako je takav ministar čovjek na svom mjestu, može učiniti, 
i to jedino u tom slučaju, vrlo mnogo, da se državne financije 
urede i državni proračun usavrši. Tako je pod obnovljenom 
francuzkom monarkijom ministar predsjednik Villele bio blizu 
pet godina — od 7. prosinca 1822. do 4. siečnja 1828. — ujedno 
i ministrom financija, te je u to doba uveo reforme, koje su 
danas za Francuzku blagoslovne. Tako je naročito odredio — 
1. rujna 1827. — da se proračun mora godimice razpravljati 
i glasovati, i to za svako ministarstvo posebice. 

Malo godina prije njega bio je Napoleon još kao prvi konzul, 
a i kasnije kao car —od 1799. do 1815. — prvi i faktični fran- 
cuzki ministar financija, jer je njemu dnevice morao i ministar 
financija i posebni ministar državne blagajne točno izvješćivati 
o svim dnevnim financijalnim dogadjajima, a Napoleon je sve 
to slušao, izpitivao i bilježio ,,s onim strastvenim zanimanjem 
za potankosti i s onim širokim vidikom najveličanstvenijih 
zamišljaja, kojemu su se njegovi ministri neprestance divili". 2 

U novije doba jedino je još Thiers kao glava francuzke 
republike poslie god. 1871. stekao takav ugled, da j e zapravo 
bio i ministar predsjednik i ministar financija. Da toga nije 
bilo, ne bi pruska i ostala njemačka vojska za par mjeseci, 

1 Stourm, Le Budget, str. 68., opazka. 

2 Netom spom. djelo, str. 76., opazka 2. 

nego istom za više godina bila ostavila francuzko tlo ; ne bi 
strahovita ratna odšteta, podpunih pet milijarda franaka, bila 
tako brzo plaćena, da se je Bismarck toga prepao i požalio, 
što nije tražio petdeset milijarda ; ne bi se iz konferencija finan- 
cijalnih ravnatelja pod Thiersovim predsjedanjem u Versaillesu 
bila razpravila tolika financijalna pitanja, koja su Francuzku 
uzdržala na gospodarskoj i medjunarodnoj visini uzprkos stra¬ 
hovitomu porazu. Jednom riečju, Thiers je valjda najsjajniji 
primjer i dokaz, da baš u državnim financijama u obće, a kod 
državnoga proračuna napose moraju jedne ruke skupljati sve 
niti i jedna glava promozgavati sve osnove s dovoljnom vlašću, 
a naraVski i s podpunom ustavnom odgovornošću. 

U staroj Francuzkoj ovo se je razumjelo samo po sebi, 
te su glasoviti ministri financija Sully i Colbert imali već prema 
slovu i duhu zakona onu prevlast nad svim ostalim ministar¬ 
stvima, kakvu danas ima još jedino ministar financija u Velikoj 
Britaniji. 

U Englezkoj je ministarstvo financija uredjeno na osobiti 
način. Na čelu mu je ministar državne blagajne, koji je obično 
i predsjednik ministarstva, tako da primjerice od 1806.—1885. 
nije u tom bilo iznimke. A ako za prvoga ministra ili za ministra 
predsjednika vriedi pravilo, a još više praksa, kakva po hr¬ 
vatskom državnom ustavu vriedi i za hrvatskoga bana, da mi¬ 
nistar vlada, ako i ne kraljuje, to je onda posvema naravski 
ministar državne blagajne toliko nad svim svojim ostalim 
drugovima, te može svaki njihov izdatak ne samo umanjiti, 
nego i brisati. A ako ministar državne blagajne nije slučajno pred¬ 
sjednik ministarstva, onda je barem vodja iliti leader stranke, 
koja je na vladi, te mu i to podaje osobiti politički ugled, a i 
znatno veću političku vlast nad svim granama državne uprave. 

Pod ministrom državne blagajne posluje državni kancelar 
iliti ministar financija u našem smislu. Uz njega su još tri fi¬ 
nancijalna odjelna predstojnika, dva financijalna tajnika kao 
članovi ministarstva financija i treći stalni financijalni tajnik 
izvan političkih stranaka, koji je tu za to, da financijalno ure¬ 
dovanje ni jedan jedini čas ne dodje u premalo sposobne ruke. 

Svih tih osam lica to je englezko ministarstvo financija, 
koje je i najbolje uredjeno i po zakonu i prema javnom mnienju 

najuglednije i najmoćnije medju svim ministarstvima. Gla¬ 
soviti francuzki financijalni stručnjak Le Play, pišući o tom mi¬ 
nistarstvu, veli doslovce u svom velikom udivljenju : „Englezi 
su uvjereni, daše moć jednoga naroda ili drugim riečima nasto¬ 
janje, što ga može koji narod poduzeti, da za svaku cienu obrani 
proti tudjini i svoju samostalnost i svoju čast, da se to sve mjeri 
i po financijalnim sredstvima države, a ne samo po rodoljublju 
državlj ana. ’ ’ 1 

Englezka zastupnička kuća povratila je god. 1818. mi¬ 
nistarstvu financija izrično „ovlast, koja mu spada po ustavu, 
da odredjuje troškove za svako drugo ministarst/o.” 2 

I tako britansko ministarstvo financija može po svom 
službenom pravu, dotično po svojoj službenoj dužnosti, promie- 
niti proračun za sva ostala ministarstva. 

Tu pak treba naglasiti jednu važnu iznimku : Budući 
da je izmedju ministarstva financija i ministarstva rata i mor¬ 
narice dolazilo do dugih i oštrih sukoba, uredila se ta stvar spo¬ 
razumom od 24. studena 1870. tako, da ministarstvo rata i 
ministarstvo mornarice samo pravi svoj proračun, ali da ipak 
od godine na godinu ne mogu uvrstiti novoga izdatka bez spo¬ 
razuma, dotično odobrenja ministarstva financija; „inače mi¬ 
nistar državne blagajne izjavljuje, da ne će smatrati dovoljno 
opravdanom izplatu takovih troškova, koji bi se tražili od parla¬ 
menta bez njegove privole.” 3 

Tu odmah valja spomenuti, da Englezi ne znaju za rieč 
ministar, nego ministarstvo financija zovu blagajničkim uredom, 
a u tom uredu ima pet lordova i tri tajnika. Zato se u spomenutom 
sporazumu i govori vazda o lordovima državne blagajne. 

Ovaj primjer Velike Britanije djelovao je i na Italiju, te 
je i ona svomu ministru financija dala prednost pred ostalim 
ministrima time, što se predstojnici računarskih ureda u svakom 
ministarstvu imenuju na priedlog ministra financija i što spadaju 
pod njegov nadzor. No ovo preimućtvo talijanskoga ministra 
financija vriedi mnogosviše za kontrolu, nego li za pripravu dr¬ 
žavnoga proračuna. I tako jedino Velika Britanija imade tako 
uredjeno ministarstvo financija, da je osnova zakona o dr- 

1 Vidi Stourm, .Le Budget, str. 91. — 2 . Spom. đj., str. 92.. --- 
3 Sporu, djelo, str. 93. 

žavnom proračunu u istinu jedno jedinstveno djelo, na koje nema 
upliva ništa drugo, nego li neodgodive državne potrebe i ne-, 
prestana briga, da državne financije ne budu narodu samo 
gorostasna sisaljka, nego što češće i pravilnije blagoslovna rosa 
za mladice narodne privrede i za cvieće narodne kulture. Zato 
smo u prvom dielu svaki čas mogli spomenuti i naglasiti, kako 
je Velika Britanija u svom poreznom sistemu provela takve re¬ 
forme, o kojima se na evropskom kopnu ne može za sada ozbiljno 
ni u teoriji razpravljati. 

I Hrvatska, čim se financijalno odieli od Ugarske, moći 
će na temelju svoga historijskoga državnoga ustava urediti mi¬ 
nistarstvo financija slično, kako je to u Velikoj Britaniji. Kod 
nas je naime i onako nesgodno, što je ban u jednu ruku sve, 
a u drugu kao da nije ništa, jer zapravo vodi sve poslove podban, 
a za sudstvo i školstvo dotični odjelni predstojnik. Zato bi bilo 
najsgodnije, a prema pravilnomu shvaćanju našega državo- 
pravnoga položaja u monarkiji morat će se stvar tako razviti, 
da ban bude ujedno i naš ministar financija. Time će se iz 
stvarnih razloga onemogućiti i ta praksa, da na bansku stolicu 
netko zasjedne samo zato, što je velikaš. U doba turskih ratova 
bilo je prirodno, da ban bude prije svega junak; u doba svjetske 
medjunarodne gospodarske i trgovačke centralizacije u našem je 
životnom interesu, da najugledniji predstavnik naše državne 
autonomije bude ujedno i prvi čuvar one narodne muke, koja 
se daje za državne potrebe. 


O pripravnim radnjama za državni proračun. 

Nije ni to dosta, da ministar financija imade dovoljnu 
prevlast nad svojim ministarskim drugovima i da samo mi¬ 
nistarstvo financija bude uredjeno tako kao u Englezkoj. Mnogo 
i gotovo najviše ovisi o tom, kada se svršavaju pripravne radnje 
za osnovu državnoga proračuna, t. j. koliko vremena prodje 
od onda, kada se ta osnova sastavlja, pa do onda, kad kao 
zakon stupi u život. 

Kako je dobro poznato, kod svih evropskih parlamenata 
glavno je njihovo zimsko zasiedanje, .koje se protegne redovito 
i daleko u proljeće. Zasiedati u ljetu ne može ni jedan evropski 

parlamenat, ako ne će, da o najvažnjim državnim poslovima od¬ 
lučuju samo činovnici, novinari, novčari i kojekakove gospodske 
dangube. Ovako je u ljetnom saborskom zasjedanju progovorio 
već spomenuti ministar financija Villele, umjereni pouzdanik 
još umjerenije vlade, koji je uz to s punim pravom naglasio, 
da su u saboru „najvažniji oni zastupnici, koji su u ljetno doba 
najviše zaposleni, naime gospodari, koji stanuju daleko od Pa¬ 
riza.” 1 

Prema tomu najduljemu i najplodovitijemu saborskomu radu 
osnova zakona o državnom proračunu može se najtemeljitije 
razpraviti u prvim mjesecima godine, te bi prema tomu prora¬ 
čunska godina morala započeti odmah od travnja, pa tamo 
do srpnja. A da zakonska osnova o proračunu bude sastavljena 
na temelju najnovijih i najtočnijih podataka, ne bi se pripravne 
. radnje smjele započeti prije konca predjašnje godine, te bi od 
dana, kada bi se osnova počela sastavljati, pa do dana, kad po¬ 
stane zakon, prošlo najviše pol godine. Ali ovako i još bolje 
radi se samo u Velikoj Britaniji. 

U Velikoj Britaniji počima proračunska godina dne i. 
travnja, a proračun se predlaže parlamentu tečajem travnja, 
riedko prije, a kadkada i u svibnju iste godine. 

Na prvi pogled imade ovakav postupak tu vanrednu prednost, 
da ministar financija ne gata budućnost, nego prosudjuje sa¬ 
dašnjost, te može zbilja istinski procieniti i vjerno odrediti iz¬ 
datke za dotičnu proračunsku godinu. 

Sasvim je to drugčije tamo, gdje proračunska godina po¬ 
čima dne i. siečnja, kao kod nas u Hrvatskoj, u susjednoj 
Ugarskoj, zatim u kraljevinama i zemljama zastupanim na ca¬ 
revinskom vieću, pak u Francuzkoj, Belgiji, Holandiji, Švedskoj 
i Rusiji, a od njemačkih država u Bavarskoj, Saskoj i Badenu, 
pak u Grčkoj i Švicarskoj. 

U svim tim državama pripravne radnje za proračun 1908. 
počele su koncem 1906., jer tečajem 1907. mora se proračun u 
parlamentu razpraviti i prihvatiti. Obično se razpravi i kasnije, 
dakle ovdje tečajem 1908., a vladama se medju tim dozvoli 
indemnitet ili privremeni proračun. 

1 Stourm, Le Budget, str, ioz. 



Što se proračun kasnije razpravlja, to je naravski veći razmak 
od vremena, kad su počele pripravne radnje, te narodni za¬ 
stupnici obično prosudjuju takvu zakonsku osnovu, u kojoj 
su podatci stari jednu godinu, poldrugu godirtu, pa i više. 

Sad uzmimo ovaj slučaj, kakav se desio u Francuzkoj 
1869. Parlamenat posvema mirno i onako gospodski razpravlja 
državni prora.čun za 1870. na temelju podataka od 1868. Sve 
je tu krasno i izvrstno, da ne može biti bolje. Medjutim kad je 
taj proračun stupio u život, eto ti doskora francuzko-njemačkoga 
rata, a malo za tim strahovite parižke komune, što je oboje do 
temeljapromienilo i financijalne i privredne prilike u Francuzkoj. 
Ovakav se slučaj ne dogadj a doduše često, ali i velike gospodarske, 
trgovačke i financijalne krize tako znatno djeluju na državne 
prihode i razhode, da ministar financija nehotice, a kadkada i 
hotice vara sam sebe i narodno zastupstvo, te prihode prikazuje 
u visokim, a izdatke u nizkim stavkama. Posljedica je tomu, 
da ministar financija od toga istoga zastupstva traži odobrenje 
naknadne vjeresije, te tim podmiri nepredvidjene ili prenizko 
odredjene izdatke. 

Zato je u Francuzkoj već god. 1819. izniela vlada temeljiti 
priedlog, da financijalna godina počimai. srpnja. U zastupničkoj 
je kući priedlog jedva jedvice prošao, a u senatu je propao. Isto 
se dogodilo i 1888. Francuzki parlamenat uživa naime u tom, 
da državni proračun bude što prije i što dulje na stolu zastup¬ 
ničke kuće, jer onda je parlamenat svemoćan, a ministri moraju 
liepo slušati, dapače, kad sam ministar financija uvidi tečajem 
tolikoga vremena kakav veliki nedostatak u svojoj proračunskoj 
osnovi, mora zamoliti kojega zastupnika, da on zatraži ovu ili 
onu promjenu u kojoj proračunskoj stavci. 

Vidimo dakle, da je nemoćan ministar, koji ima sve finan¬ 
cijalne niti u rukama, a svemoćan je parlamenat, koji i čisto 
financijalne stvari prosudjuje ili većinom, ili izključivo s po¬ 
litičkoga gledišta. 

God. 1884.—1885. uvela je Italija proračunsku godinu od 
1. srpnja i time je skratila na sedam, a najduže na 9 mjeseci 
ono vrieme, koje proteče od proračunskih priprava, pa do pro¬ 
vedbe proračuna. I to je predugo, osobito kad se k tomu pri- 
računa još i 12 mjeseci same proračunske godine. 

U Englezkoj je financijalna godina trajala dugo vremena, 
sve do konca XVIII. stoljeća, od Miholja do Miholja, a po¬ 
jedina ministarstva računala su ju tako još i polovicom XIX. 
stolj. Istom god. 1854.—1855. uredjena je i ova stvar na novo 
onako, kako je i danas. 

Za godinu 1908. počeo se britanski državni proračun sa¬ 
stavljati koncem 1907., a u veljači 1908. morala su sva mini¬ 
starstva podati svoje podatke ministru financija, izuzevši 
ministra rata i mornarice, koji svoj proračun sami sastavljaju 
uz sporazum i odobrenje ministra financija, kako je već spo¬ 
menuto. Sam ministar financija radi na proračunskoj osnovi 
do konca ožujka, a često još i u travnju i početkom svibnja, 
sve do onoga časa, kad osnovu predlaže parlamentu. Zato se 
procjena državnih prihoda ili slaže s onim, što unidje, ili unidje 
još- više, a izdatci ili su na vlas jednaki, ili su još — manji. 

Iz svega toga vidimo, da je upravo odlučno to, kada se 
sastavlja državni proračun. Ako se sastavlja devet do pet¬ 
naest, pa i više mjeseci prije, nego što se ima provesti, onda 
je to samo obćcniti nacrt, pun nehotomičnih, pa i hoto- 
mičnih pogrešaka. Ako se sastavlja ili samo njekoliko mjeseci 
prije početka proračunske godine, ili u samom njezinom po¬ 
četku, onda u istinu uzakonjena osnova ravna svekolike državne 
troškove i naročito državnu vjeresiju. Stavke takvoga prora¬ 
čuna nameću se same sobom, jer su točne i ozbiljne, pa zato 
neumoljive. Kad proračun nema neumoljivih stavaka, onda 
to i nije pravi državni proračun. 

Kod nas u Hrvatskoj radi našega sužanjskoga financijal- 
noga odnošaja prema Ugarskoj državni proračun niti ne sa¬ 
držaje zapravo potankih stavaka o našim prihodima. Glavni 
naš prihod označen je naime sa jednom jedinom stavkom : 
tangenta izravnih i neizravnih poreza i drugih javnih doho¬ 
daka kraljevina Hrvatske i Slavonije, no kako je ta tangenta 
izračunana, je li u njoj u istinu ono, što Hrvatskoj pripada, 
na to ne može odgovoriti ni naša vlada, budući da je do dana 
današnjega ostala mrtvim slovom ona ustanova § 29. hrvatsko- 
ugarske nagodbe od god. 1868., po kojoj se od 1. siečnja 1869. 
imadu voditi posebni izkazi o hrvatskim državnim prihodima. 

Proračunska godina kao pravna osoba. 

Iz običnoga života dosta je obćenito poznato, da taj i taj 
ima od te i te ostavine nješto dobiti, da mu se, recimo, ima iz- 
platiti kakav zapis, ili da netko kojoj ostavini nješto duguje. 
Slično je tomu i s t. zv. stečajnom masom ili stečajninom, t. j. 
sa svom imovinom i sa svim dugovima kakve propale trgovine 
ili već koga bilo. 

Ovako se i proračunska godina smatra redovito kao kakva 
pravna osoba, t. j. primitci i izdatci, odobreni za stanovitu go¬ 
dinu, bilježe se samo za nju kao na njezin račun i kasnije, kad 
je ta godina već davno minula. 

Branitelji ovakve proračunske godine tvrde, da stavke 
državnoga proračuna bilo u prihodima, bilo u izdatcima ne¬ 
maju pravoga smisla, t. j., da ne mogu ostati neumoljive, ako se 
ne smatraju kao jedna pravna cjelina, gotovo kao kakvo živo 
biće, koje od porezovnika ima pravo tražiti, da mu izplati svoj 
dug do posljednjega filira, i prema kojemu bi vjerovnici morali 
takodjer imati isto pravo. Ali gle, komu je država bila nješto 
dužna, tomu se je na temelju ovoga financijalnoga izuma jed¬ 
nostavno odgovorilo, da proračunska godina, od koje bi imao 
dobiti svoje, više ništa nema, da je dapače svršila s deficitom. 
Državnih ministara nije nimalo smetalo, što je ovakav po¬ 
stupak zapravo djelomični državni bankrot. 

Ali su zato porezovnici ostali dužni svakoj proračunskoj 
godini, a kad je primjerice u Francuzkoj pod starom vlada¬ 
vinom svaka proračunska godina dobila svoje posebne ovrho- 
voditelje, znalo se desiti, da je na jednoga jedinoga državlja¬ 
nina došlo deset, dvadeset, pa i više platežnih naloga svaki 
od druge proračunske godine. 

„Proračunska godina ukazuje se dakle u prošlosti ili u 
slici mrzkih ovrhovoditelj a, od kojih svaki na svoj račun utje¬ 
ruje porezne zaostatke, ili u slici nesretnih državnih vjerov¬ 
nika/koji uzalud traže, da im se dade njihovo iz blagajne, u 
kojoj je deficit.” 1 

A što je danas proračunska godina ? Takodjer vrelo ne¬ 
prestanih zloporaba. Budući da proračunska godina nije za- 


Stourm, Le Buđget, str. 126. 

pravo nikada gotova i jer se uz najveću zakonsku strogost i 
uz točno propisane rokove zaključni računi na ovom temelju 
produžuju na tri, četiri, na osam, pače i na deset godina, to se 
obično dogadja, da sasvim drugi ljudi imadu odobriti te ko¬ 
načne račune, te već zato nema ni u parlamentu, a kamo li izvan 
njega onoga živoga zanimanja, bez kojega je svaka kontrola 
puka formalnost. 

Zato Velika Britanija ne će ni da čuje o proračunskoj go¬ 
dini kao o posebnoj pravnoj osobi, nego vodi državne račune 
od i. travnja do 31. ožujka svake godine i zaključuje ih isto 
onako, kao svaki novčani zavod ili kao kakva trgovina. 

Na prvi pogled se čini, da je to čudno, dotično opasno, 
jer, recimo, ministar može, kad vidi, da će imati deficit, jedno¬ 
stavno par milijuna izdataka prenieti na drugu godinu, i ravno¬ 
teža je gotova. Osim toga ima toliko drugih načina, da se jed¬ 
nostavnom računarskom operacijom učini red u državnim fi¬ 
nancijama za dotičnu godinu, kako se to radi kod tolikih po¬ 
duzeća, koja često stoje tobože najsjajnije baš malo prije, nego 
li propanu. 

Nema sumnje, da je ovo velika napast, osobito gdje se radi 
o stotinama, pače i o tisućama milijuna. Ali Englezi kao pa¬ 
metni i praktični ljudi znadu, da nema sigurnijega čuvara za 
državni, kao i za privatni novac, nego što je poštenje i — što 
češća i što neposrednija kontrola. Budući da se proračunska 
godina ne vuče kao trakavica, postaje proračunska kontrola 
istinska i baš zato, jer se dobro znade, u čem bi se najlakše 
moglo griešiti, pazi se na to najbolje, te se svaki ministar fi¬ 
nancija dobro čuva, da prema koncu godine ne bude niti naj¬ 
manje sumnje, da je kojekakvim krivim računanjem i svako¬ 
jakim prenašanjem stavaka htio išta u državnom proračunu 
zabašuriti, ili čak krivotvoriti. 

U Velikoj Britaniji ne postoji naime ona opreka izmedju 
zakonodavne i izvršujuće vlasti, izmedju parlamenta i vlade, 
kakva se opaža u svim državama na evropskom kopnu. En- 
glezki parlamenat pazi doduše vrlo budno na svoja prava prema 
kruni, ali za to ima podpuno povjerenje prema ministarstvu, 
t. j. prema ljudima iz svoga kola. U drugu ruku nema u Ve¬ 
likoj Britaniji ni traga onomu činovničkomu preziru, s kojim 


S. Radić: Današnja financijalna znanost. 

i manji, a po gotovo viši i najviši činovnici govore o parlamentu, 
o izborima itd., radi čega onda parlamenat rado upotrebi 
svaku zgodu, u kojoj može ministrima i cieloj vladi pokazati 
svoju moć. 

U ostalcm britansko ministarstvo financija objelodanjuje 
mjesečno svoje izvješće o državnim prihodima i izdatcima, 
pa je već to dovoljno jamstvo, da u tim računima ne će u zadnji 
čas nastati nikakva prevara. 

Britanski proračun smatraju neki djetinjastim radi ove 
njegove jednostavnosti ; Englezi naprotiv drže naše proračune i 
naše zaključne račune s punim pravom za kitajsko manda- 
rinstvp. I to je još preblago rečeno. 

Dva glavna pravila kod sastavljanja pro¬ 
računske osnove. 

Iz svega onoga, što je do sada kazano, jasno se razabirc 
da proračun mora biti podpun, t. j. da mora sadržavati bez 
iznimke svekolike stavke o prihodima i o izdatcima. Nadalje 
se samo po sebi razumije i to, da svaka proračunska stavka 
mora biti što točnija. Prvo se pravilo zove proračunska uni- 
versalnost ili sveukupnost, a drugo točna procjena. 

Sveukupnost možemo pobliže označiti kao proračunski 
upis svih troškova i prihoda bez iznimke, i to vazda u posebnu 
stavku. 

Kakogod se nama danas čini, da je to posvema naravski, 
da u proračunu budu svi prihodi i svi izdatci, činilo se je to 
financijalnim ministrima stare vladavine isto tako nepotrebnim, 
dapače štetnim. I samo glasovito financijalno izvješće ministra 
Neckera, što ga je sastavio za Luja XVI. u siečnju god. 1781., 
sadržaje samo 253,954.000 fr. troškova, dok ih je zapravo bilo 
preko 520 milijuna. Pa ipak jc ovakvo izvješće oduševilo sve¬ 
koliku francuzku javnost, te je sve klicalo: Sad je skinuta ko¬ 
prena, koja do sada skrivala prave financijalne prilike u državi. 

U doba revolucije bili su proračuni točniji, ali tako ne¬ 
vjesto sastavljeni, da nemaju nikakove vriednosti kao uzori. 

Pod Napoleonom kao konsulom i kao carem postao je pro¬ 
račun podpun, ali s jednim velikim nedostatkom, kojim su u 



Francuzkoj, a i drugdje znale vlade vrlo vješto operirati. Svaka 
je naime upravna grana, a naročito ministarstvo financija 
pobirati državne prihode, odmah odračunalo sve troškove 
pobiranja, te je u državnu blagajnu davalo samo čisti iznos 
poreza. Naravski, da su se troškovi kod toga računali po volji, 
te su time nastajale najveće zloporabe. 

Istom već više puta spomenuti ministar financija Villele 
odredio jc zakonom od 15. svibnja 1818., da se u proračun 
uvrste i svikoliki troškovi pobiranja medju izdatke i onda 
za toliko više medju primitke. Proračun je tim odmah na- 
rasao za stodvadeset milijuna franaka, i što je glavno, jasno 
se vidjelo, kako su pojedina ministarstva, dok su odmah sama 
podmiravala troškove, kud i kamo više trebala, nego kasnije. 

Premda je po samom zdravom razumu očito, da je to ne- 
sgodno i opasno, da primitci i izdatci budu u jednoj te istoj 
ruci, ipak je i u samoj Englezkoj istom god. 1848. dne 30. svib¬ 
nja parlamenat prihvatio ovaj priedlog : „Komora je odlučila, 
da ne može uspješno upravljati državnim prihodima, ako se 
sveukupni iznos poreza i drugih državnih dohodaka ne šalje 
u državnu blagajnu, ili ne upisuje na njezin račun." 1 

Pa gle, ni ovo nije odmah pomoglo, te istom u britanskom 
proračunu od god. 1856. vidimo svekolike prihode, bez odbitka 
troškova pobiranja, pa je zato proračun te godine najedanput 
veći za 112 i pol milijuna franaka. 

Ujedinjena Njemačka strogo se drži pravila o sveukupnosti 
proračunskih stavaka, a isto tako Pruska, koja veći dio svojih 
državnih prihoda dobiva od državnih željeznica i od državnih 
dobara, te strogo uzevši ne bi morala u svoj proračun upisivati 
i troškova kod željezničke uprave, nego jednostavno njihov 
čisti prihod. 

U kraljevinama i zemljama zastupanim na carevinskom 
vieću tekar od god. 1890. ima državni proračun i stavku o iz¬ 
datcima za državne željeznice, pa je zato proračun odmah 
narasao za četrdeset milijuna Kruna. To je učinjeno zaslugom 
tadašnjega ministra financija, Poljaka Dunaevvskoga. 

Italija u svom novom zakonu o državnom računovodstvu 
od 17. veljače 1884. takodjer strogo naredjuje, da se u pro- 

račun imadu uvrstiti svikoliki javni prihodi bez obzira, od kuda 
potječu. To se pravilo u istinu i izvršuje. 

Od manjih država odlikuje se naročito Belgija universal- 
nošću svoga proračuna. Medju velikim vlastima Rusija je u 
ovoj stvari na odličnom mjestu, te su njezini državni proračuni 
po svojim stavkama u prihodima i izdatcima podpuniji, nego 
na evropskom zapadu. 

Naš hrvatski državni proračun ne drži se točno pravila o 
sveukupnosti, te medju prihodima spominje samo dohodke 
svih triju vladinih odjela i našu tangentu, dok medju izdatcima 
navodi opet samo troškove za ta tri ista odjela. Tolike naše 
zaklade, a napose vjerozakonska zaklada, imadu svoje posebne 
proračune uzprkos najelementarnijim zahtjevima savremene 
financijalne znanosti i prakse. Kako je to kobno, upravo ubitačno 
za životne narodne interese i za našu državnu autonomiju, 
pokazalo se je naročito pod konac vladavine grofa Khuena 
Hedervarya, kad je za najnuždnije potrebe zajednička vlada 
predujmljivala Hrvatskoj velike svote, a i za nasljednika grofa 
Khuena Hedervarya nastala je baš radi gospodarstva s tim 
zakladama upravo strahovita oskudica novca kod naše auto¬ 
nomne vlade. 

Budući da je universalnost u proračunu u jednu ruku 
zapreka svakovrstnomu izigravanju narodnoga zastupstva i 
lakoumnomu, pa i zločinačkomu razsipavanju državnih pri¬ 
hoda, a u drugu ruku jedino bezuvjetna sveukupnost pro¬ 
računskih stavaka može podati pravu i podpunu sliku o 
državnom kućanstvu, odsudjuje financijalna znanost radi ovih 
dviju kreposti sve te posebne i izvanredne proračune, kojima 
je glavna, a često i jedina svrha prikriti nedostatke redovitoga 
proračuna. 

I samo takav ministar financija, koji se dosljedno drži 
universalnosti, može govoriti poput predsjednika talijanskoga 
ministarstva Rudinia, koji je dne 9. studenoga 1891. kazao 
ovo : „Dozvolite mi, gospodo, da izjavim i ponovno naglasim, 
da se deficit ne će više skrivati u glasovitim tamnim krivu¬ 
ljama, koje su tako sgodno razsvietljene." 1 


1 Stourm, Le Buđget str. 164. 

O proračunskoj universalnosti, sveukupnosti ili jedinstvenosti 
rječito je progovorio glasoviti francuzki strukovnjak Leon Say 
u jednom svom financijalnom članku, što ga je donio parižki 
„Journal des Debats" dney. listopada 1890. i u kojem su i ove rieči: 

„Jedinstvo proračuna stoji u tom, da ne pravimo nikakvih 
posebnih računa, da glavnomu proračunu ne dodajemo maloga 
proračuna za ovu ili onu državnu potrebu s njezinim posebnim 
računovodstvom . . , Jedinstvo je proračuna u tom, da državnih 
posala ne podielimo u pet, šest, deset, trideset radionica : u 
radionicu pošta i brzojava, u radionicu duhana, u poslovnicu že¬ 
ljeznica, u poslovnicu ravnateljstva ovoga ili onoga ministarstva. 

Jedinstvo u proračunu nastaje samo onda, ako se svi prihodi 
stječu u jednoj te istoj državnoj blagajni i ako se svi izdatci 
pokrivaju iz jednoga te istoga velikoga zajedničkoga fonda." 1 

Proti jedinstvenosti proračuna diže se prigovor, da radi 
sveukupnosti nastaje netočnost, i da se preglednosti žrtvuje 
potankost. Tim se prigovorom brane osobito loše vlade, koje 
tobože zato ne predlažu jedinstvenoga proračuna, dao pojedinim 
granama državnoga poslovanja, recimo, državnim željeznicama 
ili o javnim zakladama, koje su pod vladinom upravom, može 
narodno zastupstvo biti posebice tobože što bolje upućeno. 
No proračunska sveukupnost sama po sebi ne izključuje ni¬ 
pošto i najveće točnosti i potankosti, samo što te potankosti 
ne spadaju u sam tekst proračunske osnove, u same njezine 
stavke. Za takve potankosti posvema je dovoljno, da se za¬ 
konom uredi i praksom provede, kako je to u Velikoj Britaniji, 
da svaka državna grana izdaje točne godišnje izvještaje, u 
kojima je onda do najmanjih potankosti prikazano, kako se je 
i u što se je potrošilo ono, što je sabor dozvolio, dotično koliko 
ta i ta državna grana donosi javnih prihoda. 

Tri načina za odredjivanje proračunskih 
stavaka o prihodu. 

Lako je reći: Proračunske stavke imadu biti što točnije ; 
ali je dosta težko, a često i nemoguće te stavke u istinu točno 
označiti. 


1 Netom spom. djelo, str. 165. 

Kod ove stvari valja nam najprije dobro razlikovati pro¬ 
računske stavke u državnim troškovima od stavaka u priho¬ 
dima. 

Proračunska stavka, kojom se dozvoljava neki izdatak, 
ne označuje samo vrst troška, nego i na filir točnu svotu, koja 
se za tu i za tu državnu potrebu smije izdati. Ali baš u toj 
neumoljivosti i neprekoračivosti tih stavaka ujedno je i 
napast, koja svaku vladu zavodi, da svaku stavku računa 
više, nego što u istinu treba, osobito ako se radi o stavkama, 
koje su po slovu i po duhu zakona bezuvjetno ograničene, 
kako je to, recimo, kod svih činovničkih plaća. Ali zato kod 
troškova za vojničku hranu i obskrbu, za kojekakve putne i 
izvanredne troškove vlade su vrlo sklone, da u proračun metnu 
manje, nego što i trebaju, da onda jednoga liepoga dana za¬ 
traže naknadnu vjeresiju, jer je poskupjelo brašno, meso za 
obskrbu vojske, ili su nepredvidjeni nemiri tražili od uprave 
mnogo veću budnost, pa i veći trošak. 

Narodno .zastupstvo, naravski, koliko je za to sposobno, 
može bezuvjetno ograničene izdatke znatno smanjiti, ako mu 
se čine preveliki, a stavke približnih troškova može povećati, 
kad se uvjeri, da je štednja samo prividna i da se za njom sa¬ 
kriva veći ili manji izvanredni zajam. 

Kod proračunskih stavaka o prihodima glavna je stvar 
sama vrst prihoda; recimo, taj i taj porez, a brojka ili svota, 
koja je u proračun uvrštena, samo je tu za uputu zakonodav¬ 
stvu, a inače ta svota može biti i veća i manja. 

Kako smo vidjeli kod potrošarinskih poreza, kod bilje- 
govine i t. d., izkazuju moderni državni proračuni obično veći 
prihod, nego što je bilo predvidjeno. Baš radi toga, što naro¬ 
čito kod neizravnih poreza mogu biti od godine do godine upravo 
velike razlike, nastala su, da tako kažemo, tri sistema, po ko¬ 
jima se odmjeruju proračunske stavke u prihodima. 

Prvi je sistem slobodne procjene prema najboljoj uviđjav- 
nosti. Toga se sistema drži naročito Velika Britanija i Sjedinjene 
Države, jer se tu proračun sastavlja gotovo istodobno, kad i 
pred sabor dolazi. Tu slobodna ocjena i procjena državnih 
vrela može u istinu biti točna, osobito kad se uzmu u pomoć 
najnoviji podatci netom minule proračunske godine. Samo se 

po sebi razumije, da se ovim sistemom mogu poslužiti samo 
najvještiji i najsavjestniji ministri financija, koji uz to imadu 
u pomoć prokušano i pouzdano osoblje. Zato se po tom si¬ 
stemu radi i u Pruskoj i u Njemačkoj i u Belgiji. 

Drugi je način, kako se proračunske stavke procjenjuju, 
taj, da se k redovito predvidjenoj svoti prihoda uvrsti neka 
vjerojatna povišica prema stalnim pravilima, koja se mienjaju 
po stečenom i zkustvu. Treći je način u tom, daše kao sigurna 
svota za buduću proračimsku godinu uvrsti jednostavno pri¬ 
hod, koji je unišao zadnje proračunske godine, za koju su već 
ti prihodi točno poznati. Ovaj treći način može se nazvati 
automatski, jer djeluje kao sam po sebi. 

U Francuzkoj se je ovaj automatski sistem po više puta 
sukobio sa sistemom povišavanja, no vazda je prevladao si¬ 
stem automatski, jer se inače nije dala uzpostaviti ravnoteža 
u državnom kućanstvu. 

Prvi put je sistem povišivanja uveden od 1852. do 1863., 
jer je narodno blagostanje pod Napoleonom III. počelo tako 
rasti, te su prihodi davali po 40— 50 milijuna više, nego što je 
bilo predvidjeno. God. 1863., kad su državne financije krim- 
skim i talijanskim ratom i meksičkom ekspedicijom bile već 
silno obterećene, bio je ministar financija opet prisiljen, da si 
nametne stegu t. zv. automatske procjene. Tim je stara me¬ 
toda stekla toliki ugled, da su ju počeli slaviti kao pravi finan- 
cijalni princip, bez kojega da nema valjanoga proračuna i ure- 
djenih financija. 

Uza sve to od god. 1878. pa sve do 1885. opet su se počeli u 
proračun prihoda uvrštavati povećane stavke prema dosta 
samovoljnoj procjeni. Proračun naime od 1879. izkazao je višak 
od 163 milijuna, god. 1880. 195 milijun, a 1881. 232 milijuna. 
Da je u francuzkom parlamentu i u francuzkoj vladi ikoliko 
englezkoga financijalnoga duha i englezke financijalne me¬ 
tode, bila bi Francuzka danas ne samo najbogatija, nego i fi¬ 
nanci jalno najuredjenija velevlast evropska. Mjesto toga fran- 
cuzki je parlamenat god. 1880. u jednoj jedinoj sjednici ukinuo 
za 170 milijuna poreza, i to na sapun, na cikoriju, na novinski 
papir, na piće, na slador i još na neke stvari. U drugu ruku 
za istu godinu dozvoljena su za istu godinu 174 milijuna na- 

knadnih zajmova, za godinu 1879. 251 milijun, a za godinu 
1881. dapače 270 milijuna. To je sve tako nepovoljno djelo¬ 
valo na državne financije, da se god. 1885. morao opet uvesti 
automatski sistem kod odredjivanja prihoda, a prema tomu 
i kod državnih troškova, a to je ostalo i do danas. 

U kratko Francuzka danas nameće sama sebi, da tako 
kažemo, neprckoračivu zapreku, samo da se očuva od novih na¬ 
pasti. U ostalom i težko joj je drugačije raditi, težko joj je naime 
upotrebiti sistem posvema slobodne procjene, kad početak 
njezine proračunske osnove pada, kako smo vidjeli, odviše da¬ 
leko od početka, a pogotovo od konca njezine proračunske 
godine. 

U ostalom budući da sva tri ova načina vriede samo za 
odredjivanje proračunskih stavaka o prihodu, jer se kod od¬ 
redjivanja državnih troškova nije moglo ništa slična pronaći, 
to je za sastavljanje proračunske osnove glavno svojstvo što 
veće izkustvo, što oštrija pronicavost i nada sve podpuna is¬ 
krenost. Nema li svega toga trojega u isti mah, proračunske 
stavke o prihodu, a pogotovo o razhodu bit će narodnomu 
zastupstvu gusta koprena ili lukavo sastavljena mreža, a do¬ 
movini i državi ili kaljuža financijalnih nepodobština, ili čak 
ponor vječnoga deficita i sve to dubljega narodnogospodar- 
skoga pada. 

O gotovoj osnovi državnoga proračuna. 

Gotova proračunska osnova često je deleba knjižurina — 
u Francuzkoj ima oko tri tisuće stranica u četvrtini — a i naš 
autonomni proračun priličan je svezak po prilici sa sto stranica. 
U Velikoj Britaniji naprotiv proračun je kao omanji žepni rječ¬ 
nik, kao za dokaz, kako u Velikoj Britaniji svatko, tko se bavi 
javnim poslovima, a naročito narodni zastupnici, imadu dr¬ 
žavni proračun često uza se, jer tu im je glavni razlog, kojim 
opravdavaju ili svoju opoziciju, ili svoje pristajanje uz vladu. 

Hrvatski državni proračun počima suhim pozivom na § 13 
zak. čl. XII. god. 1869, o ustrojstvu naše vlade, pravoga obraz¬ 
loženja ni nema, a k tomu je obrazloženje sastavljeno napose 
u posebnom svezku, kao da to ni ne spada k proračunskoj osnovi. 

U Francuzkoj proračun počima s obrazloženjem ministra 
financija, koji taj posao preuzima i kao svoju posebnu dužnost i 
kao osobitu počast za se. To obrazloženje izgleda po prilici 
onako, kao uvod u izvješća, što ih sastavljaju naše trgovačko- 
obrtničke komore, naročito komora zagrebačka. Tu je naime 
prije svega kratka, ali jasna slika sveukupnoga narodno-go- 
spodarskoga položaja s osobitim obzirom na privredne i fi- 
nancijalne prilike. Zatim je tu izvješće o prijašnjim proračun¬ 
skim godinama, koliko za nje još nisu podastrti zaključni ra¬ 
čuni, a dakako da je tu i izvješće o tekućoj proračunskoj go¬ 
dini. Svega toga nema u našem državnom proračunu. 

Nadalje je tu jasan priegled o državnoj blagajni i o svim 
njezinim operacijama, čega na veliku našu žalost i štetu ne 
može biti u hrvatskom proračunu, jer je danas naša državna 
blagajna u Pešti. 

Istom, kad je ministar financija prikazao što točnije i što 
bolje obće gospodarske privredne i financijalne prilike, i kad je 
k tomu dodao izvješće o najbližim proračunskim godinama, 
pristupa k najtežemu poslu, da odredi državne prihode i iz¬ 
datke i da utvrdi ravnovjesje u proračunu, koji će eventualno 
svršiti sa suviškom, što je naravski vazda ideal ministru fi¬ 
nancija. 

Sam tekst naše proračunske osnove osim spomenutoga 
uvoda, koji je zapravo pismo saborskomu predsjedničtvu, a 
podpisuje ga ban, dieli se na pet poglavlja : i. sabor ; 2. ban ; 
3. odjel za unutarnje poslove ; 4. odjel za bogoštovlje i na¬ 
stavu ; 5. odjel za pravosudje. 

Treće poglavlje ima 15, četvrto 9, a peto 8 naslova, i svagdje 
je prvi naslov središnja uprava, a posljednji mirovine. 

I naš proračun, kako je sasvim u redu, prije, nego li priedje 
na pojedina poglavlja, imade najprije glavni svotnik, t. j. prie¬ 
gled potrebe i pokrića, primitaka i izdataka, i to ne samo za 
novu, nego i za staru proračunsku godinu, da narodno zastup¬ 
stvo vidi, traži li se od njega više ili manje^od prošle godine. 

U tom glavnom svotniku proračunske’osnove za 1908. 
označena je potreba 24,291.023 K, za 856.612 K višejnego 
1907., jer je za toliko veće i pokriće. ■ , j i | ; j 

Za sabor je potreba 219.465 K, za^ 345 K više, nego 1907. 

Banu treba 81.600 K kao i 1907., odjelu za unutarnje po¬ 
slove 12,476.473 K, za 329.996 K više nego 1907. ; odjelu za 
bogoštovlje i nastavu treba 5,278.613 K, za 319.362 K više nego 
1907. ; napokon za pravosudni odjel traži se od sabora 6,234.872 
K, za 206.909 K više nego 1907. 

Kad čitamo naš ili koji drugi proračun, vidimo na prvi 
pogled, da se najprije odredjuje potreba, t. j. troškovi, a onda 
istom pokriće ili primitci. Ova stvar je već spomenuta kao raz¬ 
lika medju državnim i privatnim proračunom, a tu sad treba 
spomenuti ovo : 

Poslie revolucije 1848. tražila je opozicija u francuzkom 
parlamentu u sjednici 31. siečnja 1849., da se u proračunu 
najprije razprave državni prihodi, a istom onda državni izdatci. 
Taj je zahtjev opravdavala tvrdnjom, da je porezno breme u 
Franeuzkoj postalo već nesnosno i da su prema tomu državni 
prihodi dosegli skrajnju svoju granicu, te se izdatci imadu 
bezuvjetno ravnati prema njima. Opozicija je pala sa svojim 
priedlogom, a kasnije je izkustvo bjelodano dokazalo, da se ne 
može tako lako govoriti o skrajnjoj granici državnih prihoda, 
koji su od poldruge milijarde 1849. narasli danas na preko 
tri i pol milijarde franaka. • 

Biti na vladi u praksi zapravo znači trošiti državne novce, 
t. j. brinuti se za državne potrebe. Prema tomu valja naj¬ 
prije tu potrebu označiti, onda dakako za nju naći pokriće. 
Zato se u normalnim prilikama nijedna evropska vlada ne 
izgovara, kad se, recimo, traži, da se osnuju nove pučke škole, 
ili da se pridigne narodno gospodarstvo, ne izgovara se, velimo, 
onom kod nas već poslovičnom izrekom : Nema razpoloživih 
sredstava. Za prave narodne potrebe novaca biti mora, a i 
može, razumije se, uz ova dva uvjeta : Prvo, da je narod u istinu 
gospodar svojoj muci, a drugo, da ima takvo narodno zastup¬ 
stvo, koje je kadro državne potrebe valjano kontrolirati. 

U evropskim proračunima prva je proračunska stavka 
državni dug. 

U našem proračunu te stavke nema, ali to nc znači, da je 
možda Hrvatska bez dugova, nego da te dugove netko drugi 
u njezino ime sklapa, troši, odplaćuje, dotično ne odplaćuje. 
Ovo je dakako velik i strašan nedostatak, koji se nikako ne da 



dovesti u sklad sa spomenutim jurve §. 29. nagodbe, prema 
.kojemu, da se pravo shvati njegov duh, morala bi hrvatska 
vlada, dotično hrvatski sabor, točno znati, kolik je teret na 
Hrvatskoj od državnoga duga i kako se to breme umanjuje, 
dotično povećava. U ostalom ova se stvar može magjarskim 
političarima ljuto osvetiti, jer se iz nijednoga temeljnoga dr¬ 
žavnoga zakona ne da izvesti, da je Hrvatska za uviek pri¬ 
morana plaćati i tudje državne dugove bez znanja i pitanja 
svoga državnoga sabora. I nema sumnje, da će već samo radi 
ove stvari izmedju Hrvatske i Ugarske nastati sličan sukob, 
kakav je 1848. bio izmedju Ugarske i Austrije. 

Još je jedan golemi nedostatak u našoj proračunskoj 
osnovi : Tu naime nema stavke za pobiranje državnih prihoda, 
te je naročito naša tangenta izkazana kao čisti prihod. 

Ovo bi se dalo opravdati samo onda, kad bi zaj ednička vlada 
u Pešti, dotično zajednički ministar financija, u istinu po svojim 
organima i na račun zajedničkoga proračuna pobirao daće u 
Hrvatskoj. Ali mi u jednu ruku znamo, da naše obćine, na¬ 
ročito obćinski blagajnici, gotovo i ne rade ništa drugo, nego 
utjeruju i pobiru razne državne daće. U drugu ruku iz zapi¬ 
snika i razprava o pregovorima kod obnavljanja financijalne 
nagodbe znademo jako dobro, da se Hrvatskoj od njezine tan¬ 
gente odbijaju troškovi za pobiranje i utjerivanje poreza, i to 
u nerazmjerno golemoj svoti od pet do šest milijuna Kruna. 

Kad znamo, da naša tangenta iznosi nješto preko dva¬ 
deset milijuna kruna, onda je trošak, koji se nama na taj račun 
nameće, petina, pa i četvrtina sveukupne naše tangente, ili 
20, 25, pa i više po sto. 

Što to znači, prosudit ćemo pravo istom onda, kad sa¬ 
znamo i uvažimo, da u Francuzkoj svi troškovi oko pobiranja 
poreza i inih daća sačinjavaju samo 4%. 

Da u našem državnom proračunu nema nijedne druge 
nepodobštine, nego ova, već je to samo po sebi dosta, da ga 
nijednoj vladi ne dozvoli iole sviestno i upućeno narodno za¬ 
stupstvo. 

Još jedan veliki nedostatak ima naš proračun. Kako smo 
vidjeli, u Velikoj Britaniji smatra se svekolika proračunska 
razprava dotično i sve proračunske stavke jednom jedinom 

cjelinom i s formalne strane, te britanski parlamenat istom na 
koncu konca posebnim zaključkom odobrava cieli proračun, 
nema li razloga, kako je to znalo biti u prošlosti, da ga ne 
odobri. 

Francuzki parlamenat ide u tom još i dalje. Tu je sav 
potanko razredjeni proračun prihoda i izdataka uvršten u 
sam zakonski tekst o proračunu i završuje se beziznimno ovim 
značajnim paragrafom : 

„Sve izravne i neizravne daće, koje nisu dozvoljene finan- 
cijalnim zakonom ove proračunske godine, formalno se zabra¬ 
njuju, pobirale se one pod kojim mu drago naslovom ili imenom, 
pod prietnjom progona radi pronevjeren ja proti svakoj oblasti, 
koja bi naredila pobiranje, i proti svakomu činovniku, koji bi 
ih upisao, odmjerio ili spremio. . . ., i proti svakomu pobiraču, 
koji bi ih utjerao.” 1 

Budući da se porezi za Hrvatsku dozvoljavaju na za¬ 
jedničkom saboru u Budimpešti, ne može se baš ovakvom 
formom završiti naš državni račun. Ali se može, dotično mo¬ 
rala bi se slična ustanova kao sastavni dio zakona o proračunu 
podastrti na najvišu sankciju koli s obzirom na našu tangentu, 
toli već radi onih prihoda, što unilaze kod pojedinih odjela naše 
autonomne vlade. Kad sabor stvori ovakvu ustavnu obvezu 
za vladu, ne će nam se više moći dogoditi, da vlada naša otvo¬ 
reno poručuje, da je za nju ! posvema nuzgredna stvar, ima li, 
nema li povjerenje narodnoga zastupstva, dotično saborske 
većine. 

O izvanrednom državnom proračunu. 

Kada čitamo, recimo, u novinama, da je ruski ministar 
financija predložio državnoj dumi proračun, odmah ćemo za- 
mietiti, da šutu dva proračuna: redoviti i izvanredni. Ovako 
je i kod zajedničkoga proračuna Habsburžke monarkije, a 
bilo je do nedavna, a donekle je i danas, u Francuzkoj, gdje 
je nastala čitava znanstvena teorija na obranu izvanrednoga 
državnoga proračuna kao posebne i posvema samostalne fi- 
nancijalne cjeline sa svojim prihodima i izdatcima. 

1 Stourm, I.e Budget, str. 169.—270. 

Pod starom vladavinom bio je izvanredni proračun glavno 
sredstvo, kojim su se služile vlade, da sakriju državne račune 
pred obćinstvom. Sam Napoleon imao je u rukama golemi 
tajni izvanredni proračun, koji je nastao ratnim kontribuci- 
jama iliti prinosima pobiedjenih naroda, pa i otimačinom. 
Dne 30. siečnja 1810. dao si je Napoleon od senata odglaso- 
vati ovaj zaključak : ,,S izvanrednim prihodima razpolaže im¬ 
perator”. 1 

Dne 17. svibnja 1837. stvorio je francUzki parlamenat 
ovaj zakon : „Osim redovitoga proračuna stvara se izvanredna 
zaklada za izvadjanje javnih radnja." 2 Ovaj je zakon doduše 
ukinut već za tri godine, ali je god. 1862. u financijalnom za¬ 
konu od 2. srpnja obnovljen ovako : „Izvan redovitoga pro¬ 
računa stvara se državni fond odredjen posebice za izdatke 
izvanrednoga proračuna. Taj će se fond svake godine odrediti 
zakonom, koji će ujedno dozvoliti za nj potrebne izdatke." 3 

Ovako izvanredni državni proračun branio je 1885. po¬ 
sebnom teorijom Freycinet neizbježivim, izdatcima nenadanih 
ratova i potrebnim troškovima za velike javne gradjevine, 
koje da ne smiju pasti na teret samo sadašnjemu pokolje¬ 
nju, nego i potomcima, što se postizava time, da se potrebe 
izvanrednoga proračuna podmiruju ponajviše zajmovima. No 
i sama vlada Napoleona III., koja je 1862. odlučno prihvatila 
izvanredni državni proračun, izprvice je i svoje izdatke za 
krimski i za talijanski rat liepo uvrstila u redoviti proračun. 
Isto je tako Englezka troškove za svoje ratove u Afganistanu, 
u Egiptu, u zemlji Bečuanskoj i u Transvalu vazda izkazivala 
u redovitom proračunu. Nema dakle nikakvoga opravdanoga 
razloga, da se uz redoviti proračun stvara izvanredni, pa je 
zato glasoviti Thiers najodlučnije pobijao i samu misao izvan¬ 
rednoga proračuna, a što mu još više služi na čast, on je u 
najvećoj narodnoj nevolji poslie strahovitoga poraza 1871. ostao 
i u praksi vjeran svojim načelima. Uzprkos tomu od 1878.—1891. 
opet je u Francuzkoj uveden izvanredni proračun (od 1888. samo 
za ministarstvo rata), a i danas se ostatci takvoga proračuna 
kriju pod raznim dodatcima redovitomu proračunu. 

1 Stourm, Le Budget, str. 215. — 2 Isto djelo, str. 218. — 
3 Isto djelo, str. 220. 

Pa ipak je na prvi pogled jasno, da izvanredni proračun 
neminovno vodi do najvećih nepodobština. To je morao pri¬ 
znati i već spomenuti njegov branitelj Freycinet, kad je raz- 
lagao, da osim neobhodnih troškova za rat i osim potrebnih 
troškova za javne radnje mogu u izvanrednom proračunu• biti 
i nedozvoljeni troškovi, kojima se onda sakrivaju nedopušteni 
izdatci. 

Nego što je još važnije, izvanredni proračun ne smije se 
dozvoliti ni za ratne izdatke ni zato, jer se onda za strasti, za 
sebičnost i za griehe savremenika nameću golemi tereti nevi¬ 
nim budućim pokoljenima. Da se to ne dogodi, bio je primje¬ 
rice Gladstone bezuvjetno za to, da se svi troškovi, pa i ratni, 
vazda uvršćuju u redoviti proračun, t. j. da se pokrivaju po¬ 
rezom, a ne zajmom. O tom je i u financijama veliki taj stru- 
kovnjak dne 7. ožujka 1853. kazao i ovo : „Ratni su troškovi 
moralna uzda, koju je svemogući stavio slavohlepnim osva¬ 
jačima . . . Potreba, da se od godine do godine podmire težki 
troškovi, što ih je nametnuo rat, prirodna su i sigurna stega 
ratobornosti." 1 

Najveće nepodobštine dogadjaju se s izvanrednim pro¬ 
računom u Belgiji, koja je inače, kako vidjesmo, pravi uzor u 
mnogim stvarima financijalnoga zakonodavstva. U Belgiji se 
naime već nimalo ne pazi ni na onu teoriju, kojom se koliko 
toliko opravdava izvanredni proračun, te je koncem prošloga 
stoljeća jedan opozicionalni zastupnik medju inim o tom pro¬ 
govorio ovako : U izvanredni proračun uvršteno je tri sto 
tisuća franaka za izložbu u Chicagu, na koju za stalno ne će 
ići naši potomci. Uvršten je nadalje jedan milijun za ratare, 
koje je potukla tuča, da im se nabavi kruriipirova sjemenja. Eto 
nam krumpira, što će ga već odavna pojesti, kad naši potomci 
dodju na sviet. U istom su proračunu i troškovi za banket 
berzijskomu šahu. Tko će imat od toga koristi ? Da li su to 
buduća pokoljenja belgijska ili perzijska ? 2 

Slično je tomu bilo i u Francuzkoj, gdje je u izvanrednom 
proračunu prema financijalnomu zakonu od 18. srpnja 1882. 
bez sustezanja grabilo sedam ministara : ministar unutrašnjih 

1 Stourm, Le Budget, str. 225., opazka. — 3 Stourm, isto djelo, 
str. 238. 

posala, pošta i brzojava, javne nastave i liepih umjetnosti, 
ministar rata, mornarice i naseobina i ministar javnih radnja. 

Baš radi tih nepodobština uveden je od 1888. godine iz¬ 
vanredni proračun samo za ministarstvo rata, dok 1891. nije 
i to ukinuto. 

Njemačka, a još više Pruska mogla bi s dovoljno razloga 
za svoje državne željeznice uvesti posebni samostalni izvan¬ 
redni proračun. Tomu ipak nema ni traga, nego se proračunske 
stavke na koncu konca spajaju u jedan jedini glavni svotnik 
bez obzira, kako su podieljene. Tako je i u zajedničkom pro¬ 
računu naše monarkije, gdje je jedino proračun za Bosnu i 
Hercegovinu, očito radi njezinoga medjunarodnoga položaja, 
izkazan posebice. 

I ruski izvanredni proračun spaja se na koncu s glavnim 
svotnikom redovitoga proračuna, a osim toga, kako je već 
spomenuto, tiče se samo državnih željeznica. 

Iz svega ovoga vidimo, da ne samo financijalna teorija, 
nego i financijalna praksa odlučuje i zabacuje izvanredni dr¬ 
žavni proračun kao posebnu i od redovitoga proračuna odie- 
ljenu cjelinu. 

III. Državni proračun pred narodnim zastupstvom. 

O saborskom proračunskom odboru. 

Na evropskom kopnu ustaljen je ustavni običaj, da se svaki 
zakon, prije nego se razpravlja u samom saboru, pretrese u 
posebnom saborskom odboru. Cim se koji parlamenat konsti¬ 
tuira, izabira naime sad više, sad manje odbora.-Medju njima 
je i odbor proračunski. Ali taj proračunski odbor imade vrlo 
različnu ovlast, a i vrlo različno djeluje u pojedinim državama. 

Velika Britanija ima opet i ovdje upravo savršenu metodu. 
Tu naime proračunski odbor nastaje ovako : Kojigod zastupnik 
stavi jednostavni priedlog, neka saborski predsjednik ostavi 
svoje mjesto. Čim se to dogodi, obkole svi zastupnici pred¬ 
sjedničku stolicu i izaberu si novoga predsjednika, koji se više 
ne zove speaker, nego chairman. Medju njima je bitna razlika 
u tom, što taj chairman može utjecati u razpravu i po volji 
govoriti, dok speaker predsieda, šuteći, kao da je niem, te ni 

u najvećoj gunguli ne zvoni, niti ne viče, nego kad mu je već 
dosta, jednostavno se pokrije, a to je znak, da sjednice više 
nema. Spomenimo uz put, da se je speaker u englezkom par¬ 
lamentu do sada pokrio u svem jedno dva puta. 

Od zastupnika ostane u parlamentu, tko hoće, naime 
svatko, koga financijalna pitanja naročito zanimaju, ili ima za nj 
osobitu spremu. Tako dobiva taj proračunski odbor već u sa¬ 
mom svom postanku vanredne vrline. Ne izključuje nikoga, 
a uz to je posvema javan. Ne može dakle radi stranačkih raz¬ 
loga postati vladi samo plaštem za njezine financijalne nepo- 
dobštine. 

U takvoj plenarnoj odborskoj sjednici englezkoga parla¬ 
menta ne drže se govori, pa zato svaki član može uzeti rieč i 
po više puta, što se inače u redovitoj sjednici naprosto ne do¬ 
zvoljava. 

Za državne troškove stvara se poseban, a za državne pri¬ 
hode opet poseban ovakav odbor. 

Predsjednik takvoga odbora, spomenuti ehairman, kad 
je proračun izpitan, izvješćuje onda u sjednici cieloga sabora, 
kojoj naravski predsieda opet speaker, a izvješćuje ustmeno 
i u kratko. To treba osobio naglasiti i odmah dodati, da se Rn- 
glezi u obće čuvaju kao žive vatre prevelikoga piskaranja, te 
zato, kako je već rečeno, i milijarde njihovoga proračuna imadu 
mjesta u malom žepnom svežčiću. 

Sjedinje Države sjeveroameričke usvojile su naravski 
isto ovakav postupak, samo što je u Americi osim ovakvoga 
proračunskoga odbora još i jedan uži, i to stalni proračunski 
odbor, za koji je već bilo spomenuto, da imade dužnost i vlast 
proračun i sastaviti. Ovdje treba znati još samo to, da taj 
stalni proračunski odbor mora državni proračun sastaviti u 
roku od mjesec dana i da članove njegove imenuje sam saborski 
predsjednik po miloj svojoj volji. Naravski da radi toga na¬ 
staju velike zloporabe, te da politički protivnik, ma bio i naj- 
vještiji u financijama, ne može u taj odbor nikako doći. U tom 
su dakle Amerikanci slabi učenici svojih englezkih učitelja. 

Po svoj ostaloj Evropi, pa i kod nas u Hrvatskoj, vlada u 
glavnom sistem, koji možemo nazvati francuzkim. Sabor bira 
privremeni proračunski odbor, obično samo na godinu dana; 

taj odbor drži sjednice samo u vrieme saborskoga zasiedanja, 
i što je najvažnije spomenuti, njegove su sjednice obično pri¬ 
stupne samo njegovim članovima i zastupnicima vlade. Jedino 
u odboru, što ga izabira carevinsko vieće naše monarkije, može 
po englezkom uzoru svaki član parlamenta ne samo prisu¬ 
stvovati, nego i govoriti. Kod nas u Hrvatskoj mogu sjedni¬ 
cama svakoga odbora, dakle i poračunskoga, prisustvovati 
takodjer i ostali članovi sabora, ali ne mogu govoriti. 

Proračunski odbor njemačkoga, a još više pruskoga sa¬ 
bora, ima znatno ograničenu vlast zato, jer mu se ne predlaže 
sveukupni državni proračun, nego samo pojedini njegovi die- 
lovi, kao proračun o željeznicama, o poštama, o školama itd. 
Osim toga njemačka, dotično pruska vlada izašilje u taj pro¬ 
računski odbor obično samo svoje najviše činovnike, da dadu 
potrebna razjašnjenja, dok sami ministri u njih ne dolaze. 

U Švedskoj i gornja i doljnja kuća državnoga sabora bira 
jedan te isti proračunski odbor od 24 člana. Taj odbor, što treba 
naglasiti, ima pristup k svim spisima i knjigama državnoga 
računovodstva. Drugdje naprotiv, primjerice kod nas u Hr¬ 
vatskoj , ne može proračunski odbor vazda dobiti od vlade niti 
svih potrebnih razjašnjenja. Da cieli sabor ne mora predugo 
čekati na odborov rad, ili da možda njegov rad ne bude samo 
puka forma, kao u tolikim drugim odborima, uveden je u Šved¬ 
skoj običaj, da proračunski odbor, čim jedan dio proračuna 
svrši, odmah ga predaje na razpravu parlamentu. U ostalom 
ova izvrstna praksa uvedena je davno i u Velikoj Britaniji, 
gdje s formalne strane niti nema jedinstvenoga proračuna već 
zato, što se, kako znamo, nekoji najvažniji državni izdatci 
ne razpravljaju i ne dozvoljavaju svake godine. 

U Belgiji, Holandiji i Danskoj bira se proračunski odbor 
onako, kako se kod nas u Hrvatskoj sastavljaju sekcije za 
ovjerovljenje izbora narodnih zastupnika. Cieli parlamenat 
podieli se kockom u Belgiji na šest, a u Holandiji i Danskoj 
na pet sekcija, od kojih svaka bira svoga proračunskoga izvje¬ 
stitelja, a svi ti izvjestitelji zajedno sačinjavaju pravi i glavni 
proračunski odbor, koji takodjer bira izvjestitelja, i to za sabor. 

U Belgiji ovaj središnji proračunski odbor spremi i tiska 
izvješće, koje se onda dieli medju sve članove parlamenta. 


S, Radić: Današnja financijalna znanost. 

Njegov izvjestitelj ima pravo tražiti od ministra svaku obaviest. 
U Belgiji u ostalom ima i svaki zastupnik pravo pregledavati 
i izpitivati sve spise kod državnoga računovodstva. 

Kako je Velika Britanija obično najbolji uzor za valjanu 
ustavnu praksu na svakom području javnoga života, tako je 
Francuzka najbolji, često i najtragičniji primjer, kako u praksi 
djeluju najosebujnije političke teorije. 

Pod prvim francuzkim ustavnim ministrom financija, 
pod Neckerom, proračunski je odbor zauzeo odmah takovo 
stanovište prema vladi, da ni ministar financija nije nikad 
smio prisustvovati njegovim razpravama. To je doskora došlo 
dotle, da su se stvarale najzamršenije porezne reforme, a Necker 
je za sve te zakone saznao istom onda, kad se o njima glasovalo 
u parlamentu. Bilo je dapače slučajeva, da je parlamenat iz¬ 
radio i provedbenu naredbu tim zakonima. To je Neckeru tako 
dodijalo, da se u kolovozu 1790. zahvalio i ostavio Francuzku. 
Pišući godinu dana kasnije u svojim memoarima takodjer ob 
ovoj stvari veli vrlo sgodno : „Narodna skupština počinila je 
pogrešku, tražeći od svojih odbora, da joj podaju točiro izvješće 
o financijalnim prilikama. To je zadaća, koju mora dati šefu 
odjela državne blagajne — ministru financija — pridržavajući 
jednostavno svojim izvjestiteljima pravo, da pregledavaju i 
kontroluju te račune.” 1 

I u naše doba najodličniji financijalni strukovnjaci s punim 
pravom upozoruju na to, da ni proračunski odbor, a pogotovo 
cieli parlamenat nije nipošto kadar prozreti u sve tančine dr¬ 
žavnoga proračuna i zapriečiti svaku neurednost u državnim 
financijama. Ipak bi bila velika pogreška iz toga izvoditi, da 
možda nema nikakvoga smisla, što proračun dolazi pred par- 
lamenat, dotično pred njegov odbor. Ako je u saboru barem 
kakvo takvo narodno zastupstvo, a nisu možda tek puke vla¬ 
dine kreature, onda. već sam proračunski odbor u najgorem 
slučaju daje barem dobar pravac vladinoj financijalnoj politici 
i spriečava očite zloporabe i nepodobštine. Francuzi, nepo¬ 
vjerljivi poslie svoje velike revolucije prema svakoj vladi, pa 
i prema onoj, koju su si sami postavili, htjeli su pod sva.ku cienu, 
da proračunski odbor izpuni zadaću, koju je jedva kadro iz- 

1 Stourm, Le Budget, str. 282. 



vršiti najbolje uredjeno ministarstvo financija ili uzorna finan- 
cijalna uprava. 

U svom prevelikom nepovjerenju prema vladi razdielila 
se je već francuzka zakonodavna skupština svojim dekretom 
od 18. listopada 1791. na 21 odbor. Svi su ti odbori bili stalni, 
a medju njima naravski bijaše i odbor za javne daće, pak za 
državnu blagajnu, onda za izpitivanje državnih računa, zatim 
odbor za asignate i novce itd. Svaki taj odbor dopisivao je di¬ 
rektno s podredjenim oblastima, t. j. bio je zapravo osobita 
vrst ministarstva. 

Francuzki konvent, iz kojega je, kako je poznato, nastala 
i okrutna strahovlada, izabrao je osim zloglasnih odbora za 
javno dobro i za javnu sigurnost takodjer financijalni odbor 
od 48 članova. Taj financijalni odbor imao je doskora toliku 
vlast, da je i bez pitanja konventa mogao odrediti emisiju. 
7 milijarda asignata (papirnoga novca). Onda nije čudo, da 
oko pol drugu godinu nije u obće bilo ministra financija. 

Uzprkos gorkomu izkustvu s ovakvim stalnim prora¬ 
čunskim odborom, koji je u svojim rukama imao svu finan- 
cijalnu vlast, ipak je pokus obnovljen poslie revolucije 1848., 
dok nije na sreću prestao već u svibnju 1849. No još i danas 
javljaju se u Francuzkoj svaki čas priedlozi, da se proračunski 
odbor proglasi permanentnim — stalnim. Hotice, ili nehotice 
svaki ovaj priedlog imade tu svrhu, da umanji vlast ministra 
financija i da parlamentu stvori novo njegovo preimućtvo. 
Ovakvo je nastojanje na prvi pogled štetno već zato, jer raz¬ 
ložno može ministar financija biti odgovoran samo za svoje 
čine. Ako stalni proračunski odbor preuzme na sebe glavni 
posao ministra financija, primjerice i sastavljanje samoga pro¬ 
računa, onda se više ne može za taj proračun zvati na odgo¬ 
vornost ministar financija. U ostalom glavno je to, što odbor, 
bio kakav mu drago, ne može izvršiti ovakvoga težkoga posla, 
nego si i onako za današnju svoju zadaću mora birati izvjestitelja. 

Ima primjera, kao u Danskoj, gdje se izmedju vlade i 
proračuriskoga odbora vodi dopisivanje, koje je više puta van- 
redno obširno, a za članove parlamenta uviek važno i zanimivo. 
Ovako dopisivanje može silno zategnuti proračunsku razpravu, 
ali je za financijalnu kontrolu izvrstno sredstvo. 

U ustavnim državama nema primjera, da bi vlada pro¬ 
računskomu odboru uzkratila ikoje razjašnjenje. 

Spomenimo još i to, da je Italija pokušala udomaćiti 
englezki sistem proračunskoga odbora, ali u tom nije uspjela. 
Nije ni čudo. U Talijanskoj se i političari ponose time, što 
znadu na izust ovo ili ono pjevanje Danteove „Božanske ko¬ 
medije”, dok u Velikoj Britaniji svaki Englez, koji se malo 
više bavi politikom, smatra za prvu svoju dužnost steći si te¬ 
meljitu narodnogospodarsku, a osobito financijalnu naobrazbu. 

Proračunski odbor završi vazda svoj rad ne samo po¬ 
sebnim izvješćem, nego i time, da i cielu proračunsku osnovu 
podnese saboru, bilo promienjenu, bilo nepromienjenu, te vlada, 
ako hoće da se nješto u zakon o državnom proračunu uvrsti, 
može to učiniti samo tako, da predloži izpravak kod proračunske 
razprave. Dakle i u onom slučaju, kad proračunski odbor ne bi 
ni slovca promienio na vladinoj proračunskoj osnovi, ta je 
osnova prema ustavnom shvaćanju novi zakonski priedlog, 
čim je izašla iz proračunskoga odbora. 

O proračunskoj razpravi. 

(Obćenita i posebna proračunska razprava.) U svim ustav¬ 
nim državama ustalio se je običaj, da se proračun razpravi 
najprije s obćenitoga gledišta, a onda istom da se zadje u potan¬ 
kosti. Tako je kod nas u Hrvatskoj, te i mi imamo u svom dr¬ 
žavnom saboru najprije generalnu ili obćenitu, a zatim spe¬ 
cijalnu ili posebnu proračunsku razpravu. 

Kod nas je generalna proračunska razprava dugi niz poli¬ 
tičkih govora, u kojima često nema baš ni traga proračunu. 
Ovo je na koncu smetalo već i istoga grofa Khuena Hedervaryja, 
koji inače nije bio prijatelj financijalnoj kontroli, te se naročito 
u proračunskoj razpravi 1893. opetovano potužio, da poštovana 
opozicija govori sasvim nestručnjački. I u istinu ovaj običaj 
govoriti u proračunskoj razpravi o svem, samo ne o proračunu, 
tako se je kod nas ukorenio, te i naši financijalni strukovnjaci 
znadu veći dio svoga proračunskoga razlaganja posvetiti čisto 
političkim pitanjima. 

Po ostaloj Evropi kod generalne razprave o proračunu 
govori se prije svega o velikim financijalnim reformama, o 
neizbježivim državnim troškovima i o potrebnim prištednjama. 
Govornici opozicije oštro napadaju vladinu proračunsku osnorm, 
spočitavajući joj bez okolišanja, da prosiplje narodnu muku, 
da porezne terete do skrajnosti povisuje i da vodi narod ravno 
u gospodarsku propast. Govornici saborske većine, pak prema 
tomu i branitelji vladine proračunske osnove, ne mogu naravski 
poricati, da javni tereti strahovito rastu i da se ne da ništa 
prištediti, ali se pri tom izgovaraju ponajviše na oružani mir, 
koji da je ipak bolji, nego očita nesigurnost pred vanjskim 
neprijateljem, a uz to s pravom upozoruju, kako se od države 
što dalje, to više traži, naročito na gospodarskom i na pro¬ 
svjetnom području. 

U generalnoj debati završuju govornici obično s izjavom 
povjerenja ili nepovjerenja prema vladi. Kod nas se izjava 
povjerenja i nepovjerenja opravdava samo političkim razlo¬ 
zima, a bilo je i takvih slučajeva, da je govornik, primjerice 
bar. Pavao Rauch kao zastupnik ludbrežki, u saborskom raz¬ 
doblju od 1897.—1901. vladi proračun votirao, uz dodatak, 
da ipak u nju nema povjerenja. Ovo bi imalo značiti, da je naš 
državni proračun tako temeljito i upravo uzorno sastavljen, 
te mu se mora pokoriti i politički protivnik. No prispodobimo 
li sve naše zakonske osnove o proračunu s proračunima drugih 
država i prosudimo li ih prema najelementarnijim načelima 
financijalne znanosti i prakse, moramo, pa da smo i najumje¬ 
reniji i najblaži u svom sudu, sve te proračunske osnove na¬ 
prosto zabaciti bez obzira, kako ih vlada predlaže. Drugim 
riečima : i članovi naše saborske većine morali bi biti upravo 
jednodušni u tom, da se pred naš sabor ne izlazi više s onakvim 
proračunima, kakvi bijahu do sada. 

(Glavno načelo kod posebne proračunske razprave.) Kad 
je generalna debata gotova, započima specijalna tako, da se 
čita ne samo poglavlje za poglavljem, nego naslov za naslovom, 
o svakom se naslovu vodi razprava i na koncu se taj naslov 
dozvoli ili ne dozvoli. Ovako je danas po svoj Evropi, ali do 
ovoga nije tako lako došlo. Naročito je u Francuzkoj bila duga 

i žestoka borba zato, da parlamenat dozvoljava, dotično i raz- 
pravlja proračun od stavke do stavke. 

I u istinu na prvi je pogled jasno, da sabor može sav pro¬ 
račun razpraviti i dozvoliti najedanput, ili kako se ono veli 
francuzki, ,,en bloc“. Tako je u Francuzkoj i bilo, i to ne 
samo pod carskom vladom Napoleona III., nego na početku 
revolucije pod konzulatom i pod carskom vladom Napo¬ 
leona I. 

Zakonodavna Francuzka skupština koncem XVIII. sto¬ 
ljeća nemajući nikakove prakse, no ne znajući ni za financijalnu 
praksu i teoriju u Velikoj Britaniji, dozvoljavala je sav državni 
proračun najedanput, t. j. davala je vladi jednim mahom najjače 
oružje, dok je inače bila prema njoj do skrajnosti sumnjičava 
i nepovjerljiva. I pod konzulatom i za carevanja Napoleona 
I. odglasovalo se je jednim mahom četiri sto, šest sto i više 
milijuna, koliko je već državni proračun iznosio. 

Istom pod ustavnom vladom obnovljene stare monarkije 
stvoren je dne 25. ožujka 1817. zakon, po kojem se za svako 
ministarstvo imala potrebna svota posebice razpraviti i dozvo¬ 
liti. To je bio znatan napredak, ali još je ipak pojedinim mi¬ 
nistrima ostalo u šakama po sto i po dvie sto milijuna, s kojima 
su mogli po volji razpolagati u granicama svoga ministarstva. 
Zato su pravi ustavnjaci iz svih sila nastojali, da se prora¬ 
čunska razprava proširi i na naslove, pa je to i postignuto 1830. 
Još prije toga uveo je više puta spomenuti Villele 1829. osim 
poglavlja svih sedam tadašnjih ministarstva ješ petdeset i dva 
naslova u tim ministarstvima. Ali i tu su pojedini naslovi imali 
25, 45, dapače jedan naslov — uzdržavanje vojske — i 169 
milijuna. Razumljivo je dakle, da parlamenat nije mirovao, 
dok svoga proračunskoga prava nije proširio i na naslove, a 
mogao ga je proširiti i dalje, sve do pojedinih izplata. 

Neprosviećeni i siloviti narodni zastupnici lako bi pošli 
i do te skrajnosti, zaboravljajući, da je saboru kod proračunske 
razprave glavna briga odrediti pravac državnoj financij alnoj 
i gospodarskoj politici, odstraniti svaku zloporabu i svaku raz- 
sipnost i dovoljno obskrbiti naročito sve privredne i prosvjetne 
uredbe. Ide li sabor dalje, prelazi li naime na pojedine državne 
urede, ili čak na pojedine službenike, onda zapravo preuzimlje 

na sebe upravni posao, u kojem svaki veći skup ljudi mora po¬ 
stati nepravedan i silovit. 

Prema tomu je načelo proračunske specijalizacije u pr¬ 
vom redu stvar političkoga razbora i ustavne sviesti. Ustavna 
sviest dotično odgovornost saborskih članova narodu sili za¬ 
stupnike, da nipošto ne daju vladi preširokih granica, t. j., 
da joj ne dozvoljavaju prevelikih svota jednim mahom za 
čitavo ministarstvo. Politički razbor traži opet od narodnoga 
zastupstva, da u svakom ministarstvu za pojedine glavne 
grane, bilo privredne, bilo upravne, traži posebne proračunske 
stavke, a u tim stavkama neka se vlada slobodno kreće, da uz¬ 
mogne pokazati, što zna i umije. 

Ako vlada ima preširoke granice, onda je nad njom ustavna 
kontrola preslaba i nepodobštine su neizbježive. Ako se opet 
vladi pazi na svaki pojedini izdatak, onda to i nije vlada, jer 
smo već jednom sgodom kazali, da vladati znači pametno i 
pošteno trošiti narodne novce na obće dobro. A gdje će vlada 
pokazati svoje umne sposobnosti i moralne vrline, ako sabor 
stoji nad njom kao straža nad uznikom ! 

(Umni branitelj razborite specijalizacije proračuna.) Za 
obnovljene bourbonske monarhije imala je Francuzka velik 
broj neobično umnih političara, koji su ujedno bili pravi kre- 
men-značajevi. Medju takove velikane spada naročito glaso¬ 
viti pravnik Royer Collard, koji je i specijalizaciju proračuna, 
a tim i čitavo, proračunsko pravo tako osvietlio, kako valjda 
nitko prije ni poslie njega. 

Bilo je to 1822., kad je taj pronicavi Francuz ovo pita¬ 
nje razložio posve obćenito, a ipak vrlo stvarno i jasno ovako : 

„Specijalizaciju proračuna smatram s obćega gledišta 
manje načelnim pitanjem, nego stvarju poštenja. Nijedan 
porez ne može se uvesti i pobirati, ako ga sabor nije dozvolio, 
a kralj potvrdio. Tako kaže ustav. Razlog porezu jesu državni 
troškovi ; razlog troškovima to su državne potrebe : I tako su 
potrebe zadnji i pravi razlog porezu. . . 

Jesu li to puke brojke izdataka, što nam ih vlada pred¬ 
laže, da joj dozvolimo porez ? Nipošto. Mi joj to ne bismo 
mogli dozvoliti, jer ne bismo vidjeli obrazloženja. Ali vlada 
navodi razne potrebe, kojima je dužna udovoljiti : nabraja 

ih i razlaže u potankosti ; za jedne veli, da su neizbježive, za 
druge, da su vrlo koristne ; hvali red, razboritost i prištednju, 
koja da vlada u svim tim izdatcima. Sabor sluša i prema tomu, 
je li uvjeren ili nije, dozvoljava ili uzkraćuje novac, što ga 
vlada od njega traži. Činjenica je, i o toj se činjenici glasuje i 
piše zapisnik, da se obćenita privola sabora dieli na toliko po^ 
jedinih privola, koliko ima točno odieljcnih izdataka. Točno 
odieljenih izdataka ima toliko, koliko vlada navodi različnih 
državnih potreba. Kad se koja državna potreba spominje, onda 
se za stalno predmnieva, da će se udovoljiti njoj i nijednoj 
drugoj. Prema tomu te potrebe, kako su prikazane, tako su 
razlogom, uzrokom i uvjetom pojedinim glasovanjima u saboru; 
tu su dvie stvari nerazrešivo spojene : potrebe i novci, novci i po¬ 
trebe sačinjavaju pravi pravcati ugovor, koji veže vladu prema 
saboru i prema narodu. Kad bi vlada radila drugčije, bila bi 
saborska privola izmamljena, a vlada nepoštena. Absolutna 
je vlast vrlo nećudoredna, ali ipak mnogo manje, nego li vlast 
ustavna, koja bi i ovakvo nepošteno lukavstvo računala medju 
svoja zakonita prava. 

Ne treba mi istom kazati, da se ovo ne tiče nepredvid¬ 
ljivih troškova , . . Sve, što velim, a ne mogu toga dosta 
naglasiti, tiče se stalnih i poznatih potreba, a tu se vlada svakim 
glasovanjem saborskim obvezuje na onaj izdatak, koji sama 
označuje i odredjuje i kojim saborsko glasovanje opravdava. 
Ako vlada ne izpuni svoje obveze, glasovanje je ništetno, 
porez nije bio dozvoljen ; uzevši strogo stvar, vlada čini pro- 
nevjerenje. 

Sad prosudimo: Specijalizacija proračuna nije ništa drugo, 
nego netom spomenute obveze * ... tu je toliko stavaka, 
koliko je vlada navela različnih potreba, da dobije dozvolu 
za porez. Z\ali mi te stavke poglavlja, ili drugčije, to je sve¬ 
jedno. To nije vaša stvar i vaša briga, da vas radi toga boli 
glava, jer vi ne pravite tih naslova, nego vlada. Te su stavke 
tu njoj na uporabu i u njezinu interesu ; služe joj, da vas uvjeri, 
kako su troškovi potrebni i kako je sbog toga potreban porez. 
Ako vlada predloži više stavaka, to je znak, da više traži : 
Svaka stavka je novi zahtjev, svaki zahtjev nova obveza, svaka 
obveza nova posebna dužnost. 

Ja dobro znam, da sabor uza sve svoje pravo i uza 
svu svoju vlast ne smije biti previše tjesnogrudan, te ne smije 
stegnuti vladu preko nekih odredjenih granica ; kao i u svem, 
i tu treba razboritosti. Sabor se mora jednako čuvati i raz- 
sipne lakovjernosti, kao i neupućene i zadirljive sumnjiča¬ 
vosti . . . Što se tiče vječnoga prigovora, da sabor specijali¬ 
zacijom proračuna preuzimlje na sebe upravu, taj me prigovor 
nimalo ne smeta. Ne samo da je to faktično neistina, nego je to 
i nemoguće. Saborsko je glasovanje takovo, da ono u samu 
financijalnu upravu ne dira. Ono odredjuje samo jednu stvar : 
daje ili ne daje novaca. Istina, da tim na upravu vrši znatan 
upliv, jer ju smeta, zadržaje, a kadkada sili i na uzmak, ali to 
je saborsko pravo i saborska dužnost. U najvišem je interesu 
družtva i same monarkije još više, nego je to na korist samih 
porezovnika, da sabor bude nad vladom . . . svom težinom 
svoga neizmjernoga prava dozvoliti ili uzkratiti proračun." 1 

Uzprkos ovim jasnim strogo ustavnim nazorima Fran- 
cuzka je i poslie Royera Collarda prošla već sve skrajnosti : 
Pod drugim carstvom — pod Napoleonom III. — parlamenat 
je gotovo izgubio svoje proračunsko pravo, a kasnije, pod tre¬ 
ćom republikom sve do danas, čuva ga i razvija tako ljubomorno, 
da je već koncem XIX. stoljeća bilo u proračunu preko tisuću 
naslova, od kojih se o svakom posebice glasuje. Istina, da se 
gdjekoji naslovi primaju jednostavnim ustajanjem, ali je uza 
sve to broj naslova sada već tolik, da poprečno jedan naslov 
sadržaje tri i pol milijuna franaka, te još malo treba, i fran- 
cuzka bi vlada bila financijalno tako stegnuta, te parlamenat 
ne bi imao samo kontrolu, nego zapravo i financijalnu upravu. 

Kao u svim stvarima, tako Velika Britanija i ovdje po¬ 
kazuje riedku razboritost : U englezkom proračunu ima po 
prilici dvie sto petdeset naslova, a kako od toga dobra stotina 
odpada na vojno ministarstvo i na ratnu mornaricu, o čem se 
svake godine ne razpravlja, vieća i glasuje englezki parlamenat 
samo o stopedeset naslova. 

U svakom je parlamentu razprava proračuna ne samo 
najvažnije ustavno pravo, nego glavni i najozbiljniji parlamen¬ 
tarni posao Ne računajući vrieme, što ga je upotrebio prora- 

1 Paul Leroy-Beaulieu, Finances, II., str. 78.—80. 

čunski odbor, potroši francuzki parlamenat vazda dobra tri 
mjeseca za proračunsku razpravu. Zato je upravo nerazumljiva 
žurba, s kojom se proračun znade razpravljati u mnogim dru¬ 
gim saborima, primjerice u saboru ugarskom i na bečkom ca¬ 
revinskom vieću. U ovom posljednjem zakonodarnom sboru 
dogodila se je dapače kod razprave proračuna za 1908. upravo 
nečuvena stvar : Predsjednici svih stranačkih klubova pristali 
su na vladin priedlog, da se savkoliki državni proračun razpravi 
u dvadeset sjednica po deset sati, i da se tih dviesto sati razdieli 
na pojedine stranačke klubove prema broju njihovih članova. 
Po toj podjeli ponajveći klub socijalnih demokrata dobio je 33/4 
sata, klub čeških agraraca 11 sati, mladočeški klub 8 sati, klub 
„divljaka" 4 sata, a nekoji klubovi po 2 sata, po poldrug 
sata, dapače i po jedan sat i 15 časaka. 

Ovim je postupkom gotovo posvema izigrano saborsko 
proračunsko pravo, kojemu je glavna svrha u tome, da svaki 
narodni zastupnik po najboljem znanju i uvjerenju svom u 
ime naroda izvrši pravo kontrole nad sveukupnim državnim 
gospodarstvom. Bečko carevinsko vieće palo je koncem svibnja 
1908. daleko i izpod iste ruske dume, koja je inače samo sa¬ 
vjetujući vladin organ. 

(Glavno sredstvo, da se pospješi proračunska razprava.) 
Sličnim načinom stegnuti i gotovo uništiti proračunsko pravo 
već je zato nerazumno, a ne samo neustavno, jer po ostaloj 
Evropi ima dosta primjera, kako se i bez toga može silno po¬ 
spješiti proračunska razprava. Kako je već spomenuto, u Ve¬ 
likoj Britaniji već od 1688. civilna se lista dozvoljava odmah 
za cielu dobu jednoga vladanja. Kasnije se stvorila praksa, 
da se i o državnom drugu, o svim mirovinama, o plaći pred¬ 
sjednika sabora, o plaći najviših sudaca, diplomatskih za¬ 
stupnika itd. ne razpravlja svake godine, nego su dozvoljeni 
jedanput za svagda koli spomenuti izdatci, toli primitci, od- 
redjeni za njihovo pokriće, osim kad bi posebnim zakonom 
izvan državnoga proračuna nastala u tom kakva promjena. 
Taj dio proračuna nosi u Englezkoj ime „ustaljeni fondovi" 
i sačinjavaju po izdatcima oko 700 milijuna, t. j. trećinu svega 
proračuna, a u primitcima dapače oko četiri petine, naime blizu 
1900 milijuna franaka. 

Samo se po sebi razumije, da ovakva praksa i nema druge 
svrhe, nego da zastupnicima prištedi suvišan napor, kad se i 
onako unapried znade, da bez spomenutih izdataka država ne 
bi mogla baš nikako obastatiti i da će ih svaka saborska većina 
bezuvjetno dozvoliti. < . 

I francuzki parlamenat skratio si je proračunsku razpravu, 
ograničivši vrlo razumno sve proračunske govore tako, da se 
kod dozvoljavan ja prihoda ne podvrgava potankoj kritici ni 
porezni sistem, a još manje pojedini porezi, nego se u tu svrhu 
prije ili poslie razprave o proračunu stavljaju posebni priedlozi 
o ovoj ili onoj poreznoj reformi. Ovakvim načinom ostaje 
saboru netaknuto njegovo proračunsko pravo, a ipak se po¬ 
stigne praktični uspjeh, da se sama razprava vrlo znatno skrati. 

(Državni proračun u gornjoj kući.) Po svoj Evropi, izuzevši 
Hrvatsku i slavenske države na Balkanu, parlamenat sastoji 
od gornje i doljnje kuće. U doljnjoj su kući narodni zastupnici, 
izabrani gotovo posvuda sveobćim izbornim pravom. U gor¬ 
njoj je kući ili plemstvo, ili narodni izabranici, koje izašilju 
pojedini zastupnički sborovi, a nipošto sam puk. Za svaki za¬ 
kon, pa i za zakon o proračunu, treba privole cieloga parla¬ 
menta, t. j. i doljnje i gornje kuće. No kod proračuna ima za¬ 
stupnička kuća svuda u praksi, a većinom i po ustavu ne samo 
prednost, nego i neosporivu prevlast nad gornjom kućom. 

Već zato, što zastupnička kuća dobiva proračun najprije 
u svoje ruke i što za razpravu o njem ima dovoljno vremena, 
postaje njezina prednost prava prevlast. Kad je naime pro¬ 
račun jedanput izpitan i razredjen, i kad se kao gotovo djelo 
podastire gornjoj kući, k tomu obično u zadnji čas, te primje¬ 
rice francuzkomu senatu ostaje za cielu proračunsku razpravu 
tek desetak dana, dok zastupnička kuća ima za taj posao deset 
puta više vremena. A stvar se ne može promieniti zato, jer svi 
evropski ustavi bez iznimke izrično odredjuju, da državni 
proračun ima najprije doći pred narodno zastupstvo. Tom je 
ustavnom odredbom utvrdjeno naime načelo, da baš narodni 
zastupnici imadu podpuno izvršiti proračunsko pravo. 

Talijanski, amerikanski i švedski ustav zadovoljuje se 
jednostavno time, da naglasi tu prednost zastupničke kuće. 
U Belgiji ne može po ustavu senat ni predložiti, a naravski 

prvi ni glasovati nikakve povišice u troškovima, dotično u po¬ 
rezima. U Holandiji može gornja kuća samo u cjelini ili odo¬ 
briti ili zabaciti već prihvaćeni proračun u kući zastupničkoj. 
Isto tako gospodska ili velikaška kuća u Pruskoj može državni 
proračun samo ,,en bloc” ili odobriti, ili zabaciti. 

Zanimiv je odnošaj zastupničke i velikaške kuće u Ve¬ 
likoj Britaniji. Priestolna besjeda počima naime obično rie- 
čima ; Moji lordovi i gospodo zastupnici !, ali kad se radi o 
proračunu, onda se veli samo : „Gospodo zastupnici, dali smo 
zapovied, da vam se predloži potrebni proračun za državne 
potrebe” (te i te godine). 1 

Uza sve to kuća lordova ili velikaša znala se je još ne¬ 
davno, naime 1860., i u financijalnim stvarima ozbiljno uzproti- 
viti odlukama narodnoga zastupstva. Tako su spomenute 
godine lordovi na pol godine odgodili, t. j. faktično odklonili 
čitanje zakonske osnove, kojom se ukida porez na papir. Na¬ 
rodnomu zastupstvu ne preostade drugo, nego da se posluži 
lukavošću : Buduće godine uvrsti spomenuti zakon u sveukupni 
proračun, te je sad gornja kuća bila prisiljena ili cieli proračun 
zabaciti, ili i taj umetnuti zakon prihvatiti. Učinila je naravski 
ovo posljednje. 

U Francuzkoj je svake godine sad blaži, sad oštriji sukob 
medju zastupničkom kućom i medju senatom baš radi pro¬ 
računa. Senat je do sada vazda popustio, ali se nikada nije od¬ 
rekao svoga jednakoga prava, nego je naprotiv to svoje pravo 
vazda naglasio. Zato je težko reći, kako ta stvar stoji s prav¬ 
noga gledišta, to teže, što je. ustav u toj točki nejasan. 

Pavao Leroy-Beaulieu s punim pravom misli, da bi se ti 
neprestani sporovi, koji su već svakomu dodijali, imali riešiti 
ovako : Izdatci za državni dug, za vojsku i za sudstvo i u obće 
za sve uredbe, koje se temelje na posebnim zakonima, svi ti 
izdatci imali bi se odobriti jednako i u zastupničkoj kući, i u 
senatu, i to tako, da zastupnička kuća bez izrične privole se¬ 
nata ne može nijednoga toga izdatka smanjiti. Spomenuti stru- 
kovnjak obrazlaže taj priedlog ovako : Kopnena država, kao 
što je Francuzlca, okružena opasnostima, ne može prepustiti 
sudbinu životnih svojih potreba slučajnomu rezultatu sabor- 

1 Stourm, Le Budget, str. 325. 

skih izbora. U demokratskoj zemlji sa sveobćim pravom glasa, 
gdje je javno mnienje vanredno nestalno, moglo bi se dogo¬ 
diti, da prolazne većine izvrgnu težkoj opasnosti sudbinu do¬ 
movine, ukinuvši nerazborito izdatke za nedogodive potrebe 
narodnoga života. Reći će nam se, da je svaka ustavna oprez¬ 
nost preslaba uzda, kad zaluta narodno predstavničtvo ili 
vlada ; to je samo donekle istina : Zabluda naime može biti 
samo časovita ; zapriečiti, da odmah ne urodi zlim posljedi¬ 
cama i da ne raztvori životnih narodnih uredaba, to znači 
pomoći narodnomu životu i slobodnim uredbama do ustalje- 
nosti. U ostalom je očito, da je gornja kuća gotovo suvišna, 
ako narodno zastupstvo ima absolutnu vlast, da smanji ili 
ukine svekolike izdatke . . ." 1 

Jedno je iz svega ovoga jasno i nepobitno : Kad dodju 
u sukob dva zakonodavna sbora, i u pravnoj teoriji i u poli¬ 
tičkoj praksi ostaje gospodarom onaj zakonodavni sbor, kojega 
sam narod direktno bira. 

(Hrvatski sabor prema ugarskomu u pitanju proračunske 
razprave.) Hrvatsko-ugarska nagodba od 1868. najlošija je i 
po Hrvatsku najubitačnija u svom financijalnpm dielu. Prema 
tima i ostalim svojim ustanovama izgleda hrvatski sabor kao 
neka gornja kuća za sabor zajednički ili faktično ugarski : 
Svi se naime zakoni, pa naravski i zakoni financij alni, koliko 
vriede i za Hrvatsku, imadu prema izričnoj nagodbenoj ustanovi 
na hrvatskom saboru proglasiti. Dok nisu proglašeni, za Hr¬ 
vatsku zapravo i ne postoje. 

Sad nastaje pitanje : Je li hrvatski sabor dužan te zakone 
proglasiti ? Prema pravnomu i ustavnomu shvaćanju čitave 
Evrope na to je jasan i odlučan odgovor : Nije dužan. 

I po ostaloj se Evropi štošta znade o francuzkim parlamen¬ 
tima prije revolucije. Ti parlamenti bili su činovnički sborovi, 
koji su imali ubilježiti kraljevske naredbe i zakone, i to onako, 
kako su im se dostavili. Pa ipak što bliže k revoluciji, to su 
češći bili slučajevi, da parlamenat nije upis zakona smatrao 
samo za puku formalnost zakonskoga proglašenja, nego da je 
i sam zakon izpitivao, dotično upis ili njegovo proglašenje 
uzkratio. Radi toga su nastali oštri sukobi izmedju parlamen- 

1 Paul Leroy-Beaulieu, Finances, II., str. 88. 

taraca, koji su svoje časti obično od kralja kupili, a ipak 
su imali toliko samostalnosti i toliko zakonskoga smisla, da 
su doskora u oči revolucije postali predteče novoga ustavnoga 
doba. I kad bi se sukob zaoštrio, nije vladi preostalo drugo, 
nego da sam kralj u svečanoj pratnji dodje u parlamenat i da 
izreče formulu, kojom se pozivlje na absolutnu svoju vlast i 
na tom temelju traži, da se dotični zakon upiše i proglasi. 

Tako se i od hrvatskoga sabora može proglašenja zajed¬ 
ničkih zakona kao dužnost tražiti samo silom, a nipošto po 
ustavu. Naprotiv hrvatski sabor ima tu očitu dužnost, da na¬ 
ročito kod proračunske .razprave izpita i zajednički proračun, 
koliko se tiče Hrvatske, i da u tu svrhu zatraži od autonomne 
vlade, a preko bana i od vlade zajedničke, sve potrebne po¬ 
datke, naročito o tom, kako se uračunavaju hrvatski prihodi 
i kako se Hrvatskoj izračunava njezina tangenta. Prije nego 
se u obće priedje na razpravu našega autonomnoga proračuna, 
ima se obaviti ovaj posao, i u tom zahtjevu mogu i moraju biti 
složne ne samo sve hrvatskd političke stranke, nego i svi hr¬ 
vatski politički faktori, a u prvom redu mora za to biti svaka 
naša vlada, hoće li, da ju smatramo hrvat >kom. 

Ali kod ovoga pitanja još je druga isto tako zamašna stvar: 
Hrvatski državni sabor šalje naime svoju delegaciju u sabor 
ugarski, te istom s tom delegacijom dobiva taj sabor svoje 
zajedničko obilježje, a tim i svoju kompetenciju za Hrvatsku. 
Bez hivatske delegacije ne može ugarski sabor stvoriti nika- 
kovoga zakona, koji bi vriedio i za Hrvatsku, a pogotovo ne 
može Hrvatskoj nametnuti nikakove daće, niti za nju raz- 
pravljati njezinoga proračuna. Prema tomu je nesudjelovanje 
hrvatske delegacije u Pešti kud i kamo zamašnije po svojim 
financijalnim, nego li po političkim posljedicama. Historijski 
je naime nepobitno utvrdjeno, da je hrvatski sabor vazda u 
podpunom obsegu vršio svoje ustavno proračunsko pravo, a 
kad ga je 1790., dotično 1868. prenio na sabor ugarski, do¬ 
tično na sabor hrvatsko-ugarski, nije to učinio za uviek, a 
što je najglavnije, nije to učinio bezuvjetno, nego uz naro¬ 
čitu ogradu i ustanovu, da se financijalni dio nagodbe ima 
mienjati svakih deset godina, i to po istim načelima i na 
istom temelju, kako se sklapa nagodba izmedju svih „zemalja 

krune sv. Stjepana" i kraljevina i zemalja zastupanih u ca¬ 
revinskom vieću. 

Ali bez obzira na strogo ustavno gledište sa stanovišta 
faktične vlasti, kojoj se savremeni političari vrlo rado klanjaju, 
ima hrvatski sabor u proračunskom pitanju prednost i pred 
zajedničkim, a pogotovo pred ugarskim saborom. Hrvatskomu 
saboru odgovoran je na ime ban, koji je vrhovna glava svih 
hrvatskih upravnih oblasti, a — naročito svih hrvatskih ob- 
ćina, koje danas u svom prenesenom djelokrugu pobiraju i utje¬ 
ruju sve državne daće. Osim toga nijedan zajednički, a pogo¬ 
tovo nijedan ugarski ministar ne može na hrvatskom pod¬ 
ručju uredovati bez pitanja, dotično bez privole hrvatskoga 
bana, t. j. na koncu-konca proti volji hrvatskoga sabora. Hr¬ 
vatski ban dakle kao personifikacija hrvatske vlade, ne će li 
biti u sukobu sa saborom, dotično doći pod obtužbu, mora 
izvršiti i takav saborski zaključak, po kojem se svim obćinama 
nalaže, da ubrane daće šalju ravno u hrvatsku državnu bla¬ 
gajnu u Zagrebu. To je doduše sukob, ali sukob na ustavnom 
polju, kakvih je puna ustavna povjest ciele Evrope. Već sama 
mogućnost toga sukoba dokazuje, da je hrvatski sabor i na 
temelju današnjega nagodbenoga odnošaja u pitanju držav¬ 
noga proračuna posvema ravnopravan sabora ugarskomu. 
Za autonomni proračun, dotično za hrvatski dio zajedničkoga 
proračuna imade za slučaj sukoba i pravnu i faktičnu prevlast, 
naravski uz taj uvjet, da je u njem jaka većina, dotično i jedno- 
dušnost, kako je danas, da Hrvatska mora nepokolebivo bra¬ 
niti u prvom redu svoje financijalne i gospodarske interese. 

Oindemnitetu ili o privremenom proračunu. 

(Kako je nastao indemnitet.) Već sama rieč privremeni 
proračun pokazuje, da to ima biti samo iznimno sredstvo u 
državnim financijama. I u istinu se to sredstvo upotrebljava 
primjerice u Francuzkoj istom od 1815., t. j. poslie dvadesetpet- 
godišnjih ratova, koji su završili osamljencšću, a pogotovo 
razkomadanjem i propadanjem Francuzke. Šest godina je vlada 
tražila indemnitet, a onda nastupiše redoviti odnošaji sve do 
revolucije 1830. No sabor je god. 1833. zasiedao dva puta samo 



352 


zato, da još za vremena može razpraviti proračun za 1834. 
Ali poslie revolucije 1848., pak poslie strašnoga rata 1870.—71. 
evo ti opet privremenoga proračuna. Svaki put je nastao red 
u državnom kućanstvu, ali eto sukoba izmedju francuzke vlade 
i parlamenta, koji god. 1877. nije dozvolio proračuna ministar¬ 
stvu, u koje ne imadjaše povjerenja. I od toga vremena iznimka 
je postala pravilom, te je danas u Francuzkoj riedka proračunska 
godina, za koju se ne bi tražio indemnitet. 

(Zašto se je indemnitet udomaćio.) U Francuzkoj je nastao 
indemnitet radi velikih državnih potresa, radi revolucija i takvih 
ustavnih sukoba, koji u istinu nikako ne dozvoliše, da parla- 
menat još za vremena proračun razpravi i odobri. Ali po ostaloj 
Evropi, primjerice u našoj monarkiji, nije već četrdeset godina 
nikakvih vanjskih neprilika, a i domaći ustavni sukobi tek 
su početkom ovoga stoljeća buknuli u Pešti tako žestoko, da 
je parlamenat prestao u obće djelovati. Uza sve to i kod nas 
i po ostaloj Evropi sad je već posvema obična stvar, da vlade 
za vremena ne predlažu proračuna, ili da ga sabori za vremena 
ne razprave, te je proračunski indemnitet radi nemarnosti 
vlada ili radi sporosti parlamenata od iznimke postao pra¬ 
vilom. U Francuzkoj se barem nad tim sgražaju, zovu to na¬ 
rodnim poniženjem, sramotom, nepodobštinom, zlokobnim pri- 
pomoćnim sredstvom itđ., ali drugdje po Evropi, a naročito 
kod nas u Hrvatskoj, samomu se indemnitetu u načelu više ni 
ne prigovara ! Prigovara tek opozicija, i to vladi, koja predlaže 
indemnitet. 

Možda nijedna stvar ne pokazuje svih slabih strana da¬ 
našnjega parlamentarizma, kao što proračunska razprava u obće, 
a razprava 0 indemnitetu napose. Narodno se zastupstvo vlada 
tu redovito tako lakoumno, kao da ne osjeća baš nimalo 
odgovornosti pred narodom, a vlade postupaju tako samo¬ 
voljno, kao da nad njima ni nema saborske kontrole ili kao 
da je parlamenat ne samo u njihovoj odvisnosti, nego i u nji¬ 
hovoj službi. To se zlo povećaje još time, što su najspremniji 
članovi parlamenta često najodvisniji, a najneodvisniji naj- 
nespremniji. 

(Kada je indemnitet opravdan.) U malenoj Belgiji i u Ve¬ 
likoj Britaniji postoji privremeni proračun kao ustaljeno pra- 

vilo, kojemu nitko ne prigovara. A ne prigovara zato, jer vlada 
ne dolazi samo s pukim zahtjevom indemniteta, nego taj svoj 
zahtjev svestrano i temeljito obrazloži pravom, ako i privre¬ 
menom proračunskom osnovom. To je jedno. Druga je stvar, 
što je privremeni proračun uveden zato, da razprava o redo¬ 
vitom proračunu ne počme previše unapried na temelju pre- 
starih podataka, t. j. da narodno zastupstvo dobije što točniju 
definitivnu proračunsku osnovu i što vjerniju sliku o državnom 
kućanstvu. U Belgiji i u Velikoj Britaniji nije dakle indem- 
nitet samo sredstvo za nevolju, nego je to način, kojim se u 
Belgiji vrlo skraćuje vrieme izmedju dobe, kad počimaju pred¬ 
radnje za proračun, i dobe, kad proračun stupa u krepost. U 
Velikoj Britaniji op>et to je jedini put, da ministarstvo finan¬ 
cija može i poslie početka proračunske godine predložiti svoj 
definitivni proračun. Belgijski parlamenat ima tako i po osam 
mjeseci vremena za proračunsku razpravu, a parlamenat bri¬ 
tanski nješto manje, naime cko šest mjeseci. 

Kad indemnitet ima samo tu svrhu, da narodnomu za¬ 
stupstvu priušti što više vremena za proračunsku razpravu, 
i da mu omogući što točnije financijalne podatke, onda nije 
samo opravdan, nego je i blagoslovan. 

O naknadnom povišenju proračunskih iz¬ 
dataka. 

Bilo je već ponovno spomenpto, da proračunske stavke o 
izdatcima imadu samo onda smisla, ako su ozbiljne i upravo 
neumoljive, te ih vlada ne može nikako prekoračiti. U istinu 
zakon o proračunu zato se i stvara, da bude vladi uzdom, koja 
se priteže posebnom ustanovom : Prienosu nema mjesta ni 
medju poglavljima, ni medju naslovima. 

Ovu ustanovu ima i naš hrvatski državni proračun. Prema 
tomu bi se činilo posvema sigurnim, da vlada u jednu ruku ne 
će ni prihoda, ni izdataka miešati, niti da ih ne će u drugu ruku 
povisiti, nego da će u istinu izvršiti proračun upravo onako, 
kako je to narodno zastupstvo naredilo. 

I zaista čemu sav onaj golemi rad i svi oni podatci, na te¬ 
melju kojih se proračun sastavlja, čemu duga i skupa saborska 


S. Radić: Današnja financijalna znanost. 

proračunska razprava i sav onaj formalni postupak, kao kod 
svakoga drugoga zakona, ako zakon o proračunu može ostati 
samo na papiru, t. j. ako vlada može uzprkos proračunu trošiti 
po miloj svojoj volji ? 

Ali tko može sve troškove predvidjeti, tko može unapried 
znati za elementarne nesreće, za domaće nemire i pobune, za 
izvanjske zapletaje i ratove ? Tako pitaju branitelji naknadnih 
proračunskih povišica. Vidjet ćemo odmah, da baš dvie naj¬ 
veće svjetske države gotovo ni ne znaju, što je to naknadna 
povišica državnih izdataka, ali se ipak mora spomenuti, da 
na mnoge parlamente, a još više na vlade, djeluje nepredvi- 
divost državnih troškova tako, te je u evropskim državnim 
proračunima posvema obična stvar, da vlade više potroše, 
nego im je bilo dozvoljeno. Ah odmah treba naglasiti i to, da 
i financijalna teorija i financijalna praksa smatra za veliko zlo 
naknadnu povišicu državnih izdataka, i da se svuda po Ev¬ 
ropi brane od toga zla sad s većim, sad s manjim uspjehom. 

Naknadna povišica izdataka ruši sav proračun. Osnova 
proračuna sastavlja se i u saboru razpravlja s osobitim ob¬ 
zirom na to, da se u državni proračun uvrste, dotično u parla¬ 
mentu dozvole, u istinu potrebni troškovi, bez kojih narodu i 
državi nema ili života, ili napredka. Tu su sve proračunske 
stavke kao na kakvom natječaju, te na koncu preostaju samo 
one, koje su dobile priznanje, da zaista imaju pravo na ob- 
stanak. Tu i vlada, hoćeš, ne ćeš, ima pred očima sveukupne 
državne potrebe, a i najlošiji parlamenat stoji takodjer pod 
dojmom obćih narodnih interesa. Sasvim je drugčije, kad se 
radi o naknadnoj povišici dozvoljenih izdataka. Tu vlada ima 
na umu samo dotičnu stavku, samo pojedinu potrebu, koju na- 
ravski iz svih sila nastoji opravdati i takovim razlozima, da 
hotimice dotičnu potrebu prikazuje važnijom, nego jest. I sabor 
stoji pod dojmom posvema drugih osjećaja, kad se razpravlja, 
recimo, o većoj potrebi unutrašnjega odjela, na primjer pod 
naslovom zdravstvo, jer da je proti toj i toj pošasti valjalo 
poduzeti osobite mjere, a time i mnogo više potrošiti. Drugom 
sgodorn to je opet narodno gospodarstvo ili narodna prosvjeta, 
za koju je iznenada trebalo vanrednih izdataka, i tako se i ne- 
opazice ne samo poremeti, nego upravo poruši sva ona sgrada, 

koju i vlada i sabor podigoše po najtočnijoj i najpromišljenijoj 
osnovi. Čim naime vlada može povisiti proračunske stavke, 
onda više zapravo proračuna nema. Ono naime, što ostane 
od njega, ovisi dalje samo o sposobnosti, o uvidjavnosti, a kad- 
kada i o poštenju članova vlade i podredjenih joj upravnika. 
Zato je posvema naravski, da su se tražila i da se traže zakonska 
sredstva proti toj proračunskoj filokseri." 

(Kako se u Francuzkoj brane proti naknadnoj povišici iz¬ 
dataka.) Francuzku bismo ' mogli nazvati zemljom, gdje se 
mnogi zakoni, naročito financijalni, samo zato stvaraju, da se 
nikada ne izvrše. Parlamenat naime obično više pazi na to, 
da pokaže svoju vlast, nego li da u istinu provede svoju, dotično 
narodnu volju u obćem narodnom interesu. 

Tako je francuzki parlamenat 1836. stvorio zakon, da se 
za svaku naknadnu povišicu državnih izdataka mora označiti 
i posebno vrelo prihoda. No u praksi je taj zakon ostao samo 
na papiru, jer se vlada zadovoljava, da svaku takvu povišicu 
poprati ovom formulom : „Trošak će se podmiriti iz redovitih 
prihoda ove proračunske godine." 1 

Da se zaprieči ovakvo izigravanje zakona, predloženo je 
1851., da se zakon popuni riečima : „Vlada ima točno ozna¬ 
čiti, od kuda će novi veći trošak pokriti." Ali se proti tim riečima 
podigla opozicija, jer da ono „točno" zapravo znači, tražiti 
od vlade kakav novi porez. I tako je ostalo pri starom zlu. 

God. 1849. videći parlamenat, da je zakonska ustanova 
od 1836. postala mrtvo slovo, stvori ovaj zakon : ,,0 svim 
naknadnim troškovima na račun obaju državnih proračuna 
ima se sastavljati točan popis svih naknadno povišenih izda¬ 
taka, a taj se popis ima redovito voditi prema službenim spi¬ 
sima, što ih ministar financija predlaže narodnomu zastupstvu, 
i ima visjeti u prostorijama klubova i saborskih odbora, a na¬ 
ročito u prostorijama proračunskoga odbora." 2 

Ova] zakon nije do danas ukinut, ali nije niti izvršen, te 
bismo u spomenutim prostorijama uzalud tražili nekakva iz¬ 
vješća o naknadnim povišicama proračuna. 


1 Stourm, Le Buđget, str. 338. 

2 Stourm, Le Buđget, str. 339. 

God. 1876. postigao je proračunski odbor od ministra fi¬ 
nancija, da proračunskoj osnovi prilaže takodjer izvješće o 
stanju dotične proračunske godine, da zastupnici ne prosudjuju 
samo starih podataka, nego da imaju pred očima i ono, što 
vlada već sada troši, dotično u najbliže vrieme kani potrošiti. 
Ali ni to ništa ne pomaže. Jedno zato, što veći dio zastupnika 
proračuna ni ne pročita, a drugo zato, što priloženi priegled, 
kad bi i bio točan, nije vladi još ni dovoljna kontrola, a kamo 
li zapreka, da poruši proračunsko ravnovjesje. 

Iste godine 1876. stvoren je zakon, da vlada ne smije, kad 
joj se prohtije, tražiti od parlamenta odobrenje za ovu ili onu 
povišicu, nego da to može učiniti samo jedanput na mjesec. 
No tim se postiglo tek to, da vlada najedanput traži odobre¬ 
nje za više povišica, t. j., da se proračunsko ravnovjesje ruši 
redjim, ali zato jačim udarcima. 

„Koliko bi jednostavnije bilo, da svaki mjesec u službenim 
novinama izadje točan popis svih naknadnih povišica. Ovakvo 
redovito izvješćivanje upućivalo bi i obćinstvo i obadvie kuće 
parlamenta mnogo pravilnije i mnogo sigurnije, nego što to mogu 
priegledi priloženi proračunskoj osnovi, kojih mnogi zastupnici 
nemaju vremena ni pročitati, a za koje obćinstvo ni ne zna. 
To bi bio početak, da doskora u službenim novinama vidimo 
podpuni popis javnih izdataka, koji bi svaki mjesec morao 
izlaziti zajedno s točnim izvješćem, kako unilaze državni pri¬ 
hodi.” 1 

Da, ovo bi bilo vrlo jednostavno, kad svaka vlada ne bi 
imala svoju većinu i kad svaka većina ne bi baš zato vladu i 
podupirala, da može od nje dobiti sve ono, što treba za se i za 
svoje. Kad čovjek prosudi, da je eto nemoguće provesti ovako 
potrebnu financijalnu reformu u jednoj republici s obćim pra¬ 
vom glasa, onda se ne smijemo čuditi, što se je u našoj polu- 
aristokratskoj monarhiji uvriežilo mišljenje, da biti na vladi, 
znači biti kod punih jasala. 

(Dva glasovita sredstva protiv naknadnih povišica u pro¬ 
računu.) Kadgod koja vlada naknadno povisi koju stavku 
proračuna, onda joj je izgovorom ili izlikom, što u doba, kad 
je proračun sastavljala, nije mogla tih i tih okolnosti dovoljno 

1 Isto djelo, na istoj strani. 

uvažiti, a drugih opet predvidjeti. Da ne bude više toga iz¬ 
govora, dotično te izlike, stvoriše u Francuzkoj za proračunsku 
god. 1863. zakon od 31. svibnja 1862., da tečajem svake pro¬ 
računske godine ima vlada predložiti izpravljeni iliti drugi 
proračun, u kojem se, gdjegod je to umjestno, promiene stavke 
redovitoga ili prvoga proračuna. Ovakav izpravljeni ili drugi 
proračun postoj a še ti Francuzkoj punih šest godina od 1863. 
do 1870. Prestao je zato, jer u jednu ruku tim se ruši jedin¬ 
stvo proračuna, a u drugu ruku takav izpravljeni proračun 
nije zapravo ništa drugo, nego neka vrst inđemniteta, samo 
što ima drugo ime. 

U Italiji uvedoše izpravljeni iliti drugi proračun kao re¬ 
dovito sredstvo, kojim se imađe zapriečiti svako prekoračenje. 
To je učinjeno ovako : Zakon o talijanskom državnom računo¬ 
vodstvu od 17. veljače 1884. odredjuje, da ministar financija 
u studenom svake godine — a to je u polovici svake prora¬ 
čunske godine, koja počima 1. srpnja — ima podnieti parla¬ 
mentu izpravljeni proračun te iste godine, a ujedno zakonsku 
osnovu za budući proračun. Sve to se ima tiskati i porazdieliti 
međju narodne zastupnike, a kad parlamenat taj drugi iz¬ 
pravljeni proračun odobri, ne može vlada više tražiti ni naj¬ 
manje povišice. 

Ovo je bez sumnje dosta jaka uzda proti financijalnoj 
samovolji i razsipnosti, ali evo neprilike : Budući da parla¬ 
menat znade, da će u polovici proračunske godine razpravljati 
drugi, t. j. definitivni proračun, ne posvećuje nikakve posebne 
pažnje prvomu proračunu, kod kojega vlada može raditi, što 
hoće, te se onda posve mirne duše pod jesen dava obuzdati, 
kad je već svoj apetit zadovoljila. Zato ni ovo sredstvo, premda 
se čini mnogo radikalnije, ne Vodi svojoj svrsi. 

Budući da se i u parlamentu i izvan njega svuda viče 
na naknadne povišice proračunskih stavaka, uvedoše u Fran¬ 
cuzkoj 1861. na neko vrieme ova.kovu praksu : Samo je saboru 
priznato pravo, da dozvoljava naknadne ili izvanredne izdatke ; 
ali je istodobno dozvoljeno vladi, da posebnom naredbom držav¬ 
noga vieća može dobiti dozvolu, da si dohodkom iz jednoga pro¬ 
računskoga naslova pomogne za trošak u drugom naslovu. — 
Ni to nije pomoglo jedno zato, jer se za nijcdan naslov ne može 

prije konca proračunske godine znati, ima li suviška ili manjka, 
drugo zato, što se tim cieli proračun ruši u svom temelju, jer se 
miešaju pojedine stavke, koje su baš zato i nastale, da budu vladi 
vidljiva ograda, preko koje ne smije prelaziti. Zato je doskora 
i u istoj Francuzkoj spomenuta praksa ukinuta, a zakonom 
od 16. rujna 1871. odredjeno je, kako je to i kod nas, da ni¬ 
pošto ne smije biti prienosa u izdatcima izmedju pojedinih 
proračunskih naslova. 

(Rusija i Velika Britanija ne poznaju redovito naknadnih 
povišica.) God. 1890. ruski' ministar financija Višnjegradski 
javlja caru u svom financijalnom izvještaju : „Prema volji 
Vašega carskoga Veličanstva ne će se nipošto dopustiti nikakav 
trošak izvan proračuna, pak prema tomu ne će u nijednoj 
stavci biti ni najmanjega prekoračenja." 1 Tako je u istinu i 
bilo i te godine i kasnije : „Što se ruske financije od nekoliko 
godina tako dobro drže, to je bez sumnje samo zato, što se vrlo 
budno bore proti svakoj naknadnoj povišici .“ 2 

,,U Englezkoj proračunska prevlast parlamenta, kako se 
to najočitije vidi, djeluje uspješno na naknadne izdatke. 

Prije svega pojedina ministarstva nastoje upravo ljubo¬ 
morno, da faktični izdatici ne natjeraju u laž njihovih pro- 
cijena. . . Kod nas (u Francuzkoj) naprotiv ministarstva 
se često upravo ponose svojom vještinom u protivnom smislu. 
Istodobno gornja i doljnja englezka kuća vrlo je nestrpljiva 
i vrlo zlovoljna na svaku promjenu proračunskih stavaka. 
Tu dakle s jedne i druge strane postoji težnja, da se prvobitne 
stavke uzdrže, koliko je to samo moguće . . . 

Za rat i za mornaricu, kad nastanu neizbježive iznimne 
potrebe, englezko računovodstvo im zadovoljava ili točnim 
naknadnim proračunom, ili novom stavkom ,,en bloc" . . . 
Ako se vojnički dogadjaji mogu predvidjeti i ako se radi o ta¬ 
kvim izdatcima, koji se mogu potanko razdieliti na poglavlja 
i na naslove, onda se upotrebljava oblik ponovnih naknadnih 
procjena. Ako se naprotiv radi o takvim poduzećima, koja su 
i odviše važna i odviše daleka, te se pojedini troškovi nikako 

1 Stourm, JLe Budget, str. 376. 

2 Isto djelo, str. 376.—377. 

ne daju predvidjeti, onda parlamenat dozvoljava posebno 
pokriće en bloc . . . 

Ovakvo pokriće en bloc ograničeno je u ostalom na jednu 
jedinu godinu, a ne smije se protegnuti kao nekada na neođ- 
redjeni niz godina . . . Izuzevši ove posvema iznimne slučajeve 
ostaje u krieposti samo naknadna (potanka) procjena za sve 
civilne i vojničke troškove. I to se traže naknadni troškovi 
u ljetu i u proljeće : Ljetnji se traže koncem redovitoga sabor¬ 
skoga zasiedanja, naime u kolovozu, a proljetni u veljači ili u 
ožujku, kad se zadnjih mjeseci proračunske godine pokažu 
kakve potrebe. Jedni i drugi izdatci razpravljaju se isto tako 
kao i pravi proračun pred odborom cieloga parlamenta, a gla¬ 
suje se o njima u redovitoj skupnoj sjednici . . . 

U ovim zadnjim godinama sve tamo od 1880. bilo je tih 
naknadnih troškova oko 16 milijuna franaka za gradjansku 
upravu, a oko 25 milijuna za rat i za mornaricu . . . Danas je 
u toj stvari još daleko bolje. Možemo dakle s pravom tvrditi, 
da se u Englezkoj gotovo nikada naknadno proračunske stavke 
ne mienjaju." 1 

Neobični taj red, podpunu točnost i jednom riečju sjajni 
taj uspjeh imadu britanske financije zahvaliti trim glavnim 
uzrocima: Tu je ponajprije onaj dobar običaj, prema ko¬ 
jemu se proračun sastavlja neposredno prije početka prora¬ 
čunske godine na temelju podataka, koji nikada nisu stariji 
od dva do tri mjeseca. Tu je nadalje ustaljena prevlast mini¬ 
starstva financija nad svim područjima državnoga života, 
koliko se tiče izdataka, te nijedno ministarstvo ne može finan- 
cijalnoga ravnovjesja ni poremetiti, niti svojim prevelikim 
optimismom u izračunavanju prihoda izazvati kasnije neiz- 
bježivo prekoračenje stavaka. Tu je napokon ona samosviestna 
disciplina britanskoga parlamenta, u kojoj si je narodno za¬ 
stupstvo kod financij alnih stvari samo zabranilo svaku inici¬ 
jativu. Ovo je doduše sve već bilo spomenuto, ali valjalo je to 
ponovno naglasiti zato, da se i opet uvjerimo, kako uredjenih 
financija nema i ne može biti bez stalnih i prokušanih finan¬ 
cij alnih načela, kao ni dobra zdravlja bez urednoga života 
prema valjanoj higijenskoj teoriji ili praksi. 

1 Stourm, Le Budget, str. 377.—382. 

O uzkrati proračuna. 

(Kakve su posljedice uzkraćenja proračuna 0 teoriji i u 
praksi.) Bilo je već govora o tom, kako je radi uzkrate prora¬ 
čuna, dotično radi samovoljnoga pobiranja poreza u Velikoj 
Britaniji došlo do dviju revolucija 1678. i 1688. Pa ipak je u 
ono doba, gdje kraljevi privatni dohodci nisu bili još odieljeni 
od državnih prihoda, sam kralj svojim dohodkom mogao obično 
podmiriti sve redovite potrebe. Trebao je dakle pomoć parla¬ 
menta samo u izvanrednim prilikama, naročito za slučaj rata. 
Pa gle, i uzkrata te pomoći morala je dovesti do prave revo¬ 
lucije. Zato nije čudo, da se u današnje vrieme, gdje 0 saborskoj 
privoli ovise svi državni prihodi, a to su stotine milijuna ili 
čak ciele milijarde, nije čudo, da se posljedice uzkraćenja prora¬ 
čuna opisuju ovako : „Uzkratiti proračun ! Jedva si možeš 
pomisliti posljedice takvoga slučaja. Ako godina počima, a pro¬ 
račun nije bio dozvoljen, vlastnici državnih papira ne dobivaju 
više svoje rente, ni umirovljeni činovnici svoje mirovine ; do¬ 
bavljači badava kucaju pred rešetkom državne blagajne, a 
činovnici uzalud čekaju na svoju plaću. Škole su zatvorene ; 
vojska nema plaće, dapače ni jela, ni odiela, jednom riečju, 
komu je god država nješto dužna, a dužna nam je gotovo svima, 
na toga padaju udarci ; narodni se život zaustavlja. 

U drugu ruku porezi se ne smiju više utjerivati, i jer se 
iznenada prestaju pobirati, ne samo da se izprazni državna 
blagajna, nego su tomu posljedice još mnogo zamašnije ; na 
granici nema više straže, pa niti na ulazima u gradove, državna 
skladišta takodjer nemaju čuvara, i eto odmah trgovaca na 
veliko, dopremnika, gostioničara itd, svih onih, kojima je u 
rukama oporezovana roba, gdje cielu zemlju poplavljuju du¬ 
hanom, kavom, sladorom, žestokim pićima itd., a za sve to ne 
plaćaju ništa. Jaka i golema šaka javne uprave, koja je do 
nedavna sve to držala, sad najedanput pušta svoj plien. I tako 
kriomčarenje za dugo vremena suši vrelo narodnih prihoda.” 1 

I baš radi svih tih strahota, u koje se to više vjeruje, što 
se dulje na njih misli, pojavila se je teorija, da narodno zastup¬ 
stvo u obće ni nema prava uzkratiti vladi proračun. 

1 Stourm, Le Budget, str. 383.—3S4. 

Ovu su teoriju branili naročito vladini pristaše za ob¬ 
novljene francuzke monarkije poslie pada Napoleona I. Jedan 
je od njih poviknuo : „Političko narodno zastupstvo nema isto 
tako pravo uzkratiti proračun, kao što se ni pojedini čovjek 
ne smije sam ubiti.” 1 Drugi opet govornik deklamovaše ovako: 
„Uzkrata proračuna dovela je Karla I. na stratište ; radi uz- 
krate proračuna doživio je i Luj XVI. to isto ; ta ista uzkrata 
proračuna prisilila je Karla II., da se dade u službu Luja XIV., 
te je tako nastala revolucija od 1688. Uzkrata proračuna bijaše 
uviek znak političkih uzbuna i najvećih katastrofa. Narodno 
zastupstvo nema prava, da izazove takove prevrate.” 2 

Kad se uzkrata proračuna ovako prikazuje i nazivlje sad 
narodnim samoubojstvom, sad prevratom i revolucijom, onda 
je razumiljivo, što je Francuz Stourm upravo sretan, da može 
napisati ovo : 

,,Ne samo da nam se ne da ni zamisliti, da bi mogao na¬ 
stati (radi uzkrate proračuna) ovakav prevrat, nego ni izku- 
stvo nam ne podaje slike ob onom, što ne možemo ni u mašti 
zamisliti : Nema u novije doba primjera, da bi se proračunska 
godina započela bez odobrena proračuna. Parlamenti se služe 
uzkratom proračuna, samo da vrše jak pritisak na vladu.” 3 

Kad je Stourm ovo pisao, — 1896. •— nije još bilo exlexa 
u Hrva.tskoj i u Ugarskoj, što ga se svi živo sjećamo, naročito 
od god. 1906. 

Pa je li taj exlex, koji je nastao, jer vladi nije bio dozvoljen 
proračun, izazvao prevrat i revoluciju, je li bio sličan narod¬ 
nomu samoubojstvu ? 

Nije, i to s ovih razloga : Ugarska, da i ne govorimo o Hr¬ 
vatskoj, ima većinu nemagjarskoga pučanstva. Do uzkrate 
proračuna došlo je radi magjarskoga zapovjednoga jezika, 
u kojem nemagjarski narodi Ugarske s punim pravom vide 
samo jedno novo i to vanredno jako sredstvo za pomagjari- 
vanje. Nemagjarski narodi plaćali su dakle porez dalje, mnogi 
su ga državljani dapače plaćali upravo demonstrativno. Pa i 
medju samim Magjarima nije u toj stvari bilo jednodušnosti. 

1 Netom spom. djelo, str. 385. 

2 Isto djelo, str. 385.—386. 

3 Takodjer tamo, str. 386.—387. 

Zato se je već odmah na početku exlexa pojavilo pitanje, 
moraju li porezni uredi primati doduše nedozvoljeni, ali do¬ 
brovoljno plaćeni porez. Stvar se na koncu riešila, da moraju, 
te je u praksi uzkrata proračuna i cieli exlex značio u jednu 
ruku to, da se porez nije smio utjerivati, a u drugu ruku, da 
ministar financija nije smio ni mogao doznačivati svota za 
velike radnje, dotično da se te radnje, nisu smjele početkom 
godine ni započimati. 

Hrvatskoj nije exlex posebice škodio zato, jer se u njoj 
ne investira ili ništa, ili vrlo malo, nadalje zato, što je prema 
sveukupnim hrvatskim prihodima naša tangenta tako ma¬ 
lena, — gotovo jednu petinu mjesto blizu jedne polovine ! — 
da je naša autonomna vlada dosta lako našla pokriće za svoje 
potrebe, to lakše, što su javne daće kod nas unilazile, kao da 
nema exlexa. I sam naime seljački puk odmah je uvidio, da 
je mnogo bolje platiti makar i neodobreni porez za jednu go¬ 
dinu, nego li kašnje odobreni porez za dvie godine. Uz to se je 
i po selima dobro znalo, da je exlex nastao radi magjarske ko¬ 
mande, za koju nitko živ u Hrvatskoj ne će ni da čuje. 

Da uzkrata proračuna bude u istinu stvar ne samo oz¬ 
biljna, nego i zamašna, potrebno je dakle dvoje : da proračun 
uzkrati saborska većina, koja ima za sobom i u samoj državi 
golemu većinu pučanstva ; drugo, da uzkrata nastane radi 
takvoga sukoba s vladom, u kojem se radi o obrani kojega 
životnoga narodnoga interesa. 

(Narodno zastupstvo ima pravo, pa i dužnost uzkratiti 
proračun.) Danas svi evropski ustavi priznaju, da narodno 
zastupstvo ima pravo izpitivati, dotično dozvoljavati ne samo 
državne prihode, nego i državne izdatke. No čim sabor ima 
pravo koji trošak dozvoliti, logično ga ima pravo i uzkratiti. 
Inače bi dozvola, bila samo puka i suvišna formalnost. 

Obnovljena francuzka monarkija poslie Napoleonova pada 
poricala je parlamentu pravo uzkratiti proračun baš zato, jer 
inu je poricala i pravo izpitivati državne troškove. No već 
smo vidjeli, kako je parlamenat nepobitno dokazao, da izpi- 
tivanje javnih prihoda, dotično dozvola pobirati porez upravo 
željeznom logikom dovodi do prava izpitivati, na što će se 

porez trošiti. Sad evo vidimo, da istim logičkim putem dola¬ 
zimo i do ustavnoga prava uzkratiti proračun. 

0 samom pravu ne može biti dakle nikakve sumnje. Ali 
isto tako nema sumnje o tom, da je uzkrata proiačuna u istinu 
vanredna neprilika, ako i nije katastrofa za državu. Zato se 
tim svojim pravom parlamenat može i mora poslužiti samo 
onda, kad je u obrani proti kojoj nametnutoj ili silovitoj vladi. 

Uzkratu proračuna možemo dakle posvema dobro pri¬ 
spodobiti s parlamentarnom obstrukc.ijom u obće, koja je i 
dovela do spomenutoga exlexa u Ugarskoj 1906. 

Obstrukcija i uzkrata proračuna to su negativna i naj¬ 
oštrija parlamentarna sredstva. Imadu se dakle upotrebiti 
samo za obranu, a nipošto za navalu. Kad dakle koja stranka 
hoće nješto postići, proširiti koje narodno pravo, ili u obće 
izvesti koju točku svoga programa, irnade se za to poslužiti 
jedino i izključivo redovitim ustavnim putem. Takova do¬ 
sljednost vodi naravski do ponovnoga razpusta sabora, do¬ 
tično do ponovnoga apela na narod i konačno do uzmaka jed¬ 
noga ili drugoga ustavnoga faktora, ili, što je običnije, do spo¬ 
razuma uzajamnim popuštanjem. U protivnom slučaju, ako 
naime koja stranka u navali, a nipošto u obrani upotrebi ob- 
strukciju i uzkratu proračuna, mora na koncu konca u spor¬ 
nom pitanju bezuvjetno popustiti, ili ga izlučiti iz svoga ak- 
tuelnoga programa, kako je to učinila današnja većina ugar- 
spoga sabora početkom 1906. 

Sasvim je drugčije, kad koja stranka, ili točnije cieli narod 
brani bilo sam ustav, bilo samo proračunsko pravo proti do¬ 
maćoj ili proti tudjoj vladi. U tom su slučaju i najoštrija par¬ 
lamentarna sredstva ne samo dopuštena, nego je upravo duž¬ 
nost narodnoga zastupstva, da ih upotrebi. Ali u tom slučaju 
domaća vlada, videći se pred jakom i neslomivom narodnom 
voljom, vazda popušta, pa bilo to i u zadnji čas, a tudja vlada 
mora skinuti ustavnu krinku i otvoreno upotrebiti surovu 
silu, a tim je naravski opravdan i još oštriji narodni odpor, 
nego što je uzkrata proračuna. 

Istina je, da jake vlade, kao primjerice u Pruskoj, znadu 
jednostavno, kako se veli, prieći na dnevni red preko uzkrate 
proračuna ; ali je srećom istina i to, da je i pruska vlada, što 

je već spomenuto, s knezom Bismarckom na čelu, morala na¬ 
pokon najsvečanije priznati podpuno saborsko proračunsko 
pravo, dakle i samu uzkratu proračuna. 

(0 uskrati proračuna u Velikoj Britaniji i u Francuzkoj.) 
Poslie spomenutih financijalnih sukoba medju parlamentom 
i kraljem, koji su 1648. i 1688. doveli do revolucije, nastao je 
jači sukob u Velikoj Britaniji istom 1784. Kralj Gjuro III. po¬ 
zvao je na ministarstvo 24-godišnjega Vilima Pitta, glasovi¬ 
toga i nepomirljivoga protivnika najprije francuzke revolucije, 
a onda Napeleona I. Proti Pittu je ustao glasoviti branitelj 
revolucije Fox i na njegov priedlog odgodila je zastupnička 
kuća dozvolu proračuna po pet ili šest puta. Kralj je uza sve 
to ostavio Pitta na vladi i pobrinuo se je samo za to, da parla- 
menat dozvoli pokriće za državni dug. Druge je troškove pod¬ 
mirivao iz t. zv. ustaljenih fondova, t. j. iz prihoda, koji se ne 
dozvoljavaju ponovno svake godine. To je trajalo tri mjeseca, 
dok nije mladi Pitt, taj izvrstni poznavalac englezkoga puka, 
svojim političkim umiećem opoziciju postepeno za se predobio. 
Dne 12. siečnja imala je opozicija 54 glasa većine ; dne 20. 
veljače 20 glasova ; dne 1. ožujka 12, a dne 5. ožujka 9 gla¬ 
sova ; napokon dne 8. ožujka samo 1 glas većine, te je dne 25. 
ožujka 1784. proračun vladi dozvoljen, a sabor je na to odmah 
razpušten. Vriedno je spomenuti, da liberalci s Foxom na čelu 
nisu zato uspjeli, jer je Pitt kao narodni i pučki čovjek odmah 
predobio za se ladanjsko pučanstvo, na koje se i kašnje naj¬ 
više oslanjao. 

Ovo je dakle klasičan primjer, da tako kažemo, prora¬ 
čunskoga dvoboja, koji su obje stranke vodile odlučno i častno, 
a pobiedila je ona stranka, koja je imala bolje oružje, t. j. iz- 
razitiju narodnu volju za sobom. 

I danas u Englezkoj nastaju slični sukobi, ali ne više radi 
cieloga proračuna, nego radi pojedinih poreza. Tako je pri¬ 
mjerice 1885. Gladstoneovo ministarstvo palo zato, jer mu je 
uzkraćena povišica poreza na pivo i na žestoka pića, proraču- 
nana na 41,200.000 franaka. 

Vrlo oštar sukob nastao je u Francuzkoj poslie parla¬ 
mentarnih izbora dne 14. listopada 1877. Opozicija s Gambettom 
na čelu dobila je većinu, a vlada ipak nije htjela odstupiti. 

Izvjestitelj proračunskoga odbora Jules Ferry završio je u 
sjednici dne 4. prosinca 1877. ovako : „Mi se ne ćemo odreći 
oružja, koje je zadnje utočište i posljednje jamstvo slobodnim 
narodima. Mi ne ćemo dozvoliti četiriju izravnih poreza — taj 
put se je radilo najprije o njima —- nego samo u istinu parla¬ 
mentarnomu ministarstvu.” 1 A vodja opozicije, Gambetta, reče 
medju inim u istoj sjednici : „Ne ćemo dati svoga zlata i svoje 
muke, dok se vlada ne pokloni’ pred narodnom voljom, izreče¬ 
nom dne 14. listopada. Neka se znade u Francuzkoj, jesmo li 
narod, koji vlada, ili je tu jedan čovjek, da nam zapovieda.” 2 

Vlada je ponajprije proučavala svekolike financijalne 
zakone, ne bi li igdje našla koju tu ustanovu, da se izvuče iz 
škripca. Kad nije našla nikakvoga izlaza i kad je vidjela, da 
joj iz nijedne blagajne, počevši od 1. siečnja 1878. ne bi dali 
nijednoga centima, i da nijedan poreznik ne bi išao ubirati 
poreza, poklonila se liepo narodnoj volji i dne 15. prosinca 1877. 
odstupi, a na njezino mjesto dodjoše ljudi iz saborske većine. 
Sad su bila dozvoljena najprije ona četiri poreza, zatim in- 
demnitet, a onda i cieli proračun. 

Ovu pobjedu imade francuzki parlamenat zahvaliti je¬ 
dino ustaljenoj teoriji i praksi, da exlex ne znači samo zaštitu 
porezovnika pred ovrhom, nego da nijedan blagajnik ne smije 
ni najmanje svote izdati za nijednu državnu potrebu. I tu se 
vidi, kako kod financijalnih zakona nijedan oprez nije suvišan 
i kako naročito zakon o državnom proračunu nije za vladu 
nikakova stega bez one konačne ustanove, da su u slučaju, kad 
nastupi izvanzakonsko stanje, svi činovnici, koji ovim ili onim 
načinom imadu posla s državnim prihodima, osobno i direktno 
odgovorni narodnomu zastupstvu. 

(0 uzkrati proračuna kod nas.) Prema današnjemu odnošaju 
Hrvatske prema Ugarskoj može Hrvatska uzkratiti zajednički 
proračun jedino tako, da njezina delegacija najprije zatraži 
od zajedničkoga ministra financija točan izkaz o hrvatskim 
prihodima i sve podatke, koji spadaju na našu tangentu. Kad 
ministar financija tomu zahtjevu ne bi udovoljio, imala bi naša 
delegacija započeti obstrukciju, ali takvu, kakvu su u svoje 

] Stourm, Le Budget, str. 391. 

2 Netom spom. cijelo, str. 391. 

doba vodili Irci u englezkom parlamentu, t. j. morala bi dele¬ 
gacija biti na svakoj sjednici u podpunom broju i nijedan se 
delegat ne bi smio ničemu pokoriti, nego samo oružanoj sili. 

U hrvatskom državnom saboru mjesto uzkrate prora¬ 
čuna sgodnije je bana i pojedine odjelne predstojnike staviti 
pod obtužbu. Zakon naime od io. siečnja 1874. ne odredjuje 
samo načelno odgovornost bana i ciele vlade, nego ujedno i 
sav postupak, a i samu kaznu, te je ovo valjda jedna od naj¬ 
jačih ustavnih garancija, što ih imadu evropska zakonodav¬ 
stva na obranu ustava u obće, a proračunskoga saborskoga 
prava napose. 

IV. 0 provedbi i Kontroli državnoga proračuna. 

Financijalna uprava i proračunska kontrola. 

Ma da je proračun najtočnije sastavljen i najtemeljitije 
razpravljen, nije to samo po sebi dosta, da državne financije 
budu u redu. To je posvema naravski. Ni vlada se ne može za¬ 
dovoljiti samo time, da joj sabor dozvoli poreze i odobri izdatke, 
nego je sad tu veliki posao, da se dozvoljeni porezi u istinu 
uberu, a tu je i dužnost, da se državne potrebe zaista podmire 
u granicama dozvoljenih izdataka. Za onaj posao brine se finan¬ 
cijalna uprava, a da se ona dužnost u istinu izpuni, bdije nad 
tim proračunska kontrola. 

Kad kažemo rieč „uprava", mislimo obično 11a upravu 
političku, na koju nas najživlje sjećaju oružnici kao čuvari 
javne sigurnosti, premda bi inače u naše doba uprava kao glavna 
predstavnica državne vlasti već odavna bila morala dobiti 
pretežno gospodarsko obilježje i podpuno se odieliti od svake 
redarstvene službe. Mjesto toga kod nas je u Hrvatskoj političkoj 
upravi nametnut posao financijalni, koji nipošto ne spada 
sam po sebi u gospodarsku privredu, ako ju u svojim posljed- 
cima i može unapredjivati. Što je još nesgodnije, taj financi¬ 
jalni posao nametnut je baš obćinama, koje i po svom sastavu 
i po svojoj svrsi moraju biti u prvom redu gospodarski i kulturni 
organi naroda i države. 

U svom je temelju dakle kod nas financijalna uprava isto¬ 
vjetna s upravom političkom toliko, što je našim obćinama 



367 


nametnut t. zv. preneseni djelokrug, i što obćinski blagajnik, 
napose osposobljeni činovnik, gotovo i ne dospieva na ništa 
drugo, nego da bude organom ministra financija. Vriedi to na¬ 
ročito za izravne poreze. 

Za neizravne poreze, naročito za pobiranje svakavrstnih 
potrošarina —• primjerice za pobiranje pristojbe od pečenja 
rakije —- ima financijalna uprava i najniže svoje organe, t. zv. 
„finance", koji joj nisu samo ravno podredjeni, nego su od nje 
i plaćeni. 

Već na prvom stupnju financijalne uprave bilo bi potrebno 
stvoriti posebne kontrolne organe, posebnu nadzornu organi¬ 
zaciju. Mjesto toga i kod nas i drugdje uvedeni su porezni nad¬ 
zornici, a istom na višem stupnju financijalne uprave postoje 
već svuda u prosviećenim državama posebni nadzorni uredi, 
nad kojima je vrhovni računarski ured, nazivan obično vrhovni 
računarski dvor. 

Da se financijalna uprava i u glavnim crtama podpuno 
jasno prikaže, trebala bi za to posebna knjiga, a to isto vriedi i 
za financijalnu kontrolu. Ovdje se može spomenuti samo toliko, 
da su kod financijalne uprave posebni organi za odmjerivanje, 
a posebni za pobiranje poreza i da za financijalnu kontrolu ima 
danas čitav niz zakona i naredaba, što u svezi s financijalnom 
računarskom praksom sačinjava posebnu granu financijalne 
znanosti, ili točnije posebnu financijalnu nauku, državno raču¬ 
novodstvo. Ta se nauka kao poseban predmet već i predaje na 
svim sveučilištima, pa i na sveučilištu našem. 

Premda se ovdje ne može zalaziti u potankosti ni finan¬ 
cijalne uprave, ni državnoga računovodstva, ipak treba spo¬ 
menuti barem one stvari, bez kojih ne možemo razumjeti, kako 
o provedbi i kontroli proračuna ovisi državno kućanstvo isto 
tako, pa još i više, nego o samom poreznom sistemu i o osnovi 
državnoga proračuna. 


O pobiranju državnih poreza. 

(Glavna razlika medju pobiranjem izravnih i neizravnih 
poreza.) Kako već znamo, izravni se porezi odmjeruju i plaćaju 
11a stalne i vidljive predmete, koji nikako ne mogu izbjeći po- 

rcznikovu oku. Zato nije ni potrebno, da ih financijalni organi 
traže, nego ih jednostavno oporezuju i onda čekaju do nekoga 
roka, da se plate, a kad rok mine, znadu dobro, komu će i radi 
čega će porez utjerati. 

Kod neizravnih poreza sasvim je drugčije. Tu se oporezo- 
vani predmeti lako sakriju, pače i izgube, t. j. potroše, pa ih 
zato treba još za vremena uhvatiti, zadržati i oporezovati. To 
je posao posebnih financijalnih organa, koji ne ureduju u sobi, 
nego su neprestance na nogama, pa ih je zato jedan francuzki 
carinski nadzornik i nazvao poreznim oružničtvom, I nema 
sumnje, da kod tih poreznih oružnika treba isto tako, pa i više 
i odvažnosti i naobrazbe, a nada sve poštenja, baš kao i kod 
oružničtva za javnu sigurnost. 

Još je jedna važna razlika kod pobiranja jednih i drugih 
ovih poreza. Kod izravnih poreza obično su znatni, pače i veliki 
porezni zaostatci, osobito kad je slaba ljetina. Tu onda financi- 
jalna uprava ima svu silu posla, a za slučaj prirodnih nesreća, 
naime kad udari tuča, suša, poplava itd-, eto ti brige s djelo¬ 
mičnim oprostom, pa i s posvemašnjim odpisom poreza. 

Kod neizravnih poreza zaostataka ili nema, ili su mnogo 
manji. Kod valjane financijalne uprave, kako je primjerice u 
Francuzkoj, kod neizravnih poreza gotovo i nema zaostataka, 
jer od dvie i pol milijarde svih tamošnjih neizravnih poreza 
riedko da bude zaostataka više od dva, tri milijuna. 1 

Ova je razlika zato važna, jer iz nje odmah vidimo, kakva 
mora biti financijalna uprava u jednom i drugom slučaju. Kod 
neizravnih poreza moraju financijalni organi biti skroz na skroz 
pošteni i vanredno revni ; kod izravnih poreza moraju finan¬ 
cijalni organi biti vanredno uvidjavni, a samo financijalno mi¬ 
nistarstvo mora u tom prednjačiti i od vremena do vremena 
podčinjene organe upozorivati, pače i strogo im nalagati, da 
s osobitom obzirnošću postupaj u naročito prema najsiromaš¬ 
nijim porezovnicima, ali zato strogo pa i neumoljivo prema 
porezovnicima, koji očito mogu platiti. 

(Dva glavna načela za pobiranje poreza.) Prvo je i glavno 
načelo kod pobiranja poreza, da se porezni organi što prije rieše 
novaca, koji im dodju u ruke. U gradovima ne bi smio nijedan 

1 Stourm, Le Budget, str. 444. 

porezovnik nijedne porezne svote zadržati duže od osam dana, 
a po selima duže od mjesec dana. Tako redovno i jest. 

Drugo je osnovno pravilo, da porezni novac ima što prije 
dospjeti na takovo mjesto, gdje je absolutno siguran. Takvu 
absolutnu sigurnost —• barem u redovito doba — zajamčuje 
prije svega državna banka, pa zato prema ovomu načelu i vi¬ 
dimo, da je primjerice u Belgiji državna banka jedini pravi bla¬ 
gajnik za sav porezni novac. 

Prema ovomu drugomu načelu javlja se i priedlog za važnu 
financijalnu reformu : Da u financijalnoj upravi u obće i ne bude 
posebnih porezovnika, blagajnika, nego da državna banka prima 
sve porezne uplate, a financijalnim činovnicima da preostane 
samo računovodstvo i kontrola. 


Glavna načela financijalne uprave. 

Kako smo vidjeli, radi se kod državnoga proračuna o mi¬ 
lijunima, pa i o milijardama narodne imovine, i to u gotovu novcu. 
Tu je onda posvema naravski, da valjana financijalna uprava 
ide prije svega za tim, da porezni novac u istinu prispije do po¬ 
sljednjega filira u državnu blagajnu, odkuda će se izdati za dr¬ 
žavne potrebe. Da se u istinu može što lakše pregledati sva ta 
novčana struja, uvedeno je danas u svim evropskim državama, 
da se svi javni prihodi usredotočuju u rukama ministra finan¬ 
cija. Danas dakle nema posebnih financijalnih ravnatelja, koji 
bi bili kao kakvi novčari i od kojih bi svaki imao posebnu po¬ 
reznu blagajnu. Svi su ti financijalni ravnatelji danas ravno 
podredjeni ministru financija, a sve porezne blagajne sačinja¬ 
vaju zapravo jednu jedinu državnu blagajnu, u koju u što kraćem 
roku i pritječu svi njihovi prihodi. Izmedju pojedinih poreznih 
blagajna postoji tekući račun, te se samo iznimice plaća u go¬ 
tovom. 

Ovo je načelo financijalne centralizacije iliti podpunoga 
jedinstva državnih financija. 

Proti ovomu financijalnomu centralizmu danas se jc mnogo 
teže boriti nego proti političkomu. To smo težko izkusili naro¬ 
čito mi Hrvati. Hrvatskoj će i u Pešti priznati na koncu konca 
i dosta široku političku autonomiju, ali s financijalnoga gle- 


S. Radić : DanaSnja financijalna znanost. 

dišta nc će nitko ni za vlas popustiti od načela, da samo u Pešti 
može i mora biti glavna državna blagajnika i za Hrvatsku. Na¬ 
čelo je dakako opravdano, ali samo u granicama jedne te iste 
države ; a Hrvatska niti nije bila, niti je danas, pa za stalno ne 
će niti biti s Ugarskom jedna te ista država, pogotovo kad se 
radi samo o njima dvjema. I zato je posvema neumjestno i krivo 
shvaćanje, kad se Magjari pozivlju na to, da već radi moder¬ 
noga načela financijalne centralizacije ne mogu Hrvatskoj do¬ 
zvoliti samostalnih financija. 1 

Uza svu ovu financijalnu centralizaciju bilo bi težko, pa i 
nemoguće brzo i valjano pregledati i državne prihode i državne 
izdatke, kad bi svako financijalno ravnateljstvo ili svako mini¬ 
starstvo, pa možda čak i svaki pojedini porezni ured na svoj 
način vodio porezne knjige. Državno naime računovodstvo kao 
i privatno knjigovodstvo može se voditi na više načina, koji su 
dobri. Ali dok pojedine trgovačke kuće mogu izabrati ovaj 
ili onaj sistem, naprosto je potrebno, da se svekolika financi- 
jalna uprava i kontrola vodi u jednoj te istoj državi upravo na 
vlas jednakim načinom. I pojedina ministarstva treba da se 
drže jednakih načela i da se služe jednom te istom formom, kad 
kojoj blagajni naređjuju izplatu. 

Uz ova dva načela evo trećega, koje je osobito važno, a u 
kratko se može izreći ovako : Organi i osobe, koje imadu vlast 
razpolagati državnim novcem, nemaju tih novaca u rukama ; 
organi i osobe, koje imadu državni novac u rukama, ne mogu 
u nijednom slučaju sami po svojoj volji njima razpolagati. 

Prema tomu ministri, dotično kod nas ban i odjelni pred¬ 
stojnici, koji imadu pravo narediti izplatu, ne smiju nipošto 
imati u svojim rukama niti filira državnoga novca. Državna 
blagajna u Zagrebu naprotiv, koja taj novac ima, ne smije ni 
filira izdati bez posebnoga pismenoga naloga za to ovlaštene 
osobe ili organa. 

1 Vidi pobliže : Dr. Josef Drachov.sk', Rakouske učetnictvi 
statui (Austrijsko državno računovodstvo) v Praze 1908., str. 283. 
za 5 K 60 f. ; ovdje str. 76. — Vidi od istoga pisca : Principy kon- 
t r o 1 y statniho hospodai 1 stvi v Rakousku, v Praze 
1907., str. 90, za 2 K. 



Ovo se načelo naročito u Francezkoj tako dosljedno pro¬ 
vodi, da pojedina ministarstva samostalno ne razpolažu ni 
s onim novcem, što ga dobe za stari materijal, primjerice kod 
ministarstva rata i mornarice. 

No da se sva ta načela najdosljednije provedu, moglo bi 
se još Vrlo lako dogoditi, da državne financije budu u naj¬ 
većem neredu. Već je jednom sgodom spomenuto, da u državnim 
financijama nema pravoga reda, ako ih ne kontroluje sveukupna 
javnost ; a javno mnienje ne može kontrolovati, ako nije sve¬ 
strano, temeljito i redovito obaviešteno o gospodarstvu na 
svim područjima državnoga života. Ovo načelo izrekao je u 
doba obnovljene francuzke monarkije barun Louis 1818. ovako : 
„Financijalna uprava mora biti tako providna, da ju svaki po- 
rezovnik može u neku ruku prosudjivati kao svoje privatne 
poslove i da može motriti, kako porezni novac putuje sve dotle, 
dok nije podmirena ona potreba, za koju je plaćen." 1 

Prema ovomu najvažnijemu načelu financijalne uprave 
objelodanjuju englezka ministarstva vrlo točne podatke o 
svim svojim operacijama, i to sad kao običnu statistiku, a sad 
kao prave dokumente o državnom računovodstvu. „Te male 
modre knjižice, uza sve to, što sadržaju vrlo mnogo podataka, 
ne stoje više od petdeset, šestdeset centima (filira). — Pristupne 
su dakle svemu čitalačkomu obćinstvu. Zato se englezki pore- 
zovnik može, ako hoće, vrlo jeftino najpodpunije uputiti, kakvi 
su to porezi, što ih plaća, koliki su i kako su razdieljeni. Budući 
da osim toga svaka grana javne uprave baš mora izdavati 
ovakova izvješća svake godine, to se onda naravski svi podatci 
savjestno pregledaju i sabiru, da se mogu dostojno prikazati 
obćinstvu." 2 

1 Kod nas u Hrvatskoj pod nesretnim i zlokobnim uplivom 
iz Pešte vriedi sasvim protivna praksa : Kod nas i ministarstvo 
financija i svekolika financijalna uprava smatra za prvu svoju 
dužnost brižno sakrivati svoje poslovanje ne samo pred ši¬ 
rokim obćinstvom, nego i pred istim narodnim zastupstvom. 
Naši financijalni strukovnjaci dr. Franjo Vrbanić i dr, Josip 
Frank samo su uz najveće neprilike došli, i to samo djelomice, 

1 Stourm, Le Budget str. 630. 

1 Netom spom. djelo, str. 619—620, op. 5. 

do najpotrebnijih podataka. Dr. Josip Frank kazao je dapače 
jednom u saboru, da je do mnogih svojih podataka došao samo 
za skupe novce. Kad uvažimo, da su obadvojica ne samo na¬ 
rodni zastupnici, nego da su bili kod obnove zadnje financijalne 
nagodbe i članovi hrvatske regnikolarne deputacije, a uz to je 
jedan sveučilištni profesor, a drugi predsjednik jake političke 
stranke, — onda si možemo lako pomisliti, koliko bi susret¬ 
ljivosti, dotično ozbiljnih financijalnih podataka našao i kod 
naših financijalnih ravnateljstva i kod ministarstva financija 
u Pešti koji naš privatnik, pa bio on i financijalni pisac. 

No sve ovo tek su obći uvjeti uspješne financijalne kon¬ 
trole. Da nadzor i u praksi postigne podpunu svoju svrhu, 
treba tu još osobitih sredstava. 

Da pravo shvatimo, o čem se radi, treba nam znati i nagla¬ 
siti, da vrhovni nadzorni organ računarski dvor —• izuzevši 
neke države, gdje ima osobitu ovlast —• izpituje samo gotove 
zaključne račune, i to onakve, kakve mu financijalna uprava 
dostavi prema dotičnim zakonskim propisima. Uzmimo pri¬ 
mjer : Odjel za unutarnje poslove ima za cestogradnje u god. 
1907. 2,108.096 K. Računarski ured dobit će svu silu doznaka 
i namira, recimo, i jednu doznaku, dotično namiru na 10.000 
Kruna za tu i za tu cestu. Računarski ured nema prava — 
izuzevši Belgiju, Italiju itd. — izpitivati, je li cesta u istinu 
sagradjena i je li baš toliko na nju potrošeno, ili je možda dobar, 
pa i veći dio svote jednostavno zapit. Takvih slučajeva može 
biti više, a u Francezkoj primjerice neko su vrieme lažne 
ovakve, namire upravo vrvjele. 

Osim toga valja nam znati i to, da računarski dvor vodi 
kontrolu samo nad onim financijalnim osobljem, koje ima 
posla s gotovim novcem. Ono osoblje, koje ima na brizi državni 
materijal —■ kojega je najviše kod ministarstva rata i morna¬ 
rice —- podredjeno je i odgovorno samo dotičnomu ministarstvu, 
a računarski ured nema nad njim zapravo nikakve vlasti. Zato 
se i tu dogadjaju najveće nepodobštine, te se naročito u ratno 
doba službeni i neslužbeni nepoštenjaci upravo zločinački 
obogaćuju na narodni račun. O tom je na javu izniela upravo 
žalostne i sramotne primjere francuzka parlamentarna ko¬ 
misija poslie rata 1870.—71., koja je dokazala, da je u Fran- 

cezkoj bilo „ljudi, koji se nisu ustručavali špekulirati nesrećom 
domovine." 1 Poslie rata s Japanom izašla su i u Rusiji i bez 
takvoga povjerenstva na vidjelo slična sramotna zlodjela. 

Tomu nema druge pomoći, nego da „sav državni mate- 
rial svake godine pregledaju financijalni nadzornici, ... a u 
drugu ruku, da upravitelji skladišta dodju pod vlast vrhovnoga 
računarskoga ureda, koji ne će o njihovom poslovanju davati 
samo svoga mnienja, nego će ih ili osloboditi od svake odgo¬ 
vornosti, ili pronaći, da su dužni nadoknaditi štetu." 2 

Ali ni ova reforma ne bi još podpuno pomogla, nego 
ondje, gdje nema preventivne proračunske kontrole, trebalo 
bi računarski dvor ovlastiti, da može svakoga ministra po¬ 
zvati na odgovornost, čim sumnja o kakvoj velikoj neurednosti 
ili o pronevjerenju. Još bi trebalo pooštriti odgovornost finan- 
cijalnih činovnika i ministara, naročito za slučaj lažnih na¬ 
mira. Na koncu bi trebalo svake godine sastaviti odbor od 
financijalnih nadzornika, od članova računarskoga dvora i 
parlamenta i tomu povjerenstvu namieniti zadaću, da pre¬ 
gleda svukoliku financijalnu upravu i da o tom obaviesti i par- 
lamenat i javnost. ,,Na koncu bi trebalo, da upravna i finan- 
cijalna izvješća izlaze kud i kamo češće, da svaka velika upravna 
grana bude dužna u kratkom roku izdavati godišnje izvješće, 
kako je udovoljila državnim potrebama, koje je na se preuzela. 
Javnost je na koncu konca najsigurnije sredstvo, da se čuvaju 
državni interesi. Obćinstvo je argus, kojemu na kraju krajeva 
ne može ništa izbjeći ; ali obćinstvo treba obaviestiti i dati 
mu podatke, da može bdjeti nad raznim ministarstvima . . . 

S ovim reformama kontrola ne će biti još savršena, ali 
će biti teoretski tako dobro organizovana, kako to dopušta 
današnje naše upravno znanje. Bit će težko prosipati narodni 
novac, odvraćati ga od njegove svrhe i varati javnost ; to je 
sve, što se može postići zakonom ; ostalo treba da učini javni 
moral. Treba da je javno mnienje ozbiljno, da je željno točnih 
obaviesti, pravedne i temeljite kritike. Uzmite narod, koji 
uživa gotovo jedino u deklamacijama, u obtužbama, u obće- 
nitim govorničkim frazama, koji i u dnevnoj štampi i na saborskoj 

1 Paul Leroy-Beaulieu, Finances, II., str. 147. 

2 Netom spom. djelo, str. 146. 

govornici traži samo senzacije, teatralno držanje ili dosjetke: 
u takvom narodu bit će uzaludno i bezuspješno, da mu date 
najbolje uredbe, financijalna uprava ne će biti ni točna, ni 
savjestna, ni pravilna. Praktična vriednost svake uredbe ovisi 
na koncu o ljudima, koji ju imadu oživotvoriti . . A 1 

Malo obširniji ovaj citat i dokazom nam je i primjerom, 
kako kod državnih financija još više nego li kod državnoga 
ustava narodno blagostanje ovisi u prvom redu o poštenju. 
Ali sve ovo razlaganje ujedno nas mora uvjeriti, da samo po¬ 
štenje bez temeljitoga strukovnoga znanja i bez poznavanja 
naprednijih naroda u obće, a njihovih financijalnih uredaba 
napose nije dovoljno jamstvo protiv svih nepodobština, koje 
se najvole skupiti ondje, gdje ih narodni organizam najteže 
podnosi. 

Glavna načela za financi jalnu kontrolu. 

Dok su vladari imali absolutnu vlast, nije se zapravo mogla 
ni zamisliti uspješna financijalna kontrola. Ta gdje će niži 
kontrolovati višega, ponizni podanik samosviestnoga vladara. 
Istom ondje, gdje se je narod toliko osviestio i prosvietlio, te 
je vladara prisilio, da se odreče absolutne vlasti i da narodno 
zastupstvo prizna sebi ravnopravnim faktorom, istom je time 
izpunjen glavni uvjet za ozbiljnu financijalnu kontrolu. Prema 
tomu se je držalo i drži se, da financijalne kontrole nema i ne 
može biti u neustavnim zemljama. Rusija je u tom jedina i 
častna iznimka, kako je to već spomenuto. 

Ali nije dosta, da je u kojoj državi ustav, pa da u njoj 
bude odmah i valjana financijalna uprava. Sabor naime, kako 
ćemo odmah pobliže vidjeti, nije za tu kontrolu nipošto sgodan, 
pa ni sposoban. Za nju mora biti posebni organ. No taj nadzorni 
organ mora biti podpuno samostalan, t. j. posvema koordi¬ 
niran, izjednačen s najvišim upravnim oblastima. U praksi 
to znači, da ministar unutrašnjih posala, kod nas ban, dotično 
podban, ne smije imati nikakova upliva i nikakove vlasti nad 
tim vrhovnim nadzornim organom. 2 

1 Paul Leroy-Beaulieu, Finances, II., str. 150. 

* Dr. J. Dr. chovskjš Učetnictvi, str. 95. 



375 


No da i prije toga vrhovnoga nadzornoga organa bude 
financijalna kontrola što uspješnija, uobičajilo se načelo u svim 
višim financijalnim uredima stavljati po dva činovnika, koji 
su jedan od drugoga posvema nezavisni, a dužni su jedan dru¬ 
goga nadzirati prema točnim propisima. 2 

Odmah ćemo vidjeti, da za kontrolu državnih izdataka 
nije ni ovo dosta. Vidjet ćemo, da nije dosta ni to, što se svaki 
izdatak bilježi dva puta : kod blagajne kronoložkim redom, a 
kod vrhovnoga računarskoga ureda stvarno, naime u rubrici, 
pod koju spada. Ipak je nesumnjivo, da je za modernu financi- 
jalnu kontrolu glavna stvar, dotično glavno načelo, da za tu 
kontrolu bude posebni vrhovni ured, ravnopravan i najvišim 
upravnim oblastima, i da se barem kod viših financijalnih ureda 
provodi ujedno i kontrola, ne čekajući istom možda na vrhovni 
računarski dvor. 

Najveća mana financijalne kontrole. 

Kad čovjek pročita njekoliko financijalnih djela raznih 
autora, i kad s tim djelima sravni naročito nauku o državnom 
računovodstvu, a onda pogleda zaključne račune o proračunskoj 
godini toj i toj i sjeti se velikih prekoračenja proračunskih sta¬ 
vaka — primjerice kod nas za Khuenove vlade u odjelu za 
bogoštovlje i nastavu devetdesetih godina — mora i nehotice 
uzkliknuti: Računi su doduše u redu, ali nisu novci! Drugim 
riečima : Kontrola nad prihodima i nad državnom blagajnom 
u istinu je uspješna, ali nije nad izdatcima, t. j. nad mini¬ 
strima, nad vladom. 

A čemu onda državni proračun? Čemu toliki i tako skupi 
nadzorni uredi i organi, čemu napokon i saborska kontrola, 
dotično i kontrola javnosti, ako sve to nije kadro obuzdati vla¬ 
dine samovolje i postići tu svrhu, da se porezni novac u istinu 
ne troši na ništa drugo, nego za ono, za što je odredjen, 
naime za državne potrebe, i to baš onako, kako je to odobreno 
u državnom proračunu. 

Ovako su se pitali i pitaju se i drugdje po Evropi, te su 
kušali i još kušaju razne pute i načine, kako bi se državni pro- 


1 Isto djelo, str. 88. i go. 

račun baš onako proveo, kako je uzakonjen. U tu svrhu uve¬ 
dena je ministarska odgovornost, pokušana je prevlast sa¬ 
bora ili saborskoga odbora nad vladom, predlagala se preven¬ 
tivna kontrola kod svakoga ministarstva, uvela se bila pre¬ 
ventivna kontrola vrhovnoga računarskoga dvora, ili su tomu 
najvišemu nadzornomu uredu dane osobite ovlasti i nad samim 
ministrom financija. Da vidimo, kako djeluju pojedina ta sred¬ 
stva i pokušaji. 

(Financijalna ,, odgovornost” ministarstva.) Tu je odgo¬ 
vornost najsgodnije pratiti u francuzkom financijalnom zakono¬ 
davstvu. 

Odmah na početku obnovljene monarkije odredjuje zakon 
od 25. ožujka 1817. ovako : „Ministri ne smiju potrošiti na 
svoju odgovornost više, nego im je dozvoljeno. Ministar finan¬ 
cija ne će moći pod istom tom odgovornošću odrediti nijedne 
izplate preko dozvoljene stavke.'' 1 

God. 1850. zakonom od 15. svibnja pooštrena je ova odgo¬ 
vornost ovako : „Svaki nedozvoljeni trošak ima se računati 
osobno na teret onomu ministru, koji je prekoračio proračun." 2 

Kad bi ministri vazda sami trošili, dotično izdatke na- 
redjivali, još kako tako. Ali prema zgodnoj rieči ministra Thiersa, 
štogod učini koji činovnik, kriv je odmah dotični ministar. 

Druga i još veća neprilika je to, što u Francuzkoj, a i drugdje 
po Evropi, nije ministarska odgovornost specializovana, što 
nema sankcije, t. j. niti je odredjeno sudište, niti kazneni po¬ 
stupak, nit se kaže, što će biti u slučaju, ako siromašan koji 
ministar prekorači proračun za par milijuna. 

I u našoj monarkiji ostao je zakon o financijalnoj odgo¬ 
vornosti ministara samo na papiru. Izrečeno je naime samo 
načelo o toj odgovornosti, a nije još do danas izdan zakon, 
kako bi se u praksi ta odgovornost provela. 1 

Osim svega toga, kad već nastane koji državni izdatak, 
onda ga je nemoguće obustaviti, jer bi time država oštetila 
mnoge privatnike, koji nisu nimalo krivi, ako koji ministar dade, 
recimo, nješto graditi i preko dozvoljene proračunske stavke. 

1 Stourm, de Budget str. 506. 

* Netom spom. djelo, str. 507. 

3 Dr. Jos. Drachovskj'-, Učetnictvi, str. 198. 

(Sabor ili saborski odbor nad vladom u provedbi proračuna.) 
God. 1882. predloženo je u francuzkom parlamentu, da par- 
lamenat sam ravna direktno državnim izdatcima. Drugi opet 
predlagahu, da proračunski odbor ostane stalan i da osobito 
pazi na provedbu proračuna. Ovaj je priedlog naročito po¬ 
punjen 14. svibnja 1895., te bi proračunski odbor i za svaki 
izdatak imao istu onu vlast, koju danas ima samo za naknadni 
izdatak, t. j. mogao bi od svakoga ministra u svako doba tra¬ 
žiti posebno izvješće i opravdanje naumljenih ili već započetih 
troškova. 

Ovo jedno i drugo sredstvo prije svega nije ustavno, jer 
proračun provesti imade vlada, a nipošto zakonodavstvo. Ta 
već smo jednom rekli, da vladati zapravo i znači udovoljavati 
državnim potrebama, dakle trošiti porezne novce. Ovo sredstvo 
nije ni praktično, jer tim bi parlamenat postao svemoćan onako, 
kako je prije bio svemoćan absolutistički vladar, te opet par¬ 
lamentarna samovolja ne bi imala ni uzde, ni kontrole. 

(Preventivna kontrola kod svakoga ministarstva.) Već je 
spomenuto, da je prekasno prigovarati izdatku, kad je za¬ 
počet, ili čak dovršen. Zato se javljaju priedlozi, da se stvori 
posebni nadzorni odbor od financijalnih nadzornika, a na čelu 
da mu bude ministar financija, koji bi onda izpitivao svaki 
trošak u drugim ministarstvima, da li je u skladu s proračunom, 
i to još prije, nego je dotični trošak naredjen. To bi zapravo 
značilo učiniti od ministra financija prvoga ministra, kako 
je to u Englezkoj. S financijalnoga gledišta to je izvrstno, ali 
s političkoga gledišta ovo je vrlo težko provesti. Drugi ministri 
naime dopuštaju doduše, da se svi financijalni računi usredo¬ 
toče u jedno, pa i svi financijalni prihodi, i da ministar financija 
u jednu ruku obrazlaže državni proračun, a u drugu ruku sa¬ 
stavlja proračun svih prihoda. Pristat će drugi ministri i na to, 
da sastavljajući proračun ministar financija stavlja svoje pri- 
mjetbe, pa eventualno i svoje prigovore. Ali težko, pa i ne¬ 
moguće je pristati ministrima na to, da ih njihov ministarski 
kolega nadzire na svakom koraku, da bude vlastan i obustaviti 
svaki trošak, koji bi držao nedozvoljenim. Tim bi naime mi¬ 
nistar financija bio ne samo prvi, nego i jedini ministar, pro- 
sudjujemo li vladu s gledišta, da vladati znači samostalno tro- 

siti, pa bilo to i u najtjesnijim proračunskim granicama. I zato 
ni ovakva preventivna kontrola nije nigdje uvedena, a da se 
i pokuša, težko da bi uspjela bez velikih političkih sukoba. 
A o tom se baš i radi, da se nadje takav put i način financijalne 
kontrole, koji nikoga ne će vriedjati ni pritiskati, t. j. da kon¬ 
trolni organ nastane kao naravska posljedica podjele javne 
vlasti, jednako neodvisan od vlade i od parlamenta, a opet 
parlamentu dovoljno odgovoran, kad bi to potreba zahtievala. 
Kakogod se čini težko stvoriti takovu uredbu, ona se je ipak već 
uživjela u Velikoj Britaniji, a ima i drugdje primjera, da se sličnim 
načinom zaprieči svako prekoračenje proračuna, t. j. zajamči 
podpuna provedba narodne volje, koja ovdje znači ozbiljnu 
zaštitu narodnih interesa. 


Uspješna preventivna proračunska kontrola. 

(Vrhovni financijalni nadzornik u Velikoj Britaniji.) Za 
Englczku treba najprije spomenuti, da tu sve porezne blagajne 
šalju sav novac ravno englezkoj državnoj banki i da kod te 
državne banke sva ona ministarstva i uredi, koji su vlastni 
podmirivati državne potrebe, imaju svoj tekući račun. No ni¬ 
jednomu ministarstvu nije dosta samo narediti državnoj banci, 
da mu to i to izplati. Izmedju svih ministarstva i izmedju dr¬ 
žavne banke kao blagajnice još su dva organa, koji su pravi i 
glavni čuvari englezkoga državnoga novca. 

Prvi organ postoji od god. 1865. sa svom svojom današnjom 
vlašću. To je glavni financijalni nadzornik. Imenuje ga kralj, a 
skinuti ga može samo cieli parlamenat, t. j. zastupnička i veli¬ 
kaška kuća zajedničkom adresom. Svaki državni izdatak, do¬ 
tično zahtjev kojega ministarstva, da se pokrije taj i taj izdatak, 
mora bezuvjetno proći kroz ruke toga vrhovnoga nadzornika, 
koji ima pravo i dužnost izpitivati, je li dotični platežni zahtjev 
u skladu s dozvoljenom proračunskom stavkom. Ako vidi, da 
je u skladu, podpiše i samo onda državna banka izplati dotičnu 
svotu. Ali taj novac još ne ide ravno u ruke ministru, kojemu 
novaca treba. Glavni nadzornik dozvoljava naime veće svote 
novaca, dakle en bloc, ali te dozvole idu sada k državnoj bla¬ 
gajni, gdje se razrede na pojedine potrebe dnevne za sva mi- 

nistarstva. Ali ni ta doznačnica još ne daje pravo, da dobiješ 
novac u ruke, nego liepo ide vrhovnomu državnomu blagajniku, 
koga Englezi zovu paymester general. To je član ministarstva, 
koji ima u državnoj banki svoj posebni račun i koji kroz svoje 
ruke pušta svu tu zlatnu struju državnih prihoda. To je onaj 
drugi organ, bez kojega se nijedan izdatak ne može izvršiti. 

Ovaj sistem ima dakle prema tomu dvie vanredne osebine : 
vrhovni nadzornik zapravo je pouzdanik parlamenta, ali ga 
imenuje kralj. Kao pouzdanik parlamenta ima za vladu do¬ 
voljno ugleda i vlasti, da njegova kontrola ne bude samo for¬ 
malna. Budući da ga imenuje kralj, ne može se ta uredba izro¬ 
diti u takovu ljubomornu kontrolu, koja bi vladu samo sme¬ 
tala u njezinom poslovanju, ili ju čak do kraja priečila u nje¬ 
zinu radu. 

Druga je osebina, što' gotovo sva plaćanja, izuzevši dr¬ 
žavni dug i još neke izdatke, idu kroz ruke jednoga jedinoga glav¬ 
noga blagajnika sa sjedištem u Londonu, dok ih primjerice u 
Francuzkoj imade 86. Tu je dakle jedinstvo državne blagajne 
provedeno ne samo u stvari, nego i u osobi. Time nastaje ne¬ 
obična jednostavnost, i što je za financije najvažnije, vanredna 
štedljivost. 

Još naročito treba naglasiti, da glavni nadzornik, budući 
da je posvema neodvisan od vlade, može odmah u zametku obu¬ 
staviti svaki protuzakoniti trošak, a istodobno ured državne 
blagajne ima nesumnjivu prevlast nad svim ostalim mini¬ 
starstvima, a na koncu konca sve se izplate usredotočuju u 
jednim rukama te se u jedan mah može pregledati, što se 
troši, zašto i kako. 

I u istinu, proračunska englezka statistika ne samo da go¬ 
tovo ne pozna naknadnih proračunskih troškova, nego se tu 
ni ne zna za prekoračenje proračunskih stavaka. 

(Preventivna kontrola računarskoga dvora u Belgiji i Holan- 
diji.) Još po zakonu od 27. listopada 1846., kojim se uredjuje 
državno računovodstvo, odredjeno je u Belgiji, da vrhovni ra¬ 
čunarski ured imade osobitu ovlast, kad mu se podastiru nov¬ 
čane doznake pojedinih ministara. Svaku takvu doznaku može 
naime taj računarski ured izpitivati do najmanjih potankosti, 
i za svaku doznaku mora svako ministarstvo u tu svrhu dati 

sva razjašnjenja i sve potrebne spise. I još poslie svega toga 
može računarski dvor uzkratiti svoje odobrenje. Sad se sastane 
cielo ministarstvo na vieće. Ako ministarstvo odluči, da se preko 
prigovora računarskoga dvora ima prieći na dnevni red, mora 
doduše računarski dvor izdatak dozvoliti, ali uz izričnu opazku, 
s kojih je razloga prije dozvolu uzkratio, a istodobno imade 
te razloge podastrieti parlamentu. Sad parlamenat sudi na očigled 
ciele javnosti. 

Originalnost i uspješnost belgijskoga sistema jest u tom, 
što pojedina ministarstva za svoje novčane doznake ne tre¬ 
baju privole ministra financija, kako je to drugdje, nego pri¬ 
volu vrhovnoga računarskoga ureda, i što taj ured može, kadgod 
hoće, cielu stvar iznesti pred parlamenat i pred javnost. Već 
sama pomisao, da se o škakljivim izdatcima razpravlja u par¬ 
lamentu, dovoljna je stega za lakoumne i slabe, ministre. 

Ova preventivna kontrola u većini je slučajeva vrlo us¬ 
pješna, jedno zato, jer ministri i sami odustaju od izdataka, 
kojima prigovara vrhovni računarski ured, drugo zato, što bilo 
ministarsko vieće, bilo parlamenat obično uvaže prigovore raču¬ 
narskoga ureda. 

Spomenimo još, da je ovaj belgijski sistem uveden u Ho- 
landiji i u Portugalskoj, za tim u republici Chile i u Japanu i 
napokon u Italiji, gdje se je na svoj način razvio. 

Vrhovni računarski dvor izpituje naime u Italiji svaki iz¬ 
datak prije, nego se započne, i to na temelju osobite zakonske 
ovlasti. Već spomenuti zakon o državnom računovodstvu od 
17. siečnja 1884. veli naime doslovce : „Svaka doznaka, koju 
podpiše ministar ili njegov zastupnik, imade se podastrieti ra¬ 
čunarskomu dvoru, koji ju ubilježi i vidira, pošto se je uvjerio, 
da ta doznaka ne vriedja ni jednoga zakona i da svota ne pre¬ 
koračuje dotične proračunske stavke." 1 

Dosljedno prema ovoj obćenitoj ustanovi odredjuje isti 
zakon dalje, da se ,,u nijednom slučaju i pod najstrožom osobnom 
odgovornošću centralnoga blagajnika, svih provincijalnih bla¬ 
gajnika i poreznika ne smije izplatiti nikakva svota, ako doznaka 
nije vidirana vrhovnim računarskim dvorom." 2 

1 Stourm, Le Budget str. 517. 

2 Isto djelo, na istom mjestu. 

U praksi je to ovako : Ministar, koji treba novaca, izda 
doznačnicu. Vrhovni računarski činovnik, kakvih ima u svakom 
ministarstvu, što je već spomenuto, supodpiše tu doznačnicu, 
koja sad ide vrhovnomu računarskomu dvoru. Tu ju svestrano 
izpitaju, da li je u skladu s dotičnom proračunskom stavkom, 
onda ju ubilježe i vidiraju. 

Ali računarski dvor ne mora čekati istom na tu ministarsku 
doznaku, nego imade pravo, dotično dužnost, izpitati svaku 
kraljevsku odluku i svaku ministarsku naredbu, svako činov- 
ničko imenovanje, umirovljenje itd. prije, nego se izvrši, i ako 
je u skladu s proračunom odobriti, inače zabaciti. 

Istina je, da u slučaju, kad ne odobri kojega izdatka, stvar 
dolazi pred ministarsko vieće, a računarski dvor, izpitavši 
stvar ponovno u proširenoj sjednici svih svojih sekcija, mora 
trošak dozvoliti, ali u isto doba ima pravo obaviestiti pred¬ 
sjednika senata i zastrrpničke kuće o cieloj stvari. Prije je 
računarski dvor davao te obaviesti u siečnju svake godine. Za¬ 
konom od 15. kolovoza 1868. odredjeno je, da to ima biti 
svakih četrnaest dana, da parlamenat može za vremena izvršiti 
svoje konačno pravo kontrole. 

Tu dakle vidimo, kako računarski dvor izpituje svaki iz¬ 
datak u samom njegovom zametku, kako mu se ne da poroditi, 
ako ga drži neopravdanim, i kako u najgorem slučaju još za 
vremena upozoruje parlamenat i cielu javnost na eventualnu 
protu zakonit ost. 

Dok je u Italiji vladala pokvarena većina još pokvarenijega 
ministra Crispia, nije ni ova izvrstna uredba ništa pomogla. 
Zato se talijanski stručnjak Lampertico u jednoj svojoj finan- 
cijalnoj studiji gorko tuži na nebrigu zastupničke kuće i senata, 
koji da se ni najmanje ne uzbunjuju, kad ih računarski dvor 
upozori na prekoračenje proračuna, nego da sva takva izvješća 
jednostavno idu medju zaprašene spise. 1 Danas je u tom bolje, 
te talijanske državne financije imadu za svoj red zahvaliti po¬ 
najviše onoj preventivnoj kontroli računarskoga ureda. 

(Prigovori proti preventivnoj proračunskoj kontroli.) I proti 
ovako uspješnomu i prokušanomu sredstvu, da se proračun ne 
prekoračuje, nego da se provede, kako je dozvoljen, i proti 


1 Stourm, Le Budget, str. 518. 

tomu se niže sva sila prigovora. Svi se ti prigovori dadu svesti 
u glavnom na ovo troje : 

Preventivna kontrola, budući da se mora odnositi na dnevne 
potrebe, dovodi računarski dvor u doticaj s časovitim interesima 
i strastima i oduziml-je tako njegovoj kontroli potrebnu ob¬ 
jektivnost. 

Budući, da se kontrola izvršuje dnevice i nad pojedinim 
izdatcima, nije dosta obćenita i temeljita, nego naprotiv često 
je jednostrana i površna. 

Napokon kad računarski dvor koji izdatak u početku do¬ 
zvoli, ne može ga onda kod zaključnih računa onako strogo 
prosuditi, kao da za njega nije ni znao. A ipak je konačna stroga 
kontrola glavni zadatak vrhovnomu računarskomu uredu. 

Sva su ta tri prigovora netcmeljita. Računarski dvor sličan 
je naime po svojoj ncodvisnosti vrhovnomu sudištu, pa kako 
su mu članovi imenovani doživotno, i budući da su nesvrzivi, 
može se tako ugledan sbor lako sačuvati od svakoga dnevnoga 
strančarstva. 

Što se tiče drugoga prigovora, dosta je naglasiti, da se kon¬ 
trola tiče uviek točno poznatoga izdatka i da je njezina glavna 
svrha izpitati, je li taj izdatak u skladu s dozvoljenim prora¬ 
čunom. Tu dakle ne može biti ni površnosti, ni jednostranosti. 

Napokon i treći prigovor pada, kad uvažimo, da računarski 
ured daje, da tako kažemo, samo svoju formalnu privolu, t. j. 
s obzirom na proračunske stavke, te mu prema tomu ostaje ne¬ 
okrnjeno pravo i podpuna sloboda, da kod zaključnih računa 
prigovori, ako se medjutim pokažu dovoljni razlozi. 

U ostalom svi se prigovori pobijaju već samim zdravim 
razumom, jer i u privatnom, a pogotovo u javnom životu mnogo 
je bolje zlu predusresti, nego li se proti njemu boriti, kad se već 
ukori eni, 

(Kako je tamo, gdje nema preventivne proračunske kon¬ 
trole.) Francuzka ima već od 1807. vrlo dobro uredjeno i van- 
redno ugledno vrhovno računovodstvo. Ali francuzki računarski 
dvor zapravo je vrhovno financijalno sudište, a nije grana finan- 
cijalne uprave. Zato ne izašilje po državi svojih nadzornika, 
koji bi vodili kontrolu na samom mjestu, pregledavali spise, 
blagajne itd., a pogotovo nema nikakove ovlasti, da izpitujc. 

doznake pojedinih ministara. Napoleon I. bijaše naime na vr¬ 
huncu svoje carske vlasti, a bivši revolucionare!, članovi kon- 
venta, sada Napoleonovi obožavatelji, na najnižim granama 
svoje podlosti, kad se je ova financijalna uredba ustrajala. Zato 
je izvjestitelj u zakonodavnom tielu izrično naglasio : „Svrha 
ove uredbe nije, da vladi smeta, nego da joj pomaže, t. j. da strogo 
iztražuje svekoliko financijalno osoblje, a nipošto ministarske 
doznake. Računarski dvor ne će smjeti suditi vladi." 1 I kao da 
to nije dosta, taj isti izvjestitelj, imenom Defermon, bivši član 
revolucionarnoga konventa, dodao je u svojoj podlosti : „Geniju, 
koji nad nama vlada, ne može izbjeći ništa, što je na našu korist. 
Njegovo Veličanstvo isto tako štedi znoj svoga puka, kao i krv 
svoje djece." 2 

Istina, našlo se kašnje ljudi, koji su odlučno tražili i rječito 
zagovarali, da se barem- izvješća računarskoga dvora šalju ne 
samo vladaru, dotično vladi, nego i parlamentu. God. 1832. 
to je i uzakonjeno, ali francuzki računarski dvor ostao je ipak 
baš onakav, kakav je bio pred sto godina, te izpituje i prosu- 
djuje samo zaključne račune već minule proračunske godine. 
Kako je podpuna ovakova kontrola, pokazalo se je primjerice 
1883. Tada je dne 20. siečnja ministar mornarice jednostavnom 
svojom odlukom odredio, da se gradjanskomu osoblju njego¬ 
voga ministarstva ima podpuna mirovina izplaćivati tri go¬ 
dine prije, nego je ođredjeno zakonom. U taj čas bijahu 62 
službenika, gotovo sve sami viši činovnici, umirovljena, a time 
je na koncu prekoračen proračun za 547.516 fr. Kad je stvar 
koncem godine 1888. došla pred parlamenat u obliku naknadne 
povišice, bilo je već na vladi drugo ministarstvo, a dotični či¬ 
novnici imali su doskora i bez spomenute naredbe pravo na 
mirovinu. I tako je parlamenat prekoračenje odobrio, zado¬ 
voljivši se praznom izjavom, da će ministar za to odgovarati. 3 

No ne moramo ići u daleku Francuzku. U susjednoj Ugar¬ 
skoj, a glavno poradi naše financijalne sveze s njom i kod nas 
u Hrvatskoj, prekoračiti proračunsku stavku posvema je obična 
stvar. Najstrahovitija i upravo zločinačka zloporaba dogodila 

1 Stourm, de Budget str. 589. 

2 Netom spora, djelo, str. 589, opazka 2. 

3 Stourm, JLe Budget, str. 601.—602. 

se je pod vladom grofa Khuena Hedervarya kupnjom imanja 
Božjakovine, a od to doba nije bilo vlade, kojoj nije i u javnosti 
spočitnuta sad veća, sad manja, ali uviek jednako neopravdana 
samovolja u baratanju s narodnim novcem. Zloporabe su na 
koncu tako učestale, da su pod vladom baruna Pavla Raucha 
dva odjelna predstojnika za svoje sinove dobila takove sti¬ 
pendije, kojih su se radi obće ogorčenosti napokon morali 
sami odreći. 

Za iole normalnih prilika sve je ovo naprosto nemoguće 
pod preventivnom proračunskom kontrolom ; a i za najne- 
zdravijih prilika računarski dvor, vršeći svoju dužnost prema 
pokvarenoj vladi i pokvarenomu parlamentu, ostavlja barem 
potomstvu jako oružje i točne podatke proti krivcima, koji to 
plate barem gubitkom svakoga političkoga upliva. A bez ta¬ 
kvoga oružja i takvih podataka može se lako dogoditi, da 
najveći haračlije narodnoga imetka s vremenom dodju još i 
do ugleda, pa i do vodstva u narodu. 


O zaključnim računima proračunske godine. 

(Zaključne račune- odobrava sabor posebnim zakonom.) 
Vidjesmo, kako se proračun sastavlja, kako se razpravlja i 
provodi, dotično kontroluje. Sad nam valja pogledati, kako se 
na koncu opet vraća, od kuda je došao, naime pred sabor, koji 
ne imade uvjeiiti, je li u istinu proveden u skladu s proračun¬ 
skim zakonom. * 

Bilo je pokušaja, a ima ih i danas, da se narodnomu za¬ 
stupstvu oduzme ovo pravo konačne kontrole i da se priđrži 
vladi. Prama ovomu absolutističkomu shvaćanju vrhovni ra¬ 
čunarski dvor za kraljevine i zemlje zastupane na carevinskom 
vieću daje svoje konačno izvješće samomu vladaru, a kod nas 
u Hrvatskoj vrhovni računarski ured puki je organ naše vlade. 
No dovoljno se je sjetiti samo svega onoga, što je rečeno o 
nepobitnom pravu narodnoga zastupstva: dozvoljavati pro¬ 
račun, da se nepokolebivo uvjerimo, kako tomu istomu narod¬ 
nomu zastupstvu pripada i neosporivo pravo izpitati i zaključne 
račune proračunske godine. Ali s time je u savezu, da se na- 

rodnomu zastupstvu predlože i svi podatci, a ne samo tek ob- 
ćenite brojke glavnih proračunskih stavaka. 

(Financijalna izvješća, što ih francuzki parlamenat dobiva 
prije zaključnih računa.) U Francuzkoj, prije nego zaključni 
računi dodju pred parlamenat, ima narodno zastupstvo obilje 
točnih podataka, po kojima može prosuditi i financijalnu upravu 
u obće, a provedbu proračuna napose. Tu su prije svega računi 
svakoga pojedinoga ministra s konačnim računom prihoda i 
s obćenitim priegledom financija za dotičnu proračunsku go¬ 
dinu. Tu je nadalje izvješće i zapisnik posebnoga saborskoga 
verifikadonoga odbora, kojemu je jedini posao pregledavati 
račune pojedinih ministara. Tu je nadalje izvješće vrhovnoga 
računarskoga dvora, koje se doduše šalje predsjedniku repu¬ 
blike, ali se istodobno objelodanjuje i dieli međju sve članove 
zastupničke kuće i senata. Ovo izvješće izlazi svake godine. 
Za tim je tu obćenita izjava računarskoga dvora, da su državne 
financije u redu. Napokon je tu vladin priedlog i obrazloženje 
zaključnih računa, dotično proračunske godine. 

Naglasiti treba, da se sva ova izvješća imadu sastavljati 
na temelju posebnih zakona, dotično naredaba, koje izadjoše 
od 1817.—1832. 

(Temeljno načelo za izpitivanje zaključnih računa.) Spo¬ 
menuto je već jednom, kako je kontrola samo onda ozbiljna 
i uspješna, kad je aktuelna. U našem slučaju to znači, da onaj 
sabor, koji je proračun dozvolio, ima redovito izpitivati za¬ 
ključne račune još dotle, dok su na vladi ljudi, kojima je pro¬ 
račun dozvoljen. To će s malom iznimkom biti uviek, ako za¬ 
ključni računi ne budu stariji od dvie godine. Ako su ti računi 
stari tri, četiri godine, ili čak dva i tri puta više, onda je na- 
ravski, da izpitivanje tih računa ne će biti nimalo aktuelno, jer 
će drugi ljudi biti i u saboru i na vladi, i jer će mnogi bliži po¬ 
litički i gospodarski interesi i javno mnienje i narodno zastup¬ 
stvo i vladu tako zaokupiti, te će izpitivanje zaključnih računa 
biti prazna i puka formalnost. Tako u istinu i jest u mnogim 
državama na evropskom kopnu. Tako je naročito i kod nas 
u Hrvatskoj : Vlada predloži zaključne račune saborskomu 
predsjedničtvu, ovo ih stavi na dnevni red, a sabor ih liepo 
odglasuje i prihvati za par časaka bez ikakove razprave. 

S. Radić: Današnja financijalna znanost. 25 

(Neizbježive nepodobstine, koje nastaju, kad su zaključni 
računi za sabor puka formalnost.) Svekoliko proračunsko pravo 
narodnoga zastupstva, sva financijalna znanstvena teorija i 
valjana praksa ide za tim, da se porezni novac u istinu troši 
za državne potrebe, jer inače porez postaje harač, a pojedini 
ministri pravi haračlije. 

Da ovo nije samo oštra, nego u istinu i opravdana rieč, 
možemo se odmah uvjeriti na zaključnim računima našega auto- 
nomnoga proračuna. Uzmimo publikaciju naše vlade, dotično 
njezinoga računarskoga ureda pod br. 1037 saborske periode 
od 1901.—1906., priloženu stenografskomu zapisniku za god. 
1905. pod br. 26. Tu odmah na prvoj strani vidimo, da je 
u poglavlju trećem, odjel za unutarnje poslove, potreba ne- 
povoljnija, t. j. da je proračun prekoračen za 2,180.808 K 4 filira. 
Budući da je kod ostalih dvaju odjela i kod poglavlja „sabor" 
potreba bila povoljnija za 144.072 K 1 filir, to je konačno pre¬ 
koračenje proračuna 2,036.756 K 3 filira. 

Čitajmo sad pozorno i naći ćemo na str. 5. doslovce ovo : 
„Naslov 14. „Razne potrebe i nepredvidljivi troškovi" pokazuje 
nepovoljniji uspjeh za svotu 2,221.555 K 47 fil." 

Čitajući dalje od stavke do stavke, dodjemo i do ovoga : 
„Kod izvanredne potrebe, stavka 10. „Za razne nepredvidljive 
troškove, koji nisu navedeni u nijednoj stavci drugoga ko¬ 
jega naslova" pokazuje nepovoljniji uspjeh za 4911 K 38 filira, 

1 to poglavito radi troškova vojničke i oružničke asistencije 
povodom raznih nemira, nadalje posebna stavka 12. „Za in- 
vesticionalne svrhe i ine potrebe nutarnje samouprave" za 

2 233.451 K 68 fil., koja je svota samo u svrhu bilanciranja pod 
gornjom stavkom bila provedena, pa je s toga ovaj nepovoljan 
uspjeh samo prividan." 

Pod br. 5x5. sabora 1906.—1911. priloženi su steno¬ 
grafskomu zapisniku za 1907. pod br. 1. zaključni računi za 
god. 1905. I tu kod istoga trećega naslova vidimo odmah na 
prvoj strani prekoračenje za 467.320 K 43 fil., a definitivno 
prekoračenje za 326.905 K 23 fil. I tu na str. 6. čitamo do¬ 
slovce ovo : 

,,. . . naprotiv posebna stavka 13. „Pričuva za investicio- 
nalne svrhe i ine potrebe unutarnje samouprave" pokazuje 

nepovoljniji uspjeh za 1,100.212 K 9 filira, t. j. za iznos, koji 
je samo u svrhu bilanciranja pod gornjom stavkom proveden, 
pa je s toga ovaj izkazani nepovoljan uspjeh samo prividan.' 

Zaključne račune i za 1904. i za 1905. predložio je saboru 
grof Teodor Pejacsevich, a za računarski ured podpisani su 
Dukat i Denk. Tko se posebice ne bavi državnim financijama, 
ne razumije od tih zaključnih računa upravo ništa, pa je eć 
to samo po sebi razlogom, da ih sabor dade izpitati prije, nego 
što ih odobri. Medjutim naš sabor o njima i ne razpravlja. 

(Zaključni računi u Velikoj Britaniji.) Velika Britanija 
nema, kako znamo, tako zv. proračunske godine, te se u njoj 
dne 31. ožujka — jer proračun se provodi od 1. travnja —. svi 
računi svršavaju ne samo faktično, nego i pravno, t. j. ne pre¬ 
nose se obveze još dalje sve na račun stare proračunske godine. 
To je ujedno, što takodjer znamo, glavni razlog, da Velika 
Britanija ne pozna zaključnih računa starih i deset godina, 
koji bi se onda na vrat, na nos u parlamentu prihvaćali, da¬ 
kako bez razprave. Drugim riečima u Velikoj Britaniji nisu 
zaključni računi puka formalnost, nego veliki i ozbiljni posao 
definitivne ustavne kontrole. 

Taj je posao narodnomu zastupstvu podpuno olakšan spo¬ 
menutim točnim i redovitim publikacijama svakoga mini¬ 
starstva. Osim toga izdaje ured državne blagajne svoje Fi- 
nance accounts — financijalne račune, i to vrlo potanko i pre¬ 
gledno do pojedinih naslova prihoda i izdataka. Ali ovo još 
nisu pravi službeni računi. Te izdaje vrhovni državni nadzornik 
pod naslovom „Konačni računi". Taj vrhovni nadzornik pre¬ 
gleda prije sam knjige i potanko izpita naročito one troškove 
i izdatke, što ih sabor dozvoljava svake godine. Ti računi istom 
s opazkama i s izvješćem ovoga najvišega financijalnoga do¬ 
stojanstvenika dolaze pred parlamenat, i to najkasnije za dva¬ 
desetak mjeseci poslie početka proračunske godine. 

Ali sad dodje najzanimivije : Britanski parlamenat, ko¬ 
liko god ljubomorno čuva sva svoja ustavna prava, ne drži 
nipošto potrebnim, da u skupnoj sjednici razpravlja ili možda 
čak samo formalno odobri zaključne račune. Sasvim različno 
od ustaljenoga običaja na evropskom kopnu bira britanski 
parlamenat, ili točnije, njegov predsjednik imenuje u javnoj 

* 

sjednici posebni odbor za javne račune. Ali nemojmo misliti, 
da ga imenuje samovoljno iz vladinih pristaša. Baš naprotiv, 
što je prvo i najvažnije, predsjednikom je tomu odboru vazda 
jedan opozicionalac, a naravski da je u njem i drugih članova 
opozicije vazda više, nego bi im to pripadalo prema broju 
opozicionalnih zastupnika. 

No Englezi se ni s time ne zadovoljavaju, nego taj njihov 
odbor za izpitivanje državnih računa imade pravo i dužnost, 
da pozove preda se osobno financijalne činovnike, a naročito 
ravnatelje pojedinih računarskih odsjeka. Za ta zanimiva pre¬ 
slušavanja odredjene su posebne sjednice, u jednoj posebnoj 
dvorani Westminsterske palače britanskoga parlamenta. Kad 
je taj odbor za državne račune u svojim redovitim sjednicama, 
što ih drži svake sriede, račune izpitao, popunio, i ako je bilo 
potrebno, u najmanjim potankostima sravnio i prorešetao, 
sastavlja njegov predsjednik svoje izvješće, i to uviek za jedan 
dio proračuna, ne čekajući, dok bude sve gotovo. Zadnje iz¬ 
vješće izadje po prilici dvie godine —- što je već rečeno — poslie 
početka financijalne godine. Izvješće se naravski štampa i dieli 
medju narodne zastupnike. Cielomu parlamentu izvješće se 
posebice ne predlaže, te parlamenat o njem ne stvara nikakvoga 
zaključka ; ali zato svakomu članu parlamenta ostaje pravo, 
da kad god hoće, ustane proti zloporabi ili nepodobštini, na koju 
je u tom izvješću naišao, pa se tim pravom englezki zastupnici 
i služe. 

Naglasiti treba, da ovo izvješće odbora za državne račune 
ima vanredni ugled baš radi svojih opazaka, kojima popraćuje 
pojedine čine ministara i financijalne uprave. Zato je na nalog 
zastupničke kuće u proljeće 1888. izašla vanredno zanimiva 
sbirka svih tih izvješća za punih trideset godina od 1857.—1887., 
i to brigom vrhovnoga financijalnoga nadzornika. Ta je sbirka 
sastavljena glavno i gotovo jedino za to, da bude opet jednim 
financijalnim putokazom svoj englezkoj javnosti. Vidi se to 
i po tom, što u običnoj osmini ima samo 558 stranica. ,,To je 
najkoristnija priručna knjiga o englezkom državnom računo¬ 
vodstvu." 1 


1 Stourm, Le Budget, str. 622.—623., opazka. 

Državni proračun kao najsigurnije mjerilo 

kulture. 

U novije doba pojedini su učenjaci, kojima bismo mogli 
reći i čudaci, kušali pronaći prerazna mjerila za savremenu kul¬ 
turu naroda. Jedni izpitivahu i izpituju, koliko se gdje pije 
žestokih pića ; drugi nam kazuju, koliko se gdje troši sladora 
ili sapuna ; treći znadu na grame, koliko pojedini državljanin 
pojede poprečno kruha ili mesa ; četvrti su izračunali, koliko 
koji narod ili koja država ima štedovnih knjižica, ili koliko ih 
prosječno dolazi na pojedinoga stanovnika. Sve su to vrlo za- 
nimivi i vrlo poučni podatci. Ali s obzirom na to, što danas 
i mala državica i mala kneževina ima veći državni proračun, 
nego još pred sto ili dvie stotine godina imadjaše najprostra¬ 
nija i najjača velika koja vlast ; s obzirom na to, što se danas, 
kako bi rekao narod, plaća već od svega, izim zraka, sunca 
i vode, pak s osobitim obzirom na to, što se radi tih golemih 
žrtava dotično radi golemih materijalnih sredstava, kojima 
razpolaže država, s punim pravom sve to više traži izdašna 
državna pomoć za narodnu prosvjetu i privredu, dapače i za 
osiguranje svih staleža u bolesti, nezaposlenosti i starosti, mo¬ 
žemo mirne duše reći, da je državni proračun najsigurnije mje¬ 
rilo kulture. Samo još moramo dodati, da nije dosta uzeti jednu 
jedinu stavku, primjerice za školstvo, i onda se na dotičnu dr¬ 
žavu oboriti, ili ju hvalom obasuti. Potrebno je naprotiv iz- 
pitati i cieli porezni sistem i sav državni proračun počevši od 
proračunske osnove, pa do zaključnih računa, i to od prilike 
prema računima i primjerima, koji su razloženi u ovom spisu. 
Za narodne zastupnike i za javne radnike to nije samo po¬ 
željno, nego je to njihova prva i sveta dužnost prema narodu 
i domovini. Ovo djelo i nema druge svrhe, nego da svakomu 
sviestnomu i obrazovanomu Hrvatu pripomogne izvršiti ovu 
dužnost, koja je kod nas i previše zanemarena, te bi nam radi 
toga uzprkos drugih naših vrlina moglo propasti sve, što smo 
do sada s težkim naporom izvojštili ili barem sačuvali. 

nosti. — Leon Say i spis njegov : Demokratsko riešenje 
pitanja o porezima. — Rene Stourm i njegova djela: 

Obćeniti porezni sistemi i o proračunu. 5—7 

2. ŠTO JE TO POREZ? 

Prvi pravi porez u Francezkoj za Karla VII. 1444. — Kako 
porez definiraju Montesquieu, Mirabeau, Voltaire, za¬ 
konodavna skupština, Girarđin, Proudhon, Rene Stourm, 

Adam Smith. 6—8 

3. ČETIRI GLAVNE OZNAKE SVAKOGA POREZA. 

Djelo Adama Smitha : Iztraživanja o bivstvu i o uzrocima 
bogatstva naroda. — Porez mora biti pravedan ; točno 
propisan ; u sgodno vrieme pobiran ; sa što manjim 
troškom utjeran. — Definicija poreza . 

4. JOŠ TRI VAŽNA POREZNA NAČELA. 

Što manje doticaja poreznika s porezovnicima ; stari porez 
načelno bolji od novoga ; jedina svrha porezu: podmi¬ 
renje državne potrebe. — Moralna svrha poreza i Re- 
nanovo djelo : Budućnost znanosti. — Kako to po¬ 
bija Stourm. — Kako porez direktno djeluje na raz¬ 
diobu imovine. 

5. POREZ S HISTORIJSKOGA GLEDIŠTA. 

Još 1576. porez samo iznimka u državnim financijama. — 

Hobbes zagovara potrošarinu, Locke zemljarinu. — 

Englezka prva uvodi prave poreze. -— Porez u gra¬ 
dovima. — Vaubanov predlog, da se svi državljani 
oporezuju. — Colbert i porezi. — Williams Pitt i Adam 
Smith. — Porezi u starom njemačkom carstvu. — Po¬ 
rezi u Hrvatskoj od 1868. do danas. — Gdje još nema 
poreza. — Gdje uz poreze ima isto tako važnih ili još 
važnijih vrela državnih prihoda. 


-15 


15—18 

I. IZRAVNI I NEIZRAVNI POREZI, 

i. RAZLIKA MED JU IZRAVNIM I NEIZRAVNIM POREZIMA. 

Krivo mišljenje Pavla Leroy-Beaulieua. •—- Klasičan primjer Strana 

za tu razliku : Garnier Pages, ministar o j 45 centima. 

—- Izravni i neizravni porezi u vrieme francezko-nje- 
mačkoga rata. — Izravni se porezi uviek teže plaćaju od 
neizravnih.■. 18—21 

2. O RAZMJERU IZRAVNIH I NEIZRAVNIH POREZA U PRO¬ 
RAČUNU. 

Napoleonova praksa, Gladstonova praksa i teorija u toj 
stvari. — Dva načela za ovaj razmjer. — Koliko do¬ 
lazi prosječno izravnoga poreza na jednu dušu u glavnim 
evropskim državama osim Rusije. — I Bismarcka su 
zaveli neizravni porezi. —- Poplava neizravnih poreza 
u evropskim proračunima. — Koliko ih se poprečno 
plaća u srednjoj i zapadnoj Evropi. — Tek djelomičnim 
razoružanjem i seljačkom demokracijom ustalit će se 
pravi razmjer. 21—25 

3. NAJVAŽNIJI IZRAVNI POREZI U INOZEMSTVU. 

Glasovita englezka teciva. rina. — Povjest i 
glavno obilježje englezke tecivarine. — Od čega se 
plaća i koliko godišnje nosi. — Glavne njezine mane 
i prednosti. 25—31 

Pruska dohodarina od god. 1891. — Razlika 
izmedju nje i englezke tecivarine. — Sličnost medju 
englezkom tecivarinom i pruskom dohodarinom. —- 
Pogled na način oporezovanja. — Glavni nedostatci 
pruske dohodarine. 31—-34 

Najmoderniji izravni porez u Evropi. — 

Francezki ekonomista Denis o talij anskoj dohođarini. — 

Vanjska sličnost i unutrašnja oprečnost medju tali¬ 
janskom dohodarinom i englezkom tecivarinom. — 

Kritika talijanske dohodarine s njezinoga gledišta. 


— Praktična vriednost talijanske dohoiarine. — Iz¬ 
vješće talijanskoga ministra financija Depretisa od 10. 
ožujka 1877. —- Sud profesora Nitti. 34—41 


Najsavršeniji porezni sistem u Evropi. — 
Zašto i moderno oporezovanj e sliči često brutalnomu lovu. 
—■ Povjest i karakteristika francezkoga poreznoga 
sistema. — Prigovori proti današnjemu francezkomu 
oporezovanj u. — Praktična vriednost francezkoga po¬ 


reznoga sistema. 41—47 

Prednosti i mane dohođarinskih poreza u obće 47—49 

4- o NEIZRAVNIM POTROŠAR1NSKIM POREZIMA PREMA IZ¬ 
RAVNIM I NEIZRAVNIM POREZIMA NA VLASTNIČTVO. strana 
Dvie neosporive prednosti svih poreza na vlastničtvo . . 50—52 

Osnovni princip zdrave porezne politike. 52—54 

5. NAČELA I PRAKSA VALJANOGA SUSTAVA POTROŠARINSKIH 

POREZA. 

O potrošarini na suvišne predmete. — Ne¬ 
običan priedlog financijalnoga ministra Sjedinjenih Dr¬ 
žava. — Potrošarinski porezi u Englezkoj i Francezkoj 54—55 

O potrošarini na predmete, koji nisu baš 

nuždni . 56—57 

O porezu na životne potrebštine. — Porez na 
životne potrebštine i puk bez zaslužbe. — Kako potro- 
' šarina na životne potrebštine djeluje kod siromaha, a 

kako kod bogataša. 57—59 

Porezne revolucije u Englezkoj polovicom prošloga stoljeća 59—61 
Kobni potrošarinski porezi u Francezkoj. 61—64 

II. O POREZU NA NEKRETNINE I NA POKRETNINE. 

1. TEMELJ I VAŽNOST OVE POREZNE PODJELE. 

Točna je podjela nemoguća. 65—66 

Razlika medju pokretnom i nepokretnom imovinom .... 66—67 

Pogled na povjestni razvoj pokretne imovine. 67—68 

Pokretna i nepokretna imovina u Francezkoj i Englezkoj 

i njezino oporezovanje. 68—70 

2. GLAVNI POREZI NA NEKRETNINE. 

Z emlj ari na. —- Zašto je zemljarina najobičniji i najrazši- 
reniji porez. — Najjednostavnija vrst zemljarine. — 

Kako se zemljarina obično danas odredjuje. — Tko 
plaća zemljarinu. — O reformi zemljarine. — Kakva 

je danas zemljarina u Hrvatskoj . 70—83 

Kućarina. — Glavna razlika medju kućarinom i zemlja- 
rinom. — Zašto je kućarina vrlo sgodna vrst poreza. 

— Današnja kućarina u Hrvatskoj. — Osobita vrst 
kućarine. — Pogled na kućarinu u nekim velikim dr¬ 
žavama . 83—88 

3. GLAVNI POREZ NA POKRETNINE : TECIVARINA. 

Pojam tecivarine i njezina opravdanost. 88—90 

Tri načina oporezovanja tecivarine. 90—91 

Tko plaća tecivarinu. 9 °— 9 3 

Četiri osnovna načela i neprestane reforme francezke teci¬ 
varine ... 92 —94 

Tecivarinau Hrvatskoj.-- Zakonska đefinicij a naše Strana 

tecivarine. — Obilježje i razdioba naše tecivarine. — 

Zašto je tecivarina za Hrvatsku osobito težak i ne¬ 
pravedan porez. 94 —ioi 


III. O POREZIMA NA PRIENOS IMOVINE. 


i. OBĆENITE MISLI O TIM POREZIMA. 

Postanak, svrha i opravdanost poreza na prienos imovine ioi —102 
Dva glavna načela za oporezovanje prienosa imovine . . . 102—104 

Razlika međju pristojbama i međju biljegovinom. 104—105 


2. POREZ NA BAŠTINU I NA DAROVE. 

Čija je baština. — Što nam o tom veli zdrav razum i 
kulturna tradicija. — Oprečno mišljenje nekih ekono¬ 
mista i političara. — Što za baštine dokazuje narođno- 

gospodarska i financijalna znanost. 105—109 

Opravdanost i glavna načela baštinskoga 
poreza. — Država jamči nasljedniku za sigurnost ba¬ 
štine. — Najviši porezni postotak baštinske pristojbe. — 

Baština međju najbližim i međju daljnjim rodjacima. 

— Osobito načelo za baštinski porez u Englezkoj. — 

Važan predlog agrarne komisije u Francuzkoj. — I fi¬ 
nancijalna praksa govori za umjereno oporezovanje 
baština. — Razlika međju englezkim i francuzkim 
baštinama. — Reforma baštinskoga poreza u Fran¬ 


cuzkoj od 1901. i 1902. — Baštinski porez po ostaloj 

Evropi i po Americi. 109—118 

Unosnost baštinskoga poreza. — UV elikoj Bri¬ 
taniji. — U Francuzkoj. — Uloga malih država za 
slučaj baštinskih konfiskacija. 118—120 

3. POREZ NA PRIENOS IMOVINE U UŽEM SMISLU. 

Tri glavna prigovora proti prienosnim pristojbama .... 120 

Zlokobne posljedice previsokih pristojba. 120—121 

Netemeljit prigovor jednoga talijanskoga stručnjaka protiv 

nizkih pristojba. 121—122 

Postepena unosnost ovoga poreza. 122 

4. BILJEGOVINA. 

Je li biljegovina opravdana. 122—123 

Vanredna unosnost biljegovine velika je napast za poreznu 

politiku. 123 

Zlokobne socijalne posljedice previsoke biljegovine. 123—126 

IV. O POREZIMA NA PREDMETE RAZKOŠI. 


i. POREZE PLAĆA SIROTINJA. 

I u samoj Velikoj Britaniji ima malo bogataša. — Bogataši Strana 

u Francezkoj. — Sismonđi o slaboj unosnosti poreza na 

bogataše. 126—128 

Pavao Leroy-Beaulieu o družtvenoj razdiobi bogatstva . . 128 

2. ZAŠTO SU POREZI NA RAZKOŠ SLABO UNOSNI. 

Porez na razkoš, ne protiv razkoši. 129 

Mali broj predmeta za razkoš. 129—130 

Neznatan broj porezovnika kod poreza na razkoš. 130—131 

Zašto ovaj porez mora biti osobito umjeren. 131—134 


3. ZAŠTO JE POREZ NA RAZKOŠ NE SAMO OPRAVDAN, NEGO 

I NUŽDAN. 

Toje porez radi načela. — Odluka francuzkoga sabora 


od 25. veljače 1893. — Kako je o porezu na razkoš 

mislio Rousseau. 134—135 

Oporezovanje predmeta razkoši u Englezkoj i u Francuzkoj 135—136 
Zablude radikalnih oporezovatelja razkoši. 136—137 


V. O VELIKIM DRŽAVNIM MONOPOLIMA. 


1. POJAM I OPRAVDANOST MONOPOLA. 

Što je to monopol. 137—138 

Razlika med ju starim i novim monopolima. 138—139 

Razlika medju javnopravnim i čisto poreznim monopolom 139—141 
Glavni prigovori proti monopolu. 141—143 

2. DRŽAVNI MONOPOL NA MODERNA OBĆILA. 

Obćeniti uvod. 143 


Glavni uvjetii natel a poštanskoga mono¬ 
pola. — Pošta je ponajjače kulturno sredstvo i tješite- 
ljica čovječanstva. — Država se ima zadovoljiti umjerenim 
dobitkom na pošti. — Daljina i težina ne smije znatno 
utjecati na poštarinu. — Pošta ima biti jednako ure- 
djena na čitavom državnom području. — Neobični ne¬ 
dostatci francuzke pošte. — Povreda listovne tajne 


u Englezkoj. 143—150 

Glasnici pariškoga sveučilišta. — Prva državna pošta u 

Francuzkoj. — Pošta u Englezkoj. 150 

Domišljati predlog Rowlanda Hilla. 151 

Sniženje poštarine s praktičnoga financijalnoga gledišta 151—-152 
Kako je sniženje poštarine djelovalo na poštarinski promet 152—154 

3 . O DUHANSKOM MONOPOLU. strana 

Zašto je ovo najopravdani]i monopol. 154—156 

Razni sistemi duhanskoga monopola. 156—159 

4. O MONOPOLU NA ŽESTOKA PIĆA. 

Važni razlozi proti ovomu monopolu. 159^162 

Monopol na žestoka pića ili je podpun ili nije nikakav . . 162—-163 


Što dokazuje monopol alkohola u Švicar¬ 
skoj. — Moralna svrha ovomu monopolu. — Narodno-go- 
podarska svrha švicarskoga monopola. — Podpuni fi- 


nancijalni neuspjeh švicarskoga monopola. 163—166 

Monopol na žestoka pića u Rusiji. — Glavna 
svrha i uredjenje. — Sjajni finan ci jal ni uspjeh ruskoga 

monopola. 166—168 

Osobito praktični porez na alkohol. 168—169 

5. ŽELJEZNIČKI MONOPOL. 

Obćeniti razlozi za ovaj monopol i proti njemu ...... 169—171 

O podržavljenju privatnih željeznica. 171—176 

Najsgodnije riešenje ovoga pitanja.. . 176—177 

6. O MONOPOLU NA UGLJENIKE. 

Državni ugljenici u Pruskoj. 177-178 

Velika nestalnost čistoga dobitka kod ugljenika. 178—179 

Još jedna zapreka podržavljenju ugljenika. 179—180 

Podržavljenje ugljenika i skupoća ugljena. 180 

7. PREDLOŽI O NEKIM NOVIM MONOPOLIMA .... 181 — 182 

VI. O CARINI. 

1. POJAM I VRSTI CARINE . . . .. 182—184 


2. OBRANA ZAŠTITNE CARINE I GLAVNI PRIGOVORI PROTI 

NJOJ. 

Glavna ideja zaštitne carine. — Primjer, dosljednoga raz¬ 
vijanja ove osnovne misli. — Glavni financijalni 
razlog za zaštitnu carinu. — Glavni prigovor narodno- 
gospodarske znanosti proti zaštitnoj carini. — Glavni 
prigovor s praktičnoga financijalnoga gledišta. — Po¬ 
litički, socijalni i kulturni razlozi proti carini .... 184—187 

3. POGLED NA POVJEST ZAŠTITNE CARINE. 


U Velikoj Britaniji. — U Francuzkoj. — Na ostalom evrop¬ 
skom kopnu. 187—190 

4. AUTONOMNI I UGOVORNI CARINSKI CJENIK . . . 190—182 

5. NEPRILIKE OD VISOKE ZAŠTITNE CARINE . . . 192—194 

4- GLAVNA NAČELA VALJANE CARINSKE POLITIKE. 

Ne smije se oponašati ni jedno tuđjinsko carinsko zakono- Sirana 

davstvo. —■ Potrošarinska je carina na životne potrebštine 
neopravdana, na žito i vino nesgodna. — Što manje 
oporezovanih predmeta na granici, to bolje. •— Ca¬ 
rinski cjenik ne smije biti previsok. — Surovinama 

treba dati slobodan ulaz.. 194—196 

Pogled na carinsku granicu u Hrvatskoj. 190—197 

VII. TKO PLACA POREZ, 

r. JE LI ISTINA, DA I KOD POREZA VRIEDI ONA : 

TKO JAČI, TAJ KVAČI. 198—199 

2. VELIKA VAŽNOST PREBACIVANJA POREZA. 

Zašto jc nemoguće točno znati, tko plaća porez. 199—200 

Tri glavna slučaja, kad se porez može svaliti na drugoga 200 

Prebacivanje poreza velika je sreća za družtvo. 200—201 

Svjetska centralizacija zaprekom prebacivanju poreza . . 201— 202 

VIII. O SNIZIVANJU I UKIDANJU POREZA. 

1. DVA GLAVNA RAZLOGA SNIZIVANJU I UKIDANJU POREZA. 

Proračunski višci modernih država. 202—204 

Zastarjeli porezi. Novi porezi i porezna praksa. 204—205 

2. PO KOJIM NAČELIMA VALJA POREZE SNIZIVATI I UKIDATI- 

Samo znatno sniženje poreza u istinu pomaže. 205—206 

Unosan porez ne smije se nikada posvema ukinuti .... 206 

Loše potrošarinske poreze najbolje je ukinuti. 206—207 

Sniženje poreza s obzirom na njegovu unosnost. 207—208 

IX. 0 POSTEPENOM ILI PROGRESIVNOM POREZU. 

1. ŠTO JE TO PROGRESIVNI POREZ. 

Obćeniti uvod. — Primjeri postepenoga poreza. — Glavno 

obilježje porezne postepenosti .. 208—211 

2. KAKO SE OPRAVDAVA PROGRESIVNI POREZ. 

Veliki autoriteti, a nikakvi dokazi. 211—212 

Kako progresivni porez brani Jean Baptiste Sav. 212—213 

Glavna i prava svrha progresivnomu porezu. 213—214 

Kada je progresivni porez barem u teoriji opravdan .... 214—215 

3. ŠTO PROGRESIVNOMU POREZU PRIGOVARA FINANCI- 

JALNA ZNANOST. 

Progresivnost je ili otimačina ili samovolja. 215—217 

Siromasi više trebaju državu, nego bogataši. 217—220 

4- PROGRESIVNI POREZ I FIN ANClJARKA PRAKSA. strana 


Oporezovanje velike imovine slabi je prihod za državu . . 220—221 

Veliki imetak lako bježi i lako se sakriva. 221—222 

O progresivnoj dohodarini. 222—223 

Proudhonovo mišljenje o nepraktičnosti progresivnoga poreza 223 

Ustavna granica samovoljnoj progresivnosti. 223—224 

X. O SISTEMU JEDNOGA JEDINOGA POREZA. 

1. ZAVODLJIVOST MISLI O JEDNOM POREZU MJESTO 

SVIH DOSADAŠNJIH. 224—225 

2. DVA GLASOVITA MNIENJA O JEDINSTVENOM PO¬ 

REZU . 225—227 


3. GLAVNI PRIGOVORI PROTI SISTEMU JEDINSTVENOGA 

POREZA. 

Neizbježiva nepravednost ovakvoga si¬ 
stema. Jedan porez morao bi biti previsok, dakle 

nesnosan . 227—228 

Jedan jedini porez protivi se povjesti, civilizaciji i prirodi 228—230 

4. O JEDNOM JEDINOM POREZU NA KAPITAL. 


Najzavodljiviji porezni sistem. 230 

Kako se brani porez na kapital. 230—034 

„Praktični" priedlozi poreza na kapital. 234—236 

Porez na kapital i đohodarina. 236—237 

XI. O GLAVARINI ILI O JEDNAKOM POREZU 
ZA SVAKOGA. 

r. GLAVARINA KAO POREZ BUDUĆNOSTI. 237—238 

2. O NEJEDNAKOJ GLAVARINI. 238—240 

3. GLAVARINA KAO NAJNIŽI IZBORNI CENZUS . . . 240—242 

XII. POREZI I SOCIJALIZAM. 

1. PRAVI SOCIJALIZAM ILI KOLEKTIVIZAM NE POZNA 

POREZA. 242—245 

2. O POREZIMA, KOJI VODE DO KOLEKTIVIZMA . . 245—247 

XIII. O POREZU OD PRIRODA. 

1. POJAM I ZASTARJELOST OVOGA POREZA .... 247—248 

2. TEORIJA I PRAKSA O POREZU OD PRIRODA . . 248—251 

XIV. 0 POKRAJINSKIM I OBCINSKIM POREZIMA. 

1. ODNOŠAJ MED JU DRŽAVOM, POKRAJINOM I OBĆINOM. 

Obćeniti uvod. 251—252 

Francuzka i njemačka teorija i englezka praksa. 252—253 

Strana 

2. DVA GLAVNA SISTEMA OBĆINSKIH FINANCIJA 253—255 

3. O DRŽAVNOM NADZORU NAD OBĆINSKIM PRORAČUNOM. 


O razsipnosti gradskih obćina cieloga svieta. 255—-257 

Zašto su obćine tako raztrošne. 257—258 

Državni je nadzor opravdan najviše radi narodne obrane 258—259 

4. O REFORMI OBĆINSKIH FINANCIJA. 

Velika važnost obćinskih financija. 259—260 

O reformi obćinske rabote. 260—262 

O reformi obćinske potrošarine u Belgiji. 262—263 

Reforma obćinske potrošarine u Pruskoj. 263—264 

Državna pomoć obćinama u Englezkoj i Švicarskoj .... 264—265 

XV. O NAJPREČIM POREZNIM REFORMAMA. 

1. GLAVNE DO SADA SPOMENUTE REFORME . . . 265—268 

2. KAMEN KUŠNJE MODERNE DEMOKRACIJE . . . 268—272 

XVI. FILOZOFIJA POREZA. 

1. JE LI POREZ ZLO ILI DOBRO. 

Što o tom veli narod. — Što o tom veli znanost. 272—277 


2. MOŽE LI SE POREZIMA ODREDITI STALNA GRANICA. 
Najmanji porez nije ujedno najbolji. — Ograničivanja po¬ 
reza u teoriji. — Kakvu je granicu porezu postavila 


praksa . 277.—280 

3. POREZ KAO MJERILO KULTURE . . . . .. 280—282 


4. MOŽE LI JOŠ TKO POBIRATI POREZ OSIM DRŽAVE 282—284 

DIO DRUGI. 

0 DRŽAVNOM PRORAČUNU. 

I. O PRORAČUNU U OBĆE. 

Što je to proračun. — Razlika medju državnim i privatnim 
proračunom. — Kako je nastao državni proračun. -— Tri 
obilježja pravoga državnoga proračuna. — Pokušaji, 
da se izigra ustavno proračunsko pravo. — Dvie en- 
glezke revolucije radi ustavnoga prava dozvoljavati 
proračun. — Američki rat za financijalnu samostalnost. 

— Historijski pogled na sam razvoj proračuna. — Jelino 

je sabor vlastan ograničiti svoje proračunsko pravo . . 285—310 

II. OSNOVA ZAKONA O DRŽAVNOM PRORAČUNU. 

Tko ima pravo sastavljati proračun. — Tko sastavlja pro¬ 
račun. — O ministru i ministarstvu financija. — O 
pripravnim radnjama za državni proračun. -— Prora- 

čunska godina kao pravna osoba. — Dva glavna pra- Strana 

vila kod sastavljanja proračunske osnove. —• Tri na¬ 
čina za odredjivanje proračunskih stavaka o prihodu. 

— O gotovoj osnovi državnoga proračuna. — O izvan¬ 
rednom državnom proračunu . 310—335 


III. DRŽAVNI PRORAČUN PRED NARODNIM 

ZASTUPSTVOM. 

O saborskom proračunskom odboru. — O proračunskoj raz- i 

pravi : Obćenita i posebna proračunska razprava ; 

Glavno načelo kod posebne pror. razpr. Umni bra¬ 
nitelj razborite specijalizacije proračuna. Glavno sred¬ 
stvo, da se pospješi proračunska razprava. Državni 
proračun u gornjoj kući. Hrvatski sabor prema ugar¬ 
skomu u pitanju proračunske razprave. — O indemni- 
tetu ili o privremenom proračunu : Kako je nastao 
indemnitet ; zašto se je indemnitet udomaćio ; kada 
je indemnitet opravdan. — O naknadnom povišenju 
proračunskih izdataka: Dva glasovita sredstva protiv 
naknadnih povišica u proračunu ; Rusija i Velika Bri¬ 
tanija ne poznaju redovito naknadnih povišica. — O 
uzkrati proračuna : Kakve su posljedice uzkraćenja pro¬ 
računa ; narodno zastupstvo ima pravo, pa i dužnost 
uzkratiti proračun ; o uzkrati proračuna u Velikoj Bri¬ 
taniji i u Francuzkoj ; o uzkrati proračuna kod nas . 335—366 

IV. O PROVEDBI I KONTROLI DRŽAVNOGA 

PRORAČUNA. 

Financijalna uprava i proračunska kontrola. — O pobi¬ 
ranju državnih poreza. — Glavna načela financijalne 
uprave. — Glavna načela za financijalnu kontrolu. 

— Najveća mana financijalne kontrole : Financijalna 
„odgovornost" ministarstva ; preventivna kontrola kod 
svakoga ministarstva. — Uspješna preventivna pro¬ 
računska kontrola: Vrhovni financi.jalni nadzornik u 
Velikoj Britaniji ; preventivna kontrola računarskoga 
dvora u Belgiji i Holanđiji ; prigovori proti preventivnoj 
proračunskoj kontroli % kako je tamo, gdje nema pre¬ 
ventivne proračunske kontrole. — O zaključnim ra¬ 
čunima proračunske godine : Zaključne račune odobrava 
sabor posebnim zakonom ; nepodobštine, koje na¬ 
staju, kad su zaključni računi puka formalnost ; za¬ 
ključni računi u Vel. Britaniji. — Državni proračun 
kao najsigurnije mjerilo kulture. 366 — 389 

